Chokwe: Bible for 1 Corinthians, 1 John, 1 Thessalonians, 1 Timothy, 2 Thessalonians, 2 Timothy, 3 John, Acts, Esther, Exodus, Hebrews, James, Jude, Judges, Leviticus, Luke, Malachi, Mark, Matthew, Obadiah, Proverbs, Revelation, Romans, Titus

Formatted for Translators

©2022 Wycliffe Associates
Released under a Creative Commons Attribution-ShareAlike 4.0 International License.

Bible Text: The English Unlocked Literal Bible (ULB)
©2017 Wycliffe Associates
Available at https://bibleineverylanguage.org/translations
The English Unlocked Literal Bible is based on the unfoldingWord® Literal Text, CC BY-SA 4.0. The original work of the unfoldingWord® Literal Text is available at https://unfoldingword.bible/ult/.
The ULB is licensed under the Creative Commons Attribution-ShareAlike 4.0 International License.

Notes: English ULB Translation Notes
©2017 Wycliffe Associates
Available at https://bibleineverylanguage.org/translations
The English ULB Translation Notes is based on the unfoldingWord translationNotes, under CC BY-SA 4.0. The original unfoldingWord work is available at https://unfoldingword.bible/utn.
The ULB Notes is licensed under the Creative Commons Attribution-ShareAlike 4.0 International License.

To view a copy of the CC BY-SA 4.0 license visit http://creativecommons.org/licenses/by-sa/4.0/

Below is a human-readable summary of (and not a substitute for) the license.
You are free to:

Share — copy and redistribute the material in any medium or format.

Adapt — remix, transform, and build upon the material for any purpose, even commercially.

The licensor cannot revoke these freedoms as long as you follow the license terms.
Under the following conditions:

Attribution — You must attribute the work as follows: "Original work available at https://BibleInEveryLanguage.org." Attribution statements in derivative works should not in any way suggest that we endorse you or your use of this work.

ShareAlike — If you remix, transform, or build upon the material, you must distribute your contributions under the same license as the original.

No additional restrictions — You may not apply legal terms or technological measures that legally restrict others from doing anything the license permits.

Notices:
You do not have to comply with the license for elements of the material in the public domain or where your use is permitted by an applicable exception or limitation.
No warranties are given. The license may not give you all of the permissions necessary for your intended use. For example, other rights such as publicity, privacy, or moral rights may limit how you use the material.

Exodus

Chapter 1

¹Awono e majina ja ana ja Yizalele waze aile mu Engitu nyi Yakomba , lunga nyi lunga nyi akwa jiko lyenyi : ²Lubene , Simone , Levi , nyi Yuda , ³Isakale , Zebulone , nyi Benjamine , ⁴Dane , Nafitali , Gad , Nyi Ashele . ⁵Kwoka cha atu eswe zuwo lya yakomba apwile makumi shimbyali mukwalula . Yosefwe te kali kulu mu Engitu .⁶Mba Yosefe , nyi ayayo eswe , nyi akwa chisemuko chize cheswe yafwa . ⁷A-Yizalele okele chikolo , alumbamine nyi kukangana ejile nyi kupwa ukujikiza ; chifuchi yichitakana nyi ayo .⁸Mba aswanyishineho mwanangana weka wa Engitu , yoze te kakanyingikine Yosefe . ⁹Yamba kuli atu jenyi ngwenyi , " Talenu , akwa Yizalele kanoko kanatuhyana kanakangana nyi tachi kutuhyana . ¹⁰Tweyenu , tulinge kuli ayo mana , kuchina matwalililaho kwoka , mumu nyi ngwo jita yize , makalichinga nyi akwa kole jetu , akatu zwelese , mba akahichike chifuchi . "¹¹Keshika yasela tupatashi akwa mukwapinjisa nyi milimo yikolo . A-Yizalele ka atungilile membo Falau : Pitome nyi Lamese . ¹²Alyoze chipwe a Engitu amwesene lamba , o ahyanyine kwoko yalitanda kweswe . A Engitu evwile kupiha chinji A-Yizalele .¹³Akwa Engitu A-Yizalele kuzata milimo yikalu chinji . ¹⁴Yashata milimo yikalu ya ndambo nyi tujolo , nyi ya milimo yeka nyi yeka ya mu minda . Milimo yo yeswe yina kazangiwa kuzata yina kapwa yikolo .¹⁵Mba mwanangana wa Engitu yahanjika nyi yifunguji akuli Ahepeleu ; jina lwa umuwika kapwile Shifila , nyi mukwo puwa . ¹⁶Ngwenyi , " Muze munufungula mwana kuli mapwo waka A-Hepeleu , atalenu muze masema . Nyi ngwo mwana wa lunga , numushihe lume ; mba nyi ngwo wapwo , atwame nyi mwono . " ¹⁷Alyoze yifunguji evwilile woma Zambi kalingile ngwe chize mwanangana wa Engitu ambile kuli ayo ; mba chocho o echele ana amalunga nyi mwono .¹⁸Mwanangana wa Engitu watambikile e yifungaji , yamba kuli ayo ngwenyi , " Kuchi te nwalinga chino , nyi kufunga ana amalunga nyi mwono ? " ¹⁹Yifunguji ambile kuli Falau ngwo , " Mapwo ja Ahepeleu keshi ngwe mapwo ja Engitu . Kakwete tachi kakulyanga kusema shimbu chifunguji kanda achi heta . "²⁰Zambi wakingile awano yifunguji . Atu okele kuhyana nawa ejile nyi kupwa nyi tachi . ²¹Mumu yifunguji hakuvwila woma Zambi , iye wahele yisemuko . ²²Falau yahana shimbi kuli atu jenyi , " Eswe ngwenyi , 'ana amalunga eswe masemuka nwambilile mu lwiji , mba mwana mweswe wa pwo atwame nyi mwono . "

Chapter 2

¹Mba umwe lunga wa kumunyachi wa Levi yambata pwo wa ka Levi . ²Mwe pwo yapwa nyi ufumba yasema mwana walunga . Muze amwene ngwo mwana wapema naye , wamuswekele tukweji atatu .³Muze te kahashile nawa kumusweka , yamutungila kamutonga kamanenga ya kashila kaso nyi usolosashi . Mba yasamo mwe mwana yakatumbika ku ngenge ya lwiji . ⁴Ndumbwenyi yamanyina kusuku hanga amone yize muyilingiwa kuli mwe Kemba .⁵Mwana wa Falau ya palumuka ku lwiji nyi kusana mba tuvumbi twenyi te kanendangana kusesa lya lwiji . Yamona ka mutonga mukachi kamanenga yatuma kavumbi kenyi kuya nyi ku mwanjila ko . ⁶Muze hakapakula , ya monamo mwana . Talenu , mwana kanalili yamuvwila keke yamba ngwenyi , " Au kali umwe mwana wa Ahepeleu . "⁷Mba ndumbu ya mwana yahula mwana Falau ngwenyi , " Nguye ngukufupile pwo waka hepeleu apwe ndenji a kulelele yono mwana nyi ? " ⁸Mwana wa Falau yamba kuli iye ngwenyi , " Yako " . Mba ndumbu ya mwana yaya nyi kutambika naye ya mwana .⁹Mwana Falau yamba kuli naye ya mwana ngwenyi , "Tambula mwana yono uka ngulelele ye , mba mungu kakufweta . " Mwe mwana pwo yatambula mwana yamulele . ¹⁰Muze mwana hakola , yamutwala kuli mwana wapwo wa Falau , neye yamupwisa mwanenyi . Yamuluka Mose ngwenyi , " Nguna ka mwanda mu meya . "¹¹Muze Mose hakola , yaya kuli atu jenyi yamona milimo yo kukola . Yamona nawa umwe mukwa Engitu kanashihi ka Hepeleu , umwe wa mu atu jenyi . ¹²Yatala sali nyi sali , muze amwene ngwo kushi mutu nyi mweumwe ya shiha ka Engitu nyi kumuvumbika mu masekeseke .¹³Tangwa lya kawileho yaya , nawa talenu tu Hepeleu aali kanazwele . Yamba kuli yoze waluwishile , " Yika unalambila usoko we ? " ¹⁴Mwe lunga ngwenyi , "Unakakupwisa kupwa tetekeli nawa mukwa kuyula hakachi ketu ? Unazange kungu shiha ngwe chize washihile mukwa Engitu ? " Mose yevwa woma ngwenyi , " Kuma chuma nalingile hachinyingika akwetu . "¹⁵Mba muze Falau hevwa yino , yafupa kushiha Mose . Alyoze Mose yamuchina Falau kuya nyi kutwama kuchifuchi cha Mindyane . Kuze yatwama kusesa lya shima lya meya . ¹⁶Alyoze hako wa ku mindyane kapwile nyi ana amapwo shimbyali . Yeza , yataha meye , nawa ya zalisa yingolongolo ya kunwisa mbunga ya yimuna ya tato . ¹⁷Nyi tufunga yeza ngo ahanga , mba Mose yakatuka yeza nyi kwakwasa . Yanwisa ye mbunga ya yimuna .¹⁸Muze ana amapwo ahilukile kuli tato , yahula ngwenyi , " Mba yika nwahilukila washi musono ? " ¹⁹Yakumbulula ngwo , " Mukwa Engitu katupululanga kuli tufunga . Yatutahila meya yanwisa nyi yimuna . " ²⁰I ye wambile kuli anenyi amapwo ngwenyi , " Mba kuli ko ali ? Kuchi te nwamuhichika mwe lunga yoze ? Mutambikenu hanga alye kulya nyi yetu . "²¹Mose wataijile kutwama nyi lunga yoze , yoze wahanyine mwanenyi wa pwo Zipola mu ulo . ²²I ye wasemene mwana walunga , nyi Mose wa mulukile ngwo Ngeshome ; yamba ngwenyi , " Mumu kunapwa njize mu chifuchi cha mbala . "²³Hakupalika shimbu mwanangana wa Engitu yafwa . Mba Yizalele atwile mikuma mumu ha upinji wo . Alilile chikolo hanga akwasa , mba kulila cho chahetele kwilu kuli Zambi mu muha upinji wo . ²⁴Muze Zambi hevwa mikuma yo , Zambi yewuluka usendo wenyi uze akolesele nyi Apalahama , nyi Izake , nyi Yakomba . ²⁵Zambi wamwene lamba lya Izalele , yevwila keke .

Chapter 3

¹Alyoze muze te Mose wapwile nyi kufunga yimuna ya Yetolu tato weno , hako wa ku Mindiane . Mose watwalile yimuna kusuku mukachi ka puya yaheta ha Helepe , ku mulundu wa Zambi . ²Kuze kangelo ka Yehova ya musolokela mumulengi wa kahya mumusenge . Mose yatala , nyi kumona , chiputa china lekwoka , alyoze kuchawemene . ³Mose yamba ngwenyi , " Mangyuchikundameko hanga ngumone chakukomowesa chino , kuchi mba che chiputa kuchisolo kuwema . "⁴Muze Yehova hamona ngwenyi hakundama amone , Zambi yamutambika mukachi ka chiputa ngwenyi , "Mose , Mose . " Mose ngwenyi , " Yami uno . " ⁵Zambi ngwenyi , " Kanda ukundama kukamwihi ! Zula haku kumolu je , mumu homa unamana hasandu kuli yami . " ⁶Yeselaho nawa ngwenyi , "Nguli Zambi ya atatenu , Zambi ya apalahama , Zambi Izake , nyi Zambi wa yakomba . " Mose wafukile ku meso , mumu wevwile woma hakutala Zambi .⁷Yehova ngwenyi , " Chamwenemwene hinamona lamba lya atu jami waze ali mu Engitu . Hinevwa kulila cho hamulonga wa akwa lutwe lyo , ngunanyingika lamba lyo lyeswe . ⁸Hina hulumuka hanga ngwapulule kufuma kutachi ja akwa Engitu nyi kwafumisa mu chifuchi chize nyi kwa twala mu chifuchi chipema , chifuchi chinene , ku chifuchi chazalamo yamwa nyi wuchi ; ndo ku chihela cha Akanana , cha A- hete , Aamole , Apelize ,Ahite , nyi Ajebuse .⁹Chenacho kulila cha atu ja A-Izalele hichaheta kuli yami . Keshika , hinamona chize anamwesa lamba kuli akwa Engitu . ¹⁰Halyapwila , ngunakutumu kuli Falau hanga ukatuhwise atu jami , A- Izalele , mu chifuchi cha Engitu . "¹¹Mba Mose yakumbulula Zambi ngwenyi , " Yami iya , hakwamba nguye kuli Falau ngu katuhwise A- Izalele kufuma mu Engitu ? " ¹²Zambi yamba ngwenyi , "Chamwenemwene mungukapwa nyi yena . Achino muchikapwa chinyingi kuli yena ngwo yami nakutuma . Muze mukatuhwisa atu wano mu Engitu , munukeza nyi kunguwaila ha mulundu uno . "¹³Mose yamba kuli Zambi ngwenyi , " Muze munguya kuli akwa A- Izalele nyi kwalweza ngwo , 'Zambi yatulamba twenu hangutuma kuli yenu , ' mba nyi makahanjika kuli yami ngwo , 'Jina lyenyi iya ? ' Mba yami kuchi mungukakumbulula kuli ayo ? " ¹⁴Zambi yamba kuli Mose ngwenyi , "NGULI CHIZE NGULI . " Zambi ngwenyi , " Chatamba " Kwalweza I-Zalele , 'YAMI NGULI kangutuma kuli yenu . "' ¹⁵Zambi yamba nawa kuli Mose ngwenyi , "Ukalweze A- Izalele ngwo , ' Yehova , Zambi wa tulamba twenu , Zambi ya Apalahama , Zambi ya Izake , nyi Zambi ya Yokomba , hangutuma kuli yenu . Lino lye jina lyami ndo ku myaka nawa chenacho makanguvulwoka nyi waze makasemoka akulutwe . '¹⁶Yako ukakungulule myata eswe ja A-Izalele hamuwika . Ukalweze ngwo , ' Yehova , Zambi yatulamba twenu , Zambi ya Apalahama , ya Izake , nyi Yakomba hasolokela kuli yami ngwenyi , " Umwenemwene hinanu tala hinamona chize ananulingi mu Engitu . ¹⁷Ngunamishiki kunufumisa kulamba lya mu Engitu nyi kunutwala mu chifuchi cha Akanana , Ahite , Amole , Apelize , Ahive nyi Ajebuse , mu chifuchi mwatwama yamwa nyi wuchi . " ¹⁸Kumakakwivwa . Yena nyi myata ja A-Izalele nukaye kuli mwanangana wa Engitu , nyi kumulweza ngwo , 'Yehova , Zambi ya Ahepelewu , hatusolokela . Halyapwila twalemba tutaize tuye ungeji wa matangwa atatu mu puya , hanga tuye tukalambule milambu kuli Yehova , Zambi yetu . '¹⁹Alyoze ngunanyingika kwamba ngwo mwanangana wa Engitu kechikanutaijisa kuya , shina kwoko lyenyi kuli shinjika nyi tachi . ²⁰Mungukolola kwoko lyami nyi kwalamba akwa Engitu nyi ndundo nyi kwalweza yilayi yize mungukalinga kuli ayo . Mba yeswe nyi yahwa , kumakanwechako nukaye . ²¹Mungukanupwisa akwa vumbi kumeso ja akwa Engitu , hanga muze munukatuhuka , kunuchi kaya moko - moko . ²²Pwo mweswe akete palata nyi olu nyi mahina kuli mwenyembo wenyi mukwa Engitu yoze alisulangana nenyi mazuwo . Nukajike anenu amalunga nyi amapwo . Chenacho munukapupa akwa Engitu . "

Chapter 4

¹Mose yakumbulula , " Mba nyi ngwo kangufulyelele chipwe kungupanjika nyi kwamba ngwo , 'Kachi Yehova kakusolokelele ' ? " ²Yehova yamba kuli iye ngwenyi , " Yika unakwata mukwoko lye ? " Mose ngwenyi , " Mulumbu . " ³Yehova ngwenyi , " Umbile hashi , " Mose aumbilile hashi , yiwalumuka kapela . Mose yamuchina .⁴Yehova yamba kuli Mose ngwenyi , " Kundama umukwate kumuchila . " Iye wakundamine nyi kukwata kapela . Yiwalumuka mulumbu nawa . ⁵" Chenacho hanga afulyele ngwo Yehova , Zambi yatulamba twe twetu , Zambi ya Apalahama , Zambi ya Izake , nyi Zambi ya Yakomba , hanasoloka kuli yena . "⁶Yehova yamba kuli iye nawa ngwenyi , " Njisa kwoko lye mutulo ye . " Mose yanjisa kwoko lyenyi mu tulo . Alyoze muze halichiza , talenu , kwoko yilipwa nyi mbumba , litoma to ngwe neve . ⁷Yehova yamba ngwenyi , "Njisa kwoko lye mutulo nawa . " Mose yanjisa kwoko lyenyi nawa mutulo , muze hali tuhwisa , wa limwene kupwa lingunu , nawa ngwe mujimba wenyi weswe .⁸Yehova ngwenyi , " Nyi kechi kakufulyela- Nyi kachi kakupanjika ku chilayi chami chitangu nyi kuchifulyela , kumakafulyela ku chilayi cha muchali . ⁹Nyi kechi kafulyela nawa ku yilayi yino yaali ya tachi jami , chipwe kukupanjika ku liji lye , ukaswite meya amukalwiji ukamwangine hashi . E meya mukaswita kumakalumuka manyinga hashi . "¹⁰Alyoze Mose yamba kuli Yehova ngwenyi , " Mwene , chanyingikine kuhanjika , chipwe kumatangwa akunyima kufuma ha tangwa lize nwahanjikilileho nyi yami ndungo yenu . Nguli mutu wakuhanjika makoke limi lyami lilemu . " ¹¹Yehova yamba kuli iye ngwenyi , " Iya watengele kanwa ka mutu ? Iya wakupwisa mutu kupwa kamama hanji kufwa matwi chipwe kumona ? Hi yami Mwene ko , Yehova nyi ? ¹²Kashika halyapwila yako , mungukapwa nyi kanwa lye mungukakulongesa yakunjika . '' ¹³Alyoze Mose ngwenyi , "Mwene , nalemba tuma kama mutu weka mweswao unazange kutuma . "¹⁴Mba Yehova yapihilila nyi Mose . Yamba ngwenyi , " Mba nyi Alone , yamba , ka Levi keshiko nyi ? Ngunanyingika ngwami nahasa kuhanjika kanwa . Chenacho , kaneza nyi kukupatwiza , muze makumona , kumakawahilila mu mbunge yenyi . ¹⁵Yena mukamwambulwila maliji waze makatela kuhanjika . Yami mungukapwa nyi kanwa lye nyi hamwe nyi kanwa lyenyi , nawa mungukanulongesa enweswe yakulinga . ¹⁶Makakuhanjika kuli atu . Makapwa chakuhanjikilako che , nyi yena mukamumanyinako ngwe yami , Zambi . ¹⁷Ukambate mulumbu uno mukwoko lye . Ukalinge nenyi yilayi . "¹⁸Mose yahiluka kuli tato weno Yetulo yamwamba ngwenyi , " Ngutayize kama nguhiluke kuli usoko jami mu Engitu ngu katale shina achili nyi mono nyi ka . " Yetulo yamba kuli Mose ngwenyi , " Yako mukuwunda . " ¹⁹Yehova yamba kuli Mose mu mindiane ngwenyi , " Yako , hiluka ku Engitu , malunga eswe afupile kukushiha hanafu . " ²⁰Mose yambata pwo lyenyi anenyi amalunga ha chimbulu . Yahiluka ku Engitu , yambata nyi mulumbu wa Zambi mukwoko lyenyi .²¹Yehova yamba kuli Mose ngwenyi , " Muze hiwahiluka ku Engitu , chatamba kulinga yilayi yeswe kumeso ja Falau yize hinasa mutachi je . Alyoze mungukakalisa mbunge yenyi , hanga akahonese e atu kuya . ²²Ukamulweze Falau ngwo , ' Chenacho anambe Yehova ngwenyi : Izalele iye mwanami walunga , mwanami mutangu , ²³chenacho ngunakulweze , " Echa mwanami aye , hanga aka ngu waile . "Mba muze usolo kumwechako hanga aye mungukashiha mwane , mwane mutangu . "'²⁴Mba mujila , muze ufuku hiweza hauhwimino , Yehova yalitakana nyi Mose yafupa kumushiha . ²⁵Haze hene Zepola yanda liwe lya kuhela yateta musosha wa mwanenyi , yasa ha molu ja lunga wenyi , mba yamba ngwenyi , " Chamwenemwene yena kuwapwa lunga wa manyinga kuli yami . " ²⁶Mba Yehova yamwecha . Haze hene pwo yamba ngwenyi , "Yena kuwapwa lunga lyami wa manyinga " mumu ha ungalami .²⁷Yehova yamba kuli Alone ngwenyi , " Yako mupuya ukalitakane nyi Mose . " Alone yaya , yalitakanyina ha mulundu wa Zambi , yamusweswenya . ²⁸Mose wambululwile Alone maliji eswe waze Yehova amutumine nyi kwambulula ha yilayi yeswe yize Yehova amulwezele kulinga kupalikila mutachi jenyi .²⁹Mba Mose nyi Alone yaya yakungulula myata eswe ja Izalele hamuwika . ³⁰Alone walumbunwine maliji eswe waze Yehova alwezele Mose . Yalinga nyi yilayi yize Yehova amulwezele kulinga kumeso ja atu . ³¹E atu afulyelele . Muze evwile ngwo Yehova hamona akwa Izalele lamba , lize amwenesele yahetamisa mitwe yo nyi kumuwaila Zambi .

Chapter 5

¹Hanyima yayino yuma , Mose nyi Alone yaya nyikwamba kuli Falau ngwo , " chocho Yehova , Zambi wa A - Izalele , ngwenyi : ' Echa atu jami aye , hanga akangulingile chiwanyino mu puya .''' ²Falau yamba ngwenyi , " Iya mwe Yehova ? Yika mungupajika liji lienyi nyikwecha A - Izalele kuya ? Chamunyingikine Yehova ; chikwo , nawa chikwecha A- Izalele kuya . "³O yamba ngwo , " Zambi ya A - Hepreu hatakana nyi yetu . Twechenu tuye ungeji matangwa atatu mu puya tukalambule yitapo kuli Yehova Zambi yetu kuchina iye matulundumukina nyi chilungo hanji nyi katana ." ⁴Alyoze mwanangana wa Engitu yamba kuli ayo , " Mose nyi Alone kuchi te nunachiza atu kumilimo yo ? Hilukenu kumilimo yenu." ⁵Iye nawa yamba ngwenyi , haliapwila nuli atu amuchifuchi chetu , himunuechesa milimo yo . "⁶Tangwa lizeliene , Falau yahana shimbi kuli tutapashi twa atu hamwe nyi tupita two . Iye yamba ngwenyi , ⁷" Chishikulingiwa , kanda nuhana mwambu kuli atu wakutenga nawa tumenga . Echenu akaye ene akakonge mwmbu . ⁸Keshika , twikenu hali ayo kwalula chizechene cha tumenga ngwe kunyima . Kanda nutayiza kutepululako , mumu hanapu auvwa nyi milimo . Kashika anatete ngwo , ' tweche tuye tukalambule yitapo kuli zambi yetu .´ ⁹Tohesenu milimon yamalunga yikalu hanga akahondangane alyoze akahone kupajika maliji amhuza.¹⁰Mba e tupatashi atuhukile hamwe nyi tupatashi two yambulwila atu. O yamba ngwo , " chocho anambe Falau ngwenyi ; ' chichikunwaha mwambu . ¹¹Yenu yenwene nukande mwambu kweswako munuuwana , alyoze milimo yenu nyiyimwe mwitepuluka . '''¹²Chocho e atu alimwangine ndusu muchifuchi cheswe cha Engitu nyikukunga zhachi hanga ajitenge ngwe mwambu . ¹³Tupataji akapalishile e atu ngwo , "hwisenu milimo yenu , ngwe chizechene nwapwile nyikutambula mwambu . " ¹⁴O tupatashi twa Falau twalambile tupatashi twa A - Izalele , waze ene malunga aselele kutala akwa milimo . O tupatashi two ahulishile kuli ayo ," yika kunwahetesele kulinga tumenga , chazau nyi chamusono , ngwe chizechene nwakuli kunyima ?"¹⁵Mba tupataji twa kuli A - Izalele yaheta kuli Falau nyi kuteta kuli iye . O yamba , "kuchi te nunalingi chize nyi yetu ngamba jenu ? ¹⁶Kushi nawana mwambu wakuhana ngamba je, alyoze kanatwambe ngwo , "tengenu tumenga ! Etu , ngamba je hikanatulambe , alyoze mumu hamulonga wa atu je ." ¹⁷Alyoze Falau wambile ngwo , " nuli nyi uvwa ! nuli nyi uvwa ! Munwamba ngwo , ' tweche tuye tukalambule kuli Yehova .' ¹⁸kashika yenu nulinge milimo yenu . Kushi cheka mwambu manwaha , alyoze ndo munuhetesa kwalula cha tumenga ."¹⁹Muze tupita twa A - Izalele amwene ngwo himapwa mukupinda a alwezele , " kunuchi kutepula ku milimo ya tumenga ya tangwa nyi tangwa ." ²⁰O yatakana Mose nyi Alone , o yamana haze lya lilapa atuhukile nyi kumeso ja Falau . ²¹O yamba kuli Mose nyi kuli Alone , "Yehova anutale nawa unupatwila , mumu hinwatutenga kulumbuka ku meso ja Falau nyi atu jenyi . Hinwahana katana mukwoko lyo akatushihe ."²²Mose yahiluka kuli Yehova nyikwamba ngwenyi , "Mwene , kuchite hiwanehenena kupinda kuli atu ano ? Yika te chitangu nunakangutumina ? ²³Mumu hanga nahetele kuli Falau mukuhajika mu jina lyenu , iye hananehe kupinda kuli ano atu , chipwe kupulula atu jenu kunwapulwile nyichimwe ."

Chapter 6

¹Mba Yehova yamba kuli Mose ngwenyi , "Halyapwila mukamona chize yami mukalinga kuli Falau . Mokamona chino , mumu iye makaecha kuya hamulonga wakwoko lyami lya tachi . Mumu hakwoko lyami lya tachi , iye makahumahaze lya chifuchi chenyi ,"²Zambi yahajika nyi mose ngwenyi , " yami Yehova . ³Nalisolwele kuli Apalahama , nyi kuli Izake , nawa nyi kuli yakomba ngwami yami Zambi mukwa tachi jeswe ; Alyoze kuzhina lyami , Yehova , o kangunyingikine . ⁴Nakolesele nyi usendo wami nyi ayo , hamulonga mungwaha chifuchi cha Kanana , chifuchi chize cha ujize wo , chifuchi chize azangile . ⁵Chocho nawa , hinevwa mikuma ya A - Izalele hanaakase kuli A- Engitu , alyoze hineuluka usendo wami .⁶Kashika , amba kuli A - Izalele , Yehova . Mukanuchiza mu undungo wa Engitu , mukanupulula nyikutachi jenyi . Mukanupulula nyiku tachi jami , nyi ilinga inene ya upatwilo . ⁷Mukanutwala yami mwene ngwe atu jami , nawa mukapwa Zambi yenu . Enu munukanyingika ngwenu Yehova zambi yenu , wanuchijile mu upiji wa Engitu .⁸Mukanuhetesa muchifuchi chize ngwenyi alishingile nyi kuhana kuli Apalahama , nyi kuli Ezake nawa nyi kuli yakomba . Mungunwahaacho ngwe chihinga . Yami Yehova ."' ⁹Mose wahajikile kuli A - Izalele , alyoze pajikile kuli iye mumu hakulipupula chaupiji wo ukolo .¹⁰Yehova yahajika kuli Mose , ngwenyi , ¹¹"yako ukambile Falau , mwanangana wa A - Engitu , akeche atu ja A - Izalele muchifuchi chenyi ." ¹²Mose yahajika kuli Yehova ngwenyi , " nyi A - Izalele kapajikile kuli yami , yami chanyingikine kuhajika ?" ¹³Yehova yamba kuli Mose nyi kuli Alone . Wahele shimbi hali A - Izalele nyi hali Falau , mwanangana wa A - Engitu , kuchiza A - Izalele muchifuchi cha A - Engitu .¹⁴Wano miata jamajiko ja akako ngwo : Ana amalunga ja Lupeni , mwana mutangu wa A - Izalele , ana jenyi Hanoki , Palu , nyi Hezerone , nyi Kome . Ano apwile majiko tulamba twa Lupeni . ¹⁵Ana amalunga a Simone akwamajiko jenyi wano , nyi Yamule , nyi Yamine , nyi Ohate , nyi Yakine , nyi Zohane , nyi Sholo - mwana walunga wa umwe pwo mukwa Kanana . Ano apwile majiko tulamba twa Simone .¹⁶Ano e majiko ja ana amalunga a Levi , hamwe nyi kulita nyi yisemoko yo . Wano apwile Ngeshone , nyi Kohate , nyi Malali . Levi wapwile nyi miaka ya mono kulaji ja miaka nyi makumi atatu a miaka nyi miaka shimbiali . ¹⁷Ana amalunga a Ngeshone wano Lipini nyi Shimei , kulita nyi majiko jo . ¹⁸Ana amalunga a Kohate wano nyi Amalame , nyi Izehale , nyi Heprone nyi Uziele . Miaka ya mono wa Kohate yapwile kulakaji lya miaka nyi makumi atatu a miaka nyi miaka yitatu . ¹⁹Ana amalunga a Malali wano nyi Mahile nyi Mushi . Afumine kuminyachi ya A - levi , kulita nyi isemuko yo .²⁰Amalame wambachile Yokepete , ndumbu wa tato . Yasema nenyi Alone nyi Mose . Amelame katwamine kulakaji lya miaka nyi miaka nyi makumi atatu amiaka nyi miaka shimbiali mba yafwa . ²¹Ana amalunga a Izehale wano Kola , Nefwe , nyi Zikili . ²²Ana amalunga a Uziele wano Mishale , Elezapwa nyi shitili .²³Mba Alone wambachile Eleshipa , mwana wapwo wa Aminandambe , ndumbu wa Nashonen. Iye yasema nenyi Nandambe nyi Ambihu , Eleazale nyi Itama . ²⁴Ana amalunga a Kola wano Asele , Elekana , nyi Apasa . O apwile akwamajiko tulamba twa Kola . ²⁵Eleazale , mwana walunga wano Alone , wambachile umwe wakuli ana amapwo a Aputiele . Iye yasema nenyi Finechase . Wano te miata ja akwamajiko ja akako ja A - Levi , kulita nyiminyachi yo .²⁶O ano malunga ali Alone nyi Mose kuli wano Yehova yamba ngwenyi , "chizenu A- Izalele muchifuchi cha Engitu , nyikulita nyi izavu yamalunga yo ," ²⁷Alone nyi Mose o ahujikile nyi Falau , mwanangana wa A - Engitu , akaataijise kuchiza A - yizalele mu Engitu . Wano e a Mose nyi Alone .²⁸Muze Yehova wahajikile kuli Mose muchifuchi cha Engitu , ²⁹yamba kuli iye , " Yami Yehova . Hajika kuli Falau , mwanangana wa Engitu , chisechene ngunambe kuli yena ." ³⁰Mba Mose yamba kuli Yehova ngwenyi , " Ami chanyingikine kuhajika , mba ngwe te kuchi Falau mevwila kuli yami ?"

Chapter 7

¹Yehova yamba kuli Mose , "See , hinakupwisa ngwe zambi kuli Falau . Yayenu Alone mapwa profeta ye. ²Mukahajika yeswe mungwamba kuhajika . Yayenu Alone makahajika kuli Falau hanga akeche atu ja A - yizalele kutuhuka muchifuchi chenyi .³Alyoze mukakolesa mbunge ya Falau , mungukamwesa yilayi iji yatachi jami , yikomokeso yiji , muchifuchi cha Engitu . ⁴Hindu Falau kechi kevwa kuli yena , chocho mungukatambika kwokwo lyami hali Engitu nyikuchizako yizavu yami , atu jami , atu ja A - yizalele , akatuhuke muchifuchi cha Engitu hayilinga yinene yaupatwilo . ⁵Atu ja Engitu makanyingika ngwo yami Yehova muze hinatuhuka nyikwokwo lyami nyi kuchiza A - yizalele hakachi ko."⁶Mose nyi Alone alingile chino ; Kulita ngwe chocho Yehova wambile kuli ayo . ⁷Mose wapwile nyi makumi nake amiaka , nyi Alone wapwile nyi makumi nake a miaka nyi miaka yitatu muze apwile nyikuhajika kuli Falau .⁸Yehova yamba kuli Mose nyi kuli Alone , " ⁹Muze Falau mamba kuli yenu , 'nukalinge chilayi ; hohene muwamba kuli Alone , ' Anda mulumbu we umumbile hashi kumeso ja Falau , hanga alumuke kapela ."' ¹⁰Mose nyi Alone ayile kuli Falau , nawa o alingile ngwe chocho Yehova ambile . Alone wambilile mulumbu hashi kumeso ja Falau nyi ngamba jienyi , mba yiwalumuka kapela .¹¹Hohene Falau wasanyikile akwamana nyi akwa tufutafuta . O alingile chimuwika nyi umbanda wo . ¹²Mutu ha mutu wambilile mulumbu wenyi hashi , nyi milumba yalumukine tupela . Mba mulumbu wa Alone waminyine tupela tyo . ¹³Mbunge ya Falau yakalile , yiye kakevwile , ngwe chocho yehova ambile .¹⁴Yehova yamba kuli Mose ngwenyi , " mbunge ya Falau yikolo , alyoze iye hakanyisa nyi atu ja A - yizalele kuya . ¹⁵Yako kuli Falau nyi chimenemene muze maya kumeya . Umane kusesa lyalwiji umushimbwile , Ukwate nyi mulumbu mukwoko yose halumuka kapela .¹⁶Wambe kuli iye , 'Yehova , Zambi wa A- Hepereu , hanga tuma nguhajike kuli yena , " Echa atu jiami aye , o hanga akanguwahile mu puya . Nyi haliapwila kanda uchipajika ." ¹⁷Yehova kanambe yino : " Mba hali yino munyingika ngwo yami Yehova . Mungulamba hameya amukalwiji ka naile nyi mulumbu uli mukwoko lyami , nyikalwiji malumuka manyinga . ¹⁸Nyi yishi alimulwiji mafwa , nyi emeya mulwiji kumoma . Nyi o A - Engitu kechi kuhasa kunwa meya amukalwiji . ""'¹⁹Mba Yehova yamba kuli Mose , " hajika kuli Alone , 'Anda mulumba we nyi kwolola kwoko lye helu lyakalwiji ka Engitu , nyihakalwiji ko , nyi hakapila ko , nyi hayitende , nyi hamashima jo , hanga meya jo akalumuke manyinga . Ukalinge chino hanga mukapwe manyinga ndusu muchifuchi cheswe cha Engitu , chipwe nyi musapa ja mutondo nyi mu sapa ja mawe . "'²⁰Mose nyi Alone alingile ngwe chocho Yehova ambile . Alone wazundwile mulumbu nyi kulamba ha meya lya lwiji , mumeso ja Falau nyi ngamba jenyi . Meya eswe alumukine manyinga . ²¹Yishi mulwiji kafwile , nyi emeya mulwiji aputukile kuma . O A - Engitu kahashile kunwa meya mutulwiji two , nyi manyinga apwile muchifuchi cha Engitu mweswe . ²²Mba yimbanda a Engitu alingile chinochene nyi umbanda wo . Mba mbunge ya Falau yakalile , nyi iye wakanyine kwivwa kuli Mose nyi kuli Alone , ngwe chizechene Yehova hanambe chikapwe .²³Mba Falau walumukine nyikuya muzuwo lyenyi . Iye kakaseleko nyi emana kuino . ²⁴A- Engitu eswe ashimine mulwiji nyi kutonda meya akunwa , mba kakahashile kunwa meya amulwiji . ²⁵Hapalikile nyi matangwa shimbiali hanyima Yehova halamba kalwiji .

Chapter 8

¹Mba Yehova yamba kuli Mose , " Yako kuli Falau nyi kumulweza ngwo , ' Yehova kanambe yino ngwenyi : " Echa atu jami aye akanguwaile . ²Nyingwe kusolo kwecha o aye , mungukalamba chifuchi cheswe nyi yula - yambwota . ³Tulwiji mutuzala nyi yula - yambwota . Ayo mwikatuhuka nyikuya mumazuwo jo , nyi kumihela yo , nyi nyi hamihela yo . Ayo mwikaya nyi mumazuwo ja ngamba je . Ayo mwikaya nyi kuli atu je , nyi mu fono we mu mboke je wa kuchikilamo . ⁴Yula- yambwota muyiza kuli yena , kuli atu je , nyi kungamba je . ""⁵Yehova wahanjikile kuli Mose , " Hanjika kuli Alone , anda mulumbu lye nyi kolola kwoko lye helu lya lwiji , nyi haipila , nyi hayitende , nyi kuchiza yula- yambwota muchifuchi cha Engitu . "' ⁶Alone wa olwele kwoko lyenyi ha meya a Engitu , nyi yula - yambwota yatuhukile nyi kulisanda chifuchi cha Engitu . ⁷Alyoze nyi imbanda alingile chinochene nyi umbanda wo ; Anehene yula - yambwota kuchifuchi cha Engitu .⁸Mba Falau wasanyikine Mose nyi Alone nyi kwamba ngwo , "Lemba kuli Yehova iye hanga akachize yula - yambwota kumeso jami nyi kumeso ja atu jami . Mba mungukecha atu nyikuya , hanga o akaye nyikulambula kuli Iye . " ⁹Mose wambile kuli Falau ngwenyi , " Unatela kupwa nyilisesa lyakwambila yami shimbu katekulembele , nyi ngamba je , nawa nyi atu je , hanga yula - yambwota yiakatuke hali yela nyi mumazuwo jenu alyoze ikatwame mulwiji . "¹⁰Falau yamba , " Hamene ." Mose yamba ngwenyi , chcoho chilite nyi liji lye , hanga unyingike ngwo kukushi weka malita nyi Yehova , Zambi yetu . ¹¹Yula - yambwota kumwikatuka kuli yena , mumazuwo je , ku ngamba je , nyi ku atu je . O kumakatwama wika mulwiji ." ¹²Mose nyi Alone o ayile kutuhuka kumeso ja Falau , mba Mose yalilila kuli Yehova hakutwala kuyula - yambwota yize anehene kuli Falau .¹³Ywhova walingile ngwe chocho Mose wechile : E yula - yambwota wapwile mumazuwo , nyi haze , nyi mumande yafwile . ¹⁴Alyoze o atu akungile milumba , nyi chifuchi chanukine . ¹⁵Alyoze muze Falau amwene ngwo kuhwima chiliko , wakolesele mbunge yenyi nawa kapajikile kuli Mose nyi Alone , ngwe chizechene Yehova ambile .¹⁶Yehova yamba kuli Mose ngwenyi , " Ambila Alone , ' Zundula mulumbu wenyi kumulamba afufuta hashi , hanga alumuke yina ndusu muchifuchi cheswe - cha Engitu . "' ¹⁷O alingile chino . Muze Alone azundwile mulumbu wenyi nyi kumulamba afufuta hashi , nyi yina asumine atu nyi yimuna . Nyi fufuta ya hashi yalumukine yina ndusu muchifuchi cheswe cha Engitu .¹⁸O yimbanda esekele nyi umbanda wo kuneha yina , alyoze ahonene . Halyapwila yina asumine atu nyi imuna . ¹⁹Mba yimbanda yambile kuli Falau ngwo , " Awu we munwe wa Zambi . " Alyoze mbunge ya Falau yakalile , nyi iye kakapanjikile kuli ayo . Ngwe chizechene Yehova wambile Falau malinga .²⁰Yehova yamba kuli Mose ngwenyi , katuka nyi chimenemene nyi kumana kulutwe ja Falu shimbu maya kulwiji . Hanjika kuli iye , 'Yehova kanambe yino : " Echa atu jami aye hanga angulembe yami . ²¹Mba nyikate kuchi kuecha atu jami , mungu tuma mazaji a jiji kuli yena , ku ngamba je , nyi ku atu je , nyi mumazuwo je . Mazuwo ja Engitu mazala nyi mazaji a jiji , nawa nyi haze hashi o matwama .²²Mba hatangwa lize mungukahandununa chifuchi cha ngoshone , chifuchi chize atu jami atwama , hanga mazaji a jiji kechi kapwamo . Chino muchilingiwa hanga ukanyingike ngwo yami Yehova uli hakachi kachifuchi . ²³Mungukahandununa hakachi ka atu jami nyi atu je . Chino chinyingi cha tachijami muchi lingiwa hamene . "" ²⁴Yehova walingile chocho , nyi chizaji chinene cha jiji chejile nyi kunjila muzuwo ja Falau nyi muzuwo lya ngamba jenyi . Ndusu nyimuchifuchi cheswe cha Engitu , che chifuchi hichipiha mumu hama zaji a jiji .²⁵Falau watambikile Mose nyi Alone nyi kwamba , " Yako , Ulambule kuli Zambi ye muchifuchi che . " ²⁶Mose yamba ngwenyi , "Kuchatutelele kulinga chocho , nyi kulambula cha kuli Yehova Zambi yetu muyipihila A -Engitu , Nyi kate mutulambula milambu mumeso jo yize muyipihila A-Engitu , kechi kutwa mawe ? ²⁷Ka , uli ungeji wamatangwa atatu akuya mu puya hanga tuka tunge , hanga tukalambule kuli Yehova Zambi yetu , chizechene iye matwamba . "²⁸Falau yamba ngwenyi , " Mungunweha nuye nuka lambule kuli Yehova Zambi ye mupuya . Chino wika kanda uya kusuku . Ngulembelenu ko . " ²⁹Mose yamba ngwenyi , " Mwe halyapwila mungukatuka kuli yena , mungulemba kuli Yehova hanga mazaji a jiji akukatuke . Alyoze chino kanda ulinga nyi kuliunga cheka nawa kuchi kwecha atu jetu aye nyikulambula kuli Yehova . "³⁰Mose wakatukile kumeso ja Falau wayile nyikulemba kuli Yehova . ³¹Yehova walingile chizechene Mose wechile ; nawa iye wachijile mazaji a jiji kuli Falau , nyi kungamba wasalile . ³²Mba Falau wakalishile mbunge shimbu yino nawa , alyoze iye kechele atu kuya ka .

Chapter 9

¹Hohene Yehova yamba kuli Mose ngwenyi , " Yako kuli Falau ukambe kuli iye ngwenyi , ' Yehova , Zambi wa Hepeluwu , kamba ngwo : " Echa atu jami aye hanga aka nguwayile . " ²Nyi yena mwakwika kuusolo kwecha aye , ³kwoko lya Yehova muli kaneha chilungo chipi hali tuvwalu , nyi hali matanga . ⁴Mba Yehova kumakahandunua hakachi ka yimuna ja Izalele nyi ja Engitu , alyoze hali yimuna ja Izalele nyiumwe makafwa wakuhi .⁵Yehova yatongola tangwa , yamba ngwenyi , " Muchikapwa hamene mwe mukalinga chuma chino muchifuchi . "" ⁶Yehova yalinga chuma chino muze hikwacha : A- Izalele ku kwafwile , nyiumwe chimuna . ⁷Falau yatuma akatale , mba kumanyi kuli yimuna ja A- Izalele kukwafwile chipwe umuwika . Alyoze mbunge ya Falau yakalile , kechele atu kuya⁸Yehova yamba kuli Mose nyi kuli Alone ngwenyi " Zomona moko aali atoo nyi uto wa kulutengo . Yena , Mose , Wutakumune mutetela kumeso ja Falau . ⁹Mba kumuwalumuka fuufta yikepekepe ha chifuchi cheswe cha Engitu . Kmuwalumuka mahute a kuneha yivunda nyi hali atu nyi hali tushitu ndusu mu chifuchi cheswe cha Engitu . " ¹⁰Chocho Mose nyi Alone yanda uto wa ku lutengo nyi kumana kumeso ja Falau . Mba Mose yatakumuna uto mu tetela . Uto yiwalumuka mahute a kuneha yivunda nyi hali atu nyi hali tushitu .¹¹Akwa tufutafuta kahashile kumana kumeso ja Mose mumu ha mahute , mumu mahute apwile hali ayo nyi A- Engitu eswe . ¹²Yehova yakalisa mbunge ya Falau , chocho Falau kakevwile kuli Mose nyi Alone . Ngwe chizechene Yehova wambile kuli Mosse chize Falau makalinga .¹³Yehova yamba kuli Mose , " Wulimeneka chimenemene , ukamane kumeso ja Falau , nyi kwamba kuli yiye , ' Yehova , Zambi wa A- Hepeleu , chino che anambe : " Echa atu jami aye a kanguwayile . ¹⁴Chisuho chino kumungutuma yilungo yami yeswe hali yena lume , nyi hali ngamba je nyi atu je . Kumungukalinga chino hanga nukanyingike ngwe hashi heswe wakuhi nyi umwe walifwa nyi yami .¹⁵Mumu halyapwila kachi nolola kwoko lyaminyi kulamba yena nyi atu je nyi yikola , kachi munukakuwa hashi . ¹⁶Alyoze mumu ha chikuma chino hinakwaha mwono : hanga kakulweke tachi jami , ,hanga jina lyami akalyambujole hashi heswe . ¹⁷Yena hindu wunalinangamisa mukulimika nyi atu jami kusolo kwecha aye .¹⁸Panjika ! Hamene ngwe yino wola kumungu kanokesa chiwe chinene chamakelekeshi , chize kanda mona mu Engitu chize ku myaka ndo halyapwila . ¹⁹Keshika halyapwila , tuma malunga apupwise kunjisa yimuna yo hamwe nyi waze eswe ulino mu yambu nyi kwa njisa muzuwo . Mutu mweswe nyi kashitu mweswe nyi waze ali mu yambu nyi kechi kwaneha kuzuwo - che chiwe mu chikanoka hali ayo , nyi kufwa kumafwa . ""²⁰Alyoze ngamba amwe ja Falau waze evwile maliji ja Yehova apupwishile yimuna yo nyi ngamba jo nyi kwanjisa mumazuwo . ²¹Alyoze waze alengulwile liji lya Yehova yahichika ngamba nyi yimuna yo mu yambu .²²Yehova yamba kuli Mose , " Olola kwoko lye kwilu hanga kukapwe chiwe mu chifuchi cheswe cha Engitu , hali atu nyi tushitu , nyi ha yeswe yakusoka mu yambu mu chifuchi cha Engitu . " ²³Mose yazundula kwilu mulumbu wenyi , mba Yehova watumine kukulunguza , nyi chiwe nyi njaji , yihulumuka hashi . Yehova yanokesa chiwe ha chifuchi cha Engitu . ²⁴Chocho kwapwile chiwe nyi njaji kulichinga nyi chiwe , nyi kuhenya henya chiwe cha makelekeshi chize kanda chipwa mu chifuchi yeswe cha Engitu chize haze haputukilo kupwa vungu .²⁵Ndusu chifuchi cheswe cha Engitu , chiwe chalambile yuma yeswe mu yambu , atu nyi tushitu . Chiwe yichishiha mitondo yamu yambu nyi ku makuna mitondo yeswe . ²⁶Muchifuchi wika cha Ngoshene , muze mwatwamine A-Izalele , kumwapwile chiwe .²⁷Mba Falau yatuma yasanyika Mose nyi Alone . Yamba kuli ayo , " Shimbu yino navulumuna . Yehova yiye mukwa ululi , yami nyi atu jami tuli yingulungulu . ²⁸Liwumbenu kuli Yehova , mumu kukulunguza cha tachi nyi chiwe yichahyanamo . Mungunwecha nuye , kunuchi kutwama nawa . "²⁹Mose yamba kuli yiye , "Cheswe mungutuhuka muchihunda mungolola moko jami kuli Yehova . Kukulunguza kumuchihwa , chipwe kukuchi kapwa nawa chiuwe . Mujila yino ukanyingike ngwe hashi heswe ha mbala ha Yehova . ³⁰Alyoze ha kutwala kuli yena nyi ngamba je , ngunanyingika ngwami chipwe halyapwila kunuchi kwononokena Yehova Zambi lume . "³¹Halyapwila wande nyi Sevanda yalambiwile , mumu te sevanda hiyapwa nyi mafufu , nyi wanda hiwatemuna yitemo . ³²Alyoze tiliku nyi kuyalambiwile mumu te kanda yichikola . ³³Muze Mose yahichika Falau nyi chihunda , yolola moko jenyi kuli Yehova ; mba kulunguza nyi chiwe yalitwaminine , nyi vula yalitwaminyine kunoka nawa hashi .³⁴Muze Falau amwene te mwe vula nyi chiwe nyi kukulunguza hiyalitwamina , yavulumuna cheka yakalisa mbunge yenyi , neye nyi ngamba jenyi . ³⁵Mbunge ya Falau yakalile , nyi chocho kechele A-Izalele kuya , chizechene ngwe Yehova wambile ku kwoko lya Mose .

Chapter 10

¹Yehova yamba kuli Mose ngwenyi , " Yako kuli Falau , mumu hina kalisa mbunge yenyi nyi mbunge ja ngamba jenyi . Hinalinga chino mukusolola yini yilayi ya tachi hakachi ko . ²Nalinga chino hanga nukalweze ana nyi a jikulu jenu yuma yize nalinga , chize nalinga A-Engitu nyi wutenu , ngwe chize nahele yilayi yalihichika ya tachi jami hakachi ko . Muchino nukanyingike ngwenu yami Yehova . "³Chocho Mose nyi Alone ayile kuli Falau nyi kwamba kuli yiye , " Yehova , Zambi ya A-Hepeleu , kanambe chino : ' Ndo kangahi kuusolo kulilelesa ku meso jami ? Echa atu jami aye hanga aka nguwayile . ⁴Alyoze nyi kusolo kwecha atu jami aye, panjikenu , hamene mungukaneha makumbi mu chifuchi che .⁵Kumakafuka helu lyahashi heswe hanga nyiumwe makahasa kumona hashi . Yize yasalileko ku chiwe kumakailya nyi mitondo yenu yeswe yakusoka mu yambu . ⁶Mazuwo jenu kumakazala too , waze a ngamba jenu eswe , nyi waze eswe akwa Engitu - yuma yimwe yize atatenu hanji akakenu kanda achimona , nichimwe amwehe kutangwa lize apwile hashi ndo tangwa lya musono . "' Mba Mose yatewuluka nyi kukatuka kuli Falau .⁷Ngamba ja Falau ambile kuli yiye ngwo , " Ndo kangahi yono lunga mapwa kambwila kuli yetu ? Echa A-Yizalele aye hanga aka wayilile Yehova Zambi yo . Kanda uchiwuluka ngwo Engitu ha nayenyeka nyi ? " ⁸Mose nyi Alone ahetesele cheka ngwenyi , " Yenu nukamu wayile Yehova Zambi yenu . Mba atu aka maya ? "⁹Mose yamba ngwenyi , " Etu kumutuya nyi twanuke jetu nyi makulwana jetu , nyi ana jetu a malunga nyi ana jetu a mapwo . Mutuya no , mumu chatutamba kulingila Yehova chiwanyino . " ¹⁰Falau yamba kuli ayo ngwenyi , " Yehova apwe nyi yenu, nyi mungwiza kanwecha kuya hamwe nyi twanuke jenu kuya . Tala , munuli nyi shinginyeka yimwe yipi . ¹¹Hi chocho ko ! yenu amalunga lume hakachi kenu , nukamuwayile Yehova , mumu chocho nunafupu . " Mba Mose nyi Alone yahuma kumeso ja Falau . '¹²Yehova yamba kuli Mose ngwenyi , " Olola kwoko lye ha chifuchi cha Engitu ukanehe makumbi , akakanduke ha chifuchi cha Engitu akalye yeswe yakusoka mu chifuchi , yeswe yize yasalileko ku chiwe . " ¹³Mose yazundula mulumbu wenyi ha chifuchi cha Engitu , nyi Yehova yatuma fuji yimwe yaku chivumbiko ha chifuchi tanga lize lyweswe nyi ufuku uze weswe . Mba muze kwapwile chimene , ye fuji ya ku chivumbiko yanehene makumbi .¹⁴E makumbi akandukile ha chifuchi cheswe yapwile ha njiza jeswe ja Engitu . Chipwe kunyima kukwapwile mazaji anene chikolo ngwe waze mu chifuchi , chipwe kulutwe kuchi keza kapwa ngwe waze . ¹⁵Mumu afukile hashi heswe chocho chifuchi yichilaa pwi . O alile yeswe ya kusoka mu yambu nyi mihuko ya mitondo yize yalisalileho ku chiwe . Ndusu muchifuchi cha Engitu nyichimwe chuma chawisu cha chasalile chipwe mutondo chipwe cha kusoka mu yambu .¹⁶Mba Falau yasanyika nyi kapupushi Mose nyi Alone yamba ngwenyi , " Hinavulumuna Yehova Zambi yenu hawa hinavulumuna nyi yenu . ¹⁷Halyapwila keshika, nukonekene mulonga wami shimbu yino , liumbenu kuli Yehova Zambi yenu akanguchize kufwa chino . " ¹⁸Mose yakatukakuli Falauyaliwumba kuli Yehova .¹⁹Yehova yatuma fuji yimwe ya tachi jinene ya ku chitokelo yanda makumbi ya ambila mu kalunga - lwiji muchila ; kukwasalile chipwe kumbi umuwika mu njiza jeswe ja Engitu . ²⁰Alyoze Yehova wakalishile mbunge ya Falau , nyi Falau kechele A-Yizalele kuya .²¹Yehova yamba kuli Mose ngwenyi , " Olola kwoko lye kwilu , hanga kukapwe milima kweswe ku chifuchi cha Engitu , akapapate mu milima . " ²²Mose yolola kwoko lyenyi kwilu , mba mwapwile milima pwi lume ha matangwa atatu mu chifuchi cha Engitu cheswe . ²³Nyiumwe wahashile kulimona nyi mukwo ; nyiumwe wakatukile haze ha matangwa atatu . Keshika , A-Yizalele eswe apwile nyi pangu mu yihela yo .²⁴Falau yasanyika Mose ngwenyi , " Yenu nuwayile Yehova . Chipwe yisemuka yenu mahasa kuya nyi yenu , alyoze matanga jenu nyi yimuna jenu akasale . " ²⁵Alyoze Mose yamba ngwenyi , " chanutamba kutwaha milambu ya kulumba hanaga tukahane kuli Yehova Zambi yetu . ²⁶Ngombe jetu kumaya hamuwika nyi yetu : nyiumwe lusende wo makasala , mumu chatutamba kwatwala tuka muwayile no Yehova Zambi yetu . Mumu kutwanyingikine chize mutuka muwayila nacho Yehova ndo hitwaheta . "²⁷Alyoze Yehova wakalishile mbunge ya Falau , ka echele kuya . ²⁸Falau yamba kuli Mose ngwenyi , " Katuka kuli yami ! ukanyame ha chuma chimuwika , kanda umona yami cheka , mumu tangwa lize mumona meso jami , kumukafwa . " ²⁹Mose yamba ngwenyi , " Hiwahanjika yena mwene , chichi kamona meso je nawa . "

Chapter 11

¹Mba Yehova yamba kuli Mose ngwenyi , " Hindu kuli chilungo chimuwika chize mukaneha hali Falau nyi Engitu . Mba halutwe , yiye kumanwecha nuka katuke ku chifuchi . Muze yiye makanwecha kuya pundu , kumanuhumamo lyakulu . ²Hanjika nyi atu ngwo mweswe lunga nyi pwo akete mwenyembo wenyi yoze walihata nenyi yikwata ya palata nyi oru . ³Mba Yehova yalinga atu A - Engitu kupema nyi vumbi kumeso ja A - Yizalele . Chikwo nawa , mwe lunga Mose yapwa mutu munene chikolo ku meso ja ngamba ja Falau nyi atu a mu Engitu .⁴Mose yamba , " Yehova kamba chino : ' Ha muchima ufuku mungukapalika mukachi ka chifuchi cha Engitu . ⁵Eswe tupula majimo mu chifuchi cha a Engitu kumakafwa , chize kapula majimo wa Falau , yoze watwama ha chitwamo cha wanangana wenyi , ndo kuli kapula majimo wa ndungo wa pwo wa kutwa wunga , nyi kuli eswe tupula majimo twa yimuna .⁶Kumukukapwa muteto unene ndusu muchifuchi cheswe cha Engitu , chize kanda chilingiwaho chipwe kuchichikalingiwaho . ⁷Alyoze chipwe kawa kechi kakenanyina nyi umwe mutu wa kuli A - Yizalele , kechikakenanyina mutu chipwe kashitu . Mujila yino hanga nukanyingike ngwenu hingunahandununa A - Engitu nyi A - Yizalele .' ⁸Eswe wano ngamba je , Falau , kumaka palumuka kuli yami nyi ku fukama kuli yami . Makamba ngwo , 'Katukenu , yenu eswe nyi atu waze akukuwahila ! ' mba kulutwe lya yino kumungukakatuka ." Mba yiye yakatuka kuli Falau nyi wutenu wunji .⁹Yehova yamba kuli Mose , " Falau kechi kevwa kuli yena . Ha chino chocho mukalinga yuma yakumwesa muchifuchi cha Engitu . " ¹⁰Mose nyi Alone alingile yeswe yino yikomokeso kumeso ja Falau . Alyoze Yehova yakalisa mbunge ya Falau ,' nyi Falau kakechele A - Yizalele akatuke ku chifuchi chenyi .

Chapter 12

¹Yehova yamba kuli Mose nyi Alone mu chifuchi cha Engitu. Yiye yamba ngwenyi, ²" Kuli yena , kakweji yono mapwa kakweji wa kuputuka , kakweji mutangu wa mwaka kuli yenu.³Hanjika nyi mbunga ya A-Yizalele ngwe , ' Ha tangwa lyamuchikumi lya yono kakweji lunga mweswe akalyanjile mwana- panga chipwe mwana- pembe ene, chisemuka cheswe akulinga chino , mwana- panga ha jiko nyi jiko. ⁴Nyi akwa jiko mapwa akehe naye ha mwana- panga, mba linga nyi mwenyembo wenyi yoze walihata nyi zuwo lyenyi akatambule mwana - panga chipwe yifo ya pembe mukehe nikulita nyi kwalula cha atu. Nukeseke nikulita chize mutu ha mutu malya, chocho chatamba ayo kutambula yifo ya kulita kulisa eswe.⁵Mwana - panga wenu chipwe pembe - mukehe akapwe keshi chipa, musamba wa pembe wa mwaka umuwika . Nukamuchize ku mapanga chipwe ku pembe . ⁶Nukamukuchike ndo tangwa kumi nyi lyamuchiwana lya kakweji yoze mwene . Mba chikungulwila cheswe cha A- Yizalele akamushihe ha chingoloshi. ⁷Nukachize amwe manyinga nyi kusa ha yipamba yali ya yikolo nyi ha chikuli cha helu ku mazuwo muze makayilila yifwo. ⁸Nukalye yifwo uze ufuku, muze hinwa yocha ha kahya. Nukalye hamwe nyi mbolo kuyishi futunwiso, hamwe nyi yilima -lima yisasu.⁹Kanda nukayilya ya wisu chipwe ya kuteleka mu meya. Shina, kwocha ha kahya hamwe nyi mutwe wenyi nyi yilyato yenyi nyi yingambyangambya yenyi ya muchima . ¹⁰Kanda nukahichikako yifwo nyiyimwe ndo kuchimenemene. Nukwoche yize muyikasalaho mu chimene. ¹¹Achino chechize nunatela kuyilya : nyi miya yenu ya kulijichika, nikuzala haku jenu kuyilyato, nyi milumbu yenu mu moko jenu. Nukamulye hi kapupushi. Che chizomboka cha Yehova.¹²Yehova kanambe chino: mungupalika ndusu chifuchi cha Engitu mu ufuku mukulamba eswe tupulamajimo kuliatu nyi tushitu muchifuchi cha Engitu . Mungu patwila tuzambi tweswe twa Engitu . Yami Yehova. ¹³Manyinga kumakapwa chilayi ha mazuwo jenu ha kwiza chami kuli yenu. Muze mungukamona manyinga , mungunuzomboka muze mungukalamba chifuchi cha Engitu. Chilungo chino kuchichi keza hali yenu nyi kunwenyeka. ¹⁴Lino tangwa mu likapwa chiwulwiso kuli yenu, lyakufunga chiwanyino cha Yehova ; ndusu yisemuko yenu - nukafunge chiwanyino chikapwe shimbi ya mutolo.¹⁵Munukalya mbolo kuyishi futunwiso ha matangwa shimbyali . Ha tangwa litangwa munukachiza futunwiso kuma zuwo jenu. Mweswawo malya mbolo ya futunwiso chize ku tangwa litangu ndo ku tangwa lya muchishimbyali, yoze mutu akamutete hakachi ka Izalele. ¹⁶Ha tangwa litangwa kumukapwa kulikungulula chisandu, nyi ha tangwa lyamuchishimbyali mukukapwa kukunguluka chisandu. Nawa kushi milimo muyikalingiwa ha matangwa wano, shina kuteleka cha kulya cha eswe. Chize wika nukalinge.¹⁷Nukafunge chiwanyino cha mbolo kuyishi futunwiso mumu ku chapwile ha tangwa lino lize nachijile yizavu yenu ku chifuchi cha Engitu. Keshika nukafunge lino tangwa ni shimbi ya mutolo ndusu yisemuko yenu. ¹⁸Nukalye mbolo kuyishi futunwiso ku chingoloshi ha tangwa kumi nyi lyamuchiwana mu kakweji mutangu wa mwaka ndo ku chingoloshi cha tangwa makumi aali nyi tangwa litangu lya mwe kakweji.¹⁹Ha matangwa wano shimbyali , kanda mu kapwa futunwiso nyiimwe mu mazuwo jenu. Mweswawo makalya mbolo ya futunwiso akamutete hakachi ka chikungulwila cha Yizalele, apwe njize, apwe mukwa chifuchi. ²⁰Kanda nukalya nyichimwe chafutunwiso. Kweswako ku mazuwo jenu, nukalya mbolo kuyishi futunwiso. "'²¹Mba Mose yasanyika makulwana eswe a kuli A-Yizalele yamba kuli ayo ngwenyi, " Yenu nukasakule misamba chipwe twana nikulita nyi majiko jenu nukashihe chitapo cha chizomboka. ²²Mba nukande chisapo cha hisope nukachichupike mu manyinga waze makapwa mu sahani. Nukasapwile manyinga ali mu sahani ha chikuli cha helu nyi ha yipamba yali ya ku yikolo. Nyiumwe mutu wa kuli yenu makatuhuka haze ku chikolo cha zuwo lyenyi ndo chimene.²³Mumu Yehova makapalika ndusu mukulamba A-Engitu. Muze makamona manyinga helu lya chikuli nyi ha yipamba yali ya kuchikolo , yiye kumakazomboka chikolo chenu kechi katayiza chononyi kunjila mu mazuwo jenu akanulambe.²⁴Nukafunge chino chuma . Chikapwe shimbi kuli yenu nyi kuli ana jenu ndo ku myaka ya mutolo. ²⁵Mba kumuchikapwa muze hinwaheta ku chifuchi chize Yehova makanwaha , ngwe yiye hanalakenya kulinga, chanutamba kulinga uvumbiko uno wa ku wayila.²⁶Muze ana jenu makanuhulisa ngwo, ' Uvumbiko uno wa ku wayila kuchi unalumbunuka? ' ²⁷Mba nukambe ngwenu, ' Chino che chitapo cha chizomboka ha mazuwo ja A- Yizalelemu chifuchi cha Engitu muze alambile A-Engitu. Yapulula mazuwo jetu. "' E atu yahetamisa mitwe nyi kuyawila Yehova. ²⁸A - Yizalele yaya yalinga chocho ngwe chizechene Yehova hatuma Mose nyi Alone.²⁹Hichisoloka ha machima ufuku Yehova yalamba tupula- majimo eswe a mu chifuchi cha Engitu, chize kuli kapula jimo wa Falawu, watwama ha ngunja yenyi , ndo kuli kapula-jimo wa funge wapwile muzuwo lyaususu nyi tupula- majimo eswe a yimuna. ³⁰Falawu yahinduka ha ufuku - yiye, nyi ngamba jenyi eswe , nyi A- Engitu eswe. Mwapwile miteto yinene mu Engitu, mumu kukwapwile zuwo nyilimwe kulishi mufu ka.³¹Falawu yatambika Mose nyi Alone ha ufuku ngwenyi, "Katukenu, nutuhuke ha kachi ka atu jami, yenu nyi A-Yizalele. Yenu, nukawayile Yehova, ngwe hinwamba nwazangile kulinga. ³²Mbatenu yimuna jenu nyi ngombe jenu, ngwe chize hinwamba, nyi kuya, nunguwahise nyi yami nawa." ³³A-Engitu ashinjilile atu yaapupwisa kukatuka mu chifuchi, mumu ambile ngwo, " Kumutufwa yetu eswe. "³⁴Chocho atu ambachile wunga wo wa mbolo kuwushi kusa ufutunwiso . Mboke jo ja kuchikulamo te hajikasa nyi mahina jo ha yipaya yo. ³⁵Halyapwila atu a Yizalele alingile nyikulita nyi liji lya Mose. Yeta kuli A-Engitu upite wa palata, nyi upite wa olu, nyi mazalo. ³⁶Yehova yapwisa A-Engitu kupemena A-Yizalele nyi vumbi. Chocho A-Engitu yahana yize aechile . Mujila yino, A-Yizalele yapupa A-Engitu.³⁷A-Yizalele yaya nyi wenyi wo nikwenda hashi chize ku Lameses ndo ku sukote. Kafwa te apwile ngwe makulakaji asambano a tununu a malunga hashi, mba kuwezaho nyi mapwo nyi ana. ³⁸Nyi mbunga yakulichinga yakandukile hamwe no, hamuwika nyi yimuna nyi ngombe, nikwalula cha yimuna anji chikolo. ³⁹O yocha mbolo kuyishi futunwiso ya ku wunga uze akatukile nawo ku Engitu. Ku yakapwile nyi futunwiso mumu te yaahuma ku Engitu kahashile kulaluka chipwe kululika kulya ka. ⁴⁰A-Yizalele atwamine mu Engitu ha myaka makulakaji awana a myaka nyi makumi atatu a myaka.⁴¹Mba hakuhwa makulakaji awana a myaka nyi makumi atatu a myaka, ha tangwa lize lyene, yizavu yeswe ya Yehova yakatuka chifuchi mu chifuchi cha Engitu. ⁴²Uno ufuku wapwile ufuku wa kufunga meso, mumu wa Yehova ha kwachiza mu chifuchi cha Engitu. Uno ufuku wa Yehova akaufunge chikolo kuli A-Yizalele eswe ndusu yisemuko ya atu jo.⁴³Yehova yamba kuli Mose nyi Alone ngwenyi, " Yino ye shimbi ya chizomboka : Nyiumwe kandaka kanda akalyako. ⁴⁴Alyoze, ngamba mweswe wa Yizalele, wa kulanda nyi mbongo, akalyeko muze hinwapwisa ngalami.⁴⁵Tunjize nyi akwa milimo a kufweta kanda akalyako cheswacho. ⁴⁶Nukachilile ku zuwo limuwika. Kanda mbata nyi yimwe yifwo yacho haze lya zuwo, chipwe kanda nukamakuna chifwaha chacho nyichimwe.⁴⁷Eswe akwa chikungulwila A- Yizalele akachilinge. ⁴⁸Muze kanjize matwama nyi yenu nyi mafupa kufunga che chizombo cha Yehova, Usoko jenyi a malunga eswe akaapwise ngalami mba akakundame akachifunge. Mba o kumakapwisa ngwe akwa chifuchi. Alyoze, chilima nyiumwe kanda akalyako cheswacho kulya.⁴⁹Yino shimbi yimuwika yikapwe hali mukwa chifuchi nyi hali kanjize watwama hakachi kenu. " ⁵⁰Chocho eswe A-Yizalele alingile chechene ngwe chize Yehova hatuma Mose nyi Alone. ⁵¹Mba ha tangwalize lyene Yehova yachiza A-Yizalele mu chifuchi cha Engitu nikulita nyi yizavu yo.

Chapter 13

¹Yehova yamba kuli Mose , ngwenyi , ²" Nungusele ku usandu tupula majimo - eswe hakachi ka A-Izalele atangu kusemuka apwe ayami , nyi kuli nyi kuli yimuna . "³Mose yamba kuli atu ngwenyi , " Iwulukenu , lino tangwa , muze nwakatukile ku Engitu , kuzuwo lya ufunge , mumu nyi kwoko lya Yehova lya tachi yanu chiza ku chihela chize . Kanda nukalya mbolo nyi yimwe ya futunwiso . ⁴Nuna katuka musono ku katuka muchifuchi cha Engitu , haka kweji wa ambimbi . ⁵Chikapwa muze Yehova makanu hetesa muchifuchi cha A- Kanana , nyi cha A - hete , nyi cha A- amole , nyi cha Ahevwe , nyi cha A - Yepushe , che chize alishingile nyi kuli tulamba twenu muku nwaha , chifuchi kuze kunokela mwene nukalinge uvumbiko uno .⁶Munukalya mbolo kuyishi futunwiso hama tangwa shimbyali ; mba hatangwa lya muchishimbyali hakapwe chiwanyino kuli Yehova . ⁷Mumu kulya mbolo kuyishi futunwiso ndusu e matangwa shimbyali ; Kanda awana kuli yenu mbolo nyi yimwe ya futunwiso . Chipwe kuwana futunwiso yimwe kuli yenu ku mazuwo jenu eswe .⁸Ukambulwile a naje hatangwa lize ngwo ' Te mumu ha chize angulingilile Yehova muze nakatukile ku Engitu . ' ⁹Chikapwe chilayi kuli yenu hamoko jenu , nyi chiwulwiso mukachi kameso jenu , hanga shimbi ja Yehova yikapwe mumakanwa jenu , mumu Yehova hana nuchiza ku Engitu nyi kwoko lya tachi . ¹⁰Keshika nuka funge shimbi yino haka kweji kayo mwaka ha mwaka .¹¹Mba muze Yehova makanu hetesa kuchifuchi cha A - Kanane , chize alakenyene nyi shingo kuli yenu nyi kuli tulamba twenu , mba chifuchi aka mwehe cho , ¹²nukaasele kuli Yehova waze eswe atangu kusemuka nyi tupula ma jimo . Eswe kuli yimuna malunga , nyi kuli eswe akapwe ambala a Yehova . ¹³Kapula jimo wa chimbulu mweswe nukamukule nyi mwana panga . Alyoze nyi kunuchi kamukula , nukamu makune kota . Nyi tupula majimo eswe hakachi ka ana jenu nu kaakule .¹⁴Muze manu hula kuli ana jenu kulutwe ngwo , 'Acho chika ? ' Nuka ambulwile ngwenu , 'Nyi kwoko lya tachi Yehova wa tu chijile ku Engitu , ku zuwo lya wupinji . ¹⁵Mba muze Falau kasolo kutu tusula , Yehova washihile tupula majimo eswe amu chifuchi cha Engitu , nyi tupula majimo twa atu nyi tupula majimo a yimuna . Keshika twakulambula kuli Yehova kuli eswe tupula majimo eswe a ana jetu a malunga twakwa kula . ' ¹⁶Chikapwe chilayi hamoko jenu , nyi chilayi hakachi ka meso jenu , mumu Yehova watuchijile ku Engitu nyi kwoko lya tachi . "¹⁷Muze Falau e chele atu kuya , Zambi te kaatwalile ku jila yaku palikila ku chifuchi cha A-Filishite , chipwe kwapwile kwihi . Mumu Zambi ngwenyi , " Kuchina hanji e atu makali konyekena muze ma kamona jita mba maka hiluka ku Engitu . " ¹⁸Alyoze Zambi ya jingisa e atu kujila ya puya ya kupalikila ku kalunga - lwiji muchila . A - Izalele nyi kwenda mumu kana akatukile kuchifuchi cha Engitu hali pakachisa nyi kwasa jita .¹⁹Mose yatwala ha mwe nenyi yifwaha , ya Yosefu mumu Yosefu te ashi ngishile A - Izalele nyi shingo ngwenyi , "Pundu Zambi kumeza kunupululula , nuka mbate ko yifwaha yami hamwe nyi yenu . " ²⁰A- Izalele ayile wenyi wo chize kusuku te ndo ya jika mbalaka jo ku etame kuze kwaputuka puya . ²¹Yehova watetekele ha mwalwa munguji lya lelwa aka atwale mujila . Mba ha ufuku munguji lya kahya akaatemwine . Hanga akahase kwenda ha mwalwa nyi ha ufuku . ²²Yehova kaka chijile nguji nyi lelwa mwalwa nyi nguji lya kahya ha ufuku kulya katukile kumeso ja atu ko .

Chapter 14

¹Yehova yamba kuli Mose , ngwenyi , ²" Amba kuli A-Yizalele ngwo akinduluke nyi ku jika mbalaka jo kulutwe lya Pahi hahilo , hakachi ka mingondelo nyi kalunga -lwiji , kulutwe lya mbale zefwone . Kusesa lya kalunga - lwiji hakulita nyi kuze nukajike mbalaka jenu ku Payi . ³Falau haku twala kuli A-Yizalele , 'Mamba ngwenyi o hana jungujoka muchifuchi . Hiyaaseleka puya . '⁴Mbunge ya Falau munguyikalisa yami , iye kumakakaula , munguka zuka ulemu mumu wa Falau nyi maswalale jenyi eswe . A- Engitu eswe maka nyingika ngwo mwe Yehova , " A-Yizalele ajikile mbalaka jo chize alwekele . ⁵Muze mwanangana waku Engitu amulwezele ngwo A-Yizalele ka china , mba mbunge ya Falau nyi mbunge ja ngamba jenyi jalumukine nyi kulimika nyi atu . Yamba ngwo , " Yika te twalinga chuma chino ? Yika te twecha A-Yizalele kuya ali twamine kutu lingila yetu . "⁶Falau yalongesa matemba jenyi Ajita . Hatwala maswalala jenyi nyi iye - mwene . ⁷Makula kaji asambano a matemba watwalile akutongola nyi matemba eswe amu Engitu . nyi tupitau twenyi eswe . ⁸Yehova wakalishile mbunge ya Falau , mwanangana wa Engitu , chocho ya kaula A-Yizalele . Mumu te A-Yizalele ka yile muku wahilila . ⁹Mba a Engitu aakawile , nyi tuvwalu eswe nyi matemba , eswe nyi matemba nyi akwa tuvwalu twenyi nyi akwa jita . Yawana A-Yizalele kuchipombelo cho kusesa lya kalunga lwiji kukulwa paihabito , ku lutwe lya mbale - Zefwone .¹⁰Falau muze akundamine , A-Yizalele yahetula meso jo alikomokenene . Amwene a Engitu kaneza kuli ayo , woma waunji evwile . A-Yizalele yateta kuli Yehova . ¹¹O ambile kuli Mose ngwo , " Te kuEngitu mafuka keshiko nyi , keshika hi wa tuchiza tuka fwile muno mupuya ? Kuchi te watulinga chize , hakutuchiza ku Engitu ? ¹²Te kutwa hanjikile chino mu Engitu ? Twambile kuli yena , 'Tweche tuye nyi kulinga kuhyana kufwila mu puya . "¹³Mose yamba kuli atu ngwenyi , " Kanda nwivwa woma . Manenu mumone wulamwino wa Yehova manulingilawo musono . Mumu A-Engitu nuna mono musono kunuchi kwiza kwa mona nawa nyi limwe tangwa . ¹⁴Yehova kuma ka nwashila jita , enu manenu kulu ."¹⁵Yehova yamba kuli Mose ngwenyi , "Kuchi yena , Mose , una twaleho kungwita ? Amba A-Izalele aye kulutwe . ¹⁶Zundula mulumbu we , nyi kwolola kwoko lya haka lunga lwiji umupule hakachi , mba A-Izalele mazauka hashi hahomu mukachi kameya . ¹⁷Mbunge ja Engitu mungujikalisa yami mwene manu kaule . Mba yami mungu ka zuka ulemu hakukumba Falau nyi yizavu yenyi yeswe , nyi matemba jenyi , nyi akwa tuvwalu twenyi . ¹⁸A- Engitu kuma kanyingika ngwo mwe Yehova muze hina zuka ulemu hakukumba Falau , nyi matemba jenyi , nyi akwa tuvwalu twenyi . "¹⁹Mungelo wa Zambi , yoze watetekelele chendo cha A-Yizalele , yatutuluka yaya kunyima yo . Mba lye nguji lya lelwa yilikatuka kulutwe lyo yilimana kunyima lyo . ²⁰Lelwa lyayile mukachi kachendo cha a Engitu nyi chendo cha Yizalele . Kwapwile lelwa nyi milima kuli A-Engitu , hindu lya temwine nyi wufuku kuli A- Yizalele , mba chocho sali limwe kulya kundamine kuli sali likwo .²¹Mose yolola kwoko lyenyi ha kalunga lwiiji . Mba ufuku weswe Yehova yausosolola kalunga lwiji nyi fuji yatachi yaku chivumbuko yalumuna kalunga lwiji hashi homu . Mijila meya yahandunuka . ²²A-Yizalele ya njila mukachi kakalunga lwiji nyi kwenda hashi homu . E meya yapwa ngwe chipanga kuli ayo nyi kuchindume cho nyi ku chimeso cho .²³A -Engitu yakaula . Kunyima mukachi ka kalunga lwiji tuvwalu eswe A- Falau , nyi matemba jenyi , nyi akwatuvwa enyi eswe . ²⁴Mba chocho ha kucha , kunguji lya kahya nyi kunguji lya lelwa Yehova watalile kuchizavu cheswe cha Engitu iye yatalile chendo cheswe cha Engitu . ²⁵Tufumbo twa matemba jo iye waasokwele akwatuvwalu chocho chapwile chikalu ku a endesa . A-Engitu ambile ngwo , " Tuchi nenu A-Yizalele , mumu Yehova kana aashila jita nyi yetu . "²⁶Yehova yamba kuli Mose ngwenyi , " Olola kwoko lye haka lunga lwiji hanga meya akinduluke hali A-Engitu , nyi matemba jo , nyi akwa tu vwalu two . " ²⁷Mba Mose yolola kwoko ;lyenyi hakalunga lwiji , mba muze hi kwacha kalunga lwiji yatakana muze mwene wasulila . A-Engitu yachinyina mukalunga lwiji , Yehova wa atwalile mu kachi A-Engitu . ²⁸Meya akundulukila nyi kufwika hali tuvwalu , nyi yizavu yenyi , nyi matemba jo amukawile mu kalunga lwiji . Kukwa salile chiwe umuwika ka .²⁹Keshika , A-Yizalele endele hashi homu mu kachi kaka lunga lwiji . E meya yapwa ngwe chimbanga kuli ayo nyi ku chindume nyi kuchimoswe cho . ³⁰Yehova waala mwinyine A-Yizalele ku kwoko lya Engitu ha tangwa lize , A-Yizalele a mwene chize afwile a Engitu ha ngenge lya kalunga lwiji . ³¹A-Yizalele a mwene chitanga chatachi alingile Yehova hali A-Engitu , atu a mu vumbikile Yehova , ya fulyela muli Yehova nyi muli Mose kavumbi kenyi .

Chapter 15

¹Hohene Mose nyi A-Izalele embilile mwaso Yehova . Mwaso uno , " Mungwimbila Yehova mwaso , mumu iye hanangama kuhyana ; Tuvwalu nyi akwa kwendesa yo hanyasa mukalunga - lwiji .²Yehova iye tachi jami nyi mwaso wami , iye hanapu ulamwino wami . Yono mwe Zambi yami , kumungumu halisa yono , Zambi ya tata , kumungu mu nangamisa . ³Yehova iye kajita ; Jina lyenyi Iye Yehova .⁴Matemba a Falau nyi chendo chenyi yaambila mukalunga - lwiji . Falau nyi tupitau twenyi waze akusakula kana shimbama mukalunga lwiji muchila . ⁵Majinga ameya kanafuku ; O yashimbama ngwe liwe ndo hama shima .⁶Yehova , kwoko lye lya chindume , ku lyapwa lilemu nyi tachi ; Yehova , kwoko lye lya chindume , hilya wonda mukwa kole . ⁷Mba nyi wunene we wa kuhyana kuwakupupa waze kuma kukatukila . Kuwaku tuma utenu we ; wene wakwa manuna ngwe shachi jumu . ⁸Nyi mwiku wakuma zulu je mulumbawa meya ; masanga ameya ya chindama ngwe mulumba ; majinga yakonda mwe muchima lya kalunga - lwiji .⁹Mukwa kole yamba ngwenyi , 'Mungu kaula , kumungwawana , kumungu pangila yikumba yo ; Mbunge yami hiyazuka nyi kwapupa ; mungutomana katana kamu ; kwoko lyami mu lya manuna '. ¹⁰Ena wafuzanga nyi fuji , ye kalunga lwiji yaafuka ; O yashimbama ngwe chikungo mu meya atachi . ¹¹Walita nyi yena i ya , mwe Yehova , hakachi katu zambi ? Walita nyi yena iya , mulemu nyi musandu yena , hakuku halisa wuli mulemu , kuwaku linga yi komokeso ?¹²Yena wazundulanga kwoko lye lya chindume , hashi yihamina . ¹³Yena nyi lushiko wa zango lya watwalile atu aze waakulile . Yena nyi tachi je wa songwelele ndo kuze kwatwama wusandu we kuze watwama yena .¹⁴Mavungu maka chivwa , maka chikima ; yikola muyika kwata waze akutwama ku Felisitiya . ¹⁵Hohene myata ja A- Endome makevwa woma ; akwa ndundo ja A- Moape kuchikima ; Maka sangunuka .¹⁶Woma nyi moongu hiyaholokela . Mumu ha wunene wa kwoko lye , kana holo kulu ngwe liwe ndo te atu ja yena mazauka , Yehova - ndo te atu mazauka waze yena una pichi .¹⁷Kumukahetesa nyi kwatumbika kumulundu wa chihinga che , kuma kuze , hiwapwisa kwa yena Yehova , kwa kutwamako , zuwo lisandu , yena Mwene wetu , hiuna lulika nyi moko je . ¹⁸Yehova kumakayula ndo kumyata yeswe ya mutolo . "¹⁹Mumu tuvwalu twa Falau anjilile mukalunga - lwiji hamwe nyi matemba jenyi nyi akwa tuvwalu twenyi . Mba Yehova yahilwisa meya amu kalunga - lwiji hali ayo . Alyoze A-Izalele endele hashi homu mukachikaka kulunga - lwiji . ²⁰Polofeta wa pwo Milyame , ndumbu ya Alone , wakwachile kamukupyela , mu kwoko lyenyi mba mapwo eswe yatuhuka hamwe nenyi nyi tumikupyela nyi kuhangana . ²¹Milyame wawu kuwilile ngwenyi : " Imbilenu Yehova , mumu iye hanangama kuhyana . Nyi tuvwalu nyi akwa kwendesa Yanjila muka lunga lwiji . "²²Mose watwalile A-Izalele chize ku kalunga - lwiji muchila . Yanjila mupuya ya Shule . Yaya wenyi wamatangwa atatu mupuya kawanyinemo meya nyi amwe . ²³Muze ahetele ku Mala , kahashile kunwa meya mumala mumu te asasu . Keshika yalukako jina ngwo ku Male .²⁴Atu eswe ali nyenyetene nyi Mose ngwo , "Yika mutunwa ? " ²⁵Mose watetele kuli Yehova , mba Yehova yamu lweza mutondo . Yawumbila mumeya , meya yalumuka kupwa a yema nyi kunwa . Kuze kwene Yehova akolesele hali ayo chiyulo nyi liji lya shimbi , kuze kwene nawa iye ya eseka . ²⁶Yamba ngwenyi , " Kachi yenu munu hala kama pundu kuliji lya Yehova Zambi , yenu nyi ku linga chize chinate kumeso jenyi , kusa matwi kumaliji jenyi ashimbi , nyi kufunga yiyulo yenyi yeswe kachi chichi kusa hali yenu kuyiza nyi chimwe nasele hali a Engitu , mumu yami Yehova mu kwaku nu wuka . "²⁷O ahetele ku Elime , kuze kwapwile mafwiji a meya kumi nyi aali nyi makumi shimbyali amitondo ya mingaji . Kwenako yatunga chilombo cho kusesa lya meya aze .

Chapter 16

¹Atu akatukile ku Elime , ayile wenyi wo , chikungulwila cheswe cha A - Yizalele kejile ku puya ya Shimi , mukachi ka Elime nyi Shinai , hatangwa kumi nyi lya muchitanu lya kakweji wamu chiali lize akatukile kuze kuchifuchi cha Engitu . ²Chikungulwila cheswe cha A- yizalele ali nyenyetene kuli Mose nyi Alone mupuya . ³A- yizalele kambile kuli ayo ngwo , "Kachi twafwile nyi kwoko lya Yehova mu chifuchi cha Engitu muze twalile nykikukuta mbolo . Mumu yenu hinwatuhetesa ku puya yino nutushiye nyi zala chikungulwila chino cheswe . "⁴Hohene Yehova yamba kuli Mose ngwenyi , " mungukanokesa mbolo yakukatuka kwilu ya ya yenu . Atu makatuhuka nyi kukunga kulya cha hatangwa nyi hatangwa chihanda hanga yami ngukaeseke nyi kumona ngwe makenda mushimbi yami nyi ka . ⁵Mba muchikapwa ha tangwa lya muchisambano , chocho aka kunge kulya cha chihanda chimwe kweseka chakweseka matangwa aali , mba akateleke yize yeswe makaheha ."⁶Chize Mose nyi Alone yamba kuli A - Yizalele eswe ngwo , " Hachingoloshi kumunukanyingika ngwwnu yami Yehova watuchijile kuchifuchi cha Engitu. ⁷Mba muze mukucha kumunumona ulemu wa Yehova , mumu kanevu kulinyenyeta chayenu kuli iye . Yetu aya mba nulinyenyete kuli yetu . ⁸Mose yamba ngwenyi , " mununyingika yuma yino muze Yehova manwaha yifwo chingoloshi nyi mbolo nyi chimene mene yeswe - mumu hevwa kulinyenyeta chenu kuli iye . Nyi Alone kapwa nyi yami ? Kulinyenyeta chenu hichayetuko ; alyoze cha Yehova .⁹¹⁰Mose yamba kuli Alone , " Hajika kuli chikungulwila cha atu A - yizalele , tweyinu kukamwihi nyi Yehova , mumu hevwa kulinyenyeta chenu . ''' Shimbu , Alone machihajika kuchikungulwila cha atu ja A- Yizalele , mupuya atalile , nyi , uhenya , wa Yehova wasolokele mulelwa . ¹¹Achi Yehova yamba kuli Mose , ngwenyi ¹², " ngunevu kulinyenyeta cha atu A - Yizalele . Hajika kuli nayo ngwo , mba hakucha munukakuta nyi mbolo . Munukanyingika ngwenu mwe Yehova Zambi yetu .'''¹³Chocho ha chingoloshi Ngwali yeza o yapwa kweswe kuchi lombo . Mba muze kwacha mume wapwile hashi kweswe kwakujingilika chilombo . ¹⁴Muze mume wuze wapwile hashi hiwalumuka , haze ha puya hashi hapwile chuma chimwe chachikepekepe ngwe liwe hashi . ¹⁵Muze A- Yizalele achimwene , yalyamba kuli umwe nyi mukwo nawa ngwo , " Acho chika ?" Mumu kanyingikine chize chapwa . Mose yamba kuli ayo ngwenyi , "yino mbolo yize Yehova kanwaha nukalye .¹⁶Yehova kanwaha shimbi aji : ' Ngwenyi mutu mweswe akunge , nyikulita , nyichize mahasa kulya , kachisoka hali mutu kulita nyi kwalula cha atu jenyi . chenachize mumu kakunga : nukunge yiji kweseka nyi kuta nyi mutu ali mumbalaka yenyi .''' ¹⁷Chocho alingile A - Yizalele . Amwe akungile chiji , amwe chikepe . ¹⁸Muze achesekele nyi kachisoka , kuli yoze wakungile chiji kukwazalile nyi chimwe , mba kuli yoze wakungile chikepe kukwapwile kuhona . Nyi mutu mweswe yakunga nyi kulita nyi chize mahasa kulya .¹⁹Mose yamba kuli ayo ngwenyi , "Mutu nyiwumwe kanda aka hichika chihanda chacho ndo mukachi . " ²⁰chipwe chocho , kahalakanyine kuli Mose . Amwe yatulika chihanda ndo hikwacha . mba chatuwishile mavumo yichinuke . Mba Mose yatenuka no . ²¹Achikungile nyi chimene mene mutu mweswe nyikulita nyi chize mahasa kulya lize tangwa . Muze tangwa hilyatwa , mba hichisangunuka .²²Mba hatangwa lya muchisambano yakunga mbolo , yakuheta matangwa aali mutu mweswe tuyisoka twaali . Miata eswe achikungulwila yaya kuli mose ya mwambulwilacho . ²³Iye yamba kulin ayo ngwenyi , "Achi chuma chino Yehova hanambe ngwenyi ? 'hamene hakapwe uhwimino , ulemu sambata yisandu kuli Yehova . Mosono ochenu cheswacho munwocha , mumu munuteleka . Chize muchisalaho , litulikilenucho ndo mukucha .'''²⁴O yatachitulika ndo mukucha , ngwe Mose wambile . Kuchanukine ka , chipwe kumwapwile mauno nyiamwe . ²⁵Mose yamba ngwenyi , "lyenucho musono , mumu musono liapwa sambata kuli Yevoha . Musono kunuchi kachiwana hashi .²⁶Nukachi kunge matangwa asambano , alyoze hatangwa lyamuchishimbiali hapwe sambata . ²⁷Hasambata mana kuyichikapwako ." Chocho hatangwa lya muchishimbiali mwatuhukile amwe atu mukuchikunga , kawanyine nyi chimwe .²⁸Mba Yehova yamba kuli Mose ngwenye , "Ndo shimbu muka kunusolo kufunga yiyulo yami nyi shimbi jami ? ²⁹Talenu , mumu te Yehova hanamwehe ye sambata . Kashika hatangwa lya muchisambano hana nwehe mbolo hamatangwa aali . Mutu mweswe akatwame kuchihela chenyi , hatangwa lya mushimbiali mutu nyiumwe kanda kakatuka kuchi hela chenyi ." ³⁰Chocho ahwimine e atu hatamga lya muchishimbiali .³¹Kulya chizi A - Yizalele yachiluka ngwo " Mana ." Te yapwile ngwe mbuto yakolyende yitoma , kupajika chayo ngwe likemba lya kuchinga nyi wuchi . ³²Mose yamba ngwenyi , " Achi chuma chino ambile Yehova ngwenyi : 'tuli kilenu yisemuko yenu kachi kachisoka ka to nayo hanga aka tale kulya chino nanulishile mupuya , muze nanu chijile kuchifuchi cha Engitu .³³Mose yamba kuli Alone ngwenyi , " Anda ndeho usemo mana . Kachisoka ka to ukayitulikie kumeso ja Yehova nukayifungile yisemoko yenu ." ³⁴Ngwe Yehova ambile kuli Mose , chocho Alone yayitulikila kulutwe lya shindakenyo lya mushete . ³⁵Hamakumi awana amiaka A- Yizalele alile mana ndo ahetele kuchifuchi kuze kwatwama atu . O alile mana ndo ahetele kujiza ya chifuchi cha kenana . ³⁶Kumi lya tuyisoko twalita nyi jongo yumawika ya efa .

Chapter 21

¹" Hapwila ai ye yiyulo yize mukasa ku meso jo :²' Nyi kachi mulambu ndungo ka Hepeleu , akakilikite myaka isambano , ha mwaka wa mu chishimbyali akatusuke chawana . ³Nyi kejile uka wenyi , akatusuke ukawenyi ; kachi ha mbata , pwo lyenyi akatusuke nenyi . ⁴Nyi kachi kako ma mwaha pwo mba ma musemena ana amalunga nyi amapwo , pwo nyi e ana mapwa a kako , mba lunga akatusuke uka wenyi .⁵Alyoze nyi ndungo mamba pundu ngwenyi , " Nazanga mwene wami , nyi mukwetu pwo , nyi ana jami ; chichi kutusuka , ⁶" Henaho kako aka muhetese kuli Zambi . Kako akamunehe ko chikolo chipwe ku yipamba ya chikolo , mwe kako aka mutuwe twitwi lyenyi nyi katwalo . i ye aka muzachile ndo ku myaka ya mutolo .⁷Nyi kachi lunga malanjisa mwanenyi wapwo akapwe ndungo , kanda akatuhuka ngwe ndungo ama lunga akulinga . ⁸Nyi mapihisa kako , yoze wa mu mutendele kupwa hi wenyi , aka mutaize kumulanda cheka . Keshi nyi shimbi ja kumulanjisa kuli tundaka . Shimbu jacho keshi najo , mumu halinga nenyi mafwefwe .⁹Nyi kako ma muhangisa kuli mwanenyi wa lunga , akalinge kuli iye ngwe mwanenyi wa pwo . ¹⁰Nyi mambata pwo mukwo , kanda akakehesa kulya chenyi , mazalo , chipwe ndako ya ulo wenyi . ¹¹Mba nyi kechi ku mulingila yino yuma itatu , aho iye akatusuke chawana kechi kufweta mbongo ka .¹²Mweswawo malamba mutu nyi ku mushiha , neye nawa aka mushihe lume . ¹³Nyi mutu te kajikinyinyine mukwo , mba alyoze ha mulonga wa kuhona ku nyingika , yami mungu kamusela chihela cha ku chinyinako . ¹⁴Nyi mutu mevwila kole mwenyembo wenyi nyi kumushiha nyi kalimbalimba , uka mumbate , chipwe kali kuchilumbilo cha Zambi hanga akafwe .¹⁵Mweswe malamba tato hanji naye aka mushahelume . ¹⁶Mweswe Yoze meya mutu - chipwe mwiji ma mulanjisa , chipwe mutu ma muwana mu moko jenyi auze mwiji aka mushahe . ¹⁷Mweswe yoze mashinga tato hanji naye akamushahe lume .¹⁸Nyi malunga mazwela nyi umwe ma lamba mukwo liwe chipwe kome , mba auze mutu kafwile , mba mapomba ha muhela ; ¹⁹nyi kachi iye mahinduka nawa mahasa kwenda kujikijila ku mulumbu wenyi , lunga yoze unakamulamba aka mufete ha ku mwenyekela shimbu ; akafwete nawa ku ku muuka chenyi cheswe . Alyoze auze mutu keshi nyi mulonga wa kushiha .²⁰Nyi kachi mutu malamba nyi mbwechi ndungo yenyi wa lunga hanji ndungo yenyi wapwo , mba ndungo mafwa ha mulonga wa ku mulamba , mba auze lunga aka mu mwese ihulyo . ²¹Alyoze , nyi ndungo matwama nyi mwono tangwa chipwe ali , kanda aka mu mwesa yihulyo , mumu iye hatokesa kulu ndungo yenyi .²²Nyi kachi atu amwe mazwela mba malemeka pwo kafumba chocho maselumuna , alyoze ku kushi chilonda chikwo kuli iye , akamufwetese nyi kulita nyi chize mukwo lunga mamusela , akafwete nawa ngwe chize ngaji ma musela . ²³Alyoze nyi kuli chilonda chinene , kachi aka hane mwono ha mwono , ²⁴liso ha liso , lizo ha lizo , kwoko ha kwoko , kulu ha kulu , ²⁵kuwema ha kuwema , chilonda ha chilonda , chipwe mujiji ha mujiji .²⁶Nyi mutu malamba liso lya ndungo yenyi wa lunga chipwe ndungo yenyi wa pwo mamushiha lyo , aka mutusule mumu ha liso lyenyi . ²⁷Nyi kachi mapukula lizo lya ndungo yenyi wa lunga chipwe ndungo yenyi wa pwo , akamutusule mumu ha lizo lyenyi .²⁸Mba nyi kachi ngombe ma pupa lunga chipwe pwo mba mafwa , akase mawe mwe ngombe , kanda akalya ifwo yenyi ; kako ya mwe ngombe kanda aka musuma mulonga . ²⁹Mba nyi mwe ngombe yako ya kupupa pupa ku matangwa akunyima , mba ya chishindakenya kuli kako mba ka mwajilile , mba ngombe ma shaha lunga chipwe pwo , auze ngombe aka mwase mawe , nyi kako aka mushihe . ³⁰Nyi mamusela ndando ya ha mwono wenyi akafwete chize anatela kufweta .³¹Nyi ngombe ha pupa mwana wa lunga chipwe wa pwo , mwenya ngombe akalinge nyi kulita nyi chiyulo . ³²Nyi ngombe mapupa ndungo wa lunga chipwe ndungo wa pwo , kako ya ngombe akafwete makumi atatu a shekele ja palata , nyi ngombe aka mwase mawe .³³Nyi kachi mutu mashikulula wina , chipwe nyi mutu mafula wina mba kechi ku ufuka , mba ngombe hanji chimbulu maholokelamo , ³⁴mwene wa wina afwete . Akahane mbongo kuli mwene wa kashitu yoze hafwa , nyi kashitu yoze hafwa apwe hi wenyi .³⁵Nyi ngombe wa mutu umwe malemeka ngombe wa mutu mu kwo mba mafwa , akalanjise ngombe wa mwono aka lipangile ye ndando , akalipangile nawa yoze wafwa . ³⁶Mba nyi hanyingika ngwo mwe ngombe wa pwile nyi kupupa matangwa akunyima , kako kamukuchikileko , a kafwete ngombe ha ngombe , kashitu yoze wafwa akapwe hi wenyi .

Chapter 22

¹Nyi mutu meya ngombe chipwe panga mba ma mushiha hanji kulanjisa , akafwete ngombe atano ha ngombe umuwika , nyi panga awana ha panga umuwika . ²Nyi makwata mwiji kanalokola zuwo , mb a mamu lamba mafwa , kupwa chocho nyi umwe mulonga wa manyinga ku ushiko . ³Alyoze nyi tangwa mulivumbuka shimbu kanda achi pupa , ku kapwe uhiso wa manyinga kuliyoze ma mushaha . Mwiji aka hilwise yeswe . Nyi keshi nyi chimwe , akamulanjise ha wiji wenyi . ⁴Nyi kashitu yoze eya ma muwana mu kwoko lyenyi , chipwe ngombe , chipwe chimbulu , chipwe panga , akafwete kali .⁵Nyi kachi mutu malisa imuna yenyi mu wande , chipwe wa uva nyi mecha chimuna chenyi , mba malya mu wande wambala , akahilwise ya ku wande wenyi yuma ipema nyi ipema ya mu uva wenyi .⁶Nyi kahya mukakwata mba mingonga muyi kwata kahya mba milumba yambuto , chipwe ize ina mana , chipwe wande wa wema , yoze wa wikanga kahya aka hilwise yeswe .⁷Nyi mutu mahana mbongo chipwe yikumba kuli mwenyembo wenyi ha amufungile nyi mayiya mu zuwo ha mutu wacho , nyi mwiji ma muwana , auze mwiji akafwete kaali . ⁸Mba nyi mwiji kamuwanyine , acho mwene wa zuwo akeze kuli ngaji akatale nyi iye mwene wa kwata kwoko lyenyi ye yikumba ya mwenyembo wenyi . ⁹Ha yikuma yeswe ya uvulumunyi , chipwe ngombe , chimbulu , panga , mazalo , chipwe chuma cheswe mu chikota chize mutu mamba ngwenyi , " Achi hi chami . " Liji lya eswe ali likahete ku ngaji . Mutu yoze ngaji mawana nyi mulonga aka fwete kaali mwenyembo wenyi .¹⁰Nyi mutu mahana chimbulu chenyi kuli mwenyembo wenyi , ngombe , mukoko chipwe chimuna cheswacho akamufungile , nyi muchifwa chipwe kulemana chipwe ma chimbata nyiumwe wachimona wakuhi , ¹¹eswe ali akalishinge kuli Yehova , ngwe hanji chipwe nyoiumwe mutu wasa kwoko lyenyi ha chikumba cha mwenyembo wenyi . Mwene akataize chino ,nyi umwe makahilwisa . ¹²Alyoze nyi ma mwiya cho , akahane cheka kuli mwenya cho . ¹³Nyi kashitu kamu papulula ipinji , akanehe ipinji yacho ikapwe uchela . Kanda akafweta yoze apapulula .¹⁴Nyi mutu matambula chimuna kuli mukwo mba malemana hanji mafwa mwene te keshiko , aka muhilwise weka . ¹⁵Mba nyi mwene kapwanga hamuwika nenyi , kanda aka muhilwisa weka ; nyi te wa fweto , aka fwete kulita nyi ndando yenyi .¹⁶Nyi lunga masongojola mwana pwo yoze kanda achi pombo nyi lunga kanda achi mutenda , nyi mapomba nenyi , akafwete yihako akapwe pwo lyenyi . ¹⁷Nyi tato ya mwana pwo kasolo ku mwahaye , aka fwete mbongo nyi kulita nyi ihako ya ana mapwo waze kanda achipomba nyi malunga .¹⁸Kanda ukatayiza chimbanda kutwama nyi mwono . ¹⁹Mweswe yoze mapomba nyi kashitu akamusha he .²⁰Mweswe yoze malambula kuli ka zambi keswako shina Yehova wika aka mwonwone lya kulu . ²¹Kanda ukalinga chipi kuli njize chipwe kumu mwesa lamba , mumu yenu nwa pwile njize mu chifuchi cha Engitu .²²Kanda nu kapinjisa tuliwa chipwe mwana shiwa . ²³Nyi kachi munwa pinjisa , nyi mateta kuli yami , cha mwenemwene mungwivwa miteto yo . ²⁴Utenu wami mu usasaminya , kumunguka nushiha nyi katana ; mapwo jenu ma kapwa tuliwa ,nyi ana jenu kakapwa shiwa .²⁵Nyi muhana mbongo ja makongo kuli chiswale mweswawo wa atu jami , kanda ukapwa ngwe mukwa kuhana mikuli kuli iye chipwe kuwezela mukuli wenyi . ²⁶Nyi hanji mutambula uzalo wa mwenyembo we ukapwe chifungo , ukauhilwishile wo shimbu tangwa kanda linjila , ²⁷mumu uzalo wenyi wika wakulifuka nawo ; kulyapwa hina lya ku mujimba wenyi . Chika cheka mapomba mo ? Muze masanyika kuli yami , mungukamwivwa , mumu yami mukwa vumbi .²⁸Kanda ukangutuka , Zambi , chipwe kushinga mukwa ku yula atu je .²⁹Kanda ukalaluka kulambula mbuto ye chipwe ukamino we . Tupula majimo akuli ana je amalunga ukahane kuli yami . ³⁰Chize chene ukalinge nyi ngombe je nyi ma panga je . Matangwa shimbyali akatwame nyi a naye , mba hatangwa lya muchishimbyali ukanehe kuli yami . ³¹Nukapwe atu asandu kuli yami . Keshika kanda nukalya yifwo nyi yimwe yize hayi papulula kuli tushitu amu yambu . Alyoze , nu kambile ku tuwa .

Chapter 23

¹Kanda ukambulula mujimbu wa saki hali umwe . Kanda ukalinunga nyi ingulungulu kupwa chela cha uhenge . ²Kanda uka kaula mbunga mukulinga upi , chipwe ku pwa u chela muku kaula mbunga hanga uhengese upatwilo . ³Kanda uka lemesa chiswale nyi chikuma chenyi .⁴Nyi muwana ngombe wa kukwa kole ye hanji chimbulu kana pyanguka , uka muhilwise kuli yiye . ⁵Nyi mu mona chimbulu cha yoze wa ku kuvwila kole hana limbukila hashi kana shachiwa nyi chiteli , kanda ukahichika mutu wacho . Pundu uka mukwase nyi chimbulu wenyi .⁶Kanda ukahengesa upatwilo wa chiswale che ku chikuma chenyi ⁷.Kanda ukalinunga nyi akwenu mu mahuza , kanda ukashiha mukwa kusamba hanji mukwa ululi , mumu ami chichi kusambisa chingulungulu . ⁸Kanda uktambula chijiko , mumu chijiko chaku pupuchisa waze akwete meso , nawa chakuhengesa maliji akwa ululi . ⁹Kanda ukamwesa lamba njize , mumu nunanyingika mwono wa njize , mumu yenu nwapwile njize mu chifuchi cha Engitu .¹⁰Ha myaka isambano ukatumbe mbuto , mu wande we nyi kwengula ye mbuto . ¹¹Mba mu mwaka wa muchishimbyali lume ikapwe ihutu , hanga iswale ha kachi ka atu jenu akalye . Yize makahichika , tushitu amuyambu akalye . Chize chene akalinge nyi munda we wa uva nyi wa Olevwe .¹²Ha matangwa asambano akahunge milimo ye , ha tangwa lya mu chishimbyali ukahwime . Ukalinge chenacho hanga ngombe nyi chimbulu a kahwime , hanga nawa mwana wa lunga wa ndungo ye wa pwo nyi njize mweswawo akahwime nyi ku sanguluka . ¹³Sako mana kuyuma yeswe ize hina hanjika kuli yena . Kanda ukatongola majina atu Zambi tweka , chipwe majina jo kanda aakevwa mu kanwa lye .¹⁴Nukaye nyi kungulingila chiwanyino yisuho itatu ha mwaka ha mwaka . ¹⁵Ukafunge chiwanyino cha mbolo kuyishi futunwiso . Ngwe chize na nwambile , mumu kalya , mbolo ishi futunwiso matangwa shimbyali . Ha shimbu ize , nu kasoloke kuli yami muka kweji wa Ambimbu , yoze hanapu kusakula chikuma chino . Mu yono kakweji mwe nwa katukile mu Engitu . Kanda ukasokola kumeso jami mokomoko .¹⁶Chiwanyino cha kuhela mbuto nu ka chilinge , mbuto itangu ya kuhondanga che muze watumbile mbuto mu mande . Nyi chiwanyino chaku kungulula mbuto ha kusula cha mwaka , muze hiwengula mbuto ye ya mu mande . ¹⁷Malunga eswe akasoloke ku meso ja Yehova mwene yisuho itatu ha mwaka .¹⁸Kanda ukalambula manyinga a chitapo chami hamwe nyi mbolo ya futunwiso . Maji a ku milambu ha yi wanyino yami kanda ikatwama ufuku wamu undu ndo chimene . ¹⁹Ukanehe mihuko itangu ya kusakula mu mande jenu ikeze mu zuwo lyami , zuwo lya Yehova Zambi ye . Kanda ukateleka mwana pembe mu yamwa ya naye .²⁰Mungu katuma mungelo kulutwe lyenu akunufunge mujila , nyi kunu neha kuchihela chize hina lulika . ²¹Panjika ku liji lyenyi nyi ku muzeyela . Kanda uka muvisa ku pihya , mumu kechi ku konekena uhenge wenu . Jina lyami lili hali iye . ²²Nyi chamwenemwene muzeyela liji lyenyi nyi kulinga yuma yeswe ize nguna kulweze , mba mungu kapwa mukwa kole kuli akwa kole je nawa mukwa ku mwesa luyinda kuli waze aku kumwesa luyinda .²³Mungelo wami makapwa kulutwe lye nyi ku kuneha ndo kuli A-Amole , A-Hete , A-Perize , A-Kanana , A-Hevwe , nyi A- Yepushe . Mungu kenyeka . ²⁴Kanda ukafukamina kuli tu zambi two , kwa wayila , chipwe kulinga ngwe chize akulinga . Alyoze , nuka puzwole lyakulu nyi ku wonda manguji jo amawe mu yihanda yihanda . ²⁵Nuka waile Yehova Zambi yenu , mba makawahisa mbolo nyi meya jenu . Mungu kachiza misongo ha kachi kenu .²⁶Nyi umwe pwo makapwa mumba chipwe ku selumuna mwanenyi mukehe mu chifuchi chenu . Mungu kamwaha mwono wa matangwa asuku . ²⁷Mungu katuma woma kuli waze akwa chifuchi munu kaya . Mungu kashiha atu eswe munu kataka . Mungu kalinga akwa kole jenu eswe ku numba nyima mumu wa woma . ²⁸Kumungu katuma mboji kulutwe lyenu waze makahuma A-Hevwe , A- Kanana , nyi A-Hete kuhuma ku nmeso jenu . ²⁹Chichi kahma kuli yenu mu mwaka umuwika kuchina chifuchi muchi kasala hululu , nawa tushitu amu yambu maka nwokela .³⁰Alyoze , muka huma hakehe hakehe kulutwe lyenu ndo munu kapwa anji nyi ku hinga chifuchi . ³¹Mungu kafunjika njiza jenu chize ku kalunga lwiji wa mahengo ndo ku kalunga lwiji wa A-Filisitea , nawa chize ku puya ndo ku lwiji Yufalete , Mungu kanwaha ku kumba kuli kuli akwa chifuchi . Munukahanga ku meso jenu . ³²Kanda nuka kolesa no usendo chipwe tu zambi two . ³³Kanda aka twama mu chifuchi chenu , kuchina makanuvulumwisa kuli yami . Nyi munu waila tu zambi two , achi mu chipwa muheto kuli yenu , "'

Chapter 24

¹Mba Yehova yamba kuli Mose ngwenyi , " kandukenu wize kuli yami - Yena , Alone , Nandambe , Ambihu , nyi makumi shimbyali a makulwana a Yizalele , nawa nukangu waile hasuku . ²Mose ukawenyi iye eze ha kamwihi nyi yami . Akwo kanda eza ha kamwihi , chipwe e atu kanda akakanduka hamuwika nyi yiye .³Mose yaya Yalweza atu maliji eswe a Yehova nyi yiyulo . Atu eswe ya kumbulula nyi liji limuwika nyi kwamba ngwo , " Mutukalinga maliji eswe waze Yehova ha hanjika . " ⁴Mba Mose ya soneka maliji ja Yehova eswe . Chimenemene , Mose yatunga chilumbilo mwishi lya mulundu nyi kululika manguji amawe kumi nyi ali , hanga mawe alumbunune minyachi kumi nyi yali ya ana A- Yizalele .⁵Yatuma amwe akweze A-Yizalele amalunga akalambule milambu ya kwocha nyi milambu ya sambukila ya ngombe kuli Yehova . ⁶Mose yanda chihanda cha manyinga yasa mu sahanyi ; mba chihanda chikwo ya chisapwila ha chilumbilo .⁷Yanda mukanda wa usendo nyi kuutanga nyi ku kololoka kuli atu . Yamba ngwo , "Mutukalinga yeswe ize Yehova hamba . Mutukazeyela . " ⁸Mba Mose yanda manyinga nyi ku sapwila ha atu . Yamba ngwenyi , " Awa manyinga a usendo uze Yehova halinga nyi yenu ha kunwaha chilakenyo chino nyi wano maliji eswe . "⁹Mba Mose , Alone , Nandambe , Ambihu nyi makumi shimbyali amakulwana A-Yizalele ya nyina kumulundu . ¹⁰Yamona Zambi wa Yizalele . Kushi lya yilyato yenyi kwapwile ngwe mawe a Safali a kwala zwalala ngwe mwilu . ¹¹Zambi ka kasele kwoko ha makulwana a Yizalele yamona Zambi , nawa yalya nyi kunwa .¹²Yehova yamba kuli Mose ngwenyi , " Kanduka wize kuli yami ha mulundu utwameho . Mungu kwaha yiohanda ya mawe nyi shimbi nyi maliji a shimbi waze hinasoneka , hanga wa longese . " ¹³Mba Mose yakatuka hamuwika nyi chikwashi chenyi Yoswa nyi kunyina mulundu wa Zambi .¹⁴Mose te ha hanjika ku makulwana , " Twamenu hano nyi kutushimbwila ndo mutwiza kuli yenu . Alone nyi Hule kali hamuwika nyi yenu . Nyi umwe uli nyi chimwe kulitachika , aye kuli ayo . ¹⁵Mba Mose ya kanduka mulundu , nyi lelwa hilifuka mulundu .¹⁶Uhenge wa Yehova wa twamine ha mulundu wa Sinai , nyi lelwa lya ufukile ha matangwa asambano . Hatangwa lya chishimbyali wasanyikine kuli Mose mu kachi kalelwa . ¹⁷Kusoloka cha uhenya wa Yehova chapwile ngwe kahya kakwocha helu lya mulundu ku meso ja A-Yizalele . ¹⁸Mose yanjila mukachi ka lelwa nyi ku nyina ha mulundu . Wapwile ha mulundu makumi awana amatangwa nyi makumi awana aufuku .

Chapter 25

¹Yehova yamba kuli Mose ngwenyi , ²" Lweza A - Izalele akangunehene milambu kukatuka kuli mutu mweswe ukwete mbunge yakuta . Ukangutambwile yino milambu .³Yino ye milambu mukatambula kuli ayo : Oru , Prata , nyi Unengu ; ⁴nyi mahina alauluka , aufungo , nyi angengu ; apema atoma ; nyi uzangi wa phembe ; ⁵nyi malambu a khuji a mapanga a kulomba achila ; ⁶nyi maji a ndeya ya muzuwo lisandu ; nyi tumbuto twa lupembo mupema twa maji akuwayiso no ; ⁷mawe a sandonyika nyi mawe akwo akaalamika ha efonde nyi ha chipwiko .⁸Akangutungile zuwo lisandu hanga ngukatwame hakachi ko . ⁹Nokalinge kulita nyi yize yeswe mungukulweza cheseko cha tabenakulu nyi cheseko cha yikashi yayo .¹⁰Akasonge mushete wa mutondo wa mukesha . Kusuhwa chawo ukapwe mbandu jiali nyi chihanda nyi chihanda chahakachi ; utohe wacho ukapwe mbandu yimuwika nyi chihanda chahakachi ; chizundamo chacho chikapwe mbandu yimuwika nyi chihanda hakachi . ¹¹Nukachilamika mukachi nyi haze nyi Olu yambwende , nukafulileho chipangula cha Olu chakujingilika helu heswe .¹²Ukazuzuzlwile ngo jiwana ja Olu nyi kujisela ku molu jawo awana , nyi ngo jiali jikapwe kusali likwo mbango jialio kusali likwo . ¹³Ukasonge mikambo ya mutondo wa mukesha nyi kwalamika nyi Olu . ¹⁴Ukase mikambo mu ngo jajo ha malumbu ja mushete , hakumbachila mushete .¹⁵Manguji akapwe nyi ngo ja kumbalaka ; kanda nukachizako . ¹⁶Nukasa mu mbulaka ya chilakenyo yiyulo yize mungunwaha . ¹⁷Nukalinge chifuko chakufukila shili ja Olu . Kusuha chacho chikapwe mbandu jiali nyi chihanda cha mbandu , nawa utohe ukapwe mbandu yimuwika nyi chihanda cha mbandu . ¹⁸Nukalinge a kelibimi aali kukatuka ku Olu yakufufula ja masongo a mbango jiali ja chifuko cha kulifukila shili .¹⁹Nukalinge kelubimi umuwika kusongo limwe , mba kelubimi mukwo kusongo likwo . Nukalingile akelubimi ku masongo eswe nyi aali a ku chishinda chimuwika cha chitwamo cha keke . ²⁰Akelubimi akazazulule mapulwa jo helu nyi kuzalamina nyi mapulwa jo che chitwamo cha keke . Akatalikise meso jo umwe kuli mukwo akalitale meso jo ku chitwamo cha keke . ²¹Ukanangike chitwamo cha keke helu lia muskete , ukase mu mushete ye shindakenyo yize mungukwaha .²²Kokwene mungukatakana nyi yena . Mungukalishimwina nyi yena nyi liji lia kukatuka helu lia chitwamo cha keke . Mukachi ka akelubimi aali atwama ha mushete wa shindakenyo ha kutwala ku yuma yeswe mungukwambayo hali A - Izalele .²³Nukalinge mesa ya mutondo wa mukesha . Usuhe wayo mbandu jiali , utohe wayo mbandu yimuwika , chizundamo chayo mbandu yimuwika nyi chihanda cha hakachi . ²⁴Ukalamikeho nawa chipangula cha Olu cha kujingilika kweswe .²⁵Nukalinge mukomo utohe wacho ukapwe mbanda kwoko limuwika wa kujingilika kweswe , ukalinge nawa chipangula cha Olu ha makomo wayo chakwijingilika kweswe . ²⁶Ukayifulile ngo ja Olu jiwana , nyikusa je ngo ha mbango jize jili ku molu jayo . ²⁷Akakujike je ngo hehi nyi mukomo , jikapwe ja kunjishilamo mikambo mukumbachila mesa .²⁸Nukalinge mikambo ya mutondo wa mukesha akalamikeho Olu ukambate nayo ye mesa . ²⁹Nukalinge yenga yayo , nyi misenge yayo , nyi ndeho jayo , nyi milondo yayo ya kutehwina . Ukalinge ya Olu ya kusahisa . ³⁰Ukatumbike ha mesa mbolo ja kutumbieka kumeso jami matangwa eswe .³¹Nukalinge chikwachilo cha ndeya cha Olu ya kusayisa . Chikwachilo cha ndeya nukachilinge nyi kumilimo ya kutatula nyi nganda yayo nyi mukungo wacho , nyi misenge yacho , nyi mbandu jacho , nyi yitemo yacho yeswe yipwe ya chishina chimuwika . ³²Kukapwe nawa mitango yisambano ya kuhachika ku malumbu jacho - mitango yitatu ya chikwachilo cha ndeya ya kuhachika ku lumbu limuwika liacho , mba mitango yitatu ya chikwachilo cha ndeya ya kuhachika ku lumbu likwo .³³Ku mutango umuwika kukapwe misengo yitatu ya kulifwa nyi amendoa nyi wunolu , nyi chitemo , ku mutango ukwo kukapwe nawa misenge yitatu ya kulifwa nyi amendoa , nyi wunolu , nyi chitemo . ³⁴Chochene ku mitango yisambono yize ya kuhachika ku chikwachilo cha ndeya . Kundeya yacho , hamutango wa hashina , kunatela kupwa misenge yiwana yakulifwa nyi amandoa , nyi wunolu nawa nyi yitemo .³⁵wundu mushi lya mitango yiali - lya chishinda chimuwika nacho , nyi wundu mushi lya mitango yali - lya chishinda chimuwika nacho . Nyi wundu mushi lya mitango yaali , lya chishinda chimuwika nachi , ku mitango yisambano yize ya kuhachika ku chikwachilo ndeya . ³⁶Mawundu jacho nyi mitango yacho yikapwe ya chishinda chimuwika , milimo ya chishinda cheswe yikapwe ya Olu ya kusayisa nyi kutatula .³⁷Nukalinge ndeya jacho shimbiali akafwike je ndeya , jikatemukine kulutwe lyacho . ³⁸Nyi mana jacho nyi yenga yacho ya kukwachilaho mwelela , yikapwe ya Olu ya kusayisa . ³⁹Ukailinge ku taletu yimuwika ya Olu ya kusayisa nyi yikashi yino yeswe . ⁴⁰Utale kanawa ukayilinge nikulita nyi cheseko hinakulewza ha mulundu

Chapter 26

¹Ukatunge tabernakulu nyi kumi lya mahina apema atoma nyi alauluka , nyi ya ufungo , nyi angengu , ukaole nyi ukerupimi . Yikapwe milimo ya chilangaji . ²Usahe wa hina nyi hina ukapwe makumi aali ambandu jiwana . Mahina eswe akapwe achesekonchimuwika . ³Akatolokenye hamuwika mahina atoma limwe nyi likwo , mba mahina akwo akatolokenye hamuwika limwe nyi likwo nyi likwo .⁴Kuze ku ukundwilo wa lye hina lize lyatwama ku unungino utangu ukatongeleko maswi a hina lilauluka . Chizechene , ukatonge ku ukundwulwilo wa lye hina lyatwama ku unungino wamuchachali . ⁵Ukatongele ku hina limwe makumi atano a maswi , utongele nawa makumi atanwo akwo a maswi ku ukundwilwilo wa lye hina liatwama ku unungino wamuchali . E maswi akalitalangane . ⁶Ukafule nawa makumi atoma a sepe ja oru ukasepeke nyi je sepe mahina hamuwika nyi tabernakulu yikapwe ye yimuwika lume .⁷Ukatunge mahina a uzangi wa pembe akapwe mbalaka helu lya ye tabernakulu . Ukatunge kumi lya mahina nyi hina limuwika . ⁸Usuhe wa hina limuwika ukapwe makumi atatu a mbandu , utohe wa hina limuwika ukapwe mbandu jiwana . Mahina eswe kumi nyi limuwika akapwe a cheseko chimuwika . ⁹Ukasepeke mahina atano ukawo mahina asambano ukawo . Ukazembule hina lyamuchisambano kulutwe lya mbalaka .¹⁰Ukatonge makumi atano a maswi ha ukundwilo wa lye hina lize lyatwama ku unungino , nyi makumi atano a maswi ha ukungwilo wa lye hina lize lyatwama ku unungino wachali . ¹¹Ukafule makumi atano a sepe ja unengu ukaswike je sepe ku maswi . Ukasepeke mbalaka hamuwika yikapwe yimuwika lume.¹²Mba hina mulizembuka , lya kulitulako lya kumahina a mbalaka chihanda chize cha hakachi cha hina kulitalako , chikazembukile kunyima ya tabernakulu . ¹³Mbandu yino ya hina ya kulumbu limwe , mba mbandu yikwo ya ku lumbu likwo ya ku hina lize mulitulako lya lya ku usuhe wa mahina ja mbalaka yikazembukile malumbu ja tabernakulu nyi lumbu lize mukuyifuka . ¹⁴Ukatonge chifuko cha mbalaka nyi malambu a kuji a mpanga a kulumba achila , mba helu lyacho chifuko cha malambu a yipanyundu .¹⁵Ukapule matabua a tabernakulu a mutondo wa mukesha nyi kwamika kachijilo . ¹⁶Usuhe wa tapwa nyi tapwa akapwe wa kumi lya mbandum , utohe wa lye tapwa nyi tapwa ukapwe wa mbandu yimuwika nyi chihanda cha hakachi . ¹⁷Ku tapwa nyi tapwa kukapwe michipo yaali tapwa nyi tapwa lya kutokeka hamuwika . Chocho ukapule matapwa eswe a tabernakulu . ¹⁸Ukapule matapwa a tabernakulu , ha lumbu lya ku sule makumi aali a matapwa .¹⁹Ukafule makumi awana a yimanyino ya palata ya kutwama kushi lya matapwa . Yimanyino yaali kushi lya tapwa limuwika ya kuwachisa michipo yalio , yimanyino yaali yikwo kushi lya tapwa likwo ya ya kukwachisa michipo yalio . ²⁰Ha lumbu lia muchali lya tabernakulu , te lumbu lya ku norte , makumi aali a matapwa ²¹hamwe nyi yimanyino yo ya palata makumi awana . Yimanyino yaali kushi lya tapwa limuwika , nyi himanyino yaali kushi lia tapwa likwo .²²Ukapwe nawa matapwa asambano ha lumbu lya kunyima lya tabernakulu lyatalikisa ku chitokelo . ²³Ukapule nawa matapwa aali a kusa ku mbango ja ku taberrnakulu kulumbu lya kunyima . ²⁴Kushi akapwe akutokeka ndusu , ndo kwilu akapwe a kutokeka hamuwika . Chocho chikapwe ha matapwa eswe nyi aali akapwe ha mbango jeswe nyi jiali . ²⁵Kukapwe matapwa nake , nyi yimanyino ya palata . Kumi lya himanyino nyi yinanyino yisambano , yimanyino yaali hikapwe kushi lya tapwa likwo , mba yimanyino yaali kushi lya tapwa likwo .²⁶Ukapule nawa njalo ja mutondo wa mukesha jitano ja matapwa a ku lumbu likwo lya tabernakulu , nyi njalo jitano ja matapwa a ku lumbu likwo lya tabernakulu , ²⁷nyi njalo jitano ja matapwa a ku lumbu lya tabernakulu lya kunyima lya talikisa ku chitokelo . ²⁸Njalo ya mukchi ya kujila ndusu hakachi ka matapwa , chize , ku songo limwe ndo ku songo likwo .²⁹Ukalamike oru ha matapwa , ukafule ngo jo ja oru ja kujishilamo je njalo , nyi je njalo nawa ukashilamikeho oru . ³⁰Ukamike ye tabernakulu nyikulita nyi cheseko chayo chize nakulwezele ha mulundu .³¹Ukatonge nawa chikalakala cha hina lilauluka , nyi lya ufungo , nyi lya ngengu , nyi lipema litoma , lya kwola nyi akerupimi , chitanga cha chilangaji . ³²Ukazezeleke lye hina ha manguji awana a mutondo wa mukesha a kulamika nyi oru . Akumana ha yimanyino yiwana ya palata ngo jo jikapwe ja oru . ³³ukazezeleke hina lya chikalakala ha je sepe , ukajise muchima lya chikalakala cha hina we mushete wa shindakenyo . Hanga che chikalakala cha hina chikahandunune hakachi ka muma musandu nyi muma musandu mwahiana .³⁴Ukangike chitwamo cha keke ha mushete wa shingakenyo , muma musandu mwahiana . ³⁵Ukatumbike ye mesa haze lya chikalakala cha hina . Chikwachilo cha ndeya chikalitalangane nyi ye mesa ha lumbu lya sule lya tabernakulu . Ukatumbike ye mesa ha lumbu lya ku norte .³⁶Ukatonge hina lya kufuka ku chikolo cha mbalaka . Lilauluka , nyi lia ufungo , nyi lya ngengu , nyi lipema litoma , lia milimo ya kwola . ³⁷Lye hina lyacho , ukalisongele manguji atano a mutondo wa mukesha ukalamike oru . Ngo jo jikapwe ja oru , ukazuzulwile yimanyino yitano ya unengu .

Chapter 27

¹Ukalinge chilumbilo cha mutondo wa mukesha , usuhe wacho wa mbandu jitano nawa utohe mbandu jitano . Chilimbilo chikapwe ndwa nyi usuhe mbandu jitatu . ²Nukachitohese mbango jiwana ngwe mbinga ja ngombe . Je mbinga akajilinge ngwe chihanda cha chilumbilo , nawa ukachifuke nyi unengu .³Nukalinge yikwata ya chilumbilo : mandoho a uto , nyi chikasu , masahanyi , nguto ya misalo , nyi yikango . Yikashi yo yeswe yo ukayifule nyi unengu . ⁴Ukachifulile sambu ja unengu ja chilumbilo , kusepekanya cha unengu . Nukafula ngo ja unengu wa mbango jiwana .⁵Ukajinjise mwishi lya mukomo wa chilumbilo , jikapwile mukachi ka chilumbilo . ⁶Ukasonge mikambo ya chilumbilo mikanda ya mutondo wa mukesha , walamikeho unengu .⁷Ukanjise ye mikanda yacho mu ngo , mikambo yikapwe ha malumbu ja chilumbilo , ya kuchimbachila . ⁸Ukalinge chilumbilo cha chituwa , cha matapwa . Chizechene ngwe nakulwezele ha mulundu chocho akachisonge .⁹Ukatunga lwaza wa tambanakulu . Ku kapwe yakuzezeleka ku sango lya lwaza , a mahina akuzezeleka apema atoma . Akapwe a kulakaji lya mbandu . ¹⁰Manguji jayo akapwe makumi aali, yimanyino ya ya unengu makumi aali . Je ngo ja ku manguji nyi mikambo , yajo yikapwe ya pulata .¹¹Chizechene nawa , ku lumbu lya ku thoe , kukapwe mahina a kuzezeleka usuhe wo wa kulakaji lya mbandu , manguji jo te makumi aali , yimanyino yoya unengu makumi aali , je ngo ja ku manguji hamuwika nyi mikambo yeswe ya pulata . ¹²Mba ha utohe wa mwe lwaza ku lumbu lya kutalikisa ku chikolo kukapwe mahina a kuzezeleka a makumi atano a mbandu . Mangiji jo kumi yimanyino yo kumi . ¹³Mwe lwaza neny akapwe makumi atano a ndambu kusuha kutalikisa kuchivumbuko .¹⁴Mahina a kuzezeleka a ku lumbu limwe lya chikolo akapwe a kumi lya mbandu nyi mbandu jitano . Akapwe nyi manguji atathu nyi yimanyino itathu . ¹⁵Ku lumbu likwo kukapwe mahina a kuzezeleka a kumi lya mbandu nyi mbandu jitano . Akapwe nyi manguji atatu nyi yimanyino yitatu . ¹⁶Chikolo cha lwaza kukapwe hina lya kufukako lya makumi aali a mbandu . Hina likapwe lilauluka , nyi ufungo , nawa lya ngengu nyi lipema litoma , milimo ya mukwa kwola . Likapwe nyi manguji awana nyi yimanyino yiwana .¹⁷Manguji eswe a lwaza akapwa a kukolesa nyi mikambo ya pulata , ngo jo ja pulata nyi yimanyino yo ya unengu . ¹⁸Usuhe wa lwaza ukapwe wa kulakaji lya mbandu , utohe wayo ndusu ukapwe wa makumi atano , nyi chizundamo chayo cha mbandu jitano ja mahina apema atoma yimanyino yajo ya unengu . ¹⁹Yikashi yeswe yakuzachisa mu tambanakulu , nyi mbambo jeswe jayo nyi mbambo ja lwaza yeswe yikapwe ya unengu .²⁰Utumine A-Yizalele akakunehene maji a olive , apema a kusohola , a ndeya hanga yikatemuke matangwa eswe . ²¹Mu mbalaka ya chiwanyino , haze lya hina lize lya kuchikalakala cha tambanakulu mwatwama ya shimbi , Alone nyi anenyi amalunga akafunge ndeya yinakwata kulutwe lya Yehova , kuchiza chingoloshi ndo chimene . Chino muchikapwa shimbi ndusu ndo yisemuko ya A-Yizalele .

Chapter 28

¹Ukakundame kuli yena yayenu Alone nyi ana jenyi a malunga hamwe nenyi - kwachiza kuli A- yizalele hanga ayo akangulingile usasendote - nyi Nandambe , nyi Ambihu , nyi Elieza , nyi Itama . ²Ukatongele yayenu Alone , mazalo asandu . Akapwe a ulemu nyi upeme kuli yiye . ³Ukahanjike nyi atu eswe akwete mana , waze hinazalisa nyui spilitu ya mana mumbunge , akatonge mazalo a Alone akamusele ku usandu hanga iye akangulingile milimo ya usasendote .⁴Mazalo matonga wano nyi chipwiko , nyi efode , nyi hina lya ngugu , nyi chikuto cha milimo ya kwola ya uhennya , nyi chitambala nyi muya wa ponda . Akatongele yayenu Alone nyi ana jenyi amalunga mazalo asandu hanga iye akangulingile usasendote . ⁵A chilangaji akazachisa hina litoma lya Oru , lilauluka , a ufungo , nyi a ngengu .⁶A kalinge ye efode ya Oru , ya hina lilauluka , nyi lya ufungo , nyi lya ngengu , nyi lipema litoma . Chikapwe chitanga cha chilangaji . ⁷Yikapwe ya yipaya yali ya kutokekenya ku masongo jo aali . ⁸Muya wa ponda wa ulanji ukapwe ngwe efonde ; ukapwe wa chihanda chimwiwuka nyi efonde , ikalitunge nyi hina lipema itoma lya Oru , lilauluka , nyi lya ufungo , nyi lya ngengu . ⁹Ukande nawa mawe aali a sardonica nawa ukoleho majina ja ana A - Yizalele .¹⁰Majina ja asambano akapwe ha liwe limuwika , mba majina ja asambano alisalako akapwe ha liwe likwo , nikulita nyi kusemuka cho . ¹¹Ukole e mawe aali nyi kulita nyi milimo ya mukwa kwola muliwe ngwe mola ha kazeya , nyi majina ja ana A - Yizalele . Ukajise mu maselo ja oru . ¹²Ukunangike e mawe aali ha yipaya ya ye efode , akapwe mawe a kwiulula Yehova ha ana ja A - Yizalele . Alone akambate majina jo kumeso ja Yehova ha yipaya yenyi yiali akapwe chiulwiso kuli yiye .¹³Ukafule maselo ja oru . ¹⁴Ukafule nawa malenge aali a oru ya kusayisa nyikwafula ngwe moihipu , ukanunge e malenge a kuhosa ha maselo .¹⁵Ukalinge chipwiko cha upatwilo , chitanga cha chilangaji , ukachilinge chakulifwa nyi ku efode . Cha oru , nyi cha hina lilauluka , nyi lya ufungo , nyi lya ngengu nyi lipema litoma . ¹⁶Chikapwe nyi ukundwilo uwana weswe wa usuhe umuwika ndwa . Cha kupama kaali utohe wacho wa chikambakamba chimuhika .¹⁷Ukajise mawe mu hituwa yacho mikala yiwana ya mawe . Mukala utangu wa mawe a sartiu , topasiu , nyi carbunkulu . ¹⁸Mukala wachali wa esneralda , nyi safwira , nyi diamante . ¹⁹Mukala wa muchitatu wa jasendu , nyi agata , nyi ametita . ²⁰Mukala wa muchiwana wa turkeza , nyi sardonica , nyi jasepe . Ukaasele mu maselo jo ya oru .²¹E mawe akalite nyi majina ja ana a Yizalele . Kumi lya mawe nyi mawe aali nyikulita nyi majina jo , ngwe kwola cha ha kazeya , vungu nyi vungu nyikulita nyi jina lialio akapwe a mavungu kumi nyi aali . ²²Ukafulile ha chipwiko malenge aali a oru ya kusayisa , ngwe mihipu ya kuhosa . ²³Ukafulile chipwiko ngo jiali ja oru nyikujisela ku masongo aali a chipwiko . ²⁴Ukajise malenge aali a oru a kuhosa mu ngo jiali jize jatwama ku masongo aali a chipwiko .²⁵Masongo aali akwo amalenge aali a kuhosa ukanji mu maselo aali . Mba hikwasa kuse kulutwe ha yipaya yiali ya ye efode . ²⁶Ukafule ngo jiali ja oru , ukajisele ku masongo aali a chipwiko , ha ukundwilo wacho wa muchima .²⁷Ukafule nawa ngo jiali ja oru , mba hikujisa kulutwe ha chihanda chezi cha kushi cha yipaya yali ya ya efode , kusulangana nyi unungino wayo helu lia we muya wa ponda wa ulangaji wa efode . ²⁸Akakashile che chipwiko ku ngo jacho nyi ku ngo ja efode nyi wanda ulauluka , hanga chikapwe ha muya ponda wa ulangaji wa ku efode . Hanga chikapwe kuchichi kukasuluka ku ye efode .²⁹Muze Alone manjila muma musandu , akambate majina ja aan amalunga A - Yizalele ha chipwiko cha ha mbunge yenyi ya upatwilo , yikapwe chiulwiso cha matangwa eswe kuli Yehova . ³⁰Ukase nawa mu chipwiko cha upatwilo Urimi nyi Tumimi , yikapwe hambunge ya Alone muze manjila kumeso ja Yehova . Alone akambate ha mbunge yenyi upatwilo wa A -Yizalele kumeso ja Yehova matangwa eswe .³¹Ukatonge hina lya ngu ngu lya efode lieswe lukombo lilauluka . ³²Likapwe nyi chituwa cha mutwe mukachi . Likapwe nyi lupula wa kuseleka wa kujinguluka che chituwa chalio ngwe chituwa cha kuchikuto cha utale hanga kulichi katanuka . Ukapwe mulimo wa mukwa kunuka .³³Ha lupula uli ku songo lialio , ukatongeleho romana jilauluka nyi ja ufungo , nyi ja ngengu kujinguluka . Ja kusowela nyi yiwolowolo ya oru ha kujimgilika lupula mweswe . ³⁴Kukapwe chiwolowolocha oru nyi romana , chiwolowolo cha oru nyi romana - ha lupula wa hina lia ngungu - ha kujingilika kweswe . ³⁵Mba Alone akalizale ha kuvumbika , hanga liji lyacho mulikahiohia muze manjila muma musandu kumeso ja Yehova nyi muze matuhuka . kuchina iye mafwa .³⁶Ukafule chepenya cha oru ya kusuyisa , ukoleho ngwe kwole cha ha kazeya ngwo , " musandu kuli Yehova ." ³⁷Ukachilamike ha kapwa nyi wanda ulauluka chipwe kulutwe lya mwe kapusa . ³⁸Chikapwe ha huma lia Alone ; shimbu yeswe akambate uhenya wuze muwupwa kumulambu wa yawana yisandu yize A - Yizalele makaisela ku usandu kuli Yehova yisandu . Chakapwe ha huma lienyi matangwa eswe hanga Yehova akatambule yawana yo .³⁹Ukatonge chikuto cha hina lipema litoma , ukatonge nawa kapusa nyi hina lipema litoma . Ukatonge muya wa ponda , milimo ya mukwa kwola .⁴⁰Ukatongele ana a malunga a Alone yikuto , ukatongele nawa miya ya ponda , nyi tupusa a ulemu nyi upeme . ⁴¹Ukajikeho yayenu Alone yayenu nyi ana jenyi a malunga . Ukawaahise nyi maji , ukaasele ku uvumbiko , ukaasele usandu kuli yami hanga ukangulingile usasendote .⁴²Ukatongele kaputula wa hina lipema litoma akafuke nenyi uselesele wa mijimba yo , yize muyikafuka chize ku mitanda akahete ndo ku shina lya kulu . ⁴³Alone nyi ana jenyi a malunga akamuzale muze majila mu mbalaka ya chikungulwila hanji muze makungama ku chilumbilo muma musandu . Akalinge chino hanga kanda apwa akwa milonga neka makafwa . Chino chiyulo chikapwe cha myaka ya mutolo kuli Alone nyi ana yenyi .

Chapter 30

¹Ukalinge chilumbilo cha kwochelaho insensu. Ukachilinge cha mutondo wa mukesha. ²Usuhe wacho ukapwe wa mbandu umuwika, nyi utohe wacho ukapwe wa mbandu jimuwika. Malumbu eswe a ceseko chimuwika , chizunda mochacho chikapwe mbandu jaali. Mbinga yacho yikakwe ya mutondo umuwika.³Ukafuke chilumbilo cha insensu nyi Olu yakuyisa _ helu lyacho, nyi malumbu jacho nyi hakujikilika nyi mbinga jacho. Ukachifulile chipangula cha Olu ha kujingilika. ⁴Ukafulile ngo jaali ja Olu kushi lya chipangula chacho kumbango jaali jacho jikapwe ha mikambo jakumbachila.⁵Ukasonge mikambo ya mutondo wa mukesha, ukafuke nyi Olu. ⁶Ukase chilumbilo cha insensu kulutwe lya chikalakala cha hina chatwama kulutwe lya mushete wa shindakenyo. Chikapwe kulutwe lya chitwamo cha khekhe chize chili helu lya mushete wa shindakenyo, kuze mungukatakana nyi yena.⁷Alone akoche insensu ya lupembo lupema chimenemene ha chimenemene. Akoche muze malulikisa ndeya, ⁸Alone mawika ndeya nawa muchingoloshi chocho insensu akoche matangwa eswe kumeso ja Yehova ndusu yisemuko yenu. ⁹Alyoze kanda ukalambula insesu yeka nawa ha chilumbilo cha insesu, chipwe mulumbu wa kulumba, chipwe mulumbu wakulumba, chipwe mulumbu wa wunga. Kanda nukazujilaho mulambu nyi umwe wa kunwa.¹⁰Alone akatomese ha mbinga jacho kamuwika ha mwaka. Nyi manyinga a mulambu hashili akatomese kamuwika hamwaka ndusu kuyisemuko yenu. Kuchapwa chisandu chahyana kuli Yehova.¹¹Mba Yehova wambile kuli Mose, ngwenyi, ¹²" muze mwlula akwa Yizalele, mutu ha mutu akahane mulambu hamwono wenyi kuli Yehova. Ukalinge chino muze hiwalula, hanga kanda kukapwa chilungo hakachi ko muze muwalula. ¹³Eswe mapalika kuli waze hanalula akafwete chihanda cha hakachi cha shekele ya pulata, nyi kulita nyi kulema cha shekele ya muma musandu ( shekele chinalite nyi makumi aali a ngela ). Chino chihanda cha shekele muchipwa mulambu wa kuli Yehova. ¹⁴Mweswe yoze analula, chize kuli waze ali nyi myaka makumi aali nyi makulwana, anatela kuhana mulambu wuno kuli yami.¹⁵Muze atu mahana mulambu wuno kuli yami hanga atomese myono yo, pichi kanda ahana nyi kuhyana chihanda cha shekele, nawa yiswale kanda ahana yikehe. ¹⁶Ukatambule kuli akwa Yizalele mbongo ja kutomesa ukajise ku uvumbiko wa mbalaka ya chikungulwila. Chiwulwiso cha Yizalele kumeso ja yami, muku tomesa shili ja myono yenu".¹⁷Mba Yehova yamba kuli Mose ngwenyi, ¹⁸" Ukalinge nawa lumbasia wa unengu nyi chikwachilo cha unengu, lumbasia wa kusanyina. Ukase hakachi ka mbalaka ya chikungulwila nyi chilumbilo, mba ukasemo meya.¹⁹Alone nyi ana yenyi amalunga akasanyinemo ku mwoko nyi molu jo. ²⁰Muze maya mu mbalaka ya chikungulwila chipwe muze makundama ku chilumbilo mavumbika mukulumba nyi kahya mulambu, akasane nyi meya kuchina kanda afwa. ²¹Akasane moko nyi molu jo kuchina mafwa. Chino Chikapwe shimbi ya mutolo kuli Alone ndusu nyi kuli yisemoko yenyi.²²Mba Yehova yamba kuli Mose, ngwenyi, ²³" Mbata tumbuto tupema: twa mira ya kututunuka makulakaji atanu a shekele, nyi twa kanela muyema chihanda cha hakachi cha pesu te makulakaji aali a shekele nyi makumi atano a shekele, nyi twa kalamu muyema makulakaji aali a shekele nyi makumi atano a shekele, ²⁴nyi twa kasha makulakaji atano a shekele, yeswe nyi kulita nyi shekele ya muma musandu, nyi hine ya maji a azete. ²⁵Ukayichinge akapwe maji asandu akuwayisa hamuwika nyi yakusako yino, lupembo mupema wakuchinga kuli akwa ulamgaji. Yikapwe maji asandu akuwahisaho, nyi kungutulikila o.²⁶Ukawayise mbalaka nyi mai wano, hamuwika nyi mushete wa shindakenyo, ²⁷nyi mesa hamuwika nyi yikashi yacho, nyi chikwachilo cha ndeya hamwe nyi yikashi yacho, nyi chilumbilo cha insensu, ²⁸nyi chilumbilo cha milambu yakulumba nyi yikashi yacho, nyi mbalasia nyi nganda jacho.²⁹Ukayisele ku usandu kuli yami hanga yikapwe yisandu kuli yami. Cheswacho muchikwatako muchipwa chiusandu. ³⁰Ukawayise Alone nyi ana jenyi amalunga nawa ukasele ku usandu hanga akangulingile usasendote. ³¹Ukahajike kuli A - Yizalele, wano akapwe maji asandu akuwayisa kuli Yehova ndusu ku yisemoko ya atu jenu.³²Kanda ukalitwika ha mujimba wo, chipwe nikulita nyikuchinga cho kanda akachinga maji ngwe wano, mumu kapwa asandu kuli Yehova. Nukaafunge nyi kulita nyi jila yino. ³³Mweswawo malinga maji ngwe wano, chipwe mweswawo masa maji wano hali umwe, yono mutu akamuteteho hakachi ka atu jenyi."'³⁴Yehova yamba kuli Mose, " Anda tumbuto tuyema twa lupembo muyema - estonake, nyi onecha, nyi ngalambanu - tumbuto tuyema twalupembo mupema hamuwika libanu yitoma, tumbuto tweswe tukapwe nyi pezu imuwika. ³⁵Ukayichinge yikapwe insensu, kuyichinga nyi mukwa ulangaji, yilingiwe nyi mungwa utoma nawa yisandu. ³⁶Ukatwe yimwe yikapwe yawunga wunga. Ukase chihanda chimuwika kulutwe lya mushete wa shindakenyo, yoze uli mu mbalaka ya chikungulwila, kuze mungukatakana nyi yenu. Yikapwe yisandu yahyana kuli yenu.³⁷Mba insensu yize munulinga, kanda mulilingila nyiimwe mujila yimuwika. Yikapwe yisandu yahyana kuli yenu. ³⁸Mweswawo machinga yimwe ya kulifwa nayo mukuyipanjika lupembo akamutele hakachi ka atu jenyi. "

Chapter 31

¹Mba Yehova yamba kuli Mose ngwenyi, ²" tala, hinatambika umwe kujina lyenyi Mbazalele mwana wa Uli mwana wa Hule, kukatuka kuvungu lya yunda.³Hinamuzalisa Mbazalele nyi Shipilitu yami, hanga yikamwehe mana, malinjekela, nyi yinyingi, nyi ulangaji weka, ⁴nyi kulinga milimo ya ulangaji nyi kulinga mulimo mu Olu, nyi Palata, nyi Unengu; ⁵nawa nyi kutota mawe nyi kuasa muyituwo yo nyi mukwola hamitondo - nyi kulinga ulangaji weswe.⁶Yami hinamusela hamwe nenyi, Oholyambe mwana wa Ahisamake yose hinatongola, kukatuka ku vungu lya Ndane. Hinasa mana mu mbunge ya waze eswe akosa mana hanga akalinge yeswe nakwambile. Yuma hino ⁷mbalaka ya chikungulwila, mushete wa shindakenyo, nyi chifuko chiliho helu lya mushete, nyi yikashi yeswe yamu mbalaka - ⁸nyi mesa hamwe nyi yikashi yayo, nyi chikwachilo cha ndeya cha Olu yakusayisa hamwe nyi yikashi yayo, nyi chilumbilo cha insensu, ⁹nyi chilumbilo cha milambu yakulumba hamwe nyi yakashi yayo, nyi lumbasia nyi nganda yalwo.¹⁰Hamwe nyi mazalo a kutonga nyi ulangaji - mazalo asandu ja Alone mwe sasendote nyi ana jenyi amalunga, akangulingile no usasendote. ¹¹Hamuwika nyi maji akuwayisa nyi insensu ya lupembo mupema ya muma musandu. Wano alanaaji akalinge yuma yeswe yino ngwe chizechene nakulwezele."¹²Mba Yehova yamba kuli Mose ngwenyi, ¹³" Amba kuli akwa Yizalele: ' chamwenemwene nukafunge matangwa a sambata ja Yehova, mumu kuchapwa chilayi hakachi kenu nyi yiye ndusu ku yisemuko yenu yeswe hanga nu nyingike ngwo iye mwe Yehova, ka kutusela ku usandu. ¹⁴Chocho nukafunge sambata, mumu kuyapwa yisandu kuli yenu, hana yisela kuli iye. Yoze mweswe kechi kuyilemesa yiye a kamushihe. Mweswawo malinga milimo ha sambata, yoze mutu aka mutete ha kachi ka atu jenyi. ¹⁵Mulimo akawulinge ha matangwa asambano, alyoze tangwa lya muchishimbyaali likapwe sambata ya uhwimino, lisandu kumeso ja Yehova. Mweswawo malinga milimo ha tangwa lya sambata akamushihe lume.¹⁶Keshika akwa Yizalele akafunge ye sambata. Mukuyisela ndusu nyi kuyisemoko yo chikapwe usendo wa mutolo. ¹⁷Ye sambata kuchapwa chilayi hakachi ka Yehova nyi akwa Yizalele, mumu mu matangwa asambano Yehova watengela malilu nyi hashi, nyi hatangwa lya muchi shibyaali ya hwima nawa yasanguluka.¹⁸Muze Zambi ya hwisa kuhajika kuli Mose ha mulundu wa Sinai, yahana mikanda yaali ya shindakenyo, mikanda ayilingile nyi mawe, ya kusoneka nyi munwe wa Zambi.

Chapter 32

¹Muze atu hamona ngwo mose hanashimbula kwiza kushikumuka kumu lundu, yalikungulula kuli Alone yamba ngwo, " tweya, tulingile Zambi yoze matusongela. Mumu hayono Mose, mutu watuchijile muchifuchi cha Engitu, kutwanyingikine chalingiwa kuli iye. " ²Mba Alone wambile kuli ayo, "Zulenu ingelyengelye ya Olu yili kumatwi ja mapwo jienu, nyi kumatwi ja ana jienu ama lunga nyi ana amapwo, nyi kwineha kuli yami."³Atu eswe azulile ingelyengelye yo ya Olu yapwile kumatwi jo nyi kuyineha kuli Alone. ⁴Watambwile Olu kumwoko jo nyi kwisangununa nyi kahia mba matunga chi zambi ngwe chipembe cha kuji. O yamba ngwo " yino yeyi zamba yenu, Yizalele, wanu chijile muchifuchi cha Engitu."⁵Muze Alone wamwene chino, watungile chilumbilo kulutwe lya ngombe nyi kusa mutambi; yamba ngwenyi, " Hamene mutukalinga chiwanyino cha kulemesa Yehova." ⁶Atu akatukile chimenemene tangwa lya kaulaho nyi kulambula mulambu wa kwocha nawa anehene milambu yakulikungulula. Mba o atwamine hashi nyi kulya nyi kunwa, mba yakatuka yaneha zungo lya kukina.⁷Mba Yehova yamba kuli Mose, " yako kawashi ku atu jie, waze wachijile mu chifuchi cha Engitu, halinga chipi ene, ⁸O hafuma washi mujila muze nalwezele. O hatunga chihamba chalifwa ngombe nyi kumu wayila nyi kumukombelela. Yamba ngwo, ' wano ema zambi jienu, Yizalele, wanuchijile mu chifuchi cha Engitu.⁹Mba Yehova yamba kuli Mose, "ngunanyingika wano atu. Tala, kala atu akukaluwa mbunge. ¹⁰Halyapwila nawa, kanda weseka kungwechesa. Wuli wami muwashaha, chocho mungu enyeka. Mba mungu pwisa vungu linene muli yena. ¹¹Alyoze mose wesekele kulembejieka Yehova Zambi yenyi. Wambile ngwenyi, " Yehova, kuchi mwivwila ufwatulo nyi kwocha atu jie, waze wachijile muchifuchi cha Engitu ku tachi nyi ngolo jia moko jie.¹²Yika A - Engitu mamba ngwo, ' watuhwishile nyi malinjiekela api, kwashihila mumilundu nyi kuenyeka kumeso lya chifuchi?' Echa kama ufwatulo we wa lumune chino cha upatwilo kuli atu jie. ¹³Yiwuluka kama Apalahama, nyi Isake nyi Yizalele, tu vumbi twe, kuli ayo walishingile kuli yena mwene nyi kwamba kuli ayo, ' mungukanupwisa mavungu aji ngwe tutongonoshi twa mwilu, mba mukukaha chifuchi chize nambile kumavungu jienu. Makaswenamo myaka yeswe. ''' ¹⁴Mba Yehova yalumuna upatwilo wuze ambile ngwo makasa lupindo hali atu jienyi.¹⁵Mba Mose walumukine nyi kuhulumuka hashi lya mulundu, yambata mawe aali a shimbi ja usendo mukoko lyenyi. Mawe akusoneka sali nyi sali, ku eswe kulutwe nyi kunyima. ¹⁶Mawe apwile kuzata cha mwene Zambi, nyi kusonewa mwene Zambi wasonekene, watotele ha mawe.¹⁷Muze Yoshuwa wevwile zungo lya atu muze makalumuka, wambile kuli Mose ngwenyi, " muli zungo lya jita mu mbalaka." ¹⁸Alyoze Mose yamba ngwenyi hizungo ko lya mukwa kukumba, nawa hizungoko atu akumba, alyoze zungo lya myaso ngunevu."¹⁹Muze Mose hakundama ku musumba, wamwene ngombe nyi atu kanakinyi. Wevwile utenu kuhyana. Wambilile mawe kufuma mu kwoko lyenyi no yapalwoka mwishi lya mulundu. ²⁰Mba yanda ngombe yoze atu alingile, yamocha, yamufwenya ifwenyu fwenyu nyi kuyimwangina mu meya. Mba ya nwisa A - Yizalele meya waze.²¹Mba Mose wambile kuli Alone ngwenyi, " Yika yize ano atu alinganga kuli yena, nyi kwanehena yino shili inene?" ²²Alone yamba ngwenyi, " kanda ungutenukina, mwata wami. Unanyingika ano atu kakulihana hakulinga yipi. ²³Yangwamba ngwo, 'tulingile zambi yoze matutetekela. Mumu ha yono Mose, mutu watutuhwishile mu chifuchi cha Engitu, kutwanyingikine chize chamu lingikina.' ²⁴Mba yingwamba kuli ayo, " mweswawo uli nyi Olu, ayizule.' yangunehena Olu yinguyisa mukahya, mba himukatuka yono ngombe."²⁵Mose yamona chize atu machinyina mu yambu ( mumu Alone hatayijisa kuli lingila, kunehenena akwakole kwasaula ). ²⁶Mba Mose yamana hachikolo cha musumba nyi kwamba ngwenyi, " yoze uli kusali lya Yehova, eze kuli yami." Eswe Alevi amukungulukile. ²⁷Yamba kuli ayo ngwenyi, " Yehova, Zambi wa A - Yizalele, kamba ngwenyi: ' mutu mweswe aswelele mukwale wenyi nyi kuhiluka nyi kupalyeka chikolo nyi chikolo cha musumba weswe, ashihe ndumbwenyi walunga, nyi masepa jienyi nyi enyembo jienyi.'''²⁸Alevi yalinga ngwe chize Mose ambile. Lize tangwa kweseka nyi tununu atatu atu yafwa. ²⁹Mose yamba kuli Alevi ngwenyi, " Musono uno hanukujika ku milimo ya Yehova, chila umwe halituna nyi mwanenyi wa lunga nyi ndumbwenyi wa lunga, mba Yehova manuwahisa lya musono.³⁰Tangwa lya kawulaho, Mose yambila atu ngwenyi, " kunwavulumuna ku hyana. Halyapwila kanakanduka kuli Yehova. Haji mungu tela kulinga hatomesa cha shili jienyi." ³¹Mose yahiluka kuli Yehova nyi kwamba ngwenyi, " Aa, ano atu havulumuna kuhiana nawa hatenga hamba wa Olu. ³²Alyoze halyapwila, akonekene kama shili jo; alyoze nyi kuusolo, jimuna jina lyami mumukanda uze hunasoneka."³³Yehova yamba kuli Mose, mweswawo wanguvulumunanga, yono mutu mungu mujimuna mumukanda wami. ³⁴Halyapwila nawa yako, utwale atu kuchihela chize nakulwezele. Tala, mungelo wami makutetekela. Alyoze hatangwa lize mukapatwila milonga yo, mukapatwila ha shili jo." ³⁵Yehova yatuma lamba hali atu mumu yalinga ngombe, yoze Alone alingile.

Chapter 33

¹Alyoze Yehova ymaba kuli Mose, ngwenyi " Yako kukatuka kuno, yena nyi atu waze wachijile kuchifuchi cha Engitu. Yako ku chifuchi chize nali shingile nyi shingo kuli Apalahama, nyi Yisaka, nyi Yakomba, muze nambile ngwami, ' ²Mungukachihna kuli munyachi we.' Mungukatuma mungelo kumeso je, nyi kuhuma mu chifuchi A-Kanana, A-Amole, A-Hete, A-Pelize, A-Hevwe, nyi A-Yepushe. ³Yako ku chifuchi chize, kuze ku nokela yamwa nyi uchi, mumu yami mwene chichi kakanduka hamwe nyi yenu, mumu yenu nuli akwa- pami. Kuchina yami mungukanwonwona mujila. ">>>>>>> e163d1f294ec518608fdf7b4d2d13edaf5f1ebc1<<<<<<< HEAD⁴Muze atu hevwa wano maliji akulipikala, o alilile, nyi umwe wazalile ingelyengelye. ⁵Yehova wambile kuli Mose, " amba kuli A - Yizalele, nuli atu akukaluwa mbunge. Nyi naile hamwe nyi yenu, chipwe kakwenji umuwika, kachi nguna konwonona. Halwapwila, zulenu yauhenya yuma yenu hanga ngumone chize mungunulinga.''' ⁶keshika A - Yizalele kayizalile yawuhenya kupuka ku mulundu wa Heleb ndo kulutwe.=======⁴Mba muze atu evwile wano lusango yono mupi, yalishimwoka, nawa nyiumwe yoze wazalille yuma yenyi ya uhengi. ⁵Yehova wambile kuli Mose , " Ambulwila A- Yizalele ngwe, 'Nuli akwa- pami. Nyi nakandukile nenu hashimbu likepe, kachi mungukanwonwona lume. Keshika, chizenu yuma yenu ya uhenge hanga ngunyingike chize mungu linga nyi yenu. "' ⁶Halyapwila A-Yizalele ka azalile yuma yo ya uhengi kukatuka kumulundu wa Holepu nyi ku lutwe.>>>>>>> e163d1f294ec518608fdf7b4d2d13edaf5f1ebc1<<<<<<< HEAD⁷Mose wanjile mbalaka nyi ku kunjika haze lya chikungulwilo, hasuku nyi chikungulwila. Yalinyika ngwo mbalaka ya chikungulwila. Mweswayo mahulisa Yehova ha yeswayo kakuya mu mbalaka ya chikungulwila, haze lya mbalaka. ⁸Muze Mose maya mu mbalaka, atu eswe makatuka hayikolo yo ya mbalaka nyi kutala kuli Mose ndo chize majila mukachi. ⁹Muze Mose majila mu mbalaka lelwa lya nguji lyakulumika nyi kumana mu chikolo cha mbalaka, nyi Yehova mahajika nyi Mose.=======⁷Mose watwalile mbalaka nyi kuijika haze lya chilombo, kusuku nyi chilombo. Yailuka ngwenyi mbalaka ya chikungulwila. Mweswawo wafupile Yehova yatuhuka nyi kuya ku mbalaka ya chikungulwila, haze lya chilombo. ⁸Muze Mose atuhukile nyi kuya ku ye mbalaka, atu eswe yakatuka nyi kumana kuchikolo cha mbalaka nyi kutala Mose ndo manjila mukachi. ⁹Shimbu lyeswe muze hanjila mu mbalaka, nguji lya lelwa lyahulumukine hashi nyi kumana kuchikolo cha mbalaka, nyi Yehova wahanjikile nyi Mose.>>>>>>> e163d1f294ec518608fdf7b4d2d13edaf5f1ebc1<<<<<<< HEAD¹⁰Muze atu eswe mamona lelwa lya nguji muli mana hachikolo cha malaka, o mamana nyi kuwahila, mutu mweswe hachikolo chenyi. ¹¹Yehova te mahajika kuli Mose meso nyi meso, ngwe chize mutu akuhajika nyi sepalyenyi. Mba Mose mahiluka nawa ku mbalaka, alyoze chikwashi chenyi Yoshua mwana wa lunga wa Nune, mukweze, matwama mu mbalaka.=======¹⁰Halyapwila muze atu eswe amwene lye nguji lya lelwa linamane kuchikolo cha mbalaka, atu eswe yakatuka nyi kuwayila, mutu mweswe kuchikolo cha mbalaka yenyi. ¹¹Yehova wahanjikile nyi Mose nyi meso ngwe mutu mahanjika nyi kasendo kenyi mba yahiluka ku chilombo, alyoze kavumbi kenyi Yoshua mwna wa Nune, aye te mukweze, watwamine mu mbalaka.>>>>>>> e163d1f294ec518608fdf7b4d2d13edaf5f1ebc1<<<<<<< HEAD¹²Mose yambila Yehova, " talenu, wakungulweza, 'twala ano atu mu ungeji wo,' alyoze kuwangulwezele yoze maya nyi yami. Yiwamba ngwo, ' ngunakunyingika hajina, nawa hiwawana kuwahila ku meso jiami.' ¹³Halwapwila nyingwe nawana kuwahila ku meso jie. Ngulweze majila jie hanga kunyingike nyi kuwana kuwahila mu meso jie. Yiwuluka ngo vungu lino lili atu jie.=======¹²Mose yamba kuli Yehova, " Tala, wakwamba kuli yami ngwe, 'Twala wano atu muwenyi wo, ' alyoze kuwangu lwezele yoze mutu maya nyi yami. Wamba ngwe, ' Wangunyingika ha jina, nawa hiunawane vumbi kumeso jami.' ¹³Halyapwila keshika nawana vumbi kumeso je, ngulweze jila je hanga ngukakunyingike nyi kunyongonona hakuwana vumbi kumeso je. Nyonga ngwe vungu lino atu je. ">>>>>>> e163d1f294ec518608fdf7b4d2d13edaf5f1ebc1<<<<<<< HEAD¹⁴Yehova yakumbulula, " kuwanyikaho chayami mwene muchiya nyi yena, nawa mungukakwala kuhwim." ¹⁵Mose yamba kuli iye ngwenyi, " nyi ngwe kuwanyiwa che kuchayile hamwe nyi yetu, kanda utuchiza hano. ¹⁶Nyi ka, kuchi muchi nyingika ngo hina wana kuwahila kumeso jie, yami nyi atu jie? Kuchikupwa wika nyi te muya nyi yetu hanga yami nyi atu jie malihichika nyi atu eswe waze eka atwama ha chifuchi? "=======¹⁴Yehova yakumbulula ngwenyi , " Yami Mwene munguya hamwe nyi yena, mba mungu ka kwaha uhwimino. " ¹⁵Mose yamba kuli Iye, " Nyi yena kuuchi kuya hamwe nyi yetu, kanda utuchiza kuno tutwale kulutwe. ¹⁶Hachuma chikwo, kuchi machinyingika ngwo hinawana vumbi ku meso jenu, yami nyi atu jenu? Te kuchapwile hachuma chino nyi muya nyi yetu hamwe mba yami nyi atu je akuhandunuka ku fuma ku atu eswe ali hali ha chifuchi? ">>>>>>> e163d1f294ec518608fdf7b4d2d13edaf5f1ebc1<<<<<<< HEAD¹⁷Yehova yamba kuli Mose, " mungulinga nawa chize hiweta, mumu hiwawana kuwahila ku meso jiami, mumu nguna kunyingika hajina. " ¹⁸Mose yamba, ngwenyi, "bngunasakwila ngulweze kama uhenya we."=======¹⁷Yehova yamba kuli Mose, " Mungu linga nawa chino chize wangwamba, mumu hiwawana vumbi kumeso jami, nawa ngunakunyingika ha jina lye. " ¹⁸Mose yamba, " Ngunakulembe kama ngusolwele uhenya we. ">>>>>>> e163d1f294ec518608fdf7b4d2d13edaf5f1ebc1<<<<<<< HEAD¹⁹Yehova yamba ngwenyi, " mungukapwisa upeme wami kupalikisa kumeso jie, mungukambulula jina lyami `Yehova´ kumeso jie. Mungu kavwila khekhe kuli yoze mukavwila vumbi, nawa mukavwila khekhe kuli yoze mukavwila vumbi." ²⁰Alyoze Yehova yamba ngwenyi, " kuwahashile kumona huma lyami, mumu nyiumwe matela kungu mona mapwa nyi mwomo."=======¹⁹Yehova yamba , "Mungupalikisa upeme wami weswe kumeso je, nawa mungu ngwambulula jina lyami ' Yehova ' kumeso je. Mungukapwa mukwa vumbi kuli mweswawo, mungukavwila keke kuli mweswawo mungukamulweza iye keke. " ²⁰Mba Yehova, " Kuchi kahasa kumona ha meso jami, mumu nyi wangumona ku uchi kutwama nyi mwono. ">>>>>>> e163d1f294ec518608fdf7b4d2d13edaf5f1ebc1<<<<<<< HEAD²¹Yehova yamba ngwenyi, " Tala, chino chihela chami; muhasa kumana halino liwe. ²²Muze uhenya wami mupalika, mukusweka muliwe nyi kukufuka nyi kwoko lyami ndo muze hinapalika. ²³Mba mungu chizaho kwoko lyami, nawa mumona nyi nyima yami, alyoze huma lyami kulichi kusoloka."=======²¹Yehova yamba, " Tala, kuno kuli yami chihela chiliko; ukamaneho haliwe. ²²Mba shimbu uhenya wami unachipalika, mungu kukusa mu pako ya liwe nyi kukujingilika nyi kwoko lyami ndo hinapalika. ²³Mba munguchiza kwoko lyami, nawa ukatale nyima yami alyozemeso jami kechi kasoloka. ">>>>>>> e163d1f294ec518608fdf7b4d2d13edaf5f1ebc1

Chapter 34

¹Yehova yamba kuli Mose ngwenyi , " tota mawe aali akulifwa nyi atangu . Nyiyami mungusonekaha maliji waze apwile ha mawe atatu , aze apalwile . ²Ulilulyeke hakucha chimene nyi kukanduka mulundun Shinai , nyi kulisololako kuze yenamwene kuli yami helu lya mulundu .³Kwakuhi mutu yoze makakanduka hamwe nyi yenu , kanda akasoloka nyiumwe sali lyeswalyo lya mulundu . Chipwe mapanga chipwe ngombe kanda akalila kulutwe lya mulundu . ⁴Iye Mose ya tota mawe aali akulifwa nyi atangu , nawa yahinduka muze hikwacha chimenemene nyi kukanduka mulundu wa Shinai , chizechene Yehova wamwambile . Mose yambata mawe mu mokwo jienyi .⁵Yehova yeza hashi mulelwa nawa yamana nyi Mose , nyi kwambulula jina " Yehova ." ⁶Yehova yapalika halutwe lyenyi nyi kwambulula ngwenyi " yehova , Yehova , Zambi mukwa keke nawa mukwa vumbi , keshi kupihilila washi , wakulumbama nyi atu wa zango nyi umwenemwene , ⁷kakufunga atu a zango hali tununu , kukonekena uhenge , uvulumunyi , nyi shili . Alyoze keshi kuwahisa nyiumwe yoze wa uhenge .Kumakafwetesa uhenge wa akwa kutota hali ana jo nyi hali ajikulu jo , hachisemuko chamuchitatu nyi chamuchiwana . "⁸Mose kawashi washi yehetama hashi nyikuwayila . ⁹Mba yamba ngwenyi , "halyapwila hinawana vumbi kumeso jienu , Mwene wami , ngunanulembe yenu hakachi ketu , mumu wano atu kapwa akwa pami . Nutukonekene uhenge nyi shili jietu , hanga tukapwe chihinga chenu ."¹⁰Yehova yamba ngwenyi , " tala , nguna kolesa usendo . Kumeso ja atu je eswe, mungulinga yikomweso yize kanda achiyilingaho kama hashi , chipwe hakachi ka vungu nyilimwe . Atu eswe hakachi kenu kumakamona chitanga chami , mumu chize mungu kalinga nyi yena muchikapwa chakuvwisa woma . ¹¹Ononoka kuchize kunakwambe musono . Himunguhuma mu chifuchi kumeso ja A - Amote , A - Knana , A - Hete , A - Peteze , A - Hevwe , nyi akwa Yepushe .¹²Ukanyama kanda ukakwata usendo nyi akwa chifuchi kuze mukaya , kuchina mukapwa kambwila hakachi kenu . ¹³Alyoze , ukapuzole yilumbilo yo ukapalwole yipiji ya mawe ja tuponya two , nyi kuteta Ashela yo . ¹⁴Kanda ukawayila tuzambi tweka , mumu Yehova , iye jina lyenyi ukwa , iye Zambi mukwa ukwa .¹⁵Chenacho kanyama kuchina mukwata usendo nyi akwa chifuchi chize , mumu kakulinga utaji nyi tuzambi two , nyi kuhana milambu ku tuzambi two yitapo . Mba umwe hali aayo makanutambika nyi kulya kuchitapo chenyi , ¹⁶nawa kuchina mukambachisa amwe ana jenyi amapwo kuli ana jenyi amalunga , nyi ana jenyi amapwo mukalinga utaji nyi tuzambi two , mba ana jenyi analunga kuya alinge utaji nyi tuzambi two . ¹⁷Kanda ukalingila yena mwene tuzambi nyitumwe twakuzuzuluka .¹⁸Unatela kufunga chiwanyi cha mbolo kuyishi futumwiso . Ngwe chize nakwambile , unatela kulya mbolo kwakuhona futumwiso ha matangwa shimbiali hawola yacho ha kakweji ka Ambimbi , wakatukile ku Engitu .¹⁹Ana atangu eswe hanyima , yimuna yeswe yitangu kusemuka ngombe , chipwe mapanga . ²⁰Unatela ku kula mwana mutangu wa chimbulu nyi panga , alyoze nyi kuwamulajile , unatela kumumakuna kota . Unatela kukula ana je amalunga atangu kusemuka . Nyiumwe kanda akasoloka kunyi meso jami mokwa .²¹Unahase kuzata hamatangwa asambano , alyoze hatangwa lya muchishimbiali unatela kuhwima . chipwe ha mwaka waku chipanyi hamwaka wa kucha , unatela kuhwima . ²²Unatela kufunga chiwanyino cha masemana nyi kulyanga kulya cha tiliku yitangu kucha , nawa unatela kufunga chiwanyino cha kukungila mbuto ha kuhwa cha mwaka .²³Mwaka ha mwaka katatu malunga eswe akasoloke kumeso ja Mwene Yehova , Zambi ya A- yizalele . ²⁴Mumu mungukahuma mu chifuchi mavungu ku meso jie nyi kutohwesa njiza jie . Nyiumwe mutu kechi kazanga chipatwilo che wakunyi muze makanduka ukasoloke kumeso jia Yehova Zambi ye mwaka ha mwaka yisuho yitatu .²⁵Kanda ukalambula manyinga a chitapo chami hamwe nyi mbolo yafutunwiso , chipwe kuhichika cha kuchiwanyino chachi zamboka kanda uka chihichika ndo hakucha chimene . ²⁶Unatela kuneha mbuto yitangu yakulyanga kuhya ya muminda ye ukayitwale mu zuwo lye . Kanda ukateleka mwana pembe mukepe mu yamwa ya naye ."²⁷Yehova yamba kuli Mose ngwenyi , " soneka hashi wano maliji , mumu nyikulita nyi maliji wano hingunakolesa usendo nyi yena nyi A - Yizalele ." ²⁸Mose wapwile kuze hamwe nyi Yehova ha matangwa makumi awana amwalwa nyi ufuku ; kakalile ya kulya yeswayo chipwe kunwa meya . Yasoneka hamwe maliji a usendo , lye kumi lya shimbi .²⁹Muze Mose hapalumuka ku mulundu wa Shinai nyi mawe aali a usendo mukwokwo lyenyi , kanyingikine chikwowa cha ku meso jienyi chinatumuka mumu hakuhajika nyi Zambi . ³⁰Muze Alone nyi A- Yizalele eswe amwene Mose , chikowa chaku meso jienyi chinatemuka , nawa yevwa woma wakumukundama . ³¹Alyoze Mose yatambika eswe , nyi Alone nyi myiata eswe akuchikungulwila yeza kuli iye . Mose yahajika nwo .³²Kulutwe lya chino , atu eswe jia A - Yizalele yeza kuli Mose , nawa ya lweza shimbi jieswe Yehova wamuhele ha mulundu wa Shinai . ³³Muze Mose hahwisa kuhajika nwo , yalifuka nyi wanda kumeso jienyi .³⁴Alyoze muze Mose ajilile kumeso jia Yehova mukuhajika nenyi , yachiza wanda , ndo iye hatuhuka . Muze hatuhuka , yahajika nyi A - Yizalele yeswe yize hamwamba . ³⁵Muze A- Yizalele amwene ha meso jia Mose hanatemuka , iye yalifuka nyi wanda hameso nawa ndo muze wahilukile nyi kujila nyiku hajika nyi Yehova .

Chapter 35

¹Mose yakungulula mbunga ya A-Yizalele yamba kuli ayo ngwenyi , " Yino ye yuma ize Yehova hamba hanga nukailinge . ²Hamatangwa asambano nuka linge milimo , alyoze kuli yenu , tangwa lyamuchishimbyali mulikapwa lisandu , sambata tangwa lya kuhwima , lisandu kuli Yehova . Mweswawo makalinga mulimo hatangwa lize nuka mushihe . ³Kanda nukawika kahya nyikamwe muma zuwo jenu hatangwa lya sambata . "⁴Mose yahanjika ku mbunga jeswe ya A-Yizalele , ngwenyi , " Che chuma chino Yehova hamba . ⁵Hana mulambu kuli Yehova , mweswawo uli nyi mbunge ya yakuta . A kanehe we mulambu kuli Yehova wa olu , palata , unengu , ⁶nyi mahina alauluka , ufungo , nyi angengu , nyi linyu lipema ; nyi uzangi wa pembe ; ⁷nyi malambu a kuji a mapanga a kulomba achila nyi malambu a yipanyundu ; nyi mitondo ya mukesha ; ⁸maji a ndeya , tumbuto twa lupembo mupema twa maji a kuwahisa no twa isensu , ⁹mawe a sandunyika nyi mawe akwo akalamike efonde nyi ha chipwiko .¹⁰Chilangaji mweswe mukwa mbunge ya mana eze akalinge yeswe ize Yehova hamba - ¹¹Ye tambanakulu nyi mbalaka yayo , chifuko chayo , nyi sepe jayo , manguji jayo , nyi yimanyino yayo ; ¹²nyi mushete nyi mikambo yawo , nyi chifukilo cha ukukilo , nyi hina lyachikalakala .¹³Yaneha mesa nyi mikambo yayo , hamuwika nyi yikishi yayo yeswe , nyi mbolo ja kutumbyeka ; ¹⁴nyi chikwachilo cha ndeya yakuhana pangu , nyi yikashi yacho , nyi ndeya jacho , nyi maji a ndeya . ¹⁵Chilumbilo cha insensu nyi mikambo yacho nyi maji a kuwayisa no nyi insensu ; ya lupembo mupema nyi hina lya kufuka ku chikolo cha tambanakulu ; ¹⁶nyi chilumbilo cha milambu yakulumba hamuwika nyi sambu jacho ja unengu ; nyi mikambo yacho , nyi yikishi yeswe yacho nyi lumbashiya lwakusanyina nyi nganda yalwo .¹⁷Yaneha mahina ku chikolo cha mbalaka nyi manguji nyi yimanyino , nyi mahina a kufuka ku chikolo ; ¹⁸nyi mbambo ja ku tambanakulu nyi chipango hamuwika nyi mihipu ya jo . ¹⁹Yaneha nyi yizalo yakutonga nyi langaji wa ku zachila no mu fwashi yisandu , yizalo yisandu ya Alone sasendote nyi ana jenyi a malunga , nyi ayo akazate ngwe asasendote ."²⁰Minyachi yeswe ya Izalele yakatuka kumeso ja Mose . ²¹Mba mutu mweswe yoze mbunge yenyi yazangile Shipilitu yenyi yatayijile yaya nawa yatwala mulambu kuli Yehova yikapwe ya milimo ya ku mbalaka , yeswe yivumbiko yayo yeswe , nyi yizalilo yayo yisandu . ²²Yeza eswe ali lunga nyi pwo , eswe apwile nyi mbunge ja kutaa. Yaneha mikosa , yingelengele , tuzeya , nyi yijingo , nyi upite weswe wa olu . Ayo eswe yaneha milambu ya olu kuli Yehova .²³Mutu mweswe wapwile nyi mahina alauluka , a ufungo , chipwe ngengu , lingu lipepema , uzangi wa pembe , malambu a pangungu wa kuji a kulomba achila , chipwe malambu a yipanyundu yatwala . ²⁴Mutu mweswe yoze walambwile mulambuwa palata chipwewa unengu watwalile mulambu wa Yehova , nawa mutu mweswe wapwile nyi mitondo ya mukesha wayitwalile yikapwe yamilimo yeswayo .²⁵Mapwo eswe a mbunge ja mana ya tunga nyi mokwo jo nyi ku twala yize atunga te mahina alauluka , a ufungo , chipwe angengu , chipwe a linyu lipema . ²⁶Mapwo eswe waze mbunge jo jazangile nyi japwile nyi mana a tungile uzangi wa pembe .²⁷Makulwana yatwala mawe a sandonyika nyi mawe akwo aka lamike ha efonde nyi ha chipwiko ; ²⁸yaneha mbuto ya lupembo mupema nyi maji a ndeya , nyi maji akuliwayisa nwo , nyi a insensu ya lupembo mupema . ²⁹A-Yizalele yatwala mulambu , kuli Yehova ; lunga mweswe nyi pwo mweswe mbunge jo jatayile mukutwala milimo yeswe yize ambile Yehova akayilinge kupalikila muli Mose .³⁰Mose wambile kuli A-Yizalele ngwenyi , " Talenu Yehova hanatambika ha jina lyenyi Mbezalele mwana wa Uli mwana wa Hule , kumunyachi wa Yunda . ³¹Aye hazalisa Mbezalele nyi Shipilitu wakumwaha mana , malinjekela , nyi yinyingi , wa ulangaji weka nyi weka . ³²Mukutomba milimo ya ulangaji nyi milimo ya olu , nyi palata , nyi ya unengu ; ³³nyi kuteta nyi mawe akunjisa mu yituwa yamitondo - mukulunga milimo yeswe yaulangaji walihichika .³⁴Aye hayisa mumbunge yenyi akalongese , eswe ali Aholyambe mwana wa Ahisamake wa ku vungu lya Ndane . ³⁵Hanazalisa wano nyi mana eswe akulinga milimo yeswe , ku zata nyi ulangaji , ngwe mukwakola hamawe , nyi wachilangaji wakwola hamawe alauluka , nyi aufungo , nyi angengu nyi a linyu lipema , nyi mukwa kuseleka . Apwile akwa ulangaji mwishinganyeka yamilimo , nyi akwa kutomba milimo .

Chapter 36

¹Mba Mbezalele nyi Aholyambe kumakalinga ye milimo muthu mweswe uli nyi mbunge yamana ya mana muli waze Yehova te hanase mana nyi yinyingi akanyingike chize malinga milimo yeka nyi yeka uvumbiko wa muma musandu nyi kulita nyi yeswe Yehova te hamba . "²Mose yasanyika Mbezalele , Aholyambe nyi akwa mana eswe waze mu mbunge jo Yehova te hanasemo mana , nawa atu eswe waze mbunge jo jazangile akeze ku ye milimo . ³Yatambula kuli Mose milambu yeswe yize akwa Izalele haneha ya milimo yeswe yauvumbiko ya muma isandu . Athu ya twalilila kuneha milambu chimene ha chimene kuli Mose . ⁴Athu eswe akwa mana azachile milimo yeswe ya muma musandu yakathuka athu eswe mulimo yize azachile .⁵Akwakutanga yamba kuli Mose ngwo , " Yize athu ananehaneha yoka naye ha milimo yize ambile Yehova tukayizateb . " ⁶Chenacho Mose yalweza ngwenyi kwakuhi nyi umwe yoze maneha milambu ya mulimo ya muma musandu . Athu yalitwamina kuneha milambu . ⁷Yuma yize apwile nayo yamilimo yapwile yinji .⁸Akwakutanga eswe hakachi kwo waze alingile ye milimo yakuthunga ye tabanakulu ya kumi lya mahina a linyu lipema nyi alauluka , nyi aufungo , nyi ngengu chitangu cha akelupimi . Ayi ye milimo yakwa kutanga . ⁹Usuhe wa machina wapwile wa makumi ali nyi nake , utohe wamahina mbandu jiwana . Mahina eswe yalita ndwa . ¹⁰Mbezalele yatakanyisa atano mahina limwe nyi likwo , nawa nyi akwo atano mahina nyayo yatakanyisa limwe nyi likwo .¹¹Yatonga maswi a hina lilauluka lyasongo lya hina limwe , nawa chizechene atongelele ku songo lya hina likwo lize lili ku songo lyamuchali . ¹²Yatongela ha hina limwe makumi atano a maswi makumi atano akwo yatongela ha ukundwilo wa songo lyamuchali . Chenacho maswi yalitalangana umwe nyi mukwo . ¹³Yafula makumi atano a sepe ja olu yatakanyisa mahina limwe nyi likwo hamuwika chocho ye tabanakulu yiyipwa yimuwika .¹⁴Mbezalele yatunga mahina a uzangi wa pembe akapwe mbalaka helu lya tabanakulu ; yatunga kumi lya mahina nyi hina limuwika . ¹⁵Usuhe wa mahina limuwika nyi limuwika wapwile wamakumi atathu , utohe wa mahina eswe limuwika nyi limuwika wapwile wa mbandu jiwana . Mahina eswe kumi nyi limuwika yalita ndwa . ¹⁶Yatakanyisa mahina atano akwo nyi mahina asambano akwo . ¹⁷Yatongela ha songo lya hina lize lili ku songo makumi atano a maswi mba makumi atano a maswi akwo yatakanyisa hasongo lya lize lili ku songo lya muchali .¹⁸Mbazalele iye yafula makumi atano a sepe ja unengu ja kutakanyisa jo ye tabanakulu yikapwe yimuwika . ¹⁹Iye watengele tabanakulu chifuko cha mbalaka cha malambu a kuji a mapanga a kulomba achila , chikwo nyi chifuko cha malambu a yipanyundu helu .²⁰Mbezalele yapula matapwa a tabanakulu a kumutondo wa mukesha aze akumona kachinjolo . ²¹Usuhe wa tapwa lyeswe wapwile wa kumi lya mbandu , utohe wa tapwa lyeswe wapwile wa mbandu yimuwika nyi chihanda cha hakachi . ²²Tapwa lyeswe lyapwile nyi michipo yali lya kuwanyisa hamuwika . Chocho chalingile matapwa eswe a tabanakulu . ²³Yapula ematapwa muli yino jila : makumi aali a matapwa ha lumbu lya ku sule .²⁴Mbazalele yafula makumi awana a yimanyino yali ya palata kushi lya matapwa makumi aali . Yimanyino yali kushi lya matapwa eswe a kukwachisa michipo yali hamuwika , nyi yino yali kushi lya matapwa eswe aali yaitakanyisa hamuwika . ²⁵Mba ha lumbu lya muchali lya tabanakulu , lya sali lya ku wuto , iye yapula nawa makumi aali a matapwa . ²⁶Yafula yimanyino yo ya palata makumi awana . Yimanyino yali kushi lya tapwa yitangu , nyi yimanyino yali kushi lya tapwa lyamuchali , nyi ikwo nawa .²⁷Yapula matapwa asambano a lumbu lya kunyima ya tabanakulu yakutalikisa ku chitokelo , Mbazalele yapula matapwa thusambano . ²⁸Yapula matapwa ali a kusa ku mbango ya tabanakulu ya ku nyima .²⁹Yino yapwile yakutokeka kushi , chizechene ndo kwilu nawa apwile a kutokeka hamuwika . Chocho chalingile iye nyi matapwa eswe aali ku mbango jeswe jali . ³⁰Kwapwile matapwa nake nyi yimanyino , ,hamuwika nyi yimanyino ya palata . Yimanyino yeswe yapwile kumi nyi yisambano , yimanyino yali kushi lya tapwa litangu , yimanyino yali nawa ku tapwa lya muchali nyi ikwo nawa .³¹Mbazalele yapula njalo ja mutondo wa mukesha - njalo jitano ja matapwa a ku lumbu limuwika tabanakulu . ³²Jitano ja matapw a ku lumbu likwo lya tabanakulu , nyi njalo jitano ja matapwa a ku lumbu lya kunyima lya kuatalikisa ku chitokelo . ³³Iye yanjisa njalo mukachi ka matapwa ndusu , chenacho , chize ku songo limuwika , ndo kusongo likwo . ³⁴Yalamika olu ha matapwa . Yafula nguji ja olu , mwakunjishila je njalo , yalamika olu ha njalo .³⁵Mbezaelele yatunga chikalakala cha hina lilauluka , ufungo , nyi lya ngengu , nyi lya linyu lipema , cha kwola nyi akelupimi chitanga cha mwe chilangaji . ³⁶Yachisongela manguji a wana a mutondo wa mukesha , yafukaho olu . Nguji ja pwile ja olu , yazuzulwila yimanyino yiwana ya palata .³⁷Yatonga hina lya kufuka ku chikolo cha mbalaka . Lya hina lilauluka , ufunga , nyi lya ngengu , kuzachisa linyu lipema , chitanga cha mukwa kwola . ³⁸Nyi manguji jayo atano hamuwika nyi ngo jo . Yafuka olu hamasongo jo nyi ha mikambo yo nawa . Yimanyino yo yitano yapwile ya unengu .

Chapter 37

¹Mbezale yasonga we mushete wa mutondo wa mukesha . Usuhe wawo wa mbandu jiali nyi chihanda chahanda cha hakachi ; utohe wawo wa mbandu yimuwika nyi chihanda cha hakachi ; chizundamo chawo cha mbandu yimuwika nyi chihanda cha hakachi . ²Yalamikaho oru ya kusayisa nyi muchima nyi haze yaufulila chipangula cha oru cha kujingilika kweswe . ³Yauzuzulwila ngo jiwana ja oru ku molu jawo awana , te ngo jiali ku lumbu likwo lyawo , nyi ngo jiali ku lumu likwo lyalwo .⁴Yasonga mikambo ya mutondo wa mukesha nyi yalifuka nyi oru . ⁵Yasa ye mikambo mu ngo ku malumbu ja mushete kusali , ya kumbachila we mushete . ⁶Yasonga nawa chitwamo cha keke cha olu . Usuhe wacho wa mbandu jiali nyi chihanda cha hakachi , nyi utohe wacho wa mbandu yimuwika nyi chihanda cha hakachi .⁷Mbazalele yafula akelupemi aali a milimo ya kutatula aafulile ku masongo eswe aali a ku chitwamo cha keke . ⁸Kelupimi umuwika ku songo likwo , nyi kelupimi mukwo ku songo likwo . Yafula e akelupimi ku chishindi chimuwika nyi chitwamo cha keke kwe ku masongo eswe aali jacho . ⁹Akelupemi yazazulula mapulwa jo kwilu nyi kunongamina ku chitwamo cha keke kuli ayo . A kelupima yalitala a meso jo umwe kuli mukwo nyi kutala kulutwe cha hakachi cha chitwamo cha keke .¹⁰Mbazalalele yasonga ye meso ya mutondo wa mukesha . Nyi usehe wacho wa mbandu jiali , nyi utohe wacho wa mbandu yimuwika , nyi chizundamo chayo cha mbandu yimuwika nyi nyi chihanda . ¹¹Iye yafuka nyi olu yitoma nyi kusangisa ya olu yittoma nyi kujingilika kweswe kwilu . ¹²Yafula mukomo wa kujingilika nyi utohe wacho wa chikambakamba chimuwika , cha kujingilika nyi olu chipangula cha mukomo . ¹³Yazazulula ku ngo jiwana ja olu nyi kuyikwachisa ku ngo yayo ku mbango jiwana , a kuze kwapwile molu awana .¹⁴Tuzeya ya tukwachisa ku mukomo muze mwatwama mikamo , akulinga akamate mesa . ¹⁵Yasonga ye mikambo kufuma ku mutondo wa mukesha nyi kuyifuka nyi olu , mwa kumbachila mesa . ¹⁶Yafula yikashi ya ha mesa , malonga , nguto , misenge , nyi milondo ya ku zachisa ha milambu . Kayifulyili , kufuma ku olu yitoma .¹⁷Yafula chikwachilo cha ndeya cha olu . Yafula che chikwachilo cha ndeya ku milimo ya kutatula , ewa nyi nganda yacho , nyi mukungo wacho , nyi misenge yacho , nyi mawundu jacho , nyi yitemo yacho , yeswe yapwile ya chishinda chimuwika . ¹⁸Mitango yisambano ya kuhachika ku masalyi jacho - mitango yitatu yacho ya kuhachika kusalyi likwo , nyi mitango yitatu ya chikwachilo cha ndeya ya chisenyisa kusalyi likwo . ¹⁹Mutango wakuputukila kwapwile misenge yitatu yalifwa nyi amendowa , nyi wundu limuwika nyi chitemo chimuwika . chochene ku mitango yeswe yisambano ya kuhachika ku salyi lya chechikwachilo cha ndeya .²⁰Helu lya chikwachilo cha ndeya , hakachi ya chikundo , hapwile misenge yiwana yalifwa nyi amendowa , nyi mawundu nyi yitemo . ²¹Hapwile chishinda mwishi lya mitango lya wundu limuwika lya chishinda chimuwika chayo , nyi wundu likwo mwishi lya mitango yikwo lya chishinda chimuwika . Chimuwika chishinda mwishi lya mitango lya mawundu atatu , lya chishinda chimuwika chayo . Chocho ha mitango yisambano ya kuhachika ku chikwachilo cha ndeya . ²²Mawundu jayo nyi mitango yayo yapwile ya chimuwika , che cheswe chapwile cha chitanga chimuwika lume cha kutatula cha olu ya kusayisa .²³Mbazalele yafula chikwachilo cha ndeya nyi ndeya yacho shimbiaali , mana jacho nyi yenga yacho ya olu ya kusayisa . ²⁴Yafula chikwachilo cha ndeya hamwe nyi yikashi yeswe yimuwika ya talentu ya olu ya kusayisa .²⁵Mbazalele yalinga chilumbilo cha insensu . Ka chitungile cha mutondo wa mukesha . Usuhe wacho wa mbandu yimuwika , nyi utohe wacho wa mbandu eswe a kulita ndwa lume , nyi chizundamo chacho cha mbandu jiali . Mbinga jacho ja kusonga ku mushinda umuwika wacho . ²⁶Yalamikaho ha chilumbilo cha insensu nyi olu ya kusayisa - helu lyacho , malumbu jacho , nyi mbinga jacho . Yachifula chipangula cha kujingilika kweswe cha olu .²⁷Yafula tuzeya twa olu , aali nyi kutuhachika kwishi lya chipangula chacho ku malumbu jiali ja mbango . Tuzeya two twakwachile mikambo kwaku mbachila chikambakamba . ²⁸Iye yasonga mikambo ya mutondo wa mukesha , nyi wo yalamikaho olu . ²⁹Yalinga maji asandu a kuwayisa wa insensu yitoma ya tumbuto twa lupembo mupema , nyi milimo ya mukwa kuchinga tumbuto twa lupembo mupema .

Chapter 38

¹Mbazalele yalinga chilumbo cha milambu cha kulumba cha mutndo wa mukesha . Usuhe wacho wa mbandu yitano nyi utohe wacho wa mbandu yitano malumbu eswe a kulita ndwa lume nyi chizundamo chacho cha mbandu yitatu . ²Mbinga jiacho iye yayisongela ha mbango jiacho jiwana . Mbinga jacho te jakusonga kumutondo umuwika nyi che chilumbilo , kalamikaho unengu ³.Yafula yikashi yeswe ya che chilumbilo - ndeho , mapa , mbashiya nguto ja misako nyi yikombelo . Yikashi yeswe yacho yayifula ya unengu .⁴Yafula che chilumbilo , sambu ja unengu ja kusepekenya , ya kujila kushi lya mutomo wa kujingilika kweswe kushi , nyi kupwila mwe mukachi ka chilumbilo . ⁵Iye yazuzulwila mbango jiwana ja je sambu ja unengu ja kusepekenya mbango jiwana , ja kunyishilamo ye mikambo .⁶Mbazalele yasonga mikambo ya mutondo wa mukesha nyikulamikaho unengu . ⁷Iye yajisa ye mikambo mu ngaja mu malumbu a chilumbilo , ja kuchimbachila . Yachisonga chilumbilo nyi matabua , muchima mwacho mwamokomoko .⁸Yafula lumbasia lwa unengu nyi yalwo ya unengu . Yatutalilo twa mapwo akuvumbikila ku chikolo cha mbalaka ya chikungulwila .⁹Yatunga nawa Yize . Kulumbu lya kusule mahina a kuzezelekaho apwile amahina apema atoma , a kulakaji lya mbandu . ¹⁰Manguji jo apwile makumi aali yimanyino yo ya unengu a makumi aali . Ngo ja e manguji nyi mikambo , yo japwile ja palata .¹¹Kulumbu lya kusali lya kuto , a kulakaji lya mbandu , manguji jo makumi aali yimanyino yo makumi aali a unengu ngo ja hamanguji nyi mikambo yajo ja palata . ¹²Kulumbu lya kutalikisa ku chitokelo kwapwile mahina a kuzezeleka a makumi atanu a mbandu , manguji jo kumi . Yimanyino yo ngo ya hamanguji nyi mikambo yajo ja palata .¹³Yize nawa yapwile makumi atnu a mbandu ku sali lya kutalikisa ku chivumbuko . ¹⁴Mahina a kuzezeleka a kumi lya mbandu . O apwile nyi mbandu yitatu ja manguji jo atatu yimanyino yo yitatu . ¹⁵Chochene ku sali likwo lya kuujililo cha ku Yize kwapwile mahina a kuzezeleka a kumi lya mbandu , nyi manguji jo atatu nyi yomanyino yo yitatu . ¹⁶Eswe a kuzezeleka a ku Yize ha kujingilika kweswe kakutukila ku mahina apema atoma .¹⁷Yimanyino ya manguji kayitungile ya unengu . Ngo ja hamanguji nyi mikambo jajo japwile ya plata , nyi kumasongo jo kwa kulamika nyi plata .Manguji eswe a ku Yize apwile nyi mikambo ya plata , hina lya kufuka kuujililo cha ku Yize lyapwile nyi makumi aali kusuhwa kwa mbandu . ¹⁸Hina lya pwile lilauluka , lya ufungwo , nyi lya ngengu , nyi lipema litoma , nyi usuhe walyo wa makumi aali a mbandu . Yapwile makumi aali a mbandu nyi chizundamo nyi utohe walyo wa mbandu jitatu mu wusuku , lya kulita nyi mahina a kuzezeleka a ku Yize . ¹⁹Yapwile nyi yimanyino yo yiwano ya unengu nyi jo ja plata . Kumasongo jo kwa kulamika nyi plata . ²⁰Mbambo jeswe ja ku Tambanakulu nyi ja ku Yize kujingilika kweswe japwile ja unengu .²¹Achi te kwalula cha yuma ya ku tambanakulu , tambanakulu ya shindakenyo , chizechene ngwe ayalwile nyi kulita nyi liji lya , shimbi ya Mose . Ngwe milimo ya A - Levi ku kwoko lya Itama mwana walunga wa sasendote Alone . ²²Mbazelele mwana wa lunga wa O Uli mwana wa lunga wa Hur , wa ku vungu lya Yunda , walingile yeswe ambile Yehova kuli Mose . ²³Hamwe nenyi hapwile Ahalyambe , mwana wa Ahisamake , wa ku vungu lya Ndane , mu kwa kwola , hamawe chilangaji mukwa kwola nyi mahina alauluka , a ufungo , nyi a ngengu , nyi mahina apema atoma .²⁴Olu yeswe ya ha milimo ayipwishile ku milimo yeswe ya muma musandu - te Olu ya milambu yapwile ya makumi aali ataletu nyi nyi taletu livwa nyi makulakaji shimbiali a shekele nyikulita nyi shekele ya muma musandu . ²⁵Plata ya waze aalwile a ku chikungulwila yapwile ya makulakaji lya taletu nyi makulakaji shimbiali a shekele nyi makumi nyi shimbiali a shekele nyi shekele yitanu , nyikulita nyi ye shekete ya muma musandu , ²⁶kuli mutu mweswe mbeka yimuwika , yalita nyi chihanda cha hakachi cha shekele , nyikulita nyi ye shekele ya muma musandu . Kuli waze ewse hanapalika te waze hana alula , chize kuli akwa makumi aali a miaka ndo kuli makulwana ku makulakaji asambano a tununu nyi tununu atatu amalunga nyi makulakaji atano amalunga .²⁷Lye kulakaji lya talentu ja plata lya kuzuzulwila ye yimanyino ya muma musandu nyi yimanyino ya ku chikalakala cha hina - kulakaji lya himanyino lyalita nyi kulakaji lya talentu , talentu nyi chimanyino . ²⁸Mba yize yasalileho makulakaji nyi shimbiali nyi makumi shimbiali ya shekele , Mbazelele yafula ngo yahamanguji , yalamika ha masongo jalinguji , yafulila mikambo yajio . ²⁹We unengu wa milambu wapwile wa makumi shimbiali a talentu nyi tununu aali a shekele nyi makulakaji awana a shekele .³⁰Yafula nawa ye yimanyino ya kuujililo wa mbalaka ya chikungulwila , nyi chilumbilo cha unengu , nyi sambu jacho ja unengu , nyi yikashi yeswe ya kuchilumbilo , ³¹nyi yimanyino ya yize , kujingilika kweswe nyi yimanyino ya kuujililo wa ku Yize , mbambo jeswe ja ku tambanakulu , nyi mbambo jeswe ja ku Yize kujingilika kweswe .

Chapter 39

¹Hamwe nyi mahina alauluka, myi aufungu, nyi angengu, o yatoma nyi mazalo akuvumbikila muma musandu, ngwe chizechene Yehova ambile kuli Mose.²Mbazalele yatonga efonde ya Olu, nyi yilauluka , nyi yaufungo, nyi yangengu, nyi apema atoma. ³Yatatula Olu yikapwe chipenya nyi kuyitela sambu, akazachise ku mahina alauluka, aufungo, nyi a ngengu, nyi apema atoma, milimo ya chilanganji.⁴Yalingila yipaya yaku tolokenya ya efonde, mba yayitolokenya kwe ku masongo aali. ⁵We muya wa ponda waulangakaji wapwile ngwe efonde; wapwile te wahina limuwika hamwe nyi efonde, aulingile nyi hina lya Olu, nyi lilauluka, nyi lyaufungo, nyi angengu, ngwe chizechene Yehova ambile kuli Mose.⁶Yatota mawe a sadonika, akunjisa mu masetu a Olu, a kwola ngwe kwola cha kazeya nyi majina ja ana amalunga A - yizalele. ⁷Mbazalele yasa ha yipaya ya efonde hanga akapwe mawe a chivulwiso hali A - yizalele, ngwe chize yehova ambile kuli Mose.⁸Yalinga chipwiko, milimo ya chilanganji, chalifwa nyi efonde. Yalinga nyi Olu, nyi hina lilauluka, nyi ufungo, nyi a ngengu, nyi litoma lipema. ⁹Malumbu jacho akulita ndwa, chakupama chipwika, usuhe wacho wachikambakamba chimuwika cha kupama.¹⁰Yanjisamo mikala yiwana ya mawe apema. ¹¹Mukala mutangu wa mawe wapwile nyi satiu nyi topajiu, nyi chambukulu. ¹²Mukala wa muchali wapwile nyi esemelanda, nyi safwila, nyi ndiyamante. Mukala wa muchitatu wapwile nyi jasendu, nyi angata, nyi amatita. ¹³Mukala wa chiwana wapwile nyi tukeza, nyi sandonyca, nyi jasepe. Mawe apwile a kunjisa mujimaselo jo ja Olu.¹⁴Apwile mawe kumi nyi mawe aali, apwile nyi kulita nyi majina jo ja ana amalunga ja Yizalele, vungu lyeswe te nyi kulita nyi jina lyalyo kana lisoneka. ¹⁵Yafulila ha chipwiko malengi aali ngwe mihipu, yakuhosa ya Olu yakusayisa. ¹⁶Yafula maselo aali a Olu nyi ngo jaali jaali ja Olu, yasela ngo jaali ku masongo aali a chipwika.¹⁷Yanjisa malenge aali a Olu akuhosa mu ngo jaali kumasongo ja chipwiko. ¹⁸Masongo aali akwo amalenge a olu a kuhosa ya njisa mu maselo aali. Yasa kulutwebya yipaya ya efonde.¹⁹Yafula ngo jaali ja Olu nyi kusa ha mbango ja chipwika, ku masongo mukamwihi nyi uze walihata nyi efonde. ²⁰Yafula nawa ngo jaali nyi kuwasa kwishi lya kulutwe lya chihanda cha yipahya yaal ya efonde, ku kamwihi nyi unungino wayo helu lya muya wa ponda wa ulangaji wa ku efonde.²¹Yakashila chipwiko ku ngo jacho nyi kungo ja ku efonde nyi wanda ulauluka, hanga akachise ha muya wa ponda wa ulangaji wa ku efonde. chino chapwile chocho hanga chipwiko kanda chikakasuluka kuze ku efonde. chino achilingile ngwe chizechene yehova ambile kuli Mose²²Mbazalele yatonga hina lya ngungu lya efonde lya kuseleka, lyeswe lukombo lilauluka. ²³Chapwile nyi chituwa cha mutwe hakachi. Chituwa chapwile nyi lupula wa kunjinguluka hanga hina kulichi kapulika. ²⁴Yatungila ha lupula kwishi lya lye hina lya ngungu lomana jilauluka, ufungo, nyi ja ngengu, nyi mahina apema atoma.²⁵Yafula yiwolowolo ya Olu ya kuyisa, yasa yiwolowolo hakachi ka lomana ha lupula wa hina lya ngungu ha kujinguluka, hakachi ka lomana _ ²⁶chiwolowolo nyi lomana , chiwolowolo nyi lomana _ kusongo lya lupula wa hina ngungu lya Alone ha kujinguluka kweswe lya kuvumbikila. Chizechene ngwe Yehova ambile kuli mose.²⁷Yatongela Alone nyi ana jenyi amalunga yikuto yamahina apema atoma. ²⁸Yatonga nyi kapusa wa hina lipema litoma, nyi mbone yipema ja hina lipema litoma, nyi putula ja hina lipema litoma, nyi muya wa ponda upema utoma nyi ulauluka, ²⁹nyi ufungo, nyi wangengu, mulimo wa mukwakwochela. Chino chinakapwa ngwe chizechene yehova ambile kuli Mose.³⁰Yafula chipenya cha ku chipangula chisandu cha Olu; ya kusayisa; yalaho sona jimwe, ngwe kwola cha hakazeya, " Musandu kuli Yehova. " ³¹Yachikashila helu lya kapusa nyi wanda ulauluka. Chizechene ngwe yehova ambile kuli Mose.³²Chocho mulimo wa Kutambanakulu, nyi waku mbalaka ya chikungulwila, yahwile. Atu A - Yizalele alingile yeswe. Yalinga yeswe nyi kulita chize Yehova ambile kuli Mose. ³³Yaneha Tambanakulu kuli Mose _ nyi ye mbalaka nyi yikashi yeswe, nyi sepe jayo, matabwa jayo, nyi njalo jayo, nyi manguji jayo, nyi yimanyino yayo; ³⁴nyi yifuko cha kutonga cha malambu a kuji a mapanga a kulomba achila, nyi chifuko cha mulambu a yipanyundu, nyi hina lya chikalakala lya kufuka nalyo, ³⁵mushete wa shindakenyo, hamwe nyi mikambo yawo nyi chifuko chakutomesa.³⁶Yaneha mesa, nyi yikashi yayo, nyi mbolo ja kutumbweka. ³⁸Nyi chikwachilo cha ndeya cha Olu ya kusahisa nyi je ndeya jacho ja kululikisa, hamwe nyi hikashi yeswe nyi maji a ndeya; ³⁷nyi chilumbilo cha Olu, nyi maji akuwahisa nyi isensu ya lupembo mupema; nyi hina lya kufuka nalyo chikolo cha Tambanakulu; ³⁹nyi chilumbilo cha unengu hamwe nyi sambu jacho ja unengu nyi mikambo yacho nyi yikashi yacho nyi lumbasia hamwe nyi nganda yalwo.⁴⁰Yaneha mahina akuzezeleka a ku yize hamwe nyi manguji nyi himanyino yayo, nyi hina lya chikolo cha ku yize; nyi muhipu halyo, nyi mbambo lyalyo, nyi hikashi yeswe ya milimo ya Tambanakulu, nyi mbalaka ya chikungulwila. ⁴¹Yaneha mazalo akulinga nyi ulangaji a kuvumbika muma musandu, mazalo asandu ja Alone sasendote nyi a ana jenyi amalunga, akavumbike usasendote.⁴²⁴³Chocho atu A - Yizazalele alingile mulimo weswe chizechene Yehova ambile kuli Mose. Mose yatala milimo yeswe, mba yatala, kumanyi te halinga yeswe. Chizechine Yehova ambile, hayilinga. Mba Mose yawahisa.

Chapter 40

¹Mba Yehova yamba kuli Mose , ngwenyi , ²" Ha tangwa litangu lya kakweji mutangu mumwaka waha ukamika ye tabernakulu , ya mbalaka ya chikungulwila .³Ukajisemo we mushete wa shindakenyo , ukafuke mushete nyi hina lya chikalakala . ⁴Ukanehe mese yize yuma yize yinaatela kupwaho . Mba anehe chikwachilo cha ndeya nyi ukawike je ndeya ja cho .⁵Ukalumbike chilumbilo cha oru cha kwochela insensu kulutwe lya mushete wa shindakenyo , ukazezeleke hina lya kufuka kuujililo cha ku tabernakulu . ⁶Ukatumbike chilumbilo cha milambu ya kulumba kulutwe lya kuujililo cha ku tabernakulu , mbalaka ya chikungulwila . ⁷Ukutumbike longa linene lya kusanyina hakachi ka mbalaka ya chikungulwila nyi chilumbilo nawa ukasemo meya .⁸Ukajike yize ya kujingilika kweswe , nawa ukazezeleke hina kuujililo lya yize . ⁹Ukande maji a kuwayisa ye tabernakulu nyi yize yeswe yilimo , ukayise hatenga nyi yikashi yayo yeswe kuli yami ; mba muyipwa usandu . ¹⁰Ukawayise nyi maji chilumbilo cha milambu ya kulumba hamwe nyi yikashi yacho yeswe . Ukasele ku usandu che chilumbilo chikapwe chisandu cha hiana kuli yami . ¹¹Ukawahise longa lya kusanyina lya mbolozi nyi nganda yacho nawa ukayise kutenga kuli yami .¹²Ukanehe Alone nyi anenyi a malunga kuujilo cha kumbalaka ya chikungulwila nawa ukasanyise nyi meya . ¹³Ukajike Alone nyi mazalo asandu , ukamuwahise nyi maji nyi kumusa hatenga hanga akazate ngwe sasendote wami .¹⁴Ukanehe ananyi a malunga nyi ku wajika yikuto . ¹⁵Ukawawayise chizechene ngwe wawayishile atato hanga o akakuzachile usasendote . Ha kuawayisa nyi maji chikapwe kuli ayo ha usasendote wa mutolo ndusu yisemuko ya atu jo ." ¹⁶Chocho Mose walingile ; wakawile yeswe yize Yehova ambile . Iye walingile yuma yino yeswe .¹⁷Ha kakweji mutangu wa mwaka wamuchali ha tangwa litangu lya mwe kakweji ya jika ye tabernakulu . ¹⁸Mose ya jika ya tabernakulu , yala yimanyino yayo , yamika chivuvu jayo , yajisamo yayo , yamika manguji jayo . ¹⁹Yazazulula mbalaka helu lya tabernakulu nawa yasa chifuko cha ye mbalaka helu lyayo kwilu , chizechene ngwe Yehova ambile kuli Mose . ²⁰Yanda shindakenyo yasa mu mushete . Yasa milumbu ha mushete yanangika ha chifuko cha kujilo helu ha we mushete .²¹Iye wanehene mushete mu tabernakulu . Yazezeleka chikalakala cha hina yasweka we mushete wa shindakenyo , chizechene ngwe Yehova ambile kuli iye . ²²Iye wanehene mesa mu mbalaka ya chikungulwila , ku lumbu lya kusulo lya ku tabernakulu , haze lya chikalakala cha hina . ²³Iye wasele mbolo hamesa kumeso ja Yehova , chizechene ngwe Yehova ambile kuli iye .²⁴Iye yasa chikwachilo cha ndeya mu mbalaka ya chikungulwila , hatalanganyi nyi ye mesa , ku lumbu lya ku zango lya tabernakulu . ²⁵Yawika je ndeya kumeso ja yehova , chizechene ngwe Yehova ambile kuli iye .²⁶Iye wasele chilumbilo cha oru mu mbalaka ya chikungulwila kulutwe lya chikalakala cha hina . ²⁷Yochelaho insensu ya lupembo mupema , chizechene ngwe Yehova ambile kuli iye .²⁸Yazezeleka chikalakala cha hina ku chikungulwila waku tabernakulu . ²⁹Yatumbikila chilumbilo cha milambu ya kulumba kuujililo cha ku tabernakulu , ya ku mbalaka ya chikungulwila . ³⁰Yalambwilaho mulambu wa kulumba nyi mulambu wa wunga , chizechene ngwe Yehova ambile kuli iye . Yatumbika lumbashila lwa kusanyina hakachi ka mbalaka ya chikungulwila nyi chilumbilo , yasamo meya a kusana .³¹Mose , Alone , nyi anenyi amalunga apwile nyi ku sanyinaho ku moko jo nyi kumolu jo . ³²Apwile nyi kusana muze majila mu mbalaka ya chikungulwila nyi muze makundama ku chilumbilo , chizechene ngwe Yhova ambile kuli Mose . ³³Yamika yize ya kujingilika tabernakulu nyi che chilumbilo . Chocho , Mose wamanunwene milimo yeswe .³⁴Mba lelwa yilifuka ye mbalaka ya chikungulwila , nyi ye tabernakulu yiyizala nyi uhenya wa Yehova . ³⁵Mose te kahashile kujila mu mbalaka ya chikungulwila mumu te lye lelwa lya twamineho , nyi ye tabernakulu yazalile nyi uhenya wa Yehova .³⁶Muze lye lelwa mulizunduka ku tabernakulu , atu A - Yizalele masenya kulutwe ndusu muwungeji wo . ³⁷Alyoze nyi kate lelwa kulya zundukile kufuma ku tabernakulu , nyi o atu kechi kuya . Katwamine ndo tangwa lize mulizunduka . ³⁸Mumu te lye lelwa lya Yehova lyapwile ha tabernakulu ha mwalwa , nyi ufuku mwapwilemo kahia kenyi , kumeso ja atu ja A - Yizalele eswe ndusu muwungeji wo .

Leviticus

Chapter 1

¹Yehova ya sanyika Mose nyi kuhanjika kuli iye mu mbalaka ya chiwanyino , ngwenyi , ²" Hanjika kuli atu ja Yizalele nyi kwalweza ngwo , ' Muze umwe mutu hakachi kenu maneha mulambu kuli Yehova , aka nehe mulambu wenyi wa yimuna , chipwe ha ngombe hanji ha panga .³Nyi mulambu wenyi mulambu wa kwocha wa ngombe , akalambule kuji keshi chipa . Aka mulambula ha chikolo cha chikungulwila , hanga mba akamutambule ku meso ja Yehova . ⁴Akase moko jenyi ha mutwe wa mulambu wa kwocha , mba aka musalakane ha kufuka shili yenyi .⁵Mba akashihe mwe kuji ngombe ku meso ja Yehova . Ana amalunga a Alone , asasendote , akambate manyinga nyi ku asapwila ha chilumbilo chize chili ha chikolo cha mbalaka ya chiwanyino . ⁶Akazuwe mulambu wa kwocha nyi kuteta mu ihanda .⁷Mba ana ja Alone amalunga , Asasendote , akase kahya ha chilumbilo kusa kanawa kunyi ku kahya . ⁸Mba ana ja Alone amalunga , Asasendote , akase yihanda , nyi we mutwe nyi maji , ha kunyi jize jili ha kahya kaze kali ha chilumbilo . ⁹Alyoze yihanda ya mujimo nyi molu jenyi aka ikose nyi meya . Mba sasendote akoche yeswe ha chilumbilo ngwe mulambu wa kwocha . Muukaneha vumba lipema lya yami ; muukapwa mulambu wa kwocha kuli yami .¹⁰Nyi mulambu wenyi muupwa wa kwocha umwe wapanga , hanji umwe wa pembe , akalambule kuji keshi chipa . ¹¹Aka mushihileku uto ya chilumbilo ku meso ja Yehova . Ana ja Alone amalunga asasendote , akasapwile manyinga jenyi muma sali eswe a chilumbilo .¹²Aka mutete mwihanda nyi mutwe wenyi hamuwika nyi maji , sasendote nawa akase ye yihanda ha kunyi jize jili ha chilumbilo , ¹³alyoze yihanda ya mukachi nyi molu aka yikose nyi meya . Mba sasendote mayilambula ye yeswe , nyi ku ilumba ha chilumbilo . Uli mulambu wa kwocha , mu ukatuhwisa vumba lipema lya Yehova ; ukapwe mulambu wa iye wa kwocha nyi kahya .¹⁴Nyi mulambu wenyi kuli Yehova mu u pwa wa tujila a kulumba , akalambule mu lambu wenyi watutela hanji ana a membe . ¹⁵Sasendote akanehe ku chilumbilo , aka honde mutwe wenyi , nyi ku mwocha ha chilumbilo . Mba manyinga jenyi aka hichishile kulumbu lya chilumbilo .¹⁶Akatukule chisakwilya nyi yize ilimo , akaimbile kulumbu lya chilumbilo lyatala ku chivumbiko , ku chihela cha uto . ¹⁷Aka mupule kumapulwa jenyi , alyoze kanda akamuhandununa mwihanda yali . Mba sasendote aka mulumbe ha chilumbilo ha kunyi jize jili ha kahya . Ukapwe mulambu wa kulumba , nawa mu ukatuhwisa vumba lipema lya Yehova ; mu ukapwa mulambu wa iye wa kwocha ha kahya .

Chapter 2

¹Muze umwe maneha mulambu wa mbuto kuli Yehova , mulambu wenyi ukapwe wa unga wafufufnuka , nawa akaseho maji nyi insensu . ²Akatwale mulambu kuli ana amalunga a Alone asasendote , nawa sasendote akazomone kwoko lya unga wa ku fufunuka uli nyi maji nyi ye insensu . Mba sasendote aka lumbe we mulambu ha chilumbilo ngwe mulambu wa ku manyinako . Mu ukatuhwisa vumba lipema lya Yehova ; muukapwa mulambu wa kuli iye waha kahya . ³Chize cheswe chasala cha kumulambu wa unga ikapwe ya Alone nyi ana jenyi amalunga . Chapwa chuma chisandu cha hyana kuli Yehova hakachi ka milambu kuli Yehova ya kulumba .⁴Muze mulambula mulambu wa unga ushi kufutunuka uze wa kwocha mu mbaula , ukapwe mbolo ypvu ya unga wafufunuka wakuchinga nyi maji , chipwe mbolo yikalu yishi futunwiso , ya kushinga nyi maji . ⁵Nyi mulambu we wa unga wakwocha nyi chikango cha lata hinoloka , ukapwe wa unga wafufufnuka ku ushi futunwiso wa kuchinga nyi maji .⁶Uka upalule mu ihanda ukamwangine ho maji nawa . A u mulambu wa unga . ⁷Nyi mulambu we wa unga kauteleka mu chikango , ukapwe w unga wa fufunuka nyi maji .⁸Uka nehe mulambu wa unga wa kulinga kuli ino yuma kuli Yehova , akauhane kuli sasendote , mba iye maka uneha ku chilumbilo . ⁹Mba sasendote makanda imwe ku mulambu wa unga kupwa mulambu waku manyinako , mba maka ulambula ha chilumbilo . Mu ukapwa mulambu wa kwocha ,nawa muukatuhwisa vumba lipema lya Yehova . ¹⁰Yize mwikasala ku mulambu wa unga yikapwe ya Alone nyi ana jenyi ana amalungu . Chapwa chuma chisandu chahyana kuli Yehova hakachi ka milambu kuli Yehova ya kwocha .¹¹Nyiumwe mulambu wa wunga wakulambula kuli Yehova kamalinga nyi futunwiso , mumu futunwiso , hanji wuchi , keshi kuyi lumba mu mulambu wa kahya kuli Yehova . ¹²Muhasa kulambula kuli Yehova ngwe mulambu wa mihuko itangu , alyoze kechi kaizachisa kuneha vumba lipema ha chilumbilo . ¹³Mulambu weswe wa wunga aka use mungwa . Kanda uka taiza mungwa wa usendo wa Zambi yenu kuhona mu mulambu wenu wa wunga . Mu milambu yenu yeswe mu kapwe mungwa .¹⁴Nyi mulambula mulambu wa wunga wa mbuto itangu kuli Yehova , ukalambule ha mbuto ya wisu ya kwocha nyi kahya mba maitwa wunga . ¹⁵Mba ukasemo maji nyi insensu . Au we mulambu wa wunga . ¹⁶Mba sasendote makocha chihanda cha mbuto ya kundonda nyi maji nyi insensu ngwe mulambu wa chiwulwiso . Au mulambu wa kwocha wa kuli Yehova .

Chapter 3

¹1Nyi kachi umwe malambula mulambu wa sambukila wa ngombe , chipwe kuji hanji chihwo , aka hane kashitu keshi kapalya kuli Yehova . ²Makasa kwoko lyenyi ha mutwe wa mulambu wenyi nyi ku mushihila ha chikolo cha mbalaka ya chiwanyino . Mba ana ja Alone amalunga asasendote aka mwangine manyinga ku masesa ja chilumbilo .³Mutu makahana mulambu uze wa sambukila mulambu wa kahya kuli Yehova . Maji akufuka chipwe analikwata nyi yihanda ya mukachi , ⁴nyi njiso jali nyi maji jahoaku myalangwe , nyi maji aha lyaji , nyi je njiso - akachize yeswe . ⁵Ana amalunga a Alone aka yoche ha chilumbilo hamuwika nyi mulambu wa kulumba , uze uli ha kunyi jize jili ha kahya . Au muukaneha vumba lipemalya Yehova ; muukapwa mulambu wakulumba kuli iye nyi kahya .⁶Nyi mulambu wa mutu wa sambukila kuli Yehova wa ha panga ; kuji hanji chihwo , aka hane mulambu ushi kapalya . ⁷Nyi mahana panga ha mulambu wenyi , aka mulambule kuli Yehova . ⁸Akase kwoko lyenyi ha mutwe wa mulambu wenyi nyi ku mu shahila kulutwe lya mbalaka ya chiwanyino . Mba ana ja Alone amalunga asapwile manyinga jenyiku masesa ja chilumbilo .⁹Akalambule mulambu wa kahya kuli Yehova wa ku itapo chamilambu wa sambukila . Maji , nyi muchila wa maji wa muwundu aka uchize kwe ku mutanda , nyi maji akufuka yihanda ya mukachi nyi maji eswe waze aliku kamwihi nyi yihanda ya mukachi , ¹⁰nyi njiso jali nyi maji jaho , aku myalangwe , nyi maji aku lyaji , nyi njiso - akaichize yeswe . ¹¹Mba sasendote akailumbe yeswe ha chilumbilo kupwa mulambu wa kahya wa ya kulya kuli Yehova .¹²Nyi mulambu wenyi muukapwa wa pembe , aka mulambule kumeso ja Yahevo . ¹³Akase kwoko lyenyi ha mutwe wa pembe nyi mu ku shiha kulutwe lya mbalaka ya chiwanyino . Mba ana amalunga a Alone akasapwile manyinga jenyi kumasesa ja chilumbilo . ¹⁴Mutu akalambule mu lambu wenyi wa kwocha kuli Yehova . Akachize maji waze akufuka ihanda ya mukachi , maji eswe ana kundama ku ihanda ya mukachi .¹⁵Akachize je njiso jali nyi maji waze aliko , waze ali ku myalangwe , nyi maji aku lyaji nyi je njiso . ¹⁶Sasendote akayilombe ha chilumbilo yeswe ize ili ha chilumbilo kupwa mulambu wa kwocha wa ya kulya , ikanehe vumba lipema . Maji eswe ambala a Yehova . ¹⁷Chino chikapwe chiyulo cha mutolo muisemuka ya atu muihela yeswe munukasa mazuwo jenu , hanga kanda nukalya maji chipwe manyinga . "'

Chapter 4

¹Yehova yamba kuli Mose, ngwenyi, ²" Lweza atu ja Izalele, ' nyiumwe ma vulumuna te aye kachi zangile ku vulumuna, malinga chimwe cha yuma yize Yehova hanaikanjisa kulinga, nawa nyi malinga yuma imwe hanakanjisa, akalinge yuma ino. ³Nyi sasendote mukwa lutwe iye malinga shili nyi ku koka uhye hali atu, mba akalambule ha shili yenyi ize halinga chimnbembe wa kuji keshi chipa kuli Yehova kupwa mulambu wahashili.⁴Akanehe mwe chimbembe wa kuji ku unjililo wa mbalaka ya chikungulwila kumeso ja Yehova, akase kwoko lyenyi ha mutwe wenyi, nyi kushiha mwe kuji kumeso ja Yehova. ⁵Sasendote wakuwayisa nyi maji akande amwe manyinga amwe kuli kuji nyi kwa twala ku mbalaka ya chikungulwila.⁶Sasendote aka chupike munwe wenyi mu manyinga nyi kusapwile amwe isuho shimbyali kumeso ja Yehova, kulutwe lya chikalakala cha hina cha muma musandu mwahyana. ⁷Mba sasendote akase amwe manyinga ha mbinga ja chilumbilo cha insensu ya lupembo mupema kumeso ja Yehova, chize chili mu mbalaka ya chikungulwila, mba manyinga eswe waze asala amwe kuji aka zujile kushina lya chilumbilo cha milambu ya kulumba, chize chili ha chikola cha mbalaka ya chikungulwila.⁸Akachize maji eswe a mwe kuji wa mulambu waha shili; nyi maji aku fuka ingambyangambya, maji eswe aku ingambyangambya, ⁹nyi njiso jali nyi maji waze aliko, waze aku myalangwe, nyi maji aku lyayi, nyi je njiso - akaichize yeswe. ¹⁰Akaichize yeswe, chizechene aku chiza kuli ngombe wa chitapo cha mulambu wa sambukila. Mba sasendote akaikumbe ha chilumbilo cha milambu ya kulumba.¹¹Kupu lya mwe kuji nyi ifwo yeswe hiya sala, nyi mutwe wenyi nyi molu jenyi nyi ingambyangambya yenyi nyi we ufachi, ¹²ihanda yeswe ya mwe kuji - makambata ino ihanda yeswe haze lya chilombo ku chihela chize hanangu tomesena, kuze akumwangina uto; akoche ihanda yacho ha kunyi. Aka yochele ihanda ya cho kuma kuze aku mwangina uto.¹³Nyi chikungulwila cheswe cha Izalele mu chivulumuna mulonga wa susumuku, nawa chikungulwila ku chanyingikine ngwo ha vulumuna nyi kulinga chimwe cha yuma ize Yehova hanayikanjisa kulinga mba hahya, ¹⁴mba muze mulonga ha vulumuna hiwa soloka, mba akwa chikungulwila aka lambule chimbembe wa kuji wa mulambu wa hashili nyi ku muneha ku mbalaka ya chikungulwila. ¹⁵Makulwana ja chikungulwila makasa moko jo ha mutwe wa kuji kumeso ja Yehova.¹⁶Mba sasendote wa ku wayisa nyi maji akanehe amwe a manyinga a mwe kuji ku mbalaka ya chikungulwila, ¹⁷nyi mwe sasendote maka chupika munwe wenyi mu manyinga nyi ku sapwila yisuho shimbyali kumeso ja Yehova, kulutwe lya chikalakala cha hina.¹⁸Akase amwe manyinga ha mbinga ja chilumbilo chili kumeso ja Yehova, chize chili mu mbalaka ya chikungulwila, nawa aka zuzulwile manyinga eswe kushina lya chilumbilo cha mulambu wa kulumba, chize chili ha chikolo cha mbalaka ya chikungulwila. ¹⁹Akatete maji eswe nyi kwocha ha chilumbilo.²⁰Chocho akalinge nyi mwe kuji. Chizechene alingi;e nyi mwe kuji wa mulambu waha shili, chenacho akalinge nyi mwe kuji, nawa mwe sasendote akafuke shili yo, mba maka konekenayo. ²¹Akatwale mwe kuji haze lya chilombo nyi ku mwocha ngwe chize akochele mwe kuji mutangu. Au we mulambu wa ha shili ya chikungulwila.²²Muze mu kwa kuyula mavulumuna mulonga wa susumuku, ha chuma cheswecho, cha yuma ize Yehova Zambi yenyi hanayikanjisa kulinga nawa kahya, ²³mba shili yenyi ize ha vulumuna ha mulweza yo, akahehe pembe ha mulambu wenyi, kuji keshi chipa.²⁴Akase kwoko lyenyi ha mutwe wa pembe nyi ku mushiha mu chihela muze aku shihila milambu ya kulumba kumeso ja Yehova. Wapwa mulambu waha shili. ²⁵Sasendote akande manyinga a mulambu waha shili nyi munwe wenyi nyi kusa ku mbinga ja chilumbilo cha mulambu wa kulumba, nawa ma kazuzulula manyinga jacho ha shina ha chi lumbilo cha mulambu wa kulumba.²⁶Maji jaho eswe akaalumbe ha chilumbilo, ngwe chize akulumba maji aitapo ya milambu ya sambukila. Sasendote akafuke shili ya mukwa ku yula, mba mu kwa kuyula maka mukonekena.²⁷Nyi umwe mutu mweswawo mavulumuna mulonga wa susumuku, mukulinga chuma cheswaco cha yuma yize Yehova hana yikanjisa kulinga, mba muze meuluka ku hya chenyi, ²⁸nyi mamulweza shili ize halinga, akanehe mulambu wenyi chihwo cha pembe keshi chipa ha mulonga wenyi uze ha vulumuna.²⁹Akase kwoko lyenyi ha mutwe wa mulambu wa ha shili nyi kushiha we mulambu wa ha shili kuma kuze kwa mulambu wa kulumba. ³⁰Sasendote akambate amwe manyinga nyi munwe wenyi nyi kusa ku mbinga ja chilumbilo cha mulambu wa kulimba. Akazuzulwilw eswe manyinga ha shina lya chilumbilo.³¹Akatete ko maji eswe, chizechene akuteta maji ku milambu ya sambukila. Sasendote akoche ha chilumbilo akapwe lupembo mupema kuli Yehova. Sasendote aka mufukile shili yenyi, mba makamukonekena.³²Nyi mutu makaneha mwana panga akapwe mulambu wa ha shili, aka munehe chihwo keshi chipa. ³³Akase kwoko lyenyi ha mutwe wa mulambu wa ha shili nyi mukushiha kupwa mulambu waha shili kumakuze aku shahila mulambu w kulumba.³⁴Sasendote makanda ha munwe weny amwe manyinga a mulambu wa ha shili akaakomone ha mbinga ja chilumbilo cha mulambu wa ku lumba, mba manyinga eswe waze asala akaazujile ku shina lya chilumbilo. ³⁵Akateteko maji eswe , ngwe chize aku chiza maji ja mwana panga kuitapo ya milambu ya sambukila, nawa sasendote akailumbe ha chilumbilo helu lya milambu ya Yehova ya kulumba. Sasendote akafukile shili yenyi ize halinga, mba makamukonekena.

Chapter 5

¹Nyi umwe mavulumuna mumu kahanyine uchela muze hanyingika imwe ize matela kuhana uchela chipwe kaimona hanji kuivwa , mambata uhenge wenyi . ²Chipwe nyi umwe kakwata chuma chize Zambi hanambe ngwenyi chaluchisa , chipwe mujimba wa kashitu wa luchisa yoze hafwa , chipwe mujimba wa chimuna waluchisa hanji kashitu wa luchisa yoze waku kalala mu mavu , chipwe kachinyingikine chize ha linga , hapwa wa luchisa nyi uhye .³Chipwe nyi makwata ku luchisa wa umwe , cheswacho luchisa wacho ali , nyi mba kachinyingikine , acho mapwa mukwa kuhya muze ha chinyingika . ⁴Chipwe umwe hali pupula kulishinga nyi mivumbo yenyi kulinga upi , chipwe kulinga upeme ,cheswa cho chize mutu malipupula kuli shinga , chipwe kachinyingikine , muze machinyingika , mba mapwa wa nyi uhye , muli cheswacho aha yuma ino .⁵Muze umwe mahula chimwe cha yuma yino , akashikise shili ize ha vulumuna . ⁶Mba aka nehe mulambu wenyi wa uhye kuli Yehova ha shili ize ha vulumuna , chimuna wa chihwo wa ku chendo , chipwe panga , chipwe pembe akapwe mulambu ha shili , nyi sasendote akamufukile shili yenyi .⁷Nyi kechi kuhasa kulanda panga , mba akanehe ngwe mulambu wenyi wa uhye wa shili yenyi tutele aali chipwe ana amembe aali kuli Yehova , umuwika ha mulambu wa shili nyi mukwo ha mulambu wa kulumba . ⁸Aka anehe kuli sasendote , Yoze makalambwila umuwika chitangu ha mulambu wa shili - aka honde mutwe wenyi ku mukonga alyoze kanda aka uchiza weswe kumujimba . ⁹Mba makasapwila amwe manyinga a mulambu wa shili ku lumbu lya chilimbilo , mba akazuzile waze hasala ku shina lya chilumbilo . AU we mulambu wa qha shili .¹⁰Mba akalambule kajila wa muchali mulambu wa kulumba , nyi kulita nyi shimbi , nyi sasendote akamukile shili yenyi havulumuna , nyi mwe mutu ku maka mukonekena .¹¹Mba nyi kechi kuhasa kulanda tutele aali , hanji ana amembe aali , mba akanehe ngwe mulambu ha shili yenyi chihanda chimuwika cha ku mi lya yihanda ya efa ya wunga wa ku fufunuka ukapwe mulambu wa shili .¹²Aka unehe kuli sasendote , mba sasendote ma zomona ha kwoko lyawo ngwe mulambu wa chiulwiso mba akaulambule ha chilumbilo , helu lya milambu ya kukumba ya Yehova . Au we mulambu wa ha shili . ¹³Sasendote aka mufukile ha shili yeswe yo ize mutu wacho halinga , mba mutu wacho mamukonekena . Ize mwikasalaho hamulambu ikapwe ya sasendote , chimuwika nyi mulambu wa wunga . "'¹⁴Mba Yehova yamba kuli Mose , ngwenyi , ¹⁵" Nyi umwe mavulumuna mba malinga chize cha litele ku yuma ya Yehova , mba yalinga te kachi nyingikine , akanehe mulambu wa uhye kuli Yehova . Mulambu wacho ukapwe kiji ya panga keshi chipa wa ha chendo ; ndando yenyi akaitese nyi kulita nyi shekele ja palata - te shekele ya muma musandu - kupwa mulambu wa uhye . ¹⁶Akalinge chize chinalite kuli Yehova hali chize halinga chipi nyi kulita nyi chize chisandu , aka wezeleho chihanda cha muchitano nyi kuhana kuli sasendote . Mba sasendote aka mufukile shili yenyi kuja panga wa mulambu wa uhye , nyi yoze mutu makamukonekena .¹⁷Nyi umwe mavulumuna mba halinga chize Yehova hana kanyisa kulinga , chipwe te kachinyingikine , nyi hindu hahya mambata uhenge wenyi . ¹⁸Akanehe kuji ya panga keshi chipa wa kuchiza mu chendo , nyikulita nyi ndando ya hapwila ngwe mulambu wa uhye kuli sasendote . Mba sasendote maka mufukila shili yenyi ha mulonga shili ize halinga , kuhona kunyingika , mba maka mukonekena . ¹⁹Wapwa mulambu wa uhye , chamwenemwene iye hapwa nyi uhye ku meso ya Yehova . "

Chapter 6

¹Yehova yamba kuli Mose, ngwenyi, ²" Nyiumwe mavulumuna nawa mainga uhenge kuli Yehova ha kwonga mwenyembo wenyi kutwala ku chuma chize cha ufungo, chipwe chize chili mu kwoko lyenyi, hanji chimwe chize heya, chipwe nyi hamwesa lamba mwenyembo wenyi, ³hanji ha wana chuma chimwe chize mwenyembo wenyi hanatokesa mba mahonga ha chuma chacho, hanji malishinga mahuza, chipwe mu chikuma che swacho ngwe ino ize atu akuvulumuna, ⁴nawa nyi kachi ha vulumuna nawa hahya, akahilwise che swacho chize ha hupa hanji chuma ha tambula ku upinjiso, chipwe chize amukunjikile, hanji chize cha tokele mba ya chiwana.⁵Mu kuwezela, mu chuma cheswe chize halishinga mahuza, aka chihilwise cheswe nyi kuwezela helu chihanda chamuchitano cha ndanda yacho akaifwete kuli mwene hatangwa lize ma muhisa. ⁶Mba akanehe mulambu wenyi wa uhye kuli Yehova, kuji ya panga keshi chipa wa mu chendo yoze unalite nyi ndando inalite, mulambu wa uhye kuli sasendote. ⁷Sasendote makamufukila shili yenyi kumeso ja Yehova, nawa makamukonekena kuli chize ha hya nacho muilinga. "⁸Mba Yehova yamba kuli Mose, ngwenyi, ⁹" Ambila Alone nyi anenyi a malunga, ngwe, ' mulambu wakulumba shimbi ya mulambu wa kulumba : Mulambu wakulumba ukapwe ha kunyi jawo ha chilumbilo ufuku weswe ndo chimene, nyi kahya kaha chilumbilo mukawema shimbu yeswe.¹⁰Sasendote akazale chikuto chenyi cha lipema litoma, nawa akazale kaputula kenyi wa hina lipema litoma wa mukachi. Akande uto uze hiwa sala muze kahya hi kocha mulambu wa kulumba hachilumbilo, mba akase uto kusesa lya chilumbilo. ¹¹Akazule mazalo jenyi, mba akazale akwo eka hanga ambate uto haze lya chilombo kuchihela chipema.¹²Kahya ha chilumbilo kanunge kuwema. Kanda kajima, sasendote akaseho kunyi chimene ha chimene. Akase mulambu wa kulumba mungango jawo, nawa akoche ho maji a mulambu wa sambukila. ¹³Kahya kanunge kuwema ha chilumbilo shimbu yeswe. Kanda kajima.¹⁴Ayi ye shimbi ya mulambu wa wunga. Ana a malunga ja Alone aka ulambule kume ja Yehova kulutwe lya chilumbilo. ¹⁵Sasendote maka zomona kwoko lya wunga wa fufunuka wa mulambu wa wunga nyi ha maji nyi insensu ize ili ha mulambu wa wunga, mba makayocha ha chilumbilo yikachize vumba lipema kupwa mulambu wa chiulwiso.¹⁶Alone nyi anenyi a malunga akalye cheswe chize muchisala ku mulambu. Aka chilye ku chishi futunwiso mu chihela chisandu. Aka chilye mulwaza wa mbalaka ya chikungulwila. ¹⁷Kanda aka yocha nyi futunwiso. Hina chihanda kupwa chihanda cho cha mulambu wa kukumba. chuma chisandu cha hyana, kupwa mulambu wa hashili nyi mulambu wa uhye. ¹⁸Lunga mweswe wa ku chisemuka cha Alone maka chilya, chizechene hana chambe ku myaka ya mutolo ndusu mu yisemuko yenu, cha kwanda ha mulambu wa kulumba wa Yehova. Mweswe makapwa musundu.¹⁹Mba Yehova ya hanji kuli Mose nawa, ngwenyi, ²⁰" Au we mulambu wa Alone nyi anenyi a malunga, uze makalambula kuli Yehova ha tangwa lize mwana ha mwana ma muwahisa nyi maji: Chihanda chimuwika cha kumi lya yihanda ya efa ya wunga wafufunuka, chihanda mu chimene nawa chihanda chingoloshi.²¹Akailinge nyi maji mu chikango. Muze hai zambika, nukainehe mu kachi. Muihanda ya ku kanga nuka lambule mulambu wa wunga ukanehe vumba lipema kuli Yehova. ²²Mwana wa lunga wa sasendote mukwa lutwe yoze mapwa sasendote mukwa lutwe wa hakachi ka ana jenyi akailambule. Chino chikapwe chiyulo cha mutolo, yeswe akailambule kuli Yehova. ²³Mulambu weswe wa wunga wa sasendote aka woche weswe. Kanda akalya. "²⁴Yehova yamba kuli Mose nawa, ngwenyi, ²⁵" Hanjika kuli Alone nyi ana jenyi amalunga, ngwe, ' ayi ye shimbi ya mulambu wa ha shili: Mulambu wa ha shili akaushahile ha chihela haze mulambu wa kulumba aku ushahila kuli Yehova. ²⁶Sasendote yoze makaulambula ha shili maka ulya. Akaulile muma musandu mu ize ya mbalaka ya chikungulwila.²⁷Cheswacho muchikakwata kuifwo yawo mu chikapwa chisandu, nyi manyinga masapwila ha mazalo eswawo, ukaikose, chihanda chize asapwilanga ho, muma musandu. ²⁸Alyoze ndeho ya uma muze hautelekela akaipalule. Nyi haitelekela mundeho ya unengu, akaicheke nyi ku ikongona to nyi meya.²⁹Malunga eswe hakachi ka asasendote mahasa kulya imwe yawo mumu wapwa usandu wa hyana. ³⁰Alyoze kanda akalya mulambu wa ha shili uze manyinga jawa haneha mu mbalaka ya chikungulwila ha ku kukila mwe muma musandu. Akawoche.

Chapter 7

¹Ayi ye shimbi ya mulambu wa uhye yino . Wapwa usandu wahyana . ²Akashihe mulambu wa uhye ha chihela cha kumushihila , akasapwile manyinga kujingilika ha chilumbilo . ³Akalambule maji eswe : muchila wa maji , nyi maji a ha yihanda ya muchima , ⁴je njiso jeswe jiali nyi maj jaho , a ku myalangwe , nyi maji a ha liayi , akaachize hamwe nyi njiso .⁵Mwe sasendote makayilumba ha chilumbilo mulambu wa kahya kuli Yehova . Awu we mulambu wa uhye . ⁶Malunga eswe hakachi ka asasendote mahasa kulya . Makalya homa hasandu wapwa usandu wahyana .⁷Mulambu wa uhye wapwa chizechene ngwo mulambu ha shili . Shimbi yimuwika yikwete . Muupwa wa mbala wa sasendote yoze mafuka nawo shili . ⁸Sasendote mweswe malambula mulambu wa kulumba hali umwe akazuke lye kupu lya mulumbu wa uze halambula .⁹Mba mulambu weswe wa wunga wa kwocha mu fono hanji wa kulinga mu chikango , hanji mu foma muukapwa wa mbala wa sasendote yoze maka ulambula . ¹⁰Mulambu weswe wa wunga , chipwe wa kuchinga nyi maji , chipwe umu ukapwe wa ana eswe a Alone mweswawo mutu nyi mutu .¹¹Yino ye shimbi ya chitapo cha mulambu wa sambukila mutu malambula kuli Yehova . ¹²Nyi umwe makaulambula ha kusakwila , akalambule hamwe nyi chitapo cha kusakwila yandanda kuyishi futunwiso , ya kuchinga nyi maji , nyi malikemba keshi futunwiso , a kulembula nyi maji , nyi yandanda ya wunga wafufunuka ya pwocha nyi maji .¹³Nawa ha mulonga wa kuhana kusakwila , akalumbe nyi sambukila chandanda chaufutunwiso . Sambukila ha kusakwila . ¹⁴Mba akalambule umuwika ukapwe mulambu wa kuzundula kuli Yehova . Muukapwa wa mbala wa sasendote mukwa kusapwila manyinga a mulambu wa sambukila .¹⁵Yoze mahana chitapo cha mulambu wa sambukila ha kusakwila akayilye tangwa lize lyene haulambula . Kanda achihichika nyichimwe chihanda chayo chikasale ndo chimene . ¹⁶Nyi chitapo cha mulambu wenyi muchikapwa cha chilakenyo , hanji cha vumbi , akachilye tangwa lize lyene hachilambula , mu kucha nawa makalya chize chasala .¹⁷Alyoze , chize yifwo ya chitapo chasala ndo tangwa lya muchitatu makachocha nyi kahya . ¹⁸Nyi yifwo yimwe ya chitapo cha mulambu wa sambikila makayilya ha tangwa lya chitatu , kanda ayitambula , kanda ayalula kuli mu kwa kulambula . Muyikapwa chuma cha luchisa , mweswe makayilya makambata uhenge wenyi .¹⁹Yifwo yize muyikakwata ha chuma cha luchisa kanda ayilya . Akayoche nyi kahya . Alyoze yifwo yasala , yoze unapeme mahasa kulya . ²⁰Alyoze , mweswawo makalya yifwo yachitapo cha mulambu wa sambukila wa Yehova - shimbu kali nyi luchisa makamuteta kuli atu jenyi .²¹Nyi umwe makakwata chimwe cha luchisa chipwe luchisa wa mutu hanji kashitu wa luchisa hanji luchisa , wa lwaji - mba chocho makalya yifwo ya chitapo cha mulambu wa sambukila wa Yehova , makamuteta kuli atu jenyi . "'²²Mba Yehova yamba kuli Mose , ngwenyi , ²³" Amba kuli A-Izalele ngwe , 'Kanda nulya maji apwe a ngombe , apwe a panga , apwe a pembe . ²⁴Maji a kashitu yoze malifwila , hanji maji a kashitu hamushiha kuli ngongo munulinga no cheswacho nunazange , alyoze kanda nwalya ka .²⁵Mweswawo makalya maji a kuli kashitu wa kulambula nyi kahya kuli Yehova , kumakamuteta kuli atu jenyi . ²⁶Kanda nukalya manyinga nyi amwe mu mazuwo jenu , atujila chipweatushitu . ²⁷Yoze makalya manyinga eswawo , makamuteta kuli atu jeni . "'²⁸Yehova yamba kuli Mose ngwenyi , ²⁹" Amba kuli A-Izalele ngwe , 'mweswe malambula chitapo cha mulambu wa sambukila kuli Yehova akanehe mulambu wenfyi kuli Yehova . ³⁰Chitapo cha Yehova cha kulumba ha kahya , akanehe nyi moko jenyi . Akanehe maji nyi pambo , hanga lye pambo akalihungisa mulambu wa kuhungisa kumeso ja Yehova .³¹Sasendote akalumbe e maji ha chilumbilo , alyoze pambo mulikapwa lya mbala lya Alone nyi anenyi . ³²Nukahane chilama cha chindume munukahana kuli sasendote chikapwe mulambu wa kuzundula wa ku yitapo ya milambu yenu ya sambukila .³³Sasendote , ana ja Alone , yoze makalambula manyinga nyi maji a milambu ya sambukila - chilama cha chindume muchika pwa nyichenyi . ³⁴Mumu hinatambula ku ana A-Izalele , pambo lya chitapo chakuhungisa , nyi chilama che chakuhana , nyi kuyihana kuli Alone ka sasendote nyi ana jenyi amalunga kupwa chihanda cho .³⁵Chino muchipwa chihanda cha Alone nyi anenyi a malunga cha ku milambu ya Yehova ya kulumba nyi kahya , ha tangwa lize aakunjikile kuli Yehova akamulingile usasendote . ³⁶Chino che chihanda chize Yehova wa alwezele kwaha kuli A-Izalele , hatangwa a wayishile asasendote . Muchikapwa chihanda cho ndusu ku yisemuka yeswe .³⁷Yino ye shimbi ya mulambu wa kulumba , nyi ya mulambu ha shili , nyi ya mulambu wa uhye , nyi ya kulitumbikila , nyi ya chitapo cha mulambu wa sambukila , ³⁸yize Yehova yatuma Moze ha mulundu wa Sinayi tangwa lize atumine A-Izalele akalumbule milambu yo kuli Yehova mu puya ya Sinayi . "'

Chapter 8

¹Yehova yamba kuli Mose , ngwenyi , ²" Twala Alone nyi anenyi a malunga hamuwika nenyi nyi e mazalo nyi e maji a ha shili nyi kuji wa ngombe wa mulambu wa shli , nyi kuji a mapanga aali , nyi mulonga wa mbolo kuyishi ufutunwiso . ³Ukakungulule chikungulwila cheswe ku chikolo cha mbalaka ya chikungulwila . "⁴Chocho Mose walingile chize Yehova amutumine , mba chikungulwila chaswile ku chikolo cha mbalaka ya chikungulwila . ⁵Mba Mose yamba ku chikungulwila ngwenyi , " Chuma chino Yehova hachituma tuchilinge . "⁶Mose yaneha Alone nyi anenyi a malunga yaasanyisa nyi meya . ⁷Yamujika che chikuto yamujichika we muya wa ponda mu mbunda yenyi , yamusa lye hina lya ngungu nyi ye efonde , ya mujichikayo nyi muya wa ponda wa ulangaji wa ku efonde .⁸Yamusa che chipwiko , mba mu chipwiko yasa Ulimi nyi Tumimi . ⁹Yamusa chitambala ku mutwe wenyi , mba kuchitambala , kulutwe , wasele chipenya cha olu , che chipangula chisandu , chizechene ngwe Yehova wamutumine .¹⁰Mba Mose wanjile majia kuwyisa no , ya wayisa tambanakulu nyiyize yeswe yilimo yayisela ku usandu . ¹¹Yasapwila maji ha chilumbilo yisuho shimbyali , yawayisa chilumbilo nyiyikashi yacho yeswe , nyi sahanyi nyi nganda yalwo akayisele ku usandu wa Yehova .¹²Yazujila amwe maji a ku wayisa no hamutwe wa Alone yamu wayisa akamusele ku usandu . ¹³Mose yaneha ana ja Alone ja malunga nyi kwajika yikuto . Yaajichika miya ya ponda nyi kwajichika yitambala , chizechene ngwe Yehova amutumine .¹⁴Mose yaneha kuji ya ngombe wa mulambu wa shili , Alone nyi anenyi a malunga yasa moko jo ha mutwe wa kuji ya ngombe yoze haneha wa mulambu wa shili . ¹⁵Yamushiha nyi kwanda manyinga ha munwe wenyi , yaakomona ha mbinga ja chilumbilo , ha kujingilika nyi kupemesa chilumbilo , yazujila manyinga ku shina lkya chilumbilo , nyikachisela ku usandu wa Zambi hanga akafukile shili .¹⁶Yanda maji eswe a ha a yihanda yeswe yamukachi nyi ha lyayi m nyi njiso jali hamuwika nyi maji jaho , ayo Mose yayilumba ha chilumbilo . ¹⁷Alyoze mwe kuji , nyi kupu lyenyi , nyi yifwo yenyi , nyi ufwachi wenyi , ayo yayocha nyi kahya haze lya chilombo , chizechene ngwe Yehova amutumine .¹⁸Mose wakunjikile kuji ya panga ha mulambu wa kulumba , Alone nyi anenyi a malunga yasa moko jo ha mutwe wa kuji . ¹⁹Yamushiha nyi kusapwila manyinga kujingilika ha chilumbilo .²⁰Yahananwona mwe kuji ya panga ya lumba mutwe nyi yipinji nyi maji . ²¹Yakosa yiihanda yamukachi nyi molu mu meya , mba yalumba mwe kuji ya panga mweswe ha chilumbilo . Akapwe mulambu wa kulumba wa lupembo mupema , mulambu wa kahya kuli Yehova chizechene ngwe Yehova watumine Mose .²²Mba yakunjika panga mukwo , mukwo te yoze wa kwatumbikila ku usasendote , Alone nyi anenyi a malunga yasa moko jo ha mutwe wa kuji . ²³Alone yamushiha , mba Mose yanda manyinga yaakomona ha songo lya twitwi lya chindume lya Alone , nyi hamunwe wa shina wa kwoko lyaenyi lya chindume , nyi ha munwe wa shina wa kulu lyenyi lya chindume . ²⁴Yaneha ana ja Alone a malunga , mba yakomona amwe manyinga ha masonga ja matwi jo a chindume nyi ha minwe ya shina ya moko , nyi molu jo a chindume . Mba Mose yasapwila manyinga kwa kujingilika ha chilumbilo .²⁵Yanda e maji , nyi muchila wa maji nyi maji eswe a ha yihanda ya mukachi nyi maji a ha lyayi , nyi njiso jeswe jali nyi maji jano , nyi chilama cha chindume . ²⁶Kukatuka mutonga wa mbolo yize kuyishi futunwiso yatwama kumeso ja Yehova , yanda chandanda chimuwika kuchishi futunwiso , nyi chandanda chimuwika cha mbolo ya maji , nyi likemba umuwika , yayisa ha maji nyi ha chilama cha chindume . ²⁷Ayo yeswe yayitumbika mu moko ja Alone nyi mu moko ja anenyi a malunga akayihungisa mulambu wa kuhungisa kumeso ja Yehova .²⁸Mba Mose yayichiza ha moko jo nyi kuyilumba ha chilumbilo . Kupwa nyi mulambu wa kulumba . Yikapwe mulambu kulitumbikila ku usandu wakuneha lupembo mupema . Mulambu wa kahya kuli Yehova . ²⁹Mose yanda lye pambo yali hungisa mulambu wa kuhungisa kumeso ja Yehova . Lyapwile lya mbala lya Mose lya ku kuji ya panga mulambun wa kulitumbikila ku usasendote , chizechene ngwe Yehova wamutumine .³⁰Mose yanda chihanda cha maji kuwayisa nyi chihanda cha manyinga ; chapwile ha chilumbilo ; yasapwila hali Alone , nyi ha mazalo jenyi , nyi ha anenyi , nyi ha mazalo anenyi amalunga hamuwika nenyi . Chocho yasela ku usasendote , Alone nyi mazalo jo kuli Yehova .³¹Mba Mose yamba kuli Alone nyi anenyi a malunga ngwenyi , " Telekenu ye yifwo ku chikolo cha mbalaka ya chikungulwila , nukayilye kuze kwene hamuwika nyi mbolo yize yili mu mutonga wa kulisela kuusandu , ngwe chize nanwambile , ngwami , 'Alone nyi anenyi a malunga akayilye '. ³²Chize muchisala cha ku yifwo nyi mbolo nukachoche . ³³Kanda nutuhuka ku chikolo cha mbalaka ya chikungulwila ndo matangwa shimbyali , ndo matangwa jenu ja kulitumbikila ku usasendote hahwa . Mumu Yehova makanusela ku usasendote ha matangwa shimbyali .³⁴Chize halinga musono - Yehova wachitumine kuchilinga kunufukila shili . ³⁵Kwe ku chikolo cha mbalaka ya chikungulwila mukatwama matangwa shimbyali mwalwa nyi ufuku , nyi kufunga chiyulo cha Yehova , kuchina munufwa , mumu chocho angutumine . " ³⁶Chocho Alone nyi anenyi a malunga alingile yuma yeswe Yehova walwezele muli Mose .

Chapter 9

¹Hatangwa lya muchinake Mose yasanyika Alone nyi anenyi a malunga nyi makulwana A-Yizalele . ²Yamba kuli Lone ngwenyi , " Anda chimbembe cha kuji akapwe malambu ha shili , nyi kuji ya panga keshi chipa akapwe mulambu wakulumba , ukaalambule kumeso ja Yehova .³Mba kuli A-Yizalele ngwe , " Andenu kuji ya pembe akapwe malambu ha shili , nyi chimbembe nyi mwana panga , eswe nyi aali a mwaka umuwika keshi chipeka , akapwe mulambu wa kulumba ; ⁴nyi kuji ya ngombe nyi kuji ya panga akapwe milambu ya sambukila , akaatape kumeso ja Yehova , nyi mulambu wa wunga wa kuchinga nyi maji , mumu musono Yehova kumasoloka kuli yenu . ⁵Mba yuma yeswe Mose waatumine yayineha kulutwe lya mbalaka ya chikungulwila , che chikungulwila cha A-Yizalele cheswe chakundama nyikumana kumeso ja Yehova .⁶Mose yamba ngwenyi , " Chino che chuma Yehova wanutumine kulinga , hanga uhenya wenyi usoloka kuli yenu . " ⁷Mose yamba kuli Alone ngwenyi , " Kundama ku chilumbilo ukalambule mulambu we ha shili nyi mulambu we wa kulumba , ukalifukile shili hali yena nyi hali e atu , neha nawa muklambu hali atu ukafuke shili yo , chizechene ngwe Yehova hatuma . "⁹Chocho Alone yakundama ku chilumbilo yashiha chimbembe cha mulambu wa shili , ya iye mwene . ⁸Mba ana ja Alone malunga amukunjikile e manyinga , iye yachupika munwe wenyi mui manyinga yaakomona ha mbinga ja chilumbilo mba manyinga yaazujila ku shina lya chilimbilo .¹⁰Alyoze , e maji , nyi njiso , nyi maji aha lyaji lya malambu ha shili yayilumba ha chilumbilo chizechene ambile Yehova kuli Mose . ¹¹Ye yifwo nyi kupu yayocha nyi kahya haze lya chilombo .¹²Alone yashiha mulambu wa kulumba , mba ana ja Alone a malunga yamukunjika e manyinga , iye yaasapwila kwa kujingilika ha chilumbilo . ¹³Mba yamukunjika mulambu wa kulumba , chihanda ha chihanda , nyi we mutwe , iye yayilumba ha chilumbilo . ¹⁴Yakosa yihanda ya mujimo nyi molu mba yiyilumba hamuwika nyi mulambu wa kulumba ha chilumbilo .¹⁵Alone yakunjika mulambu wa hali e au yanda pembe , wa malambu hashili ya e atu yamushiha ; yamulambula ha shili , chize chene ngwe pembe mutangu . ¹⁶Yakunjika mulambu wa kulumba yaulambula nyikulita nyi shimbi ya Yehova . ¹⁷Yakunjika mulambu wa wunga ; yauzomonaka nyi kwoko lyenyi lya to , yaulumba ha chilumbilo , wa kuweza helu lya mulambu wa kulumba wa chimene .¹⁸Washihile mwe kuji ya ngombe nyi mwe kuji ya panga , yitapo ya milambu ya sambukila , uze wapwile wa athu . Ana ja Alone a malunga yakunjika manyinga kuli iye , waze asapwilile kwa kunjingiulika ha chilumbilo . ¹⁹Chipwe chocho , apatwileko maji a kuli ngombe nyi a phanga , nyi muchila wa maji , nyi aha yihanda ya muchima , nyi njiso , nyi maji a na lyayi .²⁰Anjile yihanda yize atetele nyikuisa ha pambo , mba Alone yocha maji hachilumbilo . ²¹Alyoze pambo nyi chilama cha chindume Alone wayihungishile yikapwe mulambu wa kunungisa kumeso ja Yehova , nyikulita nyi shimbi ja Mose .²²Henaho Alone yazundula moko jenyi kuli atu yaawahisa ; mba yapalumuka kuze walambwile mulambu ha shili , nyi mulambu wa kulumba , nyi mulambu wa sambukila . ²³Mose nyi Alone yanjila mu mbalaka ya chikungulwila , muze yatuhuka yawahisa athu , mba uhenya wa Yehova hiusoloka kuli atu eswe . ²⁴Kahya kakatukile kumeso ja Yehova nyikwocha mulambu wa kulumba hamwe nyi maji ha chilumbilo . Muze atu eswe hachi mona , azelele mba yafulamana ha meso jo .

Chapter 10

¹Nandambe nyi Ambihu , ana amalunga ja Alone , anjile mweswe chikwachilo chenyi , yasamo kahya , nyi insensu . Yalambula kahya keka kumeso ja Yehova , kaze iye ka atumine . ²Mba mwatuhukile kahya kumeso ja Yehova yaalaisha , yafwa kumeso ya Yehova .³Henaho Mose yamba kuli Alone ngwenyi , " Chino che chuma Yehova hamba ngwenyi , ' Mungusolola usandu wami kuli waze makakundama kuli yami . Kumeso ja e atu eswe mungukalema . "' Alone yaliholela lume . ⁴Mba Mose yasanyika Mishaele nyi Elizafwa , ana ja Uziele natu ya Alone , yanda kuli ayo ngwenyi , " Tweyenu nuzundule akwenu kulutwe lya muma musandu nukaachize mu chilombo . "⁵Chocho yeza yambata , mu yikuto yo , yaachiza mu chilombo , chizechene ngwe Mose haatuma . ⁶Mba Mose yamba kuli Alone nyi kuli Eliazale nyi kuli itama , anenyi a malunga ngwenyi , "Kanda nukasulula kambu jenu , chipwe mazalo jenu kanda nwapula , kuchina munufwa , kuchina ufwatulo ukapwile ha chikungulwila cheswe . Alone akwenu , vungu lyeswe lya Yizalele , mahasa kulilila kahya kano Yehova hawika . ⁷Kanda nutuhuka ku chikolo cha mbalaka ya chikungulwila , kuchina munufwa , mumu hananuwayisa nyi maji kuli Yehova . " O chocho alingile nyikulita nyi liji lya Mose .⁸Yehova yamba kuli Alone , ngwenyi, " ⁹Kanda ukanwa vinyu hanji kunwa chisasu , chipwe yena , chipwe ana je amalunga muze mununjila mu mbalaka ya chikungulwila , kuchina munufwa . Chino chikapwe chiyulo cha mutolo kuli yenu ndusu yisemuko yenu yeswe , ¹⁰chanutamba kuhandununa yisandu nyi yuma yeswayo nawa hakachi ka yuma yipema nyi yuma ya luchisa , ¹¹nukalongese A-Yizalele yiyulo yeswe yioze Yehova haakunjika kuli Mose . "¹²Mose yamba kuli Alone nyi kuli Eleazale nyi Ita,a , anenyi a malunga waze asala ngwenyi , " Andenu mulambu wa wunga uze wasala wa ku milambu ya kahya kuli Yehova , nukaulye kushi futunwiso ku lumbu lya chilumbilo , mumu usandu wahyana . ¹³Nukalye muma kusandu , mumu nyiwe nyi wa ane a malunga wa ku mulambu ya kahya kuli Yehova , mumu chocho hangutuma .¹⁴Pambo lya kuhungisa nyi chilama kahana kuli Yehova , nukalye kuchihela chipema Zambi hataiza . Yena nyi ana a malunga , nyi ane a mapwo hamwe nyi yena nukalye yihandu yino mumu hanakweheyo yikapwe chihanda che nyi che nyi cha ane a malunga , mya ku yitapo ya milambu ya sambukila ya A- Yizalele . ¹⁵Chilama che kuzundula nyi pembo lya kuhungisa , akayinehe hamuwika nyi milambu ya kahya ya maji , akayi kuhungisa kuli Yehova , Muukapwa wa yena nyi wa ane a malunga hamuwika nyi yena , chihanda chenu cha mutolo chizechene ngwe Yehova hamba . "¹⁶Mose yafupafupa mwe pembe wa mulambu ha shili , mba yawana hamwocha . Keshika watenukina nyi Eleazale nyi Itama , ana ja Alone waze asala ; ngwenyi , ¹⁷" Kuchi te kunwalile mulambu ha shili muma musandu , je wapwa usandu wahyana , mba Yehova hanwahawo kumbata uhenge wa chikungulwila , kufuka shili yo kumeso jenyi ? ¹⁸Talenu , Manyinga jawo kaanehene muchima lya mumu musandu , chanutela kachi kulya muma musandu , ngwe chize anulwezele . "¹⁹Mba Alone yamba kuli Mose ngwenyi , " Talenu , musono halambula mulambu wo ha shili nyi mulambu wo wa kulumba kumeso ja Yehova , hindu chino chuma kichalingiwa kuli yami musono . Kachi nalyanga musono mulambu ha shili , kachi chapemenanga kumeso ja Yehova nyi ? " ²⁰Muze Mose yevwa chino , chamuwahililile .

Chapter 11

¹Yehova yamba kuli Mose nyi Alone , ngwenyi , ²" Ambenu kuli A-Izalele , ngwenyi , ' Wano e akwa mwono munuhasa kulya hakachi ka tushitu ali hashi .³Munuhasa kulya waze eswe ha tushitu ali nyi sende ja kupula mba kakusekula . ⁴Hindu , hakachi ka waze akusekula hanji kali nyi sende ja kupula , kunuchi kulya wano tushitu ngwe kamelu , mumu kakusekula alyoze , keshi sende ja kupula . Chocho akapwe wa luchisa kuli yenu .⁵Nyi sele , mumu ka kusekula alyoze keshi sende ja kupula , akapwe wa luchisa kuli yenu . ⁶Nyi mbalu , mumu kakusekula alyoze keshi sende ja kupula , akapwe wa luchisa kuli yenu . ⁷Nyi ngulu , mumu kali nyi sende ja kupula , alyoze keshi kusekula , akapwe wa luchisa kuli yenu . ⁸Yifwo yo kunuchi kuyilya , chipwe mijimba yo ya kufwa kunuchi kuyikwata . Akapwe a luchisa kuli yenu .⁹Tushitu waze atwama mu meya munukalya waze ali nyi yihehe nyi mahalo wika , hanji mu kalunga lwiji hanji mu njiji . ¹⁰Mba waze eswe keshi nyi yehehe nyi mahalo hanji mu kalunga lwiji hanji mu njiji , hakachi ka waze eswe akwenda mu meya akapwe mu meya nyi akwa mwono eswe atwama mu meya - akapwe a kuvwisa alwaji kuli yenu .¹¹Kumakapwa a kuvwisa lwaji kuli yenu kanda nulya yifwo yo ; mba , mijimba yo ya kufwa muyipwa ya kuvwisa lwaji . ¹²Keshika mweswe wa mumeya keshi chihehe nyi mahalo akapwe wa kuvwisa lwaji kuli yenu .¹³Wano e thujila makapwa a kuvwisa lwaji - nawa kanda nwalya mumu akuvwisa lwaji : nyi pupa , nyi chihungu , nyi chiselele , ¹⁴nyi hula-yula , nyi kambuya nyikulita nyi vungu lyenyi , ¹⁵nyi chikwakalo nyikulita nyi vungu lyenyi , ¹⁶nyi kakulu nyi chambamba , nyi ngavota , nyi chikoi nyikulita nyi vungu lyenyi .¹⁷Nuka vwile lwaji chingulu mukehe nyi munene , katovwi , ¹⁸nyi chozo nyi toji , nyi kuyu , ¹⁹chitwanjimbu , nyi chitokola nyikulita nyi vungu lyenyi , nyi kolokokwe , nyi kafukufuku .²⁰Waze eswe akwete mapulwa alyoze kakukalala hashi ha molu a wana akapwe a kuvwisa lwaji kuli yenu . ²¹Alyoze hakachi ka akwa mapulwa akukalala ha molu a wana munuhasa kulya waze ali nyi malinja a kutumbuka no hashi helu lya yilyato nawa . ²²Te wano munuhasa kulya ngwami makumbi nyikulita nyi vungu lyo , nyi mapasu nyikulita vungu lyo , nyi tuzombwela nyi kulita nyi vungu lyo , nyi luzeze nyi kulita nyi vungu lyo . ²³Alyoze akwa kukalala eswe akwete mapulwa akwenda nyi molu awana akapwe a kuvwisa lwaji kuli yenu .²⁴Munukapwa akwa luchisa ndo chingoloshi mweswawo maka kwata ku mijimba yo ya kufwa . ²⁵Mweswawo makambata chimwe cha ku mijimba yo ya kufwa makakosa mazalo jenyi mba makapwa wa luchisa ndo chingoloshi .²⁶Kashitu mweswe kali nyi chilyato cha kupula alyoze keshi nyi sende chikwo nawa keshi kusekula akapwe wa luchisa kuli yenu . Mweswawo maakwata malichisa . ²⁷Cheswe chize chakwenda ha malinja ha tushitu eswe akwendela ha molu a wana , makapwa a luchisa kuli yenu . Mweswe makwata ku mijimba yo ya kufwa makapwa wa luchisa ndo chingoloshi . ²⁸Yoze makambata mijimba yoya kufwa makosa mazalo jenyi mba iye makapwa wa luchisa ndo chingoloshi . Mumu o akwa luchisa kuli yenu .²⁹Hakachi ka akwa kukalala hashi , akapwe wa luchisa kuli yenu wano : nyi mukondo , nyi tumbi , nyi chitombwe , nyikulita nyi vungu lyenyi , ³⁰nyi kasulu , nyi chiku , nyi kasengele kwekwe , nyi musevu , nyi nongwena .³¹Ha tushitu eswe aku kalala , wano e tushitu waze aluchisa kuli yenu . Mweswe makaakwata muze te hafwa makapwa wa luchisa ndo chingoloshi . ³²Kweswako makaholokela muze te hafwwa , muchipwa cha luchisa , chipwe chikwachilo cha mutondo , chipwe uzalo , chipwe kupu , chipwe njeke . Chuma cheswacho cha milimo yeswayo , chatamba kuchisa mumeya ; muchipwa cha luchisa ndo chingoloshi . Mba muchipema . ³³Mumu ndoho yeswe ya uma chipwe cheswe chize kashitu wa luchisa makaholokela , cheswe muchikapwa mu ndoho muchikapwa chaluchisa , nyi ye ndoho nukayenyeke .³⁴Ya kulya yeswe haze meya ano hanaholokela nuyikapwa ya luchisa , mba ya kunwa yeswe muyikapwa mu chikwachilo cheswacho cha luchisa muyikapwa ya luchisa . ³⁵Chuma cheswacho haze chihanda chimuwika cha mijimba yo ya kufwa muyikaholokela muchikapwa cha luchisa ; chipwe fono hanji jiko , akayishihe tuyipinji . Mumu yapwa ya luchisa mba kuli yenu muyikapwa ya luchisa .³⁶Alyoze fuji lya meya hanji shima lya meya meya anji o makapema ; alyoze mweswawo makakwata ku mujimba yo ya kufwa halichisa . ³⁷Nyi kachi chimwe cha ku mijimba yo ya kufwa muchikaholokela ha mbuto yize nunambe kukuwa , muyikapema . ³⁸Alyoze nyi hasa meya ha mbuto , mba chimwe cha ku mijimba yo ya kufwa muyikaholokelaho , muyikapwa ya luchisa kuli yenu .³⁹Nyi umwe kashitu mafwa yoze te wa kulya kuli yenu , mweswe makwata ku mujimba wenyi wa kufwa mapwa waluchisa ndo chingoloshi . ⁴⁰Nyi yoze makalya mwimba wenyi wa kufwa makakosa mazalo jenyi mba makapwa wa luchisa ndo chingoloshi . Mweswe makambata mujimba wenyi wa kufwa makakosa mazalo jenyi mba makapwa wa luchisa ndo chingoloshi .⁴¹Mba kashitu mweswe wa kukalala ha mavu akapwe wa kuvwisa lwaji kuli yenu , kanda nukamulya . ⁴²Mweswawo kakulikoka ha jimo lyenyi , nyi yoze wakwenda ha molu a wana , nyi waze ali nyi molu anji anji - te a ku mavungu eswe akulikoka ha mavu , kanda nukaalya , akapwe a kuvwisa lwaji kuli yenu .⁴³Kanda nukalipwisa yenwene a lwaji kuli kashitu mweswawo wa kuli koka , chipwe kulichisa no hanga nukalipihise no, ka . ⁴⁴Mumu yami Yehova Zambi yenu . Keshika munukalihandununa , nukalisele ku usandu , se nyi yami nguli musandu . Kanda nukalichisa nyi kashitu nyiumwe mukwa kulikoka ha mavu . ⁴⁵Mumu yami Yehova nanuchijile ku chifuchi cha Engitu , ngukapwe Zambi yenu . Keshika munukapwa asandu , se nyi yami nguli musandu .⁴⁶Yino ye shimbi ya tushitu , nyi ya tujila, nyi ya akwa mwono eswe akwenda mu meya , nyi ya tushitu eswe akukalala hashi , ⁴⁷nukahandunune hakachi ka akwa luchisa nyi apema ,hakachi ka mukwa mwono yoze munuhasa kumulya nyi mukwa mwono yoze kunuchi kuhasa kumulya . "'

Chapter 12

¹Yehova yamba kuli Mose ngwenyi , ²" Amba kuli A-Yizalele , ngwe , ' Nyi umwe pwo maka mita masema mwana wa luinga , makapwa wa luchisa matangwa shimbyali , chizechene ngwe ha matangwa a kulihandununa ha kujila chenyi chocho mapwa wa luchisa . ³Ha tangwa lyamuchinake mapwisa mwe mwana ngalami .⁴Mba pwo makapwa chizechene mu manyinga jenyi a kumupemesa makumi atatu a matangwa nyi matangwa atatu . Kanda akakwata nyichimwe chuma chisandu chipwe kunjila muma musandu ndo matangwa jenyi a kumupemesa hahwa . ⁵Alyoze nyi masema mwana wa pwo , makapwa wa luchisa semana jali , chizechene mu manyinga jenyi . Mba kupemesa cha naye muchikaheta ndo ku matangwa makumi asambano nyi matangwa asambano .⁶Muze matangwa jenyi a kumupemesa hahwa , apwe hali mwana wa lunga apwe hali mwana wa pwo akanehe mwana - panga wa mwaka umuwika akapwe mulambu wa kulumba , akahane nawa mwana - lyembe hanji katele akapwe mulambu ha shili . Kuchikolo cha mbalaka ya chiwanyino , kuli sasendote .⁷Mba iye maulambula kumeso ja Yehova akamufukile shili , mba mapema ku kuhita cha manyinga jenyi . Yino ye shimbi ya kutwala kuli pwo muze masema mwana apwe wa lunga apwe wa pwo . ⁸Nyi kahashile kulanda mwana - panga , akande tutele aali hanji ana - amembe aali , umwe akapwe mulambu wa kulumba mukwo a kapwe mulambu ha shili mwe sasendote mamufukila shili ; mba makapema . "'

Chapter 13

¹Yehova yamba kuli Mose nyi Alone , ngwenyi , ²" Nyi kuli umwe mweswao uli ha kowa lyenyi nyi chijimbo mba kachilonda hanji chipeka , mba mu chalumuka nyi kupwa musongo ha kawa mu mujimba wenyi , achi muka mu twale kuli Alone sasendote wakulutwe , hanji kuli umwe hachi ka ana jenyi Asasendote .³Mwe sasendote matala kanawa musongo uli mukowa lya mujimba wenyi . Nyi wona ha kowa lya musongo hi walumuka kiupwa wutoma , mba nyi ngwe musongo muusoloka hi wanjila kushi lya kowa , mba chocho hi wapwa musongo wa lwambu . Chize sasendote ma mutalatala , katela kumu vuluka ngwo walu chisa . ⁴Alyoze nyi chipema chize ha kowa hi chapwa chitoma , mba chinasoloka kushi lya kowa , nyi ngwe wona kuwalumukine wutoma , mwe sasendote akamuchize lye wuli nyi musongo hamatangwa shimbiali .⁵Hatangwa lya muchishimbiali , mwe sasendote mamutala nawa nyi ngwe musongo uno hi watanjile , mba nyi kawanjihile mukowa . Nyi kawanjilile , chocho chizechene sasendote amuse wukawenyi hamwa tangwa shimbiali . ⁶Sasendote mamutala nawa ha tangwa lya muchishimbiali nyi ngwe musongo hi wafwilila mba kawa njilile mukachi ka kowa . Nyi hi chocho , mba mamuvuluka ka toma . Hi wapwa musongo . Katela kukosamazalo jenyi , mba ha pama .⁷Alyoze nyi musongo hi wanjila mu kowa muze te kali solola kuli sasendote hakuli pemesa , katela nawa kulisolola mwene kuli sasengote nawa . ⁸Mwe sasendote mamutala nyi kumona musongo nyi lu wanjila mukachi lya kowa . Nyi hi wa tanda , mba mwe sasendote mamuvuluka ngwenyi walu chisa . Hi wapwa musongo wa lwambu .⁹Muze musongo wa chikowa wa lwambu kali muli umwe , katela kumu neha kuli sasendote . ¹⁰Sasendote mamutala nyi kumona ngwe kali nyi chijimbo chitoma mu kowa , nyi ngwe wona hi walumuka wutoma , nyi mulyifwo yichila muchijimbo . ¹¹Nyi chocho , achi wapwa musongo wukulu mu kwowa . mba mwe sasendote mamuvuluka ngwenyi walu chisa . Kechi kamwajilila , mumu hapwa walu chisa .¹²Alyoze nyi musongo muutakana mweswe mu kowa lya mutu yoze nyi musongo kukatuka ku mutwe ndo ku yiliato , yenyi , kweswaka meso asasandote matala , ¹³alyoze sasendote hali iye nyi kumona musongo nhgwe hi watakana mujimba weswe nyi ka . Nyi chocho , mwe sasendote aka muvulike ngwo hatoma . Nyi hi chapwa chitoma , mba ha toma . ¹⁴Alyoze nyi yifwo yichila hi ya soloka kuli iye walu chisa .¹⁵I ye sasendote atale ha yifwo yichila amuvuluke ngwo kali wa luchisa mumu yifwo yichila ya luchisa . Hiwapwa musongo wa lwambu . ¹⁶Alyoze nyi yifwo yi chila muyalukuka kupwa yitoma nawa , mutu yoze aye kuli sasendote . ¹⁷Sasendote amutale nyi kumona ngwe yifwo hi yalumuka kupwa yitoma . Nyi chocho sasendote amuvuluke mutu yeo ngwo hatoma .¹⁸Nyi mutu hapwa nyi hute mukowa mba hute hi liaya , ¹⁹alyoze ha chihela hali cijimbo chitoma nyi chipeka , chichila chitoma , mba aka chilweze kuli sasendote . ²⁰Sasendote a chitale nyi kumona ngwe hi cha njila mukachi ka kowa , alyoze nyi wona ha walumuka kupwa wutoma . Nyi chocho , mba sasendote amuvuluke kupwa walu chisa . Hi wapwa musongo wa lwambu , nyi hi waputuka ha chihela haze hapwile hute .²¹Alyoze nyi sasendote matala nyi kumona ngwo wona awo hiwu tomako . Ngwo himukachi ka kowako alyoze hi watepuluka , achi sasendote aka mwajilile hama tangwa shimbiali . ²²Nyi hiwa tanjila mweswe mu kowa , mwe sasendote amuvuluke ngwo waluchisa . wapwa musongo wa lwambu . ²³Alyoze nyi chipeka chasala ha chihela chacho kucha tanjile , mba chapwa chipeta chahute , chocho sasendote akamuvuluke nwgo kana peme .²⁴Muze ngwe kowa hilya wema yifwo yichila yize yina weme muyi pwa ngwe yitoma aku ngwe yichila mba ngwe chipeta chitoma , ²⁵muze sasendote matala nyiku mona mba ngwe woma ha chipeka hi walumuka kowa . Nyi chocho , mba hi musongo wa lwambu . Hiwaputuka muchilonda cha kahia , mba sasendote amuvuluke ngwo walu chisa . Kapwa musongo walwambu .²⁶Alyoze nyi sasendote amutala nyi kuwana ngwo wona utoma kuushiho ha chipeka , mba kushi lya kowa hiwafwahilila , mba iye sasendote aka mwajilile ha matangwa shimbiali . ²⁷Mba chocho sasendote amutale ha matangwa shimbiali . Nyi hiwajilila mukachi ka kowa , achi sasendote amuvuluke ngwo katomene . Hi wapwa musongwo wa lwambu . ²⁸Nyi chipeka hi chatwama ha chihela chacho kucha tanjile mu kowa mba hi chafwilila , achi chijimbo china tuhuka kukuwema , nyi yoze sasendote amuvuluke ngwo katoma , mumu chikwo china palika ha chipeka chaku wema .²⁹Nyi lunga hanji pwo kapwa nyi musongo walwambu ha mutwe hanji ku change , ³⁰mwe sasendote a mutale mutu yono nyi kali nyi musongo wa lwambu a mone nyi kuwasolokele ngwe hiwanjila kushi lya kowa , kachi nyi ngwo hi yapwa usela , mukachi ka wona . Mba chocho , achi sasendote amuvuluke ngwo kapemene . Wapwa kuzwa , musongo wa lwambu ha mutwe mba kuchange .³¹Muze sasendote matala musongo wa kuzwa nyi kanjilile mukachi ka kowa , kambujila ku jeshiho , mwe sasendote mwa mwajilila mutu yoze kali nyi musongo wakuzwa ha matangwa shimbiali cheka nawa .³²Ha matangwa shimbiali sasendote matala musongo amone nyi hi watanda . Ngwe kambu ja usela ja kuhi , alyoze nyi musongo hiwa soloka mukachi ka kowa , ³³kana tela kumuteula , alyoze ha chihela cha musongo kanda nukateulaho ka , mwe sasendote amwajilile mutu yoze wuli nyi musongo wakuzwa hama tangwa akwo shimbiali .³⁴Hatangwa lya muchishimbiali sasendote matala musongo nyi hiwecha kutanda muchikowa . Nyi hiwasoloka mukachi kachi kowa , mwe sasendote amuvuluke gwo hatoma . Mutu katela kukosa mazalo jenyi achi mapwa mupema .³⁵Alyoze nyi musongo wa kuzwa hiwatanda chinji mu kowa muze sasendote hamu pemesa , ³⁶mwe sasendote amutale nawa . Nyi musongo hi watanda mukowa , sasendote kanda atonda kambu ja usela . Mutu yoze kapemene . ³⁷Alyoze nyi sasendote mamona ngwo musongo wa kuzwa hi wahwa kuatanjile nyi kambu jila hi ja soka ha chihela chize , chize musongo hi wahwa . Hana tomo , mwe sasendote amuvuluke ngwo hatoma .³⁸Muze lunga mba pwo mapwa nyi yipeka yitoma ha kowa , ³⁹mwe sasendote a mutale mutu yoze a mone nyi ngwe yipeka yitoma kuya temukine , ayo hi yapwa yimbulu mbulu yina tuhuka mu chikowa . Kana peme .⁴⁰Nyi kambu jalunga hi jimuhuluka kumutwe , kali nyi lwole , alyoze kana tomo . ⁴¹Kambu jaku lutwe nyi hijahuluka ha mutwe wenyi , nyi ngwe mutwe wenyi hapw nyi lwnja , kana peme .⁴²Alyoze nyi ngwo kali nyi chilonda chichila hanji chitoma ha lwaja lwenyi kulutwe wa mutwe wenyi , musongo wa lwambu uze hi wanjila . ⁴³Mwe sasendote amutale ngwe chijimbo chili ha chihela cha musongo ha lwanja hamutwe nyi ngwo hahuma nawa chili - tomo , che kusoloka cha musongo wa lwambu mu chikowa . ⁴⁴Nyi chocho , kali nyi musongo wa lwambu kapemene . Sasendote katela kumuvuluka ngwo kapemene mumu wamusongo ha mutwe wenyi .⁴⁵Mutu yoze wuli nyi musongo wa lwambu apwe nyi kuzala mazalo aku tonyoka , kambu jenyi majifukula , katela kufuka ha meso jenyi nyi kuheta ha muzulu wenyi mapwa nyi kusanyeka , ' kapemene , kapemene . ' ⁴⁶Matangwa eswe waze ali nyi musongo wa lwambu mapwa kapemene . Mumu kapemene kali nyi musongo wakutamda , aka twame wukawenyi . Katela kutwama haze lya chilombo .⁴⁷Hina lize lili nyi musongo wa mbumba , hanji hina lya wona wapanga nyi hina lya linyu , ⁴⁸hanji mumu twalo hanji mumbandwola ya hina lipema , litoma ku chiza ku wona wapanga hanji lingu , hanji chilumbumba cheswacho ana tunga nyi kambu - ⁴⁹nyi ngwe kuli hina lya mafo amatamba nyi lize lina chili kulyatomene , hangachilambu , kusepekenya nyi kutomga chikuto , hanji chwese chakutunga nyi lambu , muze mbumba hiya tanda , katela kuli sasendote .⁵⁰Sasendote atale ha chuma cha mbumba ; katela kwajilila cheswe acho chili nyi mbumba hamatangwa shimbiali . ⁵¹Ku matela kutala nawa hamatangwa shinbiali . Nyi ngwo hi yatanda ku hina hanji ku chuma cheswe chaku sepekenya hanji cha kutonga nyi wona wapanga hanji hina lya linyu , hanji chilambu hanji chize cheswe malinga nyi chilambu , mba chocho muyipwa mbumba yipi , nyi chuma chize ku chapemene . ⁵²Hina lize katela kulyocha , hanji cheswe cha ku sepekenya hanji cha kutonga cha wona wa panga hanji hina lya linyu , hanji chilambu hanji cheswe chakutunga nyi chilambu , cheswe a chize makawana nyi mbumba yipi , muyikaneha musongo . Chuma achize chatela cheswe kuchocha .⁵³Chize sasendote matala chuma chize nyi kumona ngwe mbumba hiyajila kuchi kuto hanji kuhina lya kusepekenya hanji lya kutonga nyi wona wapanga hinji linyu , hanji chuma cha lambu , ⁵⁴a chi iye matuma akose yuma ya mbumba yeswe mawana , a kayajilile ha matangwa shimbiali . ⁵⁵Mwe sasendote matala chuma cha mbumba chize akosanga . Nyi ngwe mbumba kuyalumukile chifwa chayo , nyi muze hiyatajile , kuyapemene . Nwatela kwocha chikuto a chize , chipwe heswaho mbumba yina twame .⁵⁶Muze sasendote matala achize chuma , alyoze nyi chipeka hi cha tepuluka mumu waku kosa , mba chocho katela kupatulako chihanda a chize chili nyi chipeka ha chikuto hanji ha lambu , lya kusepekenya hanji lya kutonga hina . ⁵⁷Nyi chipeka mu chisoloka cheka nawa mu chikuto , nyi ngwo mu hina lya kutonga mba lya kusepeka , hanji chuma cheswe cha kutunga nyi chilambu , nyi wuna tande . Nwatela kwocha yuma yeswe yili nyi chipeka . ⁵⁸Chikuto hanji chuma cheswe chaku sepeka hanji chaku tonga ku wona wa panga hanji hina lya linyu , hanji chilambu hanji cheswe chuma cha kutunga nyi lambu - nyi muwukosa chuma a chize chipeka muchi katukaho , chuma a chize nukachi kose kamuchiali , mba mu chipwa chitoma .⁵⁹Yino ye shimbi ya chipeka cha musongo kutwala ku chikuto cha wona wa panga hanji linyu , cheswe cha ku kusapekenya hanji cha kutonga kufuma ku wona wa panga hanji hina lya linyu , hanji lambu hanji chuma cheswe cha kutunga nyi lambu , hanga nukachi vuluke ngwo china peme nyi kucha pemene ."

Chapter 14

¹Yehova yamba kuli Mose , ngwenyi , ²" Shimbi ya mukwa mbumba hatangwa lyakumupemesa yino . Akamunehe kuli sasendote .³Sasendote matuhuka mu chilombo akamweseka nyi musongo wambumba hiwamuhwa . ⁴Sasendote matumina hali yoze anambe kupemesa akande aali amwono , apema , tujila , hamwe nyi mutondo wa sendulu , nyi hina lyangengu , nyi yisope . ⁵Sasendote matumina ashihe kajila umuwika helu lya meya waze anende muchikwachilo cha ndeho ya uma .⁶Sasendote akande mwe kajila wamwono hamwe nyi mutondo wa sendulu , nyi hina lyangengu nyi yisope , akachupike yino yuma yeswe , hamwe nyi kajila wa mwono , mumanyinga ja kajila yoze hamushiha helu lya meya waze anende . ⁷Mba sasendote akasapwile meya yisuho shimbyali hali yoze anambe kumupemesa ku musongo , cheka nawa sasendote akawuluke ngwenyi kanapeme , mba sasendote makatusula kajila wa mwono akaye muchifuchi cha woya .⁸Mutu yoze mamupemesa akakose mazalo jenyi , akateule kambu jenyi jeswe , akasane mwene mumeya , mba mapema . Hakumanyisa yino akahiluke mu chilombo , alyoze makatwama haze lya mbalaka yenyi ndo matangwa shimbyali hahwa . ⁹Hatangwa lya mu chishimbyali akateule kambu jenyi jeswe jakumutwe , akateule wevu wenyi nyi yikenyi kenyi . Akateule kambu jenyi , nawa akakose mazalo jenyi akasane mwene mu meya mba mapema .¹⁰Hatangwa lyamuchinake akande ana amapanga aali akuji keshi chipa , nyi chihwo cha panga umuwika keshi chipa , nyi mulambu waunga wa yihanda yitatu yaku kumi lya yihanda ya unga wakuchinga nyi maji nyi njongo ya maji . ¹¹Mba sasendote mukwa kumupemesa mamanyisa yoze mutu hapemesa , hamuwika nyi yino yuma , kumeso ja Yehova kuchikolo ya mbalaka ya chikungulwila .¹²Sasendote akande kuji ya panga umwika akamulambule ngwe mulambu wauhye , hamuwika nyi njongo ya maji ; akayihungise yikapwe mulambu wakuhungisa kumeso ja Yehova . ¹³Akashihe mwana panga wakuji kuze akushihila mulambu washili nyi mulambu wakwocha ; muchihela cha mbalaka , mumu mulambu wa shili wa kundama kuli sasendote , ngwe mulambu wa uhye , mumu wapwa usandu kuhyana .¹⁴Sasendote akande amwe manyinga aku mulambu wa uhye akamusotwele mutwitwi lya chindume yoze hapemesa , nyi hamunwe wakwoko lyenyi lya chindume , nyi hamunwe wa shina lya kulu lyenyi lya chindume . ¹⁵Sasendote akande maji munjongo aka zujile mukwoko lyenyi mwene lya chimeso , ¹⁶akachupike songo lya munwe wenyi wa chindume mumaji ali mukwoko lyenyi lya chimeso , akasapwile amwe maji nyi munwe yisuho shimbyali kumeso ja Yehova .¹⁷Sasendote akande maji waze makasalaho akase mukwoko lyenyi , akanokele mutwitwi lya chindume lya yoze makapemesa , nyi hamunwe wa shina lyakwoko lyenyi lya chindume , nyi hamunwe washina lya kulu lyenyi lyachindume . Akase manyinga helu lya mulambu wa uhye . ¹⁸Maji waze makasala mukwoko lya sasendote akakwite ha mutwe wa yoze makamupemesa , mba sasendote akamuwahisa ku meso ja Yehova .¹⁹Mba sasendote akalambule mulambu wa shili hanga akawahise yoze makamupemesa ku luchisa wenyi , kulutwe akashihe mulambu wa kwocha . ²⁰Mba sasendote makalambula mulambu wa kwocha nyi mulambu wa unga ha chilumbilo . Sasendote makawahisa mwe mutu , mba makapwa wakupemesa .²¹Alyoze nyi ngwe chiswale kechi kuhasa ku wana yino yuma , akande kuji wapanga umuwika ha mulambu wa uhye akamu hungise , hanga akaliwahise mwene , akanehe nawa chihanda chimuwika chaku- kumi lya yihanda ya unga wakulumba wa kuchinga nyi hamulambu wa unga , nyi njongo ya maji , ²²hamuwika nyi tutela aali chipwe nyi ana amemba aali , waze mahasa kuwana ; umuwika mukapwa mulambu washili mukwo mulambu wa kwocha . ²³Hatangwa lyamuchinake akatwale hanga akamuwahise no kuli sasendote , kuchikolo cha mbalaka ya chikungulwila , kumeso ja Yehova .²⁴Sasendote akambate panga akamulambule , akambate nawa nyi njongo ya maji akayizundule helu ku meso ja Yehova . ²⁵Akashihe panga wamulambu wa uhye , akambate manyinga amwe amulambu wa uhye akasotwele mutwitwi lya chindume lya yoze makamupemesa , nyi hamunwe washina lyakwoko lyenyi lua chindume , nyi ha munwe washina lya kulu lyenyi lya chindume .²⁶Mba sasendote akazujile maji amwe mukwoko lyenyi mwene lya chimeso , ²⁷akasapwile nyi munwe wenyi , wakwoko lyenyi lya chindume amwe maji amukwoko lyenyi lya chimeso yisuho shimbyali kumeso ja Yehova .²⁸Mba sasendote akase amwe maji mukwoko lyenyi akasotwele mutwitwi lya chindume lya yoze mamupemesa , nyi hashina lya munwe wa kwoko lyenyi lya chindume , nyi ha munwe wa shina lyakulu lyenyi lya chindume , akasele homa haze hene asele manyinga amulambu wa uhye . ²⁹Akase amwe maji waze makasalaho ha mutwe wa yoze mamupemesa , hanga akamuwahise kumeso ja Yehova .³⁰Mba akalambule umwe katela , chipwe mwana lyembe , yoze mahasa kuwana - ³¹umuwika wa mulambu wa shili mukwo wa mulambu wa kwocha , hamuwika nyi mulambu wa unga . Mba sasendote makamuwahisa yoze anambe kuwahise kumeso ja Yehova . ³²Ayino ye shimbi ya mutu yoze uli nyi musongo wa mbumba , nyi ngwe mahona kuwana mulambu yakumupemesa nayo . "³³Yehova yamba kuli Mose nyi kuli Alone , ngwenyi , ³⁴" Muze munuheta ku chifuchi cha kanana chize nanuhele ku chizuka , nyi mungusa musongo uze mu utanda muzuwo mu chifuchi chize hinwazuka , ³⁵mwenya zuwo akaye kuli sasendote akamulumbunwine . Akambe ngwenyi , ' Chinasoloka ngwe musongo uli muzuwo lyami . '³⁶Sasendote akahane shimbi yakuchiza yeswe yuma yili muzuwo shimbu kanda achiya nyi kutala ushindakenyo wa musongo , kashika nyi chimwe chuma cha muzuwo makawuluka ngwenyi chili nyiluchisa . Kulutwe sasendote akaye akatale mwe muzuwo . ³⁷Akaseke kutala nyi musongo uli mu muchipupacha zuwo , nyi uli nyi yipeka yipeka ngwe mbundu nyi yichila hanji hiwa njila muchima . ³⁸Nyi muzuwo mwawanyiwa musongo , sasendote akatuhukemo akajile kuchikolo matangwa shimbyali .³⁹Sasendote akahilukileko nawa munyima ya matangwa shimbyali akeseke kutala nyi musongo hiwatanda muchipupa cha zuwo . ⁴⁰Nyi mauwanamo , sasendote akahane shimbi ja kuchiza mawe eswe makawana nyi musongo akambile kuchihela chaluchisa haze lya chihunda .⁴¹Aye makatumina kukwala mukachi ka zuwo lyeswe , nyi mavu eswe makakwala makazukwila kuma kuze kwa luchisa haze lya chihunda . ⁴²Akande mawe eka akasala kanjise muli waze hachizamo akazachise mavu aha akashingule nacho zuwo .⁴³Nyi musongo muukasangumuka nawa muzuwo lize hachiza mawe nyi kulikwala nyi kulishingula , ⁴⁴sasendote akaye mukulyeseka nyi musongo hi watanda muzuwo . Nyi ngwe muuli , ka musongo wa mbongolo , nyi zuwo mulipwa lya luchisa .⁴⁵Zuwo lino akalipuzule . Nyi mawe jalyo , nyi mitondo yalyo , nyi mavu eswe akushingula akambile haze lya chihunda kuma kuze kwa luchisa . ⁴⁶Chikwo nawa , mweswawo makanjilamo muzuwo shimbu lichili lyakwajila makapwa waluchisa ndo chingoloshi . ⁴⁷Mweswawo makapomba muze muzuwo akakose mazalo jenyi , nyi mweswawo makalilamo muze muzuwo akakose mazalo jenyi .⁴⁸Alyoze nyi sasendote maya nyi kutalamo mawana musongo kuwatanjile muzuwo lyakushingula , ka mawana musongo kuushimo hiwahwa , aka vuluke ngwenyi zuwo linapeme .⁴⁹Keshika sasendote akande tujila aali akapemese zuwo , nyi mutondo wa sendulu , nyi hina lya ngengu, nyi yisope . ⁵⁰Akashihe kajila umuwika mu chikwachilo cha uma helu lya meya waze anende . ⁵¹Akambate mutondo wa sendulu , nyi yisope , nyi hina lyangengu , nyi kaji kajila wa mwono akayichupike mu manyinga ja kajila wakufwa , nyi helu lya meya waze anende , akasapwile ha zuwo yisuho shimbyali .⁵²Keshika akapemese zuwo nyi manyinga ja kajila nyi helu lya meya waze anende , nyi kajila wa mwono , nyi mutondo wa sendulu , nyi yisope , nyi hina lya ngenegu . ⁵³Mba makatusula kajila wa mwono akaye kwenyi muchifuchi cha woya . Muli yino jila makawahisa zuwo , ka muli kapema .⁵⁴Yino muyikapwa ye shimbi ya kutwala kumusongo weswawo wa mbumba nyi yuma yize yakuneha uno musongo chipwe kuzwa , ⁵⁵yamusongo muma zalo nyi mu zuwo , ⁵⁶yakujimba , yimbulu, chipwe yilonda , ⁵⁷hakunyingika musongo uno kupwa waluchisa chipwe nyi hiwaluchisako . Ayino ye shimbi ya mbumba nyi misongo .

Chapter 15

¹Yehova yamba kuli Mose nyi Alone , ngwenyi , " ²Ambenu kuli atu A - Izalele , nyi kwamba kuli ayo , muze umwe lunga mapwa nyi musongo wa kuhita ku mujimba wenyi , iye mapwa wa luchisa . ³Kulichisa chenyi chili mumu wa kuhita manyinga . Chipwe mujimba wenyi unachihichi chipwe hiwalitwamina , nyi hindu wapwa wa luchisa .⁴Muhela weswe mapomba muukapwa wa luchisa , nyi homa hesweho matwamaho muhapwa ha luchisa . ⁵Mweswewo makwata ku muhela wenyi akakose mazalo jienyi nyi kusana iye mwene , nyi meya , ma mapwa wa luchisa ndo chingoloshi .⁶Mweswewo matwama ha chuma kuze mwe mukwa musongo wa kuhita hatwama , awo mutu mahasa kukosa mazalo jenyi nyi kusana mu meya , mba mapwa wa luchisa ndo chingoloshi . ⁷Mweswewo makwata ku mujimba wa mukwa kuhita iye mahasa kukosa mazalo jenyi nyi kusana mweene mu meya , mba mapwa wa luchisa ndo chingoloshi .⁸Ngwe mukwa musongo wa kuhita mafwila mate hali umwe mupema , iye makakosa mazalo jenyi nyi kusana iye mweene mu meya , mba mapwa wa luchisa ndo chingoloshi . ⁹Selina yeswe haze mukwa kuhita makatwama muyipwa ya luchisa .¹⁰Kashika mweswawo makwata chuma cheswecho hichapwa kwishi lyenyi mapwa wa luchisa ndo chingoloshi , nyi , mweswewo makambata chuma cheswe a kakose mazalo jenyi nyi kusana mu meya , mba mapwa wa luchisa ndo chingoloshi . ¹¹Mweswawo mwe mukwa kuhita makwata kanda achikosongona moko jenyi nyi meya nyi kukosa mazalo jenyi nyi kusana mu meya , mba mapwa wa luchisa ndo chingoloshi . ¹²Yeswawo ndeho ya uma makakwata mu ka kuhita muyikapwa kuyishiha , nyi chikwachilo cheswe cha mutondo machikosongona mu meya¹³Muze hawuka mukwa kuhita ku kuhita chenyi , mba a ka lyalwila matangwa shimbyaali ha kulipemesa ; mba a kakosa mazalo jenyi nyi kusana muzhimba wenyi ku meya anende . Mba lye mapwa mupema . ¹⁴Ha hatangwa lya muchinake akambate tutela aali chipwe ana a membe aali mba akanjile kumeso ja Yehova kuuchilyilo wa mbalaka ya chikungulwila ; akaahane tushila kuli sasendote . ¹⁵Sasendote maalambula , umwe akapwe mulambu ha shili nyi mukwo akapwe mulambu wa kulumba , chocho sasendote mamufukila ha kuhita chenyi kumeso ja Yehova .¹⁶We swewo umwe lunga mamwanga mbuto yenyi ya ana , akasanyise mujimba weyi weswe mu meya ; mba mapwa wa luchisa ndo chingoloshi . ¹⁷Mazalo eswe hanji lamba lyeswe kuze amwanganyine ye mbuto akayikose mu meya ; mba yikapwe ya luchisa ndo chingoloshi . ¹⁸Mweswe lunga mapomba nyi pwo nyi mamwanga mbuto yenyi , eswe nyi aali akasane mu meya mba akapwe a luchisa ndo chingoloshi .¹⁹Muze mwana pwo kana hichisa , luchisa wenyi mukapwe matangwa shimbyaali , nyi mweswewo mamukwata mapwa wa luchisa ndo chingoloshi . ²⁰Heswaho mukapomba ha kuhandunuka chenyi muhakapwa ha luchisa ; hesweho makatwama muhakapwa nawa haluchisa .²¹Mweswawo makwata ku muhela wenyi mahasa mazalo jenyi nyi kusana iye mwene mu meya ; mba yoze mutu akapwe wa luchisa ndo chingoloshi . ²²Mweswawo makwata chimwe chuma haze mwana pwo hatwama iye akakose mazalo jenyi nyi kusana mu meya ; mba yoze mutu akapwe wa luchisa ndo chingoloshi . ²³Chipwe muhela hanji chuma cheswacho haze hatwama , muze machikwata , yoze mutu mapwa wa luchisa ndo chingoloshi .²⁴Nyi lunga mapomba nenyi , mba luchisa wa kuhandunuka chenyi meza hali lunga , iye mapwa wa luchisa ku matangwa shimbyali . Nyi muhela weswe makapomba muukapwa wa luchisa .²⁵Nyi mwaana pwo mahita manyinga ku matangwa anji alyoze hi ha matangwa jenyi a kuhandunuka ko chenyi , chipwe muchihyana matangwa jenyi a kuhandunuka , shimu matangwa eswe a kuhita chenyi makapwa wa luchisa , ngwe ku matangwa jenyi a kuhandunuka . Akapwe wa luchisa . ²⁶Muhela weswe mapomba ha matangwa eswe a kuhita kwa manyinga jenyi ukapwe kuli iye ngwe muhela mapomba mu matangwa cha kuhandunuka chenyi , nyi cheswacho chitwamo matwama muchipwa cha luchisa , chizechene ngwe luchisa wa kuhandunuka chenyi . ²⁷Mweswe makwata ku yino yuma mapwa wa luchisa ; akakose mazalo jenyi nyi kusana iye mwene mu meya , mba akapwe wa luchisa ndo chingoloshi .²⁸Alyoze nyi hapema ku kukatwuka ku kuhita kwa manyinga chenyi , mba akalyalwile matangwa shimbyaali , mba nyi kulutwe makapwa mupema . ²⁹Ha tangwa lyamuchinake akande tutela aali hanji ana a membe aali nyi kutwala kuli sasendote ku chikolo cha mbalaka ya chikungulwila . ³⁰Sasendote akalambule umuwika mulambu ha shili nyi mukwo akapwe mulambu wa kulumba , chocho iye mamufukila ha kuhita kwa manyinga chenyi cha luchisa ku meso ja Yehova .³¹Chocho nuka handununa atu A - Izalele kukatuka ku luchisa wo , mba kuchina makafwa mu luchisa wo , ha kuchisa tabernakulu yami , muze natwama hakuchi ko .³²Jino je shimbi kuli mweswawo uli nyi musongo wa kuhita manyinga , nyi lunga yoze matuwisa , mbuto yenyi nyikulipihisa nayo , ³³nyi kuli pwo uli nyi luchisa wa kuhandunuka chenyi nyi kuli mweswe uli nyi kuhita , chipwe lunga hanji chipwe pwo , nyi kuli lunga mapomba nyi pwo yoze uli mu luchisa . "'

Chapter 16

¹Yehova ya hanjika kuli mose - chapwile hanyima ya kufwa cha ana ali ja Alone, muze ayile mukamwihi nyi Yehova mba yafwa. ²Yehova yamba kuli mose ngwenyi, " hanjika kuli ndumbwe alone umulweze kanda anjila mumuma musandu mukachi kachikalakala shimbu lyeswe, shimbu kanda chifuko cha kutomesa chize chili ha mushete. Nyi machilinga, mafwa, mumu mungukasolokela mu lelwa ha chifuko cha kutomesa.³Chino che chize Alone kanatela kunjila muma musandu. katela kunjila nyi musandu wa ngombe kapwa chitapo cha shili, nyi mukoko nwe chitapo cha kocha. ⁴Katela kuzala chikuto chisandu cha hina lya linyu lipema, nyi hamujimba wenyi akazale kaputula wa hina lya linyu mwene nyi kuzala muya nyi kusa. ⁵katela kutwala kuchi kuchikungulwila cha atu- ja A- Izazale ukatambule tuji a pembembe aali akapwe chitapo cha shili nyi panga umwe akapwe chitaponwa kulumba.⁶Alone kanatela kulambula chipembe ngwe chitapo cha shili, cha mwene, akatomese shili yenyi nyi ja akwa zuwo lyenyi. ⁷Mba katela kumbata pembe aali nyi kwahana ku meso ja Yehova hachijililo cha mbalaka ya chikungulwila.⁸Alyoze Alone kanatela kuta chela ha pembe aali, umwe wa Yehova, nyi mukwo wa Zazele. ⁹Alone katela kukujika pembe yoze chela hana holokela kupwa wa Yehova, nyi kuhana yoze pembe ngwe mulambu wa shili. ¹⁰Alyoze pembe yoze muchiholokela chela cha Zazele unatela kumuhilwisa mungunu ku meso ja Yehova, nyi kutomesa shili nyi kumuhanga mu puya ngwe Hazazele.¹¹Mba Alone makakujika chimbembe mulambu wa shili, yoze mapwa hiwenyi. Iye akalitomese nyi akwa jiko jenyi, mba akashihe chimbembe wa mulambu wa shili jenyi.¹²Alone makanda chikwachilo chinazala nyi makala akhya kukatuka ku chilimbilo ku meso ja Yehova, nyi mumoko jenyi kali nyi pembu wa kutwa insesu yipema, nyi kuyineha yino mukachika chikalakala. ¹³Iye kuze musa insesu hakahya kumeso ja Yehova hanga malelwa ku palikila mu insesu akafuke chifuko cha mushete kulinga chino hakwamba kanda ukafwa.¹⁴Mba mambata amwe manyinga a chipembe nyi kwasapwila nyi minwe yenyi kuchifuko cha mushete. Makasapwila amwe manyinga nyi minwe yenyi kapapa shimbiali kuchifuko cha mushete.¹⁵Mba mashaha pembe wa mulambu wa shili ja atu nyi kuneha manyinga mukachi ka mbalaka. Muze iye akalinge nyi wano manyinga ngwe chize chene alingile nyi manyinga ja chipembe: iye makasapwila manyinga ha chifuko cha mushete nyi kulutwe lya chifuko cha mushete. ¹⁶Akatenge utome wa chihela chisandu mumu ha ilinga ya luchisa ya ana ja Yizalele, hamulonga wa kufumba cho nyi hashili jo. Iye akalinge chino hambalaka ya chikungulwila, muze Yehova atwama hakachi ko, hakusoloka cha ilinga yo ya luchisa.¹⁷Nyiumwe mapwa mukachi ka mbalaka ya chikungulwila muze Alone majilamo nyi kutomesa muze muma mu usandu mwahyana, ndo muze matuhuka nawa muze mahwisa kulitomesa mwene nyi akwa jiko jenyi, nyi eswe chikungulwila cha Yizalele. ¹⁸Iye matuhuka maya kuchilumbilo chili ku meso ja Yehova nyi kuchitomesa, nyi iye mambata manyinga a chipembe nyi manyinga a pembe nyi kwasa kumbinga ja chilumbilo ndo kujingulula. ¹⁹Masapwilaho manyinga amwe nyi minwe yenyi kapapa shimbiaali nyi ku chitomeso nyi kuchi pemesa kuli Yehova, kuchi fumisa ku yilinga yaluchisa ya atu ja Yizalele.²⁰Muze hawisa kutomesa kutomesa chamuma musandu mwahyana, mu mbalaka ya chikungulwila, nyi chilumbilo, makakujika pembe wa mono. ²¹Mba Alone masa moko njenyi eswe ha mutwe wa pembe wamono nyi kumusolwela upi weswe wa atu ja Yizalele, kufumbuka cho cheswe, nyi shili jo jeswe. Mba iye masa jize shili ha mutwe wa pembe nyi kumuhanga pembe mumoko ja mutu walilulika ku mutetekela mupuya. ²²Nyi pembe makambata upi wa atu eswe mupuya. Muzemwene mupuya, mutu mamu hichika pembe maliyila.²³Mba Alone mahiluka mu mbalaka ya chikungulwila nyi kuzula chikuto cha linyu chize azalanga simbu kanda chijila muma musandu mwahyana, iye mahichika yikuto muzemwene. ²⁴Iye masana mujimba wenyi mu meya muma musandu, nyi kuzala uzalo wenyi wamashimbu eswe; mba iye matuhuka maya nyi kulambula mulambu wenyi wa kulumba nyi mulambu wakulumba wa atu, nyi chino malitomesa shili mwene nyi atu.²⁵Akoche maji a mulambu washili ha chilumbilo. ²⁶Mutu yoze wecha hazazele kuya, makosa mazalo jenyi nyi kusana mujimba wenyi mu meya; hanyima yacho, mahiluka ha chilombo.²⁷Nyi chipembe wa mulambu wa washili nyi pembe wamulambu washili, nyi manyinga jo hanatwala muma mwausandu nyi kutomesa shili, akatwale haze lya chilombo. Kuze o akoche kumbu yo, yifwo yo, nyi yamujimo yo. ²⁸Mutu wuno mucha yino yuma makosa mazalo jenyi nyi kusana mujimba wenyi mu meya; hanyima ya chino, mahiluka muchilombo.²⁹Muchipwa chiyulo che shimbu lyeswe mukakweji wa shimbiali, mutangwa lyakumi, mukalikehesa nawa kanda ukazata, chipwe mwana wakulisemena, chipwe njize yoze wakutwama nenyi. ³⁰Mumu hatangwa lino makanutomesa nyi kukuwahisa kushili je jeswe mba mupwa wakuwaha kumeso jia Yehova. ³¹Lye sambata lilemu lyakuhwima yena, nawa ukalikehese chino muchi kapwa chiyulo hakachi kenu.³²Mwe sasendote walutwe, yoze manuwahisa nyi maji nyi ku kumwaha wata wa usasendote wakulutwe muchihela cha tato, iye makatomesa nyi kuzala yizalo ya linyu, che kwamba ngwo, e mazalo a usandu. ³³Iye makatomesa muma musandu mwahyana; makatomesa mbalaka ya uwanyino nyi hachilumbilo, nyi atu eswe achikungulwila.³⁴Chino muchikapwa chiyulo che, kutomesa chili cha atu ja Yizalele hamulonga wa shili jo, kamuwika ha mwaka." Yino alingiwile ngwe chocho mose amwambile kuli Yehova.

Chapter 17

¹Yehova yamba kuli Mose , ngwenyi , ²" Hanjika kuli Alone nyi anenyi a malunga , nyi ana A-yizaele eswe . Ambulwile chuma Yehova hanatumina : ³' Nyi mutu umwe waku vungu lya A-Yizalele mashiha ngombo , hanji panga hanji pembe muchilombo , hanji mashiha haze lya chilombo , hanga akalambule mulambu - ⁴Alyoze kamunehene kuchikolo cha mbalaka ya chikungulwila akalambule mulambu kuli Yehova kumeso ja Tambanakulu ya Yehova , mapwa nyi uhye wa manyinga . Hamwanga manyinga , keshika mamuteta hakachi ka atu jenyi .⁵Hanga kutumina chino atu ja A-Yizalele aka nehe yitapo ya milambu yehova kuchikolo cha mbalaka ya mbunga kuli sasendote akalambule chitapo ya milambu ya sambukila kuli Yehova , hi chezeko a kushiha mu chifuchi cha woya . ⁶Mwe sasendote akasapwile manyinga hachilumbilo cha Yehova ku chikolo cha mbala yachikungulwila ; akaalumbe e maji hanga akapwe lupembo mupema kuli Yehova .⁷Chocho atu akalitwamine kushihila yitapo kumahamba waze akulichisano . Yino mujipwa chiyulo chamutolo ndusu yisemuko yeswe . '⁸Amba kuli ayo nawa ngwe , 'Mutu mweswe wa kuvungu lya Ayizalele , hanji wa njize waze atwama hakachi ko , malambula mulambu wa kulumbala hanji chitapo ⁹hanji kaunehene kuchikolo cha mbalaka ya chikungulwila akaulambula kuli Yehova , akamutete kuli atu jenyi .¹⁰Nyi mutu mweswawo chipwe wa muzuwo lya Yizaelele , chipwe wa njize atwama ha kachi ko malya amwe manyinga , ngukasa meso jami akalimike nyi mukwa kulya manyinga nawa mungukamuteta hakachi ka atu jenyi . ¹¹Mumu mwono wa kashitu watwama mumanyinga jenyi . Hina nwaha manyinga jenyi ha chilumbilo akaa nufukilile no mwono wenyi , mumu manyinga enawo a kunufukilila no , mumu o akapwe we mwono .¹²Keshika namba ku vungu lya A-Yizalele ngwami mutu nyiwumwe malya manyinga hakachi ko , hanji chipwe njize watwama hakachi ko neye kanda akalya manyinga . ¹³Chikwo nawa mutu mweswewo wa kuvungu lya A-Yizalele , hanji chipwe kanjize watwama hakachi ko , nyi mazombo nyi ku shaha kashitu hanji kajila yoze walita nyi kulya , mutu yono chamutamba kuhichisa manyinga jenyi nyi kwashikila nyi mavu .¹⁴Mumu mwono wakashitu mweswe watwama mu manyinga . Keshika hingunambe kuli vungu lya A-Yizalele ngwami , " Kanda nulya manyinga a mukwa mwono nyi wumwe , mumu mwono wa mukwa mwono mweswe watwama mumanyinga jenyi , keshika mweswe maalya akamuteteko lume . "¹⁵Mutu mweswawo malya kashtu wakulifwila hanji wakupapulula kuli kashitu , chipwe mwenyembo hanji ka njize yoze watwama hachi kenu , akakose mazalo jenyi nawa akasane meya , akapwe wa luchisa ndo chingoloshi . Mba mapema . ¹⁶Alyoze nyi kaakosele mazalo jenyi hanji kasanyine mu mujimba wenyi , chocho akambate uhenge wenyi . "'

Chapter 18

¹Yehova yamba kuli Mose , ngwenyi , ²" Hanjika kuli A- Izalele ngwe , ' Yami Yehova Zambi yenu . ³Kanda nulinga yuma yize akulinga akwa Engitu , kuze nwatwamine . Kanda nulinga yuma yize akulinga muchifuchi cha Kanana kuze nguna nu twala . Kanda nwenda mu yiyulo yo .⁴Munulinga yiyulo yami , nyi shimbi jami nwatela ku jifunga , hanga nukendemo , mumu nguli Yehova Zambi yenu . ⁵Keshika munufunga yiyulo yami nyi shimbi jami . Nyingwe mutu mononoka , matwama nyi mwono . Yami Yehova .⁶Kanda nuka kundama kuli umwe usoko nukamuzule . Yami Yehova . ⁷Kanda nuka zula uselesele wa noko , kali noko m kanda uka zula uselesele wenyi . ⁸Kanda uka zula uselesele wa mapwo ja tatenu , mumu wapwa uselesele wa tatenu .⁹Kanda uka zula uselesele wa ndumbwe , chipwe kali mwana wa tatenu chipwe kali mwana wa noko , chipwe wakulela hazuwo lyenu chipwe kweka . ¹⁰Kanda ukafukula uselesele wa mujilkulu we wapwo wakusema kuli mwane wa lunga chipwe mwane wapwo , mumu uselesele wo wapwa uselesele wa yena mwene . ¹¹Kanda ukafukula mwana pwo lya tatenu , wakulela mu zuwo lyenu , mumu kali ndumbwe .¹²Kanda ukafukula uselesele wa tatenu pwo , kali usoko wa tatenu . ¹³Kanda ukafukula uselesele wa yayo chipwe mwakwo ya noko . Kali usoko wanoko . ¹⁴Kanda ukafukula uselesele wa yayo chipwe mwakwo yatatenu , mumu , kanda u kundama kuli pwo lyenyi , kali tate nu pwo .¹⁵Kanda ufukula uselesele wa noko we no ; kalipwo lya mwane; kanda ukafukula uselesele wenyi . ¹⁶Kanda ukafukula uselesele wa nyalye , mumu kali uselesele wa yayenu .¹⁷Kanda ukafukula uselesele wapwo nyi mwanenyi wapwo ; nawa kanda utambula mwana mwanenyi walunga chipwe wa pwo hanga ukafukule uselesele wenyi ; kali usoko ; chili ungulungulu . ¹⁸Kanda umbata mwakwo chipwe yayo ya pwo lye hanga uhalikile nyi kufukula uselesele wenyi shimbu pwo lye mutangu kali nyi mwono .¹⁹Kanda ukundama kuli pwo nyi kumuzula shimbu achili ku zuwo likwo . ²⁰Kanda upomba nyi pwo lya mwe nyembo we nyi kuli kisa nenyi .²¹Kanda uhana nyi umwe wa ana je mukahya hanga ukalambule kuli Maleke , mumu kanda ukajilulula jina lya Zambi ye . Yami Yehova .²²Kanda uka pomba nyi lunga uka mutenge pwo ; chinapu chakuvwisa lwaji . ²³Kanda upomba nyi ka shitu ukali chise nenyi . Chipwe nyi umwe pwo kanda ali hana kuli kashitu ku pomba nenyi ; chinapukuhenga .²⁴Kanda nuli chisa yenwene mumajila wano , mumu mu majila wano eswe mavungu halichisa , mavungu nguna hange ku meso jenu . ²⁵Chifuchi hana chi chisa , chocho na alambile shili ja cho , na wa chifuchi hi cha saza waze atwama mo .²⁶Yenu , keshika , nwatela kufunga shimbi nyi yiyulo yami , nawa kanda nulinga nyi yimwe yuma yaku vwisa lwaji , chipwe mwe nyembo wa semuka muli A-Izalele chipwe ngize watwama ha kachi kenu . ²⁷Auno mwe lwaji atu amuchifuchi alingile , waze nwa wanyine , keshika chifuchi a chichi shile . ²⁸Keshika nangakanenu chifuchi mu chinu saza ngwe waze apwileko akwalu chisa , ngwe chize cha sajile waze apwileko .²⁹Mweswawo malinga yuma yalwaji , atu eswe makalinga yino yuma aka teteko kuli atu jo . ³⁰Keshika nwatela ku funga shimbi jami kanda nuka linga nyi jimwe ndako ja luchisa alingile waze atetekelele , hanga kanda nu lichisa ye nwene . Yami Yehova Zambi yenu .

Chapter 19

¹Yehova yamba kuli Mose , ngwenyi , ²'' Hanjika ku mbunga yeswe ya atu ja Izalele wambe kuli ayo ngwe , lipwisenu asandu , mumu ami Yehova Zambi yenu nguli musandu . ³Mweswe alemese naye nyi tato , nawa nukafunge ma sambata jami . Yami Yehova Zambi yenu . ⁴Kanda nwa lumukina kutupwonya amokomoko , chipwe kuli lingila tu zambi ku ikungo . Yami Yehova yenu .⁵Muze mulambula chitapo cha mulambu wa sambikila kuli Yehova , nuka chilambule hanga aka nutambule . ⁶Akachilye tangwa lyo lyene lya ku chilambula , chipwe tangwa lya mu chali . Nyi chimwe mu chisala ndo tangwa lya muchitatu , aka choche ku kahya . ⁷Nyi cheswe machilya ha tangwa lya mu chitatu , chili kulya chaluchisa ; kanda aka chitambula , ⁸nyi mweswe yoze machilya makambata uhenge wenyi mumu hajilulula chuma chisandu cha Yehova , nyi mutu wacho aka muhandunune ha kachi ka atu jenyi .⁹Nyi hiwengula mbuto ya wande we , kanda ukengula mambango a wande we , chipwe ku kungulula mbuto ye yeswe ya mu wande . ¹⁰Kanda nukahela uva yenu ya mu wande , chipwe ku kungulula uva ize hiya holokela hashi mu wande wenu . Nu kaisele iswale nyi njize . Yami Yehova Zambi Yenu .¹¹Kanda ukeya kanda ukalyonga mahuza . Kanda nu hanjika mahuza umwe kuli mukwo . ¹²Kanda nukalishinga mahuza ha jina lyami nyi kusaula jina lya Zambi yenu . Yenu Yehova .¹³Kanda umwesa lamba mwenyembo we chipwe ku mwiyila . Fweto ya ngamba kanda itwama nyi yena ufuku weswe ndo chimene . ¹⁴Kanda nu shinga kafwa matwi chipwe kusa chi talingiso kulutwe lya kapuputa . Alyoze , nukevwile woma Zambi Yenu . Yami Yehova .¹⁵Kanda nulinga upatwilo wa mahuza . Kanda nulinga katonde kuli umwe mumu chiswale , nawa kanda nulinga katonde mumu iye mulemu . Alyoze , munu kapatwila mwenyembo we mu ululi . ¹⁶Kanda wendangana nyi kutwala saki ha kachi ka atu je , alyoze fupa kufunga mwono wa mwenyembo we . Yami Yehova .¹⁷Kanda upwila kole mukwenu mu mbunge ye . unatela mu umwene mwene kutenukina mwenyembo we hanga kanda akapwa nyi chihanda ha shili mumu wa iye . ¹⁸Kanda uka hilwisa upi chipwe nyi ka kucha hali mweswawo wa atu jenu , alyoze zanga mwenyembo we ngwe yena mwena . Yami Yehova .¹⁹Nuka funge shimbi jami . Kanda nukataiza imuna yenu kusema nyi vungu lyeka lya imuna . Kanda nu chinga mbuto jaali muze munu tumba wande wenu . Kanda nu zala mazalo akulinga ku mahina ali aku chinga .²⁰Mweswe yoze mapomba nyi mwana pwo kapinji yoze hatenda kuli lunga , alyoze kanda achi mukula hanji kumutusula , aka mukanyamise . Kanda nukashiha mumu pwo katusukile . ²¹Lunga akanehe mulambu wa uhye kuli Yehova ku chikolo cha mbalaka ya chiwanyino - kuja panga kupwa mulambu wa uhye . ²²Mba sasendote mafuka mulonga wenyi nyi kuja panga ha mulambu wa uhye kuli Yehova , ha shili yize hahinga . Mba shili ize halinga maikonekena .²³Muze mununjila mu chifuchi mba hi nwa tumba mutondo yeka nyi yeka ya kuhya , mihuko yayo muikapwa ngwe ya kujilika kuilya . Mihuko , mwikapwa ya kujilika kuli yenu ha myaka itatu . ²⁴Mba mu mwaka wa muchiwana mihuko yeswe mwikapwa isandu , mulambu wa uhaliso kuli Yehova . ²⁵Mu mwaka wa mu chitano munuhasa kulya ye mihuko , hinwashimbwila hanga mitondo yikeme cha kulumbama . Yami Yehova Zambi yenu .²⁶Kanda nukalya yifwo nyi imwe ichili nyi manyinga yayo . Kanda nuka hula ma shipilitu ha yuma ya kulutwe , nawa kanda nufupa kutetekela akwenu mu tachi ja milima . ²⁷Kanda nuka kelula kambu jenu ha mbalangwe chipwe kuteula masongo ja wevu wenu . ²⁸Kanda nu kaliteta ha mijimba yenu mumu wa afu chipwe kulisa chato ha mujimba we . yami Yehova .²⁹Kanda uka visa sonyi mwane wa pwo ha kumupwisa chikoi , kuchina chifuchi cheswe muchilimbukila mu ukoi mba chifuchi cheswe muchikazala nyi ungulungulu . ³⁰Fungenu sambata jami lemesa zuwo lyami lisandu . Yami Yehova .³¹Kanda nuya kuli waze akuhanjika nyi afu chipwe ma shipilitu . Kanda nwa fupa , kuchina manupihisa . Yami Yehova Zambi yenu .³²Uka katuke hali mukwa kambu jitoma nyi ku vumbika ku pwaho cha kashinakaji . Ukevwile Zambi woma . Yami Yehova .³³Nyi njize katwama hamwe nyi yenu mu chifuchi chenu , kanda numulinga nyi umwe upi . ³⁴Njize yoze watwama hakachi kenu aka pwe kuli yenu ngwe kasemukinyine mu Izalele yoze watwama hakachi kenu , nawa nuka muzange ngwe ye nwene , mumu nwa pwile njize mu Engitu yami Yehova Zambi yenu .³⁵Kanda nu patula nyi uhenge muze munutala usuhe , kulema , chipwe unji . ³⁶Nuka zachise mbalansa ja ululi , nyi pezu ja ululi , nyi efa ja ululi , nyi hine ja ululi . Yami Yehova Zambi yenu , yoze wanuchijile mu chifuchi cha Engitu . ³⁷Nuka funge yiyulo yami yesswe nyi shimbi jami jeswe , nyi kuihinga . Yami Yehova . "'

Chapter 20

¹Yehova yamba kuli Mose , ngwenyi , ²" Hanjika kuli atu ja A - Yizalele ngwo , ' mweswao wa A - Yizalele , hanji wakanjize yoze watwama mu Yizalele mahana umwe lmwanenyi kuli Moleke , kanatela kumushiha . Atu muchifuchi kanatela kumwasa mawe .³Yami mwene mungusa meso jami nyi kulimika nyi mwe lunga kumunkamuteta hakachi ka atu jenyi mumu hahana mwanenyi kuli Moleke , nyi kuchisa kuma kwami kusandu nyi kujilula jina lisandu . ⁴Nyi kachi atu akwa chifuchi mafuka meso jo kuli mwe lunga yoze mahana umwe mwanenyi kuli Moleke , nyi kamushihile , ⁵mba yami mwene mungusa meso jami hali mwe lunga nyi munyachi wenyi , nawa kumunkatetako mutu mweswe malinga ukoyi mukulipihisa nyi utanji nyi Mokele .⁶Nyi umwe mutu mateuluka nyi kuhanjika nyi afu , chipwe kuli akwa mahamba nyi akwa tufutafuta nyi kulipwisa ngwe chikoyi kuli ayo , mungusa meso jami nyikulimika nenyi ; munguka mutetako hakachi ka atu jenyi . ⁷Kashika liselenu kuli yami pwenu asandu , mumu yami yehofa zambi yenu .⁸Nunatela kufunga shimbi jami nyi kujilinga . Yami yehova mukwa kunusela ku usandu . ⁹Mweswao matukana tato hanji naye pundu kanatela kumushiha . Hatuka tato hanji naye , kali wamulonga nawa kanatela kufwa .¹⁰Lunga malinga utanji nyi pwo lia mukwo , chekwamba ngwo , mweswao malinga utanji nyi pwo lya mukwo mukwo yoze alisulangana nenyi , lunga yose walinga utanji nyi pwo yoze kalinga utanji eswe akashihe . ¹¹lunga yoze mapomba nyi pwo lya tato , mafukula uselesele wa tato . Eswe mwana nyi pwo lya tato kanatela kwashiha . Manyinga jo akapwe hali ayo . ¹²Nyi lunga mapomba nyi pwo lya tembwa mwenenyi , eswe nyi aali akashihe . Halinga utanji wa undumbu . Kali nyi mulonga nawa kanatela kufwa .¹³Nyi lunga mapomba nyi lunga nyi mukwo , nyikumutenga pwo , eswe aali halinga chuma cha kuvwisa lwaji . Kali nyi mulonga nawa kanatela kufwa . ¹⁴Nyi lunga mambata pwo hamuwika nyi naye , acho ungulungulu . Kashika akaoche nyi kahia , nyi mwe lunga nyi mwe pwo eswe nyi aali , hakwamba nukachize ungulungulu hakachi kenu .¹⁵Nyi lunga maponba nyi kashitu , umwenemwene kanatela kumushiha , nyi mwe kashita akamushihe . ¹⁶Nyi pwo makundama kuli kashitu nyi kupomba nenyi , nukashihe pwo nyi mwe kashitu , kanatela eswe kwashiha . Kali nyi mulonga nawa kanatela kufwa .¹⁷Nyi lunga manda ndumbwenyi , mwana wa tato hanji mwana wa naye , mafukula uselesele wenyi , nyi ndumbwenyi mamona uselesele , acho chuma chasonyi . Akateteko ku meso ja ana ja atu jo . Mumu hafukula uselesele wa ndumbwenyi , kashika akambate uhenge wenyi . ¹⁸Nyi lunga mapomba nyi pwo shimbu achili ku mazuwo akamufukule uselesele wenyi , acho hafukula fuji lyenyi , fuji lya manyinga jenyi . Eswe aali lunga nyi pwo akatete hakachi ka atu jo .¹⁹Kanda ukafukula uselesele wa mwanakwo ya noko , chipwe ndumbu ya tatenu , mumu mukevwisa sonyi usoko we . Ukalimbachile uhenge we . ²⁰Nyi lunga mapomba nyi pwo lya natwenyi hakolesa sonyi natwenyi . kashika akambate mulonga wo , makafwa kwakuhona ana . ²¹Nyi umwe lunga mambata pwo lya yayo shimbu te yayo achili nyi mwono , chili cha sonyi . Kavumbikile yayo , nawa mungukatambula yuma yeswe yize makahinga ano kufuma ku yisemi jo .²²Chenacho kumunutela kulama shimbi jami nyi yiyulo yami yeswe ; munatela kwivwila hakwamba ngwo mu chifuchi muze ngunanutumumo nyi kutwama kuchichi kanusanza . ²³Kanda nukenda mu ndako ya mafuchi waze atwamamo , mumu halinga yino yuma yeswe . hinevwila kupiha yitanga yo yipi .²⁴Nambile kuli yenu , " kumunukahinga chifuchi cho ; mungukanwaha cho chikapwe nyi chenu , chifuchi chazalamo yamwa nyi wuchi . Yami Yehova Zambi yenu , yoze wanuhandununwine kufuma kuli atu akwo . ²⁵Kashika nwatela kuhandununa hakachi ka tushitu apema nyi tushitu a lushisa , nyi hakachi katujila a luchisa nyi apema . Kanda nukalipihisa yenwene nyi tushitu a lushisa chipwe tujila chipwe cheswacho chakukalala hashi , chize hinguna handununa kupwa chaluchisa kuli yenu .²⁶Nunatela kupwa akwa kujila mumu yehova , nguli mukwakujila , nawa ami hingunanuhandununa kufuma kuli atu eka , mumu nuli a yami mwene .²⁷Lunga chipwe pwo yoze mahanjika nyi aafu chipwe yoze mahanjika nyi mahamba kanatela kumushiha . Atu kanatela kwasa mawe . Kali nyi mulonga nawa kanatela kufwa . "

Chapter 21

¹Yehova yamba kuli Mose ngwenyi, " Hanjika nyi asasendote, ana amalunga ja Alone, ukambe kuli ayo ngwo, ' Nyiumwe ,hakachi kenu makalichisa mwene mumu yawaze aze afu hakachi ka atu jenyi, ²ndo mapwa usoko wenyi wa ha muchima lume - hanji naye, hanji tato, hanji mwanenyi walunga, hanj mwanenyi wa pwo, hanji ndumbwenyi, ³hanji ndumbwenyi yoze kanda alimona nyi lunga, yiye hapwa usoko wenyi wa hakamwihi, mumu keshi lunga- haliyiye mahasa kulichisa.⁴Alyoze kanda akalichisa mumu wa usoko jenyi akwo nyikulijilulula. ⁵Asasendote kanda akali tewula kawewe hanji kuteta chihanda chawevu, hanji kulitetateta ha mujimba wenyi. ⁶Akapwe asandu kuli Zambi yo kanda akajilulula jina lya Zambi yo, mumu asasendote o kakulambula milambu yakulya kuli Yehova, mbolo ya Zambi yo. Kashika asasendote kapwa asandu.⁷Kanda ambata chikoi hanji pwo yoze hanalumbula, kanda ambata pwo wa kulakula kuli lunga lyenyi, mumu hana handununa hali Zambi yo. ⁸Nuka muhandunune, mumu mwewa kulambula kulya kuli Zambi yenu. Akapwe musandu kuli yenu, mumu yami Yehova mukwa kunusela ku usandu, nguli musandu. ⁹Mweswawo mwanawo pwo wa mweswawo sasendote malijilula ha kupwa chikoyi hajilula tato. Akamoche nyi kahya.¹⁰Sasendote yoze walutwe hakachi ka kwo, yiye ha mutwe wenyi hanamuwayisa nyi maji aku zuzulula, nyi yoze hana mutumbikila kuzala mazalo a wusasendote wa kulutwe, kanda aka kasulula kambu jenyi hanji kusonya mazalo. ¹¹Kanda akaya kweswako kuli mujimba wa mufu nyi kuli jilula mwene, chipwe mumu ya tato hanji naye. ¹²Sasendote wa kulutwe kanda aka hichika kuma kwa usandu kwa tambanakulu chipwe kujilula kuma kusandu kwa Zambi yenyi, mumu maji a Zambi yenyi a kumusela ku usandu ngwe sasendote wa kulutwe hapwa hali yiye yami Yehova.¹³Sasendote wa kulutwe aka mbate pwo yoze kanda alimona nyi lunga kupwa pwo lyenyi. ¹⁴Kanda ambata yoze wafwisa lunga, hanji wa kulakula, chipwe chikoi. Yiye kechi kambata mapwo akulifwa ngwo wano. Akambate wika pwo yoze kanda alimona nyi lunga wa kuli atu jenyi mwene. ¹⁵Chocho yiye kechi kajilula ana jenyi ha kachi ka atu jenyi, mumu yami Yehova, mukwa kumusela usandu."'¹⁶Yehova yamba kuli Mose, ngwenyi, ¹⁷" Hanjika kuli Alone nyikwamba ngwo, ' Nyiumwe chilema hakachi ka ana je ndusu yisemuko yo , kanda akundama kulambula kulya cha Zambi yenyi.¹⁸Mweswawo lunga yoze uli nyi ulema kanda akundama Yehova, ngwe yoze wapwa kapuputa chipwe yoze keshi kuhasa kwenda, hanji yoze halumbuka kumeso, ¹⁹hanji yoze uli nyi kwoko lyawondeka chipwe kulu, ²⁰hanji mukwa kunda munyima yenyi chipwe chimbinda, hanji yoze uli nyi meso kamwene kanawa, hanji kali nyi musongo, yilonda, kuzwa, hanji mbili ja kuwonda. ²¹Nyiumwe chilema hakachi ka ana ja Alone mwe sasendote kanda akundama akalambule milambu yakahya ya Yehova. Mutu yono kapwa chilema; kanda akundama mukulambula mbolo ya Zambi yenyi.²²Mahasa kulya ya kulya ya Zambi yenyi, chipwe yisandu yahyana chipwe ye yisandu. ²³Hindu, kanda akundama ku chikalakala hanji chilumbilo, mumu yiye chilema, hanga kanda ajilulula chihela chami chisandu, mumu yami Yehova, mukwa kwasela kusandu. "' ²⁴Chocho Mose wahanjikile wano maliji kuli Alone, kuli anenyi amalunga, nyi kuli atu eswe ja Yizalele.

Chapter 22

¹Yehova yamba kuli Mose , ngwenyi , ²" Ambulwila Alone nyi anenyi amalunga , alweze akalihandunune ku yuma isandu ya atu ja Izalele , yize akungusela . Kanda akajilula jina lyami lisandu . Yami Yehova . ³Amba kuli ayo ; nyingwe hakachi ka ana jenu eswe ndusu ise muko yenu yeswe maka kundama kuyuma yisandu ize a Izalele akusela Yehova , shimbu kali nyi lichisa , auze mutu aka muteteko kumeso jami : Yami Yehova .⁴Nyi umwe waku munyachi wa Alone yoze uli nyi mbumba , hanji musongo wakuhita ku mu jimba wenyi , mahasa kulya ku yuma isandu alingila Yehova ndo hapema . Mwe swawo makwata cheswacho chaluchisa chaku katuka kuli mufu , hanji mukuli nunga nyi lunga yoze ha mwanga mbuto yenyi ya ana , ⁵chipwe mweswawo makwata kashitu yoze waku kalala yoze mamu pwisa waluchisa , chipwe mutu mwe swawo mamu pwisa waluchisa , luchisa wenyi apwe mwe swawo - ⁶mba sasendote yoze makwata yeswayo yaluchisa mapwa nyi luchisa ndo chingoloshi . Mba kanda alya yuma yeswayo isandu , ndo masanyisa mujimba wenyi mu meya .⁷Muze tangwa hilyanjila ,kumaka pema mba kulutwe mahasa kulya yuma isandu , mumu yapwa kulya chenyi . ⁸Aye katelele kulya yeswayo mawana ya kufwa chipwe hana mushihi kuli yitoji a mumusenge , yize malichisamwene . Yami Yehova . ⁹Asasendote akufunge chize hina kunjika , ku china makambata mulonga wacho nawa makafwa hakungu jilula . Yami Yehova nakwa jilika .¹⁰Nyi umwe chilambala mu zuwo lya sasendote ku wezelako njize jaka sasendote chipwe ngamba ja fweto , mahasa kulya yeswayo ya isandu . ¹¹Alyoze nyingwe sasendote malanda ndungo mwe swawo nyi mbongo jenyi , auze ndungo mahasa kulya kuyuma ize hatumbikila Yehova . Aana ja sasendote nyi ndungo anase mukila mu zuwo lyenyi , nyi neo nawa kanatela kulya nenyi kuli ize yuma .¹²Nyi mwana wapwo wa sasendote malimbata nyi chilambala , kanda alya ku milambu ya kuzundula nyi imwe ya yuma isandu . ¹³Alyoze nyingwe mwana wapwo wa sasendote ha fwisa lunga , hanji ha mulakula , nawa nyi ngwe keshi nyi mwana , nawa nyingwe mahiluka nyi kutwama muzuwo lya tato ngwe ha wanuke wenyi , mba malya kulya cha tato . Alyoze nyi umwe yoze keshi mu zuwo lya sasendote mahasa kulya chakulya chaka sasendote .¹⁴Nyi mutu malya chuma chisandu kachinyingikine , watela ku chifweta nawa kuli sasendote ; aka wezeho chihanda cha mu chitano kundando yacho nyikuchihilwisa kuli sasendote . ¹⁵Atu amu Izalele kanda ajilula yuma isandu ize aku lambula kuli Yehova , ¹⁶nyi kwapwisa ene kwatwika uhenge uze muwahisa ku kulya yuma isandu , mumu yami Yehova mukwa kwa sela ku usandu . "'¹⁷Yehova yamba kuli Mose , ngwenyi , ¹⁸" Amba kuli alone nyi ane nyi , nyi kuli atu eswe amu Izalele . Amba kuli ayo , ' Mwe swawo mukwa zuwo lya Izalele ,hanji njize watwama mukachika Izalele , muze maneha milambu upwe wakufweta chilakenyo , hanjiupwe wakumbunge yenyi mwene , chipwe mahana mulambu wakulumba kuli Yehova , ¹⁹nyingwe ma u tambula , atela kulambula kuji keshi chipa ku katuka ku ngombe , panga chipwe pemba .²⁰Alyoze kanda ukalambula yoze ulinyi chipa . Mumu chichi kumutambula hali yena . ²¹Mweswawo malambula chitapo cha mulambu wa sambukila ku katuka ku ngombe chipwe ku panga kuli Yehova haku manunu chilakenyo , hanji ku hana mulambu wawana waku mbunge , atela kupwa keshi nyi chipa mba hanga amutambule . Kanda mupwa ka palya muli kashitu .²²Kanda nukalambula yimuna waze apwa tu puputa , hanji itonji , hanji hateta chihanda , hanji nyi musongo wakuhita manyinga , hanji nyi mukule , hanji nyi yilonda . Kanda uhana kuli Yehova kwatenga mulambu wakahya ku chilumbilo . ²³Muhasa kuhana chawana akapwe mulambu wa mbunge kuji ya ngombe hanji mwanapanga yoze chitonji chipwe mukehe , alyoze milambu ngwe ayi kechi kautambula ngwe chilakenyo .²⁴Kanda nulambula nyi umwe chimuna kuli Yehova yoze uli ny mbili jenyi jakufwenya , hanji ja kuwonda , hanji jaku papulula , hanji ja ku teta . Kanda nuka chilinga chino mu chifuchi chenu . ²⁵Kanda ulambula kulya cha Zambi yenu china katuka kumoko ja kanda ka . Aze imuna kali nyi chipa nawa kali nyi kapalya muli ayo , kechi kataiza kuku salakana . "'²⁶Yehova yamba kuli Mose ngwenyi , ²⁷" Muze kuji ya ngombe hanjipanga hanji pembe masemuka , watela kutwama nyi naye matangwa shimbyali . Mba chize kutangwa lya mu chinake , mahasa kumutambula akapwe mulambu wa yawana wa kahya kuli Yehova .²⁸Kanda ushiha ngombe ha muwika nyi mwane nyi , eswe aali hatangwa limuwika . ²⁹Muze mutapa chakusakwilila kuli Yehova , watela kutapa mujila yakwoloka . ³⁰Aka chilye tangwa lyolyene lize ana atape . Kanda uhichika nyi chimwe ndo tangwa likwo . Yami Yehova .³¹Chocho nukafunge shimbi jami ndo nyi kuji linga . Yami Yehova . ³²Kanda nuka jilula jina lyami lisandu . Chatamba kungusela ku usandu kuli atu a Izalele . Yami Yehova mukwa kunusela ku usandu , ³³nanu chijile mu chifuchi cha Engitu ngu kapwe Zambi yo : Yami Yehova .

Chapter 23

¹Yehova yamba kuli Mose ngwenyi : ²" Amba kuli atu ja Ayizalele , nawa hanjika kuli ayo ngwo , ' Yino ye yiwanyino ya kutongola ya Yehova , yize munulakenya kupwa yikungulwila yisandu , ye yiwaqnyino yami yakutongola .³Munulinga milimo ha matangwa asambano , alyoze hatangwa lya muchishimbyali mulipwa sambata yilemu ya kuhwia , che kukunguluka chisandu . kanda nukalinga milimo nyimwe mumu muyipwa sambata ya Yehova kweswako munutwama .⁴Yino yili yiwanyino ya kutongola ya Yehova ; yili yikungulwila yisandu chanutamba kuyilakenya ha matangwa ja yo : ⁵Hakakweji mutangu , ha tangwa kumi nyi lyamuchiwana lya kakweji ha chingoloshi , muhapwa chizomboka cha Yehova . ⁶Ha matangwa kumi nyi lya muchitanu lya kakweji yomwene muhakapwa chiwanyino cha mbolo kuyishi tutunwiso cha Yehova . Ha matangwa shimbyali munukalya , mbolo kuyishi futunwiso .⁷Ha tangwa litangu nukapwe nyi chikungulwila chisandu ; Kanda nukalinga milimo yilemu nyi yimwe . ⁸Munuhana mulambu wa yakulya kuli Yehova matangwa shimbyali . Hatangwa lya muchishimbyali munupwa nyi chikungulwila chisandu cha Yehova , nyi ha tangwa lyacho kand nulinga milimo yenu yinene . "'⁹Yehova yamba kuli Mose , ngwenyi , ¹⁰" Amba kuli vungu lya Ayizalele ngwe , ' Muze mununjila muchifuchi chize ngunanwehe , hanji muze munucha mbuto ja acho , chatamba kuneha chichita chatamba yitangu kului sasendote . ¹¹Yiye makahungisa chichi kumeso ja Yehova nyi kuchikinjika kuli Yehova , hanga akanutambule . Ha lye tangwa muze sambata hiyapalika mwe sasendote machihingisa nyi kuchikunjika kuli yami Zambi yenu .¹²Ha tangwa lize mumu kahungisa chichi cha mbuto nyi kuchikunjika kuli yami , nuka lambule kuji ya panga wa mwaka umuwika keshi chipa akapwe mulambu wakulumba kuliu Yehova . ¹³Mulambu wo wa wunga wa mbuto ja nona wa yihanda yaali ya ku yihanda kumi ya njongo ya efa ya wunga wa kufufunuka wa kuchinga nyi maji , akalambule mulambu wa kahya kuli Yehova , ukatuhwise lupembo mupema kuli Yehova , mulambu wukwo ukapwe wa vinyu ya kunwa , chihanda chamuchi wana cha njongo ya hine . ¹⁴Kanda nukalya mbolo , chipwe ya nona ja kwocha hanji ya nona ja wisu , ndo hatangwa lize nwahena mulambu kuli Zambi yenu . Chino chiyulo chamutolo ndusu yisemuko yenu yeswe , kweswako munutwama .¹⁵Chize ku tangwa lya halutwe lya sambata chize kutangwa nwanehene chichita cha mbuto ya nona mulambu wa kuhungisa - munwalula semana shimbyali ja muwundu . ¹⁶Munwalula makumi atano amatangwa lize lyatamba kupwa halutwe lya sambata yamu chishimbyali . Nukakunjike mulambu wa nona ja mbuto jaha kuli Yehova¹⁷Munuchiza muma zuwo jenu mbolo jali kulinga nyi yihanda yiali ya kuyihanda kumi ya njongo ya efa . Jikapwe ja wunga wakufufunuka ja kwocha nyi futunwiso ; jikapwe ja mbuto yitangu kuli Yehova . ¹⁸Nukakunjike mbuto hamuwika nyi shimbyali a mapanga a mwaka umuwika keshi chapa , nyi chimbembe changombe cha kuji umuwika , nyi kuji a mapanga aali . Akapwe mulambu wakwocha kuli Yehova , hamuwika nyi mulambu wa mbuto ya nona nyi milambu yo ya kunwa , te mulambu wa kahya wa lupembo mupema kuli Yehova .¹⁹Manulambula kuji yapembe umuwika mulambu ha shili , nyi kuji aali amapanga a mwaka umuwika akapwe chitapo , cha milambu ya sambukila . ²⁰Mwe sasendote mahungisa hamuwika nyi mbolo ya mbuto yitangu kumeso ja Yehova , nyi kuyikunjika kuli yiye kupwa mulambu hamuwika nyi ana mapanga aali . Yikapwe milambu yisandu ya sasendote kuli Yehova . ²¹Chanutamba kulinga chilakenyo hatangwa lyolyene . Nukapwe nyi chikungulwila chisandu , kanda nulinga milomo nyi yimwe yilemu . Chino muchipwa chiyulo cha mutolo kweswako munutwama ndusu muyisemuko yenu yeswe .²²Muze mukacha mbuto ya muchifuchi chenu , kanda nukacha minda yenu ndusu ndo ku njiza , chikwo nawa kanda nukahuhulola yize yinasala ha kucha . Munuka yihichikila yiswale nyi njize . Yami Yehova Zambi yenu . "'²³Yehova yamba kuli Mose , ngwenyi , ²⁴" Amba kuli A-Yizalele ngwo , 'Ha kakweji wa muchishimbyali , ha tangwa litangu lya kakweji munukafunga tangwa lilemu lya kuhwima chenu , chikapwe chiwuhwiso cha kuhumuna yitanga , nyi chikungulwila chisandu . ²⁵Kanda nulinga milimo nyi yimwe yilemu , munukakunjika mulambu wa kulinga nyi kahya kuli Yehova . "'²⁶Mba Yehova yamba kuli Mose , ngwenyi , ²⁷" Hatangwa lya muchikumi mukakweji wa muchishimbyali lye tangwa lya kufuka shili . Mulipwa tangwa lya chikungulwila chisandu kuli yenu , munuka likehesa mbunge jenu nyi kunjika kuli Yehova mulambu wa kahya .²⁸Kanda nulinga milimo nyi yimwe mumu ha lye tangwa lya kufuka shili hakufuka shili hali yenwene kumeso ja Yehova Zambi yenu . ²⁹Mweswawo kalikehesele hatangwa lyacho kumakamutetako kuli atu jenyi .³⁰Mweswawo malinga mulimo weswawo hatangwa lize , yami , yehova , munguka munongesa hakachi ka atu jenyi . ³¹Kanda nulinga mulimo weswawo halino tangwa . Yikapwe chiyulo cha mutolo ndusu yisemuko yeswe kweswako munutwama . ³²Tangwa lino ndo mulipwa kuli yenu sambata yilemu ya kuhwima , mba nyi kulikehesa mbunge jenu ha tangwa lya muchilivwa lya kakweji ha chingoloshi putu chingoloshi ku chingoloshi ndo ku chingoloshi munukafunga sambata yenu . "³³Yehova yamba kuli Mose , ngwenyi , ³⁴" Amba kuli atu A-Yizalele , ngwenyi ' Ha tangwa lya muchikumi nyi lya muchitano a kakweji wamuchi shimbyali che chiwanyino cha yisakila kuli Yehova chikapwe ndusu matangwa shimbyali .³⁵Hatangwa litangu mulipwa lya chikungulwila chisandu . Kanda nulinga milimo yilemu nyiyimwe . ³⁶Ha matangwa shimbyali munukalambula mulambu wakulinga nyi kahya kuli Yehova . Hatangwa lya muchinake munupwa nyi chikungulwila chisandu , nukalambule mulambu wakumbula nyi kahya kuli Yehova . Achino che chikungulwila chilemu , kanda nulinga milimo nyiyimwe yilemu .³⁷Yino ye yiwanyino ya kutongola ya Yehova , munu kajilakenya yikapwe yikungulwila yisandu nukakalambule milambu wa kahya kuli Yehova , mulambu wa kahya nyi mulambu wa nona , nyi yitapo nyi milambu yakunwa , mulambu weswe hatangwa lyawo . ³⁸Yino yiwanyino ya kuweza ku sambata ya Yehova nyi yawana yenu , nyi mulambu chilakenyo , nyi milambu yenu yeswe ya mbunge yize wakuhana kuli Yehova .³⁹Hakutwala ha chiwanyino cha yisakila , ha tangwa kumi nyi lyamuchitano lya kakweji wa muchishimbyali , muze hinwakunga mbuto ja muchifuchi , nufunge chiwanyino cha Yehova matangwa shimbyali . Hatangwa litangu mulipwa lilemu lya kuhwima . nyi tangwa lya muchinake nelyo mulipwa lilemu lya kuhwima .⁴⁰Ha tangwa litangu nukatambule mihako ya mitondo mitango ya Mingaji , nyi mitondo ya mafwo , nyi misombo yaku lwiji , mba nukawahilile kumeso ja Yehova Zambi yenu matangwa shimbyali . ⁴¹Ha matangwa shimbyali ha mwaka ha mwaka , munufunga chiwanyino cha Yehova . Chino chapwa chiyulo mutolo ndusu muyisemuko yenu yeswe kweswako atwama . Nukafunge chinochiwanyino muka kweji wa muchishimbyali .⁴²Munutwama muyisakila yikepe matangwa shimbyali . Eswe waze a semukina mu Yizalele atamba kutwama mu muyisakila matangwa shimbyali , ⁴³Hanga ana jenu yisemuko yeswe muyiza kulutwe , akanyingike chize yami natwamishile A-Yizalele mu yisakila muze nachijile muchifuchi cha Engitu . Yami Yehova Zambi yenu . "' ⁴⁴Chocho , Mose wambulwilile atu ja Ayizalele yiwanyino yakutongola ya Yehova .

Chapter 24

¹Yehova yamba kuli Mose, ngwenyi, ²" Ambuila akwa Yizalele akunehene maji apema a kusolola a Olive amu ndeya, hanga yikatemuke ufuku nyi mwalwa.³Haze lya chikalakala cha shindakenyo mu mbalaka ya chikungulwila, Alone makayilulika, ufuku nyi mwalwa, ndeya yikapwa yakukwachisa kumeso ja Yehova. Chino muchikapwa chiyulo cha mutolo ndusu yisemuko yenu yeswe. ⁴Sasandote wa kulutwe akafunge ndeya nyi temo kumeso ja Yehova, ndeya cha Olu ya kusayisa.⁵Chatamba numbate wunga wakufufumuka nulinge nawo kumi lya mbolo nyi mbolo jiali. Mbolo yeswe muyipwa ya yihanda yali yali ya kumi lya yihanda ya njongo efa. ⁶Mba munukajilonga mu mikala yali, jisambano mu mukala, ha meso ya Olu kusayisa ha mesoja Yehova⁷Wa tamba kusa insesu yipema ha mikala yali hamwe nyi mbolo ngwe chivulwiso cha mulambu. Yino insesu ku muyikapwa mulambu wa kahya kumeso ja Yehova. ⁸Sambata ha sambata sasandote wa kulutwe chamutamba kululika mbolo kumeso ja Yehova hali A- Yizalele, ngwenyi chinyingi cha usendo wa mutolo. ⁹Wuno mulambu ku mukapwa wa Alone nyi ana jenyi, akajilile kumwe kuno kwa usandu, mumu che chihanda cha mulambu kuli Yehova chakululika kahya."¹⁰Halyapwila chasolokele chize mwana wa lunga wa umwe pwo ka Yizalele, yoze tato ka - Engitu, wayile hakachi ka atu ka A - Yizalele. Uno mwana wa ka Yizalele wazwelele nyi umwe lunga wa ka Yizalele mu chilombo. ¹¹Mwana wa lunga wa pwo ka Yizalele yashililika jina lya Yehova nyi kushinga Zambi, chocho atu yamutwala kuli mose. Jina lya naye Shilomete, mwana wa pwo wa Dibili, waku vungu lya ndane. ¹²Kamufungile ndo Yehova mwene aka hanjike kuzanga chenyi kuli ayo.¹³Mba Yehova yamba kuli Mose, ngwenyi, ¹⁴" mumbatenu mukwa kutuka Zambi haze lya chilombo. Waze eswe amuvwile kutukana akasa moko jo ha mutwe wenyi, mba akwa chikungulwila eswe akamwase mawe.¹⁵Unatela walumbunwine A - Yizalele nyi kwamba ngwenyi, ' mweswawo matuka Zambi yenyi akambate mulonga wenyi. ¹⁶Yiye yoze mashlilika jina lya Yehova akamwese mwene, apwe njize chipwe mwenyembo yoze unasemukina mu Yizalele. Nyi mweswewo masililika jina lya Yehova, akamushihe.¹⁷Yoze mashiha mutu, neye akamushahe. ¹⁸Nyi mweswewo mashaha chinuna cha mukwo, yiye akafwete, mwono ha mwono.¹⁹Nyi mweswewo mapihisa mwenyembo wenyi, akamulinge ngwe chizechene halinga kuli mwenyembo wenyi: ²⁰chifwaha ha chifwaha, liso ha liso, lizo ha lizo. Ngwe chizechene hapihisa kuli mutu, chocho neye akamupihise. ²¹Mweswawo mashiha chimuna akafwete, nyi mweswawo mashiha mutu akamushahe.²²Munupwa nyi shimbi yimuwika kuli mwenyembo nyi mwana wa kusemukila mu Yizalele, mumu Yehova Zambi yenyi."' ²³Chocho Mose yamba kuli atu ja Yizalele, nyi atu amutwihwishile haze lya chilombo, yoze washililikile Yehova. Amwashilw nyi mawe. A - Yizalele yalinga chize Yehova hatumina a kuli Mose.

Chapter 25

¹Yehova yamba kuli Mose ha mulundu wa Sinai , ngwenyi , ²" Hanjika kuli Izalele ngwo , ' Muze munuheta kuchifuchi chize ngunanwehe , nyi chifuchi chikapwe nyi kulama sambata ya Yehova .³Munulima minda yenu myaka yisambano , nyi ha myaka yisambano munululyeka mitondo yenu ya uva nikuhela mihako yayo . ⁴Alyoze hamwaka wamuchishimbyali , sambata yikapwe uhwimino ulemu wachifuchi nwa telaku chilama , sambata ya Yehova . Kanda nulima minda yenu chipwe kululyeka mitondo yenu ya uva .⁵Kanda nukahela yize yalisokela , nawa kanda nuhela mbuto ya muzamba yize kanda alulyeka muminda yenu . Ukapwe mwaka ulemu wauhwimino mu chifuchi . ⁶Yeswe yize muyikasoka mu minda yize kunwalimine hamwaka wasambata muyikapwa yakulya yenu . Yenu , nyi kuli ngamba jenu a malunga nyi mapwo , nyi kuli ngamba yoze watwama nyi yenu nukakunge kulya , ⁷nyi yimuna yenu nyi tushitu a muchifuchi chenu akalye yeswe yize muyikasoka .⁸Alula masambata shimbyali mu mwaka , muyipwa ngwe , shimbyali ya myaka shimbyali , chekulinga ngwo mukapwe masambata shimbyali mu mwaka , muchilumbunuka ngwo makumi awana a myaka nyi myaka livwa . ⁹Mba munutuma liji litavwi nyi tachi kweswe ha tangwa lyamuchikumi lya kakweji wamuchishimbyali . Ha tangwa lya kufuka shili munukatuma liji lya litavwi nyi tachi ndusu chifuchi chenu cheswe .¹⁰Uselenu mwaka wa makumi atano a Yehova nyi kwambujola utuswilo muchifuchi cheswe kuli enyacho . Muukapwa mwaka wa uwahililo kuli yenu , nyi upite nyi ndungo makahiluka kumunyachi wenyi .¹¹Mwaka wamakumi atano mukukapwa uwahililo kuli yenu . Kanda nukatumba minda yenu chipwe kuhela mbuto mukalye yeswe yize yalisokela , nyi kululyeka uva wa ku mitondo yize kuyishi kululyeka . ¹²Mumu mwaka wa uwahililo , keshika ukapwe usandu kuli yenu . Munukalya yalisokela mu minda .¹³Mutu mweswe nuhilwise ku upite wenyi ha mwaka wa uwahililo . ¹⁴Nyi munulanjisa munda kuli usoko chipwe munulanda munda kuli usoko kanda nukalyonga chipwe kulinga chipi kuli umwe nyi muko .¹⁵Nyi munulanda munda kuli mwenyembo , chatamba kunyingika myaka yize hiyapalika nyi mihako yakulima ndo nyikuheta ha mwaka wa uwahililo . Nyi mwenyembo unalanjisa munda anyingike chocho neye . ¹⁶Nyi myaka yinji yasala kuheta ha mwaka wa uwahililo mu wezako ndando ya munda , nyi myaka yasala yikehe nyikuheta ha mwaka wa kuwahilila nyi ndando mutepuluka , mumu yize macha mu munda wa yoze malanda muyilita nyi myaka shimbu mwaka wa kuwahilila kanda . ¹⁷Kanda nulyonga , chipwe kuliluwisa umwe nyi mukwo ; alyoze , lemesenu Zambi wenu . Mumu nguli Yehova Zambi wenu .¹⁸Keshika munulinga kulita nyi yiyulo yami , fungenu shimbi jami , nyi kuyilinga . Chocho munukatwama kanawa muchifuchi . ¹⁹Chifuchi muchikema mbuto yacho , nawa munukapwa nyi kulya nyi kukuta nyi kutwama kanawa .²⁰Nyi munwamba ngwenu , ' Yika mutukalya ha mwaka wa chishimbyali ? Talenu , twahashile kutumba mbuto nyi kukungulula yakulya yetu . " ²¹Yami mungutuma kunuwahisa kwiza hali yenu ha mwaka wamuchisambano , chocho mukukema mbuto ya myaka yitatu . ²²Munukalima minda ha mwaka wa muchinake munukalya mihuko ya mwaka wa muchisambano nawa munukapwa nyi kulya cha mwaka kunyima nyi yize nunatuluka . Ndo kucha cha mwaka muchilivwa , munukalya kuli yize nwatulikile myaka yakunyima .²³Kanda nulanjisa chifuchi chenu kuli weka , mumu chifuchi hichami . Enu eswe nuli yilambala nyi myaka yenu yikehe ha chifuchi chami . ²⁴Mukataliliza atu kuhilwisa nawa minda jo yize walanjile ; nukataliliza nawa kulandulwisa minda kuchisemuko kuze nwalanjile . ²⁵Nyi mukwenu muka Izalele mapwa chiswale nyi ha chino malanjisa chihanda chimuwika cha upite wenyi , mba usoko wenyi ali hakamwihi akeze nyi kumuukula yize mukwo hanalanjisa .²⁶Nyi mutu kechi nyi usoko wa kuumukula upite wenyi , mba nyi hapwa nyi pichi nyi mbongo ja kulikulila . ²⁷Alule myaka yapalikaho kufuma ha shimbu alanjishilileho munda wenyi nyi kuhilwishila mbongo kuli yoze walanjile . Nahase kuhiluka ku upite wenyi . ²⁸Alyoze nyi kechi nyi upite wa kuukula munda wenyi mwene , munda muhukapwa wayoze mwene walanjile ndo nyi kuheta ha mwaka wa kuwahilila . Ha mwaka wakuwahilila , munda makamuhilwishila mwene yoze walajishile . Nyi uoite muhukahiluka kuli mwene mutangu .²⁹Nyi mutu malanjisa zuwo lya kujikinyina mu limbo , mahasa kuli kula ndo mwaka wa muwundu kufuma haze ayilanjishilile . Ha mwaka wa muwundu mapwa nyi tachi ja kuukula . ³⁰Nyi zuwo kahashile kuli kula ndo nyi mwaka hiwahwa , nyi zuwo lya kujikilila limbo mulipwa upite wa yoze walilanjile nyi chisemukochenyi . Kechi kalitusula ha mwaka wa uwahililo .³¹Alyoze mazuwo a mu yihunda yize kuyishi yipanga yajinguluka kali ngwe minda ya chifuchi . Mahasa kwakula , chiko nawa akahilwise ha mwaka wa kuwahilila . ³²Alyoze , ma zuwo ja Alevi ali mu membo jo mahasa kwakula kala shimbu .³³Nyi umwe hali Alevi mahona kukula zuwo lize alanjishile , mba zuwo lize alanjishile mu limbo chatamba kuli hilwisa ha mwaka wa kuwahilila , mumu mazuwo ja Alevi mu membo jo we upite wo hakachi ka atu a Izalelele . ³⁴Alyoze minda yize yili hakamwihi nyi mazuwo jo kanda akalanjisa mumu wapwa upite wo wa mutolo kuli Alevi .³⁵Nyi mukwenu muka limbo malumuka chiswale kahashile kulikwasa yiye mwene , munumukwasa ngwe chize mwakukwasa a njize chipwe ngwe mutu wakweka uli hakachi kenu . ³⁶Kanda umufwetesa mbwezo nyiyimwe chipwe kupichila hali yiye , alyoze vwila woma Zambi mukulinga chocho usoko we matwama nyiyena . ³⁷Kanda numwaha mbongo ha mbwezo , chipwe kumulanjisa ya kulya mumu wa mbongo . ³⁸Yami Yehova Zambi wenu , wa nuchijile muchifuchi cha Engitu , kulinga ngwami ngunwehe chifuchi cha Kanana , nawa ngupwe Zambi wenu .³⁹Nyi mukwenu malumuka chiswale nyikulilanjisa yiye mwene kuli yena , kanda wumuzachisa ngwe kapinji . ⁴⁰Akapwe kuli yena ngwe ngamba wa fweto . Apwe ngwe mutu unatwame shimbu yikehe nyi yena. Makakuzachila ndo nyi mwaka wakuwahilila . ⁴¹Mba makakatuka kuli yena , yiye nyi ana jenyi hamuwika , kumakaya kuli akwa munyachi wenyi nyi ku upite wa tato .⁴²Mumu o tuvumbi twami waze nachijile mu chifuchi cha Engitu . Kechi kulanjishiwa ngwe ndungo . ⁴³Kanda nwayula nyi ukalu , mba nwaha vumbi kuli Zambi wenu . ⁴⁴Mba kuli ndungo jenu a malunga nyi a mapwo , waze nwakufumisa kumavungu ali hakamwihi nyi yenu nukalande ndungo kuli wayo .⁴⁵Munahasa nawa kulanda ndungo kuli a njize waze atwama nyi yenu , waze asemukila muchifuchi chenu , anahase kupwa upite wenu . ⁴⁶Munuhasa kwaswanyisa nyi ana jenu ali nyiyenu, kukwachilila ngwe upite , nyi kwalinga ndungo a mutolo , mba kanda nuyula akwenu nyi ukalu hali atu ja Izalele nyi utenu .⁴⁷Nyi njize chipwe atu waze nwa twamano ha shimbu yikehe mapwa nyi upite , mba umwe mukwenu mukwa Izalele hapwa chiswale nyi kulilanjisa yiye mwene kuli yoze njize , chipwe kumunyachi wa yoze njize , ⁴⁸muze mukwenu mukwa yisalele hamulanda , munuhasa kumulanda nawa . Umwe muchisemuka chenyi mahasa kumukula yiye .⁴⁹Chipwe natu , chipwe musonyenyi , mamukula , chipwe umwe wamunyachi wenyi . Chipwe , nyi hapwa pichi malikula yiye mwene . ⁵⁰Aka livwashane nyi yoze mutu wamulanjile ; akalule myaka haze alilanjishile yiye mwene kuli yoze wamulanjile nyi myaka yasalako kuheta ha kumutusula muyipwa nyi kulita mbongo akufweta ngamba wafweto , nyi ha myaka makamuzachila yoze wamulanjile .⁵¹Nyi myaka kuyili yinji nyi kuheta hamwaka wakuwahilila , mahilwisa ndando yinalite ngwe yizeyene myaka . ⁵²Nyi kwasala myaka yikehe kuheta ha mwaka wakuwahilila , chocho akalitese nyi yoze wamulanjile , kulita nyi myaka yasalako shimbukanda nuheta ha mwaka wakuwahilila , mahasa kufweta mbongo ja kuli kula kukawula myaka .⁵³Munukamuyula ngwe ngamba nwatwama nenyi ha mwaka nyi mwaka kanda numuyula nyi ukalu . ⁵⁴Nyi kamukulile chocho , yiye makazata ndo nyi mwaka wa uwahililo , yiye nyi ana jenyi . ⁵⁵Kuli yami atu ja Izalele a ngamba .Ngamba jami nachijile mu chifuchi cha Engitu . Nguli Yehova Zambi wenu .

Chapter 26

¹kanda nukalilingila tuponya, nyi nukazundula yuma yakusonga chipwe nguji lyaliwe lisandu, kanda nukasa kaponya wa kwola muchifuchi chenu yoze mukafukama, mumu nguli Yehova Zambi yenu. ²Nukafunge masambata jami nyi kulemesa zuwo lyami lisamdu. Yami Yehova.³Nyi mumwenda muyiyulo yami nyi kufunda shimbi jami nyi kusononoka, ⁴mba mungukanwaha vula mushimbu yayo; kamavu makemisa mihuko, nyi mitondo ya mumavu muyikema mihuko yaya.⁵Kuzungula chenu muchikatwalilila ndo kushimbu yakucha mbuto, nyi mbuto munukacha muyikoka ndo shimbu yakutumba yokwa. Munukalya mbolo nyi kukuta ka nyi kuttwama kanawa kuze munukalinga mazuwo muchifuchi. ⁶Mungukahana uhwimino mu chifuchi; munukapomba kuhona nyi chimwe cha kunuchinyisa. Mungukachiza tushitu yilyanyi kusuku nyi chifuchi, nyi poko yamukwale kuyichi kapalika mu chifuchi chenu.⁷Munukahuma akwa kole jenu, nyi kuholokela kuli yenu kupoko yamukwale. ⁸Atano amuli yenu makahuma kulakaji, nyi kulakaji amuli yenu makalima kumi lya tuminu; akwa kole jenu makaholokela kuli yenu ku poko yamukwale.⁹Mungukamutala nyi vumbi nyi kukanupwisa semi nyi kukanwokesa; mungukakolesa usendo wami nyi yenu. ¹⁰Munukalya yakulya munukatulika shimbu yinene. Munukaneha yakulya yize munutulika mumu munukafupa mwakutulikila ha kucha yaha¹¹Mungukasolola Tabanaku yami muli yenu, chichi kamweseka nawa. ¹²Mukenda hakachi kenu nyi kupwa Zambi yenu, nyiyenu munukapwa atu jami. ¹³Yami Yehova Zambi yenu, yoze wanuchijile muchifuchi cha Engitu, hanga nukahone kupwa ndungo jo. Namakwine mitondo ya kulu yenu nyikumwendesa nyi kwoloka.¹⁴Alyoze nyi kumuchi kangupajika, nyikuhona kwononoka shimbi jo, ¹⁵nyi munulelesa yiyulo yami nyi kweseka shimbi jami, ka nuchikahasa kwononoka shimbi jami jeswe, alyoze munikatangula usendo wami -¹⁶nyi munulinga yono yuma, mba munikalinga chino hali yenu, mukanangila woma hali yenu: mukanangika woma hali yenu, misongo nyi kachi yoze makenyeka meso nyi kuhulumuna myono yenu. Mumu akwa kole jenu makalya kufumbuka chacho, munu katumba mbuto jenu chamokomoko. ¹⁷Mungukalimika nyi yenu, nya akwa kole jenu makanuyula, nyi yenu munukachina, chipwe kwakuhona nyi umwe unanuhange.¹⁸Nyi ngwe munyima ya yino yeswe kunwangu pajikile, mba mukanukanunyamisa yisuho shimbiali ha shili jenu. Mungukamakuna kulenga chenu cha tachi. ¹⁹Mungukalumuna malilu ngwe utale nyi mavu jenyi mungukalumuna ngwe unengu. ²⁰Tachi jenu mujikazata chamokomoko, mumu mavu jenu keshi kema mbuto, nyi mitondo yenu mu chifuchi kuyichi kema mihuko.²¹Nyi munwenda nyikulimika nyi yami, nyi kuhona kungupajika, mungukaneha yisuho shimbiali ya yipupu hali yenu mu yihana milonga yenu. ²²Mungukanutumuna tushitu amuyambu, kumakanwiya ana jenu, makanongesa yimuna yenu, makanutepulula hanga jila jenu jikapwe jahululu.²³Nyi ngwe hanga munuchisako kwenda kwakuhona kutambula kululika chami nyi kutwali kwenda nyi kulimika nyi yami, ²⁴chenacho nyi yami mungukaya lutwe mukulimika nyi yenu, nyi yami mwene mukanu kanyamisa yisuho shimbiali mumu wa shili jenu.²⁵Mungukaneha poko yamukwale hali yize muyikaneha utenu hakuhana kufunga usendo. Munukalikungulula hamuwika mukachi ka yihunda, nyi kutuma musongo hali yenu kukuze, nyi kukanu kujika mumoko jakwa kole jenu. ²⁶Muze mungu kahonesa kulia chenu kwoka, kumi liama pwo makahasa kwocha mbolo jenu mu Forno yimuwika, mukanu pangila mbolo jenu Makaji, Pezalisa. Munu kalya alyoze kunuchika kuta.²⁷Nyi kunuchi kapajika nyi kulinga yino yuma, mba munweda kuya lutwe nyi kulimika nyi yami, ²⁸mba mukalimika nyi yenu mu utenu, nyi yami munguka nuzamisa kuhyana yisuho shimbiali kulita nyi milonga yenu.²⁹Manukalya misunya ya anenu ama lunga; munukalya misunya ya anenu amapwo. ³⁰Mukanongesa manangamo jenu, mungukapuzula yilumbilo yenu ya insesu, mungukalumbika mijimba ya afu jenu ha mijimba ya tuponya twenu, nyi yami mwene mungukanuvwila kole.³¹Mukalumuna yihunda yenu muyikapwa yahululu nyi kunongesa mazuwo jenu usandu. Mba chichi kawahilila nyi vumba yalupembo mupema wa milambu yenu. ³²Mukenyeka chifuchi nyi akwa kole jenu waze meza kutwamamo makakomoka halwenyeka. ³³Mukanumwangina ku mavungu, nyi kukachiza poko yamukwale nyi kunu kaula. Chifuchi chenu munuka chihichika, nyi yihunda yenu muyi muyikapwa yahululu.³⁴Mba nyi chifuchi muchikawahilila nyi masambata shimbu hichipwa chahululu nyi nuli mu chifuchi cha kole jenu. Hashimbu yize, chifuchi muchikahwima nyi kuwahilila masambata. ³⁵Muze muchikapwa kumushi atu, muchikahwima, chize muchikapwa kuhwima chize kanda nupwa nacho hama sambata jenu, muze nwatwaminemo. ³⁶Hakutwala kuli waze makasala muchifuchi cha akwa kole jenu, muka tuma woma mu mbunge jenu hanga chipwe kuholoka chalifwo muchilinyika nyi fuji muchi kanukasumuna, munuka china ngwe kuchina cha ku poko yamukwale. MUnukalimbuka, chipwe kukushi nyi yoze unanuhange.³⁷Munu katalyangila umwe hali mukwo ngwe waze ana hange ku poko ya mukwale, chipwe wakuli unanuhange. kunuchi kapwa nyi tachi jakumana kumeso ja akwa kole jenu. ³⁸Munukamona hakachi ka mavungu, nyi chifuchi cha akwa kole jenu muchi kanumbula. ³⁹Waze makasala mukachi kenu makasula mushili jo, muze muze muyifuchi yakwa kole jenu, nyi mumu wa shili ja tato neo makasula.⁴⁰Alyoze kachi makashikisa milonga yo nyi milonga yatato, nyi kufumbukila chize chapwile chaluchisa kuli yami, nyi muze endele mukulimika nyi yami - ⁴¹yize yangulingishile kulimika no nyi kwatwala kuchi fuchi cha akwa kole jo - nyi ngwe mbunge jo jaulima mujilikehesa, nyi matambula kufumba cha shili jo, ⁴²chenacho mukeuluka mumbunge usendo wami nakolesele nyi yakomba, usendo wami nakolesele nyi Yizake, nyi usendo wami nakolesele nyi Apalahama; nawa, mukeuluka nyi chifuchi.⁴³Chifuchi makachihichika hanga chikawahilile nyi sambata jacho shimbu hachihichika kumushi atu. Mba mazeya kulufumbo wa uhenge wo mumu o alelesele shimbi jami nyi mbunge jo ja upikali nyi yi yulo yami.⁴⁴Chipwe hano yeswe, muze achili mu chifuchi chakwa kole jo, chichi kalelesa, chipwe chichi keseka mukwanongesa eswe mukuhona kuhetesa usendo wami nya ayo, mumu yami Yehova Zambi yo. ⁴⁵Alyoze hamukunda wo mukakolesa usendo nyi tulamba two, waze nachijile muchi fuchi cha Engitu kumeso ja ma vungu, hanga ngukapwe Zambi yo. Yami Yehova."⁴⁶Yino ye yiyulo, nyi yuma yakutuma, nyi shimbI jize Yehova walingile mukachi kenyi chi atu ja Yizalele ku mulundu wa Sinai kuli Mose.

Chapter 27

¹Yehova yamba kuli Mose ngwenyi , ²" Hanjika kuli atu ja Yizalele nyi kwamba ngwe , ' Nyi umwe malakenya chilakenyo kuli Yehova , akafwete nyi kulita nyi ndando jize makamutongwela .³Ndando munusela hali lunga chize kumyaka makumi aali amyaka ndo kumakumi a sambano amyaka muyipwa makumi atano ashekele ja palata , nyi kulita nyi shekele ya muma musandu . ⁴Nyi mapwa pwo ndando mamusela makumi atatu ashekele .⁵Uli nyi myaka itano ndo kumyaka makumi aali ndando yenyi makumi atatu ashekele , hali mapwo kumi lya shekele . ⁶Nyi mapwa nyikakweji umuwika ndo kumyaka itano ndando yalunga muyipwa shekele jitano ja palata , hali pwo shekele jitatu ja palata .⁷Nyi mahyana makumi a sambano amyaka lunga ndando yenyi kumi lya shekele nyi shekele jitano , hali pwo kumi lya shekele . ⁸Nyi mutu mahona kuhetesa chilakenyo kwesekesa nyi ndando yize mamusela , akatwale mwe mutu kuli sasendote , hanga akamusele ndando kwesekesa nyi kuhona chenyi .⁹Keshika nyi kwe chimuna malakenya mutu kutwala kuli Yehova , yihanda yeswe yachimuna muyipwa yisandu . ¹⁰Mutu kanda alumuna chipwe kusumbakenya chipema ha chipi , chipwe chipi ha chipema . Nyi ngwe ma chizako , chi muna umwe kuli mukwo , eswe nyi yoze achizeko mapwa asandu .¹¹Keshika , nyingwe chimuna alakenyenga mutu kuli Yehova waluchisa , Yehova kechi kumutambula , mwe mutu akatwale chimuna kuli sasendote . ¹²Sasendote makamusela ndando , kulita nyi upi wenyi . Ndando yeswayo makamusel asasendote ye nayo . ¹³Alyoze mwenya chimuna nyi makazanga kunukula , akawezeleko yihanda yitano ku ndando yenyi .¹⁴Nyi ngwe mutu masela zuwo lyenyi lisandu kuli Yehova , sasendote masela ndando nyikulita nyi upeme walyo hanji nyi upi walyo . Ndando makalisela sasendote , yenayo muyikapwa . ¹⁵Mba nyi mwenya zuwo mazanga kwikula , akawezeko chihanda cha ndando ku ndando , mba mulikapwa nyi lyenyi .¹⁶Nyi umwe masela chihanda chachihinga chenyi , ndando yacho muyikapwa kulita nyi mbuto yacho - homele yimuwika ya sevanda munusela ndando yamakumi atano ashekele ja palata .¹⁷Nyi hasela munda wenyi chize kumwaka wa uwahililo , ndando yacho nwasele . ¹⁸Alyoze nyi masela munda wenyi kulutwe lya mwaka wa uwahililo , sasendote akalule ndando yawo kulita nyi myaka yasalako ndo ku mwaka wa uwahililo , nyi ndando yawo nukatepulule .¹⁹Nyi ngwe mwenya munda mazanga ku ukula , akaweze chihanda cha ndando ku ndando , mba mu upwa nyi wenyi . ²⁰Nyi kakulile we munda , chipwe nyi haulanjisa ku mutu weka , kechi kaukula nawa . ²¹Keshika , we munda , nyi maukula hatangwa lya uwahililo , muukapwa mwambu usandu kuli Yehova , ngwe mulambu uze hiunahu kulambula kuli Yehova . Makauzuka kuli sasendote .²²Nyi ngwe mutu mahana chihanda chamunda , chize kuchakundamine ku mavu ja usoko , ²³sasendote akalule ndando yakuheta ndo kumwaka wa uwahililo , mwe mutu akafwete ndando hatangwa lize ngwe chawana chisandu ku meso ja Yehova .²⁴Ha mwaka wa uwahililo , munda muukahiluka kuli yoze waulanjishile , yoze wauzukile . ²⁵Ndando yize munukasa yikalite nyi shekele ya muma musandu , makumi aali angela makafwika shekele umuwika .²⁶Nyi umwe kanda akahana kapula -jimo wa chimuna , mumu kapula- jimo kapwa wambala wa Yehova ; chipwe wa ngombe chipwe wapanga , wambala wa Yehova . ²⁷Nyi ngwe chimuna mapwa waluchisa , mwenye ye akamulande handando ize hamusela , akawezeko chihanda cha ndando ku ndando . Nyi chimuna kamukulile , akamulanjise handando ize mamusela .²⁸Nyichimwe chuma mutu makatumbika kumeso ja Yehova , ku yuma yeswe mapwa nayo , chipwe mutu chipwe mutu chipwe chimuna , chipwe munda wa usoko wenyi , muchikalanjishiwa chipwe kukukula . Yuma yeswe maka tumbika muyikapwa yisandu kumeso ja Yehova . ²⁹Nyi umwe hamutumbikila shingo yakumwonwona hakachi ka atu kanda aka mukula . Yono mutu akamushihe .³⁰Chihanda chakumi cha ha mavu , chipwe chambuto ya mavu chipwe cha muhuko ya mutendo , yambala ya Yehova . ³¹Nyi ngwe mutu makula chakuchihanda chenyi cha kumi , akawezeko chihanda cha ndando .³²Chihanda chakumi cha ngombe chipwe cha mapanga , chimuna mweswe wakwalula kuli kafunga , wamuchikumi mapwa musandu kuli Yehova . ³³Kafunga kanda akasakula hali mupema nyi mupi chimuna , chikwo nawa kanda akasumbakenya . Nyi masumbakenya , ka eswe makapwa asandu . Kechi kamukula . "'³⁴Jino je shimbi jize Yehova watuminyine ha mulundu wa Sinayi kuli Mose ja atu ja Yizalele .

Judges

Chapter 7

¹Mba Jerumbale ( chekwamba ngwo, Ngindyone) yalimeneka nyi tujita twenyi eswe, yajika nyi musumba wo ku sesa lya shima lya Halonde. Musumba wa Amindiyane yiupwa ku noleteyo muchimbongo kukamwihi nyi ku mulundu wa Mole.²Yehova yamba kuli Ngindiyone ngwenyi, "Tujita uli no oka naye chichi kunwaha kukumba Amindiyane, hakwamba A-Yizalele kanda alisambula kuli yami, ngwo, ' Kutachi ja yetwene hitwakumba.' ³Keshika, lweza tujita twe ngwe, " Mweswawo unevu woma , mweswawo unachikima, ahiluke nyi kuli handununa kuli yetu kufuma ku mulundu wa Ngilyande. "' Mba atu ali tununu makumi aali nyi aali yahiluka, nyi kumi lya tununu asalile.⁴Yehova yamba kuli Ngindiyane, " Hindu tujitu waze uli no oka naye . Apalumwise ku meya, kwenako mungukakuhandunwinawo. Nyi mungwamba kuli yena ngwami, awu mwe maya nyi yena, mwe maya nyi yena; mba nyi munwamba ngwami, yono kechi kuya nyi yena, mwenawo kechi kaya. "⁵Chenacho Ngindiyane wapalumwishine e tujita ku meya. Nyi Yehova yamba ngwenyi, " Handununa mutu mweswe yoze wakunwa meya kuzondama ha makungunwa jo. " ⁶Kulakaji jitatu anwine meya nyi moko . Akwo eswe yasaho makungunwa hakunwa meya.⁷Yehova yamba kuli Ngindiyane ngwenyi, " Nyi tujita kulakaji atatu wano anwine nyi moko jo, mungunulamwina nyi kunukwasa kukumba hali Amindyane . Lweza waze akwo asalaho ahiluke ku mahyo. " ⁸Mba waze asakwileho ambachile yakulya yo yeswe hamuwika nyi yitavwi. Ngindiyane wahilwishile malunga akwa Yizalele, mutu mweswe ku mbalaka yenyi, alyoze wasalile lume nyi malunga kulakaji atatu. Keshika chilombo cha Mindiyane yiupwa ku mwanda mu chikulo.⁹Ha ufuku uzewene Yehova yamulweza ngwenyi, " Katuka ! jingilikenu chilombo cho, mumu hina chihana mumoko je wukawukumbe. ¹⁰Alyoze nyi uli nyi woma palumuka ko, uye ku chilombo che hamwe nyi kavumbi ke Pula, ¹¹nwivwe yuma yize mahanjeka, mba munutakama nyi kujikiza nyi kwasa no jita, " hohene Ngindiyane yaya nyi kavumbi kenyi Pula, kupalumukina kusesa lya chilombo wa akwa kole jo.¹²Amindiyane, nyi Amaleke nyi mavungu a ku musamu te halizaza mu chikulo, kwoka cho ngwe makumbi . Nyi tumelu two yitoka ngwe masekeseke a ku mbumbulu yaku ka lunga lwiji.¹³Muze Ngindiyane ahetele kuze , yevwa umwe mutu te kalweza mukwo chiloto. Ngwenyi, "Tala ! Ami nalotanga, namonanga kambolo ka masa kanalangumukina ku chilombo wa Amindiyane. Yiliza ku mbalaka, nyi kupupa ko nyi tachi jinene kupupa ku zuwo yilwalumuka, yilitala mwilu. " ¹⁴Mba sepa lyenyi yamukumbulula ngwenyi , "Kushi chuma nyi chikwo ka awo uli mukwale wa Ngindiyane mwana wa Joashe, ka Yizalele. Zambi ha mwaha kukumba Amindiyane nyi tujita two tweswe. "¹⁵Muze Ngindiyane hevwa chiloto nyi ulumbunwiso wacho, yafukama hashi nyi ku wayila Zambi. Mba yahiluka ku chilombo cha Yizalele yamba ngwenyi, ' Katukenu! Yehova hakunjika tujita twa Amindiyane mu moko jenu. " ¹⁶Yahandununa kulakaji ya tujita twenyi mu mbunga jitatu, yahana chitavwi kuli mutu nyi mutu nyi mulondo wakuhona nyi chimwe mukachi, nyi soka lya kahya mukachi ka mulonda weswe.¹⁷Yamba kuli ayo ngwenyi , Talenu kuli yami nungwimbulule yize ngunalingi, kanyamenu ! muze yami munguheta ku sesa lya musumba , nungwimbulule yize mungulinga. ¹⁸Muze munguhumuna chitavwi, yami nyi waze nguli nawo, mba nyi yenu nawa munuhimuna yitavwi yenu mu masesa mweswe a chilombo nyi ku kololoka ngwenu, ' Mumu hali Yehova nyi mumu hali Ngindiyane!"'¹⁹Mba Ngindiyane nyi kulakaji lya tujita apwile nawo yakundama ku chilombo, te hakamwihi nyi hakachi ka ufuku. Te Amindiyane kana salakanyisaho tufunga, yemba yitavwi yo nyi kupuzwola milondo yo yapwile mumoko jo.²⁰Mbunga jeswe jitatu yijimba yitavwi yo nyi kupalula milondo yo . Ayo eswe akwa chile masoka jo akahya ku moko a chimuso nyi yitavwi ku moko jo a chindume hanga akolololwese. Yakololoka , " Mukwale wa Yehova nyi wa Ngindiyane . " ²¹Mutu mweswe yamana homa lyenyi ku sesa lya chilombo nyi Amindiyane nyi tujita two yachina. Yachina nyi kutetwoka.²²Muze kulakaji atatu embile yitavwi yo, Yehova yakolesa ma mbunge ja akwa Mindiyane kulizwelesa ene nyi ene nyi mikwale yo . Yachinyina ku Mbete shita kutalikisa ku Zelela, ndo ku njiza ya Ambele Mehola, kukamwihi nyi Tambate. ²³Malunga ja Yizalele akuvungu lya Nafatali, Ashele, nyi mbunga yeswe ya Manase yatambyeka , yakaula Amindiyane .²⁴Ngindiyane yatuma tunganda ku chifuchi cheswe cha milundu ya Epalaime, ngwenyi, " Palumukenu nwapatwize akwa Mindiyane talenu kanawa lwiji wa Yondawu, ndo ku Mbetembala nyi lwiji wa Yondawu. ²⁵Yakwata myanangana aali ja Amindiyane, Olembe, nyi Zembe. Yashihila Olembe ku liwe lya Olembe, yashihila Zembe kukamwihi no wa vinyu wa Zembe . Yahanga lume akwa Mindiyane, yamunehela nyi mitwe ya Olembe nyi Zembe mwe Ngindiyane te kali kusali likwo lya Yondawu.

Esther

Chapter 1

¹Chapwile ha matangwa a Ahasheulu ( mwe Ahasheulu yono wayulile chize ku Yindya ndo ku Etiopya, helu lya kulukkaji ya yifuchi nyi makumi aali a yifuchi nyi yifuchi shimbyali ) , ²ha matangwa aze shimbu mwanangana Ahashuelu watwamine ha ngunja ya wanangana mwe mu mbala ya shushane.³Ha mwaka wamuchitatu wa kuyula chenyi, yalinga chiteleka hali alemu jenyi nyi tuvumbi jenyi. Maswalale akwa Peja nyi Mendya, nyi akwa lutwe, nyi alemu a yifuchi yatwama kumeso jenyi. ⁴Yasolola upite wa wanangana wenyi wa uhenya nyi ulemu wa ulamba wenyi wahyana matangwa anji- ngwe kulakaji nyi makumi nake a matangwa.⁵Muze matangwa waze hahwa, mwanangana yalinga chiteleka ha matangwa shimbyali. kuli atu eswe waze apwile mu mbala ya sushane, anene nyi akepe. Chapwile kuze ku yize ya jandine ya zuwo lya mwanangana. ⁶Kwapwile mahina atoma nyi ala nyi alauluka, akukasa nyi linyu lipema nyi ufungo ku ngo ja pulata ha manguji amawe a mamole. Yitwamo yapwile ya olu nyi pulata ha mawe a mamole, nawa achila, nyi atoma nyi a chizumwa, nyi ala.⁷Yaaha ya kunwa mumisenga ya olu. Musenge nyi musenge yalipwila nyi vinyu ya wanangana ya kulumbama nyi kulita nyi uhanyi wa mwanangana . ⁸Kunwa chapwile nyi kulita nyi shimbi yino, " Nyiumwe mashinjika mukwo, " mumu chocho mwanangana hahaana shimbi kuli tuvumbi eswe a mu zuwo lyenyi akalinge nyi upale wa mutu nyi mutu.⁹Mwazovu Vashitu iye nawa yalinga chiteleka hali mapwo a mu zuwo lya mwanangana Ahashuelu. ¹⁰Ha tangwa lya mu chishimbyali, muze te mbunge ya mwanangna yinawaha mumu vinyu, Yalweza Mehumane, nyi Mbezeta, nyi Halabona nyi Mbengeta, nyi Ambangata, nyi Zetale, nyi kalaka ( tuvumbi shimbyali aze akuvumbika kumeso ja mwanangana ) , ¹¹anehe mwazovu Vashiti kumeso lya mwanangana nyi chipangula cha wanangana. Akalweze atu nyi e alemu upeme wenyi, mumu wapwile chikolo mupema kumeso.¹²Alyoze mwazovu Vashiti kasolo kuta ku liji lya mwanangana lize tuvumbi amulwezele. Keshika mwanangana yatenuka chikolo, utenu wenyi wasasaminyine mumbunge yenyi.¹³Chocho mwanangana yamba kuli a mana, waze anyingikine tungonde nyi myaka ( mumu chocho mwanangana walingile nyi eswe waze anyingikine shimbi nyi upatwilo) . ¹⁴Waze alihachile nenyi apwile Kalashena, Shetale, Andamata, Tashi, Mele, Malasena, nyi memukane, alemu shimbyali a ku Peja nyi Mendya. Amwene meso ja mwanangana , ayo nawa apwile nyi yihela mu wanangana. ¹⁵Kulita nyi shimbi, kuchi mutumulinga mwazovu Vashiti mumu kasolo kuta ku liji lya mwanangana Ahashuelu, lize amulwezanga kuli tuvumbi? "¹⁶Memukana yamba ku meso ya mwanangana nyi alemu, " Mwazovu vashiti kalingile chipi kuli mwanangana wika, alyoze kuli alemu eswe nyi atu eswe waze ali muchifuchi cheswe cha mwanangana Ahashuelu. ¹⁷Mumu chuma chino mwazovu halinga muchisangiwa kuli apwo eswe. Mba malunga eswe malela kumeso jo. Mahanjika ngwo, ' Mwanangana Ahashuelu watumine anehe mwazovu Vashiti kuli iye, alyoze kasolo kuta. ' ¹⁸Nyi musono myazovu a Peja nyi Mendya ha kwivwa chuma chino cha mwazovu mamba mamba chimuwika kuli alemu eswe ja mwanangana. Chocho mukupwa sau nyi ufwatulo.¹⁹Nyi chinawahilamwe mwanangana, ahane shimbi ya mwanangana, ayisoneke mu shimbi ja Peja nyi ja Mendya, kuyichi kwalumuka, ngwo Vashiti kechi kunjila nawa kumeso ja mwanangana. Nyi mwanangana ahane ulamba wenyi kuli umwe wa muhyane. ²⁰Mba muze mambujola muchifuchi chenyi chinene shimbi yino ya mwanangana , mapwo eswe malemesa malunga jo, kuli anene nyi akepe. "²¹Chuma chino chapemene mwanangana nyi alemu jenyi , mba mwanangana yalinga nyikulita nyi liji lya Memukane. ²²Yatuma mikanda mu yifuchi yeswe ya mwanangana, chifuchi cheswe nyi kusoneka chako, nyi kuli atu eswe nyi kulita nyi limi lyo. Yahana shimbi ngwo lunga mweswe akayule zuwo lyenyi. Akambujole shimbi yino mu limi lya vungu lyeswe.

Chapter 2

¹Kulutwe lya yino yuma, muze ufwatulo wa mwanangana Ahashuelu hiwatula, Yewuluka chize Vashiti nyi chize halinga. Yewuluka nawa ha shimbi yize hanahana hali iye. ²Keshika tuvumbi a mwananga waze amulingilile yamba ngwenyi, " Afupile mwanangana pwo mupema hali mapwo waze kanda achinyingika malunga.³Mwanangana akatongole mu yifuchi yeswe ya chiyulo chenyi yilolo, akakungulule eswe ana - mapwo apema waze kanda achinyingika malunga ku zuwo lya mapwo ku limbo lya Sushane. Akaakunjike kuli Hangayi, kavumbi wa mwanangana, mukwa kufunga mapwo, akahe yuma yo ya kulipemesa nayo. ⁴Mba mwana pwo yoze mwanangana mawahilila nenyi mapwa mwazovu kusalakana Vashiti. " Chuma chino chawahililile mwanangana, yachilinga.⁵Kwapwile umwe ka - Yunda mulimbo lya Sushane jina lyenyi Mondekayi mwana wa Njaile mwana Shimei mwana Kishi ka - Mbenjamine. ⁶Iye amuchijile te ku Yelusaleme hamwe nyi funge waze ambachile nyi Jokonyiya, mwanangana wa Yunda, Yoze Nembukanezole mwanangana wa Mbambilone ambachile.⁷Mondekayi walele Handasa, mwe, Esitele, mwana wa pwo wa natu wenyi, Mumu keshi nyi tato nyi naye. Mwana pwo yono kapwile chileza mupema chikolo. Mondekayi wamutambwile akapwe mwanenyi.⁸Muze shimbi ya mwanangana ha yambujola, ana mapwo anji awanehene kulimbo lya Sushane. Akaafunge kuli Hangayi. Esitele neye amunehene ku zuwo lya mwanangana nawa akaamufunge kuli Hangayi, funge wa ana mapwo. ⁹Mwe mwana pwo yamuwahila chikolo, yamulinga vumbi. Hohene yamwaha yuma yize yakulipemesa nayo nyi hamuwika nyi kulya chenyi. Nyi tuvumbi jenyi shimbyali waze chatamba kumwaha a ku zuwo lyamwananga, mba yamututulula ku yipatulo yize yahyana mu zuwolya mapwo.¹⁰Esitele te kanda achisolola vungu lyenyi, hanji chisemuko chenyi, mumu Mondekayi hamwaha shimbi kanda achisolola. ¹¹Nyi Mondekayi wendele tanga nyi tangwa kulutwe lya haze lya yize zuwo lya mapwo , anyingike nyi Esitele kanahinduka nyi kuchi anapu, nyi yize muyikalingika hali iye.¹²Muze shimbu yaheta lya umwe mwana pwo kunjila kuze kuli mwanangana Ahashuelu - nyi kulita nyi shimbi ya mapwo, wapwo weswe nahase kumanununa kumi lya tukweji nyi tukweji aali a kuli pemesa, tukweji asambano nyi maji a mila, nawa tukweji asambano nyi tumbuto twa lupembo mupema hamwe nyi yuma yize yakulipemesa mapwo - ¹³Muze mwana pwo maya kuli mwanangana, cheswacho mwana pwo mazanga mamwahacho kukatuka kuze ku zuwo lya mapwo, hakwamba akatwale ku zuwo lya mwanangana.¹⁴Ha chingoloshi manjila, mba ha kucha mahiluka ku zuwo lyamuchali lya mapwo, akamufunge kuli shashangaji, kavumbi ka mwanangana, mukwa kufunga mapwo waze kakutwama nyi lunga alyoze nyi pwo lyenyi ko. Keshi kuhiluka nawa kuli mwanangana ndo mwanangana mamuzanga chikolo mba ma musanyika ha jina lyenyi.¹⁵Mba muze ola ya Esitele yahetele ( mwana wa Ambihele, natu ya Mondekayi, yoze atambwile kupwa mwanenyi ) hilyaheta kunjila kuli mwanangana, kechile nyichimwe, shina chize mamwaha kuli kavumbi Hangayi, yoze wapwile funge wa mapwo, Eswe amu mwene Esitele amuzangile. ¹⁶Esitele amutwalile kuli mwanangana Ahashuelu mu zuwo lyenyi lya wanangana ha kakweji kamuchi kumi, kakweji ka Tembete, ha mwaka wamuchishimbyali wa kuyula chenyi.¹⁷Mwe mwanangana wazangile Esitele kuhyana mapwo eswe, yawana vumbi nyi ulemuku meso jenyi, kuhyana mapwo eswe waze kanda achinyingika malunga. Chocho wasele chipangula cha wanangana ha mutwe wenyi nyi kumupwisa mwazovu kusulakana Vashiti. ¹⁸Mwe mwanangana walingile chiteleka chinene kuli alemu anyi tuvimbi jenyi, " Chiteleka cha Esitele. " yasela utuswilo muyifuchi. Mba yahana yawana nyi kulita nyi vumbi lya mwanangana.¹⁹Muze akungulwile mapwo waze kanda achinyingika malunga chisuho chamuchali, Mondekayi watwamine mu chikolo cha mwanangana. ²⁰Esitele mba kanda alweza nyiumwe hali chisemuko chenyi hanji vungu lyenyi, chize Mondekayi hamwaha shimbi. Esitele wononokele Mondekayi, ha matangwa waze machimulele. ²¹Ha matangwa waze, shimbu Mondekayi watwamine mu chikolo cha mwanangana, aali a kuli tuvumbi a mwanangana, Mbingatani nyi Teleshe, akwa kufunga pito, evwile wuli mba afupile kushiha mwanangana Ahashuelu.²²Mondekayi ya chivwa, yalweza mwazovu Esitele, nyi Esitele yachilweza mwanangana mu jina lya Mondekayi. ²³Muze hasopa che chikuma hawana kumanyi chamwenemwene, mba yasukika eswe nyi aali ha mitondo. Yachisoneka mu mukanda wa sango kumeso ja mwanangana.

Chapter 3

¹Kulutwe lya yino yuma, yalemesa Hamane mwana Ka - Angange Hamedata, yamusenyesa kulutwe yasa chitwamo chenyi ha helu lya alemu eswe waze eswe apwile no . ²Tuvumbi eswe a mwanangana waze apwile ha chikolo cha mwanangana ahetamine nyi kuwayila Hamane, mumu mwanangana hamusela shimbi chocho. Alyoze Mondekayi kahetamine chipwe kumuwayila.³Tuvumbi a mwanangana waze apwile ha chikolo cha mwanangana yamba kuli Mondekayi ngwo, " Kuchi te wakutangula shimbi ya mwanangana? " ⁴O yamwambacho ha tangwa nyi tangwa, aye kapanjikile. Chocho alwezele Hamane achitale nyi liji lya Mondekayi mulikola, mumu halweza ngwenyi nguli ka - Yunda.⁵Muze Hamane hamona ngwo Mondekayi kasolo ku hetama nyi kumuwayila, Hamane yatenuka chikolo. ⁶Hindu kazangile kushiha Mondekayi ukawenyi, mumu tuvumbi a mwanangana yamulweza vungu lya Mondekayi. Hamane wafupile kukuwisa vungu lyeswe lya Yunda, vungu lya Mondekayi, waze eswe apwile mu wanangana weswe wa Ahashuelu.⁷Mu kakweji mutangu (mwe kakweji ka Nisane ) , Mu mwaka wa kumi nyi myaka yaali ya mwanangana Aheshuelu, apwile kutaha ngombo kumeso ja Hamane, akatongole tangwa nyi kakweji. Ayo atahile ngombo ha tangwa nyi tangwa ndo ha kakweji ka kumi nyi wamuchaali ( mwe kakweji ka Andale).⁸Hamene yamba kuli mwanangana Ahashuela, " vungu limwe linamwangana hakachi ka yifuchi yenu yeswe mu wanangana yenu. Shimbi jo jalipwila nyi shimbi ja mavungu eswe, nawa keshi kufunga shimbi ja mwanangana, Kuchatambile mwanangana kuwatayiza kutwama. ⁹Nyi chinanuwahila, achisoneke nwakuwise, mba yami mungufweta kumi lya tununu twa talentu japulata kuli akwa kulingila mwanangana, ajise muzuwo jas upite wa mwanangana. "¹⁰Mba mwanangana yachiza kazeya ku kwoko lyenyi yahana kuli Hamane mwana wa Hamadata ka Angenga, mukwa kole wa A- Yunda. ¹¹Mwanangana yamba kuli Hamane, " Mungukahasa kuhilwisa mbongo kuli yena nyi atu je. Ukalinge no cheswacho chinakupemena. "¹²Henaho ha tangwa kumi nyi lyamuchitatu lya kakweji mutangu yasanyika akwa kusonyeka a mwanangana, Yasoneka nyi kulita yize yeswe Hamane wazangile kutuma kuli akwa kuyula ja mwanangana, waze apwile muyifuchi yenyi yeswe, kuli nguvulu akuli mavungu eswe, nyi alemu eswe akuli mavungu eswe, kuyifuchi yeswe nyi kulita nyi sona jo, nyi kuli mavungu eswe nyi kulita nyi limi lyalo. Yasoneka mujina lya mwanangana Ahashuelu nyi kuchijikila nyi kazeya ka mwanangana. ¹³Yatuma mikanda nyi mikeji kuyifuchi yeswe, ya mwanangana akakuwise, nyi kushiha, akanongese a Yunda, chize kuli ana a kemba ndo ku makulwana, ana nyi mapwo, mu tangwa limuwika lya kumi nyi lyamuchitatu lya kakweji kumi nyi wamuchali (mwe kakweji ka Andale) - akatambule upite wo wakupunda.¹⁴Ya weza soneka nawa ngwo shimbi yino ayambujole mu yifuchi yeswe. Mu yifuchi yeswe alwezele ngwo akalilulike ha tangwa lize. ¹⁵Mikeji yaya fuji nyi kulita nyi liji lya mwanangana. Nyi shimbi yayifumanyisa mu mbala ya Shushane. Mwanangana nyi Hamane yatwama mukunwa, alyoze chihunda cha Sushane yichilifwita nacho.

Chapter 4

¹Muze Mondekayi hanyingika yino yeswe alingile, yasonya mazalo jenyi nyi kuzala chikeleyi nyi uto. Yaya hakachi ka chihunda, nyi kulila nyi muteto unene usasu. ²Yeza ndo kulutwe lya chikolo cha mwanangana, mumu wakuhi mahasa kunjila mu chikolo chamwananga nyi chikeleyi . ³Mu yifuchi yeswe, kweswe kuze liji nyi shimbi ya mwanangana hinahete, kwapwile kulinyenga chinene hakachi ka a Yunda, nyi kulitwamina kulya, nyi kulila nyi mbimbi. Anji yapomba nyi yikeleyi nyi uto.⁴Muze tuvumbi twa Esitele nyi a malunga yeza yamulwezacho, mba mwazovu yevwa chinyengo chinji. Yatuma mazalo akamujike Mondekayi ( amuchize chikeleyi, alyoze katambwile. ⁵Mba Esitele yasanyika Hataka, umwe wa tuvumbi a mwanangana yoze hasela kulingila Esitele. Yamutuma kuli mondekayi akanyingike chize chapwile nyi che chikuma.⁶Chocho Hataka wayile kuli Mondekayi ha lwaza wa chihunda kulutwe lya chikolo cha mwanangana. ⁷Mondekayi ya mulweza yeswe yize hiyalingika kuli iye, nyi ndando ya pundu yize Hamane halyalakenya kufweta ku upite wa mwanangana hali a Yunda akaakuwise. ⁸Chikwo nawa yamwaha papilo ya kusoneka nyi ye shimbi yize hasa mu Shushane akaakuwise. Yalinga chino hanga Hataka akachiwleze Esitele amulumbunwineyo, yamwamba nawa akanjile kuli mwanangana akalembelele kuli mwanangana ,nyi kumwita hali atu jenyi.⁹Chocho Hataka yaya nyi kulweza Esitile liji lya Mondekayi. ¹⁰Mba Esitile yamba kuli Hataka kuhiluka kuli Mondekayi kuya kumulweza. ¹¹Yamba ngwo, " Tuvumbi eswe a mwanangana nyi atu a muyifuchi eswe kananyingika ngwo nyi umwe lunga chipwe pwo maya kuli mwanangana manjila mu yize ya muchima kamusanyikine, kuli wika shimbi imuwika hali iye: Ngwo akamushihe - ndo yoze mwanangana mamwolwela lukanda wenyi wa olu aka twame nyi mwono. Makumi ama tangwa hapalika kangusanyikine. " ¹²Chocho Hataka yambulwila maliji ja Esitele kuli Mondekayi.¹³Mondekayi yatuma maliji wano: " Kanda unyonga mu mumbunge ye ngwe, yami wika hakachi ka A- Yunda eswe chichi kufwa mumu nguli mu zuwo lya mwanangana. ¹⁴Mumu nyi yena kwe muhola ha shimbu yino kulungunga , halyapwila ulamwino nyi upulwilo muusoloka kuli A- Yunda kumwe kuma kweka, alyoze yena nyi munyachi wa tatenu mu wukuwa. Iya yoze unanyingika hanji ha ola yino akuselele mu wanangana? "¹⁵Mba Esitele yatuma maliji wano kuli Mondekayi, " ¹⁶Yako, ukakungulule a Yunda eswe waze atwama mu Sushane, alitwamine kulya mumu hali yami. Kanda nunwa chipwe kulya ha matangwa atatu, ufuku chipwe mwalwa. Yami nyi tuvumbi twami twa mapwo nyi yetu mutulitwamina kulya chizechene. Mba mungunjila kuli mwanangana, acho ku chalitele nyi shimbi, nyi mungufwa mungufwa kwahwa. " ¹⁷Mondekayi wayile nyi kulinga yeswe yize Esitele a hanjikile kulinga.

Chapter 5

¹Ha tangwa lyamuchitatu, Esitele yazala mazalo a wanangana jenyi, yamana mu yize ya muchima ya zuwo lya mwanangana, kulutwe lya zuwo lya mwanangana. Mwanangana te iye kana twama ha ngunja yenyi ya wanangana mu zuwo lya wanangana, hatalanganyi nyi chikolo cha zuwo. ²Muze mwangana hamona mwazovu Esitile kanamana mu yize ya muchima, yamuvwila vumbi. Mba mwanangana yazoza kuli Esitele lukanda lwa olu mu kwoko lyenyi. Chocho Esitele yakundama yasa kwoko lyenyi ha shina ya lukanda.³Mba mwanangana yamba kuli iye, " Yika unafupu, mwazovu Esitele? Chize unechi chika? Mungukwaha, ndo ku chihanda cha ha muchima wa wanangana. " ⁴Esitele yamba ngwenyi, " Nyi chinakupemena, Mwanangana nyi Hamane eze musono ku chiteleka chize hinamululikila. "⁵Mba mwanangana yamba ngwo, Ambulwilenu Hamane atambuke, chikapwe ngwe chizechene Esitele hamba. " Chocho mwanangana nyi Hamane ayile ku chiteleka chize Esitele hanalulika. ⁶Muze apwile nyi kuhana vinyu ku chiteleka, Mwanangana yamba kuli Esitele, " Chize unazange chika? maka kwaha. Chize unechi chika? ndo ku chihanda cha muchima cha wanangana, mungukwaha. "⁷Esitele yakumbulula, " Chize ngunazange nawa chize ngunechi hi chino, ⁸nyi hinawana vumbi kumeso ja mwanangana nawa nyi chinawahila mwanangana kungwaha chize ngunazange nyi kulinga chize ngunechi, mwe mwanangana nyi Hamane akeze ku chiteleka chize mungululika hamene mba munguka kumbulula ku chihula cha mwanangana. "⁹Hamana yaya tangwa lize nyi uwahililo nyi chiseke mu mbunge. Alyoze muze Hamane hamona Mondekayi ha chikolo cha mwanangana, kakatukile kuli iye chipwe kulisunga, yavwila ufwatulo Mondekayi wunji. ¹⁰Hindu, Hamane yasula yaya ku zuwo lyenyi. Yasaka masepa jenyi nyi pwo lyenyi Zeleshe. ¹¹Hamane yambulwila uhenya wa upite wenyi, nyi kulumbama cha ana jenyi nyi yuma yize mwanangana hamusenyesa, nyi chize hamuhyanyisa helu lya alemu eswe nyi tuvumbi a mwanangana.¹²Hamane yamba ngwenyi, Chipwe mwazovu Esitele katayijile chipwe umwe lunga ndo yami kuya hamwe nyi mwanangana ku chiteleka chize halulika. Nawa nyi hamene hangulakenya hamwe nyi mwanangana. ¹³Alyoze chino cheswe chamokomoko shimbu ngunamono ka Yunda Mondekayi kanatwama ha chikolo cha mwanangana. "¹⁴Mba pwo lyenyi Zeleshe yamba kuli Hamane nyi eswe masepa jenyi, " Lulika mutondo wa makumi atanu a mbandu . Mba hamene chimene hanjika nyi mwanangana akasukikeho Mondekayi. Mba ukaye unawahilila ku chiteleka nyi mwanangana. " Che chuma chino yichiwahila Hamane mba yalulikisa mutondo.

Chapter 6

¹Ha ufuku uze kwanangana kahashile kupomba. Yatuma amunehene mukanda waku soneka sango ha yuma yize hinalingiwa mu kuyula chenyi, yatanga kulimwanangana nyi liji linene. ²Yachiwana chakusoneka ngwe Mondekayi wambulwile Bingatani nyi Teleshi, tuvumbi twa mwanangana akwa kufunga chikolo, waze afupile kushiha Ahashuelu. ³Mwanangana yahula ngwenyi, " Kuchi alinga kama nyi Mondekayi kumulemesa hanji kumuchichimyeka? " Tuvumbi a mwananagana waze amulingililile yamba ngwo, " Kamulingilile nyichimwe. "⁴Mwanangana yamba ngwenyi, " Iya uli mu yize? " Achi Hamane machinjila mu yize ya haze lya zuwo lya mwanangana akahanjike nyi mwanangana akasukike Mondekayi ha mutondo uze hanamululikila. ⁵Tuvumbi twa mwanangana yamba kuli iye, " Hamane kanamana mu yize. " Mwanangana yamba ngwenyi, " Mutayizenu anjile. " ⁶Muze Hamane hanjila, Mwanangana yamba kuli iye, " Kuchi chatamba kulinga kuli lunga yoze mwanangana kanawahilila kumulemesa? " Mba Hamane yamba mu mbunge yenyi, " Iya yoze mwanangana malemesa shina yami mwene? "⁷Hamane yamba kuli mwanangana, hali lunga yoze mwanangana kana wahilila kulemesa, ⁸anehe mazalo a wanangana, mazalo waze mwanangana ka kuzala, nyi kavwalu yoze mwanangana ka kwendelaho yoze uli nyi chipangula cha wanangana ha mutwe wenyi. ⁹Akunjike mazalo nyi kavwalu kuli yoze umwe wa alemu aze ahyana a mwanangana. Aka mujike mwe lunga yoze mwanangana kanawahilila kumulemesa, akamwendese ha kavwalu ku tapalo lya chihunda. Nyi kutambika mutambi kulutwe lyenyi ngwo, ' chocho kakulinga kuli lunga yoze mwanangana kanawahilila kumulemesa."'¹⁰Mba mwanangana yamba kuli Hamane, " Tambuka, ukande mazalo nyi kavwalu, ngwe chizechene hiwamba, ukalinge chino kuli Mondekayi ka Yunda yoze watwama ha chikolo cha mwanangana. Nyichimwe chuma kanda chikahona ku yuma yize hiwamba. ¹¹Mba Hamane yanda mazalo nyi kavwalu. Yajika Mondekayi ya mwendesa ndusu tapalo lya chihunda. Nyi kutambika ngwenyi, " chocho malinga kuli lunga yoze mwanangana kanawahilila kumulemesa! "¹²Mondekayi yeza nawa ku chikolo cha mwanangana. Alyoze Hamane ya yachinyina ku zuwo lyenyi, nyi kulinyenga nyi mutwe wenyi wa kufuka. ¹³Hamane yambulwila pwo lyenyi Zeleshi nyi masepa jenyi eswe ku yuma yeswe yalingikanga kuli iye. Mba akwa mana jenyi malunga, nyi pwo lyenyi Zeleshi, yamba kuli iye, " Nyi Mondekayi, yono haputuka ku kulimbula, apwa vungu lya a Yunda kuuchi kahasa kumukumba, alyoze kumulimbuka ku meso jenyi. " ¹⁴Shimbu machihanjika nyi iye, tuvumbi twa mwanangana yaheta. Yatambuka kuneha Hamane ku chiteleka chize Esitele hanalulika.

Chapter 7

¹Chocho mwanangana nyi Hamane yeza ku chiteleka cha mwazovu Esitele. ²Ha tangwa lize lya muchali, muze apwile nyi kuhana vinyu, mwanangana yamba kuli Esitele, " Chize unazange chika, mwazovu Esitele? Kumuchikalingiwa. Chize unechi chika? mungukulingilacho, ndo ku chihanda cha ha muchima chawanangana. "³Mba mwazovu Esitele yakumbulula ngwenyi, nyi hinawana vumbi ku meso jenu, mwanangana, nawa nyi chakupemena, ungwehe mwono wami - chino che kwita chami, nawa ha kwita nyi wa atu jami ha kulemba. ⁴Mumu hanatulanjisa, yami nyi atu jami, akatukuwise, kutushiha, akatunongese. Nyi atulanjishile tukapwe ndungo, ngwe tuvumbi a malunga nyi mapwo, kachi chahanjikile, chipwe mwe mukwa kole kahashile kukungulula kuli mwanangana kufulwa chino." ⁵Mba mwanangana Ahashuelu yamba kuli mwazovu Esitele, " iya mwenawo? Yoze mahasa kuhamuka kutaka chuma chino mu mbunge yenyi iya? "⁶Esitele yamba ngwenyi, umwe mukwa kulimika, yoze mukwa kole, yono mwene chingulungulu Hamane! " Aho Hamane yevwa woma ku meso ja mwanangana nyi mwazovu. ⁷Mwanangana yakatuka ku chiteleka cha vinyu nyi ufwatulo yaya ku jandine ya zuwo lya mwanangana, mba Hamane kanama kulembelele kuli mwazovu Esitele ha mwono wenyi. mumu kananyingika ngwenyi mwanangana kanambe kungulinga chipi.⁸Mwanangana yahiluka kukatuka ku jandine ya ku zuwo lya mwanangana yanjila nawa ku chipatulo cha chiteleka kuze anahana vinyu. Kumanyi halimbilila ku muu haze Esitele kanatwama. Mwanangana yamba ngwenyi, Te kanafupu kulumbula mwazovu kwe kumeso jami nyi mu zuwo nyi? " Shimbu liji mulituhuka mu kanwa ka mwanangana afukile meso ja Hamane.⁹Mba Halambona , umwe wa tuvumbi kumeso ja mwanangana, yamba ngwenyi, " Mutondo wa makumi atanu a mbandu uli ha zuwo lya Hamane. Walulikanga hali Mondekayi, yoze wahanjikile chipema hali mwanangana. " Mwanangana yamba nwgenyi, " Musukikenuho. " ¹⁰Chocho yasukika Hamane ha mutondo uze iye te halulika hali Mondekayi. Mba ufwatulo wa mwanangana yiutula.

Chapter 8

¹Ha tangwa lize mwanangana Ahashuelu yahana yeswe ya Hamane mukwa kole wa A-Yunda, kuli mwazovu Esitele, Mondekayi yeza kumeso ja mwanangana, mumu Esitele iye wambulwile kuli mwanangana chocho Mondekayi apwile kuli iye. ²Mwanangana yachiza kazeya kenyi, kaze hanatambula kuli Hamane, nyi ku kahana kuli Mondekayi. Mba Esitele yasela Mondekayi helu lya yuma yeswe ya Hamane.³Mba Esitele yamba nawa kuli mwanangana. Nyi kufulamana ku ilyato yenyi nyi kulembelela nyi masoji akachije shimbi jipi ja ka Angange Hamane, nyi kutaka chenyi chize atakile cha kulimika nyi A-Yunda. ⁴Mba mwanangana yazoza lukanda kuli Esitele, yahinduka yamana kumeso ja mwanangana.⁵Yamba ngwenyi, " Nyi chinawahila mwanangan, nawa nyi hinawana vumbi kumeso je, nyi che chikuma chinalulama kuli mwanangana, nyi yami ngunapeme kumeso jenyi, akasoneke shimbi kwalumuna mikanda yize asonekele Hamane mwana wa Hamendata ka Angange, mikanda yize asonekele akakuwise A-Yunda waze ali mu yifuchi yeswe ya mwanangana. ⁶Mumu kuchi munguhasa kumona chipi chino kwiza hali atu jami? kuchi munguhasa kumona kunonga cha usoko jami? "⁷Mwanangana Ahashuelu yamba kuli mwazovu Esitele nyi Mondekayi, " Talenu, hingunahana zuwo lya Hamane kuli Esitele, nawa hanamusukika ha mutondo, mumu hasa kwoko lyenyi hali A-Yunda. ⁸Soneka shimbi yikwo nawa kuli A-Yunda mujina lya mwanangana nukachijikile nyi kazeya ka mwanangana. Mumu shimbi jize hanasoneka mu jina lya mwanangana nyi kujikila nyi kazeya ka mwanangana nyiumwe mahasa kujalumuna. "⁹Mba ha yize ola yasanyika akwa kusonyeka a mwanangana, mu kakweji wa muchitatu, mwe kakweji ka Sivane, ha tangwa lya makumi ali nyi matangwa atatu mu kakweji wa muchitatu. Yasoneka nyi kulita nyi liji lya Mondekayi kuli A- Yunda. Yasoneka kuli akwa kuyula, kuli nguvulu nyi alemu amu yifuchi chize ku Indya ndo ku Kushi, kulakaji nyi makumi ali a yifuchi nyi yifuchi shimbyali, yasoneka ku yifuchi yeswe nyi kulita nyi sona jako, nyi kuli atu eswe nyikulita nyi limi lyalo, nyi kuli A- Yunda nyi kulita nyi sona jo nyi limi lyo.¹⁰Mondekay yasoneka mu jina lya mwanangana Ahashuelu nyi kuchikila nyi kazeya ka mwanangana. Yatuma mikanda mu moko ja mikeji hali tuvwalu a ku tambukisa a ku milimo a mwanangan, a kusema kuli tuvwalu a mwanangana. ¹¹Mwanangana yatayiza A-Yunda waze apwile mu yifuchi yeswe kuli kungulula hamuwika nyi kuli lamwina mwono: Akakuwise, akashihe, akanongese, tachi jeswe ja atu nyi chifuchi chize muchihasa kwapinjisa, ana jo nyi mapwo jo akatambule upite wa kupunda. ¹²Akachilinge ha tangwa lumuwika mu chifuchi cheswe cha mwanangana Ahashuelu, ha tangwa kumi nyi lyamuchitatu mu kakweji wa kumi nyi wamuchali, mwe kakweji ka Andale.¹³Yaweza nawa kusoneka chamuchali yahana ngwe shimbi yino ayambujole kuli atu eswe nyi kuyituma kuli atu eswe. A-Yunda akalilulike ha tangwa lize kulikala hali akwa kole jo. ¹⁴Chocho mikeji waze a kwenda ha mikeji atambu atuhukile waze apwile a ku milimo a mwanangana. Yaya kawashi. Nyi ye shimbi ayihanyine mu mbala ya Shushane.¹⁵Mba Mondekayi aye yatuhuka kumeso ya mwanangana nyi mazalo a wanangana alauluka nyi atoma, nyi chipangula chinene cha olu nyi hina lya ngungu lya linyu lipema nyi ufungo, nyi akwa chihunda cha Shushane ya likwiza nyi chiseke. ¹⁶A-Yunda apwile nyi pangu nyi uwahililo nyi chiseke nyi ulemu. ¹⁷Mu chifuchi cheswe nyi chihunda cheswe, kuze kweswe shimbi ya mwanangana hiyaheta, kwapwile uwahililo nyi chiseke kuli A-Yunda, chiteleka nyi tangwa lya kuhwima. Anji akuli mavungu a chifuchi alumukine A-Yunda mumu apwile nyi woma wa A-Yunda.

Chapter 9

¹Mu kakweji wa kumi nyi wamuchali, mwe ka kweji ka Andale, ha tangwa kumi nyi lyamuchitatu, muze shimbi nyi liji lya mwanangana hiya kundama kuyilinga, tangwa lize akwa kole ja A-Yunda anyongene kwa yula, ya chalumuna. ²A- Yunda ayulile akwa kole jo. A-Yunda yalikungulula muyihunda yo mu yifuchi yeswe ya mwanangana Ahashuelu, akalikwate nyi waze ambile kwapinjisa. Wakuhi nyiumwe wahashile kulitachi no, nyi mumu atu eswe evwile woma.³Alemu eswe amu yifuchi, akwa kuyula, nguvulu, nyi akwa kulingila mwanangana, akwashile A-Yunda mumu evwile woma wa Mondekayi. ⁴Mumu Mondekayi wapwile munene mu zuwo lya mwanangana, nyi lufuma lyenyi lwayile ndusu nyi kuyifuchi yeswe, mumu yono lunga Mondekayi yaya nyi kuliwezela unene. ⁵A-Yunda ya lamba akwa kole jo nyi katana, kwashiha nyi kwanongesa, yalinga cheswacho chawahilile kuli akwa kole jo.⁶Mu mbala ya Shushane muze mwene A-Yunda yashiha kulakaji atano amalunga nyi kwakuwisa. ⁷Yashiha Pashandata, nyi Ndafone, nyi Asapata, ⁸Polata, nyi Andalya, Alindata, nyi ⁹Pamasa, nyi Alisayi, nyi Vaizata, ¹⁰nyi kumi lya ana ja Hamane mwana wa Hamandata, mukwa kole wa A -Yunda. Alyoze kuwupite ka kwachileko.¹¹Ha tangwa lize waze ashile mu mbala ya Sushanae, yalweze mwanangana. ¹²Mwnangana yamba kuli mwazovu Esitele, " A-Yunda hashiha kulakaji atano amalunga mu mbala ya Shushane, hamuwika nyi kumi lya ana ja Hamane. Nyi chocho kuchi halinga mu yifuchi yikwo ya mwanangana? Halyapwila yika unazange? Mungukwahacho. Chize unechi chika? Mungukakwahacho. "¹³Esitele yamba ngwenyi, " Nyi chinapemena mwanangana, atayize kama A-Yunda a mu Sushane alinge hamene chizechene ngwe shimbi ya musono, mba asukike e ana kumi a malunga ja Hamane ha mutondo. " ¹⁴Chocho mwanangana yamba ngwo akachilinge. Yahana shimbi mu Sushane, mba yasukika ana kumi a malunga ja Hamane.¹⁵A-Yunda waze apwile mu Sushane akungulukile hamuwika ha tangwa lya kumi nyi lyamuchiwana mu ka kweji wa Andale, nyi kushiha kulakaji atatu amalunga mu Sushane, ka kwachileko ku upite wo. ¹⁶A-Yunda akwo waze apwile mu yifuchi akungulukile hamuwika nyi kulamwina mwono wo, mba yapwa nyi uhwimino kuli akwa kole jo mumu ashihile makumi shimbyali atununu nyi tununu atano a waze aavwile kole, alyoze upite wo kakwachileko.¹⁷Alingile chino ha tangwa lya kumi nyi lyamuchitatu mu kakweji wa Andale. Ha tangwa lya kumi nyi lyamuchiwana ya hwima nyi kuaela tangwa lize likapwe lua chiteleka nyi uwahililo. ¹⁸Alyoze A-Yunda waze apwile mu Sushane yalikungulula hamuwika ha tangwa lya kumi nyi lyamuchitatu nyi tangwa lya kumi nyi lyamuchiwana. Ha tangwa lya kumi nyi lyamuchitano ya hwima nyi kupwisa tangwa lize lya chiteleka nyi uwahililo. ¹⁹Keshika A-Yunda amu yihunda yikepe, waze atwama muyihunda kuyishi yipanga ya mawe, o kakusela tangwa kumi nyi lyamuchiwana lya kakweji ka Andale ngwe tangwa lya uwahililo nyi kulya, nawa lye tangwa lya kutuma yawana umwe kuli mukwo.²⁰Mondekayi yasoneka yino yuma nyi kutuma mikanda kuli A-Yunda eswe waze apwile mu yifuchi ya mwanangana Ahashuelu, eswe hakamwihi nyi kusuku, ²¹akafunge tangwa lya kumi nyilyamuchiwana nyi tangwa lya kumi nyi lyamuchitano lya ka kweji ka Andale mu mwaka weswe. ²²Wano apwile matangwa waze A-Yunda awanyine uhwimino kuli akwa kole jo, nyi mwe kakweji yoze walumwine chinyengo chikapwe chiseke, nyi tangwa lya kulinyenga kupwa tangwa lya kuwaha. Akapwise matangwa a kulya nyi kuwahilila, nyi kutuma yawana ya kulya umwe kuli mukwo, nyi yawana kuli yiswale.²³Chocho A-Yunda yalilakenya kulinga uwahililo wuze aputukile, kulinga chize Mondekayi hanasoneka kuli ayo. ²⁴Ha yize ola Hamane mwana wa Hamandata ka Angange, mukwa kole wa Yunda eswe, watakile kukuwisa A-Yunda eswe, mba yataha pulu ( che kutaha ngombo ya pulu) , ku akuwisa nyi kwanongesa. ²⁵Alyoze muze chuma chaheta kuli mwanangana, aye yatuma shimbi mu mikanda hanga kutaka chino chipi Hamane atakila A-Yunda chikahiluke ha mutwe wenyi, hanga iye nyi ana jenyi asukike ha mitondo.²⁶Keshika yaluka matangwa wano ngwo Pulime, mumu ha jina lya Pulu. Mumu ha yuma yeswe yize hasoneka mu mukanda, nyi yuma yeswe yize hamona nyi kulingika kuli ayo, ²⁷A-Yunda asele shimbi nyi kulilakenya ayo ene . Shimbi yino ya yo ene, nyi minyachi yo, nyi waze eswe malifutula no. Akawahilile wano matangwa aali ha mwaka nyi mwaka .Akafunge wano matangwa aali nyi kulita nyi sona jacho ha kangonde wakufunjika mwaka ha mwaka kuchina muchihona. ²⁸Chatamba kwiwuluka wano matangwa nyi kufunga ndusu kuyisemuko yeswe, nyi munyachi weswe, nyi chifuchi cheswe, nyi chihunda cheswe. Matangwa wano a Pulime kanda ahona hakchi ka A-Yunda, hanga kwewuluka kanda akatoka hakachi ka minyachi yo.²⁹Mwazovu Esitele mwana wa pwo wa Abihele nyi mwe ka Yunda Mondekayi yasoneka nyi shimbi akakolesa mukanda wuno wamuchali wa pulime.³⁰Yatuma mikanda kuli eswe A-Yunda mu yifuchi kulakaji nyi kumi aali ayifuchi nyi yifuchi shimbyali ali mu wanangana wa Ahashuelu, kwatumina maliji a sambukila nyi umwenemwene. ³¹Mikanda yino yakukolesa matangwa wano a Pulime ha shimbu yize hanasela, nyi kulita nyi liji Mondekayi nyi mwazovu Esitele haaha. A-Yunda yataiza shimbi yino nyi minyachi yo, ngwe chizechene hanatayiza shimbu ya kulitwamina kulya nyi kuteta. ³²Liji lya Esitele lya kolesele yuma yino ya Pulime, keshika yasoneka mu mukanda.

Chapter 10

¹Mba mwanangana Ahashuelu wafwetesele mulambu ha chifuchi nyi ja mbaka ya kalunga-lwiji . ²Nyi yitanga yenyi yeswe ya tachi nyi ndundo jenyi, nyi ulumbunwiso wa unene wa Mondekayi uze mwananga wamuselele, hanayisoneka mu mukanda wa sango ja myanangana ja Mendya nyi Peja.³Mondekayi mwe ka Yunda walihachile kuli mwanangana Ahashuelu. Wapwile chiyulo munene hakachi ka A-Yunda amutayijile hakachi ka usoko wenyi, mumu aye yafupa kuwahisa atu jenyi nyi kuhanjika sambukila ku munyachi wenyi eswe.

Proverbs

Chapter 1

¹Yishima ya Solomone ya mwana wa Ndawichi, mwanangana wa Izalele. Yino yishima yakulongesa mana nyi kufumba, ²nyi kulongesa maliji a yinyingi, ³hanga ukatambule kufumba chayilinga ya ululi, upatwilo nyi kulita.⁴Yino yishima hanga yikahane mana kutwanuke, nyikuhana yinyingi nyi kuku fumba akweze. ⁵Eche akwa mana apanjike nyi ku wezela ku yilongesa, nyi atu amalinjekela alisele ulangaji, ⁶kwivwishisa yishima, yikuma, nyi maliji ja kwa mana nyi yijimbikilo yo.⁷Kwivwila woma wa Yehova we uputukilo wa yinyingi - yihepuke kakulelesa mana nyi kufumba. ⁸Mwanami, panjika kufumba cha tatenu nyikuhona kulituma longeso lya noko; ⁹muyikapwa chipangula cha vumbi cha hamutwe we nyi malenge akuzezeleka ha kota ye.¹⁰Mwanami, nyi yivulumunyi mazanga kukutwala mu uvulumunyi wo, kanda uya hamuwika no. ¹¹Nyi mamba ngwo, "tweya nyi yetu, tweya tulyonge mukutwaminyina cha manyinga, tweya tulisweke tukajikinyine waze atu keshi mulonga nyiumwe;¹²tweya tukamine amwono, ngwe chize shyole lyakumbata angunu, nyi kwapwisa ngwe waze akuya ku upinjilo; ¹³mutukawana yikumba yandando yinene; mutukazalisa mazuwo jetu nyi upite; ¹⁴mbila yuma ye nyi yetu, nyi mukukapwa nyingonga yimuwika"-¹⁵mwanami, kanda ukenda mu jila hamweno; kanda ukecha kulu lye likakwate muze makenda; ¹⁶molu jo kakuzomboka ku upi nyi kupwa nyi washi wakumwanga manyiga. ¹⁷Mumu chamokomoko kutela wanda ku meso ja umwe kajila.¹⁸Wano malunga kakulyonga mukutwaminyina manyinga jo ene - kakuyisela ene chihiso cha hanyono yo. ¹⁹Kashika jila ja mweswawo yoze wakuwana upite mujila ja ndombo wakuzuka nyi kumbata mwono wayoze unakwata nyi kuchilinga.²⁰Mana kakukololoka chinji mutapalo, kakutambika nyi liji mu yihela ya washi; ²¹helu lya mitwe lya zungo mu majila kakuteta, kujilila ha chikolo cha chihunda kakuhanjika maliji jenyi, ²²"Shimbu muka, enu twanuke jatwu, munukazanga kupwa twanuke? Shimbu muka, enu akwakulenya munukawahilila nyi kulenya chenu, nyi shimbu muka hali enu yihepuke, munukajinda yinyingi?²³Alumukenu kukufumba chami, mukamwangina shipilityu wami hali enu, mungukapwisa maliji kwanyingika kuli yenu. ²⁴Na nutambikile, nyi yenu nwahamikine kungupanjika; nahetele nyi kwoko lyami. Alyoze nyi umwe wakuhi yoze wangupanjikile. ²⁵Alyoze hinunalengulula shimbi jami nyi kuhona kupanjika ku kufumba chami.²⁶Nyi yami mukanuseha ha luyinda lwenu, nyi yami mungukanulenya muze woma muwiza - ²⁷muze woma mu unulamba ngwe kangonga nyi muze luyinda wenu makeza ngwe chijimbi, nyi muze lamba nyi yihuli muyikeza hali yenu.²⁸Kashika makangutambika, nyi yami chichikambulula; o makangufupa kanawa yami, alyoze kechi kanguwana. ²⁹Mumu o kajinda yinyingi nyi kuhona kusakula woma wa Yehova, ³⁰o kakapwile shimbi jami, nyi kulelesa kufumba chami.³¹³²³³O kumakakalya mihuko yakwenda cho, nyi kumihuko ya yitanga yo kumakakuta. Mumu wanuke wakuhwa muze o malumuka, nyi kulihandununa cha yihepuke cha kwanongesa. Alyoze mweswawo mangupanjika maka twama kanawa nyi kuhwima nyi woma wakuhi waupi."

Chapter 2

¹Mwanami, nyi mutambula maliji jami nyi mufunga shimbi jami, ²nyi musela matwi je ku mana nyi mosa mbunge ye ku malinjekela.³Nyi unalilila chinyingi nyikukololokela malijekela, ⁴nyi muyifupa chizechene ngwe wakafupa palata nyi mufupa malijekela muze unafupu upite wakusweka, ⁵mba mununyingika ulumbunwiso wa kulemesa Zambi nyi kuwana chinyingi cha mwaene Zambi.⁶Mumu Yehova kakuhana mana; mukanwa lyenyi mwakufuma chinyingi nyi malinjekela. ⁷Iye kakulumbamisa mana angunu hali mukwa ululi; kapwa telo kuli waze akwenda nyi kutuwika cha mbunge; ⁸iye kakufunga majila a upatwilo a ululi iye kakuwahisa jila ya usandu jenyi.⁹Mba munukapwa nyi malijekela a ululi, upatwilo, kulita, nyi jila yeswe yipema. ¹⁰Mumu mana makanjila mu mbunge ye, nyi inyingi mwika pemena mu mwono we.¹¹Maselyekela makulayila; nyi malinjekela makufunga. ¹²Maka kupulula kuzhila ya uhenge, kuli waze akuhanjika yuma yipi, kuli waze akuhanjika yuma yipi, ¹³waze akumbila jila ja mukwa kwoloka nyi kwenda mu jila ja milima.¹⁴Kakuwahilila muze malinga yipi nyi ku wahilila mu inyonga yipi. ¹⁵Kakukakawula jila ipi, kakuzachisa mahuza nyi kusweka jila zho.¹⁶Mana nyi maselyekela emaka kulamwina ku chikoyi, pwo wa ndoko yipi nyi maliji jenyi ja kupyepyeta. ¹⁷Yoze waku chichika sepa lya ukweze wenyi nyi kuvulama usendo wa Zambi yenyi.¹⁸Mumu zuwo lyenyi kulyakushimbama ndo ku kufwa, majila jenyi jakutwala kuli api. ¹⁹Waze eswe a kuya kuli iye keshi kuhiluka nyi chipwe kuhilukila jila ja mwono.²⁰Chocho mukenda mu jila ja atu apema nyi kukaula majila ja atu akwa ululi. ²¹Mumu akwa ululi makatunga ma zuwo mu chihela, nyi waze akwa kutuwika mbunge maka twama mo. ²²Alyoze yingulungulu makachiza mu chifuchi, nyi waze ahona ufulyelo maka chizamo.

Chapter 3

¹Mwanami, kanda ukavulama longeso lyami; ukafunge shimbi jami mu mbunge ye, ²mumu muyikakwaha kusuwa chamatangwa ni myaka ya mwono,³Kanda ukataiza utu wa zango ni umwenemwene ukakukatuke; ukaisoneke hambunge ye. ⁴Mba mukawana vumbi nyi malijekela apema kuseso ja Zambi nyi mutu.⁵Fuliela Yehova nyi mbunge ye yeswe kanda ukajikijila ha malijekela ja yena mwene; ⁶muyilinga ye yeswe ukamutaize nyi yiye makalulika majila je.⁷Kanda ulimona mukwa mana kuhyana; pwako nyi woma wa Yehova nyi kutewuluka ku yipi. ⁸Muchikapwa kuhinduka cha musunya we nyi kuhuzulula cha yifwaha ye.⁹Lemesa Yehova nyi upite we nyi mihuko yitangu ya kumbuka che cheswe, ¹⁰mba machila je makazala nyi kulumbama nyi yikwachilo ye, muyikasupwoka nyi vingu.¹¹Mwanami, kanda ulelesa kufumba cha Yehova nawa kanda ukapihilila kutenuka chenyi, ¹²mumu Yehova kakufumba waze a zanga, ngwwe chize tata akukanyamisa mwanenyi yoze anawahilila nenyi.¹³Yoze mawana kawaha; nyi iye nawa matabula, mali malijekela. ¹⁴Yize muwana mu mana yahyana yize muwana mu parata nyi kufumbuka chacho chahyana olu.¹⁵Mana kahyana mawe andando nawa chakuhi muzanga muchilita nenyi. ¹⁶Iye kapwa nyi matangwa anji kukwoko lya chindume lyenyi, nyi mukwoko lya chimose lyenyi mwapwa upite nyi ulemu.¹⁷Yilinga yenyi yapwa yilinga yaku wahisa nyi njila jenyi nja sambukila. ¹⁸Iye kapwa mutond wamono kuli waze makakwachilila; waze maka chikwata kawahilila.¹⁹Ku mana ja Yehova watangile hashi; kumalijekela iye waseleko malilu. ²⁰Mumalijekela jenyi jiji jazulukile nyi maselwa aholwele lyume.²¹Mwanami, kanda wecha yino yiku katuke kumeso je, funga liji lya mana nyi maselyekela. ²²Kumukapwa mwono ku mbunge yenyi kuzala cha vumbi kukota ye.²³Mba mukenda mujila ye yakujikiza nyi kulu lye kulichi kalukana; ²⁴muze mupomba, kuchi kevwa woma; meze mupomba, tulo twe kumakapwa a yema.²⁵Kanda wivwa woma wa mwongo wa susumuku, hanji wa kwonwona cha yingulungulu, muze machiza, ²⁶mumu Yehova kumakapwa ujikijilo we nyi yiye makafunga kulu lye, kuli chika kwachiwa.²⁷Kanda ukamina chuma chipema kuli waze chatamba, muze muchihasa kuchilinga. ²⁸Kanda wamba kuli mukwenu ngwo, " yako, ukeze cheka, nyi hamene kumunguka kwahacho," muze mopwa nyi mbongo.²⁹Kanda utakana yipi hali mukwenu - yoze unatwama hamuwika nyi kufulyela nyi yena muze keshi nyi chitela kuli yena. ³⁰Kanda ulitachika nyi mutu yoze ushinenyi chitela, muze kalungila nyi chimwe cha ku kuvulumuna.³¹Kanda uvwila ukwa mukwa kupupula chipwe kusakula nyiyimwe ya majila yenyi. ³²Mumu mukwa kupiya kapwa chzelwokeso kuli Yehova, alyoze kakulikata nyi mukwa ulu mu kukunuka.³³Shingo lya Yehova lili ha zuwo lya chingulungulu, alyoze yiye kakuwahisa muze mwatwama akwa ululi. ³⁴Yiye kakulenya akwa kulenya, alyoze kakupwa nyi vumbi kuli akwa kulikehesa.³⁵Akwa mana makahinga ulemu, alyoze yihepuke kufumbuka cho muchi kapwa sonyi.

Chapter 4

¹Panjikenu, anami, kufumba cha tatenu, panjikenu hanga nukanyingike malinjekela. ²Ngunanuhe kufumba chipema; kanda nuhichika longeso lyami.³Muze napwile mwana wa tata, mwana, mukepe wa wika wa mama, ⁴wangulongesele kaha wambile kuli yami ngwenyi, "Mbunge ye yikalalaminye ku maliji jami; funga shimbi jami hanga upwe nyi mwono.⁵Kwata mana nyi malinjekela; kanda uvulama chipwe kupyanguka ku maliji a mukanwa lyami; ⁶Kanda wehuka mana mba makufunga; ukazange mba makulayila.⁷Mana che chuma chahyana, keshika kwata mana nyi ha yuma yeswe makwata kwata mana hanga ukapwe nyi malinjekela. ⁸Walemese mba makasenyesa kulutwe nyi mwakwata makusa ku ulemu. ⁹Masa chipangula cha vumbi ha mutwe we. Makwaha chipema cha uhenya.¹⁰Panjika, mwanami, nawa tambula maliji jami kaha mukapwa nyi myaka yinji mu mwono we. ¹¹Hinakulongesa mujila ya ndako ja mana; hinakusongwela mu7 majila a ululi . ¹²Muze mwenda, wakuhi makwika shimbo je nyi muzombo, kuchi katalinga.¹³Kakaminya ku kufumba chami , kanda uchehuka; uchifunge kanawa, mumu chinapu mwono we. ¹⁴Kanda uya mujila ya yingulungulu nawa kanda ulyata mu jila ya akwa kulinga upi. ¹⁵Kanda uyako, kanda wendelamo; Tewuluka ukahyane.¹⁶Wano atu kahashile kuya tulo ndo halinga chuma chibi kakwachiza tulo ndo malingisa umwe kutalinga. ¹⁷Mumu kakulya mbolo ya ungulungulu kakunwa vinyu ya upupilo.¹⁸Alyoze jila ya atu akwa ululi yapwa ngwe kutemuka cha kucha chakuliwezela tachi; muchitemuka ndo0 tangwa ha muchima. ¹⁹Jila ya yingulungulu yapwa ngwe mulima - kanyingikine haze matalingila.²⁰Mwanami, panjika ku maliji jami; ivwa kanawa maliji jami. ²¹Kanda yikutoka ku meso je ; uyifunge mu kachi ka mbunge ye.²²Mumu maliji jami kapwa mwono kuli yoze mayiwana muyiwuka musunya wo weswe. ²³Funga mbunge ye uyifunge kuhyana yuma yeswe mumu kwe kuuto ya mwono kwenako.²⁴Kanwa lya kupiya likatukeko kuli yena nyi maliji a kuhenga yipwe kusuku nyi yena. ²⁵Meso je atale kulutwe pundu meso je akalulame kulutwe.²⁶Lulamisa jila ya shimbo je ; mba majila je makawaha. ²⁷kanda ukapyasukila chipwe ku chindume chipwe ku chimeso; chiza kulu iye ku yipi.

Chapter 5

¹Mwanami, panjia ku mana jami; sako matwi je ku malinjekela jami, ²kachi ulilongese ha malinjekela nyi mivumbo ye kachi yikafunge chinyingi.³Mumu mivumbo ya pwo weka kuyakusotwela nyi uchi nawa kanwa lyenyi lyasenena ngwe maji, ⁴alyoze kusongo kasasa ngwe usase, kambuka ngwe phoko ya mukwale.⁵Molu jenyi kakupalumukina ku kufwa; ngano jenyi jakuya ndo kumafuka. ⁶Aye keshi kunyonga ha jila ya mwono. Kwenda chenyi cha kulihiza; yiye kanyingikine kuze anayi.⁷Keshika, anami, ngwivililenu ; kanda nwehuka kupanjika kumaliji ja mukanwa lyami. ⁸Kanda nwiza hakamwihi nenyi nawa kanda nwiza kukamwihi nyi chikolo cha zuwo lyenyi.⁹Muli ayo jila uchikuhana ulemu we kuli eka chipwe myaka ya mwono we kuli mukwa uswi; ¹⁰hanga yilambala kanda akalya ja tachi je; ku kilikita che kanda chikaya mu zuwo lya tu ndaka.¹¹Kusongo lya mwono we mukaliteta muze musunya we nyi mujimba we mu ukalyenyeka. ¹²Mukamba ngwe, "Chokupihya navile ha kungu fumba nawa mbunge yami yalelesele kungu kanyisa!¹³Chononokene ku liji lya longeshi jami chipwe kusa twitwi lyami ku yilongeso. ¹⁴Kwasalile hakehe yami kulyenyeka hakachi ka chikungulwila, hakulikungulula cha atu."¹⁵Nwako meya amuchikwachilo che nawa nwako meya anaphukumuka mu shima lye. ¹⁶Te chatamba kumwanga meya kweswe nawa ma fuji ja meya je aka amwangakine muchinji cha atu? ¹⁷Akapwe hije wika nawa kanda akapwa ayilambala uli no.¹⁸Fuji lye alikisule nawa ukawahilile nyi pwo lya mukweze we, ¹⁹mumu kali phaji wa zango nawa kayi mupema. Mele jenyi akukuhwise phwila shimbu jeswe; akakuwahise nyi zango lyenyi shimbu jeswe.²⁰Mumu yika, mwanami, makukwachila kuli chikoyi? Yika mukwachila tulo ya chitanji cha phwo? ²¹Yehova kakutala ndako jeswe mutu akulinga nyi kutala majila akupalika eswe.²²Chingulungulu kakukwachika ku uhenge wenyi; mihipu ya shili yenyi muyikam,ukashisa. ²³Makafwa mumu ha kuhona kumufumba; maka pyasuka ha uhenge wenyi unji.

Chapter 6

¹Mwanami, nyi hiwasa nbongo je ngwe chikwachilo kuli mwenyembo we, nyi inakamwaha chilakenyo ha chifungo kuli mutu yoze wa nyi ngikine, ²chekwamba hiwalyalila muheto yena mwene kuyilakenyo ye nawa hiwalihisa kumaliji ja mukanwa ke.³Muze hakuhisa nyi malijij je, mwanami, linga chino hanga ulilamwine, yena mwene, muze hiwaholokela mumoko ja mwenyembo we; yako uye uli kehese yena mwene nyi kutwala mulonga we kuli mwenyembo we.⁴Kanda wecha meso je aye tulo kanda unwongoka. ⁵Lilamwine yena mwene ngwe chize akulinga kayi muze anachina chinyanga, ngwe kajila kufuma mu muheto wa mukwa kumutela.⁶Tala kuli tungenyengenye, ena chilenda, uzewule ndako jenyi, ulilongese mana. ⁷Keshi mwata, kasongo, chipwe mukwa kuyula, ⁸alyoze kakulifupila yakulya yo mu nonga nyi wola yakucha kakutulika mbuto yize makalya.⁹Wola muka mupomba ha muhela, ena chilende? Shimbu muka muhinduka kama? ¹⁰"Nguchipombe kama chikehe, nguchinwongoke kama chekehe, nguchilisusuminye kama nguhwime" - ¹¹Alyoze uswale we mwiza ngwe mwiji nyi kufupa che ngwe muswale uli nyi uta wenyi.¹²Mutu wa mokomoko - mutu wa chingulungulu - kakutwama nyi kuhajika mahuza, ¹³kukenya kenya meso, nyi kuli wondwonda kuyilyato yenyi nyi kuli nyeka minwe yenyi.¹⁴Kakushinginyeka manyonga api mukachi kambunge yenyi, kweswako akuya kakuneha vunda. ¹⁵Kashika luyinda lwenyi meza susumuku, mukashimbu kakehe makamakwoka nyi kwawuka ka.¹⁶Yuma yisambano yize Yehova akwivwilamo kupiha, yuma shimbiali yapwa ya chizolyekeso kuli iye:¹⁷meso amutu kakulizelula, nyi limi lya ku lyonga, moko waze akumwanga manyinga ja atu akuhona mulonga, ¹⁸nyi mbunge yauhenya, nyi molu akutambuka aye nyi kulinga yipi, ¹⁹nyi chela yoze wakulamikiza akwo milonga nyi mutu yoze wakuneha vunda mukachi ka madumbu.²⁰Mwanami, lama shimbi ja tatenu kanda uvulyama longeso lya moko. ²¹Funga maliji jo mukachi ka mbunge ye; akashilile mukota ye.²²Muze munwenda, munusongwela; muze mupomba, munufunga; nyi muze muhindwika, manulongesa. ²³Mumu shimbi jili ndeya, nyi ulongeso we pangu; ku kanjisa chize cha kwiza nyi longeso ye njila ya mwono.²⁴Muchihasa kufunga kuma pwo api walimi lya kupyepyeka kwa pwo wandako ipi. ²⁵Kanda wivwa usolo wa upeme wenyi nawa kanda umutayiza kukukwata nyi yikenyi kenyi ya meso jenyi.²⁶Ndando ya chikoyi yapwa hamwe nyi ndando ya mbolo, mba pwo wa lunga ukuwika katonda mwono wupema. ²⁷Mutu matela kumbata kahya hapambo lyenyi kwakuhona kwocha mazalo jenyi nyi?²⁸Mutu matela kwenda hamakala akahya kwakuhona kuwema muchilyato? ²⁹Chimuwika nawa nyi mutu yoze maya kuli pwo mwenyembo wenyi nyi; mamukwata kechi kaya kwakuhona kumumwesa lamba.³⁰Atu kanda kalelesa mwiji muze meya kuzanga kuliwahisa chize mazanga mumu kanevu zala. ³¹Mba nyi mamukwata, iye mafweta shimbiali ya yize eyanga; iye unatela kuhyana yeswe nyi kulita nyi yuma yize yili muzuwo lyenyi.³²Yoze malinga utanji keshi nyimalijekela; yoze malinga chino kalyenyeka mwene. ³³Mbandwu nyi sonyi chamutamba nyi kumulelesa chichi kahwa hali iye.³⁴Mba chipululu chakupwisa mutu ufwatulo; kechi kusolwesa keke hatangwa lya kukala. ³⁵Kechi katayiza ndando neye kechi kamulanda, chipwe munumwaha ya wana yinji.

Chapter 7

¹Mwanami, funga maliji jami nyi kufunga shimbi jami muli yena mwene. ²Lama shimbi jami upwe nyi mwono, funga shimbi jami ngwe katumba ka liso lye. ³Uyi kashile haminwe ye; uyi soneke hambunge ye.⁴Tongola mana ngwe, "uli ndumwami," nyi kusanyika malinjekela ngwo uli usoko wami, ⁵yikafunge kuli pwo wautanji, kuliji lyenyi.⁶Ku njanela lya zuwo lyami natalile ku chisakala. ⁷Namwene hakachi ka ana amalunga umwe mukweze keshi mana.⁸Yoze mukweze kanapalika ha tapalo hakamwihi nyi mbango, yaya ku zuwo lyenyi. ⁹Ha kujila cha tangwa, mu chingoloshi, mushimbu lya ufuku nyi mu milima.¹⁰Mba kwatakanyine nenyi umwe pwo. Kanazala ngwe chikoyi, nyi mbunge ya makuli. ¹¹Iye mukwa zungo nawa mukwa pami; molu njenyi katwamine mu zuwo lyenyi. ¹²Halyapwila mu majila, mba muyitanda, nyi muma mbango eswe iye kakuswaminyina.¹³Chocho yamu kwata nyi kumwaha mbenju, nyi ha meso heshi sonyi yamba kuli iye ngwenyi, " ¹⁴musono nahananga yitapo ya milambo ya sambukila nguli nayo, nahetesa chilakenyo chami, ¹⁵keshika hinatuhuka nyi kukutakana, nyi kuzanga ku tonda huma lye.¹⁶Hinala muhela wami, nyi mahina afwifwima kufuma ku chifuchi cha Engitu. ¹⁷Hinasa pwila muhela wami nyi maji a vumba lipema, yilombo, nyo kanela. ¹⁸Tweya, tuye tukalikuchise nyi zango.¹⁹Mumu lunga lyami keshi mu zuwo lyenyi; hanayi hanayi ungeshi usuku. ²⁰Haya nyi pakumuna lya mbongo; mba meza nawa hakakweji wa kuunduka." ²¹Nyi ulembekese wenyi wunji yamukumba; yamushinjila nyi kupyepyeka cha mivumbo yenyi.²²Susumuku lunga yakaula ngwe ngombe maya ku chishahilo, ngwe chi hepuke maya kumufumba mu kuli, ²³ndo mwivu muutuwa mu lyayi lyenyi. Kanyingikine ngwenyi mwono musalako.²⁴Keshika, ana jami, ngwivwenu; panjikenu ku maliji a mukanwa lyami. ²⁵Kanda mbunge ye yalumuke u ndako jenyi, kanda upyangukila mu majila jenyi.²⁶Mumu halimbwisa atu anji nyi yito; waze hashiha chihunji chinene. ²⁷Zuwwo lyenyi lyapwa jila ya kuya kuma kwa afu; nyi kupalumukina ku yipatulo ya afu.

Chapter 8

¹Mana kakutambika nyi? Malijekela kakutambika liji lyenye nyi? ²Helu lya mulundu kusesa lya jila, hamakano ja majila, mana amumanyishine. ³Kulutwe lya kujila hakunjila mulimbo ku chikolo cha limbo, hehi nyi yajilo yalimbo, iye yakololoka.⁴"Kuli yenu, atu, yenu ngunatambika; liji lyami lya ana ja atu. ⁵Enu nuli nyi mana a wanuke, lilongesenu kupwa nyi mana; nyi yenu yihepuke, lilongesenu kupwa nyi mana a malijekela.⁶Panjikenu, mumu munguhajika yuma yipema, nyi mivumbo yami nyi yazuluka mukahajika yuma yakwoloka. ⁷Mumu kanwa lyami lya kuhanjika ya umwenemwene, nyi ungulungulu wapwa chizelyokeso ku mivumbo yami.⁸Yeswe yakufuma mu kanwa kami yaumwenemwene kumushi nyi chimwe chahenga hanji chipi. ⁹Yeswe yinalumbunuka kuli mutu mukwa malinjekela; maliji jami kapwa akwoloka kuli mutu yoze watwama nyi chinyingi.¹⁰Tambula kufumba chami chahyana parata; tambula chinyingi kuhyana kusakula Oru. ¹¹Mumu mana hyana yuma yandando; nyi chimwe wazanga chinalifu nyi yiye.¹²Ami, mana, katwama nyi malinjekela, nguli nyi chinyingi nyi maselyekela. ¹³Woma wa Yehova kuvutwokela upi. Nalinwa nyi akwakulivwa nyi kulivwimba mujila yipi.¹⁴Nguli nyi yinyingi nyi chiyulo chipema; nguli nyi malijekela; nyi tachi jatwana yi yema. ¹⁵Yami nakukwasa mianangana kuyula, nyi akwa kuyula kuhana shimbi jipema. ¹⁶Yami ngaji, kakuyula nyi kukwasa chami, atu alemu, nyi eswe akwakuyula hano hashi.¹⁷Nakuzanga eswe waze akunguzanga yami, nyi eswe waze akungufupa, kakunguwana. ¹⁸Natwama nyi upi nyi ulemu, upite wa myaka nyi ululi.¹⁹Mihuka yami yahyana Olu, chipwe Olu yipema; yakufumamo yipema kuhyana prata yipema. ²⁰Nakwenda mujila ya ululi, mukachi ka majila au patwilo. ²¹Yakufumamo, nakuhana yikumba kuli waze akungu zanga; nakuzalisa mazuwo jo nyi upite.²²Yehova yiye wangutangile mukuputuka, chitangu chamilimo yenyi yaku myaka. ²³Kufuma lume kumyaka katutengele - ku uputukilo kufumalume ku uputukilo, kufuma ku uputukilo wachifuchi.²⁴Shimbu te tulunga lwiji kanda achipwa, nasemukine - muze te kushi tuselyoke ameya. ²⁵Shimbu te milundu kanda yichipwa nyi mindundena te kanda, nasemukine.²⁶Nasemukine te shimbu Yehova kanda achitenga hashi nyi ye minda chipwe ye fufuta mu chifuchi. ²⁷Yami te napwile lilu, nyi shimbu lize afujikile mufunda wa mu jondo.²⁸Napwileko muze asele malelwa kwilu nyi muze tuselyoke amu jondo ha watenga. ²⁹Napwileko muze asele seteko ha kalunga lwiji hanga meya kanda ahyana shimbi jenyi, nyi muze asele seteko ya uputukilo wa hashi.³⁰Napwile ku sali lyenyi, ngwe mukwa kusongwela; napwile uwahililo wenyi tangwa ha tangwa, nawahililile ku meso jenyi matangwa eswe. ³¹Napwile wa kuwahilila ha chifuchi chenyi, nyi chiseke chami kupwa hamuwika nyi ana ja atu.³²Keshika, anami, ngupajikenu, waze akufunga shimbi jami mu kakisula. ³³Pajikenu ku shimbi jami nupwe nyi mana; kanda nulelesa longeso lyami. ³⁴Mumu yoze wakupanjika kuli yami kamu kisula. Makapwa nyi kulama ku chikolo tangwa ha tangwa, nyi kushimbwila ku chajilo chami.³⁵Mutu mwese manguwana, mapwa nyi mwono, makawana uwahililo muli Yehova. ³⁶Yoze mahona, malilimuna mwono wenyi; mweswao wakunguvutwokela kakuzanga kufwa."

Chapter 9

¹Mana hatunga zuwo lyenyi; hasonga nguji shimbiali kukatuka mumawa. ²Hashiha yimuna jenyi, hachinga vinyu yenyi hasa mesa yenyi.³Hatuma tuvumbi twenyi amapwo; kanasanika ha chihela cha hyana a limbo, ⁴" iya chizuzuke? Eze anjile muno!" Yoze keshi nyi nyongo lipema yahanjika.⁵" Tweya, lyako kulya chami, nyi kunwa vinyu yino nachinga. ⁶Hichikenu yilinga ya yizuzuke nukatwame nyi mwono; nukende mujila ya malinjekela.⁷Mweswe mafumba mukwa kulenya mamukolesa sonyi, nyi mweswe makatenukina mukwa ungulungulu malikokela kupiya. ⁸Kanda ukanjisa mukwa kulenya, mwokomwoko makuvwila kole; kanjisa mukwa mana, mba makuzanga. ⁹Hana kuli mukwa mana, nyi yiye maliwezela mana; longesa mukwa ululi, nyi yiye mali wezela longeso.¹⁰Woma wa Yehova we wuputukilo wa mana, nyi kunyingika mwe musandu chapwa malinjekela. ¹¹Mumu kapalikila muli yami matangwa je makwoka, nyi myaka ya mwono we muyili kaliweza kuli yenu. ¹²Nyiwuli mukwa mana, mana je makuwahisa yena mwene, alyose nyi mulenya, muchimbata yena mwene."¹³Pwo chihepuke kakupwa nyi zungo; kapwa chizuzuke kanyingine nyi chimwe. ¹⁴Kakutwama ku chikolo cha zuwo lyenyi, ha chitwamo cha mu yihela ja limbo. ¹⁵Kakusanyika waze anapalika mumajila kuli atu akwenda mu majila jo.¹⁶" Ngwenyi chizuzuke mweswawo anjila muno," kanambe kuli waze keshi nyi malinjekela. ¹⁷"Meya akwiya ayema, nyi mbolo ya kulya kutenga cho kupema." ¹⁸Alyoze kanyingikine ngwenyi afu aliko, nyi ngeji jenyi mwe mu shiole ali.

Chapter 10

¹Yishima ya Solomone. Mwana wa mana kakuneha kuwahilila kuli tato alyoze mwana chihepuke kakuneha chinyengo kuli naye. ²Upite wakuwanyina mu ungulungulu ushi kufumbuka, alyoze ululi wakupulula ku kufwa. ³Yehova keshi kwecha mukwa ululi kufwa nyi zala, alyoze kakuchinda solo lya chingulungulu.⁴Kwoko lya chilenda lyakupwisa mutu uswale, alyoze kwoko lya chikanyame lyakuneha upite. ⁵Mwana wa mana kakukungika ha shimbu ya mbuto, alyoze chasonyi kuli yoze wa kupomba ha shimbu ya kucha.⁶Kisu lya kuli Zambi lyakupwa hali yoze mukwa ululi. alyoze kanwa lya chingulungulu kulyakufuka luvundo. ⁷Mukwa ululi kakuneha uwahililo kuli waze akumwiwuluka, alyoze jina lya chingulungulu kumulikapola.⁸Yoze uli nyi mbunge ya mana matambula shimbi alyoze chihepuke mukwa kumbambula kumaka limbuka. ⁹Yoze wakwenda nyi kutuwika cha mbunge kakwenda mukujikiza, alyoze mukwa kuhengesa maliji jenyi, kumakamunyingika.¹⁰Yoze matenya liso kakuneha chinyengo, alyoze chihepuke mukwa kulimbambwila makalyenyeka. ¹¹Kanwa lya mukwa ululi kulyapwa fuji lya meya a mwono, alyoze kanwa lya chingulungulu kulyakufuka luvundo.¹²Kole kuyakuvundula ndombo, alyoze zango lyakufuka kutanguka cheswe. ¹³Mana katwama ha mivumbo ya mukwa maselyeka, alyoze mbwechi yamunyima ya yoze keshi kunyonga.¹⁴Akwa mana kakupachikila yinyingi, alyoze kanwa lya chihepuke lya kuneha lwenyeka mukamwihi. ¹⁵Upite wa pichi wapwa lye limbo lyenyi likolo; mba uswale wa chiswale mwe lwenyeka wenyi.¹⁶Fweto ya mukwa ululi yakutwala ku mwono; mba kufumbuka cha chingulungulu chakutwala ku shili. ¹⁷Kwatwama jila ya mwono kuli yoze matayiza kumufumba, alyoze mweswe machina ku mwolola makapyanguka.¹⁸Yoze masweka kole katwama nyi mivumbo ya mahuza, nyi yoze mukwa kulamikiza kapwa chihepuke. ¹⁹Nyi maliji hoka, kutanguka kuchishi kuhona, alyoze yoze wakulyanjeka nyi yize akuhanjika wa mana.²⁰Limi lya mukwa ululi lili palata yipema; mba mbunge ya chingulungulu kuyafwika yikehe wika. ²¹Mivumbo ya mukwa ululi yakulisa anji, alyoze yingulungulu kakufwa mumu wakuhona kunyonga.²²Kisu ya Yehova lyakupichisa nawa keshi kuwezako chinyengo. ²³Ungulungulu kuheha cha yihepuke, alyoze mana kapwa chakuwahilila kuli mukwa malinjekela.²⁴Chize chingulungulu akuvwila woma muchimuwana, alyoze chize mukwa ululi mazanga mamwahacho. ²⁵Yingulungulu kapwa ngwe chijimbi chize chakupalika keshika nawa, alyoze mukwa ululi kapwa fundamentu ya mutolo.²⁶Ngwe chize yapwa yinenga ku mazo nyi wishi ku meso, chenacho apwa chilenda kuli waze akumutuma. ²⁷Kuvwila woma Yehova chakwokesa matangwa, alyoze myaka ya chingulungulu muyikatepuluka.²⁸Kutalatala cha akwa ululi chili kuwaha cho, alyoze kutalatala cha yingulungulu muchikatoka. ²⁹Jila ya Yehova che kujikiza cha waze atuwika ma mambunge, alyoze chapwa kulyemyeka kuli akwa uhenga. ³⁰Mukwa ululi kechi kamukumba, alyoze chingulungulu kechi katwama muchihela.³¹Mukanwa lya mukwa ululi mwakukatuka mana, alyoze limi lya mupi makalitetamo. ³²Mivumbo ya mukwa ululi lya nyingika chize chinapemena, alyoze kanwa lya chingulungulu, lya myimgika chize chapihya.

Chapter 11

¹Mbalasa yakwonga yapwa chizelwokeso ku meso ja Yehova, Alyoze mpezu ya ululi ya kumu muwahila chinji. ²Muze kulengumuka muchiza, nyi sonyi nawa mujiza, alyoze kulikehesa cha kuneha mana.³Kutuwika cha mbunge ja akwa ululi chakwasongwela ene alyoze kupiha cha akwa mafwefwe kumu chikanongesa ene. ⁴Upite ku ushi kukwasa ha tangwa lya ufwatulo, alyoze kulinga wuli muchikakuchiza ku kufwa.⁵Kwoloka cha mutu mungunu chakumu songwela mujila ya kwoloka, alyoze akwa upi makaholoka mumu wa upi wo. ⁶Kwoloka cha akwa ululi kucha kwa funga kanawa, alyoze akwa mafwefwe kumakakwa chiwa mu uhenge wo.⁷Muze mukwa upi mafwa , kakutalatala chenyi muchinonga nyi kutalatala cho chize chapwile nyi tachi mu chipwa chamokomoko. ⁸Ululi wa mutu kuwa kumulamwina ku lemba alyoze mukwa upi kumu ukamusalakana.⁹Mukanwa lya mutu chilembese mwakunongesa mwenyembo wenyi, alyoze mu yinyingi ya ululi atu kakwa funga kanawa. ¹⁰Muze mukwa ululi maya kulutwe, chihunda muchiwahilila; muze mukwa upi manonga, kwakupwa ku wahilila chinji. ¹¹Mukuwahisa chamukwa ululi, chihubda chakufumana; mukanwa lya ukwa upi chihunda cha kumwangana.¹²Lunga yoze malelesa sepa lyenyi keshi mana, alyoze lunga mukwa kwivwishisa kakuhola kulu. ¹³Yoze mweswe wakuya mukutwala saki kakusolola yakusweka, alyoze mukwa kushishika mu shipilitu kakusweka yikuma.¹⁴Kuze kukushi akwa kuyula, chifuchi cha kuholoka, alyoze kukumba chakwiza kuli akwa kuyula.¹⁵Mweswawo makahana chifungo muli chilambala chamwene mwene makachivwila kusasaminya, alyoze kusasaminya, alyoze yoze mweswe makajinda kuhana chijikilo mukumufulyelesa kali kanawa. ¹⁶Pwo mupema kakutambula vumbi, alyoze akwa upupilo kakutambula upite.¹⁷Mutu wakeke kakuli wahisa mwene, alyoze mukwa ndombo malijinda mwene. ¹⁸Mukwa kulinga upi makatambula fweto- yenyi alyoze yoze makuwa yuma yipema makatambula fweto yaumwene mwene.¹⁹Mutu wakulikehesa yoze wakulinga yakululama makatwalilila mukutwama, alyoze yoze wakulinga upi ku makafwa. ²⁰Waze akwa mbunge jipi kapwa chizelwokeso kuli Yehova, alyoze kakuwahilila muli waze jila jo jakwo jakwoloka.²²Pwenu nyi umwenemwene ha chino mukwa upi kechi kaya chakuhona ku mu mwesa lamba, alyoze chisemuka cha atu akwa ululi makafunga kanawa. ²¹Ngwe kazeya kakumuhombo wangulu ngwe pwo mupema wakuhona mana.²³Yilinga ya atu akwa ululi yakwatwala ku yipema, alyoze atu akwa kulinga upi yakwatwa la ku upatwilo. ²⁴Kwali umwe mukwa kuhana- mawezela kuhyana; mukwo keshi kuhana chize chinalite - hindu chamutwala uswale.²⁵Mutu wakuhana makawezelela nyi yoze wakuhana meya kuli akwo makatambula meya kuliye mwene. ²⁶Atu mashinga lunga yoze wakuhamika kulanjisa mbuto, alyoze mahana yiwape ha mutwe wa yoze wakuyi lanjisa.²⁷Kuli yoze mafupa kanawa yipema kakufupa nawa vumbi, alyoze kuli yoze wakulinga upi mu ukamuwana. ²⁸Waze afulyela mu upite wo maka- limbuka, alyoze ngwe lifwo, akwa ululi ku makalinduluka.²⁹Kuli yoze wakuneha ukalu mu zuwo lyenyi mwene makahinga fuji nyi chihepuke makapwa ndungo chikanyame mu mbunge.³⁰Muhuko wakwa ululi mutondo wa mwono, alyoze akwa ndombo kakwonwona myono. ³¹Talenu ! mutu wa ululi mamu- fweta hano hashi; mba kuhyana kufwetesa chingulungulu nyi chivulumunyi!

Chapter 12

¹Mweswe mazanga amufumbe kakuzanga yinyingi, alyoze yoze keshi kuzanga kumukanjisa kapwa chihepuke. ²Yehova kakuhana vumbi kuli lunga mupema, alyoze mukwa kutaka yipi mamuhisa.³Mutu keshi kukola ku ungulungulu: alyoze chikota cha mukwa ululi kuchichi katukuka. ⁴Pwo wakushishika kapwa ngwe chipangula kuli mukwo - lunga; alyoze yoze maneha sonyi kapwa ngwe kupola mu yifwaha ya mukwo- lunga.⁵Manyonga a akwa ululi kakululama, alyoze yiyulo ya yingulungulu kuyakwonga. ⁶Maliji a yingulungulu katwala kukujikinyina kumwanga manyinga, alyoze kuhanjika cha akwa ululi muchikapulula.⁷Yingulungulu manuguna hikeshiko, alyoze zuwo lya mukwa ululi mulikola. ⁸Lunga maka muchichimyeka nyikulita nyi mana jenyi, alyoze mbunge ya kupihya makayilelesa.⁹Kanawaha yoze kanamulelesa alyoze kali nyi ngamba kuhyana yoze kakulilemesa hindu yakulya keshi nayo. ¹⁰Mutu mukwa ululi kakunyonga mwono wa chimuna chenyi, alyoze khekhe yayingulungulu yapwa uswi.¹¹Yoze nalima minda yenyi makapwa nyi yakulya yinji, yoze makaula yuma yamokomoko keshi mbunge. ¹²Chingulungulu kakuzanga kambwila wa atu api, alyoze chikota cha mukwa ululi chakwima.¹³Mutu mupi kakumukasa mu kambwila lya utanguko wa mivumbo yenyi, alyoze mukwa ululi makatuhuka mu lamba lyenyi. ¹⁴Kumihuko ya maliji jenyi mutu maka yuka nyi yuma yipema, ngwe chize ku milimo ya moko jenyi makakundula.¹⁵Jila ya chihepuke kuyapwa mu meso jenyi mwene, alyoze mukwa yinyingi kakupanjika ku yiyulo. ¹⁶Chihepuke kausolola ufwatulo wenyi washiwashi, alyoze chikanyame kakusweka tuka.¹⁷Yoze mahanjika umwenemwene masolola ululi, alyoze chela cha mahuza, masolola kwonga. ¹⁸Maliji amukwa kuhanjika kalusulusu yapwa ngwe kutuwa chakatana ; alyoze limi lya mukwa mana kulyakuwuka.¹⁹Kanwa lyakuhanjika umwenemwene kumakalikolesa lya mutolo. Alyoze limi lya mahuza lyapwa lya kashimbu wika. ²⁰Mwatwama kwonga mu mbunge ja waze akutaka yuma yipi; alyoze akwa kuyula nyi sambukila kali nyi uwahililo.²¹Chuma chipi kuchichi kupwa kuli mukwa ululi; alyoze yingulungulu kumakazala nyi yipi. ²²Kanwa lya mahuza kulyapwa chizelwokeso kuli Yehova, alyoze akwa kulinga umwenemwene kapwa akuwahilila kuli iye.²³Chikanyame kakusweka yinyingi, alyoze mbunge ya yihepuke yakwambujola uhepuke. ²⁴Kwoko lya chipakata kumulikayula, alyoze chileya mamusa ku wungamba.²⁵Kulema mu mbunge ya mutu kuchakumuhongesa, alyoze liji lipema kulyakumuwahisa. ²⁶Mukwa ululi kakupwa kasongo kuli mukwo, alyoze ndako ja chingulungulu kujakumuhengesa.²⁷Chilenda keshi kwocha yifwo yize ashihanga mu maya, alyoze chipalakata mazuka yikumba yipema. ²⁸Waze akwenda mu ndango ja ululi kakupwa nyi mwono nyi mu majla jajo kumushi kufwa.

Chapter 13

¹Mwana wa mana kakwivwa kufumba cha tato, alyoze mukwa kulenya keshi kwivwa kukanjisa. ²Kufuma ku mihukop lya kanwa lyenyi mutu malya yuma yipema,alyoze mbunge ya mukwa mafwefwe mu kalya upupilo.³Yoze mafunga kanwa lyenyi mafunga mwono wenyi, alyoze yoze mazulula chikolo mivumbo yenyi makalyenyeka mwene. ⁴Pwila lya kulya lya chilenda lya kufupa hindu keshi nyi chimwe, alyoze pwiloa lya yoze mukwa kukilikita muyikatoha.⁵Mukwa ululi keshi kuzanga mahuza, alyoze chingulungulu kapwa chizelwokeso, nawa kakulikokela sonyi. ⁶Ululi kuwakufunga kukwa ululi mu jila, alyoze nungulungulu wakulimbula yivulumunyi.⁷Atu amwe kakuli chichimyeka ngwo pichi, alyoze keshi nyi chimwse, alyoze amwe kakuhana lume yeswe, hindu kali pichi. ⁸Ndando yakukula mwono wa mutu we upite wenyi, alyoze chiswale keshi kwivwa kukanjisa.⁹Lutemo wa mukwa ululi kakuwahilila, alyoze ndeya ya yingulungulu kumakayijimisa. ¹⁰Kulengumuka kuchakuneha kulitachiika, alyoze waze akwivwa kukanjisa kali nyi mana.¹¹Upite wakutambula ku milimo ya kulifuza mukatepuluka, alyoze yoze wakupita kukuhondangana chenyi kumakaliwezela. ¹²Muze ufulyelo hiwa sosoloka,kuwakuhongesa mbunge alyoze hakumona chize tunazange chapwa ngwe mutondo wa mwono.¹³Mweswe wa wakulelesa lye liji makalyonona, alyoze yoze wakulama shimbi makatambwila fweto. ¹⁴Longeso lya mukwa mana lyapwa ngwe uputukilo wa mwono, kukufumisa ku makambwila a kufwa.¹⁵Malinjekela apema kakuneha vumbi alyoze jila yakwa mafwefwe yi kalu. ¹⁶Atu amana kakulinga nyi chinyingi mukusakula cho cheswe, alyoze chihepuke kakusolola uhepuke wenyi.¹⁷Mukeji wa wungulungulu kakulimbukila mu kupinda kanganda wa kushishika kakuneha kuwuka. ¹⁸Yoze katayile kumufumba ma kapwa nyi uswale nyi sonyi, alyoze ulemu muwukaya kuli yoze makatayiza kumufumba.¹⁹Kumanununa chize kanazange chapemena mbunge ya mutu, alyoze kukatuka ku yipi chapwa chizelyokeso kuli yihepuke. ²⁰Nyi mu wenda nyi mukwa mana nyi yena nawa mopwa nyi mana, alyoze mweswawo masakula yihepuke kumakevwa kusasaminya.²¹Kwonona chakwiza hali akwa shili, alyoze atu akwa ululi kumakafweta nyi yipema. ²²Mutu mupema kakuhichika chihinga kuli ajikulu alyoze upite wa mukwa shili kakutulikila hali mukwa ululi.²³Wande wachiswale wakuhona kulimamo wakufumbisa kulya chinji, alyoze kakuchonwwona mumu hauhenge. ²⁴Yoze keshi kuzachisa mbwechi kakuvwila kole mwanenyi, alyoze yoze wamuzanga mamufumba kanawa.²⁵Mutu mukwa ululi kakulya ndo mayukisa mbunge yenyi, alyoze jimo lya chingulungulu lya kupwa nyi zala.

Chapter 14

¹Pwo wa mana kakutunga zuwo lyenyi, alyoze pwo chiepuke kskushaha mwene nyi moko njenyi. ²Yoze wakwenda munjila nja ululi kakwivwila woma Zambi, alyoze yoze keshi nyi umwenemwene mumanjila njenyi makamulelesa.³Mukanwa kachihepuke mwakutuhuka yakuhilwisa hanyima, alyoze mivumbo yakwa mana mwikafunga. ⁴Kuze kukushi ngombe, nyi mwakulila mushikupwa majilo, alyoze uji wayakulya wakatuka kutachi nja ngombe.⁵Chela chamwenemwene keshi kulyonga, alyoze chela wama huza kakuhwima wika makuli. ⁶Akwa kulenya kafupa mana mba keshi kwawana, alyoze malijekela akwashiwa kakwiza kuli yoze wakulilongesa.⁷Katukamo ku mutu chihepuke, mumu kuchi kapwa chinyingi hamivwumbo yenyi. ⁸Mana a yoze mukwamana ka kunyingikina mwe mu njila nyenyi, alyoze kuseuka cha yihepuke mahuza.⁹Yihepuke kakulenya muze malambula mulambu wakulikonekena, alyoze hali akwa ululi kapwa nyi vumbi. ¹⁰Mbunge yakunyingika chize yinapihilila mumu kushi chilambala manyingika chiseke chenyi.¹¹Zuwo lya mutu yoze chingulungulu maka lyonona, alyoze mbala yakwa ululi muli waha. ¹²Kuli njila yakusoloka yipema kuli mutu alyoze kusula chacho chakutwala kukufwa.¹³Mbunge mwitela kusehejela hindu yina kolana alyoze chiseke muchisala nyi chinyengo. ¹⁴Akwa kuhona umwenemwene mu mbunge njila njo mu jika kamba, alyoze mutu mupema makatambula yize hiyenyi¹⁵Yoze uli nyi wanuke kakufulyela yeswe, alyoze chikanyame kaku nyonga ha kwenda chenyi. ¹⁶Mukwa mana kaku china nyi kukatuka ku upi, alyoze chihepuke kakulipwupwisa kusanda kukanyama.¹⁷Yoze wakupihilila washi kalinga yuma ya wuhepuke, nyi mutu yoze mataka wupi keshi ku muzanga. ¹⁸Akwa kuhona mana kakuswana wuhepuke, alyoze yikanyame fweto yo malinjekela.¹⁹Akwa upi makalihetamina hashi kuli waze apema nyi waze akwa upi makalihetamina hashi kuyi kolo ya kwa ululi. ²⁰Mutu chiswale keshi ku muzanga chipwe akwo, alyoze pichi kakwete masepa anji.²¹Yoze masolola kulelesa mwenyembo wenyi kana vulumuna, alyoze yoze masolola vumbi kuli chiswale mamuwahisa. ²²Kanda waze akwakutaka upi te kapyangukile? Alyoze waze malulika kulinga yipema makatamgula zango lipema nyi ufulyelo.²³Nyi kuhondangana cheswe chakuneha ku vumbuka, alyoze nyi hali pande wika, kucha kutwala ku uswale. ²⁴Fweto ya akwa mana wupite wo, alyoze kuseuka cha yihepuke chakwa nehena kuseuka chiji wika.²⁵Chela wamwene kaku lamwina myono, alyoze yoze mahjika makuli kakumukana.²⁶Muwoma wa Yehova che kukunuka cha ngolo; mu chikapwa chihwimino cha ana njenyi. ²⁷Woma wa Yehova mwe kaselwoke wa mono, hanga mutu akalunuke kufuma ku makambwila a ufwe.²⁸Ulemu wa mwanangana wapwa mu atu njenyi anji, alyoze kwakuhona atu nyi mwana wa mwanangana malyenyeka. ²⁹Mutu wakulihumikiza kapwa nyi malinjekela anji, alyoze akwa kwivwa uli washi kakusolola kuseuka.³⁰Mbunge yingunu kuyakuhana mwono mujimba, alyoze akwa uli wakupolesa ifwaha. ³¹Yoze wakupijisa chiswale kakusaula tangi yenyi, alyoze yoze masalola vumbi ku akwa kuhona kakulemesa iye mwene³²Yingulungulu kakulimbuka nyi ilinga yo yipi, alyoze mukwa ululi kapwa nyi uhwimino ndo mu ufwe. ³³Mana kahwimina mumbunge yakwa malinjekela, alyoze chipwe hakachi ka yihepuke kakusola mwene.³⁴Kulinga chipema cha kulemesa chifuchi, alyoze shili yakwivwisa sonyi atu anji. ³⁵Vumbi lya mwanangana lyapwa nyi tuvumbi waze akulinga nti mana, alyoze ufwetulo wenyi wapwa nyi waze akulinga yasonyi.

Chapter 15

¹Kumbululo lya vumbi lya kuchiza ufwatulo, alyoze liji likalu lyakusangumuna utenu. ²Limi lya atu akwa mana lyakuhanj9ika yinyingi kanawa, alyoze kanwa lya yihepuke kulyakusolola kuseuka.³Meso ja Yehova kakumona kweswe, kakumona ha yipi nyi yipema. ⁴Limi lyakuwuka lyapwa mutondo wa mwono, alyoze limi lya uhenge lyakumakuna shipilitu.⁵Chihepuke kaku lelesa longeso ya tato, alyoze yoze mata kumukanjisa iye mukwa mana. ⁶Muzuwo lya mukwa ululi mwatwama upite unji, alyoze kufumbuka cha chingulungulu chakumu hana kupinda.⁷Miviumbo ya akwa mana yakuhana yinyingi , alyoze nhi chocho ko nyi mbunge yakwa yihepuke. ⁸Milambu ya akwa yingulungulu yapwa yizelwokeso kuli Yehova, alyoze kulemba cha mukwa ululi chapwa che kuwahilila chenyi.⁹Ndako ja chingulungulu japwa chizelwokeso kuli Yehova, alyoze iye kakuzanga yoze wakulinga yize ya ululi. ¹⁰Kufumba chikalu chinashimbwila yoze mweswe mehuka jila nyi yoze keshi kuzanga longeso kumafwa.¹¹Fuka nyi kwonwona chapwa zwalala kumeso ja Yehova; mba kuchi muchipwa nyi mbunge ja ana ja atu? ¹²Mukwa ku lenya keshi kuzanga yoze mamukanjisa ; kechi kuya kuli mukwa mana.¹³Mbunge yachiseke kuyakuwahisa ku meso, alyoze chinyengo mu mbunge chakumakuna shipilitu. ¹⁴Mbunge ya malinjekela yakuzanga chinyingi, alyoze kanwa ka yihepuke ka kulya kaseuka.¹⁵Matangwa neswe a mukwa kupinda kapwa api, alyoze mbunge yachiseke yapwa ngwe chilika chakulya chije chishi kuhwa. ¹⁶Chipema kupwa nyi yikehe nyi woma wa Yehova kuhyana kupwa nyi upite wunji nyi lamba.¹⁷Chipema kulya nyi mafwo mafwo nyi zango kuhyana kulya nyi ngombe munene wamaji nyi kole. ¹⁸Chifwatulo kakusangumuna jita, alyoze mutu yoze keshi kwivwa utenu kawashi ka kuholesa kulitachika.¹⁹Jila ya chilenda yili ngwe chihela chize chinajiki nyi mbimbo, alyoze jila ya mukwa ululi yakusoloka kanawa. ²⁰Mwana walunga wamana kakuneha kuwahilila kuli tato, alyoze chihepuke kakulelesa naye.²¹Yihepuke kakwivwa kanawa mutu yoze keshi nyi mana, alyoze yoze uli nyi malinjekela ka kwenda mu jila ya kwololoka. ²²Nyi kushi chiyulo kuhala ku kuchi kulumbunuka, alyoze ku wunji wa akwa kuyula ka kukumba.²³Mutu kakuwana kuwahilila muze mahana kumbululo lilemu lya kanwa kenyi; liji lya ha ola lyakulita lipema! ²⁴Kuli akwa mana jila yo yapwa yaku kanduka, hanga akahichike jila ya mwishi ya fuka.²⁵Yehova kakupupa zuwo lya mukwa kulengumuka, alyoze iye kakukinga yikwata ya tuliwa. ²⁶Manyonga ja chingulungulu kapwa chizelwokeso kuloi Yehova, alyoze maliji apema kapwa a ululi.²⁷Mutu yoze wakufumbuka kukatuka kuli chingulungulu ka kuneha kupinda ha chisemuko chenyi, alyoze yoze keshi kuzanga chindo mapwa nyi mwono. ²⁸Mbunge ya mukwa ululi yakunyonga shimbu kanda achi kumbulula, alyoze kanwa ka yingulungulu ka kuhanjika yuma yipi.²⁹Yehova kapwa kusuku nyi yingulungulu, alyoze iye ka kwivwa kulemba cha atu akwa ululi. ³⁰Pangu lya meso lya kuneha kuwahilila ku mbunge nyi sango lipema hi mwono upema ku mujimba.³¹Twitwi lyakupanjika ku kukanjisa cha mwono mulikatwama hakachi ka atu amana. ³²Yoze malituna maliji a kufumba kakulilelesa mwene, alyoze yoze wa kupanjika ku liji lya kumukanjisa ka kuwana malinjekela.³³Woma wa Yehova wakulongesa mana, nyi kulikehesa chakutetekela ulemu.

Chapter 16

¹Kululika cha mbunge chili kuli mutu, alyoze kukumbulula chakukatuka mu limi lyenyi Yehova. ²Ndako jeswe ja mutu japemena kumeso jenyi mwene, alyoze Yehova kakweseka mashipilitu.³Kunjika yilinga ye kuli Yehova nyi kululika che muchikakola. ⁴Yehova katengele yuma yeswe nyi miulimo yayo, chipwer yingulungulu ha tangwa lya kupinda.⁵Mweswawo mukwa kulengumuka mu mbunge kapwa chizelwokeso kuli Yehova, alyoze pwenu nyi umwenemwene hachino, kechi kaya chakuhona kwamwesa lamba. ⁶Utu wa zango nyi umwenemwene kuyaku fwetela uhenge nyi kuwoma wa Yehova atu kakuchina yipi.⁷Muze ndako ja mutu jinawahila Yehova, kakupwisa mutu chipwe kuli akwa kole jenyi kupwa nyi sambukila nenyi. ⁸Chipema kupwa nyi kakehe nyi umwenemwene, kuhyana kufumbuka nyi uhenge.⁹Mu mbunge ya mutu kuyakuhala jila yenyi, alyoze Yehova kakusongwela shimbo jenyi. ¹⁰Chiyulo chakusakula chatwama ha mivumbo ya mwanangana; Kanwa lyenyi kulichi kutangula upatwilo.¹¹Seteko ya umwenemwene ya kukatuka kuli Yehova; pezu jeswe mu njeke japwa milimo yenyi. ¹²Kulinga ungulungulu chapwa chizelwokeso kuli myanangana, mumu kakukolesa ngunja nyi ululi.¹³Mivumbo ya ululi kakuwahilila myanangana, kazanga mutu yoze mahanjika maliji a ululi. ¹⁴Ufwatulo wa mwanangana wapwa ngwe mukeji wa kufwa; alyoze lunga wamana kakuhuhumuna utenu wenyi.¹⁵Mwono watwama mu pangu lya ku meso ja mwanangana nyi vumbi lyenyi lyapwa ngwe lelwa wa samakwasa. ¹⁶Kuzuka mana chapwa kuhyana olu. Kutembula malinjekela chipwe chakusakula kuhyana palata.¹⁷Jila yinene ya mukwa ululi yapwa kukatuka ku wupi; Yoze mafunga jila yenyi kakufunga mwono wenyi. ¹⁸Kulengumuka kuchakutetekele kunonga shipilitu yakuli zata yakutwala kuku limbuka.¹⁹Chawaha kulikehesa hamwe nyi yiswale kuhyana kulipangila upite nyi akwa kulengumuka. ²⁰Mweswawo manyonga longeso maka wana yipema. Nyi waze akwa kufulyela muli Yehova makayisa.²¹Yoze mukwamana mu mbunge kaku mutongola chikanyame nyi kuwaha cha liji kuchakwokesa longeso. ²²Malinjekela kapwa ngwe kaselwoke kuli yoze ulinacho, alyoze kufumba yihepuke chapwa uhepuke wo.²³Mbunge ya mukwa mana kuya kulongesa kanwa lyenyi kuyakuweza yinyingi ku mivumbo yenyi. ²⁴Maliji apema kapwa ngwe chishila cha wuchi - kakuyemesa mbunge nyi kuwuka yifwawa.²⁵Kuyili jila yize yakusoloka ngwe yinapeme kuliu mutu, alyoze kusula chacho kuchapwa mujila ya kufwa. ²⁶Zango lye kulya lyamukwa kukilikita lyekumuzachila; zala yenyi yaku mupwisa mwene.²⁷Mutu wa mokomoko kakuneha vunda nyi ku hanjika chenyi chapwa ngwo kahya ka kocha. ²⁸Mukwa kupihya kakusangumuna ndombo nyi mukwa kalundanganyishi kakuhandununa masepa apema.²⁹Mutu mukwa ndombo kakwonga mwenyembo wenyi nyi kumutetekela mu jila yawupi. ³⁰Yoze malahula nyi meso jenyi kakutaka yuma yipi; yoze mapakika mivumbo yenyi kakuneha yuma yipi.³¹Kambu jitoma japwa chipangula cha uhenya; kucha kuwana mu jila ya ululiu. ³²Chipema kulihumikiza utenu washi kuhyana akwa ndundo nyi yoze mayula shipilitu yenyi wahyana yoze mapupa limbo.³³Ngombo kakuyisakula mu kondo, alyoze mukwa kumanununa Yehevo.

Chapter 17

¹Chipema kutwama mukulungunga nyi ka mbolo kuhhyana zuwo lya kulya nyi vunda. ²Ngamba wa mana mayula mwana yoze makolesa sonyi kumakapwa nyi chihanda ccha chihinga ha kachi ka mandumbu.³Ndeho ya kupemesa palata nyi lutengo wa olu, alyoze Yehova kakweseka mbunge. ⁴Aka kulinga upi kakupanjika ku mivumbo ya ungulungulu; mukwa mahuza kakusa matwi ku limi lya chihuka.⁵Yoze wakulenya chiswale kaku saula tengi yenyi nyi yoze mawahilila ha lamba lya mukwo kechi kaya kwakuhona ku mu mwesa lamba. ⁶Ajikulu kapwa chipangula cha makulwana nyi isemi kakuneha ulemu ku ana jo.⁷Maliji apema katela chihepuke; chipwe mivumbo ya mahuza kuyatelele mwana wa mwanangana. ⁸Chindo chapwa ngwe kamanga kuli yoze machihana; muze matenuka, kakukumba.⁹Mukwa kufuka utanguko kanapupu zango, alyoze mukwa kutokwela ha chikuma kakuhandununa masepa apema. ¹⁰Kutenuka cha kutwala kuli yoze uli nyi malinjekela kuhyana kulakaji lya mijiji muli chihepuke.¹¹Mutu mukwa upi kakuzanga nkukatukila akwo, keshika mamutumina mukeji wa kukenya. ¹²Chinapema kutakana osu yoze hatambula nanenyi kuhyana kutakana chihepuke mu uhepuke wenyi.¹³Yoze makundulula yipi ha yipema, yipi kuyichi kukatuka ku zuwo lyenyi. ¹⁴Kuputuka cha ndombo chapwa ngwe yoze majikula meya. Keshika litwamine kuhamika shimbu kanda achiputuka kuzwela.¹⁵Yoze masambisa chingulungulu nyi yoze mahisa mukwa ululi- eswe kapwa chizelwokeso kuli Yehova. ¹⁶Mumu yika chihepuke mafwetela ulongeso wa mana, muze keshi nyi malinjekela?¹⁷Sepa lya mutu kakuzanga matangwa eswe nyi ndumbu mwasemukiunyine kukwasa mu tangwa lya lamba. ¹⁸Lunga keshi mana kakulakenya nyi kumbata ulemu wa kufweta mukuli wa mwenyembo.¹⁹Mweswawo wazanga kulizwelesa kazanga shili; yoze manangana mu chikolo chenyi kanafupu akamonwonone. ²⁰Yoze uli nyi ndako mu mbunge keshi kuwana yipema ; yoze uli nyi limi lya kunyonga chipi kaku ho0lokela mu yuma yipi.²¹Mweswawo chisemi wa chihepuke kakulikokela chinyengo; nyi tato ya chihepuke keshi uwahililo. ²²Mbunge ya chiseke yapwa yitumbo yipema, alyoze shipilitu yize yamakuka ya kumisa ifwaha.²³Chingulungulu kaku tayijisa chindo cha kusweka ha kahengese mu majila a upatwilo. ²⁴Yoze wapwa nyi malinjekela kapwa kumeso ja mana, alyoze meso ja chihepuke kapwa kusongo lya hashi.²⁵Mwana chihepuke kapwa chinyengo kuli tato kapwa wakupihilila kuli nanye wamusemene. ²⁶Chikwo nawa, chapemene ku mwesa lamba akwa ululi; chipwe kulamba alemu mumu ha ululi wo.²⁷Yoze uli nyi chinyingi kakutepulula maliji nyi mukwa ku hwima mu shipilitu kali nyi malinjekela. ²⁸Chipwe chihepuke nyi mahola mamumona ngwe wa mana; muze mapakika kanwa, mamunyonga ngwo mukwa mana.

Chapter 18

¹Yoze wakulichizako kanafupu upale wenyi mwene, ²Chihepuke keshi kuwanamo kuwahilila mu malinjekela, alyoze kakuzanga mbunge yenyi yilisolole wika.³Muze chingulungulu meza, kalelesa kaneza nawa nyi sonyi. ⁴Maliji a mu kanwa lya mutu kapwa ngwe meya asuku; kaselwoke ka mana kapwa ngwe kalwiji kakupukumuka meya.⁵Kuchapemene kupwa nyi katonde ku ungulungulu, chipwe kulituna upatwilo wa mukwa ululi. ⁶Mivumbo ya chihepuke kuyakunjila mu kulitachika nyi kanwa lyenyi kulyakusanyika kulambama.⁷Kanwa lya chihepuke kulyakumwonwona nawa kakufwa makambwila ya mivumbo yenyi. ⁸Maliji a mukwa kalundanganyishi kapwa ngwe chakulya chiyema alyoze kakunjila ndo mukachi chachihanda cha mu mujimba.⁹Nawa, yoze uli nyi lwelya mu milimo yenyi kapwa mwanakwo ya mukwa kwonona chinene. ¹⁰Jina lya Yehova lyapwa kaposhi mukolo; mukwa ululi machinyinamo nyi kumufunga kanawa.¹¹Upite wa pichi wapwa kuli iye limbo lyenyi likolo nyi mwene kakumona ngwe chipanga chisuku. ¹²Shimbu kanda achi holoka mutu wa mbunge ya kulivwimba, alyoze kulikehesa chakwiza nyi ulemu.¹³Yoze makumbulula shimbu kandevwa - chapwa cha kaseuka nyi sonyi. ¹⁴Shipilitu ya mutu kuyakujikiza mu kuyiza chenyi, alyoze iya mahisa shipilitu ya kumakuka?¹⁵Mbunge ya chikanyame kuya kuzukula yinyingi nyi kwivwa cha mukwa mana kulyakufupa yinyingi. ¹⁶Chawana cha mutu chakwazulula jila nyi kumuneha kuli atu alemu.¹⁷Yoze malyanga kulisamba mamumona ngwe mukwa ululi ndo mukwo meze mukumusopesa. ¹⁸Chela kuchakuholesa kulitachika nyi kuhandununa akwa ndundo.¹⁹Mukwenu nyi wamuvulumuna chikalu kuwana limbo chikolo, nyi kulitachika chapwa ngwe njalo ja mbonge. ²⁰Kufuma ku mihuko ya mukanwa lyenyi jimo lya mutu mulikuta; nyi kucha cha kufumbuka cha mivumbo yenyi.²¹Kufwa nyi mwono yapwa nyi chiyulo cha limi, nyi waze akulizanga makalya mihuko yalyo. ²²Mweswe mawana pwo mawana chuma chipema nyi kutambula vumbi kuli Yehova.²³Iswale kakulembelela ha kheke, nyi pichi kakukumbulula nyi utenu. ²⁴Yoze malizukila masepa anji malikokela kwonona, alyoze kwatwama sepa wakwiza muka mwihi kuhyana yoze wasemuka nenyi.

Chapter 19

¹Chipema chiswale yoze wakwenda nyi kutuwika cha mbunge kuhyana chihepuke yoze wapiha ku mi vumbo yenyi. ²Chikwo nawa, hichipemako kupwa nyi mbunge ya kuhona chinyingi nyi yoze mazomboka mapyanguka.³Kuseuka cha mutu chakuhengesa ndako jenyi nyi mbunge yenyi kuya kulimika nyi Yehova. ⁴Upite kuwakwokesa masepa, alyoze chiswale kakuhandununa kuli masepa jenyi.⁵Chela wa mahuza kechi kahona kumumwesa lamba mukwa kuhanjika mahuza kechi kamupulula. ⁶Anji mafupa vumbi lya chihanyi nyi eswe kakuzanga kupwa masepa ja waze akuhana yawana.⁷Eswe mandumbu jenyi auno chiswale kamuzangile; mba kuchi muchipwa kuli masepa jenyi waze ali kusuku nenyi ! Maliji kakwakaula alyoze hanayi. ⁸Mutu mweswe wakutambula mana kazanga mwono wenyi, nyi yoze watwama nyi chinyingi makawana kuyuka.⁹Chela wamakuli makamumwesa lamba, alyoze yoze mahanjika mahuza makanonga. ¹⁰Kuchatetele chihepuke kutwama nyi upite upema chipwe ndungo akayule atu alemu.¹¹Maselyekela kakupwisa mutu mukoke kutenuka chapwa uhenya kuli kuzomboka utanguko. ¹²Ufwatulo wa mwanangana wapwa ngwe kuhiohia cha mwana ndumba, alyoze vumbi lyenyi lyapwa ngwe mume ha mwambu.¹³Mwana chihepuke kapwa lwenyeka kuli tato nyi kuli tachika cha pwo chapwa ngwe kusotwoka cha neya ndwe- ndwe. ¹⁴Mazuwo nyi upite kakuiswana kuli yisemi, alyoze pwo wamana kakufuma kuli Yehova.¹⁵Ulenda wakumbila mutu mutulo twakufwa, alyoze yoze keshi kuzanga kuzata mevwa zala. ¹⁶Mutu yoze mafunga shimbi mapwa nyi mwono, malyoze waze akulelesa makafwa.¹⁷Mweswawo watwama nyi kheke kuli yiswale kakuhana kuli Yehova neye kumaka mukundwilila yeswe yize alingile. ¹⁸Fumba mwane shimbu kutalatala kuchili alyoze kanda usa mbunge ye ha ku mushiha.¹⁹Mutu watwama nyi ufwatulo unji katela kumbata mulonga wenyi ; mumu nyi wa mupululoa, chakutamba kulinga nawa kamuchali. ²⁰Panjika ku yiyulo nyi kutambula kukanjisa, hanga ukapwe nyi mana kusongo lya mwono we.²¹Kululika chinji chili mu mbunge ya mutu, alyoze yiyulo ya yehova yenayo muyi kamana. ²²Kuzeyelela chenacho mutu azanga nyi mutu chiswale kapema kuhyana mukwa mahuza.²³Ulemu wa Yehova wakutwala atu ku mwono; yoze ulinawo matwama nyi kuyuka kechi kumona kupinda. ²⁴Chilenda masa kwoko lyenyi ha longa; alyoze keshi kuzanga kulitwala ku kanwa lyenyi.²⁵Lamba mukwa kulenya, nyi yoze watwama nyi mutu watwama nyi mana a wanuke apwe nyi mana; kanjisa mukwa malinjekela mba mapwa nyi yinyingi.²⁶Yoze wakwiyila tato hanji mahuma naye kapwa mwana wakuneha sonyi nyi kuneha sau. ²⁷Nyi walitwamina kupanjika kukukanjisa, mwanami, mukapyanguka kufuma ku maliji a chinyingi.²⁸Chela chitanganyanyi kakulenya upatwilo nyi kanwa lya chingulungulu kulya kumina uhenge. ²⁹Upatwilo hana ululika wa akwa kulenya nyi mijiji ya kulamba manyima a yihepuke.

Chapter 20

¹Vinyi yapwa kulenya nyi kunwa chisasu chapwa kuzewla; mweswawo mapyasukila mukunwa keshi mana. ²Kuvwila woma mwanangana chinapu ngwe kwivwila woma mwana ndumba yoze wakwahya; kuli yoze wakumwihya nyi utenu wenyi wakuzanga kuvulumuna mwono wenyi.³Chapwa ulemu kuli yoze malihandununa ku ndombo, alyoze chihepuke kakulinjisa mu kuzwela. ⁴Chilenda cha mutu keshi kuzanga kuchipa ha chishika; kakufupa mbuto hashimbu yakucha alyoze keshi kuyiwana.⁵Yishinganyeka yamumbunge ya mutu yili ngwe meya asuku, alyoze yoze uli nyi malijekela makaswitamo. ⁶Mutu mweswe mambulula utu wenyi mwene, alyoze iya mahasa kuwana waumwene mwene?⁷Mutu mukwa ululi kakwenda mujila jingunu, nyi anenyi waze makamukaula mu nyima yenyi makawaha. ⁸Mwanangana yoze watwama ha nganja nyi ku zata milimo yaupatwilo kakusakula nyi meso jenyi upi weswe uze mumuwana.⁹Iya mamba ngwenyi, " hinapemesa mbunge yami; nguna tomo ku shili jami"? ¹⁰Pezu jeka nyi jeka nyi njongo kujatele - yeswe yapwa chizelwokeso kuli Yehova.¹¹Chipwe mukweze kaku linyingikina ku yitanga, nyi yilinga yenyi yinapeme nyi ululi. ¹²Matwi waze akwivwa nyi liso lize lyakumona - Yehova wayitangile weswe.¹³Kanda uzanga tulo ku china makutwala ku uswale; laula meso je mba mukapwa nyi yakulia yiji. ¹⁴" Chinapiha! chinapiha!" ngwenyi mukwa kulanda, alyoze muze maya kweka malisambula.¹⁵Kuyili Olu nyi mawe aji andando yinene, alyoze malimi akwate yinyingi akapwa ngwe mawe alemu. ¹⁶Mbata chikuto cha yoze unakalamwina chilambala, chikapwe unjiho yoze makalamwina pwo ukwete ndako yipi.¹⁷Mbolo yakufumbuka mu mahuza yakuyema, alyoze kusongo lyacho kanwa lyenyi mulikazala nyi tumawe. ¹⁸kuhala cheswe chakukola nyi chiyulo nyi kukanyama nyi hakulinga jita ndo nyi mana.¹⁹Chikungulu kakusola yakuhengama, kashika kand ukalipandakana nyi atu akwa kuhanjika chikolo. ²⁰Nyi mutu mashinga tato chipwe naye, ndeya yenyi makayijima mu milima pwi.²¹Uswana wa kuswama washi washi hakuputuka kushi kuwaha kulutwe. ²²Kanda wamba ngwe, " mungu kuhilwishila upi!" Shimbwila Yehova iye makakulamwina.²³Pezu jakwonga japwa chizelwokeso kuli Yehova. nyi mbalasa yakwonga ku yishi kuwaha. ²⁴Kwenda cha mutu chakukatu chakukatuka kuli Yehova. Kuchi mba iye mwene mahasa kunyingika jila?²⁵Muchipwa kambwila kuli mutu kuhajika washi, " chino chisandu, " nyi kuputuka kushinganyeka chize china lumbunuka muze iye halishinga. ²⁶Mwanangana wa mana kakusakula ngulu, kakupalikisa mutundo wakuzungula nacho helu lyo.²⁷Shipilitu ya mutu yapwa ndeya ya Yehova, yakuhengula yuma ya muchima. ²⁸Mutu wa zango nyi umwene mwene yaku kolesa mwanangana; kakolesa ngunja yenyi nyi zango.²⁹Uhenya waukweze tachi jo nyi ulemu wa atu amakulwana kanbu jo jitoma. ³⁰Mijiji yize yakutwa kuyaku chiza upi nyi kulaswola necho kucha kukosa mbunge

Chapter 21

¹Mbunge ya mwanangana yapwa chitwetwe ngwe cha meya mukwoko lya Yehova; kakuyitalikisa kweswako mazanga. ²Jila yeswe ya mutu yapwa yipema ku meso jenyi mwene alyoze Yehova mwewa kupezalisa mambunge.³Kulinga ululi nyi upatwilo wapemena Yehova kuhyana chitapo. ⁴Meso akulizata nyi mbunge yakulengumuka nyi kulengumuka kwa mbunge - ndeya yakwa yingulungulu je shili.⁵Kuwaha cha kululika cha kutwala ku kulumbama wika, alyoze mweswe yoze malinga mukawashi chakutwala ku zala wika. ⁶Kuzuka upite nyi limi lya mahuza chapwa chishichishi chize chinahehuka nyi muheko wakushiha.⁷Ndombo ya kwa wungulungulu mu uka kahungumuna, mumu kasolo kulinga upatwilo. ⁸Jila ya mukwa uhye kuyahengahenga, alyoze yoze mukwa ululi kalinga ya kwoloka.⁹Chinawaha ku twama ha mbango ya fulumba kuhyana kutwama mu zuwo linene hamuwika nyi pwo mukwa kulitachika. ¹⁰Mbunga ya chingulungulu yaku zanga yuma yipi; mwenyembo wenyi keshi kuwana vumbi ku meso jenyi.¹¹Muze malamba mukwa kulenga, yoze wuli nyi wanuke matambula mana, nyi muze mafuma mukwa mana, matambula yinyingi. ¹²Mukwa ululi kakutala zuwo lya chingulungulu; yiye kakuneha yingulungulu ku kwonona.¹³Yoze wakujika matwi jenyi kuteta kwa yiswale, yiye nawa makateta, alyoze kechi ka mukumbulula. ¹⁴Chawana cha kutenga chakuholesa utenu nyi chawana cha kusweka mu tulo ku chakuholesa ufwatulo wa tachi.¹⁵Muze upatwilo hiwalingiwa, chakuneha uwahililo kuli akwa ululi, alyoze kuli akwa kulinga uhenge ka kwonona. ¹⁶Yoze makakashana jila ya malinjekela, yiye makapomba mu chikungulwila afu.¹⁷Mweswewo mazanga chiseke makapwa chiswale; yoze wazanga vinyu nyi maji kechi kapwa pichi. ¹⁸Chingulungulu ndando yenyi yakwa ululi, nyi mukwa mafwefwe ndando yenyi.¹⁹Chawaha kutwama puya kuhyana kutwama nyi pwo yoze wakulitachika nyi utenu. ²⁰Upite wa ndando yinene nyi maji ya pwa muzuwo lya mukwa mana, alyoze chihepuke kakuchimbulungunya cheswe.²¹Mweswe wakulinga ululi nyi utu wa zangowuno mutu makawana mwono, ululi, nyi ulemu. ²²Mukwa mana makumba limbo lya kwa ndundo nyi yiye kakulelelsa tachi ja ufulyelo wuze ajikijilamo.²³Mweswewo mafunga kanwa lyenyi nyi limi kanafungu mwono wenyi ku lamba. ²⁴Mukwa kulengumuka nyi mukwa ku;izata - "Mukwa kulenya" Lye jina lyenyi - yilinga yapwa hamuwika nyi mukwa kulivimba.²⁵Usolo wachilenda kuwakumushiha, mumu mwokwo jenyi kasolo kuhondangana. ²⁶Tangwa lyeswe kakwivwa usolo unene, alyoze mukwa ululi kakuhena keshi ku mina.²⁷Chitapo cha yingulungulu chapwa chizelwokeso; cha hyana kupihya muze machineha nyi manyonga a yingulungulu. ²⁸Chela wamahuza makafwa, alyoze yoze mukwa kwivwa makahanjika ha wola yeswe.²⁹Chingulungulu kakukalisa hameso jenyi, alyoze mukwa kwoloka kakululika majila jenyi.³⁰Mana akuhi, kushi malinjekela, nyi yiyulo yakuhi yize mu yihasa kulimika nyi Yehova. ³¹Kavwalu kakumululika ha tangwa lya jika, alyoze kukumba chapwa cha Yehova.

Chapter 22

¹Jina lipema linapeme kuhyana upite unene nyi vumbi lyahyana palata nyi Olu. ²Pichi nyi yiswale kakwete chino hamu wika - Yehova yiye watangile eswe.³Chikamyame mamona ye yipi maswana , alyoze yihepuke masenya kulutwe malamba. ⁴Kwononona chawaze malikehesa nyi kuvwila Yehova woma muyipi upite, nyi ulemu, nyi mwono.⁵Mbimbo nyi makambwila yatwama mu jila ya mukwa ku pihya; yoze mafunga mwon wenyi mapwa kusuku nayo. ⁶Fumba mwana mujila yize chamutamba kuya muze mapwa kukuwana kechi kateuluka ku ku fumba chize.⁷Pichi kakuyula helu lya yiswale nyi yoze matambula mukuli mapwa ndungo kuli mwenya mukuli. ⁸Mweswe makuwa uhenge makacha lamba mba mbwechi ya utenu wenyi muyikasula.⁹Yoze uli nyi liso lya chihanyi mamuwahisa; mumu kakulyanyina kuli chenyi nyi yiswale. ¹⁰Huma mukwa kulenya, mba kulitachika muchinukatuka; ndombo nyi sonyi mujihwa.¹¹Yoze wazanga kupema cha mbunge kuvumbika mivumbo yenyi, mwanangana mapwa sepa lyenyi. ¹²Meso ja Yehova kakufunga yinyingi, alyoze kakununguna maliji a mukwa mafwefwe.¹³Chilenda kakwamba ngwenyi, "kwali ndumba mu tapalo! Mangu shiha mumu mwahululu. " ¹⁴Kanwa lya pwo weka yinapu ngwe wina usuku; utenu wa Zambi muhindukila mweswe malimbukilamo.¹⁵Uhepuke unakashiwila mu mbunge ya mwana, alyoze mbwechi ya kufumba mu yihuma. ¹⁶Yoze mapinjisa yiswale akaweze ku upite wenyi, chipwe kakuhana kuli pichi, meza kuhona.¹⁷Tela twitwi lye mwivu maliji a mukwa mana nyi kusela mbunge ye ku yinyingi yami, ¹⁸mumu chinapeme kuyifunga muchima lye, nyi eswe kali mu kanwa lye. ¹⁹Kwamba kujikiza che chipwe muli Yehova, nakulongesayo musono - nyi kuli yena.²⁰Chakusonekene kuli maliji apwila yashimbi nyi yinyingi, ²¹kukulongesa maliji amwenemwene, kwamba ukahane kumbulola lya umwenemwene kuli waze akutumine?²²Kanda wiyila chiswale mumu chiswale, chipwe kupinjisa akwa kuhona muchikolo cha limbo, ²³mumu Yehova makahanjikila milonga yo, nawa makapupa mwono waze apupile mwono.²⁴Kanda akapwa muusepa nyi yoze wa kuyula mu utenu nawa kanda ulyendela nyi chifwatulo, ²⁵kuchina hanji malilongesa ndako jenyi nyi kuliswika mu kambwila.²⁶Kanda upwa umwe yoze wakwolola kwoko kulinga chilakenyo, chipwe kuhana chifungo kumi kuli. ²⁷Nyiwano kufweta, yika muyihonesa kukutambula muhela we unapomboho.²⁸Kanda uchiza liwe lya jinza lya mwaka yize tushakulu jenu asele. ²⁹Mwakumona mutu ukwete chinyingi cha milimo yenyi nyi? Makamana ku meso ja mwanangana; kechi kamana ku meso ja mokomoko.

Chapter 23

¹Muze mutwama nyi kulya nyi mukwa kuyula, tala kanawa yize ili halutwe lye, ²sako poko ku miliu ye nyi uli mutu mukwa kulya chinji. ³Kanda uzanga kulya chenyi chipema, mumu chapwa kulya cha kwongo.⁴Kanda uzata chikolo hanga upwa nyi upite; litwamine ku mana ja yena mwane. Musela meso je ku chuma chize ku chishiko? ⁵Muchiya, mumu chamwenemwene wakulisokela mapulwa ngwe pupa yoze wakuhumuka mwilu⁶Kanda utambula kulya cha yoze uli nyi liso lipi - kanda uzanga kalya chenyi chipema, ⁷mumu che apwa iye ka kwalula ndando ya kulya. "Lyako nyi nwako! " Mamba kuli yena, alyoze mbunge yenyi kuyishiko kuli yena. ⁸Muwiza kasaza koma kaze hiwalya nyi maliji je apema makatoka.⁹Kanda uhanjika mu matwi ja chihepuke, mumu malelesa mana a maliji je. ¹⁰Kanda usosolola njiza chikulu chipwe kunjila mu minda ya shiwa, ¹¹mumu chilamwina tachi ali nacho nyi kulemba ha kusopa nyi yena hakachi ko.¹²Sela munge ye kukufumba nyi matwi je ku maliji a yinyingi.¹³Kanda ulitwamina kufumba mwana, mumu nyi wamulamba nyi shikote, kechi kufwa. ¹⁴Yena mwene watela kumu lamba nyi shikote nyi kumupulula mwono wenyi kuma kwa kufwa.¹⁵Mwanami, nyi mbunge ye mwipwa nyi mana, nawa mbunge yami mwipwa nyi chiseke; ¹⁶Njiso jami muji kawahilila muze mivumbo ye mwikahanjika yuma ya ululi.¹⁷Kanda wecha mbunge ivwilile mukwa shili ipululu, alyoze pwako nyi woma wa Yehova matangwa eswe. ¹⁸Chamwenemwene kuli lutwe nyi kutalatala che kechi kachichizaho.¹⁹Hano - yena - mwanami, nawa pwako nyi mana nawa ukasongwele mbunge ye mu jila. ²⁰Kanda utwama hakachi ka waze akunwa chinji walwa, chipwe waze akulya yifwo chinji, ²¹mumu mukwa kuzengewa nyi akulya yifwo meza kupwa yiswale nyi kunongwoka muchikajika mutu nyi yipuzu.²²Ivwa kuli tatenu yoze wakusemene kanda ulelesa noko muze mapwa kashinakaji. ²³landa umwenemwene, alyoze kanda ulanjisa; landa mana, longeso nyi malinjekela.²⁴Tato ya mukwa ululi ka kuwahilila chikolo, nyi yoze masema mwana wa mana mazukako uwahililo. ²⁵Echa tatenu nyi noko akawahe nyi kwecha yoze wakusemene aka wahilile.²⁶Mwanami, ngwehe mbunge ye echa meso je ashishike ha majila jami. ²⁷Mumu chikoyi kapwa wina usuku, nyi pwo weka iye wumba lya kulipola. ²⁸Kaku swaminyina ngwe mwiji nyi kwokesa akwa kulikehesa hakachi ka atu akulinga upi.²⁹Aya akwa lamba? Aya akwa chinyengo? Aya akwa ndombo? Aya akwa kulinyenga? Aya akwa yilonda keshi yitela? Aya akwa kuchila Meso? ³⁰Waze akutwama shimbu ku walwa, waze akweseka kuchinga walwa.³¹Kanda utala walya shimbu yina chili muze mu yinatejima mu musenge nyi kusenunuka kanawa. ³²Ku songo muyisumana ngwe kapela nyi kusumana ngwe yenge. ³³Meso je kuma kamona yikomokeso nyi mbunge ye kumuyihanjika yuma ya kupihya.³⁴Mwopwa ngwe yoze unapombo ha kachi ka kalunga lwiji chipwe yoze unapombo helu lya nguji lya wato. ³⁵"Ka ngufufula," mwamba ngwe, "Alyoze chalemanyine. Hangulamba, alyoze chachivwile. Tangwa lika mukahinduka? Mungu fupa cheka nawa chakunwa."

Chapter 24

¹Kanda uvwila ukwa atu api, chipwe kuzanga kulikata no, ²mumu mbunge jo kujakuzanga ndombo nyi mivumbo yo yakuhanjika kuhuka.³Kupalikila mu mana zuwo lyakutungiwa nyi kumalinjekela kakulikolesa. ⁴Ku yinyingi yipatulo yakuzala nyi upite upema wa ndando yinene.⁵Mukwa kutakama wamana kajikiza, nyi lunga wa chinyingi. Kakwokesa kutakama; ⁶Mumu ku yiyulo muhasa kwasa jika nawa ku unji wakwa yiyulo kwatwama ku kumba.⁷Mana asuha naye kuli chihepuke; aye muchota keshi kupakula kanwa lyenyi.⁸Kwatwama yoze wakunyonga kuli yipi - atu kakumuhika ngwo mwata wa yihulya. ⁹Nyonga lya uhepuke kulyapwa shili nanwa mukwa kulenya kapwa chizelwokeso kuli atu.¹⁰Nyi walezumuka nyi woma mu tangwa lya lamba, acho tachi je jikehe.¹¹Pulula waze anatwala ku kufwa nyi ku lamwina waze amakokela kuchishihilo. ¹²Chipwe mwamba ngwe, "Talenu, kutwachinyingikine nyichimwe ha chino," Shina yoze wakupezalisa mbunge kanyingika yize unambe nyi ? Yoze wakufunga mwono we, kachinyikine nyi? Te Zambi kechikahana kuli mweswe kulita nyi chize anatela?¹³Mwanami, lyako wuchi mumu upema, mulonga kusotwoka cha wuchi chiyema mu kanwa lye. ¹⁴Achino emana a mwono we - nyi wa wana, mukukapwa kwonona nyi kutalatala che kuchichi kapatuka.¹⁵Kanda uswaminyina nyi kushimbwia ngwe mutu chingulungulu yoze wa kupupa zuwo lya mukwa ululi! ¹⁶Mumu mukwa ululi kakulimbuka yisuho shimbyali hindu makatuka nawa, alyoze yingulungulu kakuhukana ha lamba.¹⁷Kanda uwahilila ha kuholoka chga mukwa kole we, nyi mbunge ye kanda yiwahilila muze mahukana, ¹⁸neka Yehova mamona nawa kechi ku wahilila nyi kuchizaho ufwatulo wenyi hali yiye.¹⁹Kanda wivwa uli hamulonga wa akwakulinga yipi, nawa kanda wivwa ukwa wa atu yingulungulu, ²⁰mumu mutui mupi keshi kwonona nawa makajima ndeya ya chingulungulu.²²Vwila woma Yehova, nyi myanangana, mwanami; kanda ulyendela nyi waze akuzanga kwalumukina, ²¹mumu susumuku lamba llyo mulikasoloka, yiya mahasa kunyingika kwenyeka chize kuli wano aali?²³Yino neyo yihanjika yakwa mana. Kupwa nyi katonde hakupatwila kuchapemene.²⁴Mweswe yoze wakwambila yingulungulu ngwenyi, "Uli mukwa ululi," makamushinga kuli atu nawa mavungu mamuvwila lwaji. ²⁵Alyoze waze akufumba yingulungulu makawahilila nyi yiwape yipema muyikakaula.²⁶Yoze wakuhana kumbululo lipema kakuhana mbeju hamivumbo. ²⁷Lulika, milimoye ya haze, nawa lulika yuma yeswe mu wande we; hanyima ya chocho, tunga zuwo lye.²⁸Kanda upwa chela wakuhisa mukwenu chitela chakuhi nawa kanda ulyonga nyi mivumbo ye. ²⁹Kanda wamba ngwe, "Chize yiye angulinga mungu mulingacho; mungumufweta ha yize halinga."³⁰Napalikile ku wande wa chilenda, napalikile ku munda wa uva wa yoze keshi mbunge. ³¹Mingonga hiyinasoko kweswe, hashi heswe hihanajiki nyi tunjate, nyi chipanga cha mawe hichina puzuka.³²Mba natalile nyi kuchizewula kanawa; namwene nyi kutambula longeso. ³³Tulo amwe akehe, kunongwoka hakehe, kulindanganyisa cha moko ha kuhwima - ³⁴chocho uswale muwiza hali yena, nawa kuhona che muchiza ngwe kajita nyi yitwa yenyi.

Chapter 25

¹Yino ye yishima yikwo nawa ya Solomone, yize asonekene kuli malunga a Hezekiya, mwanangana wa A-Yunda. ²Chapwa ulemu kuli Zambi kufuka chuma, alyoze kuli myanangana chapwa ulemu kuhengula chuma. ³Ngwe malilu asuha kwilu nyi hashi hasuha kwishi, chocho mbunge ja myanangana keshi kuhasa kuyisa kuyihengula.⁴Chiza yinganga ku palata mba fuli makazachisa palata ku ufuli wenyi. ⁵Ngwe chochene, chize yingulungulu ku meso ja mwanangana mba ngunja yenyi muyikakolela mukulinga ya ululi.⁶Kanda wichichimyeka yenamwene ku meso ja mwanangana mba ngunja yenyi nuyikakolela mukulinga ya ululi.⁷Chawaha yiye akambe kuli yena ngwo, "Tweya kuno kulutwe," Kuhyana akakuvwise sonyi kumeso ja alemu. Yize hiwamona, ⁸kanda ulipupula kutuhuka kul tachika. Mumu kuchi mukalinga kusongo lyacho muze mukwenu makakukolesa sonyi?⁹Hanjika mulonga we hakachi ka yena nyi mukwenu ukawenyi nawa kanda usolola chuma chakusweka chamukwenu, ¹⁰neka yoze makwiva makakukolesa sonyi nawa nyi lusango mupi wahali yena yoze uchikusa koholesa.¹¹Mihuko ya olu mu mutonga wa palata lye liji lyakuhanjika haze hanalite. ¹²Kazeya wa olu chipwe chuma chakulinga nyi olu lye liji lya kutemukina mu twitwi lya kupanjika.¹³Ngwe chize kukema cha meya achishika a shimbu ya kucha mwe matuma kanganda wa ufulyelo kuli waze amutuma; kakuhuzulula mbunge ja myata jenyi. ¹⁴Maselwa nyi fuji yakuhona vula mwe yoze wa kulihalisa ha wana uze keshi kuhana.¹⁵Ha kulihumikiza chinji mukwa kuyula unahase kumulembejeka nawa nyi kwovula cha limi chakupalula chifwaha.¹⁶Nyi wawana wuchi, lyako nyi kulita - neka, kulya unji chinji, mukawusaza. ¹⁷Kanda ulyata kuli lye muzowo lya mukwenu kanji chinji; kuchina maliseka nyiyena mba kechi kukuzanga.¹⁸Mutu mweswe wakuhanjika mahuza hali mukwo kapwa ngwe muheto, hanji katana, hanji mwivu watwa. ¹⁹Mutu mukewa mafwefwe yoze wakufulyela ha shimbu ya lamba kapwa ngwe lizo lipi chipwe ngwe kulu lize lyasenena.²⁰Ngwe chize muthu yoze wakuzula mazalo mu chishika, chipwe ngwe vinenga ahinjila ha sonda, mwenawo wembila myaso kuli mulemu mbunge.²¹Nyi mukwa kole ye mevwa zala, mwehe kulya alye, nawa nyi kali nyi pwila, mwehe meya anwe, ²²Mumu mulumbikila makala akahya ha mutwe wenyi nawa Yehova makakwonona.²³Ngwe chize fuji ya ku note yakuneha vula, chocho limi lize lya kwambulula ya kusweka lya kuneha uli ha meso. ²⁴Chawaha kutwama ha mbango ya fulumba kuhyana muzuwo nyi pwo wa ndombo.²⁵Ngwe meya akekema kuli yoze uli nyi pwila, chocho lusango mupema wa kuchifuchi cha kusuku. ²⁶Ngwe lishima lize lya vunda chipwe fuji lyakuvundula chocho mutu mukwa ululi matayiza yingulungulu.²⁷Kuchapemene kulya wuchi unji chinji; chapwa ngwe kufupa ulemu ha ulemu. ²⁸Mutu yoze keshi kuhumikiza shipilitu yenyi kapwa ngwe chihunda hichinalyenyeka nawa hichina wuzuka.

Chapter 26

¹Ngwe neve mu shimbu ya nonga chipwe vula mu shimbu ya kucha, chocho ulemu watelele chihepuke. ²Chize tujila akuphyekumuka nyi tupyasa muze mahumuka, chocho shingo lize kulishi kutela kulishi kupwila.³Shikote yapwa ya kavwalu, nyi lwoji lwapwa lwa chimbulu nyi mbwechi hanyima ya yihepuke. ⁴Kanda ukumbulula chihepuke nyi kulita nyi uhepuke wenyi, kuchina mulifwa nenyi.⁵Kumbulula chihepuke nyi uhepuke wenyi, kuchina alimone ngwe mukwa mana. ⁶Mweswawo matuma liji ku kwoko lya chihepuke ka kulichiza ilyato yenyi nyi kunwa vunda.⁷Ngwe molu a mukwa kalepa waze a kuzezala hashi kapwa chishima mukanwa ka yihepuke. ⁸Ngwe kukasa liwe mu chuma chize akwasa nacho hi chapwa kuhana kalemesa kuli chihepuke.⁹Ngwe mungonga yoze wakutuwa mu kwoko lya mukwa kuzengewa hi chapwa chishima mu kanwa ka chihepuke. ¹⁰Ngwe mukwa kwasa mivu yoze wakulemeka eswe waze anamujingilika chocho chihepuke chipwe mahana mulimo yoze mweswe wakupalika.¹¹'Ngwe chizechene kawa kakuhilukila ku yisaza yenyi, chocho apwa chihepuke yoze wakuhilwisa uhepuke wenyi. ¹²Unamono umwe yoze unalimono ngwe wa mana nyi? Chihepuke mahasa kutalatala kuhyana iye.¹³Chilenda ka kwamba ngwo, " Ndumba kwali mujila! Ndumba kali hakachi ya tapalo." ¹⁴Ngwe chizechene pito ya kwalumuka ha ndevaliso yacho, chocho chilenda akwalumwoka ha muhela.¹⁵Chilenda ka kusa kwoko lyenyi mu longa hindu keshi nyi tachi ja kuzundula longa helu ku kanwa lyenyi. ¹⁶Chilenda mu meso jenyi kapwa wa mana kuhyana malunga shimbyali waze akukumbulula nyi upatwilo upema.¹⁷Ngwe umwe yoze wa kukwata matwi ja kawa iye mukwa kupalika yoze wa kwivwa kupihilila ha ndombo yize hi nyiyenyi ko.¹⁸Ngwe chizaluke yoze wa kukonga kahya, mivu, nyi kufwa ¹⁹mwe umwe wa kwonga mwenyembo wenyi nyi kwamba ngwo, " Ngunahehe nyi ?"²⁰Nyi kunyi kujishiko, kahya mukajima; nyi ku kushi mukwa kuhanjika hali akwo, nyi milonga yakuhwa. ²¹Chizechene manungu ha makala nyi kunyi ha kahya, chocho chapwa nyi mutu wakulitacheka ka kuvundula ndombo.²²Maliji ja juhanjika hali mukwenu kapwa ngwe ka lupapa kayema; ka kunjila hashi mukachi ka yihela ya mujimba. ²³Ngwe sapa ya uma yakulamika nyi yinganga yapalata, chocho yapwa mivumbo yili nyi kahya nyi mbunge ya ungulungulu.²⁴Mukwa kole kakwonga nyi mivumbo yenyi nawa kakutulika kwonga muchima lyenyi. ²⁵Iye mahanjika nyi khekhe, alyoze kanda umufulyela,mumu kwatwama yizelwokeso shimbyali mu mbunge yenyi. ²⁶Chipwe kole yenyi yalifuka nyi kwonga, ungulungulu wenyi kuma kausolola ha meso ja chikungulwila.²⁷Mweswawo mafula wina kuma kalimbukilamo nyi yoze malangumuna liwe mulikamuhilukila. ²⁸Limi lya mahuza lishi kuzanga waze hilyalemeka nyi kanwa lya kuphyephyeka lya kuneha kwonwona.

Chapter 27

¹Kanda ulisambisa ha tahwa lya hamene, mumu wanyingikine chize tangwa limuwika mulicha. ²Echa mutu weka akuchichimyeke hi kanwa lya yena mwene; chikapwe cha mutu mweka hi mivumbo ye ko.³Kulema cha liwe chipwe usekeseke- utenu wa chihepuka wahyana yali kulema. ⁴Kuli kukala cha ufwatulo nyi kuhungumuna cha utenu, alyoze yiya mahasa kulikoleza nyi ukwa?⁵Chawaha kukanjisa cha kusoloka hatoma kuhyana zango lya kusweka. ⁶Mbandu ja kasendo kujapwa ja kukwasa, alyoze mbeju ja mukwa kole ja kwoka.⁷Mutu yoze halya kukuta kakulituna nyi chishila cha wuchi, alyoze kuli mykwa zala, yuma yeswe yisasu muyipwa yiyema. ⁸Ngwe kajila yoze mendangana kuchika chaswa chenyi che apwa mutu yoze mendangana kuhichika kuma kwenyi.⁹Maji nyi yitumbo ya lupembo kakuwahisa mbunge, alyoze kuwaha cha kasendo yize muyikatuka mu yiyulo ya mu mbunge. ¹⁰Kanda wehuka sepa lye hanji sepa lya tatenu, nawa kanda ukaya ku zuwo lya ndumbu ye ha tangwa lya lamba. Shinaho mukwenu wa hakamwihi kuhyana ndumbwe wakusuku.¹¹Pwako nyi mana, mwanami, nyi kuwahilisa mbunge yami; mba ngukahase kukumbulula yoze mangulenya. ¹²Chikanyame kakumona ukala nyi kuswama, alyoze chihepuke kakusenya kulutwe nyi kuchimwene lamba.¹³Mbata mazala a yoze mahana chifungo cha chilambala, ukachikwate chishiko muze mahana chifungo hali pwo weka. ¹⁴Yoze mafumanyisa sepa lyenyi nyi kukololoka cha liji lya chimene, cho kufumana muchikapwa ngwe shingo.¹⁵Pwo mukwakulitachika kapwa meya akusotwokela ha tangwa lya vula; ¹⁶kumukanjisa chapwa ngwe kunyisa fuji, chipwe ngwe kukwata maji mukwoko lya utata.¹⁷Chikungo cha kwambwisa chikungo; ngwe chocho, mutu kakumukwasa kuli mukwo. ¹⁸Mukwa kufunga mutondo wa mukuyu makalya mihuko yacho, nyi yoze mavumbika kako makamulemesa.¹⁹Ngwe chize meya kakusolola chizulye cha chifwa cha mutu, chocho mbunge ya mutu yakusololo mwe mutu. ²⁰Ngwe chize Shiole nyi Apandole kuyishi kuzala nyi meso ja mutu keshi kukuta.²¹Ndoho yakupemesena ya palata nyi lutengo wa kahya ka olu; nyi mutu kakumweseka ha kumuchichimyeka. ²²Chipwe musohola chihepuke mu chinu nyi mwishi - hamwe nyi mbuto - hindu uhepuke wenyi kuuchikamukatuka.²³Tala kanawa chize pembe nyi mikoko je ali nawa sako mana ku ngombe je, ²⁴mumu upite kuwapwile wa myaka yamutolo. Chipwe chipangula chakutwama cha yisemuka yeswe nyi? ²⁵Unatela kunyingika muze mwamba hiwahwa nawa waha unasokoloka, nyi shimu mwambu wa kumulunndu ha yikungika.²⁶Ana mapanga makakwaha uzalo nyi pemba kapwa ndando ya munda. ²⁷Mukukapwa yamwa ya pembe che kulya cha yena - kulya cha akwa zuwo lye - nawa yakutakamisa muji

Chapter 28

¹Atu yingulungulu ka kuchina chipwe kukushi yoze unahange, alyoze atu a ululi kanahamuka ngwe mwana ndumba. ²Ha kuvulumuna cha chifuchi, hi chapwa nyi akwa kuyula anji, alyoze ku mutu a malinjikela nyi yinyingi, kuyula chacho muchikalinduluka.³Chiswale yoze mayanjisa yiswale nyi akwo kapwa ngwe vula ya kuhungumuna yishi kuhichika kulya nyichimwe. ⁴Waze akwehuka shimbi kakuhalisa yingulungulu, alyoze waze akwa kufunga shimbi kakulimika no.⁵Atu api kanyingikine upatwilo, alyoze kuli waze akufupa Yehova yeswe hiyina lumbunukina. ⁶Chinapeme chiswale kwenda nyi mbunge yakutuwika kuhyana pichi uli nyi majila a wungulungulu.⁷Yoze wakufunga shimbi kapwa mwana wa malinjekela, alyoze yoze walikata nyi akwa kuzengewa kakukolesa sonyi tato. ⁸Yoze wakuwana upite nyi uhenga kakukungulula upite wenyi ku mukwo yoze mapwa nyi kheke ku chiswale.⁹Yoze matewulula twitwi lyenyi ku kwivwa ku shimbi chipwe kulemba chenu chapwa cha kuzelwokesa. ¹⁰Mweswe matwala mukwa ululi mujila ipi mwene malimbukina mu wina wenyi, alyoze angunu kulinga cho muchikapwa chipema.¹¹Pichi kakulimona kupwa nyi mana mu meso jenyi, alyoze chiswale yoze wanyingika ndako ja atu janamuhyana mana. ¹²Muze akwa ululi makumba, kwakupwa uhenya unene; alyoze muze yingulungulu manangana, atu kakuswama.¹³Mweswe masweka shili jenyi keshi kaya kulutwe, alyoze yoze masolola shili jenyi nyi kujimbila makawana kheke. ¹⁴Yoze watwama nyi woma matangwa eswe kawaha, alyoze mweswawo makalisa mbunge yenyi malimbukila mulamba.¹⁵Ngwe mwana ndumba yoze waku hiohya hanji ngwe usu yoze wakulihiza kapwa ngwe chingulungulu yoze wakuyula yiswale. ¹⁶Mwanangana yoze keshi malinjekela mapwa mukwa kupinjisa nawa, alyoze yoze kazangile chipululu makayuka myaka yinji.¹⁷Nyi mutu halitwika manyinga ja mutu mweswawo, makachina ndo kufwa nyi umwe makamukwasa. ¹⁸Mweswe menda nyi mbunge ya kutuwika mapwa nyi uhwimino, alyoze yoze watwama nyi ndako yipi malimbuka susumuku.¹⁹Yoze malima wande wenyi mapwa nyi kulya chinji, alyoze mweswao makaula atu amokomoko mapwa chiswale matangwa eswe. ²⁰Mutu watwama nyi umwenemwene katwam nyi kuwahilila chinene, alyoze mapwa pichi nyi kawashi ma mona lamba.²¹Hichipemako kupwa nyi katonde, alyoze ha kachi handa ka mbolo mutu matela kulinga upi. ²²Mutu chiminyi kakulipupwisa kupwa pichi, alyoze kanyingikine muze uswale muwiza.²³Mweswao makanjisa mutu, kulutwe makawana vumbi kuli iye kuhyana kuli yoze mamuphyephyeka nyi limi lyenyi. ²⁴Mweswawo meyila tato nyi naye ngwenyi, "Hi chipi ko," iye kapwa ngwe sepa lya chononwa.²⁵Mutu chizuzuke kulitachika, alyoze mukwa kufulyela muli Yehova makaya lutwe. ²⁶Yoze wafulyela mbunge yenyi mwene iye chihepuka, alyoze mukwakwenda nyi mana mamupulula.²⁷Yoze wakuhana kuli yiswale keshi kahona, alyoze mweswewo mafuka meso jenyi kuli ayo mapwa nyi mashingo. ²⁸Muze yingulungulu ma mana, atu kakuswama; mba muze makuwa, akwa ululi moka.

Chapter 29

¹Mutu yoze makambula kanjikanji alyoze makalisa kota yenyi kumaka mwonona mususumuku nyikuwuka chakuhi. ²Muze akwa ululi moka, atu kaku wahilila, alyoze muze akwa yingulungulu mayula, atu matwa mikuma.³Mweswewo mazanga nawa mawahisa tato, alyoze yiye yoze malyendele nyi yikoyi kana mwange upite wenyi. ⁴Mwanangana kakukolesa chifuchi nyi wu patwilo, alyoze yoze mukwa kufwetesa chindo kakuchimbila hashi.⁵Yoze mapyepyeka mwenyembo wenyi kakulitela wanda wa muheto ha molu jenyi. ⁶Mu shili ya mutu mupi mwatwama kambwila, alyoze mukwa ululi kakwimba nyi kuwahilila.⁷Mukwa ululi kakunyingika shimbi ja chiswale; mwakwa ungulungulu keshi malinjekela a chinyingi. ⁸Akwa kulenya kakumulanga kahya mu limbo, alyoze waze akwa mana kakuchinda ufwatulo.⁹Muze mukwa mana mapwa nyi milonga nyi chihepuke, yiye kakutenuka nyi kuseha, kushi kupwa kuhwima. ¹⁰Akwa kumwanga manyinga kakwivwila kole yoze wa kuhona kapalya nyi kufupa mwono wa mukwa kwoloka.¹¹Chihepuke kasolola utenu wenyi weswe, alyoze mukwa mana ma ukokolola nyi kuholesa. ¹²Nyi mukwa kuyula mapanjika ku mahuza akwa kumuzachila jenyi eswe makapwa yingulungulu.¹³Chiswale nyi mukwa kupinjisa kapwa chimuwika, mumu Yehov kakwaha pangu eswe mumeso jo. ¹⁴Mwanangana nyi mapatwila chiswale mu umwenemwene, yiye ngunja yenyi muyikakola ya mutolo.¹⁵Mbwechi nyi kukanjisa kuyakuhana mana, alyoze nyi mwana mwamwesheleza cha kuhona kumufumba kakukolesa naye sonyi. ¹⁶Muze yivulumunyi mayula, yivulumunyi ka kwoka, alyoze akwa ululi kumakamona kulimbuka cha wa yivulumunyi.¹⁷Fumba mwana mba makakuvwisa; yiye makaneha uwahililo mu mwono wa. ¹⁸Kuze usolwelo wakuhi atu kakulumbuka, alyoze kawaha yoze wafunga shimbi.¹⁹Ngamba kechi ku tayiza kumufumba nyi maliji mumu chipwe kanevu, kushi kumbulwiso. ²⁰Unamono mukwa kulusuka mu maliji jenyi? Muli ufulyelo wahyana muchihepuke kuhyana muli yiye.²¹Yoze malela ngamba yenyi kanawa chize wanuke wenyi, ku songo lya cho kumukukapwa wukulu. ²²Chitenu kakuvundula ndombo nyi chifwatulo kakwokesa uvulumunyi.²³Kulivwa cha mutu chakumulimbwisa, alyoze yoze mukwa kuli kehesa mu shipilitu mwaha ulemu. ²⁴Yoze malyanyina nyi mwiji ka jinda mwono wenyi.²⁵Woma wa mutu waku neha makambwila, alyoze yoze mafulyela muli Yehova maka mufunga. ²⁶Anji waze akufupa kuwahila mukwa kuyula, alyoze Yehova mwe wupatwili wa mutu.²⁷Mukwa wuhenge kapwa chizelwokeso kuli akwa ululi, alyoze yoze jila yenyi yakwoloka kapwa chizelwokeso kuli chingulungulu.

Chapter 30

¹Maliji a Agu mwana wa Jake chiteli mwe mutu wambile kuli Itiyele, kuli Itiyele nyi ukale: ²Chamwenemwene kunapwa ngwe kashitu kuhyana mutu mweswao, nawa chatwamine nyi alinjikela a utu. ³Chalilongesele mana, chipwe yinyingi yamwe musandu.⁴Iya waya kwilu nyi kuhiluka nawa? Iya hana ku kunjika fuji mu moko jenyi ? Iya hanakashila e meya mu mazalo jenyi? Iya hanalingi ma songo ja hashi. Jina lyenyi iya, nyi jina lya mwanenyi mwe iya? Chamwenemwene unamunyingika!⁵Liji lyeswe lya Zambi hana lyeseka; iye kapwa telo kuli waze akuwana uswano muli iye. ⁶Kanda uweza ku maliji jenyi, chipwe makukanjisa, nawa makumona uli kupwa mukwa mahuza.⁷Yuma yali nahulisa kuli yena; Kanda unguswekeleyo shimbu kanda nguchifwa: ⁸Senu ya mokomoko nyi mahuza hasuku nyi yami. Kanda nungwaha uswale chipwe upite ngwechenu ngulye ya kulya yize yili chihanda chami. ⁹Mumu nyi napwa nyi yinji, kuchina kanji mungukalituna nyi yenu nyi kwamba ngwo, " Yehova mwe iya ? Nawa nyi napwa shiswale nguna hase kwiya nyi kusaula jina lya Zambi yami.¹⁰Kanda usaula ngamba kumeso ja kako, chipwe makushinga nyi kukuhisa nyi mulonga.¹¹Kuchili chisemuko chize cha kushinga atato keshi kuwahisa anaye. ¹²Kuchili chisemuko chize chitoma muy meso jo, alyoze kasanyishine ku majilo jo.¹³Kuchili chisemuko chimwe chize meso jo kakulala mwilu, nyi ifuko ya meso hina tale mwilu! ¹⁴Kuchili chisemuko chimwe chikwete mazo ngwe mukwale nyi mbanga jo ngwe ma poko, hanga akenyeke yiswale hashi nyi kusutula akwa kuhona hakachi ka atu.¹⁵Zambo kali nyi ana aaliu amapwo: "Hana nawa hana, " che akulila kuyili yuma yitatu kuyishi tukuchisa, yiwana kuyishi kwamba ngwo, "Kwahwa!" ¹⁶Muma mwa afu; nyi jimo lya mumba; nyi chifuchi aze keshi meya; nyi kahya kaze keshi kwamba ngwo, "Kwahwa!" ¹⁷Liso lize lyaku lenya tato lyakulelesa ufumbo wa naye makanda nyi kuli chizamo mu chikolo makalitombongona nawa maka ilya kuli ana ja pupa.¹⁸Kuli yuma yitatu yize yinangupemena, alyoze chishi malinjekela: ¹⁹Jila ya pupa mwilu; jila ya kapela haliwe; jila ya wato hakachi ka kalunga lwiji, nyi jila ya mwana lunga nyi mwana pwo.²⁰Chocho yapwa ye jila chikoyo kakulya nawa makusumuna kanwa lyenyi nyi kwamba ngwo, "Chilingile chipi."²¹Hashi ka yuma yitatu kuyua kuchikimisa hashi, yeswe yiwana ka hashile kulikolweza nayo: ²²Ndungo muze hapwa mwanangana; nyi chihepuke muze a kuta; ²³Nyi pwo mupi nyi haya mu malo; nyi ndungo ya pwo muze hapwa swana ya kako.²⁴Yuma yiwana yikehe hano hasi alyoze mana anji yikwete: ²⁵Tungenyengenye twe tushitu keshi tachi alyoze kakulingila ya kulya cho mu mwaka wa nonga; ²⁶Tushitu waze keshi tachi, alyoze ka kutunga ma zuwo jo mu mawe.²⁷Makumbi keshi mwanangana, alyoze eswe kakutuhukila hamuwika. ²⁸Musulu, kakumukwata nyi moko aali, hindu katwama mu ma zuwo ja myanangana.²⁹Kuli yuma yitatu ya kwendesa kanawa nyi yiwana ya kupema kwenda cho: ³⁰Ndumba, mukwa kuhyana tushitu eswe nyi tachi- keshi ku kondonoka hali imwe; ³¹Kavwalu; nyi kuji ya pembe; nyi mwanangana yoze keshi kuhaze kumukatukila.³²Nyi hiwalinga uhepuke, ha kulinangamisa, chipwe nyi wanyonga chuma chipi - sako kwoko ha kanwa lye. ³³Chizechene kuchuka cha yamwa chakuneha maji a kulya nyi chizechene muwo wa umwe wa kichiza manyinga nyi ma uhonda, chocho yilinga yize akulinga makupihilila uakuneha Yunda.

Chapter 31

¹Awano kali maliji a mwanangana Lemwele - longeso amulongesele kuli naye. ²Kuchi, mwanami? Chuma chika, mwana wa jimo lyami ? Yika unafupu, mwana wa shingo? ³Kanda uhana tachi je kuli mapwo, chipwe majila je kuli chize chakwonona myanangana.⁴Kuchapwile chuma cha myanangana, Lemwele, kuchi apwile myanangana kunwa vinyu, chipwe alemu kwivwa pwila lya walwa usasu, ⁵mumu muze manwa mavulama shimbi, akahengese upatwilo wa umwe mukwa kuyindama.⁶Hana kunwa chisasu kuli waze anambe kufwa nyi yinyu kuli waze ali mu luyinda. ⁷Akanwe hanga akavulami uswale wenyi hanga kanda akewuluka nawa hunya lyenyi.⁸Hanjikilako waze kahashile kuhanjika, hamulonga wa aze eswe ali mu luyinda. ⁹Ahakwile pwako ngaji mukwa ululi funga yiswale nyi akwa kuhona.¹⁰Iya mahasa kuwana pwo wa umwenemwene ? kulema chenyi chahyana mawe a ndando yinji. ¹¹Mbunge ya mukwo lunga muyi mufulyela, kechi kapwa chiswale nawa. ¹²Kakumulingila yuma yipema hi yipi ko matangwa eswe a mwono wenyi.¹³Kakufupafupa wona wapanga nyi linyu kakulinga milimo ya moko jenyi nyi chiseke. ¹⁴Kapwa ngwe chize akulinga mato ja akwa kulanjisa; kakuneha kulya chenyi kufuma kusuku. ¹⁵Kakulimeneka shimbu kuchili ufuku kakuhana kulya kuli akwa zuwo lyenyi, kakutetela milimo tuvumbi twenyi ama pwo yize anatela kulinga.¹⁶Kakwendesa munda mba maulanda; nyi tachi ja moko jenyi kakulima minda ya vinyu. ¹⁷Kali mukwa tachi kakuhondangana milimo kakutakamisa moko jenyi.¹⁸Kananyingika kanawa yikumba yalumbunuka ha ndando; ndeya yenyi kuyishi kujima. ¹⁹Makwata moko jenyi ku uhoselo, masa moko jenyi ha na nyingika wanda.²⁰Kakuzoza moko jenyi kuli yiswale; kakuzoza moko jenyi kuli akwa kuhuno. ²¹Keshi kuvwila woma neve hali akwa zuwo lyenyi, mumu akwa zuwo lyenyi eswe kakuzala mahina a chishika.²²Kakulitungila mahina alemu akuli fuka, kaku zala mahina apema a ufungo. ²³Lunga lyenyi hana muse chinyingi ha yikolo ya ku jilila, muze matwama hakachi ka makulwana a chifuchi.²⁴Kakutunga mazalo apema nyi kwalanjisa kuli akwa kulanda, nyi kutwala miya kuli akwa kulanda. ²⁵Kakulijika nyi tachi nyi ulemu, kapwa wakusehelela ha yuma yize muyiza kulutwe.²⁶Kakuhanjika nyi mana nyi shimbi ja longeso jili ha limi lyenyi. ²⁷Kakutala kanawa ku ndako ja akwa zuwo lyenyi keshi kulya kulya cha uleya.²⁸Ana jenyi kakukatuka nyi kumuvuluka ngwo kawaha, nyi lunga lyenyi kakumuhalisa,ngwenyi, ²⁹"Mapwo anji kakulinga yipema, alyoze yena hiunahyana eswe."³⁰Vumbi kulya kulyonga, nyi upeme waku meso wa moko moko, alyoze pwo yoze wakwivwila woma Yehova mamuhalisa. ³¹Hana kuli iye mihuko ya moko jenyi yitanga yenyi mwene yika muhalise muyikolo ya limbo.

Obadiah

Chapter 1

¹Usolwelo wa Obadiya. Yehova yamba yino hamulonga wa Endomu: Twevwa lusango kukatuka kuli Yehova nyi kanganda hamutuma ku mavungu,ngwenyi, "Katuka! Tukatukenu kulimika nenyi mu jita!" ²Tala, hinakupwisa mukehe hakachi kamavungu; makakulelesa chinji.³Kulivwimba cha mbnge ye hichakwonga, ena watunga mu mena ja mawe, zuwo lye lyapwa kwilu; wakwamba mu mbunge ye ngwe, "Yiya manguhulumuna hashi?" ⁴Chipwe mulinangamisa ngwe pupa nawa chipwe mosa walo we hakachi ka tutongonoshi, hindu mungukahulumunako - Yehova che ahanjijka.⁵Nyikachi eji kejile kuli yena, kachi yingumba meza ufuku - chize makwenyeka! - kechikwiya yeswe yize mazanga? Nyi kachi akwa kuheka liva kejile kuli yena, kechi kuhichika yimwe lyakuhuhula? ⁶Chize Esau makamupupa, upite wenyi wakusweka makawupolongoza!⁷Malunga eswe masepa je makakuhanga ndo ku njiza. Waze watamine no nyi sambukila hakwonga nawa hakukumba . Waze alile mbolo ye hakutela miheto hashi lye. Muli yiye mushi malinjekela. ⁸"Chichikalinga ha tangwa lize" - Chino chekuhanjika cha Yehova - " Onwonemu akwa mana aku Endome nyi malinjekela mu mulundu wa Esau? ⁹Malunga je a ndundo makalishimwoka, Temani, hanga mutu mweswe akamutete ku mulundu wa Esau nyikwashaha.¹⁰Mumu ha upupilo walingile kuli mwanakwenu Yakomba, sonyi muyikakufuka, nawa kumaka kutetako myaka yamutolo. ¹¹Hatangwa lize yena wamanyine ku lumbu, ha tangwa lize yilambala ambachile upite wenyi, nyi tundaka anjilile ku yajilo yenyi, nyi kutela chela cha Yelusaleme, wapwile hamuwika no.¹²Kuchatambile kutala ha tangwa lya mwanakwenu, ha tangwa lya lamba lyenyi, nawa kuchatambile kuwahilila hakumona A-Yunda hatangwa lya kwaonwona; kanda ulisamba hatangwa lya luyinda. ¹³Kuchatambile kunjila ku chajilo cha atu jami hatangwa lya lamba; kuchatambile kutala kupinda cho hatangwa lya kuji-nyi-tomo chipwe kujwata ku yikumba yo hatangwa lya kwenyeka. ¹⁴Kuchatambile kumana ku makano nyi kushiha waze anaswame jita, nawa kanda uhana atu jenyi waze asalile hatangwa lya luyinda.¹⁵Mumu tangwa lya Yehova hilyakundama ku mavungu eswe. Chizechene walinga, chocho nawa makulinga; Yitanga ye muyikahilukila ha mutwe we. ¹⁶Chizechene hiwanwa ha mulundu wami wusandu, chocho akwa mavungu eswe kumakanwa matangwa eswe. Kumakanwa nyi kumina nawa muchikapwa ngwe kakapwileko.¹⁷Alyoze mu mulundu wa Zione kumukakapwa waze achinyine, nawa muukapwa usandu, nyi zuwo lya Yakomba kumazuka chihinga cho. ¹⁸Munyachi wa Yakomba muukapwa kahya, nyi munyachi wa Yosefa muukapwa mulengi, nawa munyanchi wa Esau muukapwa wambu wakuma, maakocha, nyi kuwema pwillili. Nyiumwe makasala ku munyachi wa Esau, mumu Yehova hachamba."¹⁹Akwa Nengeve makazuka mulundu wa Esau nyi atu a kuchikulo makazuka chifuchi cha A- Filisitiya. Kumakazuka chifuchi cha Efeleme nyi chifuchi cha Samaliya, nyi Mbenjamine makazuka Ngilyate.²⁰Funge akatujita wano akuli A-Yizalele kumazuka chifuchi cha A-Kanana ndo Zalafata. Mba funge a ku Yelusaleme, waze ali ku Shefalanda, makazuka membo a ku Nengeve. ²¹Akwa kulamwina kumakaya ku mulundu wa Zione akayule mulundu wa Esau, mba wanangana kumukapwa wambala wa Yehova.

Malachi

Chapter 1

¹Chikuma cha liji lya Yehova kuli Yizalele mu kanwa lya Malakayi. ²"kunakuzanga," chocho ana hanjika Yehova. Alyoze nwakwamba ngwo, " watuzanga kuchi?" Isau kapwile yayo ya Yakomba nyi?" che kuhanjika cha Yehova. "Hindu hingunazange Yakomba, ³alyoze Isau kangupihilila. Hinenyeka chifuchi chenyi cha kumilundu, nyi kuhichika chihanga chenyi chikapwe cha mikuza a mu puya."⁴Nyi Endome mamba ngwo. " hanatulamba hashi, alyoze mutuhiluka nyi kutungulula chize hichina puzuka," Yehova wa tujita mamba ngwo, "Chipwe atungulule, alyoze Yami mungupuzula. Amwe mawatongola kupwa chifuchi cha yingulungulu nyi ' atu aze yehova watenuka no myaka yeswe.' ⁵Meso jenu kumakamona chino, nawa mba munukamba ngwo, ' Yehova munene ha lya njiza ya Yizalele.'⁶"Mwana kakulemesa tato, nyi kavumbi kakulemesa mwata yenyi. Nyi ngwo yami, mba, nguli tatenu, ulemu wami uliho? Nyi ngo nguli mwata, mba woma nwakungwivwila uliho?" Chocho anambe Yehova wa Tujita kuli yenu asasendote, nwakulelesa jina lyami. Alyoze nwakwamba ngwo, 'Kuchi mba twakulelesa jina lye? ⁷Hakulambula kulya cha luchisa ha chilumbilo chami. Alyoze nwakwamba ngwo, kuchi twachichisa?' Hakuhanjika ngwo mutuhasa kulelesa mesa ya Yehova.⁸Hakulambula yimuna afwa meso, achi hi chipi ko? muze munulambula waze apwa yitonji nyi akwa misongo, achi hi chipi ko? Hanenu milambu yino kuli akwa nguvulu wenu! kumakachitayiza? chocho anambe Yehova wa Tujita. ⁹halyapwila nwa kuhula Zambi, hanga akatukwase. Alyoze Yehova watujita kakwamba ngwo nyi mutu mambata mu kwoko mulambu ngwe uno, te mapwa nyi vumbi kuli umwe?¹⁰"O , nyi kachi kwali umwe yoze majila pito ya tembele, hanga nukalitwamine kuwika kahya amokomoko hachilumbilo chami! Chevwile kuwaha nyi yenu," chocho anahanjika Yehova wa Tujita, "Kunguchikatayiza mulambu nyi umwe ku kwoko lyenu. ¹¹Mumu chize kuchivumbuko ndo ku chitokelo cha tangwa jina lyami muli pwa linene hakachi ka yifuchi nyi hayihela yeswe yize mocha Insensu nyi mulambu wakulinanga mu jina lyami. Mumu jina lyami mulipwa linene hakachi ka yifuchi" Chocho anambe Yehova wa Tujita. ¹²Alyoze yenu nwakulijilula muze munwamba ngwo mesa ya Mwene hiyapwa ya luchisa, nawa mihuko yayo, kulya chayo mutuhasa kulelesa.¹³Yenu nawa nwakwamba ngwo,' Ayi yikatalo yipwa haha,' mba nwakunyekununa," Chocho anambe Yehova wa Tujita. Nwakuneha waze yitonji hanji akwa chika chipwe amisongo; yino nwakuneha kupwa milambu. Te munguchitambula ku kwoko lye?" chino che anahanjika Yehova. ¹⁴"Akashingiwe mukwa kwonga yoze uli nyi kuji mulimba lyenyi mba mamulakenya nyi shingo mba mulambula kuli Mwene chize chinapiha! Mumu nguli Mwanangana munene" chocho anambe Yeova wa Tujita, "nyi jina lyami kakulivwila woma hakachi ka mavungu."

Chapter 2

¹Keshika yenu asasendote, yino shimbi yili kuli yenu. Yehova wa Tujita kanambe ngwo, ²"Nyi kunushi kupanjika, nawa nyi kunushi kuchisa ku mbunge yenu mukulemesa jina lyami" " mba mungutuma shingo hali yenu, yiwape yenu munguyishinga. Chamwenemwene, hinawashinga, mumu kunushi kusa shimbi jami mu mbunge yenu.³Talenu, himungukanjisa mbuto yenu, mungukwita tuji ha meso jenu, tuji anakatuka ku milambu yenu, nyi yenu manumbata hamwe nayo. ⁴Mununyingika ngwo yami hinatuma shimbi yino kuli yenu, hanga usendo wami nyi levi ukakole," chocho anambe yehova wa Tujita.⁵"Usendo wami nyi iye wapwile mwono nyi sambukila, namuheleyo; hanga akevwe woma, mba yangwivwila woma yami, yachikima jina lyami. ⁶Shimbi ya mwenemwene yapwili mu kanwa lyenyi, mahuza kapwileho ha mivumbo yenyi. Iye wendele nyi yami nyi sambukila nyi ululi nawa watembwile anji ku uhenge. ⁷Mumu mivumbo ya sasendote chatamba kufunga yinyingi nyi atu chatamba kufumba shimbi kukatuka ku kanwa lyenyi, mumu iye mwe kanganda ka Yehova wa Tujita.⁸Alyoze hinwahambuluka mu jila ya umwenemwene. Hinwatalingisa anji kupwa ukuhona kufunga shimbi. Hinwalumbula usendo wa levi," chccho anambe Yehova wa Tujita. ⁹"Chocho hinanupwisa akwa kulela, nwasuka kumeso ja atu eswe, mumu ku nwafungile jila jami, alyoze hinwalinga katonde nyi shimbi."¹⁰Te eswe hi tata umuwika ko? Katutangile kuli Zambi umuwika? Kuchi te twakuhona ufulyelo umwe kuli mukwo, nyi kujilulula usendo wa tulamba jetu? ¹¹Yunda kalinga nyi mafwefwe. Halinga chuma chakuvwisa lwaji mu Yizalele nyi mu Yelusaleme. Mumu Yunda ha jilula chihela chisandu cha Yehova chize azanga, mba hanambate mwana wa tu zambi amwe atundaka. ¹²Keshika mutu yoze malinga chino Yehova akamuteteho ha mbalaka ya Yakomba, yoze mukwa kushindakenya nyi yoze mukwa ku kumbulula, hanji yoze maneha mulambu kuli Yehova wa Tujita.¹³Nyi chikwo nwakulinga: nwakufuka chilumbilo cha Yehova nyi masoji, nyi kulila nyi mikuma, mumu keshi ku utala mulambu chipwe ku utambula nyi vumbi ku moko jenu.¹⁴Alyoze nwakwamba ngwo, "Kuchi te kautambwile?" mumu Yehova wapwile chela hakachi ka yena nyi pwo wa mu ukweze we, kuwalalaminyine kuli iye, chipwe apwile sepa lye nyi pwo lye wa usendo. ¹⁵Iye katulingilile shipilitu nyi kuwasa hamuwika nyi? Mba kuchi te anulingilile kupwa umuwika? Mumu kafupile mulambu kuli Zambi. Chocho fungenu yenwene mu shipilitu yenu, niumwe kanda apwa nyi mafwefwe kuli pwo lya ukweze wenyi. ¹⁶"Mumu kulakula changupihila," chocho anambe Yehova, Zambi ya Yizalele, "Nyi yoze mafuka mazalo jenyi nyi upupilo," chocho anambe Yehova wa Tujita. " Keshika keyelenu kuli yenwene kanda nupwa nyi mafwefwe."¹⁷Hinwakatalisa Yehova nyi maliji jenu. Alyoze nwakwamba ngwo, "Mba kuchi te hi twamukatalisa?" Hakwamba ngwo, "Mweswe yoze wakulinga chipi kanapeme ku meso ja Yehova, iye kakuwahilila no," chipwe "Kuli ali Zambi wa upatwilo wa kulita?"

Chapter 3

¹"Talenu, himungutuma kanganda kami, iye kuma lulika jila ha lutwe lya yami. Mba Mwene, yoze nwakufupa, susumuku meza mu tembele yenyi. Kanganda wa usendo yoze nwakuwahilila, talenu, meza," chocho anambe Yehova wa Tujita. ²Alyoze iya mahasa kumana ha tangwa lya kwiza chenyi? Iya mahasa kujikiza ha kusoloka chenyi? Mumu iye makapwa ngwe kahya ka mukwa kupemesa olu nawa ngwe sambau yakupemesa. ³Iye makatwama ngwe mukwa kupemesa nyi kuwayisa palata, iye makatomesa ana ja Levi. Iye makapemesa ngwe olu nyi palata, mba makaneha milambu ya ululi kuli Yehova.⁴Mba mulambu wa Yunda nyi Yelusaleme mu wuwahila Yehova, ngwe mu matangwa a shakulu, nawa ngwe mu matangwa a myaka ya kushi. ⁵"Mba mungukakundama kuli yenu ha upatwilo. Mungukapwa chela keshi kulaluka wa kuhisa yimbanda, nyi yitanji, nyi waze akwa kulishinga nyi mahuza, nyi hali waze akwiya fweto kuli mukwa milimo, nyi waze akupinjisa tuliwa nyi shiwa, nyi waze akukapula njize, nyi hali waze keshi ku ngwivwila woma," chocho anambe Yehova wa Tujita.⁶"Mumu yami, Yehova, chishi kwalumuka; keshika enu ana ja Yakomba kanunongesele. ⁷Chize ku matangwa ja tulamba twenu hi nwahambuluka ku shimbi jami nawa hinwajifungile ko. Hilukenu kuli yami nyi yami munguhiluka kuli yenu," Chocho anambe Yehova wa Tujita. "Alyoze nwaakwamba ngwenu, 'Kuchi mutuhiluka?'⁸Mutu mahasa kwiya kuli Zambi? hindu yenu nunangwiyi. Alyoze nwakwamba ngwenu, 'Kuchi tunakwiyila?' Ha yihanda yenu ya kumi nyi milambu. ⁹Nunashingiwa nyi shingo, mumu ha kwiya kuli yami, che chifuchi cheswe.¹⁰Nehenu yihanda yeswe ya kumi mu zuwo lya kutulikila, hanga mukapwe kulya mu zuwo, halyapwila nukangweseke nacho muli chino," chocho anambe Yehova wa Tujita, "Nyi chishi kunwazulwila manjanela a mu malilu nyi kunuzukwila yiwape yakulumbama hali yenu, ndo kukushi kapwa nawa chihela cha kutulikilaho yeswe. ¹¹Mungukanjishila mukwa kwonona mihuko ya mavu jenu, hanga keshi konwona kucha cha mafuchi enu. Mitondo yenu ya uva kuyishi kaholola mihuko shimbu kanda yichihya" Chocho anambe Yehova wa Tujita. ¹²"Mafuchi eswe makanutongola kupwa awaha, mumu munupwa chifuchi cha kuwahilila," chocho anambe Yehova wa Tujita.¹³"Maliji jenu hapwa atachi akulimika nyi yami," Chocho anambe Yehova. "Alyoze nwakwamba ngwenu, 'Kuchi twahanjika hakachi ka yetu kulimika nyi yena'? ¹⁴Hinwamba ngwenu, 'Chapwa chamokomoko kulingila Zambi. Chika mutufumbula ha kufunga shimbi yenyi chipwe kwenda nyi kulinyenga ku meso ja Yehova wa Tujita? ¹⁵Chocho halyapwila twakutambika waze akulinga chipi ngwo kawaha. Akwa kulinga chipi kakuwaha, nichikwo nawa alyoze kakweseka Zambi nyi kulilamwina.'"¹⁶Mba waze akwivwila woma Yehova ya hanjika kuli umwe nyi mukwo. Yehova yapanjika nyi kwivwa, mba yasoneka mukanda wa kwiuluka kumeso jenyi hali waze akwivwila woma Yehova nyi waze akulemesa jina lyenyi.¹⁷"Kumakapwa nyi ami," chocho anambe Yehova wa Tujita, "Upite wami yoze nazanga, ha tangwa lize mungukalinga. Mungukevwila keke, ngwe chizechene mutu akwivwila keke mwanenyi yoze wakumuvumbika. ¹⁸Mba nawa munukahandununa hakachi ka akwa ululi nyi akwa yingulungulu, hakachi ka yoze wakuwayila Zambi nyi yoze keshi kuwayila Zambi.

Chapter 4

¹Mumu talenu, tangwa lineza, nyi kuyila ngwe lutengo, muze eswe akwa kulizata nyi eswe akwa kulinga yipi kumakapwa ngwe mwambu. Tangwa lize lineza muli kawocha," chocho anambe Yehova wa Tujita, "Hanga kushi kasala chipwe muji chipwe mutango. ²Alyoze yenu nwakwivwila woma jina lyami, tangwa lya ululi muli ka vumbuka nyi mapulwa mapwa a kuwuka. munuya haze, nyi kucha ngwe ngombe ku zuwo lyo. ³Halize tangwa kumunukalyata yingulungulu, mumu kumakapwa wuto mushi ya yilyato yenu halize tangwa mungukalinga," chocho anambe Yehova wa Tujita.⁴"Iwulukenu shimbi ja kavumbi kami Mose jize namulwezele mu Holepe hali a Yizalele eswe, yiyulo nyi maliji. ⁵Talenu, mungunutumina ka pulofeta Eliya shimbu kanda tangwa lize linene lya mwongo lya Yehova. ⁶Iye kumakatalisa mbunge ja atato kuli ana, nyi mbunge ja ana kuli atato, hanga kuchina mungwiza nyi kulamba chifuchi nyi kwonona cheswe."

Matthew

Chapter 1

¹Mukanda wa munyachi wa Yesu kilishitu, mwana Ndawicchi, mwana wa APalahama. ²Apalahama wapwile tata ya Izake , nawa Izake tato Yakomba, nawa Yakomba tato ya ³Yunda nyi a yayon nyi anakwo. Yunda wapwile tato ya Peleze nyi Zela kuliTama, Pelezi tato ya Heziloni, nyi Heziloni tato ya Lami.⁴Lami wapwile tato ya Amminandapi, Aminandapi tato ya Nashoni , nawa Nashoni tato ya Samone . ⁵Samone wapwile tato ya Mbowazi kuli Lahambu, Mbowazi tato ya Ombendi kuli lute, Ombendi tato ya Yese. ⁶Yese wapwile tato ya mwanangana Ndawichi, Ndawichi tato ya solomone kuli yoze pwo wa pwile wa uliya.⁷Solomone wapwile tato ya Lehombame, Lehombame tato ya Ambiya, Ambiya tato ya Asa. ⁸Asa wapwile tato ya Yehosofate, Yehosofate tato ya Yolame, nawa Yolame kalamba wa Uzziya.⁹Uziya wapwile tato ya Yotame, Yotame tato ya Ahaze, Ahaze tato ya Hezekiya . ¹⁰Hezekiya wapwile tato ya Manase, Manase tato ya Amoni, nawa Amoni tato ya Yosiya. ¹¹Yosiya wapwile kalamba wa Yekoniya nyi ana akwo hamwaka wakwatute lwilaku Mbambilonyi.¹²Kulutwe lya kwa tutulwila ku mbambilonyi Yekonya wapwile tato ya Salatile,Salatiye wapwile kalamba ka Zelombambele. ¹³Zelombambele wapwile tato ya Ambute, Ambute tato ya Eliyakimi, nawa Eliyakimi tato ya Azole. ¹⁴Azole wapwile tato ya Sandoke, Sandoke tato ya Akimi , nawa Akimi tato ya Eliute.¹⁵Eliute wapwile tato ya Eleazale, Eleazale tato ya Matana, nawa Matana tato ya Yakomba . ¹⁶Yakomba wapwile tato ya Yosefwe lunga lya Maliya , kuze kwasemukine Yesu, anavulika Kilishitu. ¹⁷Yisemuko yeswe chize kuli Apalahame ndo kuli Ndawichi yapwile kumi lya isemuko nyi isemuko i wana, kukatuka ha kwa tutulwila ku mbambilonyi ndo kuli Kilishitu yisemuko kumi nyi iwana.¹⁸Kusemuka cha Yesu Kilishitu chapwile ngwe chino , naye , Maliya , ha mulakenya kumumbata kuli Yosefwe , mba shimbu kanda alinunga , amuwanyine nyi ufumbo kuli shipilitu mu sandu. ¹⁹Alyoze Yosefwe , mukwo lunga wapwile mukwa ululi nawa kazangile kumuvwisa sonyi kumeso ja atu eswe, wambile kumwecha kutenga.²⁰Muze anyongene hali yino yuma , mungelo wamwene wa solokele kuli iye muchi lota, ngwenyi, '' Yosefwe mwana Ndawichi , kanda wivwa woma kutambula mukwenu pwo Maliya, mumu chize china seseka muli iye chakuli shipilitu musandu. ²¹Makasema mwana , nawa muka musanyika jina lyenyi Yesu , momo kuma kalamwina atu jenyi kufuma kushili.''²²Yino yuma yeswe yapwile hanga chika manunuke chize a hanjikile mwene ku kanwa lya pulofeta, ngwenyi , ²³'' Talenu , mwana pwo yoze kanda achilimona nyi lunga makapwa nyi ufumba maka sema mwana walunga , maka muluka jina Emanuel '' lina lumbununa ngwo , '' Zambi hamwe nyi yetu.''²⁴Yosefwe walawile mutulo twenyi walingile ngwe mungelo wamwene wa mwambile,nawa wa mutambwile mukwopwo. ²⁵Mba kalimwene nenyi ndo hasema mwana walunga . Yamuluka jina Yesu.

Chapter 2

¹Muze te Yesu hasemuka mu Mbeteleme chihunda cha mu Yundeya ha matangwa ja mwanangana Helonde , akwa kutanga malunga akatukile kuchivumbo ahetele mu Yelusaleme nyi kwamba ngwo , '' ²kuli ali yono mwanalunga wasemuka wa Ayunda ? Twamona katongonoshi ku chivumbuko keshika tweza mukumuwahila .'' ³Muze mwanangana Helonde achivwile , walipikalile , nyi a Y elusaleme eswe hamwe nenyi .⁴Helonde mwakungulwile asasendote akwa kulutwe eswe nyi akwa kusonyeka ja atu , nyi yiye yahula ayo , '''kuli Kilishitu masemukina?'' ⁵yamba kuli iye , 'mu Mbeteleme chihunda chamu Yundeya , mumu hi chinasonewa kulya pulofeta , ⁶'Nyi yena , Mbeteleme , chifuchi Yunda , hi uli mukepe ko hakachi ka akwa kuyula ja Yunda , mumu muli yena kumakatutuka mukwa kuyula , iye makafunga atu jami mu A-Izalele.'''⁷Hohene Helonde watambikile akwa mana ku tenga wahulile shimbu lize lutongonoshi wasolokele. ⁸watumine ku Mbeteleme , ngwenyi , '' Yenu nyiku mufupa yono mwana . Muze munumuwana , nukeze nukangwmbulwile hanga nyi yami nawa ngukaye ngukamuwahile ''⁹Muze hevwa mwanangana , ayile mujila yo , nyi lutongonoshi yoze amwene kuchivumbuko watetekelele ndo yaheta nyi kumana haze hanakapwa mwana . ¹⁰Muze amwene lutongonoshi , awahililile nyi uwahililo unene.¹¹Anjilile mu zuwo ya mona mwe mwana hamwe nyi naye Maliya . Alyumbile nyi kumuwahila . no nyikupakula upite wo amulambwile yawana ya olu, nyi limbano , nyi mika . ¹²Zambi ya lweza muchiloto kuhona ku palika kuli Helonde , akatukile kuya kuchifuchi cho mujila yeka.¹³Muze haya , mungelo wa mwene yasoloka kuli Yosefwe mu chiloto ngwenyi , '' katuka , utwale mwe mwana nyi naye , uchinyine ku Engitu. Ukapwe ndo mungukakwambulwila , mumu Helonde mafupa mwe mwana kumwenyeka''. ¹⁴Uze ufuku Yosefwe watwalile mwe mwana nyi naye yaya nyiku Engitu. ¹⁵Wapwileko ndo kufwa cha Helonde . Hanga chika manunuke chize ahanjikile mwene kupalikila muli pulofeta , '' Mu Engitu natambikile mwanami.''¹⁶Hohene , Helonde , muze amwene ngwe akwa mana hamukekuna wevwile chikolo ufwatulo. Mba watumine akashihe ana malunga eswe mu Mbeteleme nyi manjiza jacho eswe chize ku myaka yali nyi waze kanda aheta ku myaka yali , nyi kulita nyi wola akwa mana ejile nyi kumulweza.¹⁷Hohene chamanunukine chize ahanjikile ku kanwa lya pulofeta Yelemiya , ' ¹⁸''liji alivwile mu Lama, kulila nyi kunenganya chinene, Lakela kana lilila anenyi , Iye wakanyine nyi ku muholesa , mumu kechi kamona nawa.''¹⁹Muze te Helonde hafwa , kumanyina , mungelo wamwene yasoloka, kuli Yosefwe mu chilota mu Engitu ngwenyi , ²⁰''katuka utwale mwe mwana nyi naye uye ku chifuchi cha Izalele , mumu hanafu waze afupile kwenyeka mwono wamwe mwana,'' ²¹Yosefwe ya katuka , yatwala mwana nyi naye , nyi kuheta ku chifuchi cha Izalele.²²Alyoze muze evwile ngwo Akeleu kanakayula mu Yundeya kusalakana tato Helonde , wevwile woma kuyako . Neye te Zambi hamutoweza mu chilota , wayile kweka ku yihunda ya Ngalileya . ²³Wahetele watwamine ku limbo analivuluka ngwo Nazale . Hanga chikamanunuke chize ahanjikile ku makanwa ja a pulofeta , ngwo kumakamuvuluka ngwo ka- Nazale.

Chapter 3

¹Muma tangwa waze Yowano chipapachisa wejile nyi kwambujola sango lipema mupuya ya Yunda ngwemyi, '' ²Likonyekenu , mumu wanangana wa mumalilu hiunakundama'' . ³Mumu yono yiye atongwele mukanwa kapulofeta , Izaya ngwenyi , '' liji lya yoze unakololoka mu puya , lulikenu jila ya Mwene , ololenu jila jenyi.⁴Halyapwila Yowano wazalile yakuzala yenyi ya wona kamelu nyi muya walambu kujinhgilika mu zalilo yenyi. kulya chenyi chapwile makumbi nyi wuchi wa mumusenge. ⁵Hohene a Yelusaleme , nyi a Yundeya , nyi akwa chifuchi cheswe chakujingilika ka lwiji wa Yondawu ayile kuli yiye . ⁶Yowano wa papachishile muka lwiji ka yondawu, mukushikisa milonga yo.⁷Alyoze wa mwene atu anji akwa Falisewu nyi akwa Asatusewu kaneza ku upapachiso , yamba kuli ayo ngwenyi , yenu vungu lya yihili , yiya hanutoweza kuchina utenu uze muwizaho? ⁸Keshika imenu mihuko ya kutala kulikonyekena . ⁹Kanda nushinginyeka kwamba muli yenwene ngwenyi , Apalahame tuli nenyi kaka, mumu ngunambe kuli yenu ngwami chipwe ku mawe Zambi mahasa kusangula ana kuli Apalahame .¹⁰Chipwe halyapwila hasa njimbu ku miji ya mitondo . mutondo weswe ushi kwima mihuko yipema makayiteta nyi kuyimbila mu kahya . ¹¹Ngunapapachisa mumeya nulikonyeke. Alyoze yoze meza kunyima yami kakangana kuhyana yami , chatelele kujimbata haku jenyi . yiye kumakanupapachisa mu shipilitu usandu nyi mu kahya. ¹²Chifwilo chenyi mu kwoko lyenyi chili neye kumakakupemesa chahyana chizungwilo chenyi kumakakungila tiliku lyenyi muchila . Alyoze yizungu makayocha nyi kahya kaze kukeshi kuhasa kwima.''¹³Hohene Yesu yakatuka ku Ngalileya wajile mu yondawu kuli Yowano . ¹⁴Alyoze yowano wamukwikile , ngwenyi , ''chatamba ungupapachise yena , mba wuneza kuli yami , nyi ? ¹⁵Yesu wamukumbulwile ngwenyi , ''chitayize halyapwila mumu chocho chatutamba kumanununa ululi weswe .'' Hohene Yowano ya mutayiza.¹⁶Muze te hamupapachisa , Yesu watutukile mu meya , kumanyi malilu azulukile kuli yiye . Neye wamwene shipilitu wa Zambi kanahulumuka hali yiye. ¹⁷Nyi liji lyatuhukile mu malilu , muli yiye , yono mwe mwanami , nazanga chikolo , muli yiye ngunawahilila.

Chapter 4

¹Henaho Yesu amutetekelele ku shipilitu ku mutwala mu puya hanga aka mweseke kuli ndyapu . ²muze hatwama matangwa makumi awana nyi makumi awana a ufuku , a kuhona kulya wevwile zala. ³Mukwa kweseka yeza kuli Iye nyi kwamba ngwenyi , ''nyi uli mwana wa Zambi, amba mawe wano alumuke mbolo''. ⁴Alyoze Yesu yakumbulula mba yamba ngwenyi , '''chinasonewa , 'mutu hiku mbolo wika ko ma mwena mono, alyoze ku liji lyeswe lize mulikatuka mukanwa ka Zanbi.''⁵Mba ndyapu yamutwala kulimbo usandu ya musa helu lya songo lya tembele, ⁶yamba kuli iye , ''nyi uli mwana Zambi , limbile hashi, chinasonewa ngwo , 'makecha Angelo nyi kukufunga yena, 'kuweza ho, 'o makakwokela ha moko jo, kuchina muhukana chilyato che ku liwe.'''⁷Yesu yamba kuli iye , '' cheka nawa chinasonewa ngwo, 'kanda ukeseka mwene Zambi ye.''' ⁸Cheka nawa , ndyapu yamutwala nawa helu lya mulundu usuku nyi kumulweza mawanangana a hano ha chifuchi cheswe nyi uhenya wacho. ⁹Yamba kuli iye, '' yeswe yino yuma mukakwahayo, nyi ngwe mulyumba hashi nyi kungu wayila yami.''¹⁰Yesu yamba kuli iye , '' katuka ha ndyapu ! chinasonewa, 'ukawaile mwene Zambi ye , iye wika ukamulingile.''' ¹¹Mba ndyapu yamu hichika , hohene, angelo yeza nyi kumuzachila iye .¹²Muze Yesu hevwa ngwo Yowano hamukunjika kuli ayo, wayile ku Ngalileya . ¹³Yahichika Nazala mba yaya nyi kutwama mu kapelenamu, limbo lize lya kusesa ya chitende cha Ngalileya manjiza ja Zapulone nyi Napatali.¹⁴Yino yasolokele hanga chikamanunuke chize a ambile ka pulofeta Isaya, ¹⁵''chifuchi cha Zembulunyi nyi chifuchi cha Naputali , kuya ngwe ku chitende , kuhyana Yondawu , Ngalileya ya kwa mavungu! ¹⁶Afu waze atwamine mumilima hamaona pangu linene , nyi waze atwamine mu chifuchi mu chizulye cha kufwa , ne wo pangu hilya solokela .''¹⁷Chize ize shimbu Yesu yaputuka kwambujola nyi kwamba ngwenyi , '' likonekenenu , mumu wanangana wama lilu hi weza ku kamwihi.''¹⁸Muze apwile nyi kusesa ku ngenge ya chitende cha Ngalileya , wamwene ndumbu nyi panga, Semone yoze avulukile ngwo Petulu , nyi mwanakwo Andeleu , kapwile akwa kuta yishi. ¹⁹Yesu yamba kuli ayo , '' tweyenu , nungukaule , muka nwalumuna akwa kukwata atu , '' ²⁰Hohene a hichikile moji nyi ku mukaula Iye .²¹Muze Yesu akatukile nyi kuya wamwene nawa mandumbu nyi panga , Tiyangu mwana Zebede, nyi Yowano mwanakwo. kapwile nyi tato Zebedeu mu ulungu te kana lulika moji jo . Yasanyika , ²²hohene a hichikile ulungu nyi tato o ya mukaula iye .²³Yesu wa palijikile mu Ngalileya , nyi kulongesa mu ma sunangonga jo , nyi kulongesa sango lipema lya wanangana nyi ku uka misongo ya kulihandununa nyi weji mukachi ka atu. ²⁴Mujimbu wenyi wayile lufuma mweswe mu chifuchi cha Silye , nyi atu anehene kuli iye eswe waze a yiyile yikola ya kuli hichika nyi yikola , nyi waze apwile nyi mahamba , akwa kalepu. Yesu wa ukile. ²⁵Mbunga yinene ya mukawile kukatuka ku Ngalileya , nyi Ndekapole , Yelusaleme, nyi ku Yundeya , nyi ku liyana Yondau.

Chapter 5

¹Muze Yesu wamwene mbunga , ya kanduka ha mulundu . Mba muze hatwama hashi , tumbaji yeza kuli Iye . ²Wapakwile kanwa lyenyi nyi ku alongesa , ngwenyi , '' ³ka awha yiswale mu shipilitu ,mumu wanangana wa malilu nyiwo. ⁴Kaawaha waze akulinyenga , mumu kuma ka alembejeka.⁵Kaawaha akwa kushimbika , mumu kumaka hinga chifuchi cha hashi. ⁶Kaawaha waze akwivwa zala nyi pwila lya ululi, mumu kumakakuta. ⁷Kaawaha akwa kwivwa keke, mumu kumaka wana keke. ⁸Kaawaha akwa kupema mu mbuge , mumu kumakamona Zambi.⁹Kaawaha yitakanyishi, mumu makavuluka ngwo ana a Zambi. ¹⁰Kaawaha waze anahungumyona mumu ha luli, mumu wanangana wa malilu nyi wo.¹¹Kaawaha muze atu maanuchoka nyi muze maanu hungumyona nyi muze maanulamikiza ungulungulu mumu wa yami. ¹²Wahililenu nyi kulikwiza, mumu kwonononachenu chinene mwilu .Mumu chocho ahungumyonene apulofeta waze a liamgile.¹³''Nuli mungwa wa hashi . Alyoze kachi mungwa wa samuka , neka mauyemesa nawa? kuwatele nawa nyi chimwe shina ku umbila wika haze akaulyate kushi lya yilyato ya atu . ¹⁴Enu nuli pangu lya hashi . Limbo lize lya tungiwa ha mulundu keshi kuhasa kulisweka.¹⁵Chipwe atu keshi kuhasa kuwika ndeya akaise mushi lya mbango , alyoze hachikwachilo cha mbango, hanga yitemwine kuli eswe ali muzuwo . ¹⁶Chize chene pangu lipema likatemuke kumeso ja atu hanga akamone yitanga yenu yipema akachichinyeke Tatonu yoze uli mumalilu.¹⁷''Kanda nushinganyeka ngwenu neijile nyi kwonona shimbi hanji mikanda ya apulofeta . Chejile nyi kujonwona , alyoze mukujimanununa. ¹⁸Mumu pundu ngunambe kuli yenu ngwami ndo lilu nyi hashi muyikapalika , toshi limuwika hanji tona yimuwika kuyishi kapalika , nyi chimwe kushimbi , ndo yeswe muyiza kuhwa.¹⁹Keshika mweswawo matangula limuwika lya kuma liji ano akepe ahiana eswe a shimbi malongesa atu chocho kumakamuvuluka ngwo mukepe wahiana eswe mu wanangana wa malilu . Alyoze mweswawo maalinga nyi kwalongesa mwenawo kumakamuvuluka ngwo munene mu wanangana wa malilu. ²⁰Keshika ngunambe kuli yenu ngwami kunuchi kunjila nyichimwe mu wanngana wa malilu shina ululi wenu mu uhiana uze wa akwa kusonyeka nyi Afwliseu , kunuchi kanjila mu wanangana wa malilu.²¹Hinunevu ngwe achambile kuli ashskulu ngwo , '' kanda ushiha,'' nawa ngwo, mweswawo mashiha ma teta upatwilo. ' ²²Alyoze Ami ngunambe kuli yenu ngwami mweswawo matenuka nyi mukwo matela upatwilo; nyi mweswawo mamba kuli ndumbwenyi ngwenyi , ' yena mutu wamokomoko, ' mateta upatwilo uneneshi ngwenyi, yena chihepuke ,'' matala uptwilo wa ngehena ya kahya.²³Keshika kachi unalambula chawana che kuchilumbiko nyi kuze muwiuluka ngwe mukwenu chuma chimwe akulinacho, ²⁴hi chikako chawana che ku chilumbile , uliyile jila ye. Chitangu litese nyi ndumbwe , mba ulambule chawana che.²⁵Litese nyi kawashi nyi mukwa kole ye sshimbu uli nenyi hamwe mujila , kuchina hanji mukwakole ye makukunjika kuli mukwa kuyula myi mukwakuyula ma kamutwala kuli kapita, hanga akakumbile muzuwo lya ususu. ²⁶Pundu ngunambe kuli yena ngwami , kuchi katuhukamo nyi chimwe ndo mufweta kalumbongo keswe ka kusula.²⁷'' Hinunevu ngwe achambile ngwo , 'kanda ulinga utanji.' ²⁸Alyoze ami ngunambe kuli yenu ngwami mweswawo matala pwo mukumuvwila usolo halinga nenyi kulu utanji mu mbunge yenyi.²⁹Alyoze kachi ngwe liso lya chindume mulikutalingisa, litombongonemo hanga ulimbile . Mumu chinawaha utokese chihanda chimuwika kuchina mujimba we weswe ku umbila mu mungehena. ³⁰Nyi kachi kwoko lye lya chindume mulikutalingisa , litetteko ulimbile . Mumu chinawaha utokese chihanda chimuwika kuchina mujimba we weswe ku umbila mu ngehena³¹Achambile nawa ngwo , ' mweswawo malakula mukwo pwo , aka mwehe mukanda wa kutakula.'' ³²Alyoze ami ngunambe kuli yenu ngwami mweswawo malakula mukwo pwo , shina hachikuma cha hana lakula malinga utanji.³³'' Cheka nawa , hinunevu ngwo ashakulu ambile ngwo, ' kanda nulishinga , alyoze ukamanunune kuli mwene mashingo je. ³⁴Alyoze ngunambe kuli yenu kanda nulishinga nyichimwe , chipwe nyi lilu , mumu ye ngunja ya Zambi ; ³⁵chipwe nyi hashi , mumu che chitwamo cha yilyato yenyi ; chipwe nyi Yelusaleme, mumu lye limbo lya mwanangana munene.³⁶Chipwe kanda ulishinga nyi mutwe we ,mumu kushi kuhasa kupwisa lukambu umuwika mutoma chipwe mula . ³⁷Alyoze liji lyenu liapwe '' Ewa ewa '' , hanji ' ka , ka'' . Mumu yeswayo yahyana yino yakatuka kuli mwe mupi.³⁸'' Hinunevu ngwe chize ambile ngwo , ' liso ha liso , nyi lizo hz lizo.' ³⁹Alyoze ami ngunambe kuli yenu ngwami , kanda nukalimuka nyi ungulungulu . Alyoze , mweswawo makulamba ha tafu lya chindume mutewalwile likwo nawa.⁴⁰Kachi umwe mafupa kukusuma mulanga akuchize mbinja, mwehe nyi che chikuto che nawa . ⁴¹Mweswawo makukamba kuya nenyi kilometulo yimuwika , yako nenyi jiali. ⁴²Hana kuli yoze makwita , nyi nyi kuli yoze wazanga kukutambula mukuli kanda uka mumba nyimba .⁴³'' Hinunevu ngwe chize achambile ngwo , ukazange mwenyembo we nyi ukavwile kole mukwa kole ye.' ⁴⁴Alyoze ami ngunambe kuli yenu ngwami , zangenu akwa kole jenu wawa wahisenu waze akunushinga, lingenu kanawa kuli waze akunuvwila kole , lembenu hali waze akunu saula nyi waze akunuhungumyona . ⁴⁵Hanga nukapwe ana a Tatenu yoze uli mu malilu . Mumu kakauvumbula tangwa lyeni hali api nyi apama , nyi kakunokesa vula hali akwa ululi nyi hali yihengo.⁴⁶Mumu nyi kachi unazange waze akunuzanga , kwononona chika munuka wanyinamo? chipwe akwa kufwetesa lijimu keshi kulinga chimuwika nyi? ⁴⁷Mumu kachi nuna meneka andumbwenu wika , ika nunalingi kuhyana akwo? akwa mavungu keshi kulinga chocho nyi? ⁴⁸keshika pwenu angunu, ngwe Tatenu wa mwilu kapwa mungunu.

Chapter 6

¹''Kayelenu kanda nukalinga hanga yenu yaululi kumeso jatu mukumoneka kuli ayo nyi ka kunuchi katambula kwononona nyichimwe Tata yoze uli mwilu . ²Keshika muze munuhana wana , kanda wimba chitavu kulutwe lye ngwe yilembese akulinga mu masunangonga nyi mu mikombwelo , hanga akachichinyeke kuli atu . chamwenemwene ngunambe kuli yenu, ngwami hanatambula kwononona cho.³Alyoze muze muhana yawana , kanda kwoko lye lya chimeso likanyingika chize kwoko lye lya chindume mulilinga ⁴hanga kuhana che chikapwe ku tenga. Nyi Tatenu yoze wakumona ku tenga kumakukundulula.⁵Muze mulemba , kanda upwa ngwe yilembese , mumu mafwila kulemba nyi kumana mu masunangonga nyi hamalindalinda ja matapalo hanga asoloke kuli atu. Pundu ngunambe kuli yenu ngwami, hanatambula kwononona cho. ⁶Alyoze yena , muze mulemba , njila muchipatulo che cha muchima . Ajila pito lye ulembe ulembe kuli Tatenu yoze uli kutenga kuma kukundula yona . ⁷Ha ku lemba , kanda nukokojola , ngwe akwa mavungu akulinga , o kaku shinganyeka ngwo matupanjika chetu chinji.⁸Keshika , kanda nukalifwa no , mumu Tatenu kananyingika yuma yize mwakufupa shimbu kanda nwita kuli iye . ⁹Ngwe chino keshika lembenu ngwenu; ''Tata uli mumalilu, jina lienu lipwe lisandu. ¹⁰Wanangana we wize.Upale ulingiwe hashi chizechene ngwe mwilu.¹¹Twehe kama musono mbolo yetu yize twakufupafupa. ¹²Utukonekele kama makongo , jetu ngwe chize twakukonekena waze ali makongo kuli etu. ¹³kanda ukatutwala kama kucheseko, alyoze tupulule kama kuli mupi , momo we wena ngana nyi je tachi , nyi uhenya , yeswe ndo kumyaka yeswe Amena.¹⁴Muze kachi munukonekena atu milonga , Tatenu wa mwilu nawa makanukonekena . ¹⁵Alyoze nyi kunushi kukonekena atu milonga yo , kachi Tatenu wamwilu kechi kanukonekena milonga yenu.¹⁶''Muze munulitwamina kulya, kanda nupwa ngwe ilembe se akuhonga mumu kakupihisa meso jo hanga akasoloke kuli atu ngwe kanalitwamina kulya . Chamwenemwene ngunambe kuli yenu ngwami , Hanatambula kwononona cho. ¹⁷Alyoze yena , muze mulitwamina kulya , wayisa mutwe wa usane nyi ku meso ¹⁸hanga kuchi kasoloka kuli atu ngwe unalitwamina kulya , alyoze kuli Tatenu yoze wakumona kutenga kuma kakukundulula.¹⁹'' Kanda nutulika upite hano hashi, haze ndulu nyi ngengeya kuyavungula, nyi eji ka kulokolamazuwo nyi kwiya . ²⁰Alyoze , litulikilenu upite mwilu , muze chipwe ndulu chipwe ngengenya kuyishi kuvungula , nyi eji keshi kulokola mazuwo chipwe kwiya ²¹Mumu muze mwene upite we uli muze mwene muyipwa mbunge ye nawa.²²Liso lyendeya luya mujimba , keshika , kachi liso lye mlipwa lingunu kachi mujimba weswe muuzala to nyi pangu. ²³Alyoze nyi liso lye mulipwa lipi , kachi mujimba we weswe muuzalato nyi mulima , mulima yipwa haha! ²⁴Nyiumwe kama mahasa kuzachila myata ali , mumu hanji mavwila kole umwe mazanga nukwo , kunwahashile kulingila Zambi nyi kulingila upite hamuwika.²⁵Keshika ngunambe kuli yenu ngwami , kanda nulipikala ha mwono wenu , chize munulya nyi chize mununwa; chipwe hamujimba wenu chize munuzala. Mwono kuwahyanyine kulya mujimba kuwahyanyine mazalo? ²⁶Talenu tujila amwilu . Keshi kukuwa chipwe keshi kucha chipwe keshi kukungila mu machila , alioze Tatenu wamalilu kakwahoka. Yenu kunwa yanyine chikolo nyi?²⁷Alyoze iya wamulyenu ha kulipikala mahasa kuweza mbandu yimuwika kuchi zundamo chenyi? ²⁸Mba te kuchi nunalipikila hama zalo? nyongenu kuyitemo yamu mande , ngwe chize muyitatuka. Kuyishi kukilikita , chipwe kuyishi kuhasa. ²⁹Hindu nguna mbe kulyenu ngwami , chipwe Solomone muuhenya wenyi kakazalile ngwe chimwe cha ku yitemo yino.³⁰Mba nyi Zambi chocho aku ujika mwambu wa muyambu, uze muupwa musono nyi hamene maumbila ha jiko , hi shinahoko chikolo yenu , enu akwafulyelo ukepe? ³¹Keshika kanda nulipikala ngwe, '' yika mutulya ? ' ha nji yika mutunwa ?' hanji ika mutuvwala?'³²Mumu yino yuma yeswe akwa mavungu kakayifupafupa , nyi Tatenu wamwilu kananyingika ngwe nwakufupafupa yino yuma yeswe . ³³Alyoze lyangenu kufupa wanangana wenyi nyi ululi , wenyi mba kumanuwezela yino yuma yeswe. ³⁴Keshika kanda nulipikila keshika ha tangwa lya hamene, mumu tangwa lya hamene nyi yipikalo yayo. Yipi ya tangwa lyeswe muyilita nyi lye tangwa .

Chapter 7

¹''Kanda upatwila , nyi yena keshi kakupatwila . ²Mumu haupatwilwilo uze wene makupatwila , nyi setekoyize mweseka nacho , seteko yize makakweseka nayo.³Alyoze kuchi te mutala kukoma kakehe kali mu liso lya mukwenu alyoze unahono kuchiza mungowa mu liso lye? ⁴Kuchi te muwamba kuli mukwenu ngwe, ' shimbwila kuchize chipa muliso lye , ' kumanyi yena ulinyi mungowa muliso lye , ' ⁵Ena chiembekese! hanga kwanda munongwa muliso lye mba wande koma kakehe kali muliso lya mukwenu .⁶Kanda nuhana yuma yisandu kuli tuwa, nyi kumbila kakanga kenu kumeso jangulu . China hanji ma mulyata nyi sende jo, nyi mgwe ka mateuluka hanga akupule yena mu yipinji .⁷''Etenu , nyi yenu makanwaha . ⁸Mumu mweswe meta , nyi yenu mukachiwana . Ngongwelenu, nyi yenu makanwazulwila. Mumu mweswe yoze meta , kakutambula ; mweswe mafupa , mawana; nyi kuli yoze mutu mangongomweza, makamwazulwila . ⁹Hanji mutu umwe , mwanenyi mamwita mbolo aye mamwaha liwe? ¹⁰Hanji mamwita yishi , aye mamwaha kapela ?¹¹Chocho nawa , enu akwashili nwanyingika kuhana wana upema kuli ana jenu ,yuma yingahi yize Tatenu yoze uli mumalilu mahana yipema kuli waze akumwita ? ¹²Chocho yeswe keshika yuma nunazange atu alinge hali yenu , yenu lingenu chizechene hali ayo , chocho yino shimbi nyi yiyulo kuli polofeta.¹³'' Njililenu ka chikolo ka kehe . Mumu chikolo chinene nikutohwa yatwala kukwenyeka , nyi anji kakwendamo. ¹⁴Alyoze chikolo chize chatwala ku mwono , chikeha nyi yejila yikehe nyi waze akuyiwana akehe.¹⁵'' Zangamenu nyi ma pulofeta amauza , waze makeza kuli yenu muzalo wamapanga alyoze mumbunge kanapu tungunga akunuwumbula . ¹⁶Henukaanyingikila ku mihuko yo . Atuna hase kucha mihuko yipema kumihuko yipa? ¹⁷Chenacho , mujila yimuwika mutondo upema wkuhana mbuto yipema , nyi mutondo upi wakuhana mbuto yipi.¹⁸Mutondo upema kuhasa kwima mihuko yipi , chipwe mutondo wamokomoko kuhasa kwima mihuko yipema . ¹⁹Mutondo yeswe kuyishi kwima mihuko yipema makauteta nyi kuhimbila mu kahya. ²⁰Alyoze , hemunu kanyingika keshika kumihuko yo.²¹Alyoze nyi mweswe ko wakwamba kuli yami ngwenyi Mwene, mwene makanjila mu wangana wa malilu, ndo waze wika akulinga upala wa Tata wa malilu . ²²Atu anji kakwamba kuli yami ngwo ha tangwa lize ngwo , Mwene , mwene te kukwapulofetezele mu jina lyenu nyi jina lyenu kutwatuhwishile mahamba , mba jina lyenyi twakalingile yipupu yinji? ²³Keshika mukalumbula hatoma , ' chanunyingikine nilimwe tangwa ! katukenu kuli yami , yenu nwakulinga uhulya!.²⁴'' Chocho , mweswewo mevwa wano maliji jami nyi kwalinga mapwa ngwe mukwa kunyama yoze watungile zuwo lyenyi haliwe. ²⁵Vula yanokene , nyi mihwiji , nyi fuji yejile , yalambile ha zuwo , alyoze kulya puzukile , chocho alitungile ha liwe.²⁶Alyoze weswe mevwa wano maliji jami nyi keshi kuwalinga mungumupwisa ngwe chihepuke mutu watungile zuwo lyenyi ha masekeseke . ²⁷Keshika vula wanokene, nyi mihwiji yejile ,nyi fuji yapupile zuwo lize , mba ha puzuka , nyi kupuzuka chayo chapwile chinene.²⁸Muze Yesu hahwisa kuhanjjika wano maliji , mbunga alishimwokene ha uno longeso, ²⁹Wa alongesele ngwe uze umwe ukwete chiyulo, mba kuhona kupwa ngwe akakusonyeka jo.

Chapter 8

¹Muze yesu asunukine kumulundu , mbanga yinene yamukawile . ²Haze hene kumanyi, muka mbunba wejile nyi kulyumba kuli yiye , nyi kwamba ngwenyi , ''mwene , nyi unazange, unahasa kunguwahisa.'' ³Yesu wolwele kwoko lyenyi nyi kumukwata , nyi kwamba ngwenyi , '' ngunazange wukiwa'' . Hazehene waukiwile ku mbumba yenyi.⁴Yesu yamba kuli yiye , '' kanda ukambila nyiumwe. Yako jila ye wulimwese kuli asasendote nyi kulambula chawana chize mose ambile, chikapwe shindakenyo kuli ayo.''⁵Muze apwile nyi kwiza mu kafwanaume , kapitau wejile kuli yiye, nyikulyumba kuli yiye ⁶nyi kwamba ngwenyi , '' Mwene , wamilimo wami hapomba muzuwo kendele nawa kali nyi kupinda chinji.'' ⁷Nyi Yesu yamba kuli yiye ngwenyi, '' mungwiza ngumuwuke.''⁸Kapitau wakumbwile ngwenyi , '' Mwene , yami chatelele ngwo yena wunjile mu zuwo lyami.''Hanjika lume liji nyi wamilimo wami mawukiwa. ⁹Mumu nyi yami nguli mutu asakwile mwishi lya chiyulo, nawa napwa nyi maswalale mwishi lya yami. Nakwamba kuli yono ngwami , yako neye maya , nyi kuli muko, 'tweya', neye meza, nyi kuli wamilimo wami , 'linga achize, ' neye malinga chizechene.'' ¹⁰Muze yesu achivwile , wakomokwne nyi kwamba kuli waze amukawile ngwenyi , '' umwenemwene ngunambe kuli yenu chawanyine nyi umwe wuli nyi ufulyelo upwahaha mu Izalele ka.¹¹Ngunanwambe ngwami , anji makeza kufuma ku chivumbuko nyi ku chitokelo , nyi kutwama ku mesa hamuwika nyi Apalahama , Izaka nyi Yakomba , muwanangana wa malilu. ¹²Mba ana awanangana makawambilila mu milima, akwo mukukapwa kulila nyi kulikopola ku mazo. '' ¹³Yesu wambile kuli kapitau ngwenyi ,'' yako! chizechene wafulyela chilingiwe kuli yena .'' Nyi wamilimo wahindukile yize yene ola.¹⁴Muze Yesu wanjilile muzuwo lya Petulu wamwene naye wenu hana pombo nyi kachiki. ¹⁵Yesu wakwachile kwoko lyenyi , nyi kachiki wamuhichikile neye wahindukile nyi kumuzachila.¹⁶Chingploshi , atu anehene kuli Yesu akwa andemonyu .Watuhwile mashipilitu nyi liji nyi kwawuka eswe ayijile. ¹⁷Mukulinga chize hanga chikamanuke chize ahanjikile kuli kapulofeta Izaya , ngwo yiye mwene wawukile nyi kufumisaho misongo yetu.''¹⁸Mba muze Yesu amwene mbunga yamu kunguluka , wa ambile ngwo akatuke aye sali lya kalunga lwiji lya Ngalileya . ¹⁹Akwa kusonyeka ejile kuli yiye nyi kwamba ngwo , '' Longeshi , ngunakukahula kweswe muya .'' ²⁰Yesu wambile kuli yiye ngwenyi , '' Mikuza kali nyi mena, nyi tujila a mwilu kali nyi yaswa , mba mwana mutu kechi nyi haze hakushachila mutwe wenyi.''²¹Umwe hatumbaji wambile kuli yiye ngwenyi , '' Mwene , ngutahize kama chitangu nguye kafunde tata. ²²Mba Yesu yamba kuli yiye ngwenyi , '' ngukawule , hichika afu akafunde afu jo ene.''²³Muze Yesu anjilile mu ulungu , tumbaji jenyi amukawile . ²⁴Kumanyi kwejile fuji yinene hakalunga lwiji chocho ulungu wafukiwile nyi makanya . Mba Yesu wapombele . ²⁵Tumbaji ejile nyi kumuhindwisa , nyi kwamba kuli Yiye ngwo , tulamwine kama Mwene ; tunatoko!''²⁶Yesu wambile kuli ayo, '' yika nunevwila woma , enu a ufulyelo wukehe ? '' yakatuka nyi kukanyisa fuji nyi meya . Hohene kwaholele nyi kulu. ²⁷Atu yalishimoka ngwo, '' mutu muka yono , wakulinga ngwo , fuji nyi meya yinamwivwila?²⁸Muze yesu ejile kusali liko lya chifuchi cha Angandala , atu ali akwa andemonu alitakanyine nenyi. Apwile nyi kutuhuka mumafuka nyi luchisa munene,nyi umwe wapalikile muli ayize jila wakwihi. ²⁹Kumanyi , akololokele ngwo , '' kuchi yena nyi yetu , mwana Zambi? weza nyikutuyanjisa shimbu mwaka kanda wiza?''³⁰Mba kwapwile chendo cha ngulu chalile , hakamwihi no . ³¹Ademonu alyumbile kuli Yesu ngwo , '' nyi watutunwisa, tutume muchendo cha ngulu ,'' ³²Yesu wahambile ngwo, '' yenu! andemonu atuhukile nyi kuya mungulu ; kumanyi , chendo changulu cheswe alundumukine ku mulundu nyi kuya ku kalunga lwiji yafwa nyi meya.³³Waze alishile ngulu achinyine ku limbo nyi kwambulula yeswe , chinene chize chasolokele kuli waze malunga apwile nyi mandemonu . ³⁴Nyi kumanyi , limbo lyeswe lya tuhukile nyi kumupatwiza Yesu . Muze amumwene , yalyumba kuli yiye ngwo ahichike chize chihela.

Chapter 9

¹Yesu wanjilile mu ulungu , wazaukile wa hetele kulimbo lyenyi . ²Mumu , kanehene, mu kwa lepa kana pombo hamu hela . Yiye ha ku mona ufulyelo wo , Yesu wambile kuli mukwa kalepa ngwenyi mwanami , hamuka. Hakukone kena milonga ye.''³Talenu , amwe akuli akwaku sonyeka ka mbile mu mbunge jo ngwo, '' yono lunga kanashilika . '' ⁴Yesu kanyingikile yishinganye ka yo kambile ngwo , '' yika nuna nyongo yuma yipi mu mbunge jenu? ⁵Mumu chashi chika , kwamba ngwami, ' milonga ye haku konekena , ' nyi , 'nyi ngwo katuka wende '? ⁶Mba chocho nu nyingike ngwo mwana mutu kali nyi chiyulo hano hashi cha ku konekena milonga ,... '' yamba kuli mukwa kalepa , '' katuka , anda chalo che uye ku zuwo lye.''⁷Mba yoze lunga wakatukile wa yile kuzuwo lye nyi . ⁸Haze mbunga ya mwene chize , alishikishile kamu chichi mwekene Zambi , yoze wa hanyine chiyulo chipwahaha kuli atu. ⁹Shimbu Yesu mapalika kuze kulutwe, wamwene mwe lunga jina lyenyi Mateu hana twama mu mbalaka ya mukwaku tambula lijimu. Kambile kuli yiye , '' Ngukaule.'' Aye wakatukile wamu kawile .¹⁰Shimbu , Yesu atwamine nyi kulya mu zuwo , talenu , anji akwa kufwetesa lijimu nyi yivulumunyi kejile atwamine ku meso aye Yesu nyi tumbaji . ¹¹Muze Afwaliseu achimwene , kambile kuli tumbaji , kuchite Mulongeshi kanali nyi akwa kufwetesa lijimu nyi yivulumunyi?''¹²Alyoze Yesu haku chivwa , kambile , '' atu waze angunu keshi kufupa mbuki , Alyoze waze a yiza. ¹³Yenu nulilongese chize chinalumbuko ka . ' Mumu chejile nyikutambika akwa ululi ngwo alikonekene alyoze yivulu munyi.''¹⁴Hohene tumbaji twa Yowano kejile kuli lye nyi kwamba ngwo , '' yika yetu nyi Atufwaliseu twa kulitwamina kulya , mba tumbaji twayena keshi kuli twamina kulya?'' ¹⁵Yesu yamba kuli ayo , '' akwa ulungi mahasa kulinyenga shimbu sandungi mapwa hamwe nyi ayo? Alyoze matangwa makeza muze maka chiza sandungi , kuli ayo , Mba hohene makali twamina kulya.¹⁶Mutunyi wumwe mahasa kusa chanda chahina lyaha nyikusa ha hina likulu , mumu chando muchipapulula lya hina nyi chitutulu chahina muchipwa chinene.¹⁷Chipwe atu kechi kusa vinyu yaha mutuku ja malambu amwaka . Nyichocho malinga, aze malambu ma mengunuka nyi vinyu muyi mwangana nyi tuku muyifwa, mumu , kakusa vinyu yaha mutuku wamalambu ,Mba yeswe muyiwaha.¹⁸Haze hene Yesu wa pwile nyi kuhanjika ayi yuma kuli ayo , talenu , mukwakuyula kejile nyi ku wayila kuli iye . Yamba ngwenyi , Mwanami wa pwo halyapwila lume hafwa, alyoze tweya kama umuse kwoko hali iye , mapwa nyi mwono.'' ¹⁹Chize Yesu ya katukile nyi kumu kawula, nyi tumbaji twenyi amu kawile .²⁰Talenu , au pwo kapwile nyi musongo wa ku hita manyinga ha myaka kumi nyi ali wejile ku nyima ya Yesu nyi kumusa minwe kulupula wa hina lyenyi . ²¹Kambile nyi mbunge yenyi , '' ngwo kachi mungu salume minwe kuhina lyenyi , mungupwa mungunu,'' ²²Alyoze Yesu hakutewuluka kamumona, ya mwamba ngwo, '' ha muka , mwanami ; ufulyelo we hi wakupwisa mungunu .'' Yoze mwana pwo kapwile mungunu ha shimbu yize yene .²³Mumu Yesu kejile mu zuwo lya mukwa kuyula ka mwene akwa kwimba nyi mbunga kana lingi zungu chinji. ²⁴Yamba ngwenyi , '' lisekulenu , awu mwanapwo kafwile , kana pombo lume .'' Mba kamu sehele nyi ku mu hepwisa.²⁵Mba muze ya tuhwisa mbunga haze , wanjilile mu chipatulo wamu kwachile ku kwoko , mwana pwo wahindukile . ²⁶chifuchi cheswe kevwile lufuma.²⁷Achi Yesu wapalikile kuze , te tupuputa aali amukawile .Nyi kulila nyi kukololoka ngwo , '' Twivwile keke kama yena mwana Ndawichi. ²⁸Muze Yesu hanjila muzuwo , Tupuputa kejile kuli yiye . Yesu wambile kuli ayo ngwe nyi , '' Nuna fulyela ngwo , '' mungu hasa ku chino nyi?'' kambile kuli iye ngwo , '' Ewa Mwene.²⁹Hohene Yesu wasele minwe ha meso jo ngwenyi , '' chipwe kuli yenu nyikulita nyi ufulyelo wenu , '' ³⁰Hohene meso jo alawile . nyi Yesu waahele shimbi ayo ngwenyi, '' talenu ngwo nyi umwe mutu kanda aka chinyingika .'' ³¹Alyoze atuhukile nyi afumanyishine lufuma wenyi mu chifuchi chize cheswe.³²Shimbu machituhuka , talenu , kanehene kuli iye kamama wapwile nyi a ndemomu kuli Yesu . ³³Mba muze ha tuhwisa ndemonu , yoze kamama wahanjikile . Nyi mbunga alishikishilile ngwo, '' Achi ngwo kuchasolokele nyi limwe tangwa mu Isalele!'' ³⁴Alyoze Afwaliseu kambile ngwo , '' nyi tachi ja mwata wa a ndemonu , kaku tuhwisa nacho ndemonu''.³⁵Yesu kayile ku membo anene nyi ku yihunda . ka pwile nyi kulongesa muma sunangonga , jo nyi kwa mbujola sango lipema lya wanangana nyi kuwuka yikola nyi mana eswe ami songo. ³⁶Alyoze muze amwene mbunga , waavwilile keke , mumu ali katalishile nyi kulimbilambila . Kapwile ngwe mikoko waze keshi kafunga .³⁷Hohene yamba kuli tumbaji twenyi , Mbuto hi jahya , akwa kucha kali akehe . ³⁸Mba chocho ye shimbu ayi lembenu kuli mwenya kucha, chocho atume akwa milimo mu wande awu.

Chapter 10

¹Yesu yasanyika akumi nyi ali tumbaji nyi kwaaha tachi ja hali Mashipilitu aluchisa , hanga achize mu atu , nyi kuuka misongo yamuta po weswe.²Mba majina ja tumbaji akumi ali wano . Mutangu, Semone { yoze alukile ngwo Petulu}, nyi Andeleu mwanakwo Tiyangu mwana Zembendeu , nyi Yowano mwanakwo ; ³Fwilipu , nyi Mbatolomeu; Tomase, nyi Mateu mukwa kufwetesa lijimu, Tiyangu mwana Alefweu nyi Lepeu nyi jina likwo Tateu; ⁴Semone kazelo nyi yundase ka kelyote , yoze nawa makamukuyika.⁵Wano akumi nyi ali Yesu waatumine . Yalweza ngwenyi , '' kanda nukaya kuyihela kuze kwatwama akwamavungu , nyi kunjila kuze kumambonge kwatwama Asamaliya . ⁶Yenu shinaho kuli mapanga akutoka aku zuwo lya Izalele; ⁷nyi muze munuya , ambujolenu nyi kwamba ngwenu, 'wanangana wa malillu hi wakundama.⁸Ukenu myeji hindwisenu afu , wayisenu akwa mbumba , nwatambula, chawana hanenu . ⁹Kanda nukambata olu , palata, chimwe lumbongo wakuzachisa mu kulanda . ¹⁰Kanda ukambata nyi chimwe muli pakumuna haungeji we , chimwe mbinja jiali, chimwe haku, chimwe mulumbu, mumu mukwa milimo katela kulya chenyi.¹¹Mweswamo mu limbo chimwe mu chihunda , nukahule yoze unatela , nyi kutwama kuze ndo muze munutukanuka nyi kuya . ¹²Nyi mununjila mu zuwo , yenu nukalimeneke. ¹³Nyingwe zuwo linalite , echenu kuunda chenu chipwe hamwe nyi ayo . Mba nyingwe kulitele , echenu kuunda chihiluke kuliyenu.¹⁴Kuli waze eswe keshi kanutanutambula nyi kunwivwilila kumaliji jenu , muze munulihandununa nyi kuhichika lize zuwo chimwe limbo yenu nukakukumune fufuta kuyi lyato yenu . ¹⁵Chaumwenemwene ngunambe kuli yenu ngwami , lamba lize lyasoloka likehe hachihunda cha sondoma nyi ngomola hatangwa lya upatwilo kuhyana lize limbo.¹⁶Talenu, nanutumine ngwe mapanga mukachi katungunge , chenacho pwenu akukanyama ngwe tupela nyi kuhomboka ngwe kakulimba ¹⁷Kanyamenu kuli atu! mumu makanutwala mu yota , nyi kunulamba muma sunangonga jo. ¹⁸Mba yenu makanuneha kuli nguvulu jo nyi myanangana jo mumu hali yami , mumu kumuchikapwa hi chinyingi kuli ayo nyi Akwa mavungu¹⁹Muze makanuhetesa yenu kuze, kanda nulipikala ngwenu yika munguhanjika , mumu yize mukahanjika ma kakwaha wola yacho. ²⁰Mumu hi yena mukanjikako , alyoze shipilitu ya Tatenu mwe makahanjika muli yena.²¹Ndumbwa panga makakujika ndumwenyi kukufwa, nyi tato kukujika mwanenyi . Ana maka katukatukila yisemi jo nyi kwatwala ndo kukufwa. ²²Yenu keshi kanuzanga kuli mweswe ha welo wa jina lyami. Mba mweswe mashimbika ndo kusongo makamulamwina . ²³Muze makanuhungumyona yenu mu lize limbo , yenu cheka nawa kukwo , mba chamwenemwene ngunambe kuli yenu ngwami , kunushi kahasa kupalika mu limbo lyeswe lya A Izalele ndo mwana mutu meza.²⁴'' Kambaji kechi kuhasa kuhyana longeshi wenyiko chimwe ndungo kuhyana mwata wenyi. ²⁵kunanu hali kambaji afwile hali longeshi wenyi , nyi mdungo afwile hali mwata wenyi . Nyingwe masanyika mwata wazuwo ngwo Mbelezepu, akwa zuwo lyenyi chocho!²⁶Keshika kanda nwachina , mumu kukushi chize hanafuku makahona kufukula, nyi chimwe nawa makasweka makahona ku chiwana. ²⁷yize mungunulweza yenu mumilima, yambenu nawa ha mwalwa, nyi yize mwivwa numatwi jenu , yikololokenu nyi maliji ahelu ayivwe.²⁸Kanda nwivwa woma nyi waze akushaha mujimba alyoze mahona kushaha alama. Alyoze shinaho , yoze menyeka ye alama nyi mujimba nyi kuyitwala mu Ngehena. ²⁹Kuma tujila ali malanda nyi lumbongo kamuwika nyi? ,Hindu nyi umwe maholoka hashi kwakuhona Tatenu kunyingika . ³⁰Alyoze chimwe kambu ja mumutwe we hanga jalula . ³¹Kanda wivwa woma . Yena uli mulemu kuhyana tujila nyi?³²Keshika mweswawo malikonyeka ku meso ja atu , Nyi yami ngumukonekena ku meso ja Tata wamumalilu. ³³Alyoze yoze keshi kungutayiza ku meso ya atu, Nyi yami chichi kamu tayiza kumeso ja Tata wamumalilu.³⁴'' Mba kanda nunyonga ngwenu nejile nyi kuneha sambukila hano hashi. chakejile nyi kuneha sambukila alyoze nanehene poko. ³⁵Mumu nejile nyi kuhandununa mutu nyi tata, nyi mwana wapwo nyi naye , nyi tembwamwana wapwo nyi tato pwo. ³⁶Akwakole ja mutu makapwa amu zuwo lyenyi mwene,³⁷Yoze mazanga tato nyi naye kuhyana yami wamokomoko ; Yoze mazanga mwene nyi walunga nyi hanji wapwo kuhyana yami wamokomoko . ³⁸Yoze mahona kumbata kulusu yenyi nyi kungukaula kali wamokomoko. ³⁹Yoze mawana mwono wenyi makautokesa. Mba yoze makatokesa mwono wenyi hali yami makauwana.⁴⁰''Mba yoze makanutambula kangutambula yami , nyi yoze mangutambula yami katambula yoze wangutumine. ⁴¹Yoze matambula pulofeta mujina lya pulofeta matambula wana wa upolufeta, nyi yoze matambula mukwa ululi mujina lya mukwa ululi makatambula wana wa mukwa ululi.⁴²Mweswawo mahana chuma chimwe chikehe kuyino yuma chimwe musenge wa meya hanga anwe mujina lya kambaji , chaumwenemwene Ngunambe kuli yenu ngwami , yoze mutu kechi katokesa nyi chimwe mu yawana wenyi''.

Chapter 11

¹Muze te Yesu hamanuna kuhana shimbi kuli tumbaji twenyi kumi nyi aali , wakatukile kuze mukulongesa nyi kwambujola mu membo jo. ²Muze yowano evwile mu zuwo lya ususu yitanga ya kilishitu , watumine tumbaji twenyi ³wambile kuli iye ngwenyi , '' Yena yoze ambile mwiza, shina tutalile weka''?⁴Yesu wakumbulwile ngwenyi , '' Yena nukambulwile Yowano yize nunamono nyi yize nunevu . ⁵Tupuputa kanatambula meso , nyi yitonji kanende , akwa mbumba kanapeme, nyi afwa matwi kanevu , akufwa kanahinduka , nyi sango lipema halyambulula kulya kwa lamba. ⁶kayuka mweswawo keshi kuwana chitalingiso muli yami.''⁷Shimbu wano malunga akatukile nyi kuya , Yesu waputukile kuhanjika ku mbunga hali Yowano , '' Ika wailanga mu puya mukutala lumbungu unanyiki nyi fuji ? ⁸Alyoze yika nwayile nyi kutala mutu unazala mahina alifuna? waze akuzala mahina alefuna kakupwa mu ma zuwo ja myanangana.⁹Alyoze yika nwayilile mukutala a pulofeta ? Ewa , ngunambe kuli yenu , nyi umwe wahyana chikolo pulofeta. ¹⁰Achi chenacho iye anakamusonekenena, ' Talenu , ngunatumu kanganda kulutwe lya meso je, kumakalulika jila ye kulutwe lye'.¹¹Pundu ngunambe kuli yenu ngwami , Hakachi waze akusemuka kuli mapwo heshi umwe munenewahyana Yowano chipapachisa . Kuli yoze wakusulako mutu kali mulemmu muwanangana wama lilu kali mulemu kuhyana ngwechize ali. ¹²Chize ku matangwa ja Yowano chipapachisa ndo halyapwila , kakutambula wanangana wa malilu nyi tachi , nyi malunga atachi ayitambwile mu pami.¹³Mumu eswe apulofeta nyi ya shimi yeswe, yapulofwetezele ndo kuli Yowano ; ¹⁴Nyi unazange kuchitambula , Iye mwe Eliya yoze meza . ¹⁵Yoze uli nyi matwi akwivwa , evwe.¹⁶Alyoze ngwe aya mungutesa chisemuko chino? chinapu ngwe twanuke aze anatwama mu yitanda waze akutambika kuli akwo ¹⁷ngwo , ' twembanga ndembo kuli yenu, alyoze kunwakakinyine. twalinyenga , alyoze kunwalilile mbimbi'¹⁸Mumu Yowano wejile chipwe kalile chipwe kanwine, nyikwamba ngwo , ' ndemonu ukwete '. ¹⁹Mwe mwana mutu wejile nyikulya nyikunwa iye mamba ngwo, ' Talenu au mutu chizuzuke nawa kapwa chizengi, kasendo ka akwa kufwetesa lijimu nyi yivulumunyi !' Alyoze mana kakusolokela kuilinga yenyi.''²⁰Hohene Yesu waputukile kukanjisa membo kuze alingile yipupu yenyi yinji, mumu kakalikonekenene. ''' ²¹Lamba kuli yena , kalazene! Lamba kuli yena , Mbeteseta ! Mumu kachi yipupu yize alingile hakachi kenu ayilingile mu Telu nyi sendone kachi kanakalikonekena kulu nyi chikeleyi nyi uto. ²²Alyoze kumuchi kapwa chashi hali Telu nyi sendone ha tangwa lya upatwilo chikalu hali yena.²³Yena , kapenama , unashinganyeka ngwo makakunangamisa mwilu ? , yena kumakakuhulumuna ndo ku Heteze . Mumu kachi yipupu yize alingile muli yena , ayilingile mu sondome kachi kuchasala ndo tangwa lino. ²⁴Alyoze ngunambe kuli yena ngwami kumuchi kapwa chashi ha chifuchi cha sondome ha tangwa lya upatwilo chikalu hali yenu.''²⁵Ha mwaka uze Yesu wambile ngwo , '' Ngunahalisa yena , Tata , mwene wa lilu nyi hashi , mumu wahangekelo yino yuma kuli akwa mana nyi akwa malinjekelo, wayisolwelo kuli ana akemba . ²⁶Ewa , Tata , mumu chocho chakupemena. ²⁷Hana ngukunjika yuma yeswe kuli tata ; mba nyiumwe manyingika tata, shina ,mwe mwana mapalo kumusolola.²⁸Tweyenu kuli yami , yenu eswe nwakukilikita nyi kulemewa, nyi yami mungunuhwimisa. ²⁹Mbatenu kanga yami lilongesenu kuli yami, mumu nguli mukwa kushimbika mukwa kulilelesa mu mbunge , mba kumunu kawana uhwimino ku mbunge jenu . ³⁰Mumu kanga yami yashi nyi chiteli chami chilelu.''

Chapter 12

¹Hamatangwa aze Yesu yapalika mu minda ha tangwa lya sambata . Tumbaji hevwa zala keshika yaputuka kuhulula mitwe ya tiliku alye . ²Alyoze Afwaliseu hakuchimona , yamba kuli Yiye ngwo, '' Tala , yumbaji twe kanalingi chize kuchalitele nyi shimbi kulinga ha tangwa lya sambata .''³Alyoze yiye yamba kuli ayo ngwenyi , kunwatangile chize alingile Ndawichi muze evwile zala , nyi waze apwile hamwe nenyi nyi? ⁴Wanjilile mu zuwo lya Zambi alile mbolo jakutumbyeka , jize shimbi kuyamutayijile kulya yiye chipwe waze apwile hamwe nenyi , alyoze asasendote wika.⁵Hanji kunwatangile mu shimbi ngwe ha masambata asasendote mu tembele kakutangula sambata hindu keshi chitela nyi? ⁶Alyoze ngunambe kuli yenu ngwami umwe munene wahyana tembele kuno kwali.⁷Alyoze kachi nwanyimgikine chize muchilumbunuka ngwo , '' Ngunazange keke hi chitapoko , '' kachi kunwahishile waze keshi chitela . ⁸Mumu mwe mwana mutu yiye mwene wa sambata ,''⁹Wakatukile kuze wanjilile musunangonga yo. ¹⁰Kumanyi mwapwilemo mutu nyi kwoko lya kusosewa . Amu hulile ngwo, ' muchilita nyi shimbi kuwuka ha tangwa lya sambata nyi? ' Hanga akamusume mulonga .¹¹Yiye wambile kuli ayo ngwenyi, ' Mutu muka hakachi kene , yoze mapwa nyi panga umuwika , kachi maholokela mu wina ha tangwa lya sambata , kechi kamukwata akamuchize mo? ¹²Mba mutu kanhyanyine chikolo panga nyi! chocho kevwe chinalite nyi shimbi kulinga kanawa ha tangwa lya sambata .'¹³Hohene yamba kuli mutu ngwenyi , ' Olola kwoko lye .' Mba walyolwele , nelyo lya hindukile , lingunu ngwe likwo . ¹⁴Alyoze Afwaliseu atuhukile amutwamine punga chize mahasa ku mushaha.¹⁵Alyoze Yesu hakuchinyingika , wayile kweka. Nyi mbunga jinji amukawile , waawukile eswe . ¹⁶Alyoze wa akanjishile chikolo kanda akamusolola , ¹⁷Hanga chikamanunuke , chize ahanjikile kanwa lya polofeta Yizaya , ngwenyi ,¹⁸'Tala , ngamba kami yoze hingunautongola ; nguna muzange chikolo , yoze muli yiyue mbunge yami yinawaha. Kumungukasa shipilitu wami hali yiye , mba kumakambujola upatwilo kuli akwa mavungu.¹⁹Kechi kalita chika chipwe kechi kakololoka ; mba nyiumwe kechi kevwa liji lyenyi mu matapalo. ²⁰Lumbungu wa kufwenya kechi kamumakuna; nyi wanda wa kuneha mwishi kechi kaijima , ndo masolola upatwilo ukakumbe, ²¹kujina lyenyi akwa mavungu kuma katalatala .'²²Hohene auchene kili umwe mukwa chizulye cha luchisa , kapuputa kanda kamama wamuwukile , chocho kapuputa kanda kamama wahanjikile wamwene. ²³Nyi mbunga jeswe alishimwokene , ambile ngwo , '' Yono mwe mwana Ndawichi, nyi?''²⁴Alyoze muze Afwaliseu achivwile , ambile ngwo , Yono keshi kutuhwisa ma ndemonyu shina nyi tachi ja mwata wa andemonyu .'' ²⁵Alyoze Yesu hakunyingika manyonga jo , wambile kuli ayo ngwenyi , '' wanangana weswe mu ulihandununa wene kumakaupwisa uhululu, limbo lyeswe hanji zuwo lyeswe mulilihandununa lyene kulichi kukola.²⁶Kachi satana matuhwisa satana, kachi malihandununa mwene. Ngwe kuchi kevwa wanangana wenyi mu ukola? ²⁷Kachi yami nakutwuhwisa a ndemonyu nyi tachi ja Mbelezepu, anenu ja malunga nyi tachi jaya akwatuhwisa? keshika makapwa akwa kunupatwila.²⁸Alyoze kachi yami nyi tachi ja shipilitu ya Zambi nakutuhwisa a ndemonyu , kachi wanangana wa Zambi hiwuneza hali yenu . ²⁹Hanji ngwe kuchi umwe mahasa kunjila muzuwo lya chitakame nyi ku punda yikwata yenyi shina hatangu makasa mwe chitakame? Mba mapunda lyakulu zuwo lyenyi . ³⁰Yoze keshi hamwe nyi yami kanalimika nyi yami, yoze keshi kukunga hamwe nyi yami,³¹Keshika ngunambe kuli yenu ngwami , mulonga weswawo nyi kusaula cheswacho kuma kaakonekenacho atu , alyoze kusaula shipilitu musandu kechi kaakonekenacho atu. ³²Mweswawo mahanjika liji lya ku limika nyi mwe mwana mutu , kumaka mukonekenalyo. Alyoze mweswawo mahanjika chakulimika nyi shipilitu musandu , kechi kamukonekenacho, chipwe ha mwaka uno, chipwe ha uze muwizaho.³³Pemesenu mutondo nyi mihuko yawomu yipwe yipema , hanji pihisenu mutondao nyi mihuko yawo muyipwa yipi, mumu mutondo mawu nyingika ku mihuko yawo. ³⁴Enu vungu lya yihili , ngwe kuchi munuhasa kukanjika yipema se nuli yingulungulu ? Mumu kukulumba ma cha mbunge kanwa mulihanjika. ³⁵Muta mupema ku upite upema wa mbunge masolola yuma yipema, nyi chingulungulu ku upite wa ungulungulu wa mbunge masolola yuma ya ungulungulu³⁶Alyoze ngunambe kuli yen ngwami liji lyeswe lya mokomoko lize atu mamba kumakalihambununa ha tangwa lya upatwilo. ³⁷Mumu kumaliji je makusambisa, nyi ku maliji je makakuhisa.'³⁸Hohene amwe akuli akwa kusonyeka nyi Afwaliseu amukumbulwile ngwo , ' Longeshi , tunazange kumona chilayi kuli yena .' ³⁹Alyoze waakumbulwile ngwenyi, '' chisemuko cha ungulungulu kanda cha utanji muchifupa chilayi. Nyi chilayi kechi kaahacho shina chize cha polufeta Yona. ⁴⁰Mumu chize chene ngwe Yona wapwile matangwa atatu nyi ufuku utatu mu jino lya yishi munene , chocho mwe Mwana mutu kumakapwa mushi lya mavu matangwa atatu nyi ufuku utatu .⁴¹Ha upatwilo akwa Ninive kumaka katuka hamwe nyi chimuko chino makachihisa. Mumu alikonyekene ha kwambujola cha Yona, mba talenu, umwe wanyana Yona kuno kwali.⁴²Ha upatwilo mwanangana wa pwo waku sango kumakahinduka nyi chisemuko chino mba makachihisa. Mumu yiye wakatukile ku masongo a hashi mukwivwa mana ja Solomau, mba umwe wahyana Solomau kuno , kwali.⁴³Alyoze chizulye wa luchisa muze te hatuhuka muli mutu , maya ndusu muma mumu , nyi kufupa uhwimino, alyoze keshi kuuwana . ⁴⁴Hohene mamba ngwenyi, '' munguhiluka kau zuwo lyami muze natuhukuli . Mba muze te haza , maliwana lyawashi lya kukomba lya kupemesa. ⁴⁵Hohene maya matwala hamwe nenyi yizulye aluchisa eka shimyali a ungulungulu ahyana yiye mwene , manjila matwamamo. Nyi songolya yoze mutu muliyhana kupiha. chizechene kumuchikapwa nawa ku chisemuko chino cha ungulungulu.⁴⁶Shimbu te machihanjika ku mbunga , kumanyi naye nyi ana kwo amanyine haze , nyikufupa kuhanjika nenyi . ⁴⁷Mba umwe wambile kuli yiye ngwenyi , '' Tala , noko nyi ana akwenu kanamana haze , kanafupu kuhanjika nyi yena ,''⁴⁸Alyoze yiye wakumbulwile yoze wahanjikile nenyi ngwenyi,''Mama yiya ? Ana akwetu aya?.'' ⁴⁹Wenyikine kuli tumbaji twenyi ngwenyi, '' Talenu , mama nyi anakwetu! ⁵⁰Mumu mweswawo malinga upale wa Tata yoze uli mu malilu , yiye mapwa mwanakwetu, nyi ndumbu ,nyi mama.''

Chapter 13

¹Hlize tangwa Yesu watuhikile muzuwo nyi kutwama kusesa lya chitende. ²Mbunga yinene yakungulwikile kuli iye , chocho wanjilile mu ulungu yatwama aku mbunga kuyinamana kungenge .³Mba Yesu wahanjikile yuma yinji kuli ayo mwi yishima . Yamba ngwenyi ivwenu, njimi ngatuhuka nyi kukuwa. ⁴Muze apwile nyi ku kuwa , iwe mbuto iye holokela kusesa lya jila , mba tujila ejile nyi kuyilya . ⁵Mbuto yikwo yaholokelele hali mawe, haze haka pwile mavu anji . Hohene yasolokele mumu kuhakapwile mavu anji. ⁶Muze tangwa hi lyacha, yapapikile mumu ku yaka pwile nyi miji , nawa yalehukile.⁷Mbuto yikwo ya holokelele mu mingonga.mingomga yitatuka yiyi kaketesa. ⁸Mbuto yikwo yiholokela ha mavu apemamba yiyima mbuto , yimwe kulakaji, yikwo makumi asambano , yikwo makumi atatu. ⁹Kambala uli matwi , evwe.''¹⁰Tumbaji yeza yamba kuli Yesu , '' mumu waka wa kuhanjika ku mbunga muyishima?'' ¹¹Yesu yakumbulula yamba ngwenyi kuli ayo, '' hana nwehe lisesa lya kwivwa yijimbikilo ya wanangana wa malilu , mba kuli ayo kahele cho. ¹²Yoze ulinacho maka muwezele ho yinji, mba makapwa nayo yakulimbama. Alyoze yoze keshi nayo maka mutambula yo iye.¹³Keshika na kuhanjikisa no muyishima: chipwe kanamono, mba keshi kumona ; mba chipwe kanevu, mba keshi kwivwa, chipwe keshi kunyingika. ¹⁴Kuli ayo una manunuka upolofeta wa Izaya , uze unambe ngwo, 'chipwe kwivwa munwiva, alyoze nuchi kwivwa ; chipwe kutala kumunutala , alyoze kunuchi kunuchi kumona nyi chimwe.¹⁵Mumu wano atu mbunge jo hijinapapala, nyi kwivwe hichi na kalila, ha nafulu meso jo hanga a hone kutala nyi meso jo, chipwe kwivwe nyi matwi jo, hanji manyingika nyi mbunge jo, hanji mahinduka , ngwa hindwise;¹⁶Alyoze kapwaha meso jenu , mumu ka kutala ; nyi matwi jenu , mumu ka kwivwa. ¹⁷Chamwene mwene ngunambe kuli yenu ngwami apulofeta anji nyi malunga akwa ululi afwilile kumona yuma yino nu namono mba kaka yimwene ayo . Kafwilile kwivwa yuma yize nu nevu mba kaka yivwile ayo.¹⁸¹⁹Keshika yivwenu ku chishima cha njimiwa kuwile mbuto. Muze umwe mevwa liji lya wanangana mba kulyamulumbunukinyine, mba ndyapu muze meza ma hukukula yize yatumbiwanga mumbunge yenyi . Yino ye mbuto yize ana ka kuwa kusese lya jile.²⁰Yize ana kakuwa ha mawe yilimutu yoze mevwe liji mba hohene mauntambula nyi uwahilelo, ²¹Shimbu keshi nyi miji muli mwene mba manyongonona ha shimbu likepe. Muze luyinda chipwe yihungumyona muyiza mumu wa liji , hohene meche ufulyelo.²²Mba yize a kuwile mumingonga , mwe uze mutu mevwa liji , mba yipikalo ya muno muchifuchi nyi kwonga , cha upite muyi pinjisa liji, mba mapwa waku hona mihuko. ²³Mbuto yize akuwile hamavu apema, yono hi mutu yoze mevwe liji nyi kuli nyi kulinyingika . chocho mema mihuko nyi kuchiza yimbuto , machiza umwe kulakaji, mukwo makumi asambano, nyi chize ana katumba.''²⁴Yesu ya lweza nawa chishima chikwo kuli ayo. Yamba ngwenyi, ''Wanangana wa malilu wapwa ngwe mutu wakuwile mbuto yipema muwande wenyi. ²⁵Muze atu apombele, akwa kole jenyi ejile no yakuwamo mwambu wamokomoko mukachi ka tiliku ya katuka ko yaya. ²⁶Alyoze muze tiliku hi yasooka mafwa nyi kwima mbuto,nyi mwambu wamokomoko newo wasolokele.²⁷Ndungo a mwenya zuwo ejile yamba kuli iye , 'mwene, kunwa kakuwile mbuto yipema muwande nyi ? Mba kuchi hi mwapwa mwambu wamokomoko? ²⁸yamba kuli ayo , 'mukwa kole walinga achi? Ndungo yamba kuli iye , 'unazange etu tuye nyi ku yitukulamo nyi ?²⁹''Mba mwenya wande , yamba , ' ka mumu muze muno yukula mwambu wamokomoko, hanji mutukwila kumuwika nyi tuliku. ³⁰Echenu yeswe yikole hamuwika ndo kushimbu ya kucha . Haliyize wola ya kucha mu kalweza akwa kucha , '' chitangu chizenu mwambu wamokomoko nu ukase mikuta nyi ku wocha , mba muka kungulula tiliku yami mu utala wami.'''''³¹Mba Yesu yamba chishima chikwo kuli ayo. Yamba ngwenyi , '' wangana wa malilu walifwa nyi lunona wa mosetate yoze lunga anjile nyi kutumba muwande wenyi. ³²Yono lumbuto chamwenemwene kapwa mukehe chinji ha mbuto yeswe. Mba muze makola , ka kukola kuhyana yipota yeswe ya mutepa. Chocho wa kupwa mutondo , nyi tujila a mwilu meza ma tunga yaswa kumitangu yacho.'³³Yesu yalweza nawa chishimo chikwo. '' wanangana wa malulu kuunapu ngwe futunwiso yize umwe pwo anjile nyi kuchinga nyi mu njongo jitatu ja wunga ndo yiufutunuka weswe lukambo.³⁴Yino yuma yeswe Yesu yamba ku mbunga mwi shima ; chakuchi chize ambile kuli ayo chakuhona yishima. ³⁵Chino chapwile chocho hanga chimanuneke chize pulofeta umwe a hanjikile, muze ambile ngwenyi , '' Mukazulula kanwa lyami mu yishima . Mukahanjika yuma yize aswekele chize kukuputuka cha chifuchi cheswe,''³⁶Mba Yesu wahichikile mbunga yaya ya njila mu zuwo . Tumbaji yeza kuli iye yamba ngwo, '' lumbununa kuli yetu chishima cha mwambu wamokomoko mu wande .'' ³⁷Yesu ya kumbulula yamba ngwenyi , '' Mweswawo makuwa mbuto yipema kali mwana mutu. ³⁸Wande una pu chifuchi , nyi mbuti yipema , awa kanapu ana a wangana . Mwambu wa mokomoko kanapu ana ja ndyapu, ³⁹mba nyi mukwa kole wa kuwile yiye ndyapu. kucha che kusula cha myaka ya chifuchi , nyi akwa kucha angelo.⁴⁰Keshika , mwambu wamokomoko muze mu ukungulula nyi ku umbila mukahya , chocho muchipwa kukusula cha chifuchi. ⁴¹Mwana mutu makatuma tungelo jenyi , mba makachiza mu wanangana nyi yeswe yize ya kucha shili nyi waze eswe a kulinga uhulya. ⁴²Kumakayimbila muchitende chakahya, muze mumjukapwa kulila nyi kuli suma kumazo. ⁴³Mba atu akwa ululi kuma kakejima ngwe tangwa mu wanangana wa Tato . kambala uli nyi matwi evwe.⁴⁴''Wanangana wa malilu walifwa nyi upite wa kuhengeka mu wande . Umwe mutu ya jiwana ya jisweka . Nyi ha wahilila chenyi yaya , yalanjisa yeswe apwile nayo , hanga aulande auze wande . ⁴⁵Yamba kamuchali ngwenyi , wanangana wa malilu walufwa nyi mukwa chitanda ma fupa kakanga mupema. ⁴⁶Muze ha wana umuwika kakanga , yaya nyi ku lanjisa yeswe yize apwile nayo mba yamulanda .⁴⁷''Kamuchali wanangana wa malilu walifwa nyi lyoji lize mata mu chitende , mba muhafwa yishi amilali. ⁴⁸Muze hi lyazala , akwa kuta yishi yali kokela kusesa . Mba yatwama nyi kusakula waze apema nyi kusa muyikwachilo , alyoze api yambila.⁴⁹Chocho muchikapwa ha kusakula chachifuchi . Tungelo makeza nyi ku sakula akwa kupihisa muli akwa ululi. ⁵⁰Mba makambila mu chitende chakahya , muze makalila nyi kuli suma kumazo.⁵¹Nwa yisela chinyingi yino yuma yeswe nyi/.'' Tumbaji yakumbulula ngwo, ''eewa'' ⁵²Mba Yesu yamba kuli ayo , '' keshika longeshi mweswe yoze hapwa kambaji kuwanangana wa malilu kanapu ngwe mutu mwenya zuwo , yoze machiza yuma yikulu nyi yuma yaha ku upite wenyi.'' ⁵³Muze Yesu ha hwisa kwalweza yishima , ya katuka kuli ayo.⁵⁴Muze Yesu haheta ku mahyo mba yalongesa atu mu sunangonga . Chasolokele yalishimoka nyi kwamba ngwo , '' kulihi kuze yono mutu hanatambula mana nyi ipupu yatachi chize? ⁵⁵kuma yono hi mwana jose mukwa kusonga nyi? kuma hi mwana maliya ko? Tiyangu , Jose , Semone kuwezako nyi Yunda hi mandumbu jenyiko? ⁵⁶kuma mandumbu jenyi a mapwo tushi no mukachi ketu ? kuli kuze a chijile yeswe yumayi?''⁵⁷Yapwa chitangaliso kuli yiye . Mba Yesu yamba kuli ayo , '' kapulofeta keshi kulema muchi fuchi chenyi chipwe mu chisamuka chenyi . '' ⁵⁸Kakalingile ipupu yinji kuze mumu wakuhona kufulyela cho.

Chapter 14

¹Hali alize shimbu nguvulu wa Helonde wavwile maliji ha Yesu. ²Wambile ndungo wenyi , '' awo Yowano chipapachishi ; hahinduka kukufwa. Halyoze tachi jina chizata muli iye.''³Mumu Helonde wakashile Yowano kulu, hanamukanyisa , hana muse mukamenga mumu wa Helonde , pwo lya mwako lya fwilipu. ⁴Mumu Yowano kanakalyeza nawa, hishimbiko kumumbata kupwa pwolye.'' ⁵Helonde makamusa ndo mafwa,mba kukuchina atu , mumu kamunyingika ngo mupolofeta.⁶Muze tangwa lyakusemuka Helonde lyahetelele, mwana wapwo wa Helonde wakinyine hakachi ko nyi upeme kuli Helonde. ⁷Mukukambulula , hohene wamwalekanyene nyi cheze amushikile.⁸Hakufuma haze amulongesele kuli naye , yamba ngwenyi, '' ngwehenu, wapapando, mutwe wa Yowano mupapachishi.'' ⁹Mwanangana wavwile chinyengo hichijize ana kamwita. Mba mumu hakushi chengi nyi waze atwamine nanyi kumesa nenyi , walingile chocho.¹⁰Keshika watumine aka patule Yowano mutwe mukamenga. ¹¹Nyi muze anehene mutwe wenyi nyi kumwaha mwana pwo nyeye kutwala kuli naye. ¹²Nyi tumbaji jenyi ejile , nyikuwanda mujimba wakufwa yaufunda muze yapalikile , kayile nyikumulyeza Yesu.¹³Mba muze Yesu wachivile chino , wafuminemo mu ulungu kuchihela chikwo kupenge ; Muze mbunga yavwile achi akawile hashi kufuma mulimbo ¹⁴Yesu wejile kuli ayo nyitala mbunga . Kavwile chikulikuli nyiku uka misongo.¹⁵Muze chingoloshi chahetele , tumbaji kejile kuli yiye nyi kuhanjika ngwo, '' achino chihela chapwa chapwa cha puya , nyitangwa hilyaya kulu mwangenu mbunga , aye kwihunda jo nyikulanda yakulya yo.''¹⁶Mba Yesu wambile kuli ayo , '' katelelele. kuya ahenu kulya ¹⁷.''Ambile kuli Iye ngwo , '' tulilume nyi mbolo jitano nyi yishi ali.'' ¹⁸Yesu yamba ngwenyi , '' yinehenu kuliyami.''¹⁹Yesu yamba atu kuli atu kutwama hayambu . Wanjile mbolo jitano nyi yishi ali. kutalamwilu nyikulembelela mbolo wahele kutumbaji , nyi tumbaji ayi hele mbunga . O ²⁰eswe kalile nyikukuta . atongwene yize yasalileho yize yipalupalu yiseke kumi nyi ali. ²¹Waze alile kapwile tununu atano malunga , hamuwika nyi mapwo nyi ana.²²Hazehene wambile tumbaji kunjila mu ulungu nyi kuya kusali lyikwo. Heze atwamine hasuku nyi mbunga . ²³Muze hamwanga mbunga , nyi chocho wayile kumulundu ukawenyi , nyikulemba . Muze chingoloshi chahetele , kapwile kuze kwene ukawenyi. ²⁴Mba ulungu wapwile hasuku nyi tunda , aukashile mumu fuji yalimikileno, mumu wafuji.²⁵Muze himukucha Yesu wakundamine kuli ayo wapwile nyi kwenda hameya . ²⁶Muze tumbaji amumwene kanenda hameya , alipikalile nyi kwamba ngo,'' Mujimu , '' atetele nyi woma . ²⁷Halyeze haze hene Yesu wahanjikile kuli ayo ngwenyi , '' pwenu akujikiza yami ; kanda nwivwa woma .''²⁸Petulu wamukumbwile ngwenyi , '' Mwene , nyiyena hanjika yami ngwize kuli yena hameya.'' ²⁹Yesu ngwenyi '' tweya'' Petulu wafumine mu ulungu nyi kwenda hameya kuya kuli Yesu. ³⁰Muze Petulu wamwene fuji yinene wevwile woma . Nyikuputuka kushindama , yalila nyi kwamba ngwo, '' Mwene ngulamwinenu!''³¹Yesu hohene wamukwachile kukwo, nyi kumukwata Petulu , yamba ngwenyi , '' yena waka ufulyelo wukehe , yika unayambashana?'' ³²Muze yesu nyi Petulu anjilile mu ulungu fuji yaholele. ³³Nyitumbaji mu ulungu aputukile kumulemba Yesu nyikwamba ngo , '' chambwende yena mwana wa Zambi.''³⁴Muze azaukile musali ejile mu chifuchi cha ngenezaleti. ³⁵Muze malinga amunyingikine Yesu , atumine maliji kweswe nyi kujinguluka chitende , anehene eswe akwakakuiza. ³⁶Alyumbile kuli iye , hanga asewika minwe ku lupula wa hina lyenyi , nyi waze eswe mamu kwata mapwa angunu.

Chapter 15

¹Hohene akwa kusonyeka nyi Afwalise a ku Yelusaleme ejila kuli Yesu . Yamba ngwenyi, ²''Kuchite tumbaji twe aku tangula ndongo ja makulwana ? Mumu keshi kusana ku moko jo muze malya mbolo.'' ³Neye wa akumbulwile ngwenyi , '' kuchite nyi yenu nawa nwakutangula liji lya shimbi lya Zambi mumu wa ndongo jenu?⁴Mumu Zambi yamba ngwenyi , ' Lemesa tatenu nyi noko ; chikwo nawa ' yoze mahanjika yipi hali tato hanji naye akafwe.' ⁵Alyoze yenu nwakwamba ngwenu, Mweswawo wa kwamba kuli tato chipwe naye , '' chize wahashile kufumbuka nacho kuli yami hingunachihana kuli Zambi ,'' ⁶Neye keshi kulemesa tato .' Muli chino hununalelesa liji lya Zambi mumu ha ndongo jenu.⁷Yenu yilembekeshi! Yizaya wapolofetele kanawa hali yenu ngwenyi, ⁸'Wano atu kakungulemesa nyi mivumbo yo , alyoze mbunge jo jili kusuku nyi yami. ⁹Alyoze hamokomoko kakunguwayila mumu kakulongesa ngwe longeso shimbi ja atu.'''¹⁰Neye watambikile mbunga kuli yiye wambile kuli ayo ngwenyi , '' Yivwenu nuse chnyingi ¹¹Hi chize ko muchinjila mu kanwa muchipisa mutu alyoze , chize muchituhuka mukanwa, chino muchipihisa mutu.¹²Hohene tumbaji jenyi ejile kuli yiye ngwenyi , '' Unanyingika ngwo tu Faliseu kevwile wuli muze evwile liji lino?'' ¹³Yesu wakumbulwile ngwenyi , '' Mityondo yeswe yize Tata wa mwilu kayitumbile kumakayitukula. ¹⁴Ahichikenu , tetekelija tupuputa . kapuputa nyi masongwela kapuputa , eswe ali kumakalimbukila mu wina.''¹⁵Petulu wa mukumbulwile kuli Yesu ngwenyi, '' Tulumbunwine chishima chino.'' ¹⁶Yesu wambile ngwenyi , Nyi yenu nawa nawa hindu kunushi nyi chinyingi nyi ? ¹⁷Kunushi kunyingika kumanyi cheswacho muchinjila mu kanwa muchipalika mu jimo muchimbila mu musenge?¹⁸Alyoze yuma yize yeswe muyituhuka mu kanwa yakutuhuka mu mbunge . Ye yuma yakupihisa mutu. ¹⁹Mumu mu mbunge mwakutuhuka manyonga api, ungalwe utanji, upangala, wiji shindakenyo mahuza , nyi kushilika. ²⁰Yino yuma yakupihisa mutu . Alyoze kulya nyi moko keshi kusana kuchishi kupihisa mutu.''²¹Yesu wakatukile kuze wayile kweka ku yihunda ya ku Telu nyi Sendone. ²²kumanyi , pwo wa katukile kuchihunda chaku Kanana. Wakololokele ngwenyi , ''nguvwenu kama keke , Mwene , yena mwana Ndawichi! Mwanami wa pwo kakupinda chikolo nyi ndemonyu.'' ²³Alyoze kamukumbulwile lii nyilimwe . Tumbaji jenyi ejile kuli yiye alyumbile kuli yiye , ngwo , '' muhumenu , mumu kanakololoka ku nyima yetu.''²⁴Neye wakumbulwile ngwenyi , '' chakatumiwine shina ku napanga akutoka aku zuwo lya Yizalele.'' ²⁵Alyoze wejile nyi ku muwayila , ngwenyi , '' Mwene ngukwase kama.'' ²⁶Neye wakumbulwile ngwenyi , '' kuchawahile kuchize mbolo ya ana nyi kumbila kuli tuwa.''²⁷Neye pwo wambile ngwenyi , '' chocho , Mwene , mumu chipwe tuwa kakulya yifwenyufwenyu yize yakuholoka ku mesa ya akako.'' ²⁸Mba Yesu yamukumbululangwenyi , '' yena pwo , ufulyelo we unene; chikapwe kuli yena chizechene ngwe unazange . '' yize yene wola mwanenyi ya hinduka.²⁹Yesu wakatukile kuze wahetele ku sesa lya chitende cha Ngalileya . Neye wakandukile ha mulundu nyikutwamaho. ³⁰Nyi mbunga jinene ejile kuli yiye . amunehene yilema , tupuputa , tumama , nyi yitonji anji , nyi akwo akwa kuyiza . No ali alipupwishile kwatumbika ku yilyato ya Yesu , neye waawukile . ³¹Chocho mbunga ali shimokene muze amwene tumama kanahanjika , yitonji angunu , yilema kanende , tupuputa kanalaula ku meso .Achichimyekene Zambi wa Ayizalele.³²Yesu watambikile tumbaji jenyi kuli yiye Mwene , ngwenyi , '' Hinevwa keke hali mbunga mumu hanashimbula hamwe nyi yami matangwa atatu kulu keshi nyi chimwe cha kulya . Mba chazangile kwatuma nyi zala , hanga aye kuchina hanji malezumuka mu jila.'' ³³Tumbaji jenyi yamba kuli Yiye ngo , '' kuli mutuwana mbolo jipwahaha ja kukuchisa mbunga yipwa haha muno mu puya ?'' ³⁴Yesu wambile kuli ayo ngwenyi , ''Mbolo jingahi nulinajo?'' No ambile ngwo, '' shimbyali, nyi yishi amwe akehe.'' ³⁵Neye Yesu wambile mbunga atwame hashi.³⁶Wanjile mbolo shimbyali nyi yishi, wasakwilile , wajipalwile nyi kujihana kuli tumbaji jenyi . Nyi tumbaji jenyi ajihanyine ku mbunga . ³⁷Atu alile akuchile . Mba anjile , yipalupalu yize ya kusambuka yiseke shimbyali ya to. ³⁸Waze alile apwile tununu awana a malunga , kuweza mapwo nyi ana. ³⁹Neye washikele nyi mbunga wanjile mu ulungu mba wehetele ku manjiza ja Mandala.

Chapter 16

¹Afaliseu nyi Asatuseu ejile nyi kumweseka amwichile kwa lweza chilayi chakufuma kwilu . ²Alyoze wakumbulwile kuli ayo ngwenyi, '' Muze mukupwa chingoloshi , munwamba ngwe nu , 'hamene tangwa lipema mumu tangwa , linachili nyi ku vunduka .'³Nyingwe kuli chimene , munwamba , 'musono kangonga mumu lilu lina chili nyi lina vunduka !'Nuna nyingika kusa chinyingi ku yuma yama lilu, alyoze kunwa nyingikine kusa chinyingi kuilayi yamyaka . ⁴Chisemuko cha cha ungulungulu nyi utanji machifupa chilayi , chilayi kechi kahacho ndo chilayi cha Yona .'' Yesu wahichikile wayile.⁵Muze tumbaji ahetele musali , avulamine kumbata mbolo ⁶.Yesu wambile kuli ayo , '' Talenu kamyamenu futumwiso ya Afaliseu nyi Asatuseu .'' ⁷Tumbaji alyambile hakachiko ngwo, ''mumu kutwambachile mbolo.'' ⁸Yesu wanyingikine chino yamba ngwenyi, '' yenu akwa ufulyelo ukehe, kuchi nuna lyambe yenwene mumu kunushi mbolo?⁹Kanda chinulumbunuka chipwe kwi uluka mbolo jitano hatu nunuatano , nyi ize ipakili nwanjile ? ¹⁰Chipwe mbolo shimbyali yatununu awana , nawa yiseke yingahi nwanjile?¹¹Kuchite ku cha nulumbunukine cha ha njikile kuli yenu ha mbolo ? Talenu keyelenu futumwiso ya Afaliseu nyi Asatuseu .'' ¹²Nawa chalumbunuka kakapwile nyi kwalweza kukeyela futumwiso ya mbolo, alyoze kukeyela kuku longesa cha Faliseu nyi Satuseu.¹³Muze Yesu ahetele ku yihunda ya Sesatea Fwilipu , wahulile tumbaji jenyi . ngwenyi , '' kuchi atu akuvuluka mwe mwana mutu?'' ¹⁴Ambile ngwo , '' Amwe ngwo Yowano kapapachisa ; akwo , Eliya : nyi akwo ; Yelemiya. chipwe umwe watu pulofeta.'' ¹⁵Wambile kuli ayo , '' Alyoze enu kuchi nwa kunguvuluka ?'' ¹⁶Kumbululo , Semone Petulu ngwenyi , '' Ena uli kilishitu, mwe mwana Zambi wa mwono.''¹⁷Yesu wamukumbulwile ngwenyi , '' kuwawaha, Simone mwana Yona , musunya nyi manyinga kaisolwele kuli yena , alyoze tata ulimwilu . ¹⁸Nyi yami nawa ngunambe kuli yena ngwami uli Petulu , nyi haliwe lino mungu katunga chikungulwila chami . Nyi yajilo ya iteteze kuyichi kakumbaho.¹⁹Kumunguka kwaha sapi ja mu malilu . Cheswacho mukakasa hashi muchikakashiwa mwilu , nyi cheswa cho mukaka sulula hashi maka chika sulula mwilu.'' ²⁰Mba wakanjikijile tumbaji jenyi kanda amba nyi kuli umwe mutu , ngwe iye Kilishitu.²¹Kukatuka halize ola Yesu waputukile kulweza tumbaji jenyi ngwenyi watela ku ya ku Yelusaleme , kwivwa lamba linjiku moko ja makulwana nyi asasendote akwa lutwe nyi akwa kusonyeka , akamushihe , nawa aka muhindwise ku mwono hatangwa lya mu chitatu. ²²Hohene Petulu wamumbachile kutenga nyi kumwamba , ngwenyi , '' kanda chipwa chocho kuliyena, Mwene ; kanda chika soloka kuli yena.'' ²³Alyoze Yesu wateukile nyi ku mwamba Petulu , '' sosoloka kunyima yami, satana! Yena uli chitalingiso kuliyami , mumu kuwa shinginyekene yuma ya Zambi , alyoze yuma yatu.''²⁴Hohene Yesu wambile kuli tumbaji jenyi , '' Nyingwe umwe kanazange kungukaula , akalikale iye mwene , akazundule kulusu yenyi, nyikungu kaula . ²⁵Mumu mweswawo mazanga kulamwina mwono wenyi makautokesa , nawa mweswawo makatokesa mwono wenyi mumu hali yami kumakauwana. ²⁶Mba kuchi mutu ma fumbuka kachi malipichisa hashi heswe alyoze matokesa mwono wenyi ? chika mutu mahana muku sumbakenya mwono wenyi?²⁷Mumu mwe mwana mutu kuma keza mu uhenya watato hamwe nyi angelo jenyi. Hohene kumakahana kuli mweswe nyi kulita nyi itanga yenyi. ²⁸Chamwene mwene ngunambe kuli yenu ngwami , kwali amwe amuli yenu ana mana hano kechi kamona kufwa nyi chimwe ndo mamona mwe mwana mutu kaneza mu wanangana wenyi.''

Chapter 17

¹Hakupalika matangwa atanu nyi limuwika Yesu yambata Petulu , Tiyangu nyi Yowano ndumwenyi , yakanduka kumulundu wukawo. ²Yiye walumukile kumeso jo kumeso jenyi mukupaliumuka ngwe tamgwa , nyi uzalo wenyi walumukine ngwe pangu.³Hohene , chasolokele kumeso jo Mose nyi Eliya kana hanjika nenyi . ⁴Petulu yakumbulula nyi kwamba kuli Yesu ngwenyi , '' Mwene , chinatuwahila kupwa kuno nyi nunazange, mungutunga kuno yisaali yitatu chimuwika chayenu, nyi chiko cha Mose , nyi chiko cha Eliya.''⁵Shimbu tekuhachihanjika , hohene lelwa muliwajulamina nyi chizulya hali ayo, nyi hohene , liji mutuhuka mu lelwa , ngwo , '' Awu ye mwanami nazanga , muli yiye ngunawahilila . Mwivwenu.'' ⁶Ha kuchivwa , tumbaji , yafulamana hashi nyi woma . ⁷Yesu yejile nyi kuwakwata nyi kwamba ngwo, '' kanda nwivwa woma .'' ⁸hakuhetuka meso jo kakamwene nawa muko ndo lume Yesu.⁹Shimbu apalumukile ku mulundu , Yesu yawaha shimbi, ngwenyi , '' Kanda nulweka nyi umwe yize nwamona ndo mwana mutu hahinduka mukachi ka afu.'' ¹⁰Tumbaji jenyi yamuhulisa , ngwo , '' Yika alongeshi ja shimbi kakwamba ngwo chitangu Eliya kulyanga kwia?''¹¹Yesu yakumbulula nyi kwamba ngwo , ''Eliya malyanga kwiza nyi kululika yuma yeswe . ¹²Alyoze ngunanulweke , Eliya haneza kulu , alyoze kakamunyingikine . Chocho kalingile cheswacho azangile hali yiye . chimuwiuka , mwana mutu makamona lamba linji ku moko jo .'' ¹³Mba tumbaji yanyingika muze ahanjikile hali Yowano chiopapachisa.¹⁴Hakuheta ku mbunga , umwe lunga kejile kuli yiye , nyi kwamba ngwo , '' ¹⁵Mwene , mwivwilenu kama keke mwanami wa lunga , musongo wa ngulu ali nawo nyi lamba anamono . Mumu kanji kakuholokela mu kahya nyi mu meya . ¹⁶Namunehanga kuli tumbaji twe , kahashile kumuwuka .''¹⁷Yesu wakumbulwile nyi kwamba ngwo, '' Yenu chisemuko chakuhona kufilyela , matangwa angahi mungupwa nyi yenu? matangwa angahi mungu pwa nyi yenu munehenu akuno. ¹⁸Yesu wamwambilile lihamba , nyi kutuhuka , nyi mwana walunga kamuwuka muli yize yene wola.¹⁹Hohene tumbaji kejile kuli Yesu wukawo nyi kwamba ngwo , '' Yika yetu kutwakahashile kumutuwisa?'' ²⁰Yesu yamba kuli ayo ngwo , '' mumu wa ufulyelo wenu ukepe . Mumu pundu nginambe kuli yenu ngwami , nyingwe muli yenu ufulyelo ngwe lunowa wa mosetate , munwamba kumulundu ngwenu ,'tutuluka kuno uye kuze muwu katutuluka , chakwihi chize muchikapwa chikolo kuli yenu .'' ²¹Alyoze wuno lihamba kushi kutuhuka ndo lume kupalikila mu kulemba nyi kulitwamina kulya.²²Shimbu atwamine mu Ngalileya , Yesu yamba kuli tumbaji twenyi ngwo , '' Mwene mutu makamuhana ku moko ja watu , ²³Nyi kumushaha , nyi ha tangwa lya muchitatu maka hinduka .'' Tumbaji yevwa chinyengo chikolo.²⁴Muze ahetele ku kafwanawume , malunga atambwilenga mbongo yeza kuli Petulu nyi kwamba ngwo , '' Longeshi yenu kakufweta mbongo ja Tembele nyi?'' ²⁵Yamba nngwenyi , '' Ewa. '' Muze Petulu kanjila muzuwo , Yesu yahanjika tangwa ngwenyi, '' Yika wunashinganyeka , Simone ?kuli ayo amwangana ja hashi akutambula mbongo? kuli ana jo nyi kuli akwo?''²⁶'' Kuli akwo Petulu yakumbulula , '' chocho ana kanakasunuka ,'' Yesu yamba ngwo . ²⁷kuchina kutalyangisa waze akutambula mbongo , yako ha kalunga lwiji, mbilaho kazambu, nyi kwoza yishi yoze meza mutangu muze mwazulula kanwa , muwana lumbongo.wakambate nyi kufweta kuli ayo yayami nyi yena.

Chapter 18

¹Ha wola tumbaji ejile kuli Yesu nyi kwamba ngwo, '' Yiya munene muwanangana wamalilu?'' ²Yesu wasanyikine kuli iye mwana mu kepe, yamusa hakachi ko, ³nyi kwamba ngwenyi , '' chaumwenemwene ngunambe kuli yenu ngwami, ndo munwalumuka nyi kupwa ngwe mwana mukepe , chocho kunushi kanjilamo muwanangana wamalilu.⁴Chenacho , mweswawo malikehesa mwene ngwe yono mwana mukepe yiye munene muwanangana wa malilu . ⁵Mweswawo matambula mwana mukepe mujina lyami katambula yami. ⁶Alyoze mweswawo malingisa wano ana akepe afulyele kutalinga , kuchinapeme kachi hi kumu kashila liwe hakota , nyi kumutwala hanga akamumbile muka lunga lwiji haze hasuku.⁷''Lamba kuchifuchi mumu wayitalingiso yamo! mumu chinapeme yino yitalingiso muyituhuka, mba lamba kuli yoze yino yitalingiso muyituhukila! ⁸Kachi nyi kwoko hanji kulu mulikulingisa yena kutalinga , lipatuleko nyi kulimbila likatukeko kuli yena . Chinawaha yena kunjiila muwanangana wa malilu nyi utonji kuhyana kukumbila mukahya kamyaka yeswe nyi moko ali chipwe molu ali .⁹Nyingwe liso lye lya kukulingisa hanga utalinge , litombongonyemo hanga ulimbile . Kuchina peme yena kunjila muwanangana wamalilu nyi liso limuwika kuhyana kukumbila mu heteze nyi meso eswe ali.¹⁰Talenu ngwenu kunwalelesele wano Ana a kepe . Mba ngunambe kuli yenu ngwami mumalilu angelo jo kakutala hamahuma kuli Tato uli mumalilu. ¹¹Mumikanda yipema yikulu ya Angelesha kuyishi nyi wano maliji chize ana lumbununa mba mwe Mwe mwana mutu kanakeza nyi kulamwina waze ha natoko.¹²Kuchi unanyongo ? nyingwe kachi umwe kali nyimapanga jenyi kulakaji, nyi umuwika matoka , kuma kechi kuhichika waze akumi nake nyi nake kusesa mulundu nyi kuya hanga afupe yoze umuwika watoka ?. ¹³Nyingwe mamuwana chamwenemwene ngunambe kuli yenu ngwami , mawahilila chikolo kuhyana waze akumi nake nyi nake. Ahonanga kutoka . ¹⁴Chimuwika , hi chizangoko cha Tatenu wa mumalilu ngwenyi waze Ana akepe kanda akatoka.¹⁵'' Nyingwe ndumbwe makuvulumuna , yako hanga nuli konekene yena nyi yiye kwahwa. Nyingwe makuvwila , yena walinga kanawa nyi ndumbwe. ¹⁶Mba nyingwe kakuvwilile yena , yakoko nyi atu ali chipwe atatu mumu muma kanwa ja wano yela eswe maliji mahasa kwa hetesa kanawa.¹⁷Mba nyingwe kechi kuta kwavwila , twalenu chino chihande kuchi kungulwila . Nyingwe nawa malituna , kuvwila akwachikungulwila echa apwe kuli yena ngwe mukwashili nyi mukwaku fwetesa lijimu.¹⁸Chamwenemwene ngunambe kuli yena ngwami , cheswe chize makasa hano hashi nyi mwilu makachikasa , nyi cheswe makasununa hano hashi nyi mwilu makachikasununa. ¹⁹Nawa ngunambe kuli yena , nyingwe atu alihano hashi malitayiza ha chuma chimwe mafupa , kumuchi kalingiwa kuli ayo kuli Tata wa mumalilu. ²⁰Mba kweswe kuze makunguluka ali chipwe atatu mujina lyami , nyi yami nguli mukachi ko.''²¹Hohene Petulu yeza nyi kwamba ngwenyi kuli Yesu , '' Mwene mawola angahi ndumbwami manguvulumuna nyi yami mungumukonekena? Ndo hayisuho shimbyali?'' ²²Yesu yamba kuli yiye ngwenyi, '' Nwguna kulweze ngwami hiyisuwo shimbyali ko alyoze yisuho shimbyali yisuho shimbyali.²³Keshika wanangana wamalilu unalifu ngwe umwe Mwanangana wazangile kuhwisa mikuli ya ngamba jenyi . ²⁴Muze aputukile kufweta mikuli ndungo umuwika wamunehenene mukuli wenyi tununu kumi lya yawana. ²⁵Mba muze ahonene majila akufwetelamo mwata wenyi yamwamba hanga alanjise, yeswe yize alinayo pwo lyenyi nyi ana jenyi nyi yeswe yize alinayo , nyi kungufweta .²⁶Chocho ndungo waholokele hashi ; ya lyumba hashi kuli yiye , nyi kwamba ngwe nyi , ' Mwata , pwako kama nyi keke haliyami nyi kufweta mukafweta yeswe. ²⁷Chocho Mwata wayoze ndungo , muze te hichamukwata chikolo kukuhaji chenyi , wamwechele kuya yamukonekena mukuli wenyi.²⁸Mba yoze ndungo wayile nyi kuwana umwe ndungo mukwo , yoze apwile nenyi nyi mukuli wakuheta ku kulakaji ya mbongo . Yamba kuli yiye , nyi kuputuka kumukala yoze mukwo , nyi kwamba ngwenyi ,' Ngufwete mukuli wami ,' ²⁹''Mba ndungo nyi mu kwo yalyumba hashi nyi kulemba kuli yiye ngwenyi , ngwami, ' pwako kama nyi keke hali yami , nyi yami mu kakufweta yena .'³⁰Mba ndungo mutangu kakatayijile . Alyoze yiye wamumbachile nyi kumutwala mu kamenga ndo nyi wola makamufweta mukuli wenyi . ³¹Muze ndungo akwo achimwene chize hichasoloka , ayo kakachivwilekanawa.Nyi ayo ayile nyi kulweza mwata wo ha yeswe yize hiyasoloka nyi kulimgiwa.³²''Chocho mwata wayoze ndungo wamusanyikine nyi kwamba kuli yiye ngwenyi , Yena ndungo mupi , nakukonekenene mukuli weswe mwomwo mumu walyumbile kuli yami . ³³Ku ushi nyi keke kuli mukwenu ndungo , ngwe chize nakuvwilile keke yena?³⁴Mwata wenyi wavwile chikolo wuli hali yiye wamumbachile ya mukunjika kuli akwakupinjisa ndo mafweta mukuli ali nawo . ³⁵Chize chili kuli Tata wa mwilu malinga kuli yena nyingwe kuwa konekenene ndumbwe kukatuka kwishi ya mbunge.''

Chapter 19

¹Muze te Yesu hamanununa maliji ano , wakatukile ku Ngalileya nyi wejile kumanjiza ja Yundeya kuze kanda lya kalwijiwa Yolondawu . ²Mbunga yinene amu kawile , nyi yiye wa awukile .³Afwaliseu ejile kuli yiye , akamweseke , ngwo, '' Muchilita nyi shimbi hali mutu kulakula mukwo pwo ha chikuma cheswacho nyi/'' ⁴Yesu waakumbulwile nyi kwamba ngwenyi , '' kunwatangile lunga nyi pwo ?⁵Nyiyoze waatangile nawa yamba ngwenyi , hachikuma chino mutu akahichike tata nyi naye akalinunge nyi mukwo pwo, ano aali kumakapwa musunya umuwika . ⁶Chocho hi aali nawako , alyoze musunya umuwika . Chize keshika Zambi hananungu, mutu myiumwe kanda akachi handununa.''⁷O yamba kuli iye ngwo, '' kuchi te kevwe Mose watushinjiilile kuhana mukanda wa kulakula mba akamutwale?'' ⁸Iye yamba kuli ayo ngwenyi , '' Hakukala cha mbunge jenu , Mose wanutaijile kulakula akwenu mapwo, alyoze chize ku uputukilo kuchapwile chocho . ⁹Alyoze ngunambe kuli yenu ngwami, mweswawo malakula mukwo pwo shina ha upangala , mba mambata mukwo, walinga utanji; nyi yoze mambata yoze hanamulakula malinga utanji.''¹⁰Tumbaji twenyi yamba kuli iye ngwo , '' kachi chikuma cha mutu muchipwa chocho nyi mukwo pwo, kachci hichipemako kumbata.'' ¹¹Alyoze Yesu wambile kuli ayo , '' Eswe kahashile kumbata liji lino , ndo waze aahelelyo. ¹²Mumu kwali aunuku waze asemukine chocho kujimo lya anaye, kwali aunuku waze aapwishile aunuku kuli atu , kwali aunuku waze alipwishile aunuku mumu ha wanangana wa malilu . Yoze mahasa kutambula lino longeso , akalitambule.''¹³Mba anehene kuli iye ana akepe hanga asayike moko jenyi hali ayo alembe , alyoze tumbaji aakanyishile . ¹⁴Alyoze Yesu wambile ngwenyi , '' Taizenu ana akepe , kanda nwakanyisa kwiza kuli yami , mumu wanangana wa malilu wa wano ene .'' ¹⁵Wasayikile moko jenyi hali ayo , mba wakatukile kuze nyi kuya.¹⁶Mba , umwe lunga wejile kuli iye ngwenyi, '' Longeshi ,chuma chipema chika mungulinga hanga ngukapwe nyi mwono wa mutolo ? ¹⁷Yesu wambile kuli yiye ngwenyi , '' kuchite unanguhula ha kutwala ku chipema / kwali umuwika mupema , alyoze kachi unazange kunjila mu mwono , funga maliji a shimbi.''¹⁸Aye yamba kuli iye ngwenyi , ''shimbi jika?'' Yesu ngwenyi , '' kanda ushiha , kanda ulinga utanji, kanda wiya, kanda ushindakenya mahuza, ¹⁹lemesa tatenu nyi noko , uzange mwenyembo we chizechene ngwe wakulizanga yena mwene,''²⁰Mukweze yamba kuli iye ngwenyi , '' jino jeswe hinguna afungu. Hindu yikwo ika mungufupa?'' ²¹Yesu yamwamba ngwenyi, '' kachi unazange kupwa mungunu, yako , ulanjise ize ulinayo , ukahane kuli yiswale , mba kumwopwa myi upite mwilu , hanga wize, ungukaule.'' ²²Alyoze muze mukweze wevwile liji lize ahanjikile Yesu , wayile nyi chinyengo, mumu wapwile nyi upite unji.²³Yesu wambile kuli tumbaji jenyi , '' Pundu ngunambe kuli yenu , chikalu hali pichi kunjila mu wanangana wa malilu . ²⁴Cheka nawa ngunambe kuli yena , chili chashi hali kamelu kupalika ndusu muliso lya ndongo kuhyana hali pichi kunjila mu wanangana wa Zambi.''²⁵Muze tumbaji evwile chino , alishimwokenene chikolo nyi kwamba ngwo, ''Iya kevwe mahasa kulilamwina ?'' ²⁶Yesu waatalile nyi kwamba ngwenyi , '' kuli atu kuchishi kuhasa, alyoze kuli Zambi yuma yeswe muyihasa kupwa.'' ²⁷Hohene Petulu wamukumbulwile nyi kwamba ngwenyi, '' Talenu , hituna hichika yuma yeswe nyi kukukaula . Ika kevwe mutukapwa nayo?''²⁸Yesu yamba kuli ayo ngwenyi , '' Pundu ngunambe kuli yenu ngwami , mu mwaka waha muze Mwana mutu makatwama ha ngunja yenyi ya uhenya , enu nunangukaula nyi yenu nawa munukatwama ha kumi lya ngunja nyi ngunja jali , nyi kupatwila kumi lya mavungu nyi mavungu aali a Izalele.²⁹Nyimweswe hanahichika mazuwo , hanji ana akwo , hanji mandumbu, hanji tato, hanji naye, aana chipwe munda mumu ha jina lyami kumakatambula kulakaji ja yisuho mba makahinga mwono wa mutolo. ³⁰Alyoze anji atangu kumakapwa akwa kusula , nyi akwa kusula kumakapwa atangu.

Chapter 20

¹Mumu wanangana wa malilu unapu ngwe mwenya zuwo yoze wakatukile chimenemene kuya nyi kufupa akwa kuzata mu wande wenyi . ²Muze te halitesa nya kwa milimo ha mbongo ja ha tangwa , chocho yatuma mu wande.³Mba mu wola yamu chitatu yaya ko nawa yamona amwe akwa milimo kanamana wika chakuhona kuzata ha chihala cha chitanda . ⁴Kuli ayo yamba , ' nyi yenu, yenu mu wande , mba mungu nwaha yize yina tela .' Chocho ayile nyi kuzata .⁵Wayile nawa muwola ya muchisambano nyi yamuchilivwa mba yaya nawa mu wola ya muchisambano nyi ya muchilivwa yalinga chimuwika . ⁶Yahilwisaho mu wola ya kumi nyi kashi yaya nawa yawana akwa kanamana wika . Yamba kuli ayo , ' yikanuna mayina cha kuhona kuzata tangwa lyeswe ali?' ⁷'O yamba kuli yiye , ' mumu nyi yoze watutonda nyi kutwaha milimo wakuhi.' Yamba kuli ayo , ' Nyiyenu yenu mu wande .'⁸Muze hikwapwa chingoloshi , mwenya wande yamba kuli kafufuchi wenyi, ' sanyika akwa milimo hanga wafwete , ' uputuke nya sula mba nya tangu.' ⁹Muze akwa mulimo waze a putukile ha wola ya kumi nyi kashi ejile ya tambula lumbungo . ¹⁰Nyi waze atangu muze heza , o ya nyonga ngwo maha jinji , mba no ya tambula lumbongo umuwika ha mutu.¹¹Muze ha tambula fweto yo , ya lilalila kuli mwenya zuwo . ¹²Yamba ngwo , ' Awa akwa milimo a sula kambilaho lume wola yimuwika , mba wafweta hamuwika nyi yetu , yetu twazata ndusu tangwa lya ngongo nawa twatambula kusasaminya cha .'¹³'' Mba mwene ya kumbulula yamba kuli ayo , ' Akwetu , nyi chimwe chipi na nulinga . Kuma enu ku nwatayijile nyi yami kunwaha lumbongo umuwika ko? ¹⁴Mbatenu yize yinanu pandama nukatuke ha . Yami na sakula kuhana kuli akwa milimo asula hamuwika nyi yenu.¹⁵Kama chili cha mulonga yami kulinga nyi chize chinangu pandama yami nyi ? Hanji liso lye lya shili atangu makapwa asula .'' ¹⁶Asula makapwa atangu , nyi atangu makapwa asula .'' Mikanda yipema yamwaka kuyishi nyi chino Anji anasanyika , mba akehe anasakula .¹⁷Muzee Yesu apwile nyi kukanduka ku Yelusaleme , yambata tumbaji,mba mujila yamba kuli ayo ngwo , ¹⁸'' Talenu , tunakanduka ku Yelusaleme , chocho mwana mutu maka muhana kuli makulwana akwa lutwe a sasendote nyi longeshi. Makamuhisa nyi mulonga wa kufwa ¹⁹mba maka muhana kuli akwa mavungu newo makamukekwona , nyi kumulamba , nnyi ku muhachila hakulusu iye. Alyoze mutangwa lya muchitatu ku maka muhindwisamo.''²⁰Henaho naye ja ana ama lunga a Zambendeu yeza kuli Yesu nyi ana jenyi . Ya lyumba kuli iye nyi kuhula amululingile chuma chimwe kuli iye . ²¹Yesu yamba kuli iye, '' yika unazange? '' Naye yamba kuli iye , '' Ambanu hannga wano ana jami amalunga akatwame , umuwika ku kwoko lya chilyo mba mukwo kukwoko lya chipipa , muwanangana wenu ''²²Alyoze Yesu yakumbulula mba yamba ngwenyi , '' kuwanyingikine yize una hulisa . Yenu nuna hase kunwa mumusenge uze ngunambe kunwamo yami nyi?'' O yamukumbulula ngwo, '' Tuna hase''. ²³Yamba kuli ayo , '' Musenge wami chochene mumu kanwa . Mba kutwama kukwoko lyami lya chilyo chipwe lya chipipa hihi chami ko cha kunwaha , alyoze cha waze hanawa hishila cho kuli Tata .'' ²⁴Muze tumbaji akwo kumi ha chivwa chi , avwilile kupihya wano mandumbu nyi panga ali.²⁵Alyoze Yesu wasanyikine kuli mwene nyi kwamba ngwenyi, '' Nuna nyingika ngwenu akwa kuyula akwa mavungu ayo anji , nawa atu jo alemu katwama nyi wata hali ayo. ²⁶Mba kanda chipwa chocho mukachi kenu yenu. Mweswawo , mazanga kupwa munene mukachi kenu ndo mapwa ndungo yenu, ²⁷nawa mweswawo mazanga kupwa mutangu mukachi kenu ndo mapwa ndungu yenu, ²⁸chize chene mwe mwana mutu kakejile a kamuzachile ndo kwazachila , nyi kwaha mono wenyi ngwe ndando ya ukuule ya anji.''²⁹Muze atuhukile mu Yeliko , mbunga yinene ya mukawile iye . ³⁰Kwapwile tupuputa ali amalunga atwamine kusesa jila . Muze hevwa ngwo Yesu kana palika ku ka mwihi nyayo , yakololoka , '' Mwene , mwana Ndawichi , pwakwo kama nyi keke hali yetu.'' ³¹Mba mbunga ya kanyishile ayo, nyi kwalweza ayo kuhola , mba ya kololoka kuhyana chikolo .'' Mwene , mwana Ndawichi pwako kama nyi keke hali yetu.''³²Yesu yamana chichili mba yamba kuli ayo , '' Yika nuna zange yami ngunulingile yenu?'' ³³Yamb kuli iye , '' Mwene , meso jetu a laule .'' ³⁴Muze Yesu , te hazala nyi chinyengo chinji, wakwachile ha meso jo . Hohene atambwile meso jo mba yamukaula iye.

Chapter 21

¹Muze Yesu nyi tumbaji jenyi ahetele ku Yelusaleme haheta ku Mbetefweje , ku mulundu wa Olevwe, hohene Yesu watumine tumbaji aali , ²kuhanjika kuli ayo , '' yenu nukanjile muchihunda cha kulitalangana, nyi yenu haze kumunukawana chimbulu wa kukasa , hamwe nyi mwanenyi. Nukanjitule nukanehe kuli yami . ³Nyi kachi umwe mamba chuma kuli yenu , nukambe ngwenyi , '' Mwene kanafupu ; mba hohene maatuma.''⁴Alyoze chino cheswe chapwile hanga chikamanunuke chize ahanjikile kanwa lya pulofeta . Ngwenyi , ⁵''Mukwekenu mwana wa Zayone ' Tala , mwanangana we meza kuli yena, mukwa kushimbika kanende ha chimbulu kanende ha musamba , wa chimbulu.'''⁶Mba tumbaji ayile alingile chizechene ngwe Yesu washikile . ⁷Anehene chimbulu nyi mwanenyi asele mahina jo hali ayo neye watwamineho. ⁸Chihanda chinene chaku mbunga aali mahina jo hali ayo.⁹Mbunga jize amutetekele nyi jize akawile akololokele ngwo, Vulye mwilu mwahyana !'' ¹⁰Shimbu Yesu anjilile mu Yelusaleme , limbo lyeswe akasumukine nyi kwamnba ngwo , '' yono iya?'' ¹¹Mbunga yambile ngwo , '' Yono mwe Yesu pulofeta yoze wa ku Nazale limbo lya mu Ngalileya ''.¹²Yesu wanjilile mu tembele . Watuhwishile waze eswe alanjishile nyi waze alanjile mu tembele , walimbwile mesa ja akwa kusumbakenya mbongo nyi yitwamo ya waze alanjishile tuteli. ¹³Ngwenyi , '' chinasonewa , '' kumakavuluka zuwo lyami ngwo zuwo lyakulembela , ' alyoze yenu nwakulipwisa chiswamo cha mihuza.'' ¹⁴Nyi tupuputa nyi yilema ejile kuli iye mutembele , neye wawukile.¹⁵Mba muze asasendote akwa lutwe nyi akwa kusonyeka amwene yikomokeso yize alingile nyi ana aze akololokele mu tembele ngwo , '' Vulye mwana Ndawichi , '' Evwile kupiha. ¹⁶Ambile kuli yiye ngwo , '' unevu chize anambe ?'' Yesu ngwenyi , ''Ewa ! kunwatangile , kunwatangile mu makanwa ja ana akemba nyi akwa kwamwa hiwasa uhaliso ungunu?'' ¹⁷Neye waahichikile watuhukile mu limbo akaye ku Mbetanyi mba wapombeleko ufuku uze .¹⁸Achi ha chimenemene shimbu machihinduka ku limbo , wevwile zala. ¹⁹Haku mona mukuyu kusesa lya jila , wakundamineko alyoze kawanyineko nyichimwe shina mafwo Neye ngwenyi , ''Kanda ukema mihuko nawa, '' Haze hene mukuyu womine.²⁰Muze tumbaji achimwene , akomokene nyi kwamba ngwo , '' kanda au mukuyu muuma hahene?'' ²¹Yesu wakumbulwile nyikwamba kulya yo , '' chamwenemwene ngunambe kuli yenu , nyingo ulinyi ufulyelo nyi kwalajika , kuchi kapwa wika ngwe chize chinakasoloka kumutondo wa mukuyu , mba chipwe munukamba kumilundu , ' katuka ulimbile muka lunga lwiji , chocho muchikalingiwa. ²²Yuma yeswe munwita nyi kulemba , kumunukatambula .''²³Muze Yesu anjilile mutembele , asasendote akwa lutwe nyi akulwana ja atu ejile kuli iye shimbu machilongesa nyi kwamba ngwo , '' Nyi wata uka wakulinga yuma yino , Iya wakuhele wata wuno?''' ²⁴Yesu wakumbulwile ngwenyi , '' Nyi yami munguhula chuma chimuwika . Kachi munungwambulwilacho, nyiyami nawa chizechene munungumyambulwila wata wuze naku linga nacho yino yuma.²⁵Upapachiso wa Yowano kulihi wakatukila ? mwilu nyi shina kuli atu?'' Alyambile hakachikokuli ko ngwo , '' kachi mutwamba , ' ngwo mwilu , 'Iye mamba kuli yetu mgwenyi , ' kuchi te kevwe kunwamufulyelele?' ²⁶Kachi mutwamba ngwetu , ' kuli atu , ' mumu tunevu woma wa mbunga mumu eswe kakumona Yowano ngwe ka pulofeta .'' ²⁷Keshika akumbulwile kuli Yesu ngwo , '' kutwanyingikine. '' Iye nawa ngwenyi , '' chipwe nyi yami nawa chichi kunwambulwila wata nakulinga nacho yino yuma .²⁸Mba ika nwakushinganyeka? mutu wapwile nyi ana aali a malunga . Wejile kuli mutangu nyi kwamba ngwenyi , ' mwanami , yako musono ukalinge mu wande. ' '' ²⁹Mwe mwana wakumbulwile ngwenyi , ' chichikuya ko ; Alyoze kulutwe ya likonyeka yaya. ³⁰''wejile kuli wa muchali wambile chizechene Neye wakumbulwile ngwenyi , ' munguya, mwane ' mba kakayileko.³¹Hali wano ana aali yiya unakalinga munayila chizango cha tato?'' Ambile ngwo , '' mutangu''. Yesu yamba kuli ayo . '' umwenemwene ngunambe kuli yenu , aka kufwetesa lijimu nyi akwa kulinga utanji makanjila muwanangana wa Zambi shimbu yena kanda unjila . ³²Mumu Yowano wejile mujila mu ululi, alyoze kumwaka mu fulyelele . Alyoze aka kufwetesa nyi akwa ku linga utanji amufulyelele . Mba yeenu , alyoze muze nwachimwene chipwe kulutwe kunwalikonekenene hanga numu fulyele .³³''Ivwililenu kuchishima chiko. kwapwile lunga , mwenya wande . Watumbile munda wa uva, wafulilemo ukamino watungile ka poshi, waukunjikile kuli njimi. wayile kuchifuchi chiko. ³⁴Muze yaheta wola yakucha mihuko , yatumaho ndungo yenyi umuwika kulyakwa kutumba hanga amutambwile muhuko.³⁵Mba akwa kutumba ambachile ndungo , yalamba umuwika yashiha muko , mba mukwo yamwasa mawe. ³⁶Nawa , mwene yatuma ndungo mukwo, kuyana yoze mutangu , mba akwa kutumba yamumwene lamba mujila imuwika . ³⁷Kufuma hoho , mwene watumine mwanenyi kuli ayo, ngwo , ' Maka mulemesa mwanami.'³⁸''Hohene akwa kutumba amwene mwe mwana, yamba kuli umwe nyi mukwo , ' Yono mwe swana . Tweyenu , tumushihi yiye hanga tukambate chihingi.' ³⁹Amu mbachile , amumbilile mu munda nawa amushahile yiye.⁴⁰Muze mwenya wande muza , kuchi makalinga kuli waze anjimi?'' ⁴¹Ambile kuli yiye ngwo , '' kumakenyeka waze malunga ingulungulu mujila yikolo chikolo , nyi kuhana wande kuli atu eka , malunga waze makamwahako chihanda chambuto mu wola ya kucha.''⁴²Yesu yamba kuli ayo , '' kunwatangile nyilimwe tangwa mu yisoneko , ' liwe lize alitunyine tungi lyenalyo kulyapwa liwe lya helu lya mbango . Chino cha kuli mwene , necho chikomokeso kumeso jetu?⁴³Keshika ngwami, kumakachiza wanangana wa Zambi kuli yenu makauhana ku vungu limwe lya waze mema mihuko yawo. ⁴⁴Yoze malimbuka ha liwe lino kumakamakuka . Alyoze hali mweswawo mulikaholokela mulikamufwenya tuyifwenyufwenyu.''⁴⁵⁴⁶Muze asasendote nyi Afwaliseu evwile yishimi yenyi anyingikine ngwo kanahanjika ha kutwala kuli yetu . Muze afupile ku mukwata yiye , evwile woma wa mbunga , mumu atu amumwene ngwe pulofeta.

Chapter 22

¹Yesu yakumbulula nyi yishima , ngwenyi , ²wanangana wa malilu wapwa ngwe umwe mwanangana nawalingile ulungi hali mwanenyi. ³Mba yatuma ndungo jenyi nyi ku tambika aalakenyene ku ulungi , mba kakataile kwiza.⁴Nawa mwanangana katumine ndungo akwo , ngwenyi , Alwezenu waze twasanyika , Talenu , hinalulika chakulya chami. Ngombe jami nyi yimuna jami akutoha haashiha , nyi yuma yeswe hinalulika . Tweyenu ku ulungi.'''⁵Alyoze kachilelesele nyi kuya majila jo , umwe kumunda wenyi , nyi muko ku chitanda chenyi . ⁶Akwo kakwachile ndungo , nyikwa linga chipi, nyikwa shiha . ⁷Haku chivwa mwanangana yatenuka , yatuma maswalale jenyi ngwo enyeke nyi kwocha chifuchi cho.⁸Hohene yamba kuli ndungo jenyi ngwenyi , ' ulungi ku unalulika , alyoze waze aalikenyene katetelemo. ⁹Keshika yenu kumakano a jila nyi waze munuwana nukaalakenye eze ku ulungi chize munuhasa kuwana. ¹⁰Ndungo katuhukile ku majila kakungulwile waze eswe awanyine , yingulungulu nyi apema . Nyi zuwo lya ulungi lya zalile to nyi ngeji.¹¹Alyoze muze mwanangana anjilile nyikutala ngeji kamwenemo umwe lunga kazalile uzalo wa ulungi. ¹²Mwanangana yamba kuli iye ngwenyi ,'' sepa ngwe kuchi wanjilanga muno kushi uzalo wa ulungi? Alyoze kaholelelume.¹³Hohene mwanangana kambile kuli tuvumbi ngwenyi, ' Mukasenu molu nyi moko , numumbile mu milima ya haze , kumukapwa kulila nyi kulisuma kumazo ¹⁴Mumu anji anatambika , alyoze akehe hanasakula.''¹⁵Hohene Afwaliseu kayile nyi kutwama mpunga ngwe chize mahasa kumutela hakuhanjika chenyi. ¹⁶Katumine kuli iye tumbaji jo, hamwe nyi Ahelonde. Yamwamba Yesu ngwo , '' Longeshi , tu nanyingika yena uli wamwenemwene, wakulongesa jila ya Zambi ya umwenemwene . Kushi kuvwila woma nyiumwe , mumu kushi katonde kuli atu. ¹⁷Keshika tulweze chize yena unashinganyeka ? muchilita nyi shimbi shina kuhana lijimu kulisesale nyi ka?''¹⁸Alyoze Yesu kanyingikine ungulungulu wo keshika kambile ngwenyi, '' kuchite nunangweseka yenu yilembese? ¹⁹Ngulwezenu lumbongo lwa lijimu .'' Kanehene lumbongo kuli iye.²⁰Yesu yamba kuli ayo ngwenyi , '' chizulye chino nyi chisoneka chino chaya?'' ²¹Yamba kuli iye ngwe , '' Sesala . '' Hohene Yesu yamba kuli ayo ngwenyi, '' Hanenu kevwe kuli Sesale yuma ya sesale , nyi kuli Zambi yuma ya Zambi .'' ²²Muze amuvwile , kakomokene . nyi ku katukamo.²³Hatangwa lize Asatuseu waze akwamba ngwo uhindukilo wa afu wakwihi, kejile kuli iye . nyi kumuhula , ²⁴ngwo , '' Longeshi , mose kambile ngwenyi , ' kachi umwe mutu mafwa, keshi aana , kachi mwanakwo akambate mukwo pwo akasangule ana kuli yaye.'²⁵Achi kwapwile atu shimbyali . Nyi mutangu kambachile pwo kafwile . Mba se kakapwile nyi mwana , kahichikile mukwo pwo kuli mwanakwo. ²⁶Chizechene wamuchali kalingile muzemwene , nyi wamuchitatu ndo kuli wamuchi shimbyali . ²⁷Mba kulutwe lya ayo eswe pwo nawa kafwile . ²⁸Hauhindukilo wafu , keshika hakachi ka shimbyali pwo lyaya makapwa? mumu o eswe kapwile nenyi.''²⁹Alyoze Yesu wakumbwile ngwenyi , '' Nuna pyanguka se kunushi kunyingika yisoneko chipwe tachi ja Zambi. ³⁰Mumu hauhindukilo wafu keshi kumbata chipw keshi kuhangisa malo. Alyoze kanapu ngwe angelo ja Zambi mwilu.³¹Alyoze hakutwala ku uhindukilo wa afu, kunwatangile chize Zambi ahanjikile kuli enu, ngwenyi , ³²Yami nguli Zambi ya Apalahama nyi Zambi ya Izaka , nyi Zambi ya Yakomba ? Zambi hi Zambi wa afu ko , alyoze wa amono,'' ³³Muze mbunga a achivwile , alishimwokene ha longeso lyenyi.³⁴Alyoze Afwaliseu muze evwile ngwo Yesu haholesa Asatuseu , kaalikungulwile hamuwika . ³⁵Mba umwe wakuli ayo mukwa shimbi , wamuhulile chihula , kumweseka ³⁶''Longeshi , liji linene lya shimbi mumukanda wa shimbi lijimuka ?''³⁷Yesu ngwenyi , ''''ukazange mwene Zambi ye nyi mbunge ye yeswe , nyi mwono we weswe nyi kunyonga che cheswe . ³⁸Lino lye liji litangu nyi linene lya shimbi.³⁹Nyi lyamuchali linalifu nalyo ' ukazange mwenyembo we ngwe wakulizanga yenamwene.' ⁴⁰Ha maliji ano aali a shimbi , shimbi yeswe lukombo nyi mikanda ya apolofeta .''⁴¹Achi shimbu Afwaliseu akungulukile hamwe, yesu wahulile chihula. ⁴²Yamba ngwenyi , '' Kuchi nunashinganyeka hali Kilishitu? Mwana waya?'' O ya mulweza ngwo, ''mwana Ndawichi.''⁴³Yesu yamba ngwenyi , '' kuchi kevwe Ndawichi muli shipilitu anamuvuluka ngwenyi mwene, ngwo, ⁴⁴'Mwene waambile kuli mwene wami, ngwenyi '' Twama ku kwoko lyami lya chindume, Ndo mungusa akwa kole je kushi ya yilyato ye.'''?⁴⁵Kachi keshika Ndawichi kanamuvuluka ngwenyi ' Mwene; kuchi kevwe mapwa mwanenyi?'' ⁴⁶Mba nyi umwe wamukumbulwile liji nyi limwe chipwe chize kutangwa lize kahunukine nyi umwe kumuhula nawa nyi chimwe.

Chapter 23

¹Hohene yesu yamba ku mbunga nyi kuli tumbaji jenyi. ²Yamba ngwo,''Akwa ku sonyeka nyi Afwaliseu hanatwame mu chitwamo cha Mose. ³Halyapwila yeswe manwamba lingenu nyi ku yifunga . Alyoze kanda nulinga yilinga yo, mumu kakuhanjika yuma alyoze keshi kuyilinga .⁴Ewa , kakukasa yiteli yilemu yize yikalu kumbata mba mayitwika hayipaya ya atu. Alyoze ayo ene keshi kuyitutulula chipwe nyi munwe umuwika. ⁵Kakulinga yitanga yo yeswe hanga akamoneke kuli atu. Mumu kakutohwesa yipenya yo nyi kutohwesa mapula jo.⁶Kazanga yihela yakulutwe ku yiteleka nyi yitwamo yakulutwe mu sunangonga, ⁷nyi kwameneka muyitanda , nyi kwavulwoka kuli atu ngwo Longeshi.⁸Alyoze kanda akanuvuluka ngwo 'Longeshi'mumu nuli nyi Longeshi umuwika, mba enu eswe nuli mandumbu. ⁹Mba hano hashi kanda nuvuluka umwe ngwo Tata, mumu Tatenu umuwika nulinenyi, mba kali mwilu. ¹⁰Chipwe kanda anuvuluka ngwo 'Longeshi', mumu nuli nyi Longeshi umuwika , mwe Kilishitu.¹¹Alyoze yoze munene unahyana hali yenu mapwa ndungo wenu. ¹²Mweswawo malinangamisa kuma ka mulelesa. Mba mweswawo malilelesa makamunangamisa.¹³Alyoze lamba lyenu , akwa kusonyeka nyi Afwaliseu , yilembese! nwajila wanangana wa malilu hali atu. Mumu kunwa njililemo yenu ene, chipwe waze mazanga kunjila kunushi kwatayiza. ¹⁴Lamba lyenu, akwakusonyeka nyi Afwaliseu yilembese! mumu nwakuvumbula mazuwo ja twamishi ja mapwo, shimbu te , ha ulembekese , nwaku lemba yipinji yisuku . Keshika kumunukatambula upatwilo wahiana. ¹⁵Lamba lyenu , akwa kusonyeka nyi Afwaliseu , yilembese! mumu nwakunjika kaulunga lwiji nyi hashi homu mukutayiza kambaji umuwika ; nyi muze hata , nwakumupwisa mukwa heteze yisulo yali kuhyana yenwene.¹⁶Lamba ,lyenu, tusonga akupuputa , yenu nwa kuhanjika ,'' Mweswawo malishinga nyi tembele , chamokomoko . Alyoze mweswawo malishinga nyi olu ya tembele , iye kalikasa,' ¹⁷Yenu yihepuke tupuputa ! chili chilemu ,hakachi ya olu nyi tembele yize yakupwisa olu usandu?¹⁸Mba , ' Mweswawo malishinga nyi chilumbilo, chamokomoko. Alyoze mweswawo malishinga nyi mulambu wuze wuliho, iye kalikasa.' ¹⁹Yenu atu tupuputa! chili chilemu , hachi ka mulambu nyi chilumbilo chize chakupwisa mulambu usandu ?²⁰Halyapwila , yoze malishinga nyi chilumbilo kalishinga nyi yeswe yize yiliho. ²¹Wuze malishinga nyi tembele kalishinga nyi wuze watwamamo. ²²Mba wuze malishinga nyi malilu kalishinga nyi ngunja ya Zambi nyi yoze watwamaho.²³Lamba lyenu, akwa ku sonyeka nyi Afwaliseu , yilembese! mumu nwaku fweta chihanda cha kumi cha ku chimbumba nyi endulu nyi kominyu, Alyoze hinunalelesa yuma yilemu yahyana ya shimbi- upatwilo wa kulita nyi keke nyi ufulyelo. Alyoze yino chanutamba kulinga kanda nulelesa yikwo. ²⁴tusongo atupuputa ,nwakusala kangunu alyoze nwakumina kamelu!²⁵Lamba lyenu, akwa ku sonyeka nyi Afwaliseu, yilembese! mumu nwakutomesa haze lya musenge nyi panda , alyoze mukachi himunazale nyi mbenga nyi kuhungumuka nyi solo. ²⁶Yene Kafwaliseu kapuputa! chitangatu pemesa mukachi kamusenge nyi mukachi ka panda, hanga haze lyayo hakapeme.²⁷Lamba lyenu, akwa ku sonyeka nyi Afwaliseu , yilembese! mumu nunapu ngwe mafuka akutomesa nyi pemba, waze haze akusoloka kupema , alyoze mukachi munazale nyi yifwaha ya atu akufwa nawa nyi luchisa mweswe. ²⁸Chochene , nyi yenu nawa hazs nunasoloka akwa ululi kuli atu, alyoze mukachi hinunazale nyi yilembese nyi uhulia.²⁹Lamba lyenu, akwa kusonyeka nyi Afwaliseu , yilembese! mumu nwakutunga mafuka a tupulofeta nyi kuwahisa mafuka ja akwa ululi. ³⁰Nwakwamba ngwo, 'kachi yetu tunakatwama muma tangwa ja akaka jetu, kate twa kalifutwile ha manyinga ja tu pulofeta. ³¹Halyapwila nwakulishindakenya yenwene nuli ana waze ashihile tupulofeta.³²Yenu nwakuzalisa njongo ja akakenu. ³³Yenu tupela, vungu lya yihili, kuchi nukaseunuka upatwilo wa Ngehena?³⁴Halyapwila , talenu, ngunanutumina apulofeta nyi akwa mana nyi akwa kusonyeka. Amwe munuwa shiha nyi kuwa hachila, mba amwe nuwa lamba nyi shikote mu masunangonga jenu nyi kwatuhwisa mu limbo nyi limbo. ³⁵Hanga manyinga eswe a ululi akumwangana hano hashi akeze hali yenu, chize kumanyinga akwa ululi Ambele, ndo kumanyinga ja Zakaliya mwana Mbalakiya, wuze nwashihile hakachi ka tembele nyi chilumbilo. ³⁶Chamwenemwene ngunambe kuli kuli yenu, yuma yeswe ayi muyikeza hachisemuko chino.³⁷Yelusaleme, Yelusaleme, yena washiha tupulofeta nyi kwasa mawe waze atumine kuli yena! Yisuho yapwa haha hingunazange kukungulula ana je , ngwe chize chali akukungulula ana jenyi mwishi lya ma pulwa jenyi, alyoze kunwakatayileko! ³⁸Talenu zuwo lyenu hananuhichika lya hululu. ³⁹Mumu ngunambe kuli yenu , Kunushi kangumona chize kulyapwila ndo munwamba ngwenu 'kawaha yoze meza mujina lya Mwene.'''

Chapter 24

¹Yesu watuhukile mu tembele wayile mujila yenyi , tumbaji twenyi ejile kuli yiye mukwamanyikila tembele. ²Mba yiye wakambulwlile ayo ngwenyi, ''Usolo kwiyimona yuma yeswe ayi? Chamwenemwene ngunanulweze yenu , kukushi liwe mulikapwa haliwe likwo mulikasala kuhona kwalumuna''³Muze atwamine helu hamulundu wa Olivwa , tumbaji jenyi ayile kupenge nyikumwamba ngo , '' tulweze tangwa ayi yuma muyikalingiwa? yilayi muka mwikamba ngo ulimukamwihi nyi kuhwa cha mwaka?'' ⁴Yesu wambile ngwenyi , '' Kanyamenu kanda anu pyangola .'' ⁵Anji makeza mujina lyami . Makahanjika , yamikilishitu, '' Mukupyangola anji.⁶Ha lyoze munukevwa jita nyi ndundu mwino yajita , talenu ngwo kanu kapyongola , mumu ayi yuma ndo mwilingika nyi kusula kanda chiheta. ⁷Mumu mafuchi makakatukila mafuchi , nyi mavungu makakatukila mavungu. Mukukapwa tupanga nyi minyiko kweka nyi kweka. ⁸Mba ayi yeswe ye putukilo ya kusemwa cha ikola.⁹Mba makanukunjika ku luyinda kumakanushiha , makanuvile kole kwiyifuchi yeswe mumu walijina lyami. ¹⁰Hohene makatalinga , makavwila kole umwe nyin mukwo makalijinda nyi mukwo. ¹¹Ma polofeto anji makamana nyi ku pyangola anji.¹²mumu kuhona shimbi muchikoka , nyi zango lya anji mu muli kakeha . ¹³Mba uze manyongonona ndo ku songo kumakamulamwina . ¹⁴Sango alino lipema lyawanangana makalyambulula mumafuchi eswe lize mulikamanyinako kuma fuchi eswe. Mba kusula muchikeza.¹⁵'' Muze keshika munumona chizelwokeso cha kwenyeka , chize ahanjikile kuli polofeto Ndanyela , kumana mu chihela cha musandu { waze matanganga akase chinyingi}, '' ¹⁶waze ali mu yundeya akachinyine ku milundu , ¹⁷mwechenu uze uli helu lyazuwo kanda asunuka mukuchiza yuma yize yili muzuwo lyenyi, ¹⁸yoze mapwa ku mande kanda akahiluka mu kwanda mahina ,jenyi.¹⁹Alyoze lamba kuli aze mapwa nyi ufumba nyi waze ma amwisa ana hamatangwa! ²⁰Halyoze lembenu kuchina chenu kanda chikapwa ha mwaka ya chishika chipwe ha sambata. ²¹Mumu hohene kumukukapwa luyinda ,munene, ngwe kanda , hamoneka hano hashi chize ku uputukilo wa hashi ndo halyapwila , chipwe kechikapwa nawa. ²²Nyi kachi matangwa katepulwileko kachi mutu malilamwina . Mba mumu hali waze hanatongola matangwa aze makatepululako.²³Mba mweswawo makwamba ngo , 'tala auno kilishitu ! nyikuli kilishitu'' kanda umufulyela. ²⁴Mumu kilishitu akwonga nyi apolofeto akwonga makoka , makasolola yilayi yinene nyi ikomokeshi, akapyangole chipwe nyi waze hana tongola. ²⁵Talenu , nanulweka halutwe lya shimbu.²⁶Halyoze, nyingwe kakwamba , 'tala , kulimu puya , kanda nuya mupuya , chipwe , 'tala kali muzuwo , 'kanda numufulyela yiye. ²⁷Mumu ngwe chize uhenya wavala mukatutu ku chimbuko muhenya ku chitokelo , acho muchi kapwa kuheta cha mwemwana mutu. ²⁸Kweswako kashitu wakufwa mapwa , akaliha makakunguluka .²⁹''Halyoze haze hene kulutwe lya luyinda wa matangwa tangwa mulikala, nyi kakweji kechikatwa mweji , nyi matongonoshi makaholoka mwilu, nyitachi ja malilu mujakanyika .³⁰Hohene chilayi cha mwana mutu muchikasoloka mwilu , nyi muvungu eswe makalila mbimbi. Mba munukamona mwe mwana mutu kanafume mwilu nyi tachi nyi uhenya . ³¹Neye makatuma tungelo jenyi nyi liji linene lya chitavwi, makakunguluka waze hanatongola ku fuji jiwana , ku songo limwe kya malilu ndo kusongo likwo.³²'' lilongesenu chichishimu kumu tondo wa mukuyu. Muze mutango wawo muvula musokoloka mafo, mununyingika ngwenu vula ilimukamwihi. ³³Cheka nawa , muze munumona yino yuma yeswe , nunyingika ngo kuli haka mwihi, hamapito.³⁴Chamwene mwene ngunanulweze , chisemuko chino kuchichi kanwa ndo yino yuma yeswe yikalingiwe. ³⁵Lilu nyi hashi mwikapalika , halyoze maliji jami kechi kapalika .³⁶Halyoze ha kutwala nyi alize ola , chipwe angelo mwilu kanyingikine , chipwe mwana , ndo Mwene Tata.³⁷Ngwe matangwa ja Nowa, chenacho muchikapwa kuheta cha mwana mutu. ³⁸Mumu chizechene ngwe ha matangwa kanda sango lya meya kanda liza apwile nyi kulya nyi kunwa , kuli mbata nyi ku mbata nyi kulimba ndo hatangwa lya Nowa anjilile mu ulungu, ³⁹no kakanyingikine ndo sanga lya meya lyejile nyi kwahungumuna eswe nyi chocho nawa muchikapwa hakuheta mwana mutu.⁴⁰Hohene malunga ali makapwa kumunda umuwika mambata , umuwika masala. ⁴¹Mapwo ali makapwa nyi kutwa unga mukwo mambata mukwo masala. ⁴²Halyoze mpwenu akujela mumu wanyingikine tangwa mwana mutu makeza.⁴³Mba nyingikenu chino, mwene Zuwo nyi wanyingikine ha ola mwiji meza , kachi kapwile wa keyela. ⁴⁴Keshika yenu nawa lilulikenu , mumu ha ola yize kunushikanyingika mwe Mwana mutu makeza.⁴⁵Yiya wafulyela nyi ndungo wamangana uze Mwene makamwaha chiyalu cha kulya lyenyi kahona kuli ayo kulya hashimbu lyacho? ⁴⁶kawaha ndungo yoze mwene muze mamuwana kanalinga chocho a mulwezele. ⁴⁷Chamwenemwene ngwami, kumakamwaha chiyulo cha yikumba yenyi.⁴⁸Halyoze kachi ndungo mupi mamba mumbunge ngwenyi , 'mwene wami kanashimbula, ⁴⁹nyiku paluka kulamba ndungo akwo, nyikulya nyi kunwa hamwe nyi akwa ku zengewa. ⁵⁰Mwene ndungo yoze makeza ha tangwa keshi kanyonga nyi ola yize kanyingikine. ⁵¹Mba mwene makamupatula hakachi makamusela chihanda hamwe nyi yilembeso kumakapwa malito nyi kulikopola ku mazo.

Chapter 25

¹Alyoze wanangana wamalilu ngwe kumi ana mapwo waze ambachile ndeya jo nyi kuya nyi kuliwana sandungi. ²Atano kapwile yikanyeme nyi atano ihepuke . ³Mumu yihepuke yambata ndeya jo, kakambachile maji jo ⁴.Mba mapwo amana yambata maji mu tumbaji two nyi ndeya jo.⁵Mba sandungi ha mushimbwishile ,o eswe yanongwoka nyi kuya tulo. ⁶Mba hakachi kaufuku kapwile kuteta, ' Talenu, sandungi! katukenu mumuwane !⁷Alyoze eswe ana mapwo yahinduka nyi kutenda ndeya jo . ⁸Waze yihepuke yamba kuli waze yikanyame, 'Twehenuko maji jinu,mumu ndeya jetu ja kujima! " ⁹Mba waze yikanyame yakumbulula nyikwamba ngwo , 'mumu mushi anji akuzuka yetu nyi yenu yenu kuli waze akulanjisa nyi kulilanjila yenwene !¹⁰Alyoze muze ayile mukulanda , muze sandungi wejile , nyi waze ,alilulukile anjilile hamwe nenyi ku mamalo, nyi chikolo ajililie', '' ¹¹kulutwe ana mapwo akwo yeza nawa, ' Mwene, Mwene twazulwile kama , ¹²''Alyoze eye wakumbulwile ngwenyi, 'pundu ngunambe , chanunyingikine! ¹³Lawokenu , mba kunwanyingikine tangwa nyi chipwe wola.¹⁴'' Mba chinapu ngwe mutu wuze akaye mu wungeji kuchifuchi. Mwasanyika jenyi nyiku muhana chihela upite wenyi. ¹⁵Kuli umwe wahanyinembongo jitanu, nyi mukwo wahanyi jali nyi kuli mukwo nawa amwehe umuwika mbongo. Alyoze eswe atambwile ndando nyi kuhasa chenyi hacho hamilimo yenyi hazachile , myi wuze lunga kayile ungeji wenyi. ¹⁶Yoze watambwile mbongo jitano wayile nyi kuzachisa yawanyinaho nawa jitano.¹⁷Mujila yimuwika , yoze watambwile jali yazachisa nyi kuwanyina ho nawa jali. ¹⁸Mba nyi yoze ndngo watambwile kamuwika kalumbongo yaya yalitwamina , yafula wina hashi , nyi kusamo kalumbongo ka mwata wenyi.¹⁹Alyoze muze hapalikile wola yinene mwatawawaze ndungo yeza nawa hanga atambule mbongo kuli ayo . ²⁰Yoze ndungo watambwile mbongo jitanu yeza nyi jitano jikwo nawa .Yamba ngwenyi ,, yena wanguhele mbongo jitano . Tala , yami hinawanyinaho jitano nawa. ²¹''Mwata wenyi yamba ngwenyi kuli yiye , ' walinga kanawa , chinapeme yena ndungo wamwenemwene! wapwanga nyi umwenemwene hatu yuma tukehe . Mungukusa yena mukulwana hayuma yinji. Njila mu uwahililo wa mwata we .²²Ndungo nawa yoze watambwile tumbongo twali yeza nyi kwamba ngwenyi , ' Mwata , yena unakangwaha tumbongo twali .Tala , yami nawanyi naho twali nawa.' ²³''Mwata wenyi yamba ngwenyi, ' walinga kanawa , chinapeme yena ndungo wamwenemwene ! wapwanga nyi umwenemwene hatu yuma tukehe . Mungukusa yena mukulwana hayuma yinji. Njila mu uwahililowa mwata we.'²⁴'' Chocho nawa ndungo yoze watambwile kalumbongo kamuwika yeza nyi kwamba ngwenyi , ' Mwata , ngunanyingika ngwami yena kuwa kukawola yeswe. Kuwakucha haze kuwakuwile , nyi kucha haze kuwa kakuwile. ²⁵Ngunakapwa nyi woma , ngunakaya hinguvumbika kalumbongo ke hashi . Tala , kalumbongo wanguhele aka.'²⁶''Mba mwata wenyi yamukumbulula ngwenyi , 'yena ndungo mupi nyi upeke , wanyikine ngwe nakucha haze chakakuwile nyi kucha haze chakakuwile . ²⁷Chocho ngunambe kuli yena ngwami kachi una kanda kalumbongo kami nyi ku kahana kuli mukwa kusumbakenya mbongo , nyi kachi muze hineza kate natambula mbwezo hambongo jami.²⁸Chenacho mutambulenu kalumbongo kaze alinako nuhane kuli yoze ndungo uli nyi mbongo kumi. ²⁹Nawa kuli mweswawo wuli nyi yinji kumakamuweza nawa , nyi kumuwezela hanga yikahumbame. mba kuli mweswawo yoze keshi nyi chimwe , nyi chize chakuli yiye mwene makamutambula chocho . ³⁰Mumbilenu ndungo wamokomoko haze ha milima , kuze makalila nyi kukopola kumazo.'³¹'' Muze mwe mwana mutu meza mu uhenya wenyi nyi angelo hamwe nenyi , chocho kumakatwama hachi twamo chenyi cha uhenya . ³²Kuli yiye mavungu eswe makakunguluka , makahandununa atu kuli umwe kuli mukwo , chize ngwe kafunga mahandununa mapanga kuli pembe . ³³Makasa nyi mapanga jenyi ku chindume , waze nyi pembe ku chimeso.³⁴Chocho mwanangana makamba kuli ali ku chindume , ' Tweyenu, kunwawaha kuli Tata , kuhinga waze wanangana anululikile wo kusela kuli waze nyi kuli chikuku cha hashi . ³⁵Mumu napwile nyi zala nyi nwanguhele kulya ; napwile nyi pwila nyi nwangwehele meya ; napwile chilambala nyi nwanguzumbwile ; ³⁶napwile uvu nyi nwangujikile ; nayijile nyi nwangunangishine; napwile mu wejile kuli yami!³⁷''Mumu akwa ululi makakumbulula ngwo , ' Mwene , shimbu lika twakumwene nyi zala nyi kukwaha kulya? hanji nyi pwila twakuhale meya? ³⁸Shimbu lika twakumwene chilambala nyi kukuzumbile? nyi uvu nyi twakujikile ? ³⁹Shimbu lika twakumwene nyi kuyiza nyi mu zuwo lya ususu nyi twejile kuli yenu?' ⁴⁰Alyoze mwanamgana makumbulula ngwenyi , ' chamwenemwene ngunambe kuli yenu yize muna kalingila umwe wa kusongo muli awa mandumbu jami , muna kachilingila yami.''⁴¹Alyoze makamba kuli waze ali ku kwoko lya chimesa ngwenyi , 'fumenu kuli yami , yenu nwashingiwa , nuye ku kahya ka mutolo kaze alulikilile ndyapu nyi angelo jenyi. ⁴²Mumu nevwile zala , mba kunwangwehele cha kulya ; nevwile pwila , mba kunwangwehele cha kunwa ; ⁴³Napwile chilambala , mba kunwangu zumbwile; napwile nyi uvu mba kunwangujikile ; na yijile nyi kupwa mu zuwo lya ususu , kunwangu nangishine.'⁴⁴Hohene o nawa maka kumbulula ngwo nyi kuhanjika , ''Mwanangana mujila muka twakumwene kupwa nyi zala , hanji nyi pwila hanji chilambala hanji nyi uvu hanji kuyiza hanji mu zuwo lya ususu, nawa kutwa vumbikile ? ⁴⁵Hohene ma kakumbulula ngwenyi ny kuhanjika , umwe wa kuli wano akepe ahyana eswe , kunwachilingile kuli yami ! ⁴⁶Wano ku kahya ku lamba lya mutolo, alyoze akwa ululi ku mwono wa mutolo.

Chapter 26

¹²Muze chapwille haze Yesu hahwisa awa maliji eswe, yamba kuli tu mbaji jenyi, '' nunachinyingika ngwo kukatuka hama tangwa ali chizomboka chineza mba mwana Mutu mamukunjika mukumuhachila.''³Muze asasendote akwa lutwe nyi makulwana alikungulwile hamwe muchihela cha muka asasendote wa kulutwe wuze atambikile ngwo kaifasi . ⁴Eswe ya chinyonga ngwo amukwate Yesu mukohana kuchisolwesa nyi kumu shiha. ⁵Mumu ambile ngwo, kanda chipwa mu matangwa a chiwanyino, hakwamba ngwo zungo kanda limana ha atu.''⁶Muze Yesu wapwile mu mbetanyi mu zuwo lya simone mukwa mbumba , ⁷muze apwile kumesa , pwo umwe yeza nyi kasaji kamaji kandando enene , yamwanga ha mutwe wenyi. ⁸Mba muze tumbaji jenyi yamona chize ya pwa nyi ufutulo mu mbonge jo nyi kwamba ngwo , ''Mumu ika anenyekela ? ⁹Ayi kate kayilanjisanga ha ndando enene mba mahana kuli akwa lamba.''¹⁰Mba yesu, hakuchinyingika , yamba kuli ayo ngwenyi,''Mumu ika nunamusela mu lamba yono pwo? Mumu kangulingila chuma chipema. ¹¹Nwakukupwa nyi akwa lamba nyi yenu, mba kunushi kupwa nyi yami lyeswe.¹²Mumu muze amwangine maji ha mujimba wami, kana kachilinga hakufunda cha yami. ¹³Chamwenemwene ngunambe kuli yenu, kweswako ali sango lipema malyambujola ku chifuchi cheswe , yuma yize alinga au pwo nyeyo mahanjika mukumwanuka iye.''¹⁴Alyoze umwe hakachi ka kumi nyi ali , wuze atambikile ngwo yunda sakalyote, yaya kuli asasendote akwa lutwe ¹⁵mba yamba , ''yika yize nunazange kungwaha hakwamba ngumukunjike kuli yenu?'' Apezalishile hali iye makumi atatu ambongo ja plata. ¹⁶chize ku ola yize wafupile mwaka upema hanga amukunjike kuli ayo.¹⁷Alyoze hatangwa litangu lya mbolo yize kuyishi futumwiso tumbaji yejile kuli Yesu nyi kwamba ngwo,'' kulihi unazange yetu tululike hanga ukalye chizomboka?'' ¹⁸Yamba ngwenyi, '' yenu muchihunda kuli umwe lunga nyi kwamba kuli iye ngwo, ' Longeshi kamba ngwo ,'' Shimbu yami hiyahetela. I mungupwa nyi chizomboka mu zuwo lye nyi tumbaji twami.'''' ¹⁹Tumbaji yalinga chize chene awalwekele, mba ya lullika chizomboka.²⁰Muze hichapwa chingoloshi, watwamine kumesa kulya nyi tumbaji kumi nyi ali. ²¹shimbu machilya , yamba , '' chamwenemwene ngunambe kuli yenu ngwami umwe hali yenu makangukunjika.'' ²²Apwile nyi chinyengo chinji, aputukile kumuhulisa mweswe hali ayo ngwenyi , '' Mwene yami nyi?''²³Yakumbulula , '' Wuze matata kwoko lyenyi nyi yami mu chenga iye makangukunjiika . ²⁴Mwe Mwana wa mutu maya , mukulita chize chinasonekewa hali iye. Alyoze lamba kuli wuze mutu makunjika Mwana wa Mutu! hapwa hali yoze mutu kachi kaka semukine.'' ²⁵Yundase , wuze makamukunjika yamba ngwenyi, Longeshi yami nyi?'' yamba kuli iye , '' wachihanjika yena mwene.''Shimbu machilya , Yesu wanjile mbolo, wayiwahishile, nyi kuyipalula. yahana kuli tumbaji jenyi nyi kwamba ngwo,'' wenu, lyenu awu wemujimba wami.''²⁷Wanjile musenge nyi kusakwila , yahana kuli ayo nyi kwamba ngwenyi, ''Nwenu enu eswe. ²⁸Mumu awa e manyinga jami wa usendo wuze anamwangana kuli anji ha ukonekeno wa shili. ²⁹Alyoze ngunambe kuli yenu ,chichi kanwa nawa ku mihuko ya vindela , chize ku halyapwila ndo hatangwa lizemunguyinwa chaha nyi yenu muwanangana wa Tata.''³⁰Mba muze te hemba mwaso , atuhukile kuya ku mulundu wa olevwe. ³¹mba Yesu yamba kuli ayo , '' Yenu eswe munu katalinga mu ufuku uno mumu wa yami, mumu chinasonewa , 'Mungu lamba kafunga mba mapanga aku mbunga mamwangana.' ³²Alyoze muze hanguhindwisa, mungukanutetekela ku ngalileya.''³³Alyoze Petulu yamba kuli iye ngwenyi, '' chipwe eswe matalinga mumu hali yena , kungushi katalinga.'' ³⁴Yesu yamba kuli iye ngwenyi, ''chamwenemwene ngunahanjika kuli yenu , ufuku uno , muze ndemba kanda achitambika, kumukalikala yami katatu.'' ³⁵Petulu yamba kuli iye ngwenyi, '' chipwe mungufwa hamwe nyi yena , kungushi kalikala yena nyichimwe .'' Tumbaji eswe yamba chochene.³⁶Hohene Yesu yaya no ku chihela chize anavuluka ngwo Ngetesemane mba yamba kuli tumbaji jenyi,'' Twamenu hano muze ngunayi kuze nyi kulemba.'' ³⁷yambata Petulu nyi ana ali a Zembendeu nyi iye aputukile kupwa nyi chinyengo nyi kulema chikolo mumbunge jo. ³⁸hohene yamba kuli ayo ngwenyi , mbunge yami hiyapwa nyi chinyengo chikolo, ndo ku kufwa. Salenu hano mba nule hamwe nyi yami.''³⁹Wasosolokele ha lutwe chikehe , wafulamanyine , nyi kulemba. Yanba ngwenyi, '' Tata, nyingo chinahashiwa , echenu awuno musenge wu palike hali yami. Hindu kanda chikapwa ngwe yami ngunapale alyoze ngwe yenu unapale.'' ⁴⁰Yeza kuli tumbaji jenyi yawana kali mutulo mba yamba kuli Petulu , '' Kuma, kunwahashile kulaula hamwe nyi yami ha ola yimuwika nyi? ⁴¹Lenu nyi kulemba hanga kanda nunjila mu cheseko. Shipilitu chamwenemwene yatakama , alyoze musunya unazeye.''⁴²Nawa yaya chisuho chamuchali mba ya lemba . Yamba ngwenyi, '' Tata kachi ayi ku yishi kupalika shina munguyinwa, upale wenu wulingiwe.'' ⁴³Wejile nawa yawana kali mu tulo, mumu meso jo kanakapwa akulema. ⁴⁴Wahichikile nawa, yaya chisulo chamuchitatu nyi kulemba nyi kwamba maliji amuwika.⁴⁵Hohene Yesu wejile kuli tumbaji mba yamba kuli ayo ngwo, '' nunachipwe mu tulo nyi kuhwima ? Talenu , ola hiyakundama , mba Mwana wa Mutu ma mukunjika mu moko ja akwa shili. ⁴⁶Hindukenu , tuyenu. Talenu, wuze una ngukunjika kali ha kamwihi.''⁴⁷Shimbu machi hanjika , Yundase , umwe wamuli kumi nyi ali wejile. Mbunga yinene yejile hamuwika nyi yiye yakatukile kuli asasendote akwa kulutwe nyi makulwana ja atu. ejile nyi tutanu nyi mbwechi. ⁴⁸Achi mutu yoze wamukunjikile Yesu wa ahanyine chilayi, '' mweswawo mungumumbeja mwe iye . Mukwatenu.''⁴⁹Hazehene wejile kuli Yesu mba yamba ngwenyi, '' Vulye, Longeshi,!'' mba wamumbenjele. ⁵⁰Yesu yamba kuli iye,'' Mukwetu, linga chize wakaula kulinga.''Hohene ejile ,amukwachile.⁵¹Kutala , umwe wuze wapwile kuli Yesu wolwele kwoko lyenyi , nyi kwanda katana kenyi mba yalamba ndungo wa mukwa asasendote wakulutwe nyi kupatula twitwi lyenyi. ⁵²Hohene Yesu yamba kuli iye, '' Tomeka katana ke mu chindalo, mumu waze eswe manda katana makatoka ku katana. ⁵³Nunachinyonge ngwo chichi kutambika Tata , mba mangutumina ahyana kumi lya tununu nyi tununu aali ambunga ja angelo nyi? ⁵⁴Alyoze mba kuchi soneko muyinanunuka , chocho chatamba kupwa?''⁵⁵Hayize wola Yesu yamba kuli mbunga, '' nunatuhuka kwiza nyi tutana nyi mbwechi nyi kungukwata ngwe muhuza? Matangwa eswe natwamine kunulongesa mu tembele , mba kunwangu kwachile. ⁵⁶Alyoze yeswe ayi yalingika hanga yisoneko ya tu polofeto yi kamanunuke.'' Hohene tumbaji eswe yamuhichika mba ya china.⁵⁷Waze amukwachile Yesu amutwalile kuli mukwa sasendote wa kulutwe Kayafwa, kuze akwa kusonyeka nyi makulwana ali kungulukile. ⁵⁸Alyoze Petulu wamukawile kanonajila ndo kukamwihi nyi zuwo lya mukwa sasendote wa kulutwe. wanjilile mukachi nyi kutwama hashi hamwe nyi tupita hanga akamone songo.⁵⁹Halyapwila asasendote akulutwe nyi makulwana nyi akwa kuyula afupile yela a mahuza hali Yesu hanga akamushihe. ⁶⁰Kawanyine nichimwe, chipwe mahuza anji ejile. Alyoze kulutwe lya shimbu kwejile aali ⁶¹nyi ngwamba ngwo , '' Awuno lunga wambile ngwenyi , 'Ngunahase kwenyeka tembele ya Zambi mba ngukayitunge mumatangwa atatu.''⁶²Sasendote mukwa lutwe wamanyine nyi kwamba kuli iye, '' ku ushi kukumbulula? kuchi wano anase shindakenyo hali yena? '' ⁶³Alyoze Yesu waholele. sasendote mukwa lutwe yamba kuli iye ngwenyi,'' Shingo ngunambe kuli yena mujina lya Zambi wa mwono , tulweke nyingo wuli Kilishitu , Mwana wa Zambi.'' ⁶⁴Yesu wamukumbulwile ,'' yena wachamba. Alyoze ngunanulweke , kukatuka halyapwila munukamona Mwana wa Mutu kanatwama kukwoko lya chindume lya tachi , mba kaneza ha malelwa amwilu.''⁶⁵Hohene sasendote mukwa lutwe wasonyene mahina jenyi mba yamba ngwenyi,'' Hashililika Zambi! kuchi tunafupu nawa yela? Talenu, halyapwila hinwevwa ku shililika chenyi. ⁶⁶kuchi nunachinyonge?'' ya kumbulula nyi kwamba ngwo , '' kanatela kufwa.''⁶⁷Hohene ya mufwilila mate ha meso jenyi mba yamumbufula nyi ku mulamba mbangala, ⁶⁸mba yamba ngwo, '' Pulofeteza kuli yetu , Yena Kilishitu. Iya wakulamba?''⁶⁹Halyapwila Petulu watwamine haze lya zuwo, mba ndungo wa mwana pwo wejile kuli iye nyi kwamba ngwo,'' Nyi yena wapwile hamwe nyi Yesu wa Ngalileya.'' ⁷⁰Alyoze walikalile kumeso jo eswe, kwamba ngwenyi,'' Kuna chinyingikine chize unambe.''⁷¹Muze te hatuhuka haze mushi lya senge, mukwo ndungo wapwo wamumwene yamba kuli waze apwileko ,'' yono lunga wapwile hamwe nyi Yesu wa ku Nazaleta.'' ⁷²Nawa walikalile nyi shingo ngwenyi, chanyingikine yono mutu!''⁷³Halyapwila kulutwe lya ola yikehe waze apwile kumana kukamwihi ejile yamba kuli Petulu, '' Chamwenemwene nyi yena nawa uli umwe wa kuli ayo, mumu kuhanjika che china kusolola .'' ⁷⁴Hohene yaputuka kushingana nyi kulishinga ngwenyi ,'' Chamunyingikine yono mutu,'' mba hazehene ndemba watambikile . ⁷⁵Petulu wewulukile maliji waze Yesu ambile ,'' Shimbu kanda ndemba achitambika mukalikala yami katatu.'' Hohene watuhukile haze mba yalila chikolo.

Chapter 27

¹Muze chimeneneme chahate , asasendote nyi akwa kuyula ja watu yatwamine punga hali Yesu ngwo amushihe . ²Yamukasa , yamutwala , nyi kumuhana kumoko ja nguvulu Pilatu .³hohene Yundase , yoze wamukunjikile , hakumona ngwenyi hamuhisa Yesu , yalikonekena nyi kuhilwisa mbongo makumi atatu ja pulata kuli asasendote nyi makulwana. ⁴Nyi kwamba ngwo, '' Hingunavulumuna mumu ngunakunjika manyinga ja mutu yono keshi mulonga .'' Ayo yamnba ngwo , '' Yika ayo kuli yetu ? chitale yenamwene .'' ⁵Yambila hashi mbongo ja pulata mu tembele , yakatuka nyi kuya mu kulisukika.⁶Mba asasendote ambachile mbongo ja pulata nyi kwamba ngwo , '' kuchatelele kusa ndando mu mulambu ya tembele mumu hi ndando ya manyinga ''' ⁷Yashimutwila wano maliji hamuwika , nyi kulanda nyi mbongo wande wa tengi hanga ukapwe chifuka cha yilambala. ⁸Mumu wachino jina lya wande kakuwamba ngwo, '' wande wa manyinga '' kuheta nyi lino tangwa.⁹Mba yize yahanjikile kapulofeta Yelemiya yihetesee , kwamba ngwo, '' Anjile makumi atatu a pulatu , ndando yize amuselele kuli ana ja Isalele , ¹⁰nyi kuhana ku wande wa tengi , ngwe muze Mwene ahanjikile nhali yami.''¹¹Mba Yesu mamana ku meso ja nguvulu , nyi a nguvulu yamuhulisa ngwo , '' Yena mwanangana wa a yunda ?'' Yesu ya akumbulula ngwenyi , '' chena cho nwamba .'' ¹²Muze asasendote nyi ma kulwana amusumine , kakakumbulwile . ¹³Mba Pilatu yamba kuli yiye , ngwenyi, '' Waivwile milonga yize ana ku hane? ¹⁴Mba kakawakumbulwile chipwe liji limuwika , chocho nguvulu yalikomokena chikolo.¹⁵Alyoze hachiwanyino nguvulu kapwile nyi ndako ya kutuhwisa funge umuwika yoze mbunga yinafupu . ¹⁶Hayize shimbu kwapwile funge umwe jina lyenyi Mbalamba .¹⁷Muze akungulukile eswe hamuwika , Pilatu yamba kuli ayo ngwo, Yiya munafupe ngunu tuwishile ? Mbalamba , chipwe Yesu yoze jina lyenyi Kilishitu ?'' ¹⁸Mumu kanyingikine ngwo hamukunjika Yesu ha mulonga wa ukwa. ¹⁹Mumu shimbu kanachitwama ha chitwamo cha upatwilo wa milonga , pwo lyenyi yatuma maliji kuli yiye nyi kwamba ngwo , '' kanda ulinga nyi chimwe kuli yono mutu wa ululi. Mumu namona lamba linji musono hamukunda wa chiloto napwanga nacho hali yiye.''²⁰Mba asasendote nyi makulwana yakununa mbunga nyi kuhula Mbalamba , Nyikuzanga ngwo Yesu amushahe. ²¹Nguvulu yawahulisa ngwenyi, ''Yiya hakachi ka wano aali nuna fupu hanga ngunutuswile?'' Yamba ngwo , '' Mbalamba .'' ²²Pilatu yawakumbulula ngwenyi, '' Yika mu ngulinga nyi Yesu yono akusanyika ngwo Kilishitu ?'' Yakumbulula ngwo, '' Muhachikenu ha kulusu.''²³Yamba ngwenyi , '' Mumu waka , chuma muka chipi alinga ? '' Mba yakololoka ngwo , '' muhachikenu ha kulusu'' ²⁴Muze Pilatu amwene ngwenyi yakwihi anandeho , alyoze chizungozungo muchikatuka, yambata meya , yasana ku moko kulutwe ya punga , nyi kwamba ngwenyi , '' chishi nyi mulonga nyi manyinga ja yono mutu wa ululi . Munachimono.''²⁵Atu eswe yahanjika ngwo, '' Manyinga jennyi apwe hali yetu nyi ana jetu .'' ²⁶Nyi kutusula Mbalamba kuli ayo , mba yamunjika nyi kumuhana kuli ayo ngwo amuhachike ha kulusu.²⁷Hohene maswalale yambata Yesu nyi kumutwala ku zuwo lya wangana nyi kukungulula chihuji cha maswalale muchikunguluka . ²⁸Yamuzula mazalo jenyi nyi kumujika hina lya ngengu. ²⁹Yayinda chipangula cha mingonga nyi kumujika kumutwe, nyi lumbungo mu kwoko lyenyi lya chindume . Yalyondela kuli yiye nyi kumukekuna ngwo , '' yena mwanangana wa yundeya!''³⁰Yamufwilila mate , yambata lumbongo nyi kumulamba kumutwe. ³¹Muze te hamukekuna, yamuzula hina nyi kumujika mazalo jenyi nyi kumutwala mukumuhachika ha kulusu.³²Muze atuhukile , yawana mutu wafuma ku Selena jina lyenyi Semone , yoze yamushijila kuya no hanga ambate kulusu . ³³Ha kuheta kuma jina lyako Ngolongota , chize chinalumbunuka ngwo '' chihela cha kola.'' ³⁴Yamwaha vinyu yakunwa yakuchinga nyi kasashiso . Alyoze muze kayipanjika , kakanwine.³⁵Muze hamuhachika ha kulusu , yalyanyina mazalo jenyi nyi kutelaho chela, ³⁶nyi kutwama nyi nyikumulayilako. ³⁷Helu lyamutwe wenyi yasaho chize hamusuma nacho , chize chakusoneka ngwo, '' yono Yesu Mwanangana wa a Yunda .''³⁸Yamuhachika nyi mihuza aali nyi yiye , umuwika ku chindume chenyi nyi mukwo ku chimese . ³⁹Waze apwile nyi kupalika yamushililika nyi kuhunga mitwe jo. ⁴⁰Nyi kwamba ngwo, '' yena wakwonona tembele nyi kwangulula mu matangwa atatu , lilamwine yenamwene ! Ngwe uli mwana wa Zambi , sunuka aho hakulusu!''⁴¹Chizechene nhyi asasendote newo kapwile nyi kumukekuna, kumuwika nyi akusonyeka nyi maku lwana , nyi kwamba ngwo , ⁴²''Walamwinyine akwo , mba kahashile kulilamwina mwene. Yiye Mwanangana wakwa Isalele, Asunuke hakulusu , nyi mba mutumufulyela.⁴³Wakololokele muli Zambi , echenu Zambi amupulule halyapwila , nyingwe Zambi machitayiza kumukasununa, Mumu kahanjikile ngwenyi , ' Nguli mwana wa Zambi ''' ⁴⁴Chimuwika nyi waze mihuza amuhachikile nenyi newo amuchomekele nyi maliji.⁴⁵Mba mu wola yamuchisambano mulima yejile hashi heswe ndo ku ola yamuchilivwa. ⁴⁶Ha wola yamuchilivwa, Yesu watetele nyi liji linene ngwo , '' Eli, Eli, lambatani ?'' chize chinalumbunuka ngwo , ''Zambi yami,Zambi yami, kuchi te mwangwehukila?'' ⁴⁷Muze amwe akuli waze amanyineko achivwile , '' Yono kanatambika Eliya.''⁴⁸Haze hene umwe yazomboka nyi kumbata shiponja, yayizalisa nyi vinyu yapangaminya , yayisa ku lumbunga nyi kumwaha ngwo anwe. ⁴⁹Alyoze waze asalileho hahanjika ngwo , Muhichikenu uka wenyi. Echenu tutale nyingwe Eliya meza nyi kumulamwina .'' ⁵⁰Yesu watetele nawa nyi liji linene nyi kwecha shipilitu yenyi .⁵¹Hohene , hina lya mutembele lyapulikile hakachi kufuma kwilu nyi kuheta hashi , nyi chifuchi vhanyikishile , nyi mawe apalukile. ⁵²Nyi mafuka kazulukile , nyi mijimba ya waze asandu apombele tulo kanaka hinduka . ⁵³Kanakatuhuka mu mafuka jo kulutwe ya kuhinduka chenyi, kanakanjila mu limbo lisandu, nyi kusoloka kuli annji.⁵⁴Muze kapitau nyi waze apwile nyi kumutala Yesu amwene kunyika nyi yiko yalingikile , yevwile woma wunji nyi kwamba ngwo, '' chamwenemwene yono kapwile mwana Zambi .'' ⁵⁵Mapwo anji amukawile Yesu kufuma ku Ngalileya waze ayile nyi kumufunga kapwile nyi kutalila hasuku. ⁵⁶Hakachi kwo hapwile Maliya ka Mandala , Maliya naye wa Tiyangu nyi Joze, nyi naye wa ana ja Zembendeu.⁵⁷Muze te tangwa hilyatoka , kwejile lunga pichi wa ku Alimetiya , jina lyenyi Jose , yoze wapwile kambajika Yesu . ⁵⁸Wahanjikile nyi Pilatu nyi kwita mujimba wa Yesu . Mba pilatu wa lyekele ngwenyi amwehe.⁵⁹Jose wambachile mujimba , wamuvungile ha hina lipema lya linyu, ⁶⁰nyi kuwusa mu fuka lyenyi lyaha lize atotele muliwe. Walangumwinyineko liwe linene lize ku chikolo cha fuka nyi kukatuka nyi kuya . ⁶¹Maliya ka Mandala nyi Maliya muku kanakapwako , kanakatwama ku sali ya fuka.⁶²Tangwa liko lya kahwileko , lize lyapwile tangwa lya kufuma lize lya kululika , asasendote nyi Afwaliseu alikungulwile hamuwika nyi Pilatu . ⁶³Yahanjika ngwo '' Mwene , tunewuluka shimbu yono muka kwonga wambile shimbu apwile nyi mwono , ngwenyi , kulutwe lyamatangwa atatu makahinduka .' ⁶⁴Shikaho ambenu keshika akoleke fuka ndo kutangwa lya muchitatu, nyingwe ka tumbaji twenyi meza ufuku nyi kumwiyamo nyi kwamba kuli atu ngwo , '' Hahinduka mukachi ka afu, ' Mba kulumbuka chisula muchinyana kulumbuka chitangu.''⁶⁵Pilatu wambile kuli ayo ngwenyi , ''Tulayi muli no. Yenu mu kalikoleke mumu nunanyingika.'' ⁶⁶Ayo ayile nyi kukoloka fuka , nyi kusako liwe nyi kusako tulayi.

Chapter 28

¹Achi kulutwe lya sambata , shimbu kwaputukile kutemwoka hatangwa litangu lya Semana , Maliya ka Mandala nyi Maliya mukwo ayile nyi kutala ku fuka . ²Kumanyi , kwapwile minyiko yinene, mumu mungelo wa mwene wahulumukine mwilu yeza kwalumuna liwe ku chikolo , yatwamaho.³Kusoloka chenyi chapwile ngwe mihenyo , nyi mazalo jenyi atoma ngwe wanda. ⁴Mba akwa kufunga kufuka achikimine nyi woma nyi alumukine ngwe afu.⁵Mungelo wahanjikile nyi mapwo wambile ngwenyi , '' kanda nwivwa woma , mumu ngunanyingika ngwami nunafupu Yesu , yoze anakahachila hakulusu . ⁶Amuno keshimo mumu hahinduka , chize chene ngwe ambile . Tweyenu nutale hano haze apombanga Mwene . ⁷Yenu nyi kawashi mukambulwile tumbaji jenyi ngwenu , 'Hahinduka mukachi ka afu . Talenu iye manutetekela ku Ngalileya. Kuze munukamu wana.'Talenu ,hina nwambulwila.''⁸O akatukile nyi kawashi ku fuka nyi woma nyi kuwahilila kunene, azombokele mu kwambulwila tumbaji jenyi. ⁹Kumanyi , Yesu wa atakanyine nyi kwamba ngwenyi , '' Vulye !'' mapwo amukundamine , amukwachile kumolu nyi kumuwaila . ¹⁰Hohene Yesu wambile kuli ayo ngwenyi, '' kanda nwivwa woma . Yenu nukambulwile mandumbu jami aye ku Ngalileya . Kwenako makangumona.''¹¹Shimbu mapwo machiya , amwene akulitulayi ayile ku chihunda nyi kwambulwila asasendote yuma yeswe ize yasolokele. ¹²Muze hakunguluka hamwe nyi makulwana nyi kutwama punga , ahanyine mbongo jinji kuli maswalale . ¹³nyi kwalweza ngwo , '' Ambenu ngwenu , 'Tumbaji ke zanga ha ufuku kamwiyanga shimbu yetu te tuli mutulo.¹⁴'Nyi kachi chino muchiheta ku matwi ja nguvulu , mutumukumuna mutu nulamwina ku yipikalo yeswe . ¹⁵Maswalale atambwile mbongo alingile chize chene ngwe aalongesele. Niliji lino linafumana hakachi ka Ayunda ndo kutangwa lino.¹⁶Alyoze e tumbaji kumi nyi umuwika ayle ku Ngalileya , ku mulundu uze aashikile kulu kuli Yesu . ¹⁷Muze amumwene amuwahilile , alyoze amwe ayambashanine.¹⁸Yesu wakundamine kuli ayo nyi kuhanjika kuli ayo ngwenyi , '' Haanangwehe yiyulo yeswe mwilu nyi hashi . ¹⁹Keshika yenu nukatayise tumbaji a ku mavungu eswe . Nuka papachise mu jina lya Tata, nyi lya Mwana, nyi lya Shipilitu Musandu.²⁰Nukalongese kufuma yuma yeswe yize nanuhele. Nyingikenu, Ami kunguli hamuwika nyi yenu matangwa ewe ndo kumanunuka cha mwaka.''

Mark

Chapter 1

¹Uno we uputukilo wasango lipema lya Yesu Kilishitu, mwe mwana wa Zambi. ²Ngwechize chinasonewa kuli Ayisaya kapolofeto, '' tala yami ngunatumu kanganda kami kulutwe lya meso je, yoze yiye makalulika jila yiye makalulika jila ye kulutwe lye. ³Liji lya yoze unakolojoka mupuya, ngwo lulikenu mujila ya mwene!''⁴Yowano wejile, wapapachishile mupuya nyikwambujola upapachiso wa ukonekeno wa shili. ⁵Chifuchi cheswe cha yundeya nyi eswe akwa Yelusalema atuhukile kuli yiye. Eswe apapachishile mukalwiji wa Yodawu, ayo te kanashikisa milonga yo. ⁶Yowanu wazalile mazalo awona wa kamelu nyi muya wa lambu kujingilika mu zalilo yenyi, nyi kulya chenyi Makumbi nyi Wuchi wamumusenge.⁷Aye wambujolele ngwenyi, ''wumuwika kumeza kunyima yayami yoze wahyana yami; lusapo wakuhako jenyi chatambile kumika nyi kumujitula. ⁸Chamwenemwene yami hinanupapachisa mumeya alyoze yiye makanupapachisa Shipilitu Musandu.''⁹Chasolokele ha matangwa waze Yesu wejile kukatuka ku Nazale, limbo lya mu Galileya, yamu papachisa mu Yodawu. ¹⁰Hazehene hakutuhuka mumeya, yamona malilu akwazuluka nyi Spilitu Musandu ngwe katele kanakahulumuka hali yiye. ¹¹Liji lyejile mumalilu ngwo, ''yena uli mwanami. Nakuzanga chikolo, muliyena ngunawahilila.''¹²Mba hazehene Shipilitu Musandu yamushinjikila mu puya. ¹³Yiye wapwile mupuya matangwa makumi awana. amwesekele kuli Satana. Wapwile hamuwika nyi ngongo; nyi angelo amukalakalile.¹⁴Muze te Yowano hamukasa muzuwo lya ufunge, Yesu wejile mu Galileya nyi kwambulula sango lipema lya wanangana wa Zambi. ¹⁵Ngwenyi, ''mwaka wunamanunuka, wanangana wa Zambi hiwakundama. Likonekenenu nufulyele sango lipema.''¹⁶Muze apwile nyi kwenda kusesa lya chitende cha Galileya, yamona Semone nyi mwanakwo Andelewu kanatela lyoji mu chitende, mumumayo apwile akwakuta yishi. ¹⁷Yesu wambile kuli ayo, ''tweyenu, ngukawulenu mba mungunupwisa akwakutela atu.'' ¹⁸Hazehene yahichika moji jo, yamukawula.¹⁹Yesu hakusenya hakehe kulutwe, yamona Tiyangu mwana Zebedewu nyi mwanakwo Yowano mu ulungu nyikukasa moji jo. ²⁰Hazehene yatambika nyi ayo yahichika tato Zebedewu mu ulungu hamuwika nyi ngamba, yamukawula.²¹Mba anjilile mu Kapenamu, ha tangwa lya sambata, Yesu wanjilile mu sunangonga nyi kulongesa. ²²Ayo alishimwokene ha longeso lyenyi, mumu kalongesele ngwe umwe uli nyichiyulo hi ngwe alongeshi ali nyichiyulo.²³Mba hazehene musunangonga yo mwapwile umwe lunga mukwa mahamba. Wakololokele, ²⁴ngwenyi, ''Yetu nyi yena tekuchi Yesu kanazale? Uneza nyikutwenyeka nyi? Ngunakunyingika. Yena mwana Zambi musandu!'' ²⁵Yesu yatenukina hamba ngwenyi, ''hola kulu! Utuhuke muli yiye. ²⁶Hamba wamulimbwile hashi nyikutuhuka muli yiye nyikulila nyiliji lyakukololoka.²⁷Atu eswe yalikomokena, yalihula umwe nyimukwo ngwo, '' chino chika? Longeso lino lyaha lya chiyulo! Mumu mahanjika kuli mahamba kana mwononokena. ²⁸Lufuma wenyi wayile chifuchi cheswe cha Galileya.²⁹Muze te hatuhuka mu sunangonga, yanjila muzuwo lya semone nyi Andelewu, hamuwika nyi Tiyangu nyi Yowano. ³⁰Acho nayeweno wa Semone kanapombo nyi kachiki, hazehene yamwambulwila yikola yenyi. ³¹Yesu wejile, wamukwachile ha kwoko lyenyi, nyikumuhindwisa; nyikachiki yamukatuka, mba waputukile kwazachila.³²Chize chingoloshi hakunjila chatangwa, yaneha kuli yiye mweji eswe nyi waze apwile nyi mahamba. ³³Limbo lyeswe yakungulukila kuchikolo. ³⁴Yiye wawukile miyeji anji nyi misongo yeka nyi yeka, yatuhwisa mahamba anji, mba kakatayijishile mahamba kuhanjika mumu kamunyingikine.³⁵Hachimenemene shimbu kuchili milima; yahinduka, yaya kuma kumwe kufwashi yawukawenyi walembele. ³⁶Semone nyiwaze apwile hamwe nenyi yamukawula. ³⁷Yamuwana nyikwamba kuli yiye ngwo, '''atu eswe kanakufupu.''³⁸Yiye yamba kuli ayo, tuyenu kweka kuyihunda kweka yakulisulangana, hanga tukambujoleko nawa; mumu hachino chechuma hingunejila. ³⁹Yiye yanjila mu chihunda cheswe lya Ngalileya, nyi kwambujola sango lipema mu masunangonga nyi kutuhwisa mahamba.⁴⁰Mukwa mbumba wejile kuli yiye. Walyumbele hashi ngwenyi, '' nyi unawahilila, muhasa kungu pemesa. ⁴¹Yesu yamuvwila keke, yolola kwoko lyenyi yamusa minwe ngwenyi, ''ngunawahilila.'' pwako mupema! ⁴²Hazehene mbumba yamukatukile, nyiyiye yapwa mupema.⁴³Yesu yamukanyamisa chikolo mba yamwecha. ⁴⁴Ngwenyi, ''kanda ukamba nyichimwe kuli nyimweumwe. Alyoze yako ukalisolole kuli sasendote ukalambule ha ku kupemesa cha chize mose hanambe, chikapwe shindakenyo kulli ayo.⁴⁵Alyoze hatuhuka, yaputuka kuchambulula chinji che chuma, chocho yesu kahashile kujila mulimbo nyikuheta kumeso ja atu nawa,alyoze wapwile haze mupuya, atu apwile nyi kwizaza kuli yiye aku malumbu kweswe.

Chapter 2

¹Muze ejile cheka ku kapenaume te himwapalika matanwga akehe , evwile ngwo ku zuwo ali. ²Atu anji ali kungulwileko nyi kuzalisako too , nyi kuchikolo ,Yesu yahanjika liji kuli ayo .³Malunga amwe kejile kuli yiye nyi ku neha lunga waka lepa , atu awana amu mbachile . ⁴Muze ahonene kuheta hakamwihi nyi Yiye mumu ha unji watu , atuwile fiulumba lya pwile helu lya Yesu, nyi muze te halokola chituwa helu, azezumwine chisalo haze apombele lunga waka lepa.⁵Hakumona ufulyelo wo, yesu yamba kuli muka lepa ,'' mwanami shili je hajikonekena ''. ⁶Amwe akuli akwa ku sonyeka atwamine kuze , ayo anyongene mumbunge jo , '' ⁷Kuchi yono lunga wa hanjika mujila yino ? kana shilika zambi! yiya makonekela shili alyoze zambi wika?''⁸Hazehene , Yesu mu shipilitu yenyi wanyingikine amambunge jo. wambile kuli ayo ngwenyi , '' yika nuna nyonge na chino mumbunge yenu ? ⁹Chika chize chashi kwamba kuli yono lunga waka lepa , ngwami, ' hakukonekena milonga ye ; nyi shina kwamba ngwami ; katuka , anda chisalo che wende'?¹⁰Alyoze nunyingike ngwenu mwe mwana mutu chiyulo akwete hano hashi cha kukonekena shili , yamba kuli mukwa kalepa ¹¹Ngwenyi , '' kuli yena ngunambe ngwami , kutuka anda chisalo che , yako kuzuwo lye.'' ¹²yiye hazehene wa katukile nyi kwanda chisalo chenyi , nyi kutuhuka haze lya zuwo kumeso lya mbunga yeswe,chocho eswe alishimwokene achikimine nyi ku chichi myeka zambi , ngwo, '' kanda tuchi mona kam nyi limwe tangwa''¹³Yiye watuhukile nawa mukuya ku sesa lya chitende , nyi mbunga yeswe yejile kuli iye , iye walwezele . ¹⁴Shimbu machi palika kuchitende , wamwene levi mwana wa Alefweu kana twama kuzuwo lyalijimu , yamba kuli yiye ngwenyi , '' ngukaule'' iye wakatukile wamukawile.¹⁵Yesu wapwile nyi kulya muzuwo lya levi , akwa kufwetesa lijimu anji nyi yivulumunyi atwamine kumesa hamwe nyi Yesu nyi tumbaji twenyi , mumu apwile anji no amukawile. ¹⁶Mba muze akwakusonyeka afwaliseu , amumwene kanali nyi ivuluminyi nyi akwa kufwesa lijimu, ambile kuli tumbaji twenyi ngwo, '' Ngwe kuchi akulya nyi ivulumunyi,?¹⁷Muze Yesu wachivwile , wambile kuli ayo ngwenyi, '' Atu waze akutakama keshi ufupa mbuki , alyoze waze akuyiza . che jile nyi kutambika akwa ululi alyoze nejile nyi ku tambika yi vulumunyi ''¹⁸tumbaji twa yoano nyi afwaliseu apwile nyi kuli twamina kulya . Amwe ejile yamba kuli yiye ngwo ,kuchi te tumbaji twa yoano nyi afwaliseu kakuli twamina kulya alyoze ayena kaa. ¹⁹Yesu yakumbulula ngwenyi , Atu ja sandungi ma twama cha ku hona kulya shimbu achili nyi mwe sandungi nyi? '' shimbu ayo achili hamuwika nyi mwe sandungi , katelele kulitwamina kulya .²⁰Alyoze matangwa makeza muze mwe sandungi ma kamu chiza kuli alyo , chocho hamatangwa waze , makalitwamina kulya . ²¹Nyi umwe matongela chando cha hina lize lyaha ha hina likulu. Nyi ngwe kaa , chanda chikulu muchipulika kukatuka ku chando chaha nyi chituwa muchipwa chinene ,²²Nyi umwe malonga vinyi ya ha mutuku ja malumbu akulu mumu vinyu ya ha muyi mengununa tuku ja malambu . Nyi vinyu nyi tuku muyi lyo nwona .²³hamatangwa lya sambata , yiye wapalikile ndusu ; mu minda , nyi tumbaji twenyi a hulwile mwitwe ya mbuto . ²⁴Afwliseu yambile kuli Yiye ngwo , '' tala, ku chi te analingi hatangwa lya sambata chize ku chalitele nyi shimbi ?''²⁵Yiye wambile kuli ayo ngwenyi , '' kunwatangile nyi limwe tangwa chize alingile ndavita muze a honene evwile zala , yiye nyi waze apwile hamwe nenyi? ²⁶ngwe chize anjilile muzuwo lya Zambi , hamatangwa ja sasendote mukwa lutwe abiatale , alile mbolo ja kutumbyeka jize kuchalitele nyi shimbi kulya shina hali asasendote wika? yahana nawa kuli waze apwile hamwe nenyi ?''²⁷Yiye yamba kuli ayo ngwenyi atangile sambata hali atu , hi atuko hali sambata . ²⁸Kashika mwe Mwana mutu yiye mwenya sambata nawa''.

Chapter 3

¹Yesu yanjila cheka nawa musunangonga,mwapwile nyi mutu wa kwoko hili nasosewa. ²Ayo mulayilila nyi kachi mamuwuka ha tangwa lya sambata hanga amuwanyine mulonga.³Yesu yamba kuli lunnga wapwile nyi kwoko lya ku sosewa ngwenyi, ''katuka umane mukachi ka eswe.'' ⁴Mba yamba kwatu ngwenyi','' muchilita nyishimbi kulinga yipema hatangwa lya sambata nyi shina kushiha?''mba yahola kulungunga.⁵Muze yiye watalatalile nyi wutenu, nyi kwivwa chinyengo ha kukala cha mbunge jo, nyi yiye wambile kuli lunga, ''olola kwoko lye ''.Yiye yolola, nyi kwoko lyenyi lyehindukile. ⁶Afalisewu atukile nyi haze hene nyi a-heloda amutwamine punga hamuwika akahase kumwonona.⁷Mba yesu, yakatuka hamwika nyi tumbaji twenyi,ayile kuchitende,nyi mbunga ya atu yamukawile kutuka kungalileya nyiku tukakuyundeya. ⁸Nyi kutuka muyelusalema nyi kutuka muyindumeya nyi kuze kanda lya yotawu nyi waze aku chifuchi cha kujingilika telu nyi sendone.Chizavu chinene ha kwivwa yuma yinene halinga, yeza kuli yiye.⁹Yiye yatuma tumbaji twenyi hanga amusele wato amanemo mumu hambunga, hanga kechi kumushinjeka. ¹⁰Mumu te hawuka anji, chocho waze eswe akwa upupilo yamuuzukila hanga amuse minwe.¹¹Heswaho minanyi yaluchisa yamumwene ,yafulamanyine kumeso jenyi kukololoka, ngwo,''yena mwana zambi''. ¹²Yiye yakanjikiza chikolo hanga kanda amusolola.¹³Yiye yakanduka ha mulundu, wasanyikile waze apalile, nyi ayo ejile kuliyiye. ¹⁴Yiye watongwele kumi nyi ali {waze atongwele kupwa tumbaji} akapwe nenyi hanga akatume mukwambujola sango lipema. ¹⁵Hanga akapwe nyi chiyulo chakutuwisa mahamba. ¹⁶Yiye yatongola kumi nyi ali:semone, yiye yamuluka jina likwo ngwenyi petulu.¹⁷Tiangu mwana wa zebedewu, nyi yoano mwanakwo jya tiangu, yamu luka mjina likwo ngwenyi mbaoaneje, linalumbunuka ngwo, aana ja kulunguza. ¹⁸Nyi andelewu, fwilipu nyi tiangu mwana alefweu,tatewu semone ka-zelo. ¹⁹Nyi yundase ka keliyote , yoze te mamukujika.²⁰Mba yanjila muzuwo, nyi mbunga yiyi kunguluka cheka nawa,chocho kahashile chipwe hakutambwila kulya. ²¹Muze chisemuka chenyi achivwile, ya vumbuka nyi kumu kwata, ayo yamba ngwo, ''kanazaluka''. ²²Mulongeshi jashimbi waze te ejile kukatuka ku yelusalema ambile ngwo, ''mbelezepu alinenyi'' chikwo ngwo, ''katuwisa ma hamba nyi mwe mwata wa mahamba.²³Yesu wasanyikile kuli aye wambile kuli ayo nyi yishima, ngwenyi, ''ngwe kuchi satana mahasa kutuwisa satana?. ²⁴Nyi kachi wanangana mulihandununa wene, nyawuze wanangana wu chikeza kamana. ²⁵Nyi kachi akwa zuwo malihandununa ene, akwa zuwo lize keshi kahasa kumana.²⁶Nyi kachi satana malikatukila mwene, hali handununa keshi kuhasa kumana, alyoze kumujimuwa. ²⁷Alyoze nyiwumwe mahasa kunjila mu zuwo lya chitakame akeye yikwata yenyi shina hatangu makasa chitakame,mba hohene meya mu zuwo lyenyi.²⁸Chamwenemwene ngunambe kuli yenu, shili ya ana jia atu eswe kumakakonekena, chipwe nyiku shilika cheswe mashililika cheswe aku hanjika. ²⁹Mba yoze mweswe mashililika mwiku usandu kechikamukonekena , alyoze makahisa nyi mulonga waya myaka. ³⁰Yesu yamba chino mumu ayo ambile ngwo, ''kali nyi mwiku wa lichisa.³¹Naye nyi anakwo kejile nyi kumana haze.Amutuminyina kanganda amusanyike. ³²Nyi mbunga yinene yatwamine hakamwihi nyi yiye, amwambile ngwo,'' noko nyi anakwenu kali haze,kanakufupu.³³Yiye wakumbulwile ngwenyi,'' ayo aya amama nyi anakwetu?''. ³⁴Yiye yatala tala waze atwamine nyi kumujinguluka yamba ngwenyi,'' talunu, wano e anakwetu nyi mama!. ³⁵Mweswawo malinga wupale wa Zambi, yiye ye mwana akwetu, nyi ndumbwami, nyi mama''.

Chapter 4

¹Chekanawa waputukile kuwalongesa kusesa lia chitende mbunga yinene akungulukile kuli iye.Chocho wanjilile mu ulungu watwaminemo ha chitende,nyi mbunga yeswe apwile hehi nyi chitende hashi. ²Yiye walongesele yuma jinji nyi yishimo wambile kuli ayo mulongeso lye nyi ngwenyi.³Yivwenu chikuwa watuhukile mukuwa. ⁴Nyi shimbu akawile, yimwe yaholokele kusesa lya jila, nyi tujila ejile, ayi takishile. ⁵Yikwo yaholokele homa ha mawe, haze kuyapwile nyi mavu anji.Nyi haze hene yasokele, ndama ya mavu.⁶Muze tangwa lya jumbukile,yapapiwile, momo kuyapwile nyi miji, yomine. ⁷Yikwo yahololokele hakachi hamingonga, yatatukile, yayikekeselele, kuyemine mbuto.⁸Yikwo yahololokele ha mavu apema yemine mbuto nyi kusoka nyi kutatuka yemine yimwe makumi atatu, nyi yikwo makumi asambano, nyi yikwo kulakanji. ⁹Yiye wambile ngenyi,'' yoze uli nyi matwi akwivwa,evwe!''¹⁰Muze apwile wukawenyi, waze amu jingilikile hamwe nyi kumi nyi alyi amu hulile hakutwala kuyishima. ¹¹Yiye wambile ku ayo ngwenyi, ''hana nwehecho kunyingika chimbikilo wanangana wa zambi. Alyoze kuli waze ali haze yuma yeswe kakuyilinga nyi yishima. ¹²Hanga hakutala aka tale, alyoze kechi kamona, mba hakwivwa akevwe, alyoze kechi kanyingika,kuchina hanji malumuka ma akonekeneko.¹³Iye wambile kuli ayo ngwenyi, '' kumwanyingikine chishima chino nyi?mba ngwe kuchina munu nyingika yishima yeswe?'' ¹⁴Chikuwa makuwa lye liji. ¹⁵Waze kusesa lya jila,haze makuwa liji, muze te hevwe, haze hene satana meza, machiza lye liji hachikuwa mumbunge jo.¹⁶Waze chizechene ma akuwa homa hamawe, waze muze te hevwa lye liji, haze hene malitambula nyi uwahililo. ¹⁷O keshi nyi mizhi muli ayo ene, alyoze manyongonona hakashimbu. Kulutwe lya chize muze luyinda hanji yikumwiono muyiza mumu halya liji,hazehene matalinga.¹⁸Akwo waze makuwa hachi kami ngonga wano waze te hanevu lya liji, ¹⁹alyoze yipikalo ya mwaka uno nyi kwonga chawupite nyi wusolo wa yuma yikwo hakunjila muyiketesa lye liji,mulikanda. ²⁰Waze maakuwa hamavu apema waze mevwa lye liji, malitambula mema mbuto ,amwe makumi atatu, mukwo makumi masambano, nyimu kwo kalukaji.²¹Yiye wambile kuli ayo ngwenyi, ''maneha ndeya hanga ayise mushi ya chisoka nyi mushi yaka hela nyi?nehenu nuyise hachi twamo chayo. ²²Mumu chuma cha kuswana chize kachisolola chakuhi nyi chimwe, chipwe kahengekele chuma shina hanga chikasoloke nyichimwe. ²³Kachi wumu uli nyi matwi akwivwa,evwe!''²⁴Yiye wambile ayo ngwenyi,''kanyamenu hachize munwivwa, nyi cheseko chize munwese nacho kumaka nweseka nyi kuli yenu nwakwivwa, kumakanu wezela yikwo. ²⁵Mumu mweswe ukwete, kumaka mwahayinji, nyi yoze keshi nacho kumaka muchizacho.²⁶Yiye wambile ngwenyi,''chocho wunapu wanangana wazambi ngwe kachi mutu makuwa mbuto hashi . ²⁷Mba maya tulo ufuku mahinduka mwaka, nyi mbuto muyisoka nyikusuhwa,kanyingikine ngwe chize yakutatuka. ²⁸Mumu hashi kuhakwima mbuto ya hohene :hatangu mafwo , kulutwe lya chize mutwe.Kulutwe lya chize lunona mwa to ha mutwe. ²⁹Alyoze muze mbuto muyihia,hohene matumisa kwengo mumu kucha hicheza .''³⁰Yiye wambile ngwenyi,'' chika mutupwisa wanangana wa Zambi, hanji nyi chishima chika mutu tesa? . ³¹Ngwe lunona wa mosetate, yoze, muze mamukuwa hashi,makeha kuhyana mbuto jeswe jili hashi. ³²Alyoze, muze hamukuwa, matatuka wahyana yiputa yeswe,matangala mitango yinene, chocho tuli a mwila mahasa kutwama mu chizulye chawo.''³³Mba nyi yishima yinji ngwe yino wahanjikile lye liji kuli ayo, nyi kulita nyi kuhasa cho, ³⁴kahanjikile kuli ayo shina nyi chishima.Mba muze wapwile wukawenyi kalumbunwine yeswe kutu mbaji jenyi.³⁵Ha tangwa lizelyene, muze hapwile chingoloshi, yamba kuli ayo ngwenyi,'' tuzawukenu tuye musali .'' ³⁶Mba yahichika mbunga, yamu twala hamwe no ulungu . Chizechene ngwe apwile nyi mato akwo nawa a pwile hamwe nenyi. ³⁷Kwejile kakundukundu munene wa fuji, nyi mikanya ya supwo kelele mu ulungu chocho waputukile kuzala nyi meya .³⁸Yesu wapwile kunyima, mutulo hamu sau . oyamulawisa, yamba kuliye ngwo, ''longeshi, kwatu nyongenene yetu ngwetu tunatoko nyi ?'' ³⁹Yiye walawile, wambile fuji, mba wambile kuchitende ngwenyi, '' Hwima ! hola!'' nyi fuji yahwimine, kwapwile kuhola chinene.⁴⁰Yiye wambile kuli ayo ngwenyi, ''kuchi te muna susu myana ? kushi te nushi nyi ufulyelo ?'' ⁴¹o evwile woma wunji alyambile umwe kuli mukwo , ''nyi mukwo ngwo yiye kevwe yono, chipwe fuji nyi meya mamwononokena?''

Chapter 5

¹O ahetele mu sali lya chitende mu chifuchi cha A-ngandala. ²Muze hatuhuka muwulungu, hazehene umwe lunga wapwile nyi mahamba walitakanyine nenyi kanakatuka kumafuka.³Awu lunga wapwile nyikutwama mu mafuka. Mba nyiwumwe wahashile kumukasa nawa, chipwe nyi malenge ka. ⁴Mumu kanji amukashile kulu nyi kule nyi malenge alyoze malenge apatukile nyi kuli ja pa=tukile yihanda. Nyiwumwe wapwile nyi tachi jakumuhyana.⁵Wufuku nyimwalwa wapwile mumafuka nyi mumilundu nyi kukolojoka nyi kulipula nyi mawe. ⁶Muze amwene Yesu uchili ha suku, wazombokele nyikumuwayila.⁷Mba nyikukololoka nyi liji linene ngwenyi, " kuchi yami nyiyena, Yesu, mwana wa Zambi Chitunda? Lishinge mujina lya Zambi, kanda ungupinjisa.'' ⁸Mumu wambile kuli yiye ngwe, '' ena hamba, tuhuka katuka wuye."⁹Yiye wa mwambile ngwenyi," jina lye yena yiya?'' Wambile kuli yiye ngwenyi, ''jina lyami tununu, mumu tuli anji.'' ¹⁰Walyumbile kuli yiye chikolo kachi kanda akatwisa mu chihela.¹¹Achi mba kwapwile chendo chinene cha ngulu kaanali hamulundu, ¹²ayo amwichile ngwo, '' tutume kama kuli ngulu; hanga tunjile muli ayo.'' ¹³Hzehene Yesu watayijile; nyi mahamba atuhukile anjilile mungulu, nyi chendo alundumukinyine mu mbongo ya chitende, ngwe tununu ali eswe afwilile mu lwiji.¹⁴Mba waze alishile achinyine nyikulumbununa kulimbo yize yalingiwile mumusenge, ayo atuhukile kuya nyikutala chize alingile. ¹⁵Yeza kuli Yesu yamona mukwa mahamba, yuze wapwile nyi tununu amahamba, kanatwama kanazala hina hapwa nyi maana; newo avwile woma.¹⁶Waze achimwene ambulwile ngwe chize chapwile kuli mukwa mahamba, nyi hakutwala kuli ngulu. ¹⁷Ayo aputukile kulyumba kuli yiye, katuka ku manjiza jo.¹⁸Shimbu anjilile mu wulungu, yoze wapwile nyi mahamba wechile kachi akawule apwe nenyi. ¹⁹Yiye kakamutaijile, alyoze yamba kuli yiye ngwenyi, ''yaku kumahyenu kuli usoko we nyi kwalweze yiza yuma yinene Mwene hakulingila nawa nyi chize akuvwila keke.'' ²⁰Yiye wayile waputukile kwambujola mu dekapoli yize yuma yinene amulingilile Yesu, nyi eswe akomokene.²¹Muze te Yesu hazawuka cheka mu wulungu, musali mbunga yinene akungulukile kuli yiye, aye wapwile kusesa lya lwiji. ²²Mba umwe wakuli akwakuyula sunangonga jina lyenyi Yaru yeze, mba muze hamumona, ²³yalyumba ku molu jenyi, ''mwanami wapwo kanahuzu. Tweya kama, usayike moko je haliyiye hanga akapwe mungunu nyikupwa nyimwono.'' ²⁴Yiye wejile hamwe nenyi, nyi mbunga yinene yamukawile, ano amushinjekele.²⁵Mba kwapwile umwe pwo, yoze wapwile nyi musongo wakuhita manyinga hamyaka kumi nyi yali. ²⁶wamwene lamba linji nyikupalika muyipatela nyi mbuki anji, nyikumbila upite unji nawa kakamukwashile nyichimwe, alyoze wayijile kuhyana. ²⁷Yiye te hanevu hakutwala hali Yesu, wejile hakachi kambunga kunyima, wasele minwe ku hina lyenyi.²⁸Mumu wambilele ngenyi, ''chipwe munusa munwe ku hina wika, mungupwa mungunu.'' ²⁹Nyihazehene, kuhita chamanyinga chapatukile. Yiye wanyingikine mumujimba wenyi, hinahinduka ku upupilo wami.³⁰Yesu hazehene wanyingikine muli yiye mwene ngwenyi, ''tachi hijatuhuka muli yami. watalile mukachi kambunga nyikuhula, ''yiya wangukwata ku uzalo wami? ³¹Tumbaji jenyi ambile uli yiye ngwo, ''unamono anakushinjeka anji, hindu unambe, ''yiya wangukwata nyi? ³²Mba Yesu watalyele kufupa yoze walinga chino chuma.³³Alyoze pwo, mumu kanyingine yize yinakalingiwa kuli yiye, yevwa womw nyi kuchikima. wejile nyikulwumba nyikumulweza umwenemwene weswe. ³⁴Yiye wambile uli pwo ngwenyi, '' mwanami, ufulyelo we hiwakupwisa mungunu. Yako kanawa upwe nyi uhindukilo ku upipilo we.''³⁵Shimbu achili nyikuhanjika, amwe akazuwo lya mukwa kuyula sunangonge, yeze yamba ngwo, ''Mwane hafwa. kuchi te ukatalisa Longeshi nawa?³⁶Alyoze Yesu hakwivwa lize liji ahanjilile, yamba kuli mukwakuyula sunangonga ngwenyi,''Kanda wivwa woma. Fulyela wika.'' ³⁷Yiye kataijile nyiumwekuya hamwe nenyi shina Petulu,Tiyangu nyi mwanakwo Yowano. ³⁸Awo ajile kuzuwo lyamukwa kuyula sunangonga. Yiye yamona kupinda nyizungo; kapwile nyikulila chikolo.³⁹Muze te hanjila, yamba kuli ayo ngwenyi, ''kuchi te nunaneha zungo nyi kulila? Mwanapwo kafwile, alyoze mutulo ali.'' ⁴⁰Ayo amusehele. Mba yatuhwisa eswe haze nyi kumbata tato nyi naye yamwanapwo nyi waze apwile hamwe nenyi, yanjila muze mwana apwile.⁴¹Yiye wakwachile mwanapwo ku kwoko yamba kuli yiye ngwenyi, ''Talita kumi!.'' chinalumbunuka, ''Mwana-pwo, ngunambe kuli yena, hinduka! ⁴²hazehene mwe mwana-pwo wahindukile. mumu wapwile nyi kumi lya myaka nyi mwyaka yali. Ayo alishimwokene haze hene. ⁴³Yiye wakanyishine chikolo ngwenyi, nyiumwe kanda akachinyingika. Mba Yesu walwezele kumwaha chakulya.

Chapter 6

¹Yesu wakatukile kuze apwile nyi kuya kuchihunda kumahyo nyi tumbaji jenyi amukawile. ²Muze Sambata hiyaheta, yaputuka kulongesa musunangonga. Atu anji amuvwile nawa alikomokenene. Yamba ngwo, ''kuli anakalilongesela lino longeso? Mana aka wano hanamwehe yono? Yipupu yipwahaha akulinga nyi moko jenyi iya unakamwaha? ³Hiyeuko wakusonga mapulanga, mwana wa Maliya ukwete wano anakwo; Tiyangu, Jose, yundase nyi Semone? Kuma mandumbu jenyi keshi kuno nyiyetu? Yamuvwila kupihya Yesu.⁴Yesu yamba kuli ayo ngwenyi, ''Kapolofita keshi kulema muchihunda chenyi, mukachi kausoko wenyi nyi muzuwo lyo.'' ⁵Kakalingile chilayi nyichimwe muchihunda ndo kusayika moko ha akwaku yiza akehe. ⁶Walishimwokene ha kuhona ufulielo. Chocho Yiye waputukile kupalijeka muyihunda nyi kulongesa.⁷Yesu ya sanyika tumbaji kumi nyi ali, chocho yatuma ali nyi alikuya nyi kulongesa wahele tachi ja kuchiza mahamba. ⁸Mba yalongesa kuhona kumbata nyichimwe muungeji wo, ndo mulumbu wika Mbolo ka, pakumuna ka, chipwe mbongo mumiya. ⁹Mba yaalweza kuzala haku kumolu jo, chocho wechesele kuzala mbinja jali.¹⁰Yalweza ngwenyi, ''Muzuwo mweswamo munutulila, nukatwame momwene ndo nyi ha kukatukako. ¹¹Mweswe muchihunda mahona kunutambula chipwe kunwivwa, nukakakukumuna fufuta ya kuyilyato yenu ipwe shandakenyo kuli ayo.''¹²Muze hatuhuka mu chihunda mba yambujola ngwo chinate atu kulikonekena. ¹³O atuhwishile mahamba anji awayile anji nyi maji nawa awukile anji akwa kuyiza.¹⁴Mwanangana Helonde yevwa chize jina Yesu lyayile lufuma. Akwo yamba ngwo, ''Yowanu wachipapachisa hahinduka kukufwa keshika analingi yipekesa.'' ¹⁵Mba akwo yamba ngwo,''Eliya'', akkwo yamba ngwo, '' Yiye kapulofeta, ngwe tupulofeta ja mwaka.''¹⁶Muze Helonda achivwile yamba ngwenyi, ''Yowanu yoze nachijile mutwe hahinduka.'' ¹⁷Helonde te hatuma kulu ngwo Yowano amukase nyikumusa mu njele hachitela cha Helondeya(pwo lya mwakwo Fwilipu) momo yiye wamumbachile.¹⁸Mumu Yowanu yalweza Helonde, ''Kuchatelele ana kumbata pwo lya mwakwenu.'' ¹⁹Mba Helondeya yamuvwila kole kachi te amushihe, ²⁰Helonda wamuvwilile woma Yowanu, wanyingikine ngwenyi mukwa ululi nawa musandu, chocho wamulamine kanawa kwivwilila kuli yiye chamunehenene uli mba kapwile nyikumwivwa kuwaha.²¹Mba tangwa lipema lya kusemuka chenyi, yasnyika yilolo jenyi nyi hali mahando nyi akwa lutwe a mu Ngalileya. ²²Mwana wa Helondeya wapwo yeza kuli ayo nyikuputuka kwakinyina, nyi kwavwisa kanawa Helonde nyi waze eswe asanyikine ku chiteleka. Mwanangana yamba kuli mwana pwo, '' Ngulwe yuma yeswayo unazange ngukulingile.''²³Yalishinga kuli mwana pwo ngwenyi, '' Cheswe mwita kuli yami, mungukwahacho chipwe kuheta hakachi kawanangana wami.'' ²⁴Mwana pwo wayile haze hapwile naye nyikwamba ngwenyi, '' chuma chika mungumwita yono mwanangana angulingile?'' yiye yamba, ''Mutwe wa Yowanu Chipapachiso.'' ²⁵Hohene yazomboka washi kuli mwanangana, ngwenyi,''Ngunazange nungwehe mutwe wa Yowanu wachipapachiso halonga lya panda.''²⁶Chipwe chino chamunehenene chinyengo mwanangana, kakahashile kuhona kumwaha kulita nyi lushiko ashikele mumu hikupwa nyi ngeji. ²⁷Chocho mwananganan yatuma liswalale kuya nyikuneha mutwe wa Yowanu, Kalayi wayile nyi kuteta mutwe wa Yowanu mu njele. ²⁸Muze haneha mutwe halonga lya panda nyi kumwaha mwana pwo yautwala kuli naye. ²⁹Muze tumbaji jenyi hachivwa chino, ejile nyikumbata mujimba nyikutwala kufuka.³⁰Tumbaji ejile hamuwika nyi Yesu nyikumulweza yeswe yize alingile nyi kulongesa. ³¹Mba yamba kuli ayo ngwenyi, '' Katukenu nuye mu puya nukahwime ha kehe.'' Mumu anji apwile nyi kwiza nyi kuya nawa kakapwile nyi wola ya kulya. ³²Yakatuka yaya mu ulungu kupuya kwa ukawo.³³Chocho amwene chize apwile nyikuya yazomboka fuji hamuwika kukatuka muyihunda, yalyanga kuheta. ³⁴Mue heza ku ngenge, wamwene mbunga ya atu wavwile keke mumu apwile ngwe mapanga akuhona kafunga. waputukile kwalongesa yuma inji.³⁵Muze himukuya nyikutoka nyi kutoka, tumbaji ejile kuli yiye yamulweza ngwo, '' tuli mupuya nawa hikwatoka.'' ³⁶Atumenu mu mbonge hanga alande yimwe yakulya.''³⁷Alyoze wakumbulwile ngwenyi, ''Ahenuko yimwe yakulya.'' Yamba kuli yiye, ''Chinetela tuye nyi kulanda mbolo ya kulakaji jali ja mbongo hanga twahe alye?'' ³⁸Yamba kuli ayo ngwenyi, '' Mbolo jingahi nuli najo? Yenu hanga nutale,'' Muze hanyingika, yamba ngwo, mbolo jitano nyi yishi aali.''³⁹Yalweza atu eswe kutwama hashi mu mazavu ha mwambu wa wisu. ⁴⁰Mba atwamishine mumikana ya kulakaji nyi mikana ya makumi atano. ⁴¹Wambachile mbolo jitano nyi yish aali, mba yatala mwilu yalemba yapalula mbolo yanda yahana kutumbaji hanga ahane kuli atu. Yambata nawa yishi nyi kwapangila eswe.⁴²Eswe alile nyi kukuta. ⁴³Mba anjile yipalupalu ya mbolo, nyi yipakili kumi nyi yali too nyi yishi nawa. ⁴⁴Waze alile mbolo kapwile ngwe yununu atano amalunga.⁴⁵Hazehene walwezele tumbaji jenyi kunjila mu wato atetekele musali ku Mbeteseta, shimbu yiye mwene machishika nyi mbunga ya atu. ⁴⁶Muze te hashika, yaya kumulundu nyi kulemba. ⁴⁷Ha chingoloshi, wato wapwile hakachi ka chitende, kapwile ukawenyi musali.⁴⁸Yiye hakwamona nyi kupinda hakupulula, mumu fuji yamikine no. ngwe mukamwihi nyi kucha, yeza kuli ayo, kanende ha chitende, yalinga ngwe mahyana. ⁴⁹Muze hamumona nyi kwenda hachitende, yashinganyeka ngwe, mujimu mba yateta, ⁵⁰mumu eswe mwamumona yalipikala nyi mbunge. hazehene wanjikile no ngwenyi, '' hamukenu! Yami! kanda nwivwa woma!''⁵¹Hohene yanjila muwato no, nyi fuji yaholele. Kalishikishile chikolo ⁵²mumu chipupu cha mbolo te kanda chichalumbunuka. Mumu mbunge jo ja kalile.⁵³Muze hazawuka, ahetele kuchifuchi cha Ngenezale akashile wato. ⁵⁴Amu atuhukile mu wato, atu yamunyingika hazehene, ⁵⁵ya zomboka chifuchi cheswe chakujingiluka nyi kumbata mweji ha yalo kweswako avile ngwo kwali.⁵⁶Mweswamo anjilile mu yihunda, hanji mumembo hanji aze kuchifuchi, yatumbika mweji mu yitanda. Nyi kulyumba kuli yiye hanga akwate minwe chipwe kulupula wa hina lyenyi, nyi waze eswe amusele minwe yalumuka angunu.

Chapter 7

¹Mba afwaliseu nyi amwe akuli malongeshi waze akathukile ku Yelusalema amukungulukile.²Ayo amwene amwe thumbaji kanali mbolo nyi moko aluchisa, akuhona kusana. ³(Mumu Afwalisewu nyi Ayuda keshikulya ndo masana kumoko jo. ⁴Muze afwalisewu akukatuka kuchitanda chakulanjishila, keshikulya ndo masana, nyikukaula yako ikwo yinji yize hanahingi, ngwe kukosa misenge, mandoho, malonga nyiize akulilaho.)⁵Afwalisewu nyi malongeshi yahula Yesu, "mumu waka tumbaji je keshikulinga yize makulwana hanatulongesa, nyikulya mbolo kwakuhona kusana kumoko?''⁶Mba aaye yakumbuluna ngwenyi, ''Yizaya kanakaprofita kanawa hamulonga wayenu akwa malimi ali. Hanachisoneka ngwo, 'Awa athu kakungulemesa nyi kanwa, alyoze mambunge jo katwama kusuku nyiyami. ⁷Kakunguwayila chamoko moko, mba longeso lyo lya athu."⁸Shimbi ja Zambi hinunambila nyi kukakaminya shimbi ja athu.'' ⁹Nawa yalweza, '' Hinunamakuna shimbi ja Zambi hakwamba nufunge yilongeso ya tushakulu jenu! ¹⁰Mose yamba, Lemesa tatenu nyi noko; nawa yoze masa mukuta tato nyi naye umwenemwene makafwa!¹¹Alyoze nwakwamba ngwo, 'nyi muthu mamba kuli tato nyi naye, "ukwaso weswe uze mutambula kuli yami Corpane"'( kulumbunuka wana wa Zambi), ¹²nushi kumuijisa cheka nawa kuhana nyichimwe kuli tato nyi naye. ¹³Keshika nwakulelesa liji lya Zambi mumu wa yako ya yushakulu jenu. Nyi yikwo yili ngwe yiyi nwalinga."¹⁴wasanyikine mbunga nawa nyikwalweza, "'panjikenu kuli yami enu eswe. ¹⁵kushi chuma chakukatuka haze lya mujimba chize muchi chisa muze muchinjila mumujimba. Chize chakukatuka mukachi ye yakuchisa." ¹⁶Nyi umwe kali nyi matwi, apanjike.¹⁷Mba muze Yesu hahichika nyikunjila muzuwo, thumbaji amuhulile hachishima. ¹⁸Yesu wambile, nyiyenu kunwavwileko? Kunushikumona ngwo chize chakunjila mulu mutu chishikuhasa ku muchisa, ¹⁹mumu kuchishi kunjila mumbunge, alyoze yakunjila mujimo nyikuya mu wese? Nyimaliji wano Yesu wawahishile Kulya cheswe.²⁰Yiye wambile, " Yize yakukatuka mukachi ka mujimba ye yakumuchisa. ²¹Mumu mukachi ka mbunge ya muthu, mwatuhuka manyonga api, utanji, wiji, kushaha, ²²upangala, lwiso, ungulungulu, kalimba limba, ujila, nyi lisolipi, nyi kushililika, kulizelula, kulivwa nyi uzuzuke. ²³Upi weswe awu wakukatuka mu mbunge, yenayo yakuchisa muthu."²⁴Wakatukile kuze nyikuya ku njiza ja Teru nyi Sedone. Akuze wanjilile muzuwo, mba kakazangile nyiumwe kunyingika kuze ali, alyoze kakamuswekele. ²⁵Shimbu yoyene, umwe pwo wapwile nyi mwana wapwo yoze wapwile nyi mahamba wavwile hamulonga wa yiye nyikwiza nyikulimbila ha molu jenyi. ²⁶Achi, pwo wapwile Ka-Ngeresia mukwa munyachi wa Serufwenishya. walyumbile kuli yiye kuchiza mahamba muli mwanenyi wapwo.²⁷Yesu yamba kuli yiye, " Echa ana achilye chitangu. Mumu chatelele kwanda kulya cha ana hanga ngumbilile tuwa." ²⁸Mba pwo wamukumbulwile ngwenyi, "Ewa mwata, chipwe tuwa mwishi lya mesa kakulya yize yinaholoka ku mesa.²⁹Yesu yamba kuli yiye ngwenyi, "Hakukumbulula chino, yako. Mahamba hatuhuka muli mwane." ³⁰Aye wahilukile ku zuwo lyenyi mba wamuwanyine kanapombo hamuhela, nyi mahamba hanayi.³¹Cheka nawa wakatukile ku njiza ja Ture, nyi kuya ku Sidone ku lwiji wa Galileya kunjiza ja Decapole. ³²Anehene kuli yiye kafwa matwi nawa wapwile nyi chilimi cha kuhanjika, mba yamwita hanga amukwate moko.³³Mba Yesu yamutwala wukawenyi kuthenga, yasa minwe mu matwi jenyi, chocho yafila maate nyikukwata limi lyenyi. ³⁴Mba yatala mwilu, nyikulikuma, nyikwamba kuli yiye, "Efwata," chinalumbunuka, "Jikuka." ³⁵Hazehene matwi jenyi yazuluka, nyi wuta wa limi lyenyi hiwazuluka, yaputuka kuhanjika kanawa.³⁶Yesu wakinyishine kulweza nyiumwe. Alyoze chipwe ka kanyishine, awo ambulwile chinji. ³⁷Ayo akomokene, kwamba, "Kulinga yuma yeswe kanawa. Aye kakupwisa akuhona matwi nyi atulimi kuhanjika."

Chapter 8

¹Mumatangwa waze, kwapwile nawa mbunga yinene, mba kwakapwile nyi chechimwe chakulya. Yesu yatambika tumbaji jenyi,yamba kuli ayo, '' ²keke ngune vwila mbunga mumu yapwa nyiyami kulu mumatangwa atatu mba keshi nyi chimwe chakulya. ³Nyingu atuma kuya kumahio kwakuhona kulya, malezumuka mujila. Amwe kanakatuka kusuku.'' ⁴Tumbaji jenyi yakumbulula,''kulimutuwana mbolo ina tesamo kukuchisa awano atu muno mupuya?''⁵Ya hula, '' mbolo jingahi nulinajo?''yamba ngwo,''shimbyali.'' ⁶Yambila mbunga kutwama hashi.Yanda mbolo shibyali, yasakwila, nyikujipalula .Yahana tumbaji jenyi hanga ahane kuli ayo, nyi kumbunga.⁷Kapwile nyi ishi akehe, mba muze hasakwila,yambila tumbaji kuhana. ⁸Kalile nyi ku kuta, yanda yipalupalu yize yasalile, yiseke shimbyali yinene. ⁹Atu apwileko ngwe tununu awana.Mba yawalweka kulimwanga. ¹⁰Hohene yanjila mu ulungu nyi tumbaji jenyi, mba yomaya mu chihela cha ndulumanuta.¹¹Mba afwalisewu kejile nyi ku putuka kuhamika nenyi. Kana zange kuli yiye chilayi cha mwilu, amwesekele. ¹²Yatwa mikumi chikolo mu shipilitu yenyi mba yamba ngwenyi,'' mumu yika chisemuko chino chinazangila chilayi? mpundu na hanjika kuli yenu, chakwihi chilayi muchikahanyiwa kuchisemuko chino .'' ¹³Mba wahichikile, nawa yanjila mu ulungu,mba yaya kusali.¹⁴Muze tumbaji avulamine kumbata mbolo. yambata mbolo umuwika mu ulungu. ¹⁵Yakanyamisa ngwenyi,''kanyamenu nyi kupwa aku likingilila ku futumwiso ya afwalisewu nyi futumwiso ya heronde .''¹⁶Tumbaji yanyonga hakachi ko,''mumu tushi nyi mbolo.'' ¹⁷Yesuwanyingikine chino, yamba kuli ayo ngwenyi,''mumu yika nuna nyongela hakuhona ku pwa nyi mbolo ?enu nuli tupuputa? hanji kuchanulumbunukine? mbunge jenu hijanukala nyi ?¹⁸Meso nuli no, kunushi kumona? matwi nuli no, nushi kwivwa?kunushi kwiuluka?. ¹⁹Muze napalwile mbolo jitanu hakachi ka tunun atanu, yiseke jingahi jayipalupalu nwanjile?''yamba kuli yiye,''likumi nyi alyi.''²⁰Muze nguna kapalula mbolo shimbyali hakachi ka tununu atano, yiseke jingahi yaipalupalu yambolo muna katongona ?'' yamba kuli yiye ngwo, '' shimbyali.'' ²¹Yamba ngwenyi, ''hindu kuchanulumbunukine nyi?²²kejile kumbeteseta. Atu akuze yaneha kapuputa walunga, nyi kulyumba kuli Yesu hanga amukwate. ²³Yesu yakwata kapuputa walunga ku kwoko, mba yamu tuwisa haze lyachihunda .Muze yafwila mate ha meso jenyi mba yasayika moko hali yiye, ya muhula, ''unamono chimwe chuma?''.²⁴Yahetula meso kwilu, mba yamba ngwenyi,'' ngunamono atu kana soloka ngwe mitondo yinende.'' ²⁵Yamusayika nawa moko hameso jenyi, mba uze lunga yalaula, nyi meso jenyi ya hiluka, mba yamona yuma yeswe zwalala. ²⁶Yesu yamulweka kuya kumahio mba yamba kuli aye ngwenyi , ''kanda unjila mumbonge .''²⁷Yesu yatuhuka nyi tumbaji jenyi nyi kuya kuchihunda cha sesaliya fwilip. mba mujila yahula tumbaji jenyi , '' kuchi atu akunguvuluka ?'' ²⁸Yakumbulula nyi kuhanjika ngwo,''yoano chipapachisa amwe ngwo 'eliya', mba akwo ngwo , umwe watu pulofeto.''²⁹Ya hula, mba yenu kuchi nwakunguvuluka?'' petulu yamba kuli yiye, yena kilishitu .'' ³⁰Yesu yakanyamisa ngwenyi kanda nukambulwila nyi umwe hakutwala kuli yami .³¹Yaputuka kwalongesa ngwenyi mwana wamutu mapwa mulamba linji, nyi ku mukana kuma kulwana asasendote akulutwe nyi akwa kusoneka, mba akamushihe, nyi muze matangwa atatu hapalika akahinduke. ³²Yahanjika jize sango zwalala . Mba petulu ya munjisa mukachi nyi kumuputukila kumu tenukina.³³Mba Yesu yateuluka nyikutala tumbaji jenyi mba yatenukila petulu ngwenyi, '' sosoloka kunyima , satana! wasele manyonga je yuma ya zambi, mba muyuma ya atu.'' ³⁴Mba ya sanyika mbunga nyi tumbaji jenyi hamwe, yamba kuli ayo ngwenyi, '' mweswawo mazanga kungukawula, akalikale mwene nyi ku mbata kulusu lyenyi , nyi kungukawula .³⁵Mumu mweswawo mazanga kulamwina mwono wenyi makawutokesa, mba mweswawo makatokesa mwono wenyi mumu hali yami nyi sango lipema kumakaulamwina. ³⁶Mumu kuchi mutu mafumbaka,kachi mapita chifuchi cheswe mba matokesa mono wenyi? ³⁷Chika chize mutu mahana chakusumbakenya mono wenyi?³⁸Mweswawo mangwivwila sonyi nyi ma liji jami muno muchisemuko cha utanji nyi shili, mwana wa mutu makamwivwila sonyi muze meza mu uhenya wa tato nyi angelo asandu.''

Chapter 9

¹Yamba kuli ayo , '' umwenemwene ngunanulweke ngwami, muli umwe muli yenu anamana hano kechi kafwa ndo mamona wanangana wa Zambi mu wiza nyi tachi.'' ²Muze hihapalika matangwa atanu nyi limuwika , yesu yambata Petulu nyi Tiangu nyi Yowano yakanduka kumulundu , nyi wukaho lume . hohene amwalumwine kumeso ,jo. ³Mahina jenyi aputukile kukejima , yatoma yahyana hakutoma , nyi wumwe mukakutomesa mahasa kwatomesa chize anakatoma.⁴Kwasolokele kuli ayo Eliya hamuwika nyi Mose , kapwile nyi kuhanjika nyi Yesu . ⁵Petulu yakumbula kuli Yesu ngwenyi , '' longeshi chinatuwahila kupwa kuno , tutungenu yisakila yitatu , chimuwika chayenu , chiko cha Mose , chikpo cha Eliya.'' ⁶Mumu kakanyingine yakuhanjika , mumu woma wunji wa akwachile .⁷Lelwa lyejile nyiku wazulamina . Mba liji lya hanjikile mulelwa ngwo ,'' Awu mwemwanami nazanga . Mwivwenu Iye.'' ⁸Susumuku , haku kengesa meso , kakamwene nawa nyi mukwo ndo lume Yesu.⁹Hakukatuka ku mu lundu , muze apwile nyi ku palumuka ku mulundu , yalweza ngwenyi kanda nulweza chipwe umwe yize nwamona ndo mwana mutu mahinduka muli afu. ¹⁰Ayo afungile wano maliji kuli ene , mba ashimutwilile umwe nyi muko ''' yize hakutwala haku hinduka kuli afu '' chize muchipwa.¹¹Yamu hula ngwo , '' yika alongeshi a shimbi kakwamba ngwo chitangu Eliya kulyanga kwiza?'' ¹²iye yakumbulula ngwenyi,'' chamwenemwene Eliya malyanga kwiza nyi kuhilwisa yuma yeswe . Mba kuchi chinasonekewa hali mwana mutu ngwo makamona lamba linji nyi kumupwisa wamokomoko? ¹³Ngunambe kuli yenu ngwami Eliya haneza, hana lingi yuma kuli iye , cheswacho azangile ngwe muze xchonasonekewa hali iye.¹⁴Ha kuheta kuli tumbaji , yamona mbunga yinene yajingilika , nyi alongeshi a shimbi ya lihamika nyi ye. ¹⁵Mba mbunge yeswe ha kumumona Yesu , mbunga yakomoka chikolo yazomboka nyi kumumeneka, ¹⁶Yahula tumbaji jenyi, '' yika nunalihamika no?'¹⁷Mba umwe wa mu mbunga yamukumbula ngwenyi , '' longeshi nanehanga kuli yenu mwanami walunga . Shipilitu ya ka mama ali nayo. ¹⁸Kweswako maya chakumukwata nyi kumu limbula ,iye matutumuna fulufulu , malikopola ku mazo , nyi kuma . Nalwekanga tumbaji je ngwami awachize muli iye , mba kahashile.'' ¹⁹Yakumbulula ngwenyi , ''chisemuko chakuhona kufulyela , matangwa angahi mungupwa nyi yenu ? matangwa angahi mungukalihumikiza nyi yenu? mune henu akuno.''²⁰Yamuneha kuli Iye . Shipilitu hakumumona Yesu hazehene yamutunyisa chikolo . Yamuholola hashi nyi fulufulu muyituhuka ku kanwa. ²¹Yesu yahula tato ngwenyi , '' myaka yingahi ayiza yino yikola ?'' tato yakumbulula ngwenyi , '' chize kuwanuke wenyi. ²²Nyi kanji kakulimbuka mu kahya nyi mumeya nyi kuzanga kumwenyeka. Nyingwe unatela kulinga chilicheswe , tuvwile kama keke.''²³Yesu yamba kuli yiye ngwenyi , '' nyi mufulyela?' yuma yeswe yinashiwa kuli yoze wunafu;lyela.'' ²⁴Haze hene tato ya mwana watetele ,'' nguna fulyela! kwasa chize ngunahono ha ufulyelo wami!'' ²⁵Muze Yesu hamona mbunga yina zombokela kuli ayo, yambila shipilitu wa luchisa ngwenyi, '' yena shipilitu wa kamama nyi kafwa matu , nguna kwambe ngwami , tuhuka muli yiye , kanda ukanjila nawa muli iyeye.''²⁶Yina kamutetesa nyi kumutunyisa chikolo nyi kutuhuka muli yiye . yasoloka ngwe mutu wakufwa , chanacho anakamba ,'' anji ngwo hafwa''. ²⁷Yesu yamukwata ku kwoko nyi kumukatwisa, nyi yiye yakatuka .²⁸Yesu muze anjilile mu zuwo , tumbaji jenyi yamuhula kwawukaho ngwo , yika tuna kahonena kwatuhwisa.'' ²⁹Yamba kuli ayo ngwenyi , '' uno mulali kushi kutuhuka ndo shina kulemba .''³⁰Ytuhuka nyi kupalikamu Ngalileya .kakazangile nyi umwe kunyingika akuze ali ³¹mumu kanakapwa nyi kulongesa tumbaji jenyi . Yamba kuli ayo ngwenyi , '' mwana mutu makamuhana ku moko ja atu, O makamushiha . Achize makamushaha hakupalika matangwa atatu makahinduka nawa.'' ³²kakanyingikine yuma anakamba , mba yevwa woma wa ku muhula.³³Yaheta ku Kafwnaume . Yanjila mu zuwo ya hulisa ngwenyi , '' yika nwapwanga nyi kuliha ngujola shimbu nwapwanga nyi twiza? '' ³⁴O lyoze yahola . Mumu apwile nyi kulihangujola mujila ngwo munene wahyana hakachi ketu . ³⁵Muze atwamine hashi , yasanyika eswe kumi nyi ali mba yamba kuli ayo ngwenyi , '''yoze mafupa kupwa mutangu , ndo akapwe musula nawa ndo mapwa ngamba ya eswe.''³⁶Yanda mwana mukepe nyi kumusa mukachi ko . Yamukwata ku kwoko nyikwamba kuli ayo ngwenyi, ³⁷Mwesawu matambula umwe mwana mukepe ma jina lya mi matambula yami ; mweswewo . matambula yami katambwi;le yami alyoze yoze wangutumine.''³⁸Yowano mamba kuli yiye ngwenyi , '' longeshi , twamwene umwe kana tuhwisa mahamba mu jina lyenu mba twamukanyisanga , mumu keshi kutukaula yetu.'' ³⁹Yesu yamba ngwenyi , '' kanda nukanyisa , mumu kunushi mutu mahasa kulinga yuma yinene mujina lyami mba nahase kuhanjika yuma yipi hali yami.⁴⁰Mumu yoze kalimikine nyi yetu wa yetu . ⁴¹Mweswawo , mangwaha musenge wa meya mu jina lyami mumu nuli akwa kilishitu, umwenemwene ngunanulweke kachi katokesa ufweto wenyi.⁴²Mweswawo,matalingisa umwe wa muli ana akepe anangufulyela , china mutela kumukashila liwe linene hakota yenyi nyi kumumbila mu kalunga lwiji. ⁴³Nyi ngwo kwoko iye mulikutalingisa, uliteteko . chinawahe kunjila mu wanangana wa melu nyi utonji kuhyana kupwa nyi moko ali nyio kuya ku kalunga kafu , mu kahya kaze kashi kujima. ⁴⁴Muze misangwinya keshi kufwa , nyi kahya keshi kujima.⁴⁵⁴⁶Nyingo kulu iye mulikutalingisa, liteteko. chenawahe kunjila mu wanangana wa melu kuhyana kupwa nyi molu ali nyi kuya ku kalunga kawafu mu kahya kaze kashiku hasa.⁴⁷⁴⁸Nyi ngwo liso lye mulikutalingisa, li chizemo. chinawahe kunjila mu wanangana wa Zambi nyi liso umuwika kuhyana kupwa nyi meso ali nyi kukumbila mu kahya⁴⁹Mumu kumakavungila mweswe nyi kahya . ⁵⁰Mungwa unawaha , nyingwe mungwa unasamuka , neka mauyemesa? pwenu nyi mungwa muli yenwene , pwenu nyi sambukila umwe nyi mukwo.''

Chapter 10

¹Yesu yakatuka kuchihela apwile yaya mu chihunda cha yudaya kuhyana kulwiji wa yudawu, nyi mbunga ya atu yejile kuli yiye nawa. Walongesele nawa, kulita nyi ndako jenyi. ²Mba afwaliseu yeza kuli yiye nyikumweseeka nawa yamuhula,"' kulita nyishimbi, chinate lunga kulakula pwo lyenyi nyi''? ³Yakumbulula ngwenyi, '' Moses kuchi anulongesele"'? ⁴yamba ngwo," Moses wataijile lunga kusoneka mukanda wakumulakula".⁵Yesu yamba kuli ayo ngwenyi,"mumu wakukala chama mbunge jenu keshika Mose asonekene shimbi jino. ⁶Alyoze, chize kukuputuka, Zambi watangile lunga nyi pwo."⁷Mumu hamukunda uno lunga makahichika tato nyi naye akalinunge nyimukwo pwo, ⁸chocho eswe aali akapwe mujimba umuwika; keshi aali nawa ka mba hapwa musunya umuwika. ⁹Kashika chize Zambi hanunga hamuwika wakuhi mutu mahasa kuchihandununa."¹⁰Shimbu ali muzuwo, tumbaji yamuhula nawa ha kulakula. ¹¹Yesu yamba kuli ayo ngwenyi, "mweswawo makalakula pwo lyenye nyikumbata pwo weke kalinga ujila kuli pwo lyenyi. ¹²Nyi pwo neye nyi malakula lunga lyenyi nyi kusomboka kuli lunga weka, neye kalinga utanji."'¹³Chocho yaneha ana akaha akehe kuli Yesu ngwo asayike moko, mba ayo tumbaji yahonesa. ¹⁴Mba muze Yesu hachinyingika chino, yapihilila nacho nyikwalweza ngwo, '' taizenu ana akehe akehe eze kuli ymi, kanda nwahonesa, mumu wanangana wa zambi unapu wa waze alifwa nyi ayo.¹⁵Pundu ngunambe kuli yenu ngwami, yoze mahona kutayiza wanangana wa Zambi ngwe wano ana akehe chamwenemwene kechi kanjilamo.'' ¹⁶Chocho waseele mumoko jenyi nyi kwakisula wa sayikile moko jenyi.¹⁷Muze haputuka ungeji wenyi, umwe lunga yeza fuji kuli yiye nyikulyumba hashi nyikumuhula ngwenyi, ''Longeshi mupema, yika yize natela kulinga mba ngukahinge mono wamutolo?'' ¹⁸Yesu yamba ngwenyi, ''mumu waka unangusanyikina ngwo mupema? ¹⁹Una jinyingika shimbi ngwo: kanda ukashiha, kanda ukalinga utanji, kanda ukeya, kanda ukambulula mahuza, kanda ulaka, lemesa tatenu nyi noko.''²⁰Yono lunga yakumbulula ngwenyi, ''Longeshi, jeswe jino shimbi nakujizeyela chize kuwanuke wami.'' ²¹Yesu yamutala nyi kumuzanga mukweze. yamba kuli yiye ngwenyi, ''chuma chimuwika wahona. watela kulanjisa yeswe ulinayo nyikuhana ku yiswale, mba mukapwa nyi upite mwilu. Mba wize ungukaule yami.'' ²²Hakwivwa lino liji wakatukile nyi chinyengo, mumu wapwile nyi upite unji.²³Yesu yatala tala yamba kuli tumbaji ngwenyi, '' chikalu mukwa upite kunjila muwanangana wa Zambi!'' ²⁴Tumbaji yakomoka hakwivwa wano maliji. Mba Yesu yamba nawa kuli ayo kamuchali ngwenyi, '' Ana jami, chikalu mukwa upite kunjila muwanangana wa Zambi! ²⁵Chashi hali kamelu kupalika mu chituwa cha ndongo kuhyana pichi kuhinga muwanangana wa Zambi.''²⁶Ayo alikomokene chikolo yamba kuli umwe nyimukwo, '' kuma yiya yoze mahasa kulilamwina?'' ²⁷Muze Yesu hatala yamba kuli ayo ngwenyi, ''chikalu kuli atu, mba kuli Zambi chashi. Mumu yuma yeswe kuli Zambi yashi.'' ²⁸Petulu yaputuka kuhanjika kuli Yesu ngwenyi, '' tala twahichika yeswe nyikukukaula.''²⁹Yesu yamba ngwenyi, '' pundu ngunambe kuli yenu, ngwami nyiumwe wahichika zuwo lyenyi chipwe ayayo nyi anakwo hanji naye chipwe tato hanji ana jenyi hanji mande ha welo wayami nyi sango lipeme. ³⁰Yiya yoze makahona kutambula kulakaji lya isuho mu mwaka uze muchifuchi chino: mazuwa hanji ayayo hanji mandumbu jenyi anaye nyi ana nyi mande jo, nyi hungumyona,muchifuchi chize muchiza kwiza, nyi mwono wamutolo. ³¹Mba anji waze atangu makapwa asula, asula makapwa atangu.³²Yakayuka ungeji wakuya ku Yelusaleme mba Yesu yatetekela. Tumbaji yalikomokena, nyiwaze apwile hanyima yo yevwa woma. Mba Yesu yambata tumbaji jenyi kumi nyili kulumbu nawa nyi kuputuka kwalweza ize muyimusolokela halutwe. ³³Talenu tunakanduka ku yelusalema, mba mwe mwana wamutu kuma kamukunjika kuli Asasendote akwa lutwe nyi alongeshi. kumakamuhisa nyi mulonga wa ku mushiha chocho makamukunjika kuli akwa mavungu. ³⁴Kumaka muhungumyona, makamufwilila mate, makamulamba shikote, nyi kumushiha. Halutwe lya matangwa atatu makahinduka.''³⁵Tiyangu nyi Yowanu, ana ja Zebedeu yeza kuli yiye nyi kwamba ngwo, ''Longeshi, tunazange utulingile yize mutukuhula,'' ³⁶Yesu yamba kuli ayo ngwenyi, ''yika nunazange ngunulingile yenu?'' ³⁷Yamba kuli yiye ngwo, '' tutayize kutwama nyiyena muwuhenya we, umuwika kukwoko lya chipipa mukwo kuchilyo.''³⁸Yesu yakumbulula ngwenyi, ''kunwanyingikine chize nunechi. munuhasa kunwa mumusenge umuwika nyiyami nyi chipwe munuhasa kupwa nyiyami mulamba lya upapachiso uze mungu papachisamo?'' ³⁹Ayo yamba kuli yiye ngwo, ''tunahase.'' Yesu yamba kuli ayo ngwenyi, ''musenge wuze mungunwa, nyiyena monwamo nyi, nyi upapachiso uze mungu papachisa, nyiyenu manupapachisamo. ⁴⁰Mba yiya yoze mahasa kutwama ku kwokwo lyami lyachilyo hanji kukwoko lya chipipa hiyamiko mukwa mukwakuchihana, ndo waze hanalulikilacho.''⁴¹Muze tumbaji akwo hachivwa, yevwila uli Tiyangu nyi Yowano. ⁴²Yesu yasanyika nyikwalweza ngwenyi, '' nunanyingika ngwo waze maasela ulemu wakuyula hakachi ka akwo kuli mavungu kakulipwisa ngwe myanangana hali ayo, makulwana jo kakupwa nyiwata hali ayo.⁴³Mba chichikapwa chocho hali yenu. Yoze mweswe mazanga kupwa mukulwana hakachi kenu ndo mapwa ngamba, ⁴⁴nyi yoze mazanga kupwa mutangu ndo mapwa ndungo ja eswe. ⁴⁵Mumu mwana Mutu kakejile akamuzachile, ndo yiye akazachile, nyikwecha mwono wenyi kupwa fweto ya anji.''⁴⁶Ejile ku Yeriku. Muze hakatuka muchihunda cha Yeriku nyitumbaji jenyi, nyi mbunga yinene, Mbatulumeu mwana wa Timeu, kapuputa mukwakwita, watwamine kusesa lya jila. ⁴⁷Muze hevwa ngwo Yesu ka-Nazale, yaputuka kukolojoka nyi kwamba ngwenyi, ''Yesu mwana Ndawichi, kuvwile kama keke!'' ⁴⁸Anji amuholesele kapuputa, nyikumulweza ngwo hola. Chocho yiye wahyanishineho chikolo, ''Mwana Ndawichi nguvwile kama keke!''⁴⁹Mba muze Yesu hamana yamba ngwenyi musanyikenu. Ayo amusanyikine yoze kapuputa, yamulweza ngwo, ''hamuka katuka! Kanakusanyika," ⁵⁰Wambilile chikuto chenyi, yakatuka yenda yaheta kuli Yesu.⁵¹Yesu yamukumbulula ngwenyi, ''yika unazange yami ngukulingile?'' Kapuputa yamba ngwinyi, ''Longeshi, ngunazange meso ngumone.'' ⁵²Yesu yamulweza ngweni, '' yako ufulyelo we wakuwuka. Hohene yaputuka kumona nawa, chocho wamukawile.

Chapter 11

¹Muze akandukile ku yelusalemu, kanakapwa kukamwihi nyi mbete fweji nyi bentanyi kumu lundu wa olevwe, nyi yesu yatuma tumbaji jenyi ali ²nyi kuwalweka ngwenyi, ''yenu muchihunda tulitalanganacho. Hohene nyimwanjila , munuwana mwana chimbulu yoze kanda achinyinaho. Numukasunune mwize nenyi kuliyami . ³Nyi kachi umwe mamba ngwenyi ,'' yika munalingila chize ?'numba ngwenyi,mwe mwene kanafupu halyapwila mahiluka cheka nawa .''⁴Kanakaya nyikuwana mwana chimbulu wakukashila kupito haze ku makano ;yamukasununa . ⁵Mba amwe kuli waze amanineko ambile kuli ayo ngwo, ''yika nunaliingi , nunaka sununa mwana chimbulu?'' ⁶Yambulula muze mwene yesu awalwekele kulu, mbayatayiza kuya.⁷Amunehene mwana- chimbulu kuli Yesu asele mahina jo hali chimbulu , katwamine hali yiye . ⁸Atu anji kanakala mahina jo mujila , nyi akwo {asembele} apatule mitongo mu minda yo . ⁹Waze anakatetela nyi waze akawile yoze uneza mujila lya mwene . ¹⁰Kuwafumana wanangana wuze uneza wanangana wa tata ndawichi! vulye mwilu mwahiana!''¹¹Yesu yanjila muyelusalema myi kuya mutembele yatalatala kuma yeswe muchingoloshi .Yatuhuka nyi kuya ku mbetanyi hamwe nyi kumi nyi ali. ¹²Hatangwa lya kawileho muze apwile nyi ku fuma ku mbetanyi , yevwa zala .¹³Yiye hakumona mukuyu ku suku nyi mafwo , yakandamina ngwenyi kachi mawanako chuma ,muze ejile haka mwihi kawanyineko nyi chechimwe shina mafwo , mumu mwaka wamukuyu kanda wuheta. ¹⁴Yesu yamba kumu kuyu ,'' nyi umwe kainda akalya mihoko kuliyena nawa . Nyi tumbaji twenyi achivwile .¹⁵Yeza ku yelusalema , wanjilile mutembele wapukile ku tuwisa waze alanjishile nyi waze alanjile mu tembele . Kalimbwile mesa ja akwa kusumbakenya mbongo nyi yitwamo ya kwa ku lanjisa tutele. ¹⁶Kakataijile nyi umwe wakumbata chili cheswe chaku lanjisa mutembele.¹⁷Yiye yawalongesa ngwenyi ,'' kucha sonewene ngwo ; zuwo lyami makalisanyika ngwo zuwo lya kuhalishila lya micha yeswe?'' himwalumuna chivwenge cha muhuza. ¹⁸Asasendote akwa kulutwe nyi akwa kusoneka achivwile , afupile jila ngwo amushahilemo. O yevwa woma mumu mbunga yeswe yali shimwokene ha longeso yenyi . ¹⁹Muchingoloshi katuhukile mu limbo .²⁰Muze endele chimene ,amwene mukuyu hiwoma chau nyi kumiji . ²¹Petulu hakwiwuluka muze yese ambile yamba ngwenyi , ''longeshi tala ! mukuyu wuze wuna kashinga hiwoma chau .''²²Yesu yakumbulwile ngwenyi , '' pwenu nyi ufulyelo kuli zambi . ²³Wumwenemwene ngunambe kuli yenu ngwami mweswawo mamba kuli awano mulundu ngwenyi, ''tutuluka wulimbile muka lunga lwiji , nyi kayambashanyine mu mbunge yenyi alyoze mufulyele chize mamba chipwa , cheswacho mamba nyi zambi malinga chize chene.²⁴Keshika ngunambe kuli yenu ngwami :yeswayo munwita mukulemba , fulyelenu ngwenu matambula , muchikapwa hichenu. ²⁵Nyi muze munumana nyi kulemba, konekenenu akwenu kushi chuma chimwe nuli nacho umwe; hanga tatenu nawa yoze wuli mu malilu , akakone milonga jenu. ²⁶Mba nyi kunushi kukonekena , nyi tatenu wa mwilu keche kakonekena shili jenu.''²⁷Kanahiluka kuyelusalema nawa . muze Yesu ejile mutembele , asasendote akwa kulutwe , akwa kusoneka, nyi makulwana ejile kuli yiye . ²⁸Kanakamba kuli yiye ngwo , '' nyi chiyulo muka walingila ayi yuma , nawa hiya wakwaha chiyulo ?''²⁹Yesu yambila kuli ayo ngwo , '' ngunuhula chihula chimwe . Ngulwekenu nyi yami ngunulweka chiyulo nakulingila . ³⁰Wupapachiso wa yowano , wakatukile mwilu nyi kuli mutu ? ngukumbululenu''³¹O kahanjikile hakachi kwo ngo , '' nyi kwamba ngwo ,' kufuma mwilu' ,'mamba ngwenyi , 'yika mwahonena kumu fulyela ? ³²mba twamba ngwo , 'kuli atu ,..avwile woma watu mumu eswe kanakatayiza ngwo yoano kapwile kapulofeto. ³³O kanakamukumbulula Yesu ngwo,'' kutwanyingikine ''. Nyi Yesu yamba kuli wayo ngwo , ''nyi yami chishi kunulweka chiyulo chize nakulinga nacho yuma.

Chapter 12

¹Yesu yaputuka kulongesa muyishima . yamba ngwenyi, ' umwe mutu yatumba munda wa uva , yausa muchipaka wafulile wina wakukamwinamo , yatunga kaposhi waukujikile munda kuli njimi , mba wahi chikile nyi kuya kuchifuchi chikwo . ²Hawola yipema ya kwaha mbuto , watumine ngamba jenyi akatambule mbuto yakukatuka mu wande. ³Ayo yamukwata yamulamba, chocho yamukatwisaho nyi chimwe ka .⁴Cheka nawa watumine ndungo kuli ayo , mba yamukolesa hamutwe nyi kumukatalisa cha sonyi . ⁵Yiye nawa yatuma mukwo mba ya mushaha . Chocho ayishile ali mujila jizejene , alambile akwo yashaha.⁶Mba hikwasala umuwika mwanenyi yoze azanga , chikolo ; wamutumine kuli ayo hakusula ngwenyi , makalemesa mwanami ; ⁷''Alyoze waze njimi yalyamba hakachiko ngwo ,'yono mwechisalakanyi '. tatuyenu tu mu shihe , mba chihinga chi pwe nichetu '.⁸Chocho yamukwata , yamushaha yamumbila haze lya wande . ⁹Keshika , mwinya wande kuchi makalinga ? kuma keza nyi kwenyeka waze njimi, nyi kuhana wande kuli akwo .¹⁰'kunwatangile chipwe chisoneka chino ngwo?'' liwe lize alitunyine mukwa kutunga kulya pwa liwe lya helu lya mbango . ¹¹Chino chinapu chakuli mwene , chikomokeso kumeso jetu.''' ¹²Halutwe lyachino o zangile kumukwata alyoze yevwa woma . wa mbunga wapwileko mumu anyikine ngwo , chishima chino ata cha kutuhisa nacho kashika yamuhichika yamu katuka.¹³Yatuma amwe akuli A -fwaliseu nyi akuli A-heronde kuze apwile ngwo amutele muyihayika yenyi . ¹⁴O yamuhula ngwo , '' longeshi tunanyingika ngwetu yenu nuli wamwene mwene , ku ushi kwivwila woma nyi umwe mutu , mumu ku ushi katonde kuli atu. Alyoze kuwakulongesa jila ya Zambi .Nyi umwene mwene ngwetu muchilita nyi? sesala nyi ka? '' shina mutuhana chimwe nyi ? ¹⁵Yiye kana nyingika kalimbalimba wo yamba kuli ayo ngwenyi , '' kuchi te munu ngweseka ? ngunehenenu lumbungo ngumutale''¹⁶O yamunehenaye . chocho yamba kuli ayo ngwenyi , '' chizulye chino nyi chisoneko chino chaya ?'' o ngwo, '' cha sesale '' ¹⁷Yesu yamba kuli ayo ngwenyi , '' hanenu sasele , nyi kuli Zambi yuma ya zambi .'' O amukomokene chikolo .¹⁸Nyi A-satuseu yeza kuli yiye , waze akwamba ngwo ¹⁹,Longeshi , mose wasone kene kuli yetu ngwenyi ,'' kachi lunga umwe mafwa nyi kuhichika mukwo -pwo , mwana wakuhi , mwanakwo akamumbate yoze pwo lya yayo akasolole mbuto ya yayo .²⁰Kwapwile chisemuka chama lunga ajimo limuwika shimbyali ; mutangu yambata pwo mba yafwa , nyi kuhichika mwana ka. ²¹wamu chali yamumbata yafwa ,kwakuhona kuhichika mwana . ²²Chasulileko yoze wa mu chishimbyali yafwa kwakuhona mwana . kusula kwachino nyi mwe pwo mafwa. ²³Ha uhindukilo , pwo lyaya makapwa hakachi ko?mumu eswe amumbachile kupwa hipwo''²⁴Yesu yamba ngwenyi , '' achi che chikuma nuna honena kulinga kanawa , mumu kunwa nyikine yisoneka nyi tachi ja Zambi? ²⁵Mumu muze atu makahinduka , kukushi kapwa kambata hanji kusomwesa malo , mba o mapwa ngwe angelo amwilu .²⁶Ha kutwala hauhindukilo wa afu , te kunwatangile hamikanda ya mose nyi? hakutwala kuchiputa , muze Zambi ana kahanjika ngwenyi , '' yami Zambi wa apalahama nyi Zambi wa Izake nyi wa yakomba ? ²⁷Yiye hi Zambi ya afu ko , alyoze wakwa mono .Mba hinuna toko chikolo ''.²⁸Mba umwe wakuli alongeshi a shimbi yeza cheswe malihulahula kanevuko , yiye hakuhanjika ngwenyi Yesu kakumbulula kanawa .Yahula ,'' shimbi yitangu kuchi yinambe ?'' ²⁹Yesu yamutayiza ngwenyi , '' lye liji litangu ngwo , 'yenu , aizalele , mwene Zambi yiye mwene umuwika . ³⁰Ukazange mwene Zambi ye nyi mbunge ye yeswe , nyi tachi ye yeswe . ' ³¹Mba yamuchali yalifwa nyi yino ngwo , 'ukazange mukwenu ngwe chize walizanga ye mwene ,'kushi liji likwo lyahiana wano ka''³²Hohene yiye longeshi ya shimbi yamba ngwenyi, '' pundu longeshi ,! nwamba kanawa ngwenu Zambi yiye umuwika muko nawa keshiko ndo yiye wika . ³³Yiye kumuzanga nyi mbunge yeswe nyi yishinganyeka yeswe nyi mwono weswe nyi tachi jeswe , nyikuzanga mukwenu ye mwene , chino kuchinahiana milambu yeswe yakulumba nyi yitapo yeswe .'' ³⁴Mwe Yesu hanona ngwe hatayiza kanawa, yamba kuli yiye ,'' ku ushi kusuku nyi wanangana wa Zambi .'' Halutwe wachize nyi umwe ya hula Yesu nawa ka.³⁵Muze te Yesu kanalongesa mutembele yamba ngwenyi,'' ngwe kuchi akwakusoneka akwamba ngwo kilishitu yiye mwana Zambi ? ³⁶Ndawichi mwene, wambile nyi shipilitu musandu ,ngwenyi,'' mwene hahanjika kuli mwene wami , twama kuchilyo chami ndo mungulingisa akwakole je kupwa akulyata yena ''' . ³⁷ndawichi yiye kamuvuluka ngwenyi 'mwene ' mba kuchi hashi te kilishitu mapwa mwana ndawichi ? chocho mbunga yinene yawahilile nyi kwivwa yize mamba.³⁸Mukulongesa chenyi Yesu ngwenyi , '' kanyamenu kuli akwa kusonyeka , waze akwenda nyima hina asuku akungunda kanawa hanga akameneke muyitanda. ³⁹Kakuzanga yitwamo ya helu mu masunangonga , nyi yilela yahelu kuyi teleka . ⁴⁰Wano kaku lumbula mazuwo amapwo twamishi , nyi haulembekese kakulemba shimbu linene wano . Kumatambula upatwilo wahiana.⁴¹Nyi yiye Yesu watwamine kukamwihi nyi chikasa cha kulambwilamo; chocho muze apwile nyi kuhana mbongo wa amwene . Nyi anji pichi aselemo mbongo jinji . ⁴²Umwe twamishi mukwalamba yeza , yalambula tukepe twali ,twenatwo apwile natwo ngwe sentavo yimuka.⁴³Yesu yasanyika tumbaji jenyi nyi kwamba kuli ayo , '' chaumwene mwene ngunambe kuli yenu , yono twamishi wapwo kalambula kanawa kuhiana eswe asanga muchikasa chakulabwila . ⁴⁴mumu o eswe kahananga mukwoka cha mbongo jo .Mba yono twamishi mulamba lyenyi kahana jeswe jiakumu kwasa mu utwamo wenyi.''

Chapter 13

¹Yesu muze atuhukile mutembele, umwe watumbaji jenyi yamuhula ngwenyi, " Longeshi tala malolwa apema nyi mazuwo apema!" ²Wambile kuli yiye ngwenyi, ''Wano mazuwo unamono? Nyilimwe zuwo kachikahichika liwe kulichikapuzuka."³Muze atwamine hamulundu wa Olive ha sali likwo lya tembele, Petulu, Tiyang, Yowanu nyi Andeleya amuhulile wukawo, '' ⁴Tulyeze, shimbu lika muyikasoloka yino yuma. Chilayi chika chakumanununa yino yuma?''⁵Yesu waputukile kwamba kuli ayo ngwenyi, '' kanyamenu nyiwumwe kanda anupyangula. ⁶Anji makeza mujina lyami nyikwamba ngwo, mwe Kilishitu yami; makapyangula anji.⁷Muze munwivwa jita nyi ndundumwiso ya jita, kanda nukasungalala: yino yuma yeswe chatamba kupwa shimbu songo kanda lichipwa. ⁸Mumu akwa mavungu makakatukila nyi mavungu nyiakwwo, wanangana muwukakatukila wanangana nyiwukwo. Kumukukapwa minyiko ku yihela yinji, kumukukapwa tupunga. Yino yuma we wuputukilo wa misongo yakupapa.⁹Kanyamenu mumu makanukunjika kuli akwa kuyula, nawa makanulamba mumasunangonga. Munukamana kumeso ja nguvulu nyi mwanangana mumu hali yami, muyikapwa shindakenyo kuli ayo. ¹⁰Alyoze sango lipema chatamba kulyambulula chitangu kumavungu eswe.¹¹Muze makanukwata nyi kunukunjika, kanda nukalipikala yika munuka hanjika. Mumu muli yize wola, yakuhanjika makanwahayo: hiyenuko munukahanjika, alyoze Spilitu Musandu. ¹²Mukulwana makakunjika mwanakwo kukufwa, nyi tato mwanenyi. Ana kumakakatukila isemi nyikwashihisa. ¹³Kumakanuvwila kole mumu ha jina lyayami alyoze yoze manyongonona ndo kusongo makamulamwina.¹⁴Muze munumona chizelwokeso chakwenyeka chinamana kuze chatambile kumana.'' (yoze matanga ase chinyingi)'' hohene waze mapwa mu Yudeya akachinyina ku milundu. ¹⁵Yoze mapwa helu lya zuwo kanda akasunuka hashi chipwe akande chimwe chuma muzuwo, ¹⁶nawa yoze makapwa muwande kanda akahiluka nyikwanda hina lyenyi.¹⁷Alyo lamba kuli waze makapwa thufumba nyi waze makapapisa ana jo muliwaze matangwa. ¹⁸Lembenu kanda chikapwa mu chishika. ¹⁹Mumu makapwa matangwa alamba waze kanda apwako kuputuka muze Zambi atangile chifuchi ndo halyapwila, kukuchikapwa nawa. ²⁰Kachi nyi ngwe Zambi katepulwile matangwa, nyi wumwe mutu maakalamwina. Alyoze ha waze hanatongola, yiye watepulile matangwa.²¹Nyingwe umwe mahanjika kuli yenu ngwo, '' talenu Kilishitu yono! chipwe awuze uli akuze! Kanda nukatayiza. ²²Mumu a Kilishitu amakuli nyi tupulofita amakuli kumakeza nyi yilayi nyiipekesa hanga akapyangula chipwe waze hanatongola nyingwe mahasa. ²³Alyoze yenu, kanyamenu! hinanwambulwila yuma yeswe shimbu kanda.²⁴Matangwa waze akulutwe lwa lamba, tangwa kumulikalaa, kakweji kachikahana mweji. ²⁵Tongonoshi makaholoka mumalilu nyi tachi jili mumalilu kumujikalinyika; ²⁶Hohene makamona mwe mwana Mutu kaneza mumalilu nyi tachi jinene nyi wuhenya. ²⁷Makatuma angelo jenyi aka kungulule waze eswe atongwele mwene kumbango jiwana, chize kusulasongo lya hashi ndo kusulasongo lya lilu.²⁸Lilongesenu longeso lya kumukunyu muze mitango muyovula muyisokoloka mafwo, manyingika lwiza hapwa mukamwihi sokenu mapito. ²⁹Muze munamona yino yuma muyilingiwa, nyingikenu kuli hakamwihi kali hachikolo.³⁰Chamwenemwene ngunambe kuli yenu ngwami, chino chisemuka kuchichikupalika ndo yino yuma yikapilike. ³¹Lilu nyi hashi kumuikapalika, alyoze maliji jami kechi kahwa. ³²Mba hakutwala ha tangwa lize nyi wola yize, nyiumwe kainyingikine chipwe angelo amwilu, chipwe mwe Mwana ndo Tata.³³Kanyamenu! laulenu, lembenu mumu kunwanyingikine ye wola muyikapwa. ³⁴Chinapu ngwe mutu unayi muwungeji mahichika zuwo lyenyi nyikuhana milimo kuli akwamilimo ngwenyi, ''kuli mweswe milimo yenyi, mamba kuli mukwakufunga pito alawule.³⁵Keshika kanyamenu mumumkunwanyingikine muze mwenya zwo meza; shina chingoloshi nyi shina mukachi kaufuku, shina hakutambika ndemba, nyi shina chimenemene. ³⁶Nyingwe meza susumuku, kanda anuwana mutulo. ³⁷Chize ngunambe kuli yenu, ngunambila eswe; kanyamenu!''

Chapter 14

¹Kulutwe lya matangwa ali chizomboka nyi chiwanyino cha mbolo futumwiso muchipwa. asasendote akwa kulutwe nyi akwa kusoneka te kana fupu ngwe chize mahasa kumukwata nyi kalimbalimba akamushihe. ²mumu ambile ngwo,'' hi ha tanwa lya chiwanyino ko,kuchina hanji mukukapwa zungo hakachi ka atu.³Shimbu Yesu apwile mu mbetanyi muzuwo lya shimonawa mbumba , shimbu apwile kumesa , umwe pwo wejile kuli Iye nyi kasaji kamaji , ya vumba lipema ya ndando yinene . Iye washahile kasaji watehwinyine maji hamutwe wenyi . ⁴kwapwile amwe anakapwa nyi ufutulo mu ma mbunge jo.Ngwe, '' au lwenyeka uno wa yitumbo waka? ⁵kachi maji wanokalanjishiwanga nyi ndando yahiana kulakaji atatu a mbongo , akajihane kuli akwa lamba ''. chocho alinyenyetele hali Iye.⁶Alyoze Yesu wambile ngwenyi , '' mwechenu .Kuchi te nuna mupikalisa ? halinga chuma chipema hali yami . ⁷mumu yiswale kalihamwe nyi yenu matangwa eswe , heswaho munuzanga kulinga ipema munahase, alyoze kunushi nyi yami matangwa eswe. ⁸Iye kalinga kanawa chize chene ana nyingika kulinga .Hangu wahisa mujimba wami ha welo wa kufunda chami . ⁹Pundu ngunambe kuli yenu ngwami , '' kweswako mambujola sango lino lipema hashi heswe , chize nawa yono pwo halinga kumakachihanjika , hanga akamwiuluke ''.¹⁰Yundasa siyakalyote umwe wakuli kuli kumi nyi ali ,wayile kuli asasendote akwa lutwe hanga akamukunjike kuli ayo. ¹¹muze achivwile awahilile chize amushikile kumwaha mbongo . Iye wafupile ngwe chize mahasa kumu kujika hamwaka upema .¹²Ha tangwa litangu lya mbolo yize kuyishi futumwiso , muze ashihile chitapo cha chizomboka , tumbaji twenyi yamba kuli yiye ngwo , '' kulihi unazange tukalulike hanga ukalye chizomboka ?'' ¹³Yatuma tumbaji jenyi ali yalweka ngwo , ''yenu mulimbo munutakana lunga kana mbata sapa ya meya . Numu kaule . ¹⁴Mweswamo muzuwo manjila numu kaule nyi kumulweza mwenya zuwo , 'longeshi kamba ngwo '', chipatulo cha ngeji chilicho hanga tu lulikilemo chizomboka chenyi nyi tumbaji?'''¹⁵Manu lweza chipatulo chaku wahisa kanawa ha chipatulo chahelu. Nukalulyeke muze mwene. ¹⁶Tumbaji yamu hichika mba yaya mulimbo .Awanyine yeswe kulita nyi chize awalwezele , chocho alulikile kulya cha chizomboka .¹⁷Muze hi cha heta chingoloshi , wahele nyi tumbaji twenyi kumi nyi ali. ¹⁸Muze hazhingula kumesa te ha twama nyi kulya , Yesu hamba ngwenyi , '' pundu ngunanulweze , yenu munali hamwika nyiyami umuwika mukachi kenu makangu kunjika ''. ¹⁹Eswe evwile chinyengo , nyi kwamba kuli yiye umwe nyi umwe ngwo , yami nyi , ''nyi mukwo yamba chechene?''²⁰Yesu yakumbulula yamba kuli ayo . '' mukachi kayenu kumi nyi ali yoze muka tata nenyi mbolo mulonga limuwika iye makangu kunjika . ²¹Mumu chamwenemwene mwe mwana mutu maya ngwe chinasonewa chakutwala kuli iye . mba lamba lyenyi lyoze mutu makamukunjika mwana mutu! china tela kachi kakasemukine .''²²Muze apwile nyi kulya, Yesu yanda mbolo , yalemba , nyikuyi palula . yapangilayo , yamba ngwenyi ,'' wenu nulye uno wemujimba wami.'' ²³Wanjile musenge , ya lemba wahele ngwenyi nwenu. ²⁴Yamba kuli ayo ngwenyi wano emanyinga jami a wusendo waha , manyinga waze anamwanganyina atu anji . ²⁵pundu ngunambe kuli yenu ngwami , chichi mkanwa nawa chamuchali meya akumihako ya mu mande ndo muze mukanwa ahya muwanangana wa Zambi .''²⁶Muze hemba mwaso , atuhukile yaya kumulundu wa olivwe. ²⁷Yesu yamba kuli ayo ngwenyi, '' eswe muna katalinga , mumu haliyami , mumu chinasonewa ngwami mungu kalemba kafunga nyi ma panga makali mwanga .²⁸Muze te hangu hindwisa , mungukanutetekela ku ngalileya . ²⁹Alyoze Petulu wambile kuli Iye ngwenyi, '' chipwe eswe matalinga , yindu yami ka .³⁰Yesu yamba kuli iye ngwenyi, '' pundu ngunambe kuli yenu ngwami , musono ufuku uno shimbu ndemba kanda a chitambika ka ali , kumukalikala yami katatu '' . ³¹Alyoze Petutlu wahanjikile nyikulihalula kuhyana chikolo ngwenyi ,''chipwe muchingutamba kufwa hamwe nyi yena ,hindu kuch kalikala yena nyi chimwe . '' chochene eswe kambile .³²Yeza kuma kuze jina lyako ngetesemane Iye yamba kuli tumbaji twenyi ngwenyi, '' twamenu hano shimbu yami mungu lemba .'' ³³Yatwala Petulu , nyi Tiangu nyi Yoano yaputuka kulishimoka nyi kwivwa chikolo kulema mumbunge . ³⁴Yamba kuli ayo ngwenyi , '' mbunge yami yinevu chikulikuli chinyengo ndo kufwa . salenu kuno malaule''.³⁵Iye yasosoloka kulutwe chikepe yafulamana hashi ya lemba hanga yize yikatuke kuli iye nyi muchihasa kupwa. ³⁶Iye wambile ngwenyi, '' tata, tata, yena unahase yuma yeswe .Chize kama musenge uno haliyami.kanda chikapwa chize ngunapale yami, alyoze yena unapale''.³⁷Iye yeza yawana mu tulo yamba kuli Petulu ngwenyi '' Semone uli mu tulu nyi? kuwahashile kulaula ha ola yimu wika . ³⁸Laulane lembenu hanga kumushi kanjila mu cheseko .Shipilitu chamwenemwene yina lulika , alyoze musunya ulelu.'' ³⁹Cheka nawa wayile watembele , nyikwamba maliji amuwika .⁴⁰Cheka nawa wahilukile , wa awanyine mutulo mumu meso jo alemene . kakanyingikine chize makumbulula . ⁴¹Iye yeza chisuho chamuchitatu yamba kuli ayo ngwenyi, '' fungunukenu halyapwila muhwine ? kunahu! ola hiyeza . Talenu ! makunjika mwe mwana mutu kumoko ja kashili . ⁴²Kahukenu , talenu yoje makunjika hakundama''⁴³Haze hene shimbu machi hanjika , yundase yeza umwe wa.kuli kumi nyi ali ,nyi hamwe nenyi mbunga yinene nyi ku tutana nyin mitondo , akuli asasendote akwa kulutwe nyi kuli akwa ku sonyeka nyi makulwana . ⁴⁴Achi yoze wakunjikile wahele chilayi , ngwenyi,'' yoze mungumumbeja mwenawo. mukwatanu numu twale kanawa.'' ⁴⁵Muze yundase heza , haze hene wakundamine kuli iye yamba ngwenyi , ''longeshi '' wamumbejele chikolo . ⁴⁶O amukwachile⁴⁷Alyoze umwe wakuli waze amanyineko watomwene poko yenyi walambile ndungo ya asasendote mukwa lutwe wamutetele twitwi . ⁴⁸Yesu wakumbulwile ngwenyi ,'' nunejila ngwe hali muhuza , nyi tutano nyi mitondo mungukwate nyi? ⁴⁹Napwile tangwa ha tangwa hamwe nyi yenu nyi kulongesa mutembele , kumwangukwachile . Alyoze yisoneko yakamanunuke ''. ⁵⁰Eswe kanakamuhichika anamuchine.⁵¹Umwe mukweze wamukawile kanazala hina lya kawale wika ku mujimba wenyi , mba yamukwata. ⁵²Alyoze wahichikile hina lya kawale wachinyine uselesele .⁵³O atwalile Yesu kuli asasendote akwa kulutwe yakungama kuli iye asasendote eswe akwa kulutwe ,nyi makulwana , nyi akwa kusonyeka . ⁵⁴Petulu wamukawile kanona jila, ndo ndo muchima wa wuza sasendote mukwa lutwe . Iye watwamine hamwe nyi tu pita , akote kahya.⁵⁵Asasendote akwa lutwe nyi akwa kuyula eswe afupile shindakenyo hal Yesu akamushihe . alyoze kayiwanyineko. ⁵⁶Mumu anji amushindakenyene mahuza , alyoze shindakenyo yo kuyalitele .⁵⁷Mba kwakatukile amwe atu aze amushindakenyene mahuza ngwo, ⁵⁸'' Twamuvwile ngwenyi mungu kenyeka tembele yino ya kufunga nyi moko , nyi kulutwe lya ma twa atatu mungu ka tunga yikwo yize kuyishi kutungwa nyi moko '''. ⁵⁹Chi[pwe chocho shindakenyo yo kuyalitele .⁶⁰Sasendote mukwa lutwe wakatukile mukachi ka eswe wahulile Yesu ngwenyi ,'' ushi kukumbulula nyi chimwe? kuchi wano anakushindakenya?'' ⁶¹Alyoze waholele kulungunga kwenyi kakumbulwile nyichimwe . nawa sasendote mukwa lutwe wamu hulile ngwenyi,'' mwe kilishitu yena, mwe mwana wa mukwa kufumana nyi?'' ⁶²Yesu wambile ngwenyi,'' yami nguli ; kumunakamona mwe mwana mutu kanatwama kuli chindume cha tachi kaneza nyi malelwa a mwilu''⁶³Sasendote mukwa kulutwe wa sonyene chikuto chenyi yamba ngwenyi , '' kuchi tunafupu nawa yela ? ⁶⁴Himwevwa kuhulamisa Zambi . ika munanyongo ? '' eswe amuhishile ngwo kanatela kufwa . ⁶⁵Amwe aputukile kumufwila mate nyi kufuka meso jenyi . Nyikumumbufula nyi kwamba kuli iye ngwo , '' pulofweteza ! nyi tupita amulambile .⁶⁶Shimbu Petulu apwile mushi ya yize umwe wakuli ana mapwo akwamilimo ya sasendote mukwa lutwe yeza. ⁶⁷Yiye hakumona Petulu kanoto kahya ,wamutalile ngwenyi , '' yena nawa wapwanga hamwe nyi Yesu ka- nazane ⁶⁸Alyoze walikalile ngwenyi ,'' chanyingikine chipwe changu lumbulukine chize unambe'' iye watuhukile mwishi lyasenge nyi ndemba watambikile.⁶⁹Mwana pwo wamumwene waputukile kwamba kuli waze amanyine ngwenyi, '' yono umwe wakuli ayo !'' ⁷⁰Iye nawa walikalilecho. Kulutwe lya shimbu likepecheke nawa weza amanyineko ambile kuli Petulu ngwo , ''chamwenemwene yene uli uli umwe wa kuli ayo, mumu uli ka Ngalileya .⁷¹Iye waputukile kulishinga nyi kushindanganya ngwenyi,'' chanyingikine yono mutu nunambe .'' ⁷²Chisuho chamuchali ndemba watambikile . Petulu wewulukile liji ngwe amwambile Yesungwenyi : ''shimbu ndemba kanda achitambika ka ali, kumukalikala yami katatu ,''muze achinyongene walilile.

Chapter 15

¹Hazehene chimene mene , akwa asasendote akulutwe nyi akwa kusoneka nyi akwa kuyula , yatwama punga hali Yesu hima twala ku pilatu. ²Pilatu kahulile ngwenyi, '' yena mwanangana wa yunda nyi?'' yiye wakumbulwile ngwenyi, '' wambamo.'' ³Mba asasendote akwa kulutwe kamu sumine yuma yinji .⁴Pilatu yahula nawa , '' kuchi kuchikukumbula ? tala yuma yinji anakulamikiza nayo!'' ⁵Mba Yesu kakumbulwile pilatu , chocho pilatu wakomokene .⁶Hashimbu lyachiwanyino pilato kapwile nyiku tuwisa funge umuwika kuli ayo , ⁷kwapwile funge walijina lya mbalambala yoze akashile hamwika nyi waze akolemene hashimbu ashihile mutu. ⁸mbunga yatu yayile kuli pilatu nyi kumwita kwalingila ngwe chize akulinga hamwaka.⁹Alyoze pilatu yakumbulula ngwenyi, ''nuna zange ku tuwisa mwanangana wa yunda nyi?'' ¹⁰Mumu akwa asasendote akulutwe kamukujikile mumu wakole yo . ¹¹Mba asasendote akulutwe avundumwile mbunga shinaho atusule mbalambata kuli ayo .¹²Pilatu yakumbulula nawa ngwenyi , '' mba kuchi nuna zange ngulinge kuli yoze muna vuluka ngwo mwanangana wakwa yunda ? ¹³Akololokele cheka , ''muhachilenu!''¹⁴Pilatu yamba ngwenyi , ''te chipi chize alinga ?''akololokele cheka nawa ngwo , '' muhachilenu hakulusu.'' ¹⁵Pilatu kambile kwivwa ku mbanga yatu , watusulwile mbalambata . wakujikile Yesu kuli ayo nyi kumu hachila hakulusu .¹⁶maswalale amutwalile ku zuwo lya mwanangana {maswalale amukungulukile eswe} asnyikile eswe maswalale . ¹⁷O yamu jika hina lya ufungo yamujika chipangula chambimbo yachisa nyiha mutwe wenyi . ¹⁸O kaputukile nyi ku mumeneka , nyi kwamba ngwo, '' vulye mwanangana wa yunda !''¹⁹Alambile mutwe wenyi nyi lumbungu . kamufwilile mate , o nyi kulyumba makungu wajo. ²⁰Muze te hamu kekuna, yamu zula hina lya ufungo , yamujika mahina jenyi , o yamutwala haze nyikumu hachila hakulusu . ²¹O yakamba umwe una palika te , unakatuka ku minda {semoni ka selene,tato ya alesanda nyi lufu, } aye no hanga ambate kulusu ya Yesu.²²Maswalale ywmutwala Yesu kuchihela avuluka ngwo ngolongota'' {chinalumbununa ngwo chihela chakola''}. ²³yamunwisa vinyu chinge nyi mila, alyoze kakayinwine . ²⁴Ya muhachila hakulusu yalipangiza mahina lhakachiko , mwipinji mwipinji.²⁵Muze te tangwa hilya lemba amuhachile . ²⁶chisoneko chachi tela chenyi achisonekene helu ngwo, '' yono mwanangana yunda '' ²⁷Hakachi kenyi amuhachile nyi mihuza ali umwika kuchilyo mukwo ku chipipa ²⁸Yisoneke inatulweze ngwo , '' Yesu yamwalwila hamuwika nyi ma huza ;²⁹Waze apalikile ka hungwile mitwe jo , nyi kwamba ngwo , wolo, ''yena! wakonyana tembele nyikuyilinga hama tangwa atatu , ³⁰lilamwine yena mwene , sunuka hakulusu ,³¹chizechene asasendote akwaku lutwe nyi akwa kusoneka , ha kumulenya hakachi ko , kambile ngwenyi , '' walamwinyina akwo ;kahashile kulilamwima mwene . ³²Kilishitu mwene mwanangana wa izalele asunuke halyapwila , hakulusu , hanga tumumone nyi tufulyele . ''chipwe amuchokele.³³Muze ola yamuchisambano ya hetele , kwapwile milima yachi fuchi cheswe ndo ola yamu chilivwa . ³⁴Mba ha ola yamuchilivwa , Yesu wakololokele nyi liji , linene ngwenyi , '' eloyi, eloyi , lama lama kasambatanyi? , '' chinalumbununa ngwo ,'' zambi yami zambi yami kuchi wangwehuka ?'' ³⁵Mba amwe kuli waze amanyineko , muze hachivwa yamba ngwo , '' kumanyi kanatambika Eliya .''³⁶Mba amwe wazombokele , nyiku mu zalisa kalihina nyi vingele wayisele ha lumbunga akamunwiseyo . ngwenyi mwechenu '' tutale ,'' nyi eliya meza nyi ku musunwisa.'' ³⁷Yesu kalilile nyi liji linene nyi kufwa . ³⁸Hina lya mu tembele lya pulikile kufuma kwilu ndo nyi hashi .³⁹Nyika pitawu uze wamanyine mukamwihi nenyi mumwene kuze atule Yesu ,wahanjikile ngwenyi , ''chamwenemwene awu mwana wa zambi ,'' ⁴⁰kwapwile ana amapwo yoze wamanyine hasuku .hakachi ko ha pwile maliya mangundalena , nyi {maliya naye watiangu mwanako nyi joses } yoze asanyikile ngwo isaloma'' ⁴¹muze apwile mu ngalileya amukawile nyi kumulemesa , nyi ma pwo ali amukawile ku yelusalema .⁴²Shimbu yachingoloshi yahetele , momo lyapwile tangwa lyakuliwaisa , momo matangwa akehenyi sambata, ⁴³Joses alamata kejile kuli ayo . kapwile muka kuyula yoze wapwile nyi ku shimbwila wanangana wa zambi . kayile kuli pilatu nyi kwita mujimba wa Yesu . ⁴⁴Pilatu walikomokene mumu Yesu hafwa ; wahulile kapitau nyi Yesu kanafu.⁴⁵Muze pilatu wachivwa kuli kapitawu ngwo, Yesu hanafu . wahanine mujimba kuli Jose . ⁴⁶Jose wala njile hina . wamu sunwishile hashi kufuma hakulusu , amujingile hali hina , nyiku mutwala mufuka lize atete liwe . walangumwine liwe hachikolo chafuka . ⁴⁷Maliya mangandalena nyi maliya naye ya Jose amwene muze amusele.

Chapter 16

¹Muze te tangwa lya Sambata hilyapalika, Maliya kamandala, Maliya naye ya Tiyangu, nyi Salome alanjile maji ambuto yavumba lipema hanga akaye nyikuwahisa mujimba wa Yesu. ²Hakucha chimenemene hatangwa litangu lya semana, yaaya ku fuka muze te tangwa himulivumbuka.³Alyambile umwe nyi mukwo ngwo,'' Yiya matulangumwina liwe kuchikolo cha fuka?'' ⁴Mba muze hahetuka, amwene liwe hana lilangumuna kulu, mumu te liwe lyapwile linene chikolo.⁵Hakunjila mufuka yamona mukweze walunga kanazala hina lyamukambo litoma, kanatwama kuundume, akomokene chikolo. ⁶Yiye yamba kuli ayo ngwenyi, kanda nulikomokena. Nunafupu Yesu, ka Nazale yoze nwasukikile hakulusu. Keshimo hahindukamo ka! Talenu haze anakamusa. ⁷Alyoze yenu, nukambulwile tumbaji jenyi nyi Petulu ngwenu ngwenu, ''Yesu kanatetekela ku Ngalileya. kuze munukamumona, ngwe chize ambile kuli yenu.⁸Ayo yatuhuka fuji mufuka; achikimine nyi mweumwe mumu kavwile woma.⁹Hatangwa litangu lya yenga, Yesu, muze te hahinduka chimenemene wasolokele hatangu kuli Maliya ka-Mandala, yoze muli yiye watuhwishile mahamba shimbyali. ¹⁰Yiye wejile nyikwalumbunwina kuli waze apwile nenyi, shimbu ali nyichinyengo nyi kulila. ¹¹Ayo muze evwile ngwo kali nyi mwono Maliya hamumona, kachifulyelele.¹²kulutwe lya yino Yesu walisolwele nyi mujimba weka kuli aali akuli ayo shimbu anayi mujila yo ya chize chifuchi. ¹³Ayo ayile nyikwambulwila akwo tumbaji, alyoze akwo kafulyeleleko.¹⁴Yesu kulutwe wasolekele kuli e kumi nyi umuwika shimbu anatwama ku mesa, yiye wambulwile mumu kafulyelele hakukala chamambunge, mumu kaka fulyelele waze amumwene muze ahindukile ku afu. ¹⁵Yesu wambile kuli ayo ngwenyi, '' Yenu chifuchi cheswe nyi kwambujola sango lipema kuli atu eswe. ¹⁶Yoze mweswe makafulyela nyi kumupapachisa makamulamwina nyi yoze mweswe keshi kufulyela kumakamuhisa.¹⁷Yino yilayi kumuyikakaula waze mafulyela; mujina lyami kumakatuhwisa mahamba, maakahanjika mu malimi aha. ¹⁸Ayo makakwata tupela nyi moko jo, nyikachi manwa chuma chakufuma ku utende, kuuchi kenyeka nyichimwe. kumaka sayika moko jo hali akwa kuyiza, nyi ayo makahinduka.¹⁹Chocho muze Yesu te hahanjika no, amutambwile mumalilu, yiye watwamine ku chindume cha Zambi. ²⁰Ayo tumbaji ayile nyi kwambujola kweswe, nyi Mwene wakalakalile hamwe no nyikukolesa liji lyo nyi yilayi yize yakawile. Amen.

Luke

Chapter 1

¹Anji hanambate mulimo wakusa hamwe sango lya kutwala kuyikuma yize hiyinamanunuka hakachi ketu, ²ngwe chizechene atukunjikileyo kuli waze atangu apwile yela nyi tulala twa ma liji. ³Changupemenene yami nawa, mumu hingunanyingika yuma yeswe kanawa kufuma ku uputukilo, kusoneka kuli yenu , yuma yinawaisa Teofwilu, ⁴hanga ukanyingike pundu yuma yize akulongesele.⁵Muma tangwa a Helonde mwanangana wa Yundeya kwapwile umwe sasendote walijina lya Zakaliya ku chihela cha Abija; mukwo pwo wakuli ana Alone lijina lyenyi wapwile Izabele. ⁶Eswe aali apwile akwa ululi kumeso ja Zambi, kanende mu shimbi jeswe nyi mu upatwilo wa Mwene. ⁷Alyoze kapwile nyi mwana mumu Izabele wapwile mumba , nawa eswe aali myaka yo hiyoka.⁸Mba shimbu alingile usasendote wenyi ku meso ja Zambi nyi kulita nyi ngango yenyi . ⁹Nyikulita nyi ndako yakusakula sasendote wuze mazata, iye amusakwile ha kuta chela kunjila mu tembele ya Mwene nyi kwocha insensu. ¹⁰Mbunga yeswe yatu yapwile nyi kulemba haze wola muze insensu apwile nyi ku yocha.¹¹Halyapwila mungelo wa Mwene wasolokele kuli iye kanamana kusali lya chindume lya chilumbilo cha insensu. ¹²Muze Zachaliya amumwene , walipikalile , nyi ,kwivwa woma. ¹³Alyoze mungelo wahanjikile kuli iye , '' Kanda wivwa woma , Zakaliya , mumu kulemba che hachivwa. Ni mukwenu pwo Izabele kumakakusemena mwana wa lunga. Ukamuluke jina ngwe Yowano.¹⁴Kumukapwa nyi uwahililo nyi kulikwiza, nyi anji makawahilila ha kusemuka chenyi. ¹⁵Mumu kumakapwa munene ku meso ja Mwene. Kanda akanwa vinyu chipwe kunwa chimwe chisasu , makazala nyi Shipilitu Musandu chize kujimo lya naye.¹⁶Anji ana kufuma ku Izalele kumakatewulwila kuli Zambi Mwene wo. ¹⁷Iye kumakaya kumeso ja Mwene mu Shipilitu nyi tachi ja Eliya, nyi kwalumuna mbunge ja atato kuli ana nyi yihulya ku ukanyame wakwa ululi - mukululikila Mwene atu alulikile.''¹⁸Zakaliya wambile kuli mungelo , '' Kuchi te munguchinyingika achino? mumu ngulimukulwana nyi mukwetu pwo myaka hiyoka.'' ¹⁹Mungelo wamukumbulwile nyi kwamba kuli iye , '' Yami Gabliele wuze unamane kumeso ja Zambi. Angutumine muku hanjikaka kuli yena , nkwambulwile sango lino lipema. ²⁰Tala! kumuhola, kuushi kuhanjika , ndo yuma yeswe ayi muyikalingika. Mumu ku wafulyelele maliji jami, waze makamanunuka ha wola yacho.''²¹Halyapwila atu apwile nyiku shimbwila Zakaliya. O akomokene mumu ha kushimbula chenyi mu tembele. ²²Alyoze muze atuhukile haze, kahanjikile kuli ayo. Ayo anyingikine ngwo hamona usolwelo shimbu apwanga mu tembele. Wapwile nyikulinga yilayi kuli ayo alyoze wasalile kamama. ²³Chejile muze matangwa jenyi akulinga amanunukine , iye yaya ku zuwo lyenyi.²⁴Kulutwe lya matangwa waze , mukwo pwo Izabele wasesekele ufumba nyi kulisweka mwene ha tukwejia atano . Yamba ngwo, ²⁵''chocho Mwene hanangulingila kuli yami muze akutalile yami nyi keke hanga achize luchoko yoze akungwamba hakachi ka atu.''²⁶Mukakweji wa muchisambano , Zambi watumine mungelo Gabliele ku chihunda cha Ngalileya jina lyacho Nazare, ²⁷kuli mwanapwo uze kanda achinyingika lunga uze hanamulakenya kuli lunga uze jinalyenyi wapwile Yosefwa, wapwile mwana wa kukatuka kuli Ndawichi, nyi jina lya mwana pwo uze kanda achiliwanaho nyi lunga iye Maliya. ²⁸Wejile kuli iye nyi kwamba ngwo, '' Vulye, yena hanakuvumbisa ! Mwene kali nyi yena.'' ²⁹Alyoze yiye walipikalile chikolo ha maliji jenyi wanyongene chize kumeneka chino muchipwa.³⁰Mungelo wambile kuli iye, '' kanda wivwa woma , Maliya , mumu hiunawane vumbi kumeso ja Zambi . ³¹Tala, museseka mujimo lye nyi kusema mwana wa lunga . Munumuluka jina ngwo 'Yesu'. ³²Kumakapwa munene mba ma kamuvuluka ngo mwana wa chitunda. Mwene Zambi kumakamwaha kunja ya tato Ndawichi. ³³Iye kumakayula akwa zuwo lya Yakomba ku myaka ya mutolo , nyi uwanangana wenyi ku uchi kuhwa.''³⁴Maliya wambile ku mungelo, '' kuchi chino muchikalingika, mumu kunanyingikine chipwe lunga umwe?'' ³⁵Mungelo wamukumbulwile nyi kwamba kuli iye , '' Shipilitu Musandu kumeza ha li yena , nyi tachi ja chitunda mujiza hali yena . Hanga musandu wuze masemuka makamuvuluka ngwo mwana wa Zambi.³⁶Tala , wusoko we Izabele iye nawa haseseka mwana wa lunga ha ushinakaji wenyi. Nyi yono mwe kakweji wa muchisambano, kuli yoze amuvulukile ngwo mumba. ³⁷Mumu kuli Zambi nyichimwe muchihonewa.'' ³⁸Maliya , yamba ngwo, '' Tala , nguli ndungo wapwo wa Mwene . Chikapwe kuli yami nyi kulita nyi liji lye.'' Mba mungelo wamuhichikile.³⁹Mba Maliya wakatukile mumatangwa waze nyi kuya kapupushi ku chifuchi cha milundu , kulimbo lya Yunda. ⁴⁰Yaya ku zuwo lya Zakaliya nyi kumeneka Izabele. ⁴¹Muze Izabele wevwile kumeneka kwa Maliya , mwana kemba watumbukile mujimo lyenyi, nyi Izabele wazalile nyi Shipilitu Musanda.⁴²Wakololokele nyi liji lyenyi linene, '' kuwawaha mukachi ka mapwo , nyi muhuko wa jimo lye kuwawaha. ⁴³Kuchi te hichasoloka chino kuli yami hanga naye ya Mwene wami eze kuli yami? ⁴⁴Mumu tala, muze liji lyakumeneka che lyanjila mu matwi jami, kemba mujimo lyami katumbuka nyi kulikwiza. ⁴⁵Kawaha yoze mwana pwo wuze wafulyela ngo kumukapwa kumanununa kwa yuma yize amulwekele kukatuka kuli Mwene.''⁴⁶Maliya yamba ngwenyi, '' Mbunge yami yina lemesa Mwene, ⁴⁷nyi Shipilitu yami hiyinalikwiza mu li Zambi chilamwina chami.⁴⁸Mumu hanatele ulelu wa undungo wenyi wapwo. Mumu tala, chize ku lyapwila yisemuka muyika nguvuluka ngwo kawaha. ⁴⁹Mumu iye watachi hanangulingila yuma yinene , nyi jina lyenyi lisandu.⁵⁰Keke yenyi kuyili ku yisemuko nyi kuyisemuko kuli waze akumuvwila woma. ⁵¹Hanase tachi nyi kwokwo lyenyi; hanamwange akwakulengumuka mu kunyonga cha mbunge jo.⁵²Hanambile hashi ana ja myanangana kufuma ha ngunja nyi kunangamisa akwa kulilelesa. ⁵³Hana kuchisa akwa zala nyi yuma yipema, alyoze hanakatwisa pichi mokomoko.⁵⁴Hana hane ukwaso kuli Izalele ndungo wenyi hanga akewuluke keke ⁵⁵{ muze mwene ambile kuli tulamba twetu} kuli Apalahama nyi kuli ana jenyi ndo ku myaka ya mutolo.''⁵⁶Maliya watwamine hamwe nyi Izabele ngwe ha tukweji atatu mba wahilukile ku zuwo lyenyi. ⁵⁷Muze shimbu yaheta ya kusema mwanenyi kemba Izabele wasemene mwana wa lunga. ⁵⁸Enyembo jenyi nyi usoko wenyi kevwile ngwo Mwene hokesa keke yenyi kuli iye , no awahililile hamwe nenyi.⁵⁹Muze chalingikile ha tangwa lya mu chinake ejile nyi kumupwisa ngalami mwe mwana walunga. O ambile kumuluka ngwo ''Zakaliya'', jina lya tato. ⁶⁰Alyoze naye wakumbulwile ngwenyi, '' Hi chocho ko makamuvuluka ngwo Yowano'' . ⁶¹Yamba kuli iye ngwo , '' wakuhi nyi umwe kuli usoko wenu akuvuluka kuli ali lijina .''⁶²Yalimga yilayi kuli tato hanga amuhule chize mazanga kumuluka. ⁶³Tato wechile mukanda haze hakusoneka nyi kusoneka , ''jina lyenyi Yowano.'' No eswe akomokene ali achi.⁶⁴Hohene nyi kanwa kenyi kapakukile nyi limi lyenyi lya tusukile . Wahanjikile nyi ku fumanyisa Zambi . ⁶⁵woma wejile kuli eswe atwamine nenyi ha kwajingilika. Yuma yeswe ayi yahetele kweswe kuchifuchi cha milundu cha Yunda. ⁶⁶Eswe waze evwile ayipachikile mu mbunge jo, nyi kuhanjika, ''Yono mwana kuchi makapwa?'' mumu kwoko lya Mwene lyapwanga nyi iye.⁶⁷Tato Zakaliya wazalile nyi Shipilitu Musandu yapulofeteza, ngwenyi, ⁶⁸Mwene Zambi ya Izalele afumane, mumu haneza nyi kutukwasa hanawise ukule wa atu jenyi.⁶⁹Hanasolola mbinga ya ulamwino hali yetu muzuwo lya ndungo wenyi Ndawichi ⁷⁰{ muze ahanjikile nyi kanwa ka tupulofeta asandu ku myaka}, ⁷¹ulamwino ku moko jakwa kole nyi ku moko kuli waze akutuvwila kole.⁷²Iye machilinga chino mukulweza keke kutulamba twetu nyi kwiuluka usendo wenyi wa usandu, ⁷³shingo yize ahanjikile kuli kulwetu Apalahama. ⁷⁴Mukuhana kuli yetu , tukapuluke ku moko ja akwa kole jetu , tukamulingile nyi woma wakuhi ⁷⁵mu usandu nyi ululi kumeso jenyi matangwa eswe a mwono wetu.⁷⁶Ewa , nyi yena, mwana, kumakakuvuluka ngwo pulofeta wa chitunda, mumu mukaya kumeso ja Mwene mukuwahisa jila jenyi, mukululika atu cha kwiza chenyi, ⁷⁷mukunyingikisa atu jenyi ulamwino ha ukonekeno wa hashili jo.⁷⁸Achi muchi kasoloka mumu wa keke ya Zambi yetu. ku yenayo cha cha tangwa kwilu muchikacha hali yetu, ⁷⁹mukupanguka hali waze atwama mumilima nyi mu chizulye cha kufwa. Iye machilinga mu kulama molu mujila ya sambukila.''⁸⁰Muze mwana yakola wafundwile mu Shipilitu, mba yapwa mu puya chize ndo tangwa asolokele ku mbunga ya Izalele.

Chapter 2

¹Halyapwila mu matangwa waze , kwakatukile shimbi kuli Sesale Angusetu akasoneke atu eswe anatwama mu chifuchi. ²Aku kusoneka kwapwile kwatangu muze Kwilinu wapwile nguvulu ya Silya. ³Mutu mweswe wayile kuchifuchi chenyi hanga akasonekese.⁴Yosefwa neye wayile ku Ngalileya,kukatuka kuchihela cha Nazale, kuya ku Yundeya, chifuchi cha Ndawichi, chize anatambika ngwo Mbeteleme, mumu wapwile mukwa zuwo nyi muchisemuko cha Ndawichi. ⁵Wayile kuze nyikusonekesa hamwe nyi Maliya , pwo lyenyi te kali nyi ufumba.⁶Mba muze apwile kuze, shimbu apwile kuze matangwa akusema chenyi amanunukile. ⁷Iye wasemene mwanenyi walunga, mwana mutangu wenyi, wamuvungile mumahina wamupombesele mu chililo, mumu kumwapwile muhela hali ayo kuze kwakuzeka ngeji.⁸Kwapwile tufunga mu chihela chize waze apwile nyi kutwama mumawande, kufunga mapanga jo muufuku. ⁹Mba mungelo wa Zambi wasolokele kuli ayo, nawa uhenya wa Mwene watemukine ha kwajingilika , no evwile woma wunji.¹⁰Mungelo wambile kuli ayo , ''Kanda nwivwa woma, mumu ngunaneha kuli yenu sango lipema lize mulineha uwahililo kuli atu eswe. ¹¹Musono muchifuchi cha Ndawichi! chilamwina kanasemuka kuli yenu iye Kilishitu Mwene! ¹²Chino che chilayi chize manuhana : Munuwana mwana kemba wa kuvunga mu mahina kanapombe mu chililo.''¹³Mba susumuku kwapile hamwe nyi mungelo yizavu yinene kukatuka mwilu, kanahalisa Zambi nyi kwamba ngwo, ¹⁴''Uhenya kuli Zambi mwilu mwahyana hashi, chocho hakapwe sambukila hashi hali atu waze akumuwahila.''¹⁵Muze mungelo wakatukile kuli ayo kuya mwilu, tufunga yahanjika kuli umwe nyi mukwo , Hapwila tuyenu ku Mbeteleme nyi kumona chino chuma chize chalingika , chize Mwene hanachisolola kuli yetu.'' ¹⁶O ejile kapupushi nyi kumuwana Maliya , Yosefwa, nyi mwana kemba , wuze wapombele mu chililo.¹⁷Muze amumwene , alumbunwine liji lize lyakutwala kuli iye mwana. ¹⁸Eswe evwile chino akomokene chize kumaliji waze ahanjikile tufunga . ¹⁹Alyoze Maliya wafungile yuma yeswe evwile nyi kwazewula mu mbunge yenyi. ²⁰Tufunga ahilukile, nyikuchichimyeka nyi kuhalisa Zambi ku yuma yize yeswe evwile nyi kumona , ngwe chizechene ahanjikanga kuli ayo.²¹Muze kusongo lya matangwa nake , muze hapwisa ngalami , amuvulukile ngwo Yesu, jina lize amuhele kuli mungelo muze te jimo kanda lichiseseka.²²Muze matangwa akupemesa hapalika, nyikulita ku shimbi ya Mose , yamuneha kutembele mu Yelusaleme mukumutumbika kuli Mwene. ²³Muzemwene chinasonewa mu shimbi ya Mwene, '' Mwana mweswe walunga malyangila kusemuka kumakamuvuluka ngwo musandu kuli mwene.'' ²⁴chocho ahanyine chitapo nyikulita chize ahanjikile mu shimbi ya Mwene, '' tutele aali , hanji ana ali a membe.''²⁵Talenu, kwapwile lunga umwe mu Yelusaleme jina lyenyi apwile Shimone, nawa awu mutu wapwile wa ululi nyi mukwa kuwayila Zambi. Kanatatatata kulembejeka cha Izalele ,nyi Shipilitu musandu wapwile hali iye. ²⁶Achisolwesele kuli iye kuli Shipilitu Musandu ngwo kechi kamona kufwa shimbu kanda amone Mwene Kilishitu.²⁷Ku tachi ja Shipilitu, Shimone wanjilile mutembele. Muze yisemi anehene mwana kemba Yesu , akamulingile nyikulita nyi ndako ya shimbi, ²⁸wamutambwile mumoko jenyi nyi kuhalisa Zambi, nyi kwamba ngwo, '' ²⁹Halyapwila echenu ndungo ye akatuke kama nyi sambukila, Mwene , nyikulita nyi maliji je.³⁰Mumu meso jami hamona ulamwino, ³¹uze hiunalulika kumeso ja atu eswe: ³²Pangu lyakutemwina akwa mavungu nyi uhenya kuli atu a izalele je.''³³Tatenyi nyi naye akomokene kuyuma yize ahanjikile kuli iye. ³⁴Shimone waawahishile nyi kwamba kuli Maliya naye, ''Talenu , awu mwana hanamusela ha kulimbuka nyi hakukatuka atu anji mu i Izalele nyi chilayi chize anachihamikina- ³⁵nyi katana kumakatuwa mu mbunge ya yena mwene- hanga akasolole manyonga a mbunge jinji.³⁶Profeta anavuluka ngwo Ana wapwileko. wapwile mwana wapwo wa Fwanwele wa ku vungu lya Ashe. Matangwa jenyi hoka. watwamine hamwe nyi mukwo lunga myaka shimbyali chize ku umbachiso wenyi, ³⁷wapwile twamishi ndo ku myaka makumi nake a myaka nyi myaka yiwana. Kakakatukile ku tembele alyoze wavumbikile Zambi nyikulitwamina kulya nyi kulemba, ufuku nyi mwalwa. ³⁸Ha ola yizeyene wayile kukamwihi kuli ayo nyi kusakwilila kuli Zambi, nawa yahanjika kutwala hali hali mwana kuli mweswe uze wapwile nyi kumanyina ukule wa Yelusaleme.³⁹Muze hamanununa yeswe nyikulita nyi shimbi ya Mwene, ya hiluka ku Ngalileya , ku chifuchi cho cha Nazale. ⁴⁰Mwe mwana watatukile , watatukile mu Shipilitu wazalile to nyi nyi mana , nyi vumbi lya Zambi lyapwile hali iye.⁴¹Yisemi apwile nyi kuya mwaka ha mwaka ku Yelusaleme ha chiwanyino cha chizomboka. ⁴²Muze apwile nyi myaka kumi nyi aali , ayile ku Yelusaleme nyi kulita nyi ndako ya chiwanyino. ⁴³Muze te hamanununa matangwa a chiwanyino, aputukile kukinduluka kuzuwo. Alyoze mwana walunga Yesu wasalile kunyima mu Yelusaleme nyi yisemi jenyi kachinyingikine. ⁴⁴Achinyongene ngwo apwile hamwe nyi akwo apwile nyi kwenda hamwe,chocho endele tangwa limuwika. Yaputuka kumufupa iye kuli usoko jo nyi akwo.⁴⁵Muze kamuwanyineko, ahilukile ku Yelusaleme nyi kuputuka kumufupa iye kuze kwene. ⁴⁶Chapwile kulutwe lya matangwa atatu amuwanyine mu tembele , kanatwame hakachi ka alongeshi, kwivwilila kuli ayo nyi kwahula . ⁴⁷Eswe amwivwile akomokene ha malinjekele nyi makumbululo jenyi.⁴⁸Muze amumwene, alishimwokene. Naye yamba kuli iye, '' Mwanami, kuchi te hiwalinga chize nyi yetu? Tala, tatenu nyi yami hitunakufupu nyi kupinda. ⁴⁹''Yamba kuli ayo, ''kuchi te nunakangufupa? kunwanyingikine ngwe changutamba kulinga yuma ya Tata , nyi? ⁵⁰Alyoze kulyaalumbunukine liji lize ahanjikile kuli ayo.⁵¹Iye wapalumukine hamwe no ku Nazale nawa wazeyele kuli ayo. Naye wafungile maliji ano eswe mu mbunge yenyi . ⁵²Alyoze Yesu wasenyene kulutwe nyi mana nyi chizundamo, nyi kuwana vumbi kumeso ja Zambi nyi atu.

Chapter 3

¹Mu mwaka wa kumi nyi wamuchitano wa kuyula cha Tipeliwu Sesale - Pontewu Pilatu te achili nguvulu wa Yundeya , Helonde kapwile nguvulu wa chiyulo cha Ituleya nyi Tilakonite , nyi Lisane nguvulu wa Apiliniya , ²mumatangwa a usasendote wa Anase nyi Kayafwa - liji lya Zambi lyejile kuli Yoano mwana Zakaliya mu puya.³Iye wanjilile mu chifuchi cheswe chajingilika Yondau , nyi kwambulula upapachiso wa ukonekeno wa milonga.⁴Ngwe muze chinasonekewa mu mukanda wa kapulofeta Izaya, '' liji lya yoze unakololoka mu puya , ' Lulikenu jila ya Mwene, lulamikenu yikoka yenyi.⁵Mbongo jeswe kumu jikashikiwa, nyi milundu yeswe nyi mindundena yeswe kumuyikashikumuka, nyi jijila ja kuhenga mujikalulama, nyi majila a lamba kumakasalama, ⁶Atu eswe kumakamona ulamwino wa Zambi .'''⁷Yoano wambilile mbunga jize jinakapwa nyi kwiza chisemuka cha yihili ! Hiya wanutoweza kuchina utenu uze wuneza ho?⁸Keshika , imenu mihuko yakutela kulikonekena kanda nuputuka kuhanjika ngwenu, ' Tuli nyi tata Apalahama ,' mumu ngunanulweke ngwami Zambi natela kusangula ana ja Apalahama kufuma kuli awa mawe.⁹Halyapwila kanase njimbu ku miji ya mitondo keshika mitondo yize yeswe kuyishi kwima mihuko yipema mayipatula nyi kuyimbilila mu kahya.''¹⁰Nyi mbunga yinakatwalilika nyi kumuhula , ngwo, '' kuchi kevwe mutulinga?'' ¹¹Yakumbulula nyi kuhanjika kuli ayo ngwenyi, '' nyingwe umuwika kali nyi yikuto yali , akalyanyine nyi yoze keshi nacho, nyi yoze ali nyi kulya alinge chize chene.''¹²Akakufwetesa mbongo newo kejile nyi kwapapachisa , nyi kuhanjika kuli yiye ngwo, '' Longeshi, kuchi twatela kulinga ?'' ¹³Yamba ngwenyi , '' kanda nutambula kuhyana chize ananwambe kutambula.''¹⁴Nyi amwe maswalale newo amuhulile , ngwo , '' Mba kuchi kuli yetu? kuchi twatela kulinga?'' Yiye wambile kuli ayo , '' Kanda mukatambula mbongo kupalikila mu kupinjisa, kanda nukasanyina yamahuza. Yukenu nyi fweto yenu.''¹⁵Shimbu atu machitalila Kilishitu kwiza , eswe apwile nyi kuhanjika mu mambunge jo hakutwala kuli Yoano , ngwe yiye watela kupwa Kilishitu . ¹⁶Yoano , wakumbulwile eswe ngwenyi , '' Alyoze yami, ngunanupapachisanyi meya , alyoze kumeza yoze wakangana kuhyana yami, nyi yami chatelele kumujitula lusapo wa ku haku jenyi. Kumanu papachisa nyi Shipilitu Musandu nyi kahya.''¹⁷Chifujilo cha mu kwoko lyenyi nyi kupemesa kulu chizungwilo chenyi nyi kukungulula tiliku mu chula chenyi. Alyoze kumakocha yizungu nyi kahya kaze kashi kuhasa kujima.''¹⁸Nyi kuhalisa kunji nawa, Yoano wambujolele liji lipema kuli atu . ¹⁹Muze nguvulu Helonde hamukanyisa ha kumbata pwo lya mwanako Helonde nyi yuma ya wungulunglu yeswe yize Helonde alingile, ²⁰kanakawezelako yeswe ku yikwo , wajililile Yoano mu zuwo lya ususu,²¹Muze chejile , muze atu eswe hawapapachisa ,Yesu neye kamupapachishile , nyi shimbu apwile nyi kulemba, nyi lilu lyazulukile , ²²Nyi Shipilitu Musandu muwumujimba wahulumukine hali yiye mu wukatela , nyi liji lyejile kukatuka mu malilu '' Yena mwanami nazanga. Muli yena ngunasuwulukila.''²³Muze Yesu aputukule uvumbiko wenyi , wapwile nyi myaka ngwe makumi atatu . Kapwile mwana { ngwe chocho anyongele} wa jose , mwana Heli, ²⁴mwana Mata , mwana Levi , mwana Melichi, mwana Yanayi, mwana Jose.²⁵Jose mwana Matetiya , mwana Amose , mwana Nayume, mwana Eseli, mwana Nahayi, ²⁶mwana Mata, mwana Matetiya, mwana Semine, mwana Jose , mwana Yunda.²⁷Yunda mwana Yoanane , mwana Lesa, mwana Zolobabele, mwana Salatiyele, mwana Neli, ²⁸mwana Melechi, mwana Andi, mwana Kozawu, mwana Elemotawu, mwana Ele, ²⁹mwana Yoshua, mwana Elieza, mwana Yoline, mwana Mata, mwana Levi.³⁰Levi mwana Semone, mwana Yunda, mwana Jose, mwana Yonane, mwana Elyakimi, ³¹mwana Malea, mwana Manane, mwana Matata, mwana Natane , mwana Ndawichi, ³²mwana Yese mwana Opete , mwana Mboaze, mwana Salomone, mwana Nasone,³³Nasone mwana Anunandambe , mwana lame, mwana Hezelone, mwana Peleze, mwana Yunda, ³⁴mwana Yakomba , mwana Izake mwana Apalahama, mwana Tela, mwana Hehole, ³⁵mwana Selungu, mwana Leu, mwana Pelenge, mwana Epele , mwana Shele.³⁶Shela mwana Kename, mwana Apakasha, mwana Sheme, mwana Noe, mwana Lameke, ³⁷mwana Metusela, mwana Enoke, mwana Yela, mwana Mahalale, mwana Kenane, ³⁸mwana Enoshe mwana Sete , mwana Alama , mwana Zambi.

Chapter 4

¹Mba Yesu , wa to ni Shipilitu Musandu , yahiluka ku katuka kulwiji wa Yondau nyi yamutetekela kuli Shipilitu mu puya , ²Kuze ha shimbu lya makumi awana a matangwa nyi kumweseka kuli ndyapu. Kalile nyi chimwe ha matangwa aze , nyi muze amanunwine wano matangwa wevwile zala.³Mba ndyapu wambile kuli iye ngwenyi, '' Kachi yena uli mwe mwana Zambi , amba liwe lino lyalimuke mbolo.'' ⁴Yesu wamukumbulwile ngwenyi , '' Chinasonewa ngwo , 'Hi ku mbolo wikako mutu matwama nyi mwono,'''⁵Ndyapu wamutwalile Yesu helu nyi wa mulwezele mawanangana eswe a yifuchi ya hashi ha kashimbu kakepe. ⁶Ndyapu wambile kuli iye ngwenyi , '' Mungukwaha chiyulo chino cheswe nyi uhenya wacho , mumu hanangukunjikawo , kuli mweswawo mungumupala mungumwahawo. ⁷Keshika , kachi munguwaila , kachi weswe kumuukapwa niwe.''⁸Alyoze Yesu wamukumbulwile ngwenyi , '' Chinasonewa ngwo , ukawayile Mwene Zambi ye , nyi iye wika ukamulingile .''⁹Ndyapu wamutwalile Yesu ku Yelusaleme nyi wamusele helu lya kasonga ka tembele , wamwambile ngwenyi , '' kachi uli Mwe mwana Zambi , limbile hashi. ¹⁰Mumu chinasonewa ngwo , 'kumakahana shimbi kuli angelo jenyi hakutwala kuli yena , kukufunga kawape , ' ¹¹nyi,' Hamokojo kumakakuzundula , kuchina muhukana chilyato che kuliwe.'''¹²Hakumukumbulula , Yesu ngwenyi , '' Kanachambe ngwo , ' Kanda ukeseka Mwene Zambi ye.''' ¹³Muze te ndyapu hamanununa kumweseka Yesu , wakatukile kuli iye ndo kumwaka ukwo.¹⁴Yesu wahilukile ku Ngalileya nyi tachi ja Shipilitu , nyi lufuma wenyi wafumanyine ndusu mu chifuchi cheswe cha kujingilika . ¹⁵Waputukile nyi kulongesa mu masunangonga jo nyi eswe amuchichinyekene.¹⁶Iye wejile ku Nazaleta , kuze amulelelele, nyi , kulita nyi ndako yenyi , wanjilile mu sunangonga ha tangwa lya sambata nyi wakatukile nyi kutanga mukanda . ¹⁷Mba amukunjikile mukanda . Mba amukunjikile mukanda wa Pulofeta Isaya. Iye wapakwile mukanda nyi wawanyine kuze asonekene ngwo,¹⁸''Shipilitu ya Mwene kali hali yami , mumu hananguwayisa nyi maji kwambujola sango lipema kuli yiswale. Hanangutumu kwambujola utuswilo kuli funge nyi kulawisa cha meso kuli tupuputa, kutusula waze ali mu upinjilo, ¹⁹mukwambujola mwaka wa kupemena kuli Mwene .''²⁰Iye wapakikile mukanda waukunjikile cheka nawa kuli kalala , watwamine hashi . Meso ja eswe mu sunangonga ahulikilile kuli iye . ²¹Iye waputukile kwamba kuli ayo ngwenyi , '' Musono lino chisoneko chino chinamanunuka mu matwi jenu . '' ²²Eswe amushindakenyene nyi kukomoka hamaliji a vumbi aze atuhukile mu kanwa lyenyi , no ahulishile ngwo, '' Yono hi mwana Yosefweko nyi?''²³Iye wambile kuli ayo ngwenyi , '' Chamwenemwene munwamba kuli yami chishima chino ngwo , ' Mbuki , liuke yena mwene . Chize cheswacho twevwile alingile ku Kapelenau , chilinge kuno nawa mu chijima cha yena mwene .''' ²⁴Alyoze iye ngwenyi , '' Pundu ngunambe kuli yenu ngwami , nyiumwe pulofeta mapemena akwa chijima chenyimwene.²⁵Alyoze mu umwenemwene ngunanulweze ngwami mwapwile twamishi anji mu Izalele ha matangwa ja Eliya , muze ajilile lilu hamyaka yitatu nyi tukweji asambano chocho kapunga munene wejile mu chifuchi cheswe . ²⁶Alyoze Eliya ka kamutumine nyi kuli umwe , shina kuli Salepeta wa muchihunda cha Sendome, kuli twamishi wa pwo wapwile nyi kutwamano . ²⁷Mwapwile akwa mbumba anji mu Izalele ha matangwa ja pulofeta Eliseu , alyoze nyiumwe wa kuli ayo wapemene wakuhi shina Naamane ka Selya.''²⁸Atu eswe mu sunangonga azalile to-o nyi ufwatulo ha kwivwa yino yuma . ²⁹O akatukile amumbilile haze lya limbo , nyi amutwalile ku mungilingili wa mulundu haze hatungile limbo lyo , hanga amunyasemo . ³⁰Alyoze iye wapalikile ndusu mukachi ko nyi waile kweka.³¹Iye wapalumukine ku Kafwanaume , limbo lya mu Ngalileya, nyi wa alongesele ha sambata . ³²O alishimwokenene ha longeso lyenyi , mumu wahanjikile nyi chiyulo.³³Mba mu sunangonga mwapwile mutu nyi shipilitu wa ndemone wa luchisa , iye wakololokele nyi liji linene ngwenyi , ³⁴''Maala ! kuchi unafupu tu;linge nyi yena , Yesu waku Nazaleta ? Hi uneza nyi kutwonona nyi? Ngunakunyingika - mwe Musandu wa Zambi . !''³⁵Yesu yamutenukina ndemone , ngwenyi , '' Hola! Tuhuka muli iye! Nyi muze te ndemone hamulimbwisa hashi mukachiko , watuhukile muli iye , kakamulemekene nyi hamwe. ³⁶Atu eswe akomokene , nyi ahanjikile kuli umwe nyi mukwo . Yaamba ngwo, '' Maliji wano maliji aka? mumu nyi chiyulo nyi tachi mamba ma shipilitu a luchisa o matuhuka . '' ³⁷Ndundumwino yino yakumuvula yiyile kweswe ku chifuchi cha kujingilika .³⁸Keshika Yesu wakatukile ku sunangonga nyi wanjilile mu zuwo lya Semone . Alyoze naye- weno ya Semone waijile nyi kachi munji, mba o aliumbile kuli iye . ³⁹Iye wamuzulaminyine nyi wakanjishile kachiki, iye wamukatukile. Hazehene wahindukile waavumbikile .⁴⁰Muze tangwa mulichitoka , atu anehene kuli Yesu myeji a kuyiza misongo yakulihandununa yeka nyi yeka . Neye wasayikile moko jenyi hali eswe nyi waawukile. ⁴¹Nyi andemonyu nawa atuhukile muli anji , nyi kukololoka ngwo, '' Yena mwe Mwana Zambi ! '' Yesu yaakanjisa andemonyu nyi kaatayijile kuhanjika , mumu anyingikine ngwo iye mwe Kilishitu.⁴²Muze hikwacha chimenemene , wakatukile wayile mu puya mbunga ya atu apwile nyi kumufupa ejile kuli iye . Mbunga yafupile kumukwata hanga kachi ahone kukatuka muli ayo. ⁴³Alyoze wambile kuli ayo ngwenyi , '' Changutamba kwambujola sango lipema lya wanangana wa Zambi ku membo akwo nawa , mumu hachino angutumine .'' ⁴⁴Mba watwalilile nyi kwambujola mu masunangonga ndusu mu Yunda.

Chapter 5

¹Shimbu mbunga amushinjikile mukwivwa liji lya Zambi , wamanyine ku sesa lya chitende cha Ngenezale . ²Wa mwene maulungu aali ku sesa lya chitende . Alyoze akwa kutela yishi hatuhukamo kulu kana koso manda jo. ³Yesu wanjilile mu ulungu umwe , uze wapwile wa Semone , wamwichile asosoloke hakepe ku ngenge . Iye watwamine nyi kulongesa mbunga ku ulungu.⁴Muze anakamanyisa kuhanjika , wambile kuli Semone ngwenyi , '' Shinjika ulungu haze hasuku nusunwise masnda jenu nukoze''. ⁵Semone wakumbulwile ngwenyi, '' Mwata , twakilikitanga ufuku weswe kutwakwachile nyiumwe , alyoze ha liji lye , mungusunwisa wanda.'' ⁶Muze hahwisa kulinga chino, a jingilikile chizavu chinene cha yishi , nyi wanda wo wapwile muku patuka . ⁷O alahwile kuli masepa jo waze apwile mu ulungu ukwo ngo eze akwase ko . O yeza yazalisa maulungu eswe aali , chocho aputukile kushi mbama.⁸Alyoze Semone Petulu, muze achimwene , wafulamanyine ku makungunwa ja Yesu , ngwenyi , '' Mwene katukenu kuli yami mumu nguli chivulumunyi .'' ⁹Mumu wakomokele , nyi waze eswe apwile hamwe nenyi , ha yishi waze ozele. ¹⁰Awa apwile Tiyangu nyi Yoano , ana ja Zembendeu , eno apwile masepa ja Semone. Yesu wambile kuli Semone , '' Kanda wivwa woma , mumu halyapwila ndo ku myaka kumukatela atu . ¹¹Mba muze te haneha maulungu jo hashi yehuka ,eswe yamukaula.¹²Muze apwile mu limbo limwe , mwapwile lunga wapwile nyi mbunba .Muze amwene Yesu , wafulamanyine nyi kulyumba kuli iye , ngwenyi , '' Mwene , nyi unapale muhase kungupemesa.'' ¹³Mba Yesu wolwele kwoko lyenyi nyi kumusela minwe , ngwenyi ,'' Ngunapale . Pwako mungunu .'' Hazehene mbumba yenyi yamukatukile.¹⁴Iye wa muhele koki kanda akambulwila nyiumwe alyoze walwekele , '' Yako kwe , hanga ukalilweze kuli Sasendote ukalambule ha kupemesa che , ngwe ambile Mose , chikapwe shindakenyo kuli ayo .''¹⁵Alyoze lufuma wenyi wamwanganyine kuhyana nawa , nyi mbunga yinene akungumine mukwivwa hanga akaawuke ku kukokoloka cho . ¹⁶Alyoze wapwile nyi kuya ku puya , nyikulemba.¹⁷Mba ha tangwa limwe shimbu maschilongesa , A-Fwaliseu nyi akwa shimbi atwamineko waze te hakatuka ku yihunda yeswe yamu Ngalileya nyi yamu Yundeya nyi aku Yelusaleme . Nyi tachi ja Mwene ja pwileko ja kwawuka .¹⁸Alyoze malunga anehene ha muhela mutu umwe wapwile mukwa kalepa , afupile kumunjisa akamutumbike kumeso ja Yesu . ¹⁹Muze kawanyine haze mamunjishila mumu ha mbunga , anyinyine ha fulumba ya zuwo amusunwishine ndusu mu telya hamwe nyi chalo chenyi hakachi ka atu , mumeso ja Yesu.²⁰Ha kumona ufulyelo , Yesu wambile ngwo , '' lunga , ngunakukonekena milonga ye.'' ²¹Akwa kusoneka nyi A-Fwaliseu aputukile kunyonga ngwo , '' Iya yono unahanjika kushililika ? Iya mahasa kukonekena shina Zambi wika ?''²²Alyoze Yesu , nyikunyingika manyonga jo , wakumbulwile ngwenyi, '' kachi tee nunanyongo mu mbunge jenu? ²³Chashi chika shina kwamba ngwo , ' Milonga yo hiya konekena ye' nyi shina kwamba ngwo ' katuka wende '? ²⁴Alyoze hanga nunyingike mwe Mwana mutu chiyulo akwete hano hashi cha kukonekena milonga , '' Wambile kuli lunga mukwa kalepa - '' Ngunambe kuli yena , katuka , anda chalo che nyi kuya ku zuwo lye.''²⁵Hazehene wakatukile kumeso jo nyi kwanda chalo haze apombele . Iye wayile ku zuwo lyenyi , nyikuchichimyeka Zambi. ²⁶Eswe alishikishile nyi kuchichimyeka Zambi. Ka zalile nyi woma , kwamba , '' Hitunamono yuma ya yipupu musono uno.''²⁷Kulutwe lya yino yuma , Yesu watuhukile wamwene mukwa kufwetesa lijimu jina lyenyi Levi kanatwame mu zuwo lya lijimu . Wambile kuli iye ngwenyi , ''Ngukaule ''. ²⁸Iye Levi wakatukile nyi kumukaula , wahichikile yeswe kunyima.²⁹Mba Levi wamulingilile chiteleka chinene mu zuwo lyenyi Yesu . Kwapwile mbunga yinene ya akwa kufwetesa lijimu nyi akwo waze atwamine ku mesa hamwe no. ³⁰A-Fwaliseu nyi akwa kusoneka jo alinyenyetene hali tumbaji twenyi nyi kwamba ngwo , '' Kuchi te nunali nyi kunwa nyi akwa kufwetesa lijimu nyi yivulumunyi ?'' ³¹Yesu waakumbulwile ngwenyi , '' Angunu keshi kufupa mbuki; alyoze waze ayiza wika . ³²Chejile mukutambika akwa ululi alyoze yivulumunyi alikonyeke.³³Ambile kuli iye ngwo , '' Tumbaji twa Yoano akulitwamina kulya kanji nyi kulemba , nyi atumbaji twa A-Fwaliseu akulinga chizechene nawa. Alyoze tumbaji to akulya nyi kunwa.'' ³⁴Yesu wambile kuli wo ngwenyi , '' Munahasa kukanjisa akwa ulungi alitwamine kulya shimbu sandungi ali hamwe no nyi ? ³⁵Alyoze matangwa makeza muze makachiza sandungi kuli ayo , hohene makalitwamina kulya ha matangwa aze.''³⁶Mba Yesu wahanjikile chishimi kuli ayo. ''Nyiumwe mapula chando ku hina lyaha akachise ha hina likulu . Nyi chocho , mapula lyaha , nyi chando cha lyaha kuchishi kulita nyi hina likulu .³⁷wakuhi nyiumwe malonga vinyu yaha mu tuku ja malambu akulu . Nwe malinga chize , vinyu yaha muyimengununa malambu , nyi yene muyimwangana , nyi malambu mafwa. ³⁸Alyoze vinyu yaha mayilonga mu tuku ja malambu aha . ³⁹Nyiumwe wa muze manwa vinyu yakulu mazanga yaha , mumu mamba ngwenyi, ' yakulu shinaho.'''

Chapter 6

¹Mba ha tangwa lya sambata Yesu wapalikile mu minda , nyi tumbaji twenyi yahulula nona , mu moko jo , nyi kuji kukumuna yalya . ²Alyoze amwe Afwaliseu yamba ngwo , ''Kuchi te nunalingi chuma kuchalitele nyi shimbi kulinga ha tangwa lya Sambata ?''³Yesu waakumbulwile , ngwenyi , ''kumnwatangile chipwe chize alingile Ndawichi , muze evwile zala , yiye nyi waze apwile hamwe nenyi nyi ? ⁴Wanjilile mu zuwo lya Zambi wanjile mbolo ja kutumbyeka walile , wahanyine kuli waze apwile hamwe nenyi alye , jize kuchalitele nyi shimbi kulya shina hali asasendote wika. '' ⁵Yiye wambile kuli ayo ngwenyi , '' Mwe mwana mutu yiye mwenya sambata nawa.''⁶Mba ha tangwa lya sambata likwo nawa wanjilile mu sunangonga walongesele atu. Mwapwilemo mutu nyi kwokwo lyenyi lya chindume lya kusosewa. ⁷Akwa kusonyeka nyi A-Fwaliseu amulayilile kachi mawuka umwe ha tangwa lya sambata , hanga akawane chitela muli yiye . ⁸Alyoze yiye wanyingikine manyonga jo wambile kuli mutu yoze wapwile nyi kwoko lyenyi lya kusosewa ngwenyi , ''Katuka umane mukachi ka eswe.'' Yiye wakatukile wamanyinemo.⁹Yesu wambile kuli ayo ngwenyi , ''Mungunuhula ngwami , muchilita nyi shimbi ha tangwa lya sambata shina kulinga yipema nyi shina kulinga yipi , shina kulamwina mwomo nyi shina kwonwona?'' ¹⁰Yiye wakengesele watalile hali ayo eswe wambile kuli yoze mutu ngwenyi , ,''Olola kwoko lye .'' Yiye walyolwele , nyi kwoko lyenyi lyahindukile . ¹¹Alyoze o azalile to nyi ufwatulo ahanjikile umwe kuli mukwo ha chize malinga kuli Yesu.¹²Chapwile ha matangwa aze yiye wayile ku mulundu muku lemba . Yiye wahwishile ufuku weswe nyi kulemba kuli Zambi . ¹³Muze hapwile mwalwa , watambikile tumbaji twenyi kuli yiye , watongwele hakachi ko kumi nyi aali, waze waalukile ngwenyi apositolo.¹⁴Majina ja apositolo apwile Shimone (yoze amulukile ngwenyi Petulu) nyi mwanakwo Andeleu , Tiyangu , Yowano , Fwilipe , Mbatolomewu , ¹⁵Mateu , Tomase , Tiyangu mwana Alefweu , Shimone amuvulukile ngwo Ka - zelo, ¹⁶Yundase mwana Tiyangu , nyi Yundase ka- Kelyote, mwenawo nawa wapwile mwe mukwa ku musolola.¹⁷Yiye wapalumukine hamwe hamwe no ha mulundu wamanyine homa ha salama nyi mbunga yinene yatumbaji twenyi nyi chizavu chinene cha atu aku Yundeya nyi Yelusaleme nyi kusesa lya kalunga lwiji wa Telu nyi Sendone . ¹⁸Wano ejile mukumwivwa nyi kwahindwisa ku misongo yo. Atu waze apinjishile kuli yizulye ya luchisa neo awukiwile . ¹⁹Mbunga mu chizavu afupile kumusa minwe mumu tachi ja tuhukile muli yiye , nyi waahindwishile eswe.²⁰Muze watalile kuli tumbaji twenyi wambile ngwenyi , '' Kunwawaha yenu yiswale, mumu wanangana wa Zambi nyiwenu . ²¹Kunwawaha yenu nwakwivwa zala halyapwila , mumu mumukakuta . Kunwawaha yenu nwakulilalila halyapwila , mumu kumunukaseha .²²Kunwawaha yenu muze atu manuvwila kole , malihandununa nyi yenu manuchoka , mambila haze jina lyenu ngwe lipi , mumu hali mwe Mwana mutu . ²³Wahililenu ha tangwa lize tumbukenu nyi uwahililo , mumu kwononona chenu chinene mwilu, mumu chizechene akako alingile kuli apolofeta .²⁴Alyoze lamba lyenu yenu pichi, mumu hinunatambula kulembejeka chenu. ²⁵Lamba lyenu yenu nwakukuta halyapwila , mumu kumunukevwa zala . Lamba lyenu yenu nwakuseha halyapwila , mumu kumunukanenganyana nyi kulila .²⁶Lamba lyenu muze atu manuchichimyeka , mumu chizechene akako alingile kuli apolofeta akwonga .²⁷''Alyoze ngunambe kuli yenu nunevu ,zangenu akwa kole jenu lingenu kanawa kuli waze akunuvwila kole . ²⁸Wahisenu waze aku nushinga lembenu hali waze akunulinga chipi .²⁹Kuli yoze makulamba ha tafu , mwene tafu likwo nawa . Kachi umwe machiza chikuto che muhe nyi mbinja nawa . ³⁰Hana kuli mweswe makwita . Kuli yoze achize yukumba ye , kanda wuka yita nawa.³¹Chize ngwe nunazange atu akalinge kuli yenu , lingenu nawa kuli ayo chizechene . ³²Nyi kachi nuna zange waze akunuzanga , hali manusakwila ? Mumiu chipwe yivulumunyi kakuzanga waze akwazanga . ³³Kachi nwakulinga yipema kuli atu akulinga yipema kuli yenu , hali manusakwilila ? Mumu chipwe yivulumunyi kakulinga chizechene . ³⁴Mumu kachi munuhana mukuli kuli atu munufulyela kutambula , hahi manusakwilila ? Mumu chipwe yivulumunyi kakuhana mikuli kuli yivulumunyi , hanga akatambule chizechene.³⁵Alyoze zangenu akwa kole jenu lingenu yipema kuli ayo . Hanenu mukuli kanda nufulyela chize mahilwisa , nyi chawana chenu kumuchikapwa chinene , kumunukapwa ana ja mwe chitunda , mumu yiye mukwa kheke kuli akwa kaleleso nyi yingulungulu ja atu. ³⁶Pwenu akwa kheke , keshika chizechene Tatenu nawa yiye mukwa kheke.³⁷Kanda nukapatwila akwenu , mba kechi kanupatwila . Kanda nukahisa , mba kechi kanuhisa . Konekenenu , mba kumakanukonekena .³⁸Hanenu , mba kumakanwaha . Njongo yipema -yakukona, yakunyikumuna hamwe yakusupwoka - kumakayihana mu hina lyenyi . Mumu nyi cheseko chize munweseka nacho , kumakanwesekela cheka nawa. ''³⁹Chocho watele nawa chishima kuli ayo .''Kapuputa mahasa kusongwela kapuputa nyi? Kachi malinga , eswe aali makaholokela mu wina , nyi ka? ⁴⁰Kambaji kechi kuhyana longeshi yenyi , alyoze mweswe yoze hamulongesa kumakapwa chizechene ngwe longeshi yenyi .⁴¹Kuchi te unatale ku koma kaze kali mu liso lya mukwenu , alyoze kushi kumona mukambo uze uli mu liso lye ? ⁴²Kuchi muwamba kuli mukwenu , ' Ndumbu , ngukuchize koma kaze kali mu liso lye.' muze yena mwene kushi kumona mukambo uze uli mu liso lye? Chilembese ! Ulyange kuchiza mukambo mu liso lye , mba mumona kanawa kuchiza koma kaze kali mu liso lya mukwenu .⁴³Mumu mutondo upema uze muwima mihuko yipi wakuhi , chipwe mutondo upi uze muwima mihuko yipema wakuhi . ⁴⁴Mumu mitondo yeswe kanayinyingika ku mihuko yayo. Mumu atu keshi kuhela makuyu ku mingonga , chipwe uva ku mikalale ka.⁴⁵Mutu mupema ku upite upema wa mbunge yenyi masolola yipema , nyi chingulungulu ku upite wa ungulungulu wa mbunge yenyi masolola ungulungulu . Mumu kukulumbama cha mbunge kanwa mulihanjika .⁴⁶''Kuchi tee nunanguvuluka , ' Mwene , Mwene, alyoze kunushi kulinga yuma yize ngunambe ? ⁴⁷Mweswawo meza kuli yami mevwa maliji maalinga mungunulweza yoze malifwa nenyi. ⁴⁸Kanapu ngwe mutu kanatungu zuwo, wafulile nyi kujotola wasele fundamentu ha liwe . Muze mihwiji ya meya yejile yalundumukine ha zuwo lize kutayahashile kulinyikisa , mumu alitungile kanawa.⁴⁹Alyoze yoze mevwa maliji jami alyoze keshi kulinga , kanapu ngwe mutu yoze watungile zuwo helu lya mavu nyi fundamentu yakuhi . Muze muhwiji wa meya wahulumukine ha zuwo lize , haze hene lyapuzukile , nyi kupuzuka cha zuwo lize chapwile chinene.''

Chapter 7

¹Muze te hamanununa maliji jenyi eswe mu matwi ja atu , wanjilile mu Kafwanaume.²Ndungo ya umwe kapitau mulemu kuli yiye , wayile te wambile kufwa. ³Muze evwile hali Yesu , watumine kuli yiye makulwana a A-Yunda , nyikumulembela hanga eze akahindwise ndungo yenyi. ⁴Muze ejile kuli Yesu , alyumbile kuli yiye, ngwo, ''kanatela ulinge chino hali yiye, ⁵mumu kanazange vungu lyetu , nyi yiye mwene watutungilile sunangonga lyetu.''⁶Yesu wayile hamwe no . Muze haheta hakamwihi nyi zuwo, kapitau watumine tusendo kuli yiye, ''Mwene , kanda ulikatalisa , mumu chatelele unjile mu zuwo lyami. ⁷Kashika chipwe chatelele kwiza kuli yena , alyoze ambenu liji nyi mukweze wami kumahinduka. ⁸Mumu yami nawa nguli mutu angusele .mushi lya chiyulo , nyi nguli no mushi lya yami mungwamba kuli yono , ngwami, ' yakomba maya, nyi kuli muko ngwami, ' Tweya, 'mba meza, nyi kuli ndungo ngwami, '' Linga chino , 'mba meza , nyi kuli ndungo ngwami , '' Linga chino, ' mba machilinga''.⁹Muze Yesu evwile yino yuma, wamukomokenene, wateulukile ku mbunga yize amukawile ngwenyi, ''nguna hanjika kuli yenu , chipwe mu Izalele chawanyine ufulyelo upwa haha. ¹⁰'' Nyi waze aatumine ha kuhilukila ku zuwo , awanyine ndungo te hahinduka.¹¹Ha tangwa likwo , Yesu wayile ku limbo jina lyalo Naine , nyi anji a kuli tumbaji twenyi nyi mbunga yinene ayile hamwe nenyi . ¹²Shimbu machikundama ku chikolo cha limbo, kumanyi , haze lunga wafwile amumbachile , mwana wa wika wa naye { iye twamishi} , nyi mbunga yinene ya ku limbo apwile hamwe nenyi. ¹³Muze mwene amumwene , wamuvwilile keke wambile kuli yiye ngwenyi , '' Kanda ulila'' ¹⁴.Yiye wakundamine wasele minwe ku muhango nyi akwa kumbata amanyine , yiye wambile ngwenyi , '' Mukweze , ngunambe kuli yena ngwami, hinduka .'' ¹⁵Mufu wahindukile waputukile , ku hanjika , nyi Yesu wamuhanyine kuli naye.¹⁶Eswe akwachile woma , nyi kuchichimyeka Zambi , ngwo '' Pulofeta munene hanasoloka hakachi ketu '' nyi ''Zambi hanatale hali atu jenyi''. ¹⁷Nyi liji lino lya kutwala Yesu lyamwanganyine mu Yundeya nyi mu chifuchi cheswe cha kujingilika.¹⁸Tumbaji twa Yoano amwambulwilile ha kutwala ku yino yuma yeswe . ¹⁹Mba Yoano yasanyika aali a kuli tumbaji waatumine kuli mwene ngwenyi , shina yena uli yoze meza, shina mututalatala mukwo?'' ²⁰Muze ahetele kukamwihi nyi Yesu , malunga ambi;le ngwo, '' Yoano chipapachisa hatutuma kuli yena ngwenyi , 'shina yena umwe uneza, chipwe mutu talilila mukwo?'''²¹Ha ola yize yene wawukile anji ku misongo nyi yilungo nyi mashipilitu a ungulungulu , walawishile meso ja tupuputa anji . ²²Yesu wakumbulwile nyi kwamba kuli ayo , '' Kufuma yenu nunayi muzhila yenu , nukambulwile Yoano chize hinwamona nyi chize hinwevwa . Tupuputa kanalaula ku meso , yilema kanende , akwa mbumba kanapeme, nyi afwa - matwi kanevu , afu kanahinduka , kuli yiswale kakwambujola sango lipema . ²³Kawaha mweswawo kechi kanguvwila sonyi.''²⁴Muze te tunganda twa Yoano hakatuka , Yesu waputukile kwamba ku mbunga ha kutwala kuli Yoano ngwenyi , '' Ika nwayilile ku puya mukutala? Lumbungu lunanyike nyi fuji ? ²⁵Alyoze ika nwayilile mukutala ? mutu walunga unazale mahina ja uhenya , talenu , kali nyi upite unji nyi kuwaha mapwa mu mazuwo ja myanangana. ²⁶Alyoze ika nwayile mukutalatala ? pulofeta? Ewa, ngunambe kuli yenu umwe wahyana chikolo pulofeta.²⁷Yono hali yiye chinasonewa ngwo , ' Talenu mungukatuma kanganda kami kulutwe lya meso je, mwe makawahisa jila ye shimbu kanda yenamwene.' ²⁸Ngwami , hakachi ka waze akusemuka kuli mapwo -pulofeta wahyana Yoano . Alyoze yoze mukepe wahyana eswe mu wanangana wa Zambi kanapu munene wahyana yiye''.²⁹{Atu eswe achivwile nyi akwa kufwetesa, lijimu muze evwile asambishile Zambi , mumu te apapachishile nyi upapachiso wa Yoano . ³⁰Alyoze A-Fwaliseu nyi akwa shimbi alitunyine ha kutwala kuli ayo ene mana ja Zambi , mumu kakapapachishile kuli Yoano.³¹''Ngwe aya, nawa, mungupwisa atu ja chisemuko chino? Mba malifwa neya? ³²kanapu ngwe ana anatwama mu yitanda, nyikulitambika umwe kuli mukwo ngwo , ' Twembanga ndembo kuli yenu , kunwakakinyine. Twembanga mwaso wa kulinyenga , kunwakalilile.'³³Yoano chipapachisa kejile chakuhona kulya mbolo chipwe nyi kunwa vinyu , mba nwambile ngwenu, ' Ndemoni akwete .' ³⁴Mwana mutu haneza nyikulya mbolo nyi kunwa , mba munambe ngwenu , ' Talenu , iye chipuluta nyi chizenge , kasendo ka akwa kufwetesa nyi yivulumunyi ! ³⁵Alyoze mana kanasabe hali ana jenyi.''³⁶Halyapwila umwe wakuli A-Fwaliseu wamulakenyene hanga alye nenyi . Mba muze Yesu wanjilile mu zuwo lya kafwaliseu , watwamine ku mesa nyi kulya . ³⁷Kumanyi kwapwile pwo mu limbo yoze wapwile chivulumunyi. Muze anyingikine ngwenyi kanatwame kumesa mu zuwo lya kafwaliseu , wanehene kasaji ka maji a vumba lipema . ³⁸Muze amanyine kunyima kukamwihi nyi yilyato yenyi , nyikulila, waputukile kuwulisa yilyato yenyi , nyi masoji , nyi kukusumuna nyi kambu ja kumutwe wenyi wambejele yilyato yenyi nyi kuyiwayisa nyi maji a vumba lipema.³⁹Muze kafwaliseu yoze wamulakenyene achimwene , washinganyekene mwene, nyi kuhanjika ngwenyi , '' Nyingwe yono lunga kapwile kapulofweto, kachi mahasa kunyingika hiya nyi chize apwa yono pwo unamukwate , ngwo hi chivulumunyi.'' ⁴⁰Yesu wamukumbulwile nyi kuhanjika ngwenyi , Semone , nguli nyi chuma chize ngunazange kuhanjika kuli yena . '' Wambile ngwenyi , '' Chihanjikenu, Longeshi!''⁴¹Yesu wambile ngwenyi , '' Umwe mukakahana mukuli ja mbongo wapwile nyi akwa mukuli aali. Umuwika wapwile nyi kongo lya kulakaji atano a mbongo , nyi mukwo kumi atano . ⁴²Muze kakahashile kumufweta , wakonekenene eswe. Kumana, hiya wa kuli ayo mamuzanga kuhyana? ⁴³Semone wamukumbulwile nyi kuhanjika ngwenyi , '' Yoze wakonekenene kuhyana .'' Yesu wambile kuli iye ngwenyi, '' Kuwapatwila kuwaha.'['⁴⁴Yesu wapingulukile kuli pwo nyi kuhanjika kuli Semone ngwenyi , '' Unamono yono pwo . Nanjila mu zuwo lye . Kuwanguhele meya ja kusana ku yilyato yami , alyoze iye hawulisa yilyato yami nyi masoji jenyi nyi kukusumuna nyi kambu jenyi . ⁴⁵Kuwangwehele mbeju , alyoze iye hanga nejililanga kalitwaminyine kumbeja yilyato yami.⁴⁶Kuwakwichile ku mutwe wami nyi maji, alyoze iye hawayisa yilyato yami nyi maji avumba lipema . ⁴⁷Keshika ngunambe kuli yena ngwami, milonga yenyi , yize yapwile yinji , kayikonekela- mumu wazangile chikolo . Alyoze yoze makonekena chikepe , mazanga chikepe.''⁴⁸Mba wambile kuli iye ngwenyi , '' Milonga hiye hayikonekena.'' ⁴⁹Waze atwamine nawo kumesa aputukile kwamba muma mbunge jo ngwo , '' Hiya yono wakukonekena nyi milonga?'' ⁵⁰Mba iye wambile kuli pwo , ''Ufulyelo we hiwakulamwina . Uye mukuwunda.

Chapter 8

¹Chasolokele kulutwe lya kashimbu muze Yesu waputukile nyi kwenda ndusu mumembo akuli handununa nyi yihunda , kwambulula nyi kwambujola sango lipema lya wanangana wa Zambi . Waze kumi nyi ali apwile hamwe nenyi , ²nyi amwe mapwo waze aawukile kuli mashipilitu a ungulungulu nyi ikola: Maliya yoze asanyikine jina likwo ngwo Kamandalena , kuli iye mahamba shimbyali atuhukile : ³Joanna , pwo lya kuza , kafufuchi : ka Helonde , Suzana ; nyi anji akwo , waze , kuchiza muyuma yo , amuvumbikile nyi yikumba yo.⁴Muze mbunga ya aatu akungamine , nyi aatu apwile nyi kwiza kuli yiye kukatuka ku limbo nyi limbo , walwekele nyi chishima : ⁵''Njimi watuhukile mukukuwa mbuto yenyi . Shimbu akuwile , yimwe yaholokelele ku sesa lya jila a yilyachile kushi lya ilyato , nyi tu jila a mwilu ayilile . ⁶Yikwo yaholokelele ha mawe , muze yasokele , yomine , mumu meya akuhi.⁷Yimwe yaholokelele mukachi kamingonga , nyi mingonga yasokele kumuwika nyi mbuto yayikeketese. ⁸Mba yimwe yaholokelele ha mavu apema yasokele yemine nyi mbuto kulakaji lya yisuho.'' Muze Yesu ahanjikile yino yuma , watambikile ngwenyi , '' Yoze wuli nyi matwi a kwivwa , evwe.''⁹Tumbaji jenyi a muhulile ulumbunwiso wa achi shima . ¹⁰Yiye wambile ngwenyi , ''Maana ayi jimbikilo ya wanangana wa Zambi hananweheho,alyoze kuli akwo nakuhanjika mu yishima , hanga nyi kutala kechi kamona , nyi kwivwa kechi kukanyingika .'¹¹Achi chino we ulumbwunwiso wa chishima ngwami: Mbuto lye liji lya Zambi . ¹²Alyoze waze a ku sesa lya jila waze evwile, kulutwe yo meza ndyapu mambata liji ku mbunge jo hanga kanda afulyela nyi aka alamwine . ¹³Alyoze waze ha liwa, waze muze mevwa matambula liji nyi uwahililo . Mba keshi miji; mafulyela a kashimbi nyi ha mwaka wa cheseko maholoka.¹⁴Mbuto yize yaholokele hakachi kamingonga waze aatu akwivwa liji , mba muze maya mujila yo , makekelela nyi yipikalo nyi upite nyi kuwaha cha mwono uno , nyi mbuto yo kushi kwima ku ungunu. ¹⁵Mba mbuto yaholokelele ha mavu apema , awa waze mevwa liji nyi umwenemwene nyi mbunge jipema , malikakaminya mema mbuto nyi uhumikizo.¹⁶''Nyiumwe wa kutemuna ndeya nyi kuyifuka nyi chisoka hanji mayisa mwishi lya muhela. Alyoze , mayisa ha chikwachilo cha ndeya hanga waze eswe manjila akamone pangu . ¹⁷Mumu kushi chize chaswamana chakuhi chize kechi kasolola , chipwe cha kuswamana chize kechi kachinyingika nyi kuchisolola . ¹⁸Keshika kanyamenu kwivwa , mumu kuli yoze alinacho , kumakamwaha yinji , alyoze kuli yoze keshi nacho chipwe chize chene ananyongo ngwenyi nguli nacho makamutambula cho.''¹⁹Mba naye nyi anakwo yeza kuli yiye , alyoze kahashile kuheta kuli yiye mumu ya mbunga . ²⁰Amulwezele ngwo , ''' Noko nyi ana akwenu kanamane haze , kanazange ku kumona .'' ²¹Alyoze yesu yakumbulula nyi kuhanjika kuli ayo ngwenyi , '' Mama nyi ana akwetu wano ha kwivwa liji lya Zambi nyi kakulinga .''²²Alyoze tangwa limwe anyinyine mu wato iye nyi tumbaji twenyi , iye wambile kuli ayo ngwenyi, '' Tuyenu tuzauke tuye musali lya chitende .'' Akatukile ku ngenge . ²³Alyoze shimbu achili kuzauka iye wayile tulo . Nyikakundukundu walundumukine ha chitende , nyi ulungu waputukile kuzala nyi meya , apwile mu utoji.²⁴Mba tumbaji twa Yesu yeza kuli iye iye nyi kumulawisa , ngwo , ''Mwata ! Mwata ! tunatoko! Iye walawile waambile fuji nyi kufuza cha meya , nyeyo yaholele, kwapwile kulu. ²⁵Iye wambile ngwenyi , ulihi ufulyelo wenu.'' Alyoze evwile woma nawa akomokene , nyi kulyamba - umwe ni mukwo , ''Iye iya au , kakwambila fuji nyi meya , nyeyo ya ku mwononokena ?''²⁶O ahetele ku chifuchi cha A-Ngalase , chize chalitalangana nyi Ngalileya . ²⁷Muze atuhukile hashi, iye waliwanyine nyi lunga umwe wa kulimbo uze wapwile nyi ma shipilitu aluchisa . Shimbu linene kakazalile hina chipwe kutwama muzuwo alyoze hakachi ka chifuka²⁸Muze amumwene Yesu , wakololokele nyi kufulamana ku meso jenyi iye nyi kuhanjika nyi liji linene, '' Kuchi yami nyi yena , Yesu , mwe mwana Zambi ? nguna kwichi, kanda ungupinjisa .'' ²⁹Mumu te hamba shipilitu ya luchisa atuhuke muli mutu . Mumu kanji wamukwachile , amufungile wakusa mu matenge nyi kuli , yiye wa patwila malenge jenyi nyi kumutwala mupuya ku mandemona.³⁰Mba Yesu wahulule ngwenyi , '' Jina lye yena yiya ? '' yiye wambile ngwenyi , '' Yami tununu , '' mumu te mandemona anji anjilile muli yiye . ³¹Yiye wayumbile kuli yiye kanda atuma mu jondo.³²Halyapwila kwapwile kuze mbunga ya ngulu kanali ha mulundu . Mandemona alyumbile kuli yiye aatayize kunjila muli ayo , nyi yiye wa atayijile ³³.Mba mandemona atuhukile muli mutu anjilile mu ngulu nyi mbunga ya lundumukine ha mbongo mu chitende yafwa.³⁴Muze waze aalishile ngulu amwene chize alingile , achinyine akachambulwile muli limbo nyi ku minda . ³⁵O atuhukile mukumona chize chasolokele , ejile kuli Yesu awanyine mutu yoze muli yiye hatuhukile mandemona. Yiye kanatwama ku yilyato ya Yesu , Hazala hina hapwa nyi mana ; no evwile woma .³⁶Waze achimwene aambulwilile ngwe chize apwishile mungunu mukwa mandemona . ³⁷Nyi chizavu cheswe cha chifuchi cha A-Ngalase a mulembele Yesu akatuke kuli ayo , mumu evwile woma wunji . Yiye wanjilile mu ulungu akahiluke .³⁸Lunga yoze muli yiye atuhukile mandemona walyumbile kuli yiye hanga aye nenyi, alyoze Yesu washikile nenyi ngwenyi , ³⁹''Hiluka ku zuwo lye ukambujole yuma yinene hakulinga Zambi.'' Yiye wayile kwenyi, nyikwambujola ndusu mu limbo lyeswe ha yuma yize amulingilile Yesu .⁴⁰Muze Yesu ahilukile , mbunga amusambilile , mumu o eswe apwile nyi kumutalatala . ⁴¹Talenu , lunga walijina Yalu , yoze mukwa kuyula sunangonga , wejile kuli Yesu wafulamanyine ku yilyato yenyi , walyumbile kuli yiye eze ku zuwo lyenyi ⁴²mumu wapwile nyi mwana umuwika wa pwo , ngwe kumi lya myaka nyi myaka yali , wapwile hakamwihi nyi kufwa . Alyoze shimbu Yesu apwile mujila yenyi , mbunga ya aatu amushinjekele.⁴³Nyi pwo yoze wapwile nyi musongo wa kuhita manyinga kumi lya myaka nyi myaka yali mwenawo wahwishile kulu yikumba yenyi yeswe kuli mbuki , alyoze kahashile kumuka nyiwumwe. ⁴⁴Wejile kunyima lya Yesu wasele minwe ku lupula wa hina lyenyi , nyi hazehene kuhita cha manyinga jenyi chalitwaminyine .⁴⁵Yesu wambile ngwenyi , '' Yiya yoze wa ngusa minwe?'' Muze eswe alikalile , Petulu yamba , '' Mwata , mbunga ya atu anakwingilika nyi kukushinjeka . ⁴⁶Alyoze Yesu ngwenyi , ''Wumwe wa ngusaminwe , mumu nevwe tachi jatuhuka muli yami.''⁴⁷Muze pwo amwene ngwo kaswamine , wejile nyikuchikima yiye nyi kufulamana kumeso jenyi. wambulwile kumeso ja atu eswe ha chikuma chize amusele minwe nyi ngwe chize hahindukile haze hene . ⁴⁸Yiye wambile kuli yiye ngwenyi , ''Mwanami , ufulyelo we hiwakupwisa mungunu . Uye kanawa.''⁴⁹Shimbu te machihanjika wumwe wa kuzuwo lya mukwa kuyula sunangonga yeza , ni kwamba kuli yiye ngwenyi , '' Mwane hafwa . Kanda wumupinjisa Longeshi nawa.'' ⁵⁰Alyoze Yesu akuchivwa achino , yiye wa mukumbulwile Yalu ngwenyi , ''Kanda wivwa woma ; fulyela wika , nyi yiye kumakamupwisa mungunu.''⁵¹Muze ejile ku zuwo , katayijile nyiwumwe kunjila nenyi , shina Petulu nyi Yowano nyi Tiyangu nyi tato nyi naye ya mwana- pwo . ⁵²Eswe te kanalili nyi kulila mbimbi hali yiye , alyoze wambile ngwenyi , ''kanda nulila ; kafwile alyoze mu tulo ali.'' ⁵³O amusehele , nyingika ngwo hafwa kulu.⁵⁴Alyoze yiye wa mukwachile ku kwoko watambikile , ngwenyi , '' Mwana , hinduka! '' ⁵⁵Shipilitu yenyi yahilukile , wahindukile hazehene . Neye wambile amwehe chimwe cha kulya . ⁵⁶Nyi yisemi jenyi alishikishile , alyoze waahele koki kanda nulweza nyiwumwe chize cha lingiwa.

Chapter 9

¹Wa asanyikine eswe kumi nyi aali wahele tachi nyi chiyulo chakuchiza mandemona eswe nyi ku akwa ikola . ²Watumine nyi kwambujola wanangana wa Zambi nyi ku akwa misongo.³Wambile kuli ayo , '' Kanda nukambata Yeswayo mukwenda chenu - chipwe mulumbu , chipwe chipakulo, chipwe mbolo, chipwe , mba chipwe mbinja jali . ⁴Lyeswalyo zuwo munukanjila , nukatwame ndo nyikutuhuka .⁵Waze eswe kechi kanutambula, muze munukatuhuka mu chihunda , nukakukumune fufuta kuilyato yenu hanga ikapwe shindakenyo hali ayo.'' ⁶O akatukile nyikuya mwihunda , nyikwambujola sango lipema nyi kuwuka kweswe.⁷Hohene mukulwana Helonde wevwile yeswe ya lingiwile , aye wakomokene , mumu achambile kuli amwe ngwo Yoano hanahinduka ku afu, ⁸mba akwo ambile ngo Eliya hanasoloka , akwo ngo umwe wa apolofeta amwaka hana hinduka . ⁹Helonde wambile ngwenyi , '' Yoano hinguna mutape. Alyoze iya ngunevu hayuma yino ?'' Aye wafupile ku mumona.¹⁰Apositolo muze ahilukile , amwambulwile yeswe alingile . Mba iye wambachile nyi kuya no nyikuya no ukawo kulimbo lize anasanyika ngwo Mbeteseta. ¹¹Alyoze mbunga muyevwile yino, yamukaula. Watambwile nyikuhanjika kuli ayo yawanangana wa Zambi , nawa nyi kuwuka waze afupile kwauka.¹²Hohene nyi tangwa lyaputukile nyi kutoka , alyoze kumi nyi ali ejile kuli iye yamba ngwo , '' Tumenu mbunga aye ku ihunda yamu kamwihi nyi kuminda hanga akawane kwo kupomba nyi yakulya , mulonga tuli mu musenge . ¹³''Alyoze wambile kuli ayo , '' Ahenuko imwe alye.'' O ambile ngwo , '' Kutushi nyi ikwo yakuhyana ha mbolo jitanu nyi ishi aali - shina tuye nyi kwalanjila kulya cha atu eswe.'' ¹⁴(O apwile ngwe tununu atano amalunga.) Aye wambile kutumbaji jenyi , '' Atumbikenu mu manyonga amakumi atanu.''¹⁵O alingile chocho , atu atumbikile hashi . ¹⁶Yambata mbolo itanu nyi ishi aali , watalile kwilu , wachipalile nyi kuchi palwola , wachihanyine kutumbaji jenyi yo yahana kumbunga. ¹⁷Eswe alile akuchile , mba atongwene ya salileho - yipalupalu ya yipakili kumi nyi aali.¹⁸Chalingiwile muze Yesu machilemba wukawenyi, tumbaji apwile nyi iye . Wahulile , ngwenyi , '' Kuchi mbunga ya ku nguvuluka ?'' ¹⁹O akumbulwile , '' Yoano chipapachisa mba akwo ngwo Eliya , nawa akwo ngwo umwe wa pulofeta wa myaka hahinduka.''²⁰Aye wambile kuli ayo ngwo , '' Mba enu kuchi nwakunguvuluka , '' Petulu wakumbulwile ngwo , '' Mwe Kilishitu wa ²¹Zambi. ''Alyoze aye wakanyishile kulweza chino kuli nyiumwe , ²²ngwenyi , '' Mwana wamutu watela kumona lamba linji nyi kumukana ku makulwana nyi ku asasendonte akulutwe nyi akwa kusoneka , alyoze makamushiha nyi mutantwa lyamuchitatu akahinduke.''²³Iye wambile kuli eswe , '' nyi hali umwe matela kungu kaula matangwa eswe. ²⁴Yoze maka zanga kufunga mwono wenyi makautokesa , alyoze yoze makatokesa mwono wenyi hamulonga wayami maka ulamwina . ²⁵Mba chili chinapeme mutu kupita chifuchi cheswe alyoze akalitokele mwene?²⁶Yoze makangwivwila sonyi nyi kumaliji jami , nyi mwana mutu neye kumakamuvwila sonyi muze makahiluka kamuchali mu uhenya wenyi nyi muhenya watato nyi angelo . ²⁷Alyoze umwene mwene nguna hanjika kuli yenu , amwe anamanangana wa Zambi,''²⁸Hohene hamatangwa nake hanyima Yesu hahanjika ano maliji , wambachile Petulu nyi Yoano nawa nyi Tiyangu aile nyi kumulundu nyi kulemba . ²⁹Shimbu machilemba chifwa chameso jenyi halumukine , nawa nyi yakuzala yenyi yalumukine itoma to.³⁰Kumanyi , atu ali apwile nyikuhanjika nenyi , Mose nyi Eliya , ³¹asolokele mu uhenya , ahanjikile chakuya chenyi, chize chejile nyi kumanunukila mu Yelusaleme.³²Alyoze Petulu nyi aze eswe apwile nenyi evwile tulo , mba muze ahindukile, amwene uhenya wenyi nyi malunga aali amanyine nenyi . ³³Muze tehimakatuka kuli Yesu , Petulu yamba kuli iye ngwenyi, '' Mwene, chinatuwahila ku pw kuno . Tutunge Yisambwe itatu , chimuwika cha yenu , chimuwika cha Mose , nyi chimuwika cha Eliya .'' (kakanyingikine chize apwile nyi kuhanjika).³⁴Shimbu ma chihanjika yino , liselwa lyejile nyikwafuka , nyi woma wakwachile ha kunjila muliselwa . ³⁵Nyi liji lya katukile muliselwa , ngwo '' Au mwe mwanami, ngunasakula ; ivwililenu kuli iye .'' ³⁶Muze liji lya hanjika , Yesu amuwanyine ukaweny . Aholele kulu nyikulweza nyiumwe hamatangwa aze yize yuma amwene.³⁷Alyoze tangwa likwo , muze hakukatuka ku mulundu , aliwanyine nyi mbunga inene . ³⁸Talenu , lunga wa ku mbunga walilile , ngwenyi , '' Longeshi , nguna kusakwila tala kama mwanami walunga , mumu mwe wawika . ³⁹Talenu , shipilitu wakumukwata hohene maputuka nyikyukalumwoka , Yakumukokela nyi kufumisa fulufulu kukanwa . Hinahono kumukatuka nawa kuya ku mupinjisa upi. ⁴⁰Nechile kuli tumbaji je kwitwuhwisa, mba ahonene.''⁴¹Yesu wakumbulwile ngwenyi , '' Yenu chisemuko chipi nawa chishi nyi ufulyelo , ndo shimbu ingahi mungupwa nyiyenu nyi kulihumikiza nyi yenu ? Neha mwane kuno .'' ⁴²Shimbu yize mwana machiza, ndemona wamuholwele hashi nyi ku mukolesa chipi . Alyoze watenukine ku imashipilituyipi nawa wa wukile mwana - lunga nyi kumuhana nawa kuli tato.⁴³O eswe wlikomokene ha ulamba wa Zambi . Shimbu yize eswe himachikomoka ha yuma yeswe alingile , wambile ku tumbaji twenyi, ⁴⁴'' Echenu maliji eswe ano ejile mu matwi jenu: Mwana mutu makamukunjika kumoko ja atu .'' ⁴⁵Alyoze kakalifwile ulumbunwiso walino liji. Waswekelele cho . O kakamwene nyi ulumbunwiso, O evwile woma kuhula lino liji.⁴⁶Hohene aputukile kuli hamika hakachi ko yiya mahyana eswe . ⁴⁷Mba Yesu , wanyingikine manyonga amumbunge jo , kwejile mwana mukehe nyi kumusa ku sesa ⁴⁸nyi kwamba kuli ayo ngwenyi , '' Mweswawo matambula uno mwana nujina lyami , katambula yami; alyoze wangutumine . Nyi mweswawo mapwa mukehe haliyenu eswe mwe mapwa munene.''⁴⁹Yowano wakumbulwile , '' Mwene , twamwene umwe kutuhwisa mandemona mujina lyenu alyoze twamukanyishile , mumu keshi kukaula yetu.'' ' ⁵⁰''Kandanumukanyisa, '' Yesu yakumbulula , '' mumu uze kechikalimika nyi yenu kali hamuwika nyi yenu .''⁵¹Mba muze matangwa akundamine nyi kumutwala mwilu , watalile meso jenyi kuya ku Yelusaleme . ⁵²Watumine tunganda kulutwe lyenyi , mba ayile nyikunjila mu chihunda cha a Samaliya nyi kumululikila yeswe . ⁵³Mba atu kuze kamutambwile mumu meso jenyi atalile ku Yelusaleme.⁵⁴Muze tumbaji Tiyangu nyi Yoana amwene yino ambile ngwo , '' ,Mwene unazange tuhanjike ku kahya kahulumuke mwilu nyi ku wenyeka ?'' ⁵⁵Alyoze wateulukile nyi kwatenukina , ⁵⁶nawa o ayile kulimbo likwo.⁵⁷Shimbu machiya mujila , umwe wahanjikile kuli iye , ''Mungunukaula kweswe munuya.'' ⁵⁸Yesu wambile kuli iye, ''Mikuza kali nyi mena , nyi tujila amwilu kali nyi yaswa , alyoze mwana mutu katwamine nyi hakushachila mutwe wenyi.''⁵⁹Mba iye wambile kumukwo , '' Ngukaule .'' Mba yamba ngwenyi , '' Mwene , echenu nguchiye nyi kufunda tata.'' ⁶⁰Mba yamba kuli iye , '' Echenu afu afunde afu jo . Alyoze yena , yako kweswe ukambujole ya wanangana wa Zambi.''⁶¹Hohene umwe yamba , '' Mungunukaula , Mwene , mba echenu nguye nyi kushika aku zuwo lyami.'' ⁶².Yesu wamukumbulwile , '' Nyiumwe masa kwoko lyenyi ku shilau nyikutala kunyima matela muwanangana wa Zambi. ''

Chapter 10

¹Mba hinyima ya yuma yino, Mwene watongwele tumbaji makumi shimbyali nyi aali akwo , nyi kwatuma aali ha aali kulutwe lyenyi ku mbonge jeswe nyi yihela kuze te yiye mwene himaya. ²Yalweza ngwenyi , '' Mbuto hi jahya , mba akwa kukilikita hakeha. Keshika itenu Mwene wa wande hanga atume akwa kukilikita mu wande wenyi.³Yenu mujila . Talenu nanutuma ngwe mikoko hakachi ka mikuza. ⁴Kanda numbata mikuta ya mbongo , chipwe sakitu ya ungeji , chipwe sapato , nawa kanda numeneka nyi umwe mujila.⁵Zuwo lyeswalyo mununjila , chitangu munwamba, '' Sambukila yipwe muzuwo lino! ⁶Nyi mwana wa sambukila mapwamo, sambukila yenu muyipwa muli yiye , nyi hichochoko , muyihiluka kuli yenu. ⁷Nukatwama muzuwo lize , kulya nyi kunwa yize makanwaha, mumu mukwa kuzata katela fweto yenyi. Kanda nukendangana mu zuwo nyi zuwo.⁸Mbonge yeswayo munukanjila , nyi kunutambula , nukalya yize makanuzumbula ⁹nukauka akwa kuyiza makapwamo. Nukalweza kwamba ' wanangana wa Zambi hiweza mukamwihi kuli yenu.'¹⁰Shimbu jeswe munukanjila mu mbonge mba mahona kunutambula , nukatuhuke mu majila jo nyi kwamba, ' ¹¹chipwe fufuta ya ku chihunda chenu yize yakukwata kuyilyato yetu twanukukumwinayo.' Mba nyingikenu chino ; wanangana wa Zambi hiwa kundama.' ¹²Namba kuli yenu ngwami hatangwa lize muchikapwa chashi kuli akwa Sondoma kuhyana chize.¹³Lamba kuli yenu , Kalazine ! Lamba lyenu , A- Mbeteseta! nyi kachi yipupu yize alingile muli yenu kayilingile ku Telu nyi Sindone , kachi alumukine kulu , kutwama mu yikeleyi nyi uto. ¹⁴Mba muchikapwa chashi kuli akwa Telu nyi Sindone ha upatwilo kuhyana yenu. ¹⁵Enu , akwa kafwanaume , nwakunyonga ngwo makanunga- misa ndo mwilu? Ka, maka wambila hashi ndo mu mufuka.¹⁶Yoze manuvwila kevwilila yami , nawa nyi yoze malituna yenu kalituna yami , nyi yoze malituna yami kalituna yoze wangutumine.¹⁷Makumi shimbyali ahilukile nyi sambukila , ngwo, '' Mwene , nyi mahamba kapwanga nyi kutuzeyela mu jina lye.'' ¹⁸Yesu wakumbulwile ngwenyi,'' Namwenu satana kanaholoka kwilu ngwe muhenyo. ¹⁹Talenu , nanwaha chiyulo cha kulyata ha tupela nyi tuvwanda , nyi helu lya tachi jeswe ja mukwa kole, nyi chimwe kuchichi kumulemeka. ²⁰Chipwe chocho kanda makawahilila nyi chino , ngwo nyi mashipilitu kakunuvwila , alyoze wahililenu chingi hakwamba majina jenu hasoneka mwilu.''²¹Ha shimbu yizeyene wa wahilile mu Shipilitu Musanda nyi kwamba , ' Nanuhalisa , Tata , Mwene wa lilu nyi hashi , mumu waswekele yino yuma kuli akwa maana nyi akwa malinjekela mba wayisolwele kuli waze katangile, ngwe kemba. Ewa , Tata , mumu chakupemena ku meso je.²²Yuma yeswe Tata hanayise mumoko jami , nawa nyi umwe wanyingika Mwana iya ndo Tata , nawa ny umwe wanyingika Tata iya ndo Mwana nyi waze Mwana maha usolwelo''²³Iye wateulukile kuli tumbaji nyi kwalweza hatenga , '' Kawaha waze akumona yize nuna mono. ²⁴Ngunambe kuli yenu, Apulofeta anji nyi myanangana kazangile kumona , mba kakayimwene, nyi kwivwa yuma nwakwivwa , alyoze kaka yivwile .''²⁵Mba , yoze wanyingika shimbi wamanyine kachi te amweseke, ngwenyi , '' Longeshi kuchi ngunatela kulinga hakuhinga mwono wa mutolo?'' ²⁶Yesu wambile kuli yiye ngwenyi , '' Chika chasonewa mu shimbi? nyi kuchi wakutanga?'' ²⁷Wakumbulwile ngwenyi , '' Ukazange Mwene Zambi nyi mbunge ye yeswe , nyi mwono we weswe , nyi tachi je jeswe nawa nyi manyonga je eswe, ukazange mwenyembo we ngwe yena mwene.'' ²⁸Yesu yamba kuli yiye , '' Wakumbulula kanawa . Linga chenacho, mukapwa nyi mwono.''²⁹Alyoze aye , hakuzanga kuli sambisa , yamba kuli Yesu , '' Mwenyembo wami yiya?'' ³⁰Yesu wamukumbulwile ngwenyi, '' Umwe lunga kapwile nyi kukatuka ku Yelusaleme kuya ku Yeliku . Waliwanyine hakachi ka mihuza, waze amutambwile yuma yenyi , nyi kumulamba , nyi kumuhichika chonono.³¹Hashimbu umwe kasasendote wapalumukine jila yizeyene , mba muze hamumona , wapalikile kusesa. ³²Nawa ka Levi neye , muze wahetele ha chihela chize nyi ku mumona , wapalikile kusesa lya jila.³³Alyoze umwe ka samaliya , mu ungeji , wahetele haze apwile . Muze amumwene , wevwile keke. ³⁴Wamukundamine nyi kukasa mbandu jenyi, wakwichileho maji nyi vinyu. Wamusele nhyi ha chimbulu chenyi nyi kumutwala kuzuwo lya kutulila ngeji, yamufungilamo. ³⁵Lya kawileho wanjile mbongo jali , nyikwaha mwene wa zuwo , nyi kumulweza ngwenyi , ' Mufunge , cheswacho mukazachisa chikwo , tangwa mungukahiluka , fweto ye mungukakwaha.'³⁶Hali awa atu yiya yoze unakapwa mwenyembo wenyi muze anakaholokela mu mihuza?'' ³⁷Yamba ngwenyi, '' Yoze unakamwivwila keke.'' Yesu wambile kuli yiye , '' Yako ulinge chenacho.''³⁸Muze te apwile mujila nyi kwenda , wanjilile chihunda chimwe , umwe pwo jina lyenyi Maata wamutambwile muzuwo lyenyi . ³⁹Yiye wapwile nyi mwanakwo wa jina lya Maliya yoze watwamine ha molu ja Mwene nyi kwivwa maliji jenyi.⁴⁰Mba Maata wasakalalile nyi kululika yakulya ya Mwene. Wejile kuli Yesu ngwenyi, '' Mwene wanguvwile keke chize mwakwetu kejile nyi kungu kwasa ku kwata ku mandoho ? Mulweze angukwase .'' ⁴¹Alyoze Mwene wamukumbulwile ngwenyi, '' Maata , Maata wakulipikala nyi kulipikala ha yuma yinjii, ⁴²alyoze chima chinatela chimuwika . Maliya kasakula chinahyana chize nyi umwe mamutambula wakwihi.

Chapter 11

¹Chasolokele tangwa limwe Yesu wapwile nyi kulemba muchihela chimwe. muze hawisa umwe wa kuli tumbaji twenyi yamba kuli iye , ''Mwene , tulongese kama kulemba ngwe chizechene Yowano walongesele tumbaji jenyi.''²Yesu yamba kuli ayo ,'' Muze munulemba ambenu ngwo , ' Tata , jina lyenu lilemese ngwe musandu. wanangana wenu wize.³Twehe kama tangwa ha tangwa mbolo yetu yize twakufupa . ⁴Utukonekene kama milonga yetu , ngwe chizechene yetu twakukonekena mweswe uli nyi kongo kuli yetu. Kanda ututwala kama kucheseko .''''⁵Yesu wambile kuli ayo , '' Iya hali yenu mapwa nyi mukwo, nyi kuya kuli iye hakachi ka ufuku, nyi kwamba kuli iye , Kasendo , ngwehe kama mbolo jitatu , ⁶mumu kasendo muwenyi heza kuli yami, chishi nacho chize mungumwaha'? ⁷Mba yoze ulimukachi mamukumbulula ngwenyi , ' Kanda unguketeka . Hinajila pito kulu nyi ana jami nyi yami hi mtuna pombe. Chahashile kuhinduka nyi kukwaha mbolo.' ⁸Ngunambe kuli yena chipwe kahindukile nyi kukwaha mbolo mumu uli kasendo wenyi alyoze mumu hsakuketeka chenyi kumakahinduka nyi kukwaha mbolo jinji jeze mufupa.⁹Nyi yami ngunambe kuli yenu , Etenu, nawa makakwaha; fupenu, kumukayiwana; ngongwelenu, kumakakwazulwila. ¹⁰Mumu mutu weswe meta matambula ; nyi wakufupa kakwiwana; nyi kuli mutu yoze mangongwela , kumakamwazulwila.¹¹Chisemi muka hachi kenu , kachi mwanenyi meta yishi, mamwaha kapela kuhona kumwaha yishi? ¹²Chipwe meta lisanga , wunahase ku mwaha kavwanda? ¹³Halyapwila, kachi yenu nuli api nunanyinngika kuhana yawana yipema kuli ana jenu, shina ho chikolo Tatenu wa mwilu mahana Shipilitu Musandu kuli waze ma mwita?''¹⁴Mba muze Yesu apwile nyi kutuwisa ndemonyu kamama . Muze ndemonyu atuhukile , kamama wahanjikile, nyi mbunga akomokene . ¹⁵Alyoze amwe atu ambile , '' Nyi tachi ja Mbelezepu , mwata wa mandemonyu , kakutuwisa andemonyu.''¹⁶Akwo nyi kumweseka afupile chilayi kuli iye kufuma mwilu. ¹⁷Alyoze Yesu wanyingikine manyonga jo nyi kwamba kuli ayo ngwenyi, '' Mawanangana eswe alihandununa ene kumakapwisa ahululu, nyi zuwo lya kuhandunuka mulipuzuka.¹⁸Nyi kachi satana malihandununa mwene, kuchi wanangana wenyi mumana? mumu nwakwamba ngo nakutuhwisa andemonyu mu tachi ja Mbelezepu. ¹⁹Nyi kachi nakutuhwisa andemonyu mu tachi ja Mbelezepu , mutachi ika yize akutuwishila waze akunukaula? Mumu ha chino , kumakapwa akwa kunupatwila. ²⁰Alyoze nyi kachi mungutuhwisa andemonyu nyi munwe wa Zambi , kachi wanangana wa Zambi hiuneza kuli yenu.²¹Muze chitakame wakulipakata mafunga zuwo lyenyi , yikumba yenyi muyiwaha, ²²Alyoze muze lunga chitakame makangana kuhyana iye chitakame ma chize kulipakata chenyi muze akolele nyi iye makapangila yikumba yenyi. ²³Wuze keshi nyi yami kanalimika nyi yami, nyi yoze keshi kukunga hamwe nyi yami kanasandula.²⁴Muze Shipilitu ya luchisa ya tuhuka muli mutu, mapalika ndusu muma nyi kufupa uwhimino. Se keshi kuwana, yakwamba , ' munguhilukila zuwo lyami lize ngunakatukamo.' ²⁵Muze hiwahiluka , mawana lize zuwo hali komba lyakululika . ²⁶Keshika hohene maya matwala hamwe nenyi mashipilitu eka shimbyali waze api kuhyana yize yene meza nyi kutwama eswe hamwe muzemwene. Songo lya yoze mutu mulihyana kupiha.²⁷Chasolokele , shimbu machihanjika ayino yuma , mwana pwo umwe wa kumbunga wakololokele nyi liji lyenyi linene nyi kwamba kuli iye , '' kulyawaha jimo lize lyakusemene nyi mele waze wamwine .'' ²⁸Alyoze yamba ngwenyi,'' Ewa kawaha waze akwivwa liji lya Zambi nyi kulifunga.''²⁹Muze mbunga yapwile mu kutohwa, Yesu waputukile kwamba ngwo,'' chisemuko chino chisemuko chipi. Chakufupa chilayi nyi chilayi keshi kahaacho shina chilayi cha Yona. ³⁰Mumu ngwe chizechene Yona anakapwa chilayi kuli akwa A-Ninive , chocho nawa mwe mwana mutu makapwa ku chisemuko chino .³¹Mwanangana wa pwo waku sule kumakahinduka ha upatwilo hamwe nyi malunga achisemuko chino makahisa, mumu kanakatuka ku songo lya chifuchi mu kwivwa mana ja Solomone, nyi kutala umwe wahyana Solomone kali hano.³²Malunga aku Ninive kumakamana ha upatwilo hamwe nyi atu achisemuko chino makachihisa, mumu alikonyekene hakwambujola cha Yona, nyi kutala umwe wahyana hali Yona kali hano.³³Nyiumwe , muze hawika ndeya , masweka chipwe masamushi ya chisoka, alyoze hachikwachilo cha ndeya , hanga waze manjila akamone pangu. ³⁴Liso lye ndeya ya mujimba . Muze liso lye mulipwa lingunu nyi mujimba we weswe unazale nyi pangu . Alyoze muze liso lye lyapiha , mujimba we uli mu milima. ³⁵Halyapwila , kanyamenu , pangu ili muli yenu kanda yipwa milima. ³⁶Nyi muze mujimba we wazala nyi pangu , nyi chihanda nyichimwe chamilima muchiwanyiwa, mba mujimba we weswe mu upwa ngwe ndeya muyikupangulwisa nyi pangu lyayo.''³⁷Muze yahwisa kuhanjika , mukwa Fwaliseu wamulakenyene alye hamwe nenyi ku zuwo lyenyi, Yesu yanjila watwamine kumesa. ³⁸Mukwa ka Fwaliseu walikomokenene kumona ngwe kalyangile kusana shimbu kanda alya.³⁹Alyoze Mwene wahanjikile kuli iye , ''Achi yenu, Afwaliseu nwakupemesa haze lya musenge nyi lya panda, alyoze mukachi kenu munazale to nyi mbenga nyi ungulungulu. ⁴⁰Yihepuke! yoze watangile haze katangile nyi mukachi nyi? ⁴¹Hanenu kuli a swale yize yili mukachi , mba yuma yeswe muyikapwa yipema kuli yenu.⁴²Alyoze lamba lyenu A-Fwaliseu , mumu nwakulambula chihanda cha kumi cha chindumba nyi aluta nyi yilimalima yeswe, alyoze nwakulelesa ululi nyi zango ya Zambi , chanutamba kulinga yino nyi kulitwamina yikwo.⁴³Lamba lyenu A-Fwaliseu , mumu nwazanga yitwamo yakulutwe mu masunangonga nyi kumeneka chilemu mu yitanda . ⁴⁴Lamba lyenu , mumu nwapwa ngwe mafuka waze keshi kusoloka waze atu akulyata mumu keshi kuwanyingika.''⁴⁵Umwe wakuli akwa shimbi wambile kuli iye , '' Longeshi hakwamba yino yuma unatusaula nawa.'' ⁴⁶Yesu yamba ngwenyi , '' Lamba lyenu, longeshi akwa shimbi ! mumu nwakutwika akwo yiteli yikalu kumbata , alyoze kunushi kusa chipwe munwe umuwika kuchiteli.⁴⁷Lamba lyenu , mumu nwakutunga mafuka ja apulofeta , nyi akakenu awashihile . ⁴⁸Chocho nunapu yela nwakutayiza kuyitanga ya kakenu, mumu awashihile nyi yenu nwakutunga mafuka jo.⁴⁹Mumu wa chino , mana ja Zambi yamba , ' mungukawatumina tupulofeta nyi apositolo makahungumyona nyi amwe makawashiha. ⁵⁰Chisemuko chino , manyinga ja tupulofeta eswe amwanganyine chize kusela cha lifuchi lya hashi akafwetese, ⁵¹chize kumanyinga ja Abele ndo kumanyinga ja Zakaliya, wuze ashihile hakachi ka chilumbilo nyi tembele. Ewa ngunambe kuli yenu , kumakafwetesa ha chisemuko chino .⁵²Lamba lyenu akwa shimbi , mumu nwachijile sapi ya chinyingi ; yize kunushi kunjila, nyi waze akunjila nwakwikile.''⁵³Muze Yesu hawahichika , akwa kusonyeka nyi akwa Fwaliseu yaputuka kumushinjila chikolo hayuma yinji, ⁵⁴kufupa kukwata chuma chimwe mukanwa lyenyi hanga amusume.

Chapter 12

¹Ha wola yize , muze tununu anji ahtu akungulukile hamuwika chocho alilyachile umwe nyi mukwo , chitanngu waputukile kuhanjika kutumbaji jenyi , ''Kanyamenu nyi tufutunwiso twakwa A-Fwaliseu , wenao ulembese.²Alyoze kwakuhi chuma chakufukiwa chize kuchishi kafukuka , nawa kwakuhi chaswamana chize kuchishi kanyingikiwa . ³Keshika cheswacho mwamba mumilima kumakachivwa nyi ha pangu , nawa cheswacho wahanjika mumatwi nyi mukachi kayipatulo kumakayambulula hamafulumba lya zuwo.⁴Ngunaanjika kuliyenu, tusendo jami , kandanupwa nyi woma kuli waze akushiha mujimba, nyi hanyimaya chize kechikupwa nyi chumachimwe chakulinga . ⁵Alyoze mungukukanyamisa yoze muvwila woma . Vwila woma yoze , hanyima hashina , kali nyi ngolo ja kukumbila mungehene . Ewa , namba kuliyena , mu vwile woma.⁶Kuma tulujila tutano kishi kulanjisa hatumbongo twali ? hindu kwakuhi nyi umwe hakachi ko yoze avulyama kumiso ja Zambi . ⁷Alyoze chipwe je kambu ja mumitwe we anajalula jeswe . Kanda nwivwa woma. Mumu jenu nuna nunahyana tujila anji⁸Ngunambe kuli yenu , mweswawo matayiza yami kumeso ja athu , nyi mwana mutu neye makamutayiza ku meso ja angelo ja Zambi, ⁹alyoze yoze malikala yami kumeso ja atu nyi yami munkamukala kumeso ja angelo ja Zambi . ¹⁰Mweswawo mamba liji lya kusaula mwana mutu kumaka mukonekena, alyoze yoze mahanjika liji lyakasautu kuli ShipilituMusandu , kechi kamukonekena.¹¹Muze makuneha kuma sunangonga , nyi myanangana, nawa nyi kuli akwa kuyula , kanda nwivwa woma yize mukambulula , hanji yika mukamba, ¹²mumu Shipilitu Musandu hawola yize kumakanu longesa chize mukamba.''¹³Mba umwe hakachi kamunga wambile ngwenyi , ''Longeshi amba lwezandu mbwami hanga tulipangi yihinga nyi yami.'' ¹⁴Yesu yamukumbululu ngwenyi , ''Lunga yoze wangutongwele ngaji chipwe kwanyina hakachi kayenu nyi?'' ¹⁵Iye yamba kuli ayo , '' kanyamenu nyi kulikonga yenwene ku kuzo yeswe , mumu mwono wa mutu kuwatele kupwa nyi kulumbama cha upite wenyi.''¹⁶Mba Yesu ya atela chishima , ngwenyi, '' Munda wa umwe pichi wemine chinji, ¹⁷alyoze aye yanyonga mukachi kambunge, ngwenyi, ' Chika chize mungulinga , mumu hinahona chihela chize mungutulilikilaho mbuto yani?' ¹⁸Iye yamba ngwenyi , ' Chino chemungulinga . Mungupuzula machila jami nawa mungutungaho anene ahyana, nawa mwemuze mungutulika mbuto jami jeswe amwe nyi yuma yami yi pema . ¹⁹Mungwamba kumbunge yami ngwami , ''Mbunge, yuma yinji uli nayo yize watulika hamyaka yinji . Hwima , lyako, nwako usehejele . '''²⁰Alyoze Zambi yaba kuli yiye ngwenyi , 'chihepuke ufuku uno mungutambula mwono we , nyi yuma yize walulyeka , yayamuipwa? ' ²¹Chocho anapu yoze watulika upite wenyi alyoze upite muli Zambi keshi nawo.''²²Yesu yamba kuli tumbaji jenyi ngwenyi, ''Keshika ngwami , kanda nulipikala ha mwono wenu chize munulya ; chipwe chize mujimba we mu uzala . ²³Mumu mwono unahyana yakulya , nawa mujimba unahyana yakuzala.²⁴Talenu yikwakwalo , keshi kukuwa chipwe kucha . Keshi chikwachile chipwe chila, mba Zambi kakwalisa . Kuma nyiyena uli mulemu kuhyana tujila ! ²⁵iya hakachi kenu ha kulipikala mahasa kuweza ku chizundamo chinji? ²⁶Keshika nyi kuwahashile kulinga chuma chikehe , kuchi te nwakulipikala nyi yuma yikwo?²⁷Talenu yitemo - chize yakukola . Alyoze kechi kuzata chipwe kuhosa. Alyoze namba kuli yenu ngwami , chipwe Solomone mu uhenya wenyi yazala ngwe umwe hakachi kayo. ²⁸Nyi Zambi kakujika mwila muwande , yize yiliko musono , alyoze hamene mayimbila mu kahya, Iye kuchi mahona kunujika , yenu akwa ufulyelo ukehe !²⁹Kanda nufupa chize mukalya chipwe chize mukanwa , nawa kanda nulipikala . ³⁰Mumu mavungu eswe amu chifuchi kakuifupa yino yuma nawa tatenu kanyingika ngwenyi nwakufupa yino yuma .³¹Alyoze fupenu wanangana wenyi , nyi yuma yeswe kumakanuwezayo . ³²Kanda nwivwa woma , yenu mbunga yikehe ya mikoko , mumu tatenu kawahilila kunwaha wanangana.³³Lajisenu yikwala nwa hanenu yawana kuli yiswale . Litungilenu yipakumuna yize ku ishi kaholoka - upite wamwilu ku ushi kuhwa , muze mwiji keshi kukundama mukamuhi, nawa makenyi keshi kwenyeka . ³⁴Kuze kuli upite we kwekuze mukupwa mbunge ye.³⁵''Fungenu miya yakukasa nawa kwachisenu ndeya jenu, ³⁶nupwe ngwe atu waze anafupu mwene wo muze mahiluka ku umbachiso , hanga muze meza nyi kungongola , mamwazulwila kuchikolo hohene.³⁷Kisu kuli tuvumbi waze mwene wo makawana kanamushimbwila muze meza . Nanulweza umwenemwene malikasa mwene kuvumbika nyi kwatwamisa ku mesa , nawa makeza nyi kwa vumbika . ³⁸Nyi kachi mwene meza kamuchali ha wola ya ufuku , chipwe ha wola yautatu , mba mawana hanalilulyeka , kisu kuli wowo tuvumbi.³⁹Alyoze nyingikenu chino , nyi ngwe mwenya zuwo wanyingikine wola yize mwiji meza , kechikwecha zuwo lyenyi alipuzule . ⁴⁰Lilulikenu nyi yenu , mumu kunwanyingikine wola yize mwana mutu meza.''⁴¹Petulu yamba ngwenyi , '' Mwene unahanjika chishimu chino kuli yetuwika , nyi nyikuli mutu mweswe?'' ⁴²Mba Mwene yamba ngwenyi, '' Iya yoze mwene wenyi masa helu lya tuvumbi nyi kuhana njongo yo yakulya ha mwaka wayo ? ⁴³Kisu kuli yoze kavumbi muze mwene wenyi meza mamuwana kandungi chocho. ⁴⁴Chamwenemwene nanulweza ngwami kunanusa helu lyo yuma yenyi yeswe.⁴⁵Alyoze nyi kachi kavumbi mamba mumbunge yenyi ngwenyi , ' Mwene wami kashimbula kuhiluka , ' mba maputuka kulamba ana malunga nyi ana - mapwo tuvumbi nyako nyi kulya nyi kunwa nyi kupwa chizengi , ⁴⁶mwene mwenya yoze kavumbi makeza ha tangwa lize yono kavumbi kamufulyelele nawa ha wola yize kanyingikine mba mamupatula muihanda nawa mamusa ku chihanda chenyi hamuwika nyi waze keshi ufulyelo .⁴⁷Yono kavumbi , wanyingikine yize mwene wenyi azangile , kalilulyekele chipwe kulinga kweseksla nyi yize anazange , kumakamu lamba nyi yikote yinji. ⁴⁸Alyoze yoze kanyingikine yalinga yize yinatela kulamba , kumakamulamba yikote yikehe. Alyoze atu eswe waze akwete yinji , kuli ayo yinji , kulili iye mahana yahyana.⁴⁹''Nejile mukumwanga kahya hano hashi , kachi te naka nwikile kulu . ⁵⁰Alyoze nguli nyi upapachiso wakungu papachisa nawa , nawa chize ana ngushinyi ndo nyi munununa !⁵¹Te nuna shinginyeka ngwo neza nyi kuneha ukulungunga hano hashi nyi? ka, nanulwe alyoze nyikuhandununa. ⁵²Chekwamba kukatuka hapwila mukukapwa atanu mu zuwo limuwika mahandununa - atu atatu malimika nyi aali , nawa atu aali malimika nyi atatu. ⁵³Kumakali handununa , tato malimika nyi mwanenyi walunga nawa mwana walunga nyi tato , naye malimika nyi mwanenyi wapwo nawa mwana wa pwo malimika nyi naye , kauko nyi naye wenu nawa naye wenu nyi kauko.''⁵⁴Yesu wambile ku mbunga ngwenyi , '' Muze munumona lelwa linavumbukila kuchilokelo , hohene munwamba ngwenu , vula mu iza, nawa chocho chakupwa . ⁵⁵Muze fuji yakusule muyiza , nawa chakupwa chocho . ⁵⁶Yilembese , nawa nyi kusolola ya hashi nyi lilu , mba te kuchi ku nwanyingikine kusolola yina lingika yino wola?⁵⁷Yika nushi kupatwila yize yina lumbunuka kuliyenwene? ⁵⁸Mumu muze muya hamwe nyi hakwa kole je kuli mukwa kuyula , eseka chikolo mujila kumawana nenyi kuchina hanji makanwala kuli sopi , nyi sopi makinjika kuli kapitau nyi kapitau kakumbila mu zuwo lya ususu . ⁵⁹Ngunahanjika kuli yenu, nuchikatuhukamo ndo munuka fweta kalumbongo kakusulisa.''

Chapter 13

¹Achi , kwapwileko amwe ha mwaka uze waze amwambululwile ha kutwala kuli A-Ngalileya waze manyinga jo Pilatu wachingile nyi yitapo yo. ²Yesu waakumbulwile ngwenyi , '' Nunashinganyeka ngwe wano A-Ngalileya apwile yivulumunyi ahyana A-Ngalileya eswe mumu evwile lamba lino nyi ? ³Ngwami, ka . Alyoze yenu eswe kumunukayoka chizechene , nyi kunwalikonyekene.⁴Hanji waze kumi nyi nake hali ayo kaposhi ka Selome wapuzukile , nyi kwashiha , nunashinginyeka ngwe o apwile yitanguke ahyana atu eswe akutwama mu Yelusaleme nyi? ⁵Ngwami , ka . Alyoze yenu eswe kumunukalitoka chizechene nyi kunwalikonyekene.⁶Watele chishima chino ngwenyi , '' Umwe mutu wapwile nyi mukuyu autumbile mu wande wenyi wejile nyi kufupako mihuko alyoze kayiwanyine . ⁷Yiye wambile kuli njimi ngwenyi, ' Tala , myaka yitatu nguneza nyi ku fupa mihuko ha mukuyu uno nyi chishi kuyiwana nyiyimwe . Upakule hashi . kuchi te unasekesa mavu?'⁸Yiye wakumbulwile ngwenyi , ' Mwene weche kama mwokono nawa ndo mungu kachipula ngukase pinga . Nyi kachi muukema mihuko , chipema; ⁹Nyi kachi ka , kulutwe lya chize ukaupakule hashi.¹⁰Yesu te kanalongesa mu sunangonga yimwe ha tangwa lya sambata . ¹¹Kumanyi , pwo umwe wapwile nyi shipilitu ya kukokoloka kumi lya myaka nyi myaka nake. Yiye wafumbamine kahashile kuhetuka nyichimwe.¹²Muze Yesu amumwene , wamutambikile ngwenyi , '' Pwo, unatusuka ku kukokoloka che . ¹³Yiye wasayikile moko jenyi hali yiye, haze hene walokele wachichimyekene Zambi . ¹⁴Alyoze mukwa kuyula sunangonga te kanevu kupiha mumu Yesu wawukile ha tangwa lya sambata . wakumbulwile ku mbunga ngwenyi , '' kwali matangwa asambano a milimo keshika nwize ha matangwa aze anuwuke, hi ha sambata ko.¹⁵Alyoze Mwene wamukumbulwile ngwenyi , '' Yena yilembese! Mweswe hakachi kenu kakujitula ngombe yenyi hanji chimbulu chenyi ku chililo ha tangwa lya sambata akamutwale ku meya. ¹⁶Mba yono pwo se yiye mwana wa Apalahama, yoze satana hanamukase kumi lya myaka nyi myaka nake, kuchatambile kumutusula kukana lino ha tangwa lya sambata nyi? ''¹⁷Shimbu ahanjikile yino yuma , akwa kulimika nenyi eswe evwile sonyi , nyi mbunga awahililile ha yuma ya uhenya yize yeswe alingile yiye.¹⁸Yiye wambile ngwenyi , '' Neka wanangana wa Zambi mu ulifwa , ngwe chika mungu upwisa ? ¹⁹Unapu ngwe lunona wa ' mosetate' yoze anjile mutu amutumbe mu wande wenyi , yiye watatukile wapwile mutondo , nyi tujila a mwilu atwamine ha mitango yawo.''²⁰Cheka nawa wambile ngwenyi , '' Ngwe chika mungupwisa wanangana wa Zambi ? ²¹Unapu ngwe futumwiso yize anjile pwo akayise mu njongo jitatu ja wunga ndo weswe wafutunukine.''²²Keshika Yesu wapalikile ndusu mu limbo nyi muchihunda, mukulongesa nyi kuya ku Yelusaleme. ²³Umwe wambile kuli yiye, '' Mwene, waze alamwina akehe nyi?'' yamba kuli ayo, ²⁴Litachikenu kunjila ku chikolo chikehe, mumu ngunambe kuli yenu, anji kumakazanga kunjiila , alyoze kechi kahasa kunjila.²⁵Muze te mwenya zuwo mahinduka nyi kwajila chikolo, keshika munumana haze nyi ku ngongwela nyi kwamba ngwo, ' Mwene, Mwene, tutayijise kunjila.'' Yiye makakumbulula kuli yenu ngwenyi, ' nanunyingikine chipwe kuze muna katuka .' ²⁶'' mba munukahanjika ngwo, ' twalile nyi kunwa ku meso je nyi yena una kalongesa mu majila jetu.' '' ²⁷alyoze makakumbulula ngwo, ' ngunambe kuli yenu, kuchanyingikine kuze munakatuka. katukenu kuli yami, yenu eswe akwa kulinga uhenge²⁸mukukapwa kulila nyi kulikopola mazo muze munumona Apalahama, Izaka, Yakomba nyi pulofeta eswe mu wanagana wa Zambi, Alyoze hanumbila haze. ²⁹Kumakakatuka ku chivumbiko, ku chitokelo, ku note nyi ku sule, nyi ku twama ku mesa mu wanangana wa Zambi. ³⁰Nyingikenu chino waze akwa kusula kumakapwa ku lutwe, nyi waze alemu kumakapwa ku songo,''³¹Ha wola yenayo, amwe A-Fwaliseu yeza nyi kwamba kuli yiye ngwo, '' Yako katuka hano mumu Helonde kanazange kukushiha.'' ³²Yesu wambile ngwo, '' Yenu nukambe kuli awuze mukuza ngwe , Tala, kunakutuhwisa andemonyu nyi kuwuka lya musono nyi lya hamene, nyi tangwa lya muchitatu mungukamanununa wenyi wami. ³³Alyoze changutamba kuya mujila yami musono nyi hamene nyi hamene a lize mumu kuchatambile pulofeta kufwa shina mu Yelusaleme.³⁴Yelusaleme , Yelusaleme, wakushiha apulofeta nyi kwasa mawe waze akukutumina. Yisuho yipwahaha nazangile kukungulula ana je ngwe chali makungulula ana jenyi mushi lya mapulwa jenyi, alyoze kunwatayile. ³⁵Talenu , zuwo lyenu kalihichika . Ngunambe kuli yenu, kunuchi kangomona ndo munwamba ngwenu , '' Kawaha yoze uneza mujina lya Mwene''''

Chapter 14

¹Chasolokele hatangwa limwe lya sambata , muze wanjilile mu zuwo lya umwe mukwa lutwe a kuli A- Faliseu hanga alye mbolo , o te kanamulayila. ²Kumanyi , kwapwile kumeso jenyi umwe mutu nyi musongo wa ndondo . ³Yesu wahulishile kuli akwa shimbi nyi A-Fwaliseu ngwenyi , '' Muchilita nyi shimbi kuwuka ha tangwa lya sambata , nyi ?''⁴Alyoze aholele kulungunga kwo. Yiye Yesu yamukwata , yamu uka , wamwechele aye kwenyi. ⁵Yiye wambile kuli ayo ngwenyi , '' Yiya hakachi kenu mapwa nyi chimbulu hanji ngombe yoze maholokela mu wina keshi kumuchizamo haze hene ha tangwa lya sambata ?'' ⁶O kahashile kumukumbulula nawa ha yino yuma.⁷Muze Yesu amwene ngwe chize atongwele yitwamo ya kulutwe , yiye watele chishima , kuli waze aalakenyene ngwenyi , ⁸'' Muze umwe makulakenya ku ulungi , kanda utwama ha chitwamo cha kulutwe, mumu hanji umwe mulemu wahyana yena mamulakenya. ⁹Mba yoze wanulakenyene eswe aali maheta , kuli yena ngwenyi , ' Lisekule hali yono; hohene muputuka nyi sonyi kutambula chitwamo cha kusula.¹⁰Alyoze muze makulakenya , yako ukatwame muchitwamo cha kusula , hanga muze yoze wakulakenyene meza , akambe kuli yena ngwenyi , kasendo , senya kulutwe . ' Hohene kumukapwa nyi ulemu kumeso ja waze eswe anatwama ku mesa hamwe nyi yena. ¹¹Mumu mweswawo malingamisa kumakamulelesa , nyi yoze malilelesa kuma kamunangamisa.''¹²Yiye wambile kuli yoze nawa wamulakenyene ngwenyi , '' Muze yena mulinga kulya hanji chiteleka , kanda ukalakenya tusendo twe chipwe ana - akwenu chipwe ayayenu chipwe usoko we chipwe enyembo a pichi, kuchina hanji makulakenya tangwa likwo , akakukundulule cho.¹³Alyoze muze yena mulinga chiteleka , lakenya yiswale , nyi yitonji , nyi yilema , nyi tupuputa , ¹⁴Mba kumukawaha , mumu mukachitambula ha uhindukilo wa akwa ululi.''¹⁵Mba umwe wa kuli waze atwamine ku mesa hamwe nenyi ha kwivwa yino yuma, wambile kuli yiye ngwenyi , kawaha yoze makalya mbolo mu wanangana wa Zambi !'' ¹⁶Alyoze wambile kuli yiye ngwenyi , '' umwe mutu walulikile chiteleka chinene walakenyene anji. ¹⁷Yiye watumine ndungo yenyi ha ola ya chiteleka , kuli waze alakenyene ngwenyi , ' Tweyenu , mumu yuma yeswe yinalulika.'¹⁸'' O eswe aputukile kuhanjika tulyongelo . Mutangu wambile kuli yiye ngwenyi , ' Hinalanda wande , changutamba kuya ngukawutale. Ngunakulembe mwane ngutayize kama yami chichi kwiza.' ¹⁹''Mukwo wambile ngwenyi , ' Hinalanda makanga atano a ngombe , mba munguya nguka eseka . Ngunakulembe mwane ngutayize kama yami chichi kwiza. ²⁰'' Mukwo ngwenyi , ' Hinambata pwo , keshika chahashile kwiza.'²¹'' Yoze ndungo wayile akambulule yino yuma kuli mwene wenyi . Hohene mwenya zuwo watenukile chikolo wambile kuli ndungo yenyi ngwenyi , Tuhuka kawashi uye ku matapalo nyi mikombwelo yamu limbo ukanehe muno yiswale , nyi itonji , nyi tupuputa , nyi yilema .' ²²''Mba ndungo wambile ngwenyi mwene chize wambanga hichalingika , nyi hindu mihela kuyili.'²³''Mwene wambile kuli ndungo ngwenyi , ' Tuhuka uye kumajila nyi ku yipanga ukaashinjile kunjila hanga zuwo lyami likazale to. ²⁴Mumu ngunambe kuli yena ngwami , Nyiumwe wa kuli malunga waze aalakenyene kechi kalya chiteleka chami.²⁵Mbunge jinene ayile hamwe nenyi , yiye wateulukile wambile kuli ayo ngwenyi , ²⁶'' kachi mutu meza kuli yami keshi kuvwila tato , nyi naye , nyi mukwopwo , nyi mandumbu jenyi , ewa , nyi mwono wenyi mwene nawa , kahashile kupwa kambaji kami. ²⁷Mweswawo keshi kumbata kulusu yenyi nyikungukaula kahashile kupwa kambaji kami.²⁸Mumu yiya wa kuli yenu nyikuzanga kutunga kaposhi keshi kutwama hatangu akalule ndando kachi mapwa nayo yize ya kumumanununa? ²⁹Kuchina hanji muze te hasa fundamentu kahashile kumanununa, waze eswe mamutala maputuka kumukekuna , ³⁰Ngwo yono mutu waputukile kutunga alyoze kahashile kumanununa.³¹Hanji mwanangana muka , shimbu maya mukwasa jita nyi mwanangana mukwo , keshi kutwama punga hatangu shina mahasa nyi kumi lya tununu kutakana nyi yoze meza kulimika nenyi nyi makumi aali a tununu? ³²Nyi ka shimbu achili kusuku , matama tunganda amulembele uwanyino . ³³Chocho kevwe , mweswawo wa kuli yenu keshi kwehuka yize yeswe ali nayo kahashile kupwa kambaji kami.³⁴Mungwa upema , alyoze nyi hiwasamuka, kuchi mu upwa mungwa nawa ? ³⁵Kuwatelele chipwe hashi chipwe pinga . Maumbila . Yoze uli nyi matwi a kwivwa , evwe.''

Chapter 15

¹Achi akwa kufwetesa lijimu eswe nyi yivulumunyi apwile nyi kukundama kuli iye mukumwivwa. ²Mba A-Fwaliseu nyi akwa ku sonyeka alinyenyetene , ngwo, '' yono kakutambula yivulumunyi , kakulya hamwe no.''³Yesu wahanjikile kuli ayo chishima chino, ngwenyi , ⁴''Mutu muka wakuli yenu , se ali nyi kulakaji lya mapanga nyi kachi umuwika ma mutoka wakuli ayo keshi kuhichika makumi livwa , nyi livwa mupuya , keshika kuya nyikufupa yoze hatoka ndo ma muwana? ⁵Mba muze ha muwana , ma musa hayipaya yenyi nyikuwahilila .⁶Muze meza kuzuwo , matambika tusendo twenyi nyi enyembo jenyi, nyi kuhanjika kuli ayo , 'Wahililenu hamwe nyi yami, mumu hinawana panga wami watokele.' ⁷Ngunambe kuli yenu ngwami chipwe chocho , mukukapwa kuwahilila mwilu hali chivulumunyi umuwika wa likonyekena, kuhyana likumi livwa akwa ululi waze kuchatambile kulikonyekena.⁸Hanji mwana pwo uze uli nyi makumi a mbongo, nyi ngwe achi matokesaho umuwika , keshi kuwika ndeya , nyi kukomba zuwo nyi kufupa chinji ndo majiwana? ⁹Muze haji wana , matambika tusendo jenyi nyi enyembo , kwamba ngwo,'' wahililenu hamwe nyi yami , mumu hinawana mbongo jize natokesele.' ¹⁰Chize chene , ngunambe kuli yenu, kuli kuwahilila ku meso ja angelo ja Zambi hali chivulumunyi umuwika walikonyekena.''¹¹Mba Yesu yamba, '' Umwe lunga wapwile nyi ana amalunga aali, ¹²nyi wakanuke yahanjika kuli tatenyi , ' Tata , ngwehe chihanda chami cha chihinga chize chayami. Iye wapulile kuli ayo yikumba yenyi.¹³Mba kulutwe lya matangwa akehe , wakanuke wambachile yeswe yenyi wakatukile nyi kuya kuchihunda kuze kusuku, nyi kuze wanyekele yikumba yenyi yeswe nyi wutwamo wa kuhungumyoka. ¹⁴Mba muze amanyishile yeswe, kwezhile kapunga wangolo muze muchifuchi, iye waputukile kupwa wakofupafupa.¹⁵Wayile walinungine kuli umwe mwenya chifuchi, uze una kamu tuma kuya mu ku wande wenyi nyi kulisa ngulu. ¹⁶Iye walile yakulya yize ahanyine ngulu mumu wakuhi wamuhele nyi chimwe.¹⁷Mba muze wakwachile mana , yamba ngwenyi, ' Ngama angahi waze akuzachila Tata akupwa nyi yakulya yinji, nyi yami nguli kuno, kufwa nyi kapunga! ¹⁸Mungu hichika hano nyi kuya kuli Tata nyi kwamba kuli iye , '' Tata , hingunavulumuna kwilu nyi kumeso je. ¹⁹Kuchatele kunguvuluka ngwo mwane; ngupwise kama umwe wakuli ngamba je.'''²⁰Mba mwana wakanuke wakatukile nyi kuya kuli tato. Muze apwile hasuku, tato wamumwene yamuvwila keke, nyi kuzomboka nyi ku mukangayika mu kondo nyi kumumbenja. ²¹Mba mwana yahanjika kuli iye , ' Tata , hingunavulumuna kwilu nyi kumeso je. Chatele kunguvuluka mwane.'²²'' Tato wambile kuli ngamba jenyi, ' nehenu hapwila mazalo apema ahyana nyi kumujika , senu kazeya ku kwoko lyenyi, jikenu haku , kumolu jenyi. ²³Mba nehenu mwana ngombe yoze unatoho nyi kumushiha. Tulyenu nyi kusehejela! ²⁴Mumu mwanami kanakafwa alyoze hapwa nyi mwono. Watokele, alyoze hamuwana.' Mba yaputuka kusehejela.²⁵muze mwanenyi wamukulwana wapwile mu wande. Muze ejile nyi kukundama kuzuwo , yevwa liji lya kwimba nyi kuhangana . ²⁶Yatambika ngamba umwe nyi kumuhula yuma yapwileho. ²⁷Ngamba yahanjika kuli iye ,'ndumbwenu hahiluka hazuwo nawa tatenu hashiha mwana wa ngombe wuze munene mumu hahiluka kawape nyi ku hinduka²⁸Mwana wa mukulwana watenukine katayila kunjila, nyi tato watuhukile walyumbile kuli iye . ²⁹Alyoze mwana wa mukulwana wakumbulwile nyi kwamba kuli tato ngwo, ' Talenu , myaka yinji nazachila yenu , nahokweleho shimbi yenu , mba kunwanguhanyine pembe wamukehe hanga ngusehejele hamwe nyi tusendo jami, ³⁰alyoze muze mwanenu wezanga, uze wapwanga nyi ku twama nyi waze awutanji, yenu nwashahanga mwana wa ngome munene.'³¹'' Tato wambile kuli iye , ' Mwanami , yena wakupwa nyi yami matangwa eswe, nyi yuma yeswe ya yami yayena nawa. ³²Alyoze chawa yetu kulya nyi kuwahilila, mumu awu ndumbwenu kapwanga wakufwa mba kali nyi mwono ; watokele mba hamuwana.'''

Chapter 16

¹Yesu yamba kuli tumbaji twenyi ngwenyi, '' kwapwile umwe pichi yoze wapwile nyi kaselo keny8i , akwa amusumine ngwo kana mwanga yikumba yenu. ²Chocho yono pichi wamu sanyikile nyi kwamba kuli yiye ngwenyi , ' Acho chika ngunevu hali yena? Lumbununa uselo we mumu kuchi kahasa kupwa kaselo nawa.'³''Mba kaselo yamba kumbunge yenyi ngwenyi, ' kuchi natamba kulinga , mumu mwene wami hanguchiza uselo wami ? Ngolo ja kulima chishi najo , sonyi mungwivwa haku wanjila. ⁴Nguna nyingika chize mungulinga , hanga a ngutambule muma zuwo jo.'⁵Yiye yasanyika akwa mikuli ja mwene wenyi, yamba kuli mutangu ngwenyi , ' kongo lika uli nalyo kuli mwata wami?' ⁶''Yiye yamba ngenyi , ' kulakaji lya njongo ja maji.' Yamba kuli yiye ngwenyi anda mukanda we , utwame nyikawashi , usoneke ngwe makumi atano.' ⁷''Kulutwe yamba kuli mukwo ngwenyi , '' nyi yena kongo lika uli nalyo ?' Yiye yamba ngwenyi , ' kulakaji lya njongo ja tiliku .' Yamba kuli yiye ngwenyi , Anda mukanda we wusoneke ngwe makumi nake.'⁸Mwata wenyi wahalishile kaselo ka uhenge mumu walingile nyi ukanyame . Mumu ana ja chisemuko chino kana kanyama kuhyana akwa pangu . ⁹Ngunambe kuli yenu , ngwami , litengelenu tusendo aku upite wa uhenge ha muze hijinuhwa , ayo akanutambule muma mwa kutwama mwa mutolo.¹⁰Yoze mashishimika nyi yuma yikepe kepe mashishimika nawa nyi yuma yinene , yoze mahengesa nyi yuma yikepe kepe mahengesa nyi yuma yinene. ¹¹Keshika nyi kunwashishikile nyi upite wahano hashi , yiya makunjika kuli yenu upite wamwenemwene? . ¹²Nyi kachi kunwa shishikile nyi yuma yize yapwa ya mbala , yiya manwaha mbongo ja yenwene?¹³Ngamba nyiumwe mahasa kulingila myata aali, ndo mavwila kole umwe akazange mukwo , hanji makakaminya kuli umwe akalelese mukwo. Kunwa hashile kulingi Zambi nyi kulingila upite wahano hashi nawa.''¹⁴Afwaliseu nawa , se ayo akufwila mbongo, ha kwivwa yino yuma yeswe, amu kekwine. ¹⁵Yesu yamba kuli ayo ngwenyi , ''' Yenu nuli akwa kulisambisa kumeso .ja atu , alyoze Zambi kanyingika mbunge jenu. Mumu chize machilemesa chikolo hakachi ka atu chapwa chizelwokeso kumeso ja Zambi .¹⁶Je shimbi nyi apolofeta yapwile ndo kui Yowano . Chize ku mwaka wenyi , sango lipema lya kuwanangana wa Zambi kanambulula , mba eswe kanafupu kunjilamo nyi tachi. ¹⁷Alyoze chashi kuhwa chalilu nyi hashi mba kuhwa cha toshi limuwika lya shimbi ya Zaambi chikalu.¹⁸Mweswawo malakula mukwo pwo nyi kumbata weka malinga utanji nyi mweswawo mambata yoze hana mulakula kuli mukwo lunga malinga utanji.¹⁹'' Kwapwile umwe pichi yye wazalile mahina ja ufungo nyi linyu lipema nyi kutewama nyi useheselo tangwa ha tangwa mu wa upite wenyi . ²⁰Kwapwile nawa umwe chiswale jina lyenyi Lazalo amutumbikile kuchi kolo chenyi , wa too nyi yilonda , ²¹yiye yevwa usona wakuli kuchisa nyi yi fwenyu fwenyu yize ya holokele ku mesa ya pichi. Chipwe tuwa yeza nyi ku lesa hayilonda yenyi.²²Chiswale yafwa nyi angelo yamusa mukondo ya Apalahama . Pichi nawa yafwa yamufunda , ²³nyi muma mwa afu , yahetula meso jenyi mu upinjilo yamona Apalahama kusuku nyi Lazalo mukondo yenyi.²⁴Chocho yiye walilile nyi kutambakana ngwenyi , '' Kaka Apalahama , ngwivwile kama keke nyi kutuma Lazalo , hanga a chupike songo lya munwe wenyi mumeya akekemese limi lyami , mumu nguna pinji mumulengi uno.'²⁵''Alyoze Apalahama ngwenyi , '' Mwanami , iwuluka ngwe yena hamyaka yamwono we watambwile yuma ye yipema , chize chene Lazalo watambwile yuma yipi . Yiye halyapwila . ²⁶Mba kuweza kuyuma yino yeswe mukachi kayetu nyi yena mbongo yinene kuya kola , hanga waze mazanga kukatuka kuno akaye kuli yena kechi kuhasa , nyi chipwe waze mazanga kukatuka kuno akeze kuli yena kechi kuhasa.'²⁷''Yiye pichi yamba ngwenyi , ' Ngunakulembe , kaka Apalahama umutume kama ku zuwo lya tata - ²⁸mumu nguli nyi ana - akwetu atano - hanga akashindakenyene chikolo kuli yiye kuchina meza kuno kuma kwakupinda.'²⁹Alyoze Apalahama yamba kuli yiye ngwenyi , ' kali myi Mose nyi apolofeto , akevwilile.' ³⁰''Mwe pichi yamu kumbulula ngwenyi , ' ka , kaka Apalahama , alyoze nyi kachi umwe wa afu maya kuli ayo makalikonyeka.' ³¹''Alyoze Apalahama yamba kuli yiye ngwenyi , nyi kechi kwivwa Mose nyi apolofeto , kechi kakunuka chipwe umwe mahinduka hakachi ka afu.'''

Chapter 17

¹Yesu wambile kuli tumbaji twenyi ngwenyi , '' wumwenemwene mukukapwa yitalangiso , alyoze lamba kuli yoze mayineha ! ²Chinawaha ajichike liwe lya kutwa nalyo hakota yenyi amumbilile mukalunga - lwiji kuchina makatalangisako wano akehe.³Kanyamenu kuli yenwene . Nyi ndumbwe mavulumuna , mutenukine , nyi malikonyeka , umukonekene . ⁴Nyi ma kuvulumuna yisuho shimbyali ha tangwa , nyi yisuho shimbyali mahilukilaho nawa , ngwenyi , nali konyeka , unatela kumukonekena!''⁵Tumbaji ambile kuli Mwene , '' ngwo tuwezelenuko wufulyelo wetu.'' ⁶Mwene wambile ngwenyi , '' Kachi munupwa nyi wufulyelo ngwe lumbuto lwa lumona lya mosetate , kachi munu hanjikila mutondo wa mu malumbenyi , ' tukuka , ukalitumbe mu kalunga -lwiji , newo muwuka kwivwila .⁷Alyoze yiya hali yenu , mapwa nyi ndungo yenyi kana lime mu wande hanji kana fungu mapanga mahanjika kuli iye muze meza kuzuwo kufuma kuwande , ' tweya washi - wasi utwame hashi hanga ulye '? ⁸Alyoze makamba kuli yiye ngwo , ' ngu wahishileko yimwe ngu lye , likase muya wungu wahishile kulya hanga ngu lye nyi kunwa . Mba kulutwe mukalya nyi kunwa'?⁹Kahashile kusakwilila ndungo mumu hakumwamba , kanakalinga nyi ? ¹⁰Chizechene nyi yenu nawa , muze hinwalinga yuma yeswe yize amulweza kulinga ,munwamba ngwo '' tuli ndungo amokomoko . Hitwazata milimo chizechene yapwa milimo yetu.''¹¹Shimbu yahetele yakuya ku Yelusaleme , wapalikile mujinjiza ja samaliya nyi ngalileya . ¹²Muze anjilile mu chihunda chimwe , wa liwanyine nyi malunga kumi apwile nyi mbumba . Ayo amanyine kusuku nyi yiye . ¹³O atambakanyine ,nyi kwamba ngwo , '' Yesu , mwata , twivwile kee.''¹⁴Muze aamwene , wambile kuli ayo ngwenyi , '' Yenu mukalilweza kuli tu Pilishitu . '' Muze ayile kana katomesewa .'' ¹⁵Mba muze umwe muli ayo alimwene ngwo haukiwa , wa hilukile kunyima nyi, liji linene wa halishile Zambi . ¹⁶Iye waholokele nyi kulyumba ku molu ja Yesu , nyi kuhana kusakwila . Auno kapwile ka Samaliya.¹⁷Mba Yesu ngwenyi , '' Kuma hi kumiko ana katomesewa? Mba livwa kuliko ali ? ¹⁸Kuhakapwile nyi umwe waku hiluka nyi kuya nyi ku halisa Zambi , ndo lume auze ngize? '' ¹⁹Wambile kuli iye ngwenyi, '' Katuka kwe , uye . Ufulyelo we hiwakupwisa kupwa kanawa.²⁰Muze mafwaliseu amuhulishile tangwa wanangana wa Zambi muwiza , Yesu wakumbulwile ngwo, '' Wanangana wa Zambi uchikeza nyi eswe akaumone ka. ²¹Chipwe eswe akambe ngwo , ' Talenu , kuno , ' hanji , 'Talenu kuze!' mba talenu , wanangana wa Zambi mukachi kenu uuli.''²²Yiye wambile kuli tumbaji twenyi ngwenyi , '' Matangwa kumakeza muze munu kapwa nyi pwila ya kumona mwe mwana mutu , alyoze kunuchi kalimona . ²³O makamba kuli yenu ngwo , ' talenu , kuze ! hanji talenu , kuno ! ' kanda nukaya chipwe kanda nukakaulu , ²⁴chizechene ngwe muhenyo wakuhenya wakutemuka sali nyi sali ya malilu , chenacho nyi mwana wa mutu muli alino tangwa .²⁵Alyoze chitangu hakuputuka katela kuyanda muyuma yinji mukumukana muchisemuko chino. ²⁶Chizechene ngwe chapwile mumatangwa a Nowa , chenacho nawa muchikapwa hamatangwa a mwana Mutu . ²⁷Alile , anwine , ambachile , ahangishile ku malo ndo tangwa lize Nowa anjilile mu wato - nyi sanga lya meya lyejile lyenyekene eswe.²⁸Mujila yimuwika , chizechene chapwile mumu tangwa ja Lote - kalile nyi kunwa , alanjile nawa alanjishile , atumbile nawa antungile . ²⁹Alyoze muze Lote afumine mu Sandome , kwanokene kahya nyi fundanga kukatuka mwilu yenyekene yuma yeswe.³⁰Chenachize muchikapwa mujila yi muwika muze Mwana mutu makalisolola . ³¹Hatangwa lize yoze makapwa ha fulumba ya zuwo kanda akasunuka nyi kuya nyi kumbata yikumba yenyi mu zuwo, mujila yimuwika nyi yoze uuli kumande kanda akahiluka .³²Anuka pwo lya Lote . ³³Mweswawo mafupa mwono wenyi makautokesa , alyoze mweswawo matokesa mono wenyi maulamwina.³⁴Nguna milweze , haufuku auze mukukapwa atu aali hamuhela . Umu wika makamumbata umuwika makasala. ³⁵Kumukukapwa mapwo aali kanatu hamuwika . Umuwika makamumbata , umuwika makasala.'' ³⁶Mukukapwa malunga aali mu wande ; umuwika makamumbata umuwika makamuhichika.³⁷O yamuhula , '' Kuliko , Mwene ? '' Iye wambile kuli ayo ngwenyi , ''Kuze kuli mujimba , pupa makakungulukilako.''

Chapter 18

¹Chocho wahanjikile chishima kuli ayo ngwo shimbu yeswe akapwe nyi kulemba kanda akalezumwoka ²yamba ngwo , '' Muchihunda chimwe mwapwile sopu keshi woma wa Zambi kalemesele atu.³Achi kwapwile fwila kulimbo alize . Kejile kuli iye hashimbu hashimbu , wambile ngwo , ' Ngu kwasenu nu sope mulonga wami nyi mukwetu.' ⁴Wakanyine kunukwasa hashimbu yi nene , chize ha palikile matangwa yamba kumbunge yenyi ngwenyi,' Mba chishi nyi woma wa Zambi nyi kalemesa nyi atu , ⁵mumu yono fwila kali nyi kungu katalisa , mungu mukwasa nyiku sopa , mulonga wenyi , chocho eche kwiza chinji kungu kata lisa.'''⁶Mwene wambile , '' ivenu kuli awu sopi mupi chize wambile . ⁷Achi Zambi neye mahasa kusopela atu wa ana tongola anapu nyi kulya iye ufuku nyi mwalwa nyi? Nyi maka shimbula kukumbulula kuli ayo ? ⁸Ngunambe kuli ayo ngwami muneha usopi kawashi . Mba chocho, muze mwana mutu makeza , wu fulyelo makawana hashi chambwende?''⁹Mba iye yamba chishima kuli waze afulyela ku ayo ene ngwo tuli nyi ululi apwishlie akwo eswe ngwo amokomoko , ¹⁰'' Atu alikayile ku tembele nyi kulemba --umuwika kapwile ka Faliseu mukwo nawa kapwile mu kwaku fwetesa lijimu.¹¹Kafaliseu wamanyine nyikulemba ha yuma ya iye mwene wika , ' Zambi , ' Nasakwila ngwo chapwile hamwe nyi awa- akwa kupupa eji. atu keshi nyi ululi, akwa utanji - chipwe wawa aka kutambula lijimu . ¹²Nakuli twamina kulya ha yenga imuwika mapapa ali . Nakuhana chihanda chakumi hayuma yeswe naku wana '.¹³Alyoze mukwa kutambula lijimu , wa manyine hasuku , kahonene nyi ku laula meso jenyi , kwilu , alyoze ya lamba ha pambo , wambile ngwenyi , 'Zambi , nungu vwile keke amu mukwa shili ; ¹⁴Ngunambe kuli ayo ngwami auno lunga wayile ku zuwo lyenyi mukwa kusamba kuhyana yoze mukwo , nyi mweswawo mali nangamisa makanu lelesa , Alyoze yoze malilelesa ma munangamisa.''¹⁵Atu kapwile nyi kuneha ana akehe kuli iye ngwo asalike moko jenyi , Alyoze chize tumbaji a chi mwene , atenukile . ¹⁶Alyoze Yesu wasanyikile eze kuli iye , yamba ngwo , ''Tayizenu ana akepe eze kuli yami . mba kanda nu anjisa . Wanangana wa Zambi wuliwa ana ene. ¹⁷Chamwenemwene ngwami , mweswawo kechi kutambula wanangana wa Zambi ngwe mwana mukepe keshi kanjila mo ka.¹⁸Umwe mukwa kuyula wamuhulile , ngwenyi , ''Longeshi mupema , yika mungulinga haku tambula mwono wamutolo?'' ¹⁹Yesu yamba kuli iye , '' Yika wuna ngusanyika ku pwa mupema ? nyi wumwe ko, mupema Zambi wika . ²⁰Alyoze nwanyingika shimbi - Kanda wu kalinga wutanji , kanda ushiha , kanda wu keya , kanda wukapwa paki wamakuli , lemesa tatenu nyi noko.'' ²¹Mukwa kuyula ngwenyi , '' Ayo yuma yeswe nakulinga kuchiza kuwanuke wami.''²²Muze yesu evwile chino , wambile kuli iye ngwenyi , '' Chuma chimuwika wushi nacho. Yako wulanjise yuma yeswe wuli nayo nyi kupangila kuli yiswale , ukapwe nyi wupite mwilu - wize ungukaule.'' ²³Alyoze muze mukwa kuyula wevwile yino yuma , wevwile kumbunge chinyengo , mumu wapwile nyi wupite unji.²⁴Muze Yesu , amwene ngwe wevwile chinyengo chinji wambile ngwenyi , '' Chikalu kuli waze akwete upite kunjila muwanangana wa Zambi ! ²⁵Chili chashi hali kamelu kunjila mu liso lya ndongo , chikalu hali pichi kunjila mu wanangana wa Zambi.''²⁶Waze achivwile ambile ngwo , '' Nyi yiya keve mahasa kulamwina ? '' ²⁷Yesu ngwenyi , ''Alyoze yuma yize yikalu kuli atu yinapu yashi kuli Zambi.''²⁸Petulu ngwenyi , '' Chipema , hitwahichika yeswe nyi kuku kaula yena .'' ²⁹Yesu yamba kuli ayo ngwo , '' Chamwenemwene ngunambe kuli yenu nyi umwe mahasa hichika zuwo , nyi pwo , chipwe mandumbu jenyi, yisemi jenyi, ana jenyi , hamulonga wa wanangana wa Zambi , ³⁰yoze kechikuta mbula yisuho yinji yikwo ha shimbu ayino , nyi hashimbu yikwo nawa mwono wamutolo.''³¹Wakungulwile aze kumi nyi ali kuli iye , yamba kuli ayo , '' Talenu , mutu kanduka ku Yelusalema , nyi yuma yeswe anakasoneka kuli apulofeta kutwala hali mwana mutu hi muyi manunuka . ³²Mumu ma muhana kuli akwa mavungu , makamu kekuna , maka mu linga chipi , maka mufwila mate , ³³kukunyisa kumu lamba shikote , makamu shiha , nyi hatangwa lya chitatu kuma kahinduka cheka nawa.''³⁴Alyoze yuma kuyaka lumbunukine, nyi liji lino lya swamine kuli ayo , mumu kakanyingikine yuma yino ana kahanjika .³⁵Chocho Yesu wahetele ku Yeliko , lunga umwe kapuputa watwamine kusesa lya jila nyi kulomba lomba , ³⁶kevwile mbunga yinene ya[pwile nyi kupalika , Yahula ngwenyi yika yina soloka . ³⁷Kambile ngwo Yesu waku Nazaleta nakapalika.³⁸Achi lunga kapuputa wambile , ngwenyi , '' Yesu , Mwana Ndawichi , angu vwile kama keke .'' ³⁹Alyoze waze apwile kulutwe lya lunga kapuputa amu kanjile , nyi kwamba ngwo hola . Iye wapwile nyi kulila nyi ku kangwoka .'' Mwana Ndawichi , nguvwile keke kama.''⁴⁰Yesu wamanyine nyi kwamba ngwo lunga uze amunehe kuli iye . Muze lunga puta meso hakundama , Yesu wamu hulile ngwenyi , ⁴¹'Yika wuna zange ngukulingile ? '' Wambile kuli iye ngwenyi , '' Mwene , Ngulaule kumeso.''⁴²Yesu wambile kuli iye ngwenyi , '' Laula kumeso . Ufulyelo we wakupwisa mungunu . ⁴³'' Hohene walawile kumeso wamu kawile , nyi kuhalisa Zambi . Atu eswe, muze achimwene , ahanyine uhaliso kuli Zambi.

Chapter 19

¹Yesu wanjilile nyikupalika ndusu mu Yeliku. ²Kumanyi , kwapwile lunga jina yenyi Zakeu.³Wafupile kumona Yesu chize apwa , alyoze kakahashile mumu ya mbunga , mumu wapwile mwihi . ⁴Iye wazombokele kulutwe lya atu nyi kunyina ku mutondo wa musuwa , mumu Yesu mapalika mu tapalo lize .⁵Muze Yesu aheteleko , watalile kwilu nyi kuhanjika kuli yiye ngwenyi , '' Zakeu , sunuka nyi kawashi , mumu musono changutamba kutwama ku zuwo lye .'' ⁶Iye wazombokele nyi kusunuka nyi kumutambwila nyi kuwaha. ⁷Muze eswe achimwene achi, eswe anyengetele , nyi kuhanjika ngwo , '' Haya nyi kutula ku zuwo lya lunga yoze wapwa chivulumunyi.⁸Zakeu wamanyine nyi kuhanjika kuli Mwene ngwenyi , '' Tala , Mwene , chihanda cha hakachi cha yikumba yami ngunahane kuli atu akuyanda , kachi mungumuhilwishila iye yisuwo yiwana.'' ⁹Yesu wambile kuli iye ngwenyi , '' Musono ulamwino hiweza ku zuwo lino , mumu iye neye hi mwana wa Apalahama . ¹⁰Mumu mwe mwana mutu wejile nyi kufupa nyi kulamwina atu waze hanatoko.¹¹Muze avwile yino yuma , watwalilile nyi kuhanjika nyi kuta chishimi , mumu wapwile kukamwihi nyi Yelusaleme , nyi ayo ashingenyekene ngwo wanangana wa Zambi himuuheta hazehene . ¹²Keshika wambile ngwenyi, '' umwe mutu mulemu wayile ku chifuchi kusuku mukutambula wanangana nyi kuhiluka.¹³Iye watambikile kumi lya ndungo jenyi nyi kuwaha kumi lya mbongo nyi kuwambila ngwo , ' sepenu najo ndo ngukahiluke.' ¹⁴''Alyoze enya chifuchi chenyi amujinjile nyi kutuma tunganda kunyima yenyi, ngwo , kutusolo yono lunga kutuyula.' ¹⁵Mba muze te hahiluka , se hatambula wanangana , wambile atambike ndungo waze ahele mbongo hanga eze kuli iye , hanga anyingike chize mweswe wafumbwile ha kesepa.¹⁶Mutangu wejile ku meso jenyi , ngwenyi ,' Mwene , mbongo jenu hanafumu kumi liko nawa lya mbongo .' ¹⁷''Mutu mulemu wambile kuli yiye ngwenyi , ' walinga kanawa , ndungo mupema . Mumu wapwile waumwenemwene ha yikehe, kumukapwa nyi chiyulo ha membo kumi.'¹⁸'' Wamuchali wejile , ngwenyi , ' mbongo jenu Mwene , hanafumbuka mbongo jitano.' ¹⁹''Wambile kuli iye nawa ngwenyi , pwako nawa nyi chiyulo ha membo atano.'²⁰''Mukwo wejile , ngwenyi , Mwene , tala yono lumbungo lwe, lwenalo nafungile nyi kutulika kanawa mu hina , ²¹mumu nevwile woma wa yena , mumu uli mutu mukalu . Wakwanda yize kuwaselemo , nyi wakuchiza muze ku wakakuwile.'²²Yamba kuli yiye ngwenyi , ' mukanwa lye yena mwene mungukupatwila , yena ndungo mupi. Yena wanyingikine ngwe nguli mutu mukalu, nyi kwanda chize kungwatumbikile , nyi kuchiza chize cha kuwile . ²³Mba kuchi te kevwe kwahanyine mbongo jami kuli akwa kusumbakenya , ha kwiza chami kachi hinajitambula nyi mbwezo?'²⁴Iye wambile kuli waze amanyineko ngwenyi chizenu kuli yiye lumbongo , numuhane kuli yoze uli nyi kumi lya mbongo .' ²⁵''O ambile kuli yiye ngwo , ' Mwene , kumi lya mbongo kali najo.²⁶''Ngunambe kuli yena ngwami , mweswe ukwete kumakamwaha nyi yiko , alyoze yoze keshi nacho , chipwe chize ali nacho kumakamutambula. ²⁷Alyoze wano akwa kole jami, waze kazangile yami ngwayule , anehenu kuno nwashihe kumeso jami.'''²⁸Muze te hamba yino yuma watwalilile kuya kulutwe , kuya ku Yelusaleme.²⁹Shimbu machikundama ku Mbetefweje nyi Mbetanyi , ha mulundu uze jina lya Olevwe, watumine aali tumbaji twenyi , ³⁰ngwenyi '' Yenu mu chihunda chinakaulaho. Muze mununjila , munu kawana chimbulu hali iye nyiumwe kanda achitwamaho . Nukamujitule nyi kumuneha kuli yami . ³¹Nyi kachi umwe manuhula ngwo , ' yika nunamujitwila ?' Ambenu ngwenu , ' Mwene kanamufupu.'''³²Waze atumine ayile nyi kuwana chimbulu ngwe muze Mwene Yesu ambile kuli ayo . ³³Muze apwile nyi kujitula chimbulu , ene ambile kuli ayo ngwo , '' Yika munajitwila chimbulu?'' ³⁴Ambile ngwo , '' Mwene kanamufupu .'' ³⁵Amunehene kuli Yesu , asele mahina jo hali chimbulu nyi Yesu yatwamaho . ³⁶Shimbu machiya , alile mahina jo ku jila.³⁷Shimbu machikundama ku kupalumuka cha mulundu wa Olivwe , chizasvu cheswe cha tumbaji twenyi aputukile kuwahilila nyi kuhalisa Zambi nyi liji linene ha yipupu yize yeswe amwene , ³⁸ngwo , '' kawaha kuli mwanangana yoze meza mu jina lya Mwene ! sambukila mwilu nyi uhenya mwilu mwahyana,''³⁹Mba amwe a ku A-Fwaliseu a mumbunga ambile kuli iye ngwo , '' Longeshi kanyisa tumbaji twe. ⁴⁰Yesu wakumbulwile nyi kuhanjika ngwo , '' Ngunanwambulwila ngwami , kachi wano mahola , mawe makololoka.⁴¹Muze Yesu akundamine ku limbo , walililileko , ⁴²ngwenyi , kachi wanyingikine hali lino tangwa, nyiyena , yuma ya kununehena sambukila ! Alyoze halyapwila yinaswama ku meso jenu.⁴³Mumu matangwa kumakeza hali yena muze akwa kole je makakulumbika malmavu ha kukujingilika malumbu wa mavu ha kukunjingilika makakuseleka makakukwata ha malumbu eswe . ⁴⁴Kumakakupuzula hashi , nyi ana je muli yena . Kechi kahichika liwe limuwika hali liwe likwo mumu kuwakanyingikine shimbu kye ya kukutambukila.''⁴⁵Yesu wanjilile mu tembele nyi kutuhwisa waze akwa kulandulwisa , ⁴⁶Kuhanjika ngwenyi kuli ayo , '' chinasonewa ngwo , ' zuwo lyami kumulikapwa zuwo lya kulembela ,' alyoze hinunalyalumuna chivwenge cha mihuza.''⁴⁷Yesu wapwile nyikulongesa tangwa lyeswe mu tembele . Asasendotea kwa lutwe afupile kumushaha , muze apwile akwa lutwe ja atu ⁴⁸alyoze kakawanyine chize mahasa kulinga mumu atu eswe amupanjikile nyi mbunge yeswe.

Chapter 20

¹Kwapwile tangwa limuwika shimbu Yesu machi longesa atu mu tembele nyi kwambujola sango lipema achi asasendote akwa lutwe nyi akwa kusonyeka ejile kuli yiye hamwe nyi makulwana . ²Kana kahanjika , kwamba kuli yiye , '' Twambulwile tachi muka wakuzachisa muli ayi yuma , hanji iya yoze wakuhele tachi.''³Wakumbulwile nyi kwamba kuli ayo , '' Nyi yami mungunuhula chihula nyi yenu nungulweze . ⁴Upapachiso wa Yoano : Mwilu lunakakatuka nyi kuli atu ?''⁵O anyongene hakachi ko, ngwo,'' Kachi mutwamba ngwetu , ' Kufuma mwilu , ' Iye mamba ngwenyi , ' Mba kuchi te kumwamufulyelele ?' ⁶Alyoze kachi mutwamba ngwetu , ' Kuli atu , ' Atu eswe kumatwasa mawe, mumu kanakuuka ngwo Yoano kapwile ka pulofeta .''⁷O akumbulwile ngwo kutwanyingikine kuze inakatuka . ⁸Yesu wambile kuli ayo ngwenyi , '' Nyi yami nawa chishi kunwambulwila tachi yize nakulinga nacho yino yuma .''⁹Iye walwekele atu chino chishima , '' Umwe mutu watumbile munda , wa uvwa waukunjikile kuli njimi , nyi ku katuka kuya kuchifuchi chikwo ha shimbu yinene. ¹⁰Nyi ha mwaka wa kuhela watumine ndungo kuli njimi , akamwehe yimwe ya ku mihuko ya munda . Alyoze njimi yamulamba , nyi kumukatwisa mokomoko .¹¹Cheka nawa watumine ndungo mukwo iye nawa yamulamba , yamusaula , nyi kumukatwisa mokomoko . ¹²Cheka nawa watumine wamuchitatu neye nawa amulemekene , amumbilile haze.¹³Mwenya munda wambile ngwenyi , ' kuchi mungulinga ? Mungutuma mwanami nazanga chinji. hanji makamulemesa.' ¹⁴''Alyoze muze njimi amumwene , anyongene hakachi ko , ngwo , ' yono mwe swana . Tweyenu tumushihe , hanga chihinga chikapwe hichetu.'¹⁵Amumbilile haze lya munda nyi ku mushaha . Kuchi keshika mwenya munda makaalinga ¹⁶?Kumakeza nyikwenyeka waze njimi , nyi ku hana minda kuli akwo .'' Muze achivwile ambile ngwo , '' Kanda chikapwa kama nyilimwe!''¹⁷Alyoze Yesu watalile kuli ayo , nyi kwamba ngwo , '' Ulumbunwiso muka unasonewa: ' Liwe lize alitunyine tungi lyenalyo kulyapwa liwe lya mbango'? ¹⁸Mweswawo malimbuka ha liwe lino kumakamakwoka mwihanda , nyi hali mweswawo muli kaholokela maka chikyeka.''¹⁹Akakusonyeka nyi asasendote akwa lutwe afupile ha ola yize yene kumukwata , mumu anyingikine ngwo watele chishima chino chw kutuhisa. Alyoze evwile woma wa atu . ²⁰Kumutalishisa kanawa , atumine ngendeshi waze alyongele kupwa akwa ululi, hanga amuwanyine milonga hakuhanjika chenyi , hanga akahase kumukunjika ku chiyulo nyi kutachi ja nguvulu.²¹Amuhulile , ngwo '' Longeshi , tunanyingika ngwo nwakutulweka nyi ku tutangisa kanawa , kushi katonde kuli atu , alyoze wakulongesa jila ya Zambi nyi kulita nyi umwenemwene . ²²Chinalite yetu kuhana lijimu kuli Sezali, nyi ka?''²³Alyoze Yesu wanyingikine kalimbalimba ko, nyi kwamba kuli ayo ngwenyi , ²⁴''Ngulwezenu lumbongo . Chifa chaya nyi jina liliho?'' Ambile ngwo , '' Lya Sezali''²⁵Iye wambile kuli ayo ngwenyi , '' Hanenu yuma ya Sezali kuli Sezali , nyi yuma ya Zambi kuli Zambi.'' ²⁶Kakahashile kumuwana mulonga muli yize a hanjikile kulutwe lya atu, alyoze akomokene hakumbululo lyenyi , aholele kulu.²⁷Muze amwe A-satuseu ejile kuli iye , waze akwamba ngwo uhindukilo ku afu wakuhi nyiumwe , ²⁸amuhulile kwamba ngwo , '' Longeshi , mose wasonekene kuli yetu ngwenyi kachi yayo ya umwe mafwa , kali nyi pwo , iye keshi mwana , mwnakwo akambate mwe pwo,aka sangule ana kuli yayo.²⁹Kwapwile akweze shimbyali nyi mutangu kanakambata pwo , alyoze yafwa chakuhona mwana , ³⁰nyi wamuchali chocho. ³¹Nyi wamuchitatu wamumbachile , chize chene ngwe wa mushimbyali wafwile kwakuhona mwana . ³²Kulutwe lya chize pwo nawa wafwile . ³³Ha uhindukilo wa afu pwo lyaya makapwa ? Mumu e shimbyali apwile nenyi ngwe mukwo pwo.''³⁴Yesu wambile kuli ayo ngwenyi , ''Ana malunga ainoshimbu kakumbata nyi kuhangisa malo . ³⁵Alyoze waze anatela kutambula kuhinduka kwa afu keshi kumbata chipwe ku hangisa. ³⁶Mumu kahashile kufwa nawa , mumu kanalite nyi angelo kanapu ana ja Zambi, kapwa ana ja uhindukilo wa afu.³⁷Alyoze te afu mahinduka , chipwe Mose wasolwele , kuchihanda cha kutwala ku chiputa , kuze kanavuluka Mwene ngwenyi Zambi ya Apalahama nyi Zambi ya Izake nyi Zambi ya Yakomba . ³⁸Aye hi Zambi ya afu ko , alyoze ya a mwono , mumu eswe katwama nyi mwono kuli iye.''³⁹Amwe a kuli akwa kusonyeka akumbulwile ngwo , '' Longeshi , wakumbulula kanawa.'' ⁴⁰Mumu kakahashile kumuhula nyi chimwe chihula nyichimwe nawa.⁴¹Yesu wambile kuli ayo ngwenyi , '' Ngwe kuchi akwamba ngwo Kilishitu iye mwana Ndawichi ? ⁴²Mumu Ndawichi mwene kanambe mu mukanda wa masamu , ngwenyi Mwene wambile kuli mwene wami , ' Twama ku kwoko lyami lya chindume, ⁴³ndo mungusa akwa kole je chitwamo cha yilyato ye.' ⁴⁴Ndawichi kanavuluka Kilishitu ' Mwene', kuchi mapwa mwana wa Ndawichi?''⁴⁵Shimbu atu eswe machipanjika wambile kuli tumbaji twenyi ngwenyi , ⁴⁶kanyamenu akwa kusonyeka , waze akufwila kwendangana nyi mahina asuku a mukambo nyi kuzanga kwameneka mu yitanda nyi yitwamo ya kulutwe mu ma sunangonga nyi yihela yakwalutwe ku yiwanyino ⁴⁷.O kakwenyeka mazuwo ja tuliwa a mapwo nyi ha kulisolola mba chisuku . Malunga apwa chocho makatambula uhiso wahyana.''

Chapter 21

¹Yesu wahetwile meso wamwene pichi waze anambila yawana yo mu milambu . ²Wamwene nawa umwe twamishi wa pwo chiswale kanambilamo tumbongo tukepe twaali . ³Iye wambile ngwenyi , '' Chamwenemwene ngunambe kuli yenu , yono twamishi wa pwo chiswale kambilamo kuhyana eswe . ⁴Wano eswe cha ku upite wo hahana ku milambu . Alyoze iye cha ku uswale wenyi hahana cheswe anakapwa nacho.⁵Shimbu amwe ahanjikile ha kutwala ku tembele , ngwe hayihenyamisa nyi mawe apema nyi milambu , wambile ngwenyi, ⁶'' Hakutwala ku yuma yino munamono, matangwa kumakeza muze kechi kachichika kuno liwe nyilimwe ha likwo , lize kechi kalipuzula.''⁷Amuhulile , ngwo , ''Longeshi , shimbu yika muyikapwako ? Chilayi cha kwiza cha yino yuma chika? '' ⁸Yesu wakumbununwe , '' Kanyamenu kanda akanupyangula . Mumu anji kumakeza mu jina lyami ngo, yami uze , nyi mwaka hiwa kundama ; Kanda nwakaula. ⁹Muze munwivwa ha jita nyi yizungozungo, kanda nukasusumyana , mumu chatamba yino yuma kupwa hatangu , alyoze songo kulichi kapwa ,hohene.¹⁰Hohene wambile kuli ayo ngwenyi , akwa vungu limwe kumaka,atukila akwa vungu likwo , nyi akwa wanangana umwe kumakakatukila akwa wanangana ukwo. ¹¹Kumu kukapwa minyiko tupunga nyi yilungo. Mu kukapwa yuma ya kuvwisa woma nyi yilayi ya mwilu.¹²Alyoze shimbu yino yeswe kumakanukwata , kumakanuhungumyona kuma kanukanjika ku masunangonga nyi mazuwo ja ususu nyi kununeha kumeso ja myanangana nyi manguvulu mumu ha jina lyami . ¹³Muchikapwa kuli yenu mukuhana shindakenyo.¹⁴Chipatalenu mu mbunge jenu kanda nukapukuna shimbu kanda chize , ¹⁵mumu mungukamwaha kanwa nyi mana , aze akwa kulimika nyi yenu eswe kechi kahasa kuchi'nda chipwe kuhanjika.¹⁶Alyoze makanukunjika chipwe kuli yisemi , nyi asongo nyi atu , nyi usoko, nyi tusendo , nyi makashiha amwe a kuli yenu. ¹⁷Kumakanuvwila kole kuli eswe mumu ha jina lyami . ¹⁸Alyoze chipwe lukambu nyiumwe wa mu mutwe wenu kechi katoka . ¹⁹Mu uhumukizo wenu nukazuke mwono wenu.²⁰'' Muze munumona Yelusaleme hayijingilika nyi yilombo, hohene nunyingike ngwenu kukuwa chayo hichakundama. ²¹Hohene waze mu Yundeya akachinyine ku milundu nyi waze muchima lyayo akatukemo , nyi waze mapwa mu yambu kanda akanjilamo. ²²Mumu wano e matangwa a kukala milonga , hanga yuma yize yeswe yinasonewa yikamanunuke.²³Lamba kuli waze mapwa nyi ufumba nyi kuli waze ma amwisa ha matangwa aze ! Mumu kumukapwa huli linene ha chifuchi nyi utenu kuli atu ano. ²⁴kumakafwa ku lutwilo wa katana, kumakaatwala funge ku mavungu eswe , nyi Yelusaleme kumakayilyata kuli akwa mavungu ndo myaka ya akwa mavungu muyikamanunuka.²⁵''Mba kumukukapwa yilayi mu tangwa nyi kakweji nyi matongonoshi , nyi hashi . Kupinda cha mavungu nyi kulitwita , ha hundunjila wa kalunga -lwiji , nyi mikanya yenyi. ²⁶Mukukapwa atu nyi kulezumyoka aka woma ha kutalatala yuma yize muyiza ha yifuchi yeswe ya hashi . Mumu mutachi ja malilu kumujikanyika.²⁷Hohene makamona mwe mwana mutu kaneza mu malelwa nyi tachi uhenya unene . ²⁸Alyoze muze yino yuma muyiputuka kupwa , hetukenu nutale kwilu , mumu ukule wenu unakundama.''²⁹Yesu wahanjikile chishima kuli ayo ngwenyi , '' Talenu mukuyu , nyi mitondo yeswe . ³⁰Muze muyisokoloka , munu chimona , mununyingika yenwene ngwenu lwizi hapwa hakamwihi. ³¹Chize chene , nyi yenu nawa muze munumona yino yuma kumanunuka, nukanyingike ngwenu wanangana wa Zambi uli hakamwihi.³²Pundu ngunambe kuli yenu , chisemuko chino kuchichi kawa nyichimwe ndo yuma yeswe muyioza kupwa . ³³Lilu nyi hashi muyikahwa , alyoze maliji jami kechi kahwa nyichimwe.³⁴Alyoze keyelenu kuli yenwene , kuchina mbunge jenu mujilema nyi upululu nyi kuzengewa nyi yipikalo ya mwono uno , nyi tangwa lize mulitulumuka hali yenu ngwe muheto susumuku hilya soloka . ³⁵Mumu chocho mulikeza hali waze eswe akutwama ha kuzazuluka cha hashi heswe.³⁶Alyoze kanyamenu ha shimbu lyeswe , nyikulyumba hanga nukakumbe nukamane kumeso ja mwe mwana mutu.''³⁷Mba nyi ha tangwa wapwile nyi kulongesa mu tembele , nyi ufuku watuhukile nyi kuya nyikutwama ha mulundu wuze ngwo Olevweti. ³⁸Nyi ati eswe alimenekene nyikwiza kuli iye mu tembele mukumwivwa.

Chapter 22

¹Achi chiwanyino cha mbolo kuyishi futunwiso hichakundama , kakuchisanyika ngwo chizomboka . ²Nyi asasendote akwa lutwe nyi akwa kusonyeka kafupile ngwe chize mahasa kumushiha Yesu , mumu kevwile woma wa atu .³Mba Satana kanjilile muli Yundase , jina lyenyi likwo Ka -Kalyote , hnamwalula wa kuli kumi nyi aali . ⁴Yundase kayile kuli asasendote akwa lutwe nyi tupitau nyi kuhanjika chize mamusolola Yesu kuli ayo .⁵Kawahilile nyi kulifwashana kumwaha mbongo . ⁶Iye katayijile kuchilinga nyi kufupa jila yipema ya kumukunjika kuli ayo muze kukushi mbunga .⁷Mba tangwa lya mbolo , muze chatamba kushiha chitapo cha chizomboka . ⁸Yesu katumine Petulu nyi Yoano , kwamba ngwo , '' Yenu nyi mukawayise chizomboka , hanga tukalye . '' ⁹O ambile kuli iye ngwo , '' Kulihi anazange yetu tukachilulike ? ''¹⁰Iye kawakumbulwile , '' Talenu , muze hinwanjila mwimbo ,lunga makatakana nyi yenu kanambata sapa ya meya . Nukamukaule ku zuwo muze manjilamo . ¹¹Nukambe kuli mwenya zuwo , ' Longeshi kamba kuli yenu , '' Chilihi chipatulo cha ngeji , muze mungukalila chizomboka hamwe nyi tumbaji ? '''¹²Iye kumakanulweza chipatulo cha kwilu , muze mwene nukalulike . '' ¹³Kejile , nyi kuwana yuma yeswe chizechene ngwo ambilile kuli ayo . Kalulikile chizomboka .¹⁴Muze ola hiyaheta , watwamine nyi apositolo. ¹⁵Iye wambile kuli ayo , '' Nyi usona wunji hingunazange kulya chizomboka chino hamwe nyi yenu shimbu kanda ngwivwa lamba . ¹⁶Mumu ngunambe kuli yenu , chichi kachilya ndo muchimanunuka mu wanangana wa Zambi . ''¹⁷Mba Yesu kanjile musenge nyi kuhana kusakwila , wambile ngwenyi , '' Wenu ayi , nyi kulipangila hakachi kenu . ¹⁸Mumu ngunambe kuli yenu , chichi kanwa nyichimwe ku mihuko ya vindela chize ku halyapwila ndo wanangana wa Zambi hi weza . ''¹⁹Iye wanjile mbolo , nyi muze te hasakwila , kayipalwile , nyi kuwaha kuli ayo , wambile ngwo , '' Uno we mujimba wam i, auhanyine hali yenu . Chino lingenu nukangwiwuluke . '' ²⁰Yanda musenge chizechene kulutwe lya kulya , yamba ngwo , '' Awu musenge uno we usendo waha mu manyinga jami , waze anamwangana hali yenu .²¹Alyoze talenu , kwoko lya yoze wangukunjika hamwe nyi yami ha mesa lili . ²²Mumu mwe mwana mutu chamwenemwene maya ngwe amuselelecho , alyoze lamba kuli yoze mutu mamukunjika ! '' ²³O maputuka kulihula hakachi ko yoze hakachi ko malinga chuma chino .²⁴Kwapwile nawa kulihamika hakachi ko hali yoze hakachi ko mamuvuluka munene wahyana eswe. ²⁵Iye wambile kuli ayo ngwenyi , '' Wanangana wa mavungu kakupwa nyi unene helu lyo , nyi waze akwete chiyulo helu lyo kakwa vuluka ngwo akwa kuwahisa .²⁶Alyoze nyi yenu kuchapwile chocho . Alyoze , yoze munene wahyana eswe hakachi kenu akapwe ngwe kanuke , nyi mukwa lutwe akapwe ngwe yoze wakuvumbika . ²⁷Mumu iya munene wahyana , shina yoze matwama ku mesa , o shina yoze mavumbika ? Hi yoze matwama ku mesa ko ? Alyoze yami nguli mukachi kenu ngwe yoze unavumbika .²⁸Alyoze yenu nuli waze hananyongonona hmwe nyi yami mu yeseko yami . ²⁹Ngunanusela wanangana , chizechene ngwe Tata wanguselele wo wanangana , ³⁰hanga nukalye nyi kunwa ku mesa yami mu wanangana wami , kumunukatwama ha yitwamo ya wanangana nyi kupatwila kuli lya mavungu nyi mavungu aali a Izalele .³¹'' Semone ,Semone , tala , Satana hananufupu , hanga akanusale ngwe tiliku . ³²Alyoze nalombelela hali yena , hanga ufulyelo we kuuchi kahwa . Nyi yena muze walumuka , ukajikijise mandumbu je . ''³³Wambile kuli iye ngwenyi , '' Mwene , ngunahase kuya hamwe nyi yena chipwe ku zuwo lya ususu chipwe ku kufwa . '' ³⁴Yesu wambile kuli ayo , '' Ngunanulweze , Petulu , ndemba kechi katambika musono , uno ndo yena mukalikala katatu ngwe kuwangunyingikine . ''³⁵Iye wambile kuli ayo , '' Muze nanutumine kunushi chikwama , chipwe chipakumuna , chipwe haku , nwahonene chuma chimwe nyi ? '' O ambile ngwo , '' Nichimwe . '' ³⁶Iye wambile kuli ayo , '' Alyoze halyapwila , yoze uli nyi chikwama aka chimbate , chizechene nawa chipakumuna , nyi yoze keshi katana . Akalanjise hina lyenyi akalande umwe .³⁷Mumu ngunambe kuli yenu , chatamba chino chinasonewa kumanunuka muli yami , ' Amwalwile hamwe nyi yitanguke . ' Mumu yuma ya kutwala kuli yami songo yikwete . ³⁸O ambile ngwo , ''Mwene , tala ! kuno kwali tutana aali . '' Iye wambile kuli ayo , '' Kunahu . ''³⁹Yesu watuhukile , wayile ngwe ndako yenyi ku mulundu wa Olevwe , nyi tumbaji jenyi nawa amukawile . ⁴⁰Muze ahetele ko wambile kuli ayo ngwenyi , '' Lembenu hanga kunuchi kanjila mu cheseko . ''⁴¹Iye wasosolekele kuli ayo chipinji ngwe kukonga chaliwe , nyi iye walyumbile ha makungunwa nyiku lemba , ⁴²Wambile , '' Tata , kachi unapale , chiza kama musenge uno kuli yami . Hindu hi upale wami ko , alyoze nyiwe ukalingiwe .''⁴³Mungelo wa mwilu wasolokele kuli iye , nyikumutakamisa . ⁴⁴Iye nyikupinda , walembele , nyi mbunge yeswe kuhyana , nyi matukuta jenyi apwile ngwe masoto anene a manyinga anasotwoka hashi. .⁴⁵Iye muze akatukile ku kulemba chenyi , wayile kuli tumbaji jenyi nyi ku wawana mu tulo mumu ha chinyengo ⁴⁶nyi kuwahula , '' Kuchi te nuli mu tulo ? katukenu nyi kulemba , hanga kunuchi kanjila mu cheseko . ''⁴⁷Shimbu machihanjika , kutala , mbunga yasolokele , nyi Yundase , umwe wa kuli kumi nyi aali , wayile kulutwe lyo . Wakundamine kuli Yesu mukumumbeja . ⁴⁸Alyoze Yesu wambile kuli iye , '' Yundase , unakunjika mwe Mwana mutu nyi mbeju nyi ? ''⁴⁹Muze waze apwile hamwe nyi Yesu amwene yize yasolokele , yamba ngwo , '' Mwene , tulambe nyi poko ? '' ⁵⁰Mba umwe wa kuli ayo walambile ndungo ya sasendote mukwa lutwe , wamutetele twitwi lyenyi lya chindume . ⁵¹Alyoze Yesu wakumbulwile , '' Atayize chocho wika ! '' Iye wasele munwe wenyi ha twitwi lyenyi , wamuwukile .⁵²Hohene Yesu wambile kuli asasendote akwa lutwe , nyi tupitau twa tembele , nyi makulwana waze ejile hal iye , '' Nunejila ngwe hali muhuza , nyi poko nyi mitondo ? ⁵³Muze na pwile hamwe nyi yenu tangwa ha tangwa mu tembele , kunwangukwachile moko jenu hali yami , alyoze ola yino nyiyenu , nyi je tachi ja milima .''⁵⁴O yamukwata , yamutwala nyi kumuneha ku zuwo lya sasendote mukwa lutwe . Alyoze Petulu wakawile kanona jila . ⁵⁵Muze te hawika kahya mukachi kachihela chize nawa atwamine hashi hamuwika , Petulu watwamine hakachi ko .⁵⁶Mba umwe mwana pwo mukwa milimo ha kumona shimbu anatwama mu chite cha kahya nyiku muhulikila meso , nyi kwamba ngwenyi yena nawa wapwanga hamwe nenyi . '' ⁵⁷Alyoze Petulu walikalile , nyi kwamba , '' Pwo chamunyingikine . '' ⁵⁸Kulutwe lya shimbu likepe mukwo wamumwene , nyi kwamba ngwenyi , '' Y ena uli umwe wa kuli ayo . '' Alyoze Petulu wambile ngwo , '' Lunga hi yami ko . ''⁵⁹Kulutwe lya shimbu ngwe ola yimuwika mukwo wali halwile ngwenyi , '' Chamwenemwene yono lunga kapwanga hamwe nenyi , mumu iye ka Ngalileya . '' ⁶⁰Alyoze Petulu wambile , '' Lunga chanyingikine chize unambe . '' Haze hene , shimbu machi hanjika ndemba watambikile .⁶¹Watewulukile , Mwene watalilemeso kuli Petuli , nyi Petulu wewulukile liji lya mwene , ngwe chize ambile kuli iye , '' Shimbu ndemba kanda achitambika musono uno yena mukalikala yami katatu . '' ⁶²Petulu watuhukile nyi kulila chikolo .⁶³Malunga waze akwachile Yesu amukekwine nyi kumulamba . ⁶⁴O amufukile nyi kumuhula , kwamba ngwo , pulofweteza ! kuli yetu nyi iya wakulamba ? '' ⁶⁵Nyi yuma yinji yikwo ahanjikile kuli Yesu , nyi kumushililika .⁶⁶Muze hikwacha , makulwana ja atu aliwanyine hamuwika , e asasendote akwa lutwe nyi akwa kusonyeka . No amutwalile ku punga . ⁶⁷Nyi kwamba , '' Kachi mwe Kilishitu yena , tulweze . '' Alyoze iye wambile kuli ayo , '' Kachi mungunwambulwila ,kunuchi kafulyela nyi chimwe , ⁶⁸nyi kachi mungunuhila yenu , kunuchi kungukumbulula .⁶⁹Alyoze chize ku halyapwila , ndo kulutwe , mwe Mwana mutu kumakatwama ku kwoko lya chindume lya tachi lya Zambi . ⁷⁰O eswe ambile ngwo , '' Mwe Mwana Zambi yena nyi ? '' Yesu wambile kuli ayo , '' Chize yenu nunambe pundu yami nguli . '' ⁷¹O ambile , '' Kuchi tunafupu nawa ha shindakenyo ? Mumu yetwene hitwevwa ku kanwa lyenyi mwene . ''

Chapter 23

¹Mba chizavu cho cheswe akatukile amutwalile Yesu kuli Pilatu. ²Aputukile kumusuma yiye, ngwo, '' Twawana yono mutu nyiku hengesa vungu lyetu, nyikukanjisa kufweta lijimu kuli Sesale , nyi kwamba ngwenyi Kilishitu , mwanangana''.³Pilatu wamuhulile yiye , ngwenyi , '' Yena mwanangana wa A-Yunda ?'' Yesu wakumbulwile yiye ngwenyi, '' Yena unambe.'' ⁴Pilatu wambile kuli asasendote akwa lutwe nyi mbunga ngwenyi, '' Chawanyine chitela nyichimwe muli yono mutu .'' ⁵Alyoze ashinjikile kuhyana chikolo, ngwo, '' Kaku vungula atu eswe , nyi kulongesa kweswe mu Yundeya , nyi kuputuka ku Ngalileya ndo ku kuno.''⁶Muze Pilatu evwile , wahulile kachi mwe lunga ka Ngalileya . ⁷Muze asele chinyingi ngwe kanakatuka ku chifuchi cha Helonde, wapwile ku Yelusaleme ha matangwa aze.⁸Muze Helonde amwene Yesu , wawahililile chikolo, mumu ha shimbu linene wazangile kumumona. Yiye wevwile kulu ha kutwala kuli yiye wataliletalile akamumone kulinga chilayi chimwe . ⁹Helonde wahlile Yesu nyi maliji anji , alyoze Yesu kakakumbulwile nyi chimwe . ¹⁰Asasendote akwa lutwe nyi akwa kusonyeka amanyine nyi kumusuma chikolo yiye.¹¹Helonde hamwe nyi maswalale jenyi amulelesele Yesu amulenyene yiye. Nyikumujika hina lya mukambo lya uhenya amuhilwishile nawa kuli Pilatu . ¹²Mumu Helonde nyi Pilatu alikwachile usepa ha tangwa lize linene, mumu kunyima apwile nyi kole hakachi ko.¹³Pilatu muze hakungulula asasendote akwa lutwe nyi akwa kuyula nyi mbunga ya atu ¹⁴wambile kuli ayo ngwenyi , '' Nwanehanga kuli yami yono mutu ngwe umwe wakuhengesa atu, alyoze yami , te namusopesanga kumeso jenu , chawanyine chitela nyi chimwe muli yono mutu ha kutwal ku yize yuma nunasumu nayo.¹⁵Ka, chipwe Helonde , mumu namutumanga kuli yiye , kumanyi, nyichimwe chakutela kufwa kachilingile . ¹⁶Keshika mungumulamba nyi shikote mungumutusula. '' ¹⁷Achi chamutamba kutusula mutu umuwika kuli ayo ha chiwanyino.¹⁸Alyoze alilile hamuwika , ngwo , '' Chizenu yono mutu , ututuswile Mbalapa!'' ¹⁹Mbalapa yoze mutu ambile mu zuwo lya ususu ha vunda yjimwe alingile mu limbo ha ungalwe.²⁰Pilatu wahanjikile kuli ayo cheka nawa, nyikuzanga kutusula Yesu. ²¹Alyoze akololokele , ngwo ,'' Muhachilenu ha kulusu , muhachilenu ha kulusu.'' ²²Yiye wambile kuli ayo chisuho chamuchitatu, '' Kuchite , chipi chika yono mutu analingi ? chawanyine chitela cha kufwa muli yiye . Nyichimwe mungumulamba nyi shikote yiye , ngumutusule yiye.''²³Alyoze ashinjikile nyi kukololoka chinene , nyi kumwita yiye akamuhachile ha kulusu . Nyi maliji jo akumbile. ²⁴Mba Pilatu wapatwile chikapwe ngwe azangile. ²⁵Yiye watuswile ha vunda nyi ungalwe amumbilile mu zuwo lya ususu yoze amwichile . Alyoze wakunjikile Yesu ku upale wo.²⁶Shimbu machimutwala ,akwachile umwe Shimone ka Selene , kanakakatuka ku minda , amutwikile kulusu , ayimbate kunyima lya Yesu.²⁷Chizavu chinene cha atu , nyi cha mapwo amukawile ,ano te kanalili mbimbi nyikulinyenga hali yiye . ²⁸Alyoze nyi kwalumukila kuli ayo Yesu wambile ngwenyi, '' Yenu mapwo ja Yelusaleme , kanda nungulilila yami , Alyoze lililenu yenwene nyi anajenu.²⁹Mumu talenu , matangwa meza muze makamba ngwo, ' kawaha miumba nyi majimo aze kasemene nyilimwe tangwa , nyi mele aze kamwishishine nyilimwe tangwa.' ³⁰Hohene makaputuka kwamba ku mi lundu ngwo, '' Holokenu hali yetu , ' nyi mindundena ngwo , ' Tufukenu.' ³¹Mumu kachimalinga yino yuma ha mutondo wawisu, kuchi makalinga ha mutondo wa kuma?''³²Malunga akwo , aali yingulungulu , atwalile hamwe nenyi akashihe.³³Muze ejile kuma kuze anavuluka ngwo, ' kavwale , '' Kuze kwene amuhachilile ha kulusu nyi yingulungulu - umwe ku chindume nyi mukwo ku chimeso . ³⁴Yesu wambile ngwenyi, '' Tata uakonekene kama mumu kanyingikine cize analingi.'' Nikulyanyina mazalo jenyi hakachi ko, atele chela.³⁵Aatu amanyine nyikutala akwa kuyula nawa amukekwine yiye ngwo, '' walamwinyine akwo . Alilamwine mwene , yono mwe Kilishitu ya Zambi , yoze hanamutongola .''³⁶Maswalale nawa amulenyene yiye , nyiku kundama kuli yiye nyikumwaha vinakwe, ³⁷Ngwo , '' kachi mwe mwanangana wa A- Yunda , lilamwine yena mwene .'' ³⁸Kwapwile nawa chisoneko helu lyenyi ngwo yono mwe mwanangana wa A- Yunda .''³⁹Mba umwe wa kuli yingulungulu waze asukikile wamusawile ngwenyi, '' kachi mwe Kilishitu yena? lilamwine yena mwene nyi yetu nawa.'' ⁴⁰Alyoze mukwo nyikukumbulula yiye , ' wamukanjishile ngwenyi, ' Yena kushi woma chipwe wa Zambi , te uli nyi uhiso umuwika ? ⁴¹Yetu chamwenemwene chinatute , mumu tunatambula fweto ya kutela yitanga yetu . Alyoze yono mutu kalingile nyi chimwe cha kupyasuka.''⁴²Yiye wambile , '' Yesu , ngwiuluke kama muze muwiza mu wanangana we.'' ⁴³Yesu wambile kuli yiye ngwenyi pundu ngunambe kuli yenu, musono yena kumuka pwa hamwe nyi yami mu Palachise.''⁴⁴Hapwila ngwe ola yamuchisambano, nyi milima yejile hashi heswe ndo ola yamuchilivwa ⁴⁵tangwa lyalayile . Nyi chikalakalacha hina cha tembele chapulikile hali.⁴⁶Yalila nyikutambika nyi liji linene, Yesu wambile , '' Tata , mu moko je ngunakunjika Shipilitu yami. '' muze te hamba chino watulile mwono wenyi. ⁴⁷Muze kapitau amwene chize alingile , wachichimyekene Zambi ngwenyi , '' chamwenemwene yono mukwa ululi.''⁴⁸Mbunga jize jeswe akungulukile ku chitala chino muze amwene yuma yize alingile , ahilukile nyikulamba tulo jo nyikupihilila. ⁴⁹Nyi waze eswe amunyingikine , nyi mapwo waze amukawile ku Ngalileya , amanyine kusuku , nyi kumona yino yuma.⁵⁰Tala mba umwe lunga jina lyenyi Yosefwe , mwenawo wapwile mukw kuyula . Yiye lunga mupema mukwa ululi. ⁵¹Yono katayijile ku upatwilo wo nyi chitangu cho . Wa ku Alimatea , limbo lya mu Yunda , mwenawo wapwile nyikutalatala wanangana wa Zambi.⁵²Yono lunga , wayile kuli Pilatu , mukwita mujimba wa Yesu . ⁵³Yiye wausunwishine , wauvungile mu hina lya linyu, wamusele mu fuka lya kutota mu liwe, muze kanda achipomba nyi umwe.⁵⁴Lize lyapwile tangwa lya kululika , nyi tangwa lya sambata lyakundamine. ⁵⁵Mapwo waze akatukile hamwe nyi Yesu ku Ngalileya akawile kunyima amwene fuka nyi ngwe chize asele mujimba wenyi. ⁵⁶Ahilukile nyi kulita mbuto ya vumba lipema nyi yitumbo yipema ya kukwita. Ha tangwa lya sambata anamine nyi kulita nyi liji lya shimbi.

Chapter 24

¹Chimenemene ha tangwa litangu lya yenga , kayile ku fuka nyikutwala mbuto ya vumba yipema yize awayishile kulu. ²Ka wanyine liwe kufuka hachiza ko . ³Yanyila , nyi kuwana mujimba wa Mwene Yesu wakwihi.⁴Chasolokele ngwe , ha shimbu machi kakashana ha chino , kumanyi , malunga aali kamanyine hehe no nyi mikanjo ya kuhyana . ⁵Muze mapwo yevwa woma nyi kulihetamina meso jo hashi , kahanjikile kuli ayo ngwo , te kuchi nunafupu mukwa mwono hakachi ka afu?⁶Keshimo a muno , alyoze hahinduka ! iwulukenu ngwe chocho ahanjikile kuli yenu shimbu apwile mu Ngalileya , ⁷kuhanjika ngwenyi , mwana mutu maka mu hana ku moko jatu a kwa shili , nyi kuha chila hakulusu, nyi ha tangwa lya muchitatu maka hinduka .⁸Mapwo ewulukile maliji ⁹jenyi hi makatuka ku fuka nyi kwambulula yino yeswe kuli kumi nyi kachi kuli akwo ¹⁰eswe.Mba Maliya ka Mandala , Yoano, Maliya naye ya Tiyangu , nyi mapwo akwo hamwe no nyi kuhanjika yuma eswe amwene kuli apositolo.¹¹Alyoze maliji ano ka solokele kuli ayo ngwe amakuli apositolo , nyi kuhona kufulyela mapwo. ¹²Alyoze Petulu yakatuka nyi kuzomboka ku fuka , nyi kumana nyi kutalatala mukachi yamona mahina a linyu hapomba ukawo. Petulu kakatukile hi maya ku mahyenyi , nyikukomoka ha chize chasolokele .¹³Mba , aali kuli ayo kayile ha tangwa lize lyene ku chihunda jina lyacho Emeu , hayo hapwile kumi lya kilometa kukatuka ku Yelusaleme . ¹⁴Kali shimutwilile umwe nyi mukwo ha yuma yize yeswe ya solokele .¹⁵Chasolokele ngwo , ha shimbu ya kushimutwila nyi ku lihula umwe kuli mukwo , Yesu mwene wakundamine nyi kuya hamwe no. ¹⁶Alyoze meso jo kawafukile ha kuhona kumunyingika .¹⁷Yesu yahanjika kuli ayo ngwenyi, ''Maliji muka wano muna hanjika umwe kuli mukwo shimbu munende?'' Kana kamana nyi kusoloka wulyi. ¹⁸Mba umwe , jina lyenyi Kalelofwa, yawakumbula ngwenyi , '' yena ukawe uli mu Yelusaleme wanyingikine yuma yize yinakapwako ha matangwa ano nyi?''¹⁹Yesu kahanjikile ngwenyi , '' Yuma yika ?'' yamwambulwila ngwo, '' Yuma yize ya kutwala kuli Yesu ka Nazaleta, uze wapwile pulofeta , mukwa ngolo nyi liji kumeso ja Zambi nyi atu eswe , ²⁰nawa asasendote nyi akwa lutwe nhyi akwa kuyula jetu amukunjikile ku upatwilo wa kufwa ha kulusu .²¹Alyoze twapwile nyi kutalatala ngwo iye yoze makalamwina A-Izalele . Ewa , nyikuweza ku yino yuma yeswe , musono hi tangwa lya muchitatu hanga yino yuma yasolokele.²²Alyoze , amwe mapwo mu mbunga yetu , atukomwesele , muze twapwile kufuka mushimbu ya chimenemene . ²³Muze kawanyine ko mu jimba wenyi , ejile , nyi kuhanjika ngwo kamwene usolwelo wa tungelo waze ahanjikile ngwo kalinyi mwono . ²⁴Amwe malunga waze apwile nyiyetu yaya kufuka , nyi kuwana chizechene ahanjikile mapwo . Alyoze kamumwene ko.''²⁵Yesu yamba kul ayo , '' Yenu ihepuke yamalunga nyi akwa makoke kumbunge kufulyela yuma yize yeswe apulofeta akuhanjika ! ²⁶Te kuchatambile Kilishitu kwivwa lamba lya yino yuma nyi kunjila mu uhenya wenyi nyi? '' ²⁷Nawa kuputukila kuli Mose nyi kuli tupulofeta eswe , Yesu ya lumbunwina yuma hali mwene mumikanda yeswe .²⁸Muze akundamine kuchihunda kuze ayile , Yesu kalingile ngwe mahyana . ²⁹Alyoze amukwikile , nyi kuhanjika ngwo , twama nyi yetu , mumu himuchipwa chingoloshi nyi tangwa kulyendala chikolo .'' Mba Yesu wanjilile yatwama hamwe no.³⁰Chasolokele ngwo , muze hatwama hashi nyi kulya hamwe , yanda mbolo , nyi kwikiswila , nyi kuyipalula nyi kuwahana . ³¹Mba nyi meso jo alawile , o amunyingikine , iye watokele hameso jo. ³²Yamba kuli umwe nyi mukwo , '' Mbunge jetu kujevwile chivukuminya , shimbu ahanjikanga kuli yetu mu jila , muze ya zulula kuli yetu ye yisoneko ?''³³Ya katuka ha ola yize yene nyikuhiluka ku Yelusaleme . Yawana kumi nyi umwe hamwe nyi waze apwile hamwe no , ³⁴yamba ngwo , '' Chamwenemwene Mwene hahinduka , hasoloka kuli Semone .'' ³⁵O ambulwile yuma ya lingiwanga mujila , mba Yesu kamunyingikine ha kupalula mbolo .³⁶Shimbu machihanjika yino yuma , Yesu Mwene nyikumana mukachi ko , kuhanjika kuli ayongwenyi , '' Sambukila kuli yenu .'' ³⁷Mba akomokene nyi kuzala nyi woma , yanyonga ngwe amwene shipilitu.³⁸Yesu ka hanjikile kuli ayo ngwenyi , '' kuchi te nunalipikala ? kuchi te ihula hinakatuka mumbunge jenu? ³⁹Talenu moko jami nyi molu jami , yami mwene. ngukwatenu nyi kungutala kanawa . Mumu mashipilitu keshi musunya nyi yifwaha , ngwe chize nunamono kupwa nawo.'' ⁴⁰Muze te hahanjika yino wamwene moko jenyi nyi molu jenyi.⁴¹Nyi hindu katayijile mumu wa chiseke , ayo alikomokele . Yesu kahanjikile kuli ayo ngwenyi , '' Chakulya nulinacho ?'' ⁴²Kamwehele chihanda cha yishi , ⁴³Iye kayitambwile nyi kulya kumeso jo.⁴⁴Iye kahanjikile kuli ayo ngwenyi , '' awa e maliji jami aze nanulwezele shimbu napwile nyi yenu , ngwami chalamba yuma yeswe kumanunuka yize yinasonewa mu shimbi ja Mose nyi mu mikanda ja apulofeta nyi mu masamu.''⁴⁵Hohene walawishile manyonga jo , hanga anyingike yisoneko . ⁴⁶Iye kahanjikile kuli ayo ngwenyi , '' Chocho chinasonewa , Yesu maka yanda nyi ku hinduka nawa kukatuka kuli afu ha tangwa lya muchitatu . ⁴⁷Akambujole mulijina lyenyi kulukonyeka nyi ukonekeno wa milonga ku mafuchi eswe, kuputukila ku Yelusaleme .⁴⁸Yenu muli yela ya yino yuma . ⁴⁹Tala , mungutuma chilakenyo cha Tata hali yenu . Alyoze twamenu mu limbo ndo manujika nyi ngolo ja mwilu.''⁵⁰Mba Yesu ya watuwisa ndo kukamwihi nyi Mbetanyi . Iye kazundwile moko jenyi nyi ku wakiswila. ⁵¹Chasolokele ngwo , shimbu apwile nyi kuwa kiswila , yawahichika nyi kumumbata mwilu.⁵²Kana ka muwayila nyi ku hiluka ku Yelusaleme nyi chiseka chinji . ⁵³O kapwile matangwa eswe mu tembele , nyi kuhalisa nyiku fumanyisa Zambi.

Acts

Chapter 1

¹Nasonekene mukanda utangu, Teyofwi, hakutwala kuyuma yiye Yesu alingile nyi kulongesa , ²ndo tangwa lize amutambwile mwilu , muze hahana shimbi kuli Apositolo waze yiye waatongwele. ³Halutwe lya lamba lyenyi Yesu yalisolola nyi kukonekena kuli ayo matangwa makumi awana nyi kwambujola sango ja wanangana wa zambi.⁴Muze akungulikile hamwe no yaa kanjikiza ngwenyi nukatwaminyine mu Yelusaleme alyoze mukatwaminyine chilakenyo cha mwe Tata , chize hanambe ngwenyi , '' hinunevu kuli yami , ⁵ngwo Yowano chamwenemwene wa apapachishile mu meya , alyoze kuma kanu papachisa mu shipilitu usandu mu matangwa akepe wika. ''⁶Ayo muze akungamine hamuwika amuhulile ngwo, '' Mwene , halyapwila muhilwisa wanangana wa Ayizalele nyi ? ⁷Yesu wambile kuli ayo ngwenyi , hi chayenuko kunyingika tungonde chipwe myaka mwe tata asele muchiyulo chenyi mwene. ⁸Alyoze munukatambula tachi muze shipilitu usandu heza hali yenu , nyi mu Yundeya mweswe nyi mu Samaliya , nyi kweswe ku masongo a hashi.''⁹Muze Mwene Yesu te hamba yino yuma , shimbu anachimutale , yamu pindumuna mwilu , nyi mba lelwa yili mutambula nyi kumusweka kumeso jo. ¹⁰Shimbu machihulikila meso mwilu muze te machiya , susumuku , malunga aali yamana hakamumwihi no mu mazalo atoma. ¹¹Yamba kuli ayo ngwo , '' malunga Angalileya , kuchi te nunamana nyi kutala mwilu ? Yono yesu hamutambula mwilu , kumakeza cheka chizechene ngwe hinwamumona nyi kuya mwilu.''¹²Ahilukile ku Yelusaleme hakukatuka ku mulundu wa olevwe, uze watwama hehi nyi Yelusaleme, ha wanyi wa hatangwa lya sambata . ¹³Muze te haheta, anjile mu chipatulo cha helu lya zuwo , haze atwamine . Apwile Petulu , Yowano , Tiyangu , Andelewu, Fwilipu, Tomase,Mbatolemewu, Matewu,Tiyangu mwana wa Alefwesu, Ka Zalote nyi Yundase mwana wa tiyangu. ¹⁴Wano eswe anyongwonwene nyi nyonga limuwika muku lemba , hamuwika nyi mapwo , nyi Maliya naye ya Yesu, hamwe nyi anakwo.¹⁵Ha matangwa waze Petulu wakatukile mu kachi ka mandumbu , acho kulakaji nyi makumi ali amajina , yamba ngwenyi , ¹⁶'' mandumbu , chinatambe chisoneko chikama nunuke , chize shipilitu musandu ahanjikile shimbu kanda ku kanwa lya Ndawichi hakutwala kuli Yundase , Yoze wapwile kasongo ka waze akwachile Yesu.¹⁷Mumu yiye wapwile umwe wa yetu yoze wazukile chihanda cha uvumbiko uno .'' ¹⁸Acho yono lunga walanjile wande nyi futo atambwile ha uhenge wenyi , nyi chize ya holoka hashi , nyi mujimba wenyi wapulikile hakachi , nyi mujingwa yenyi yapusumukine . ¹⁹waze eswe atwama mu Yelusaleme yachivwa , chocho yaluka wande wacho mulimi lyo ene ngwo Akeledama, '' kulumbununa , wande wa manyinga.''²⁰Mumu hichasonewa mu mukanda wa masamu ngwo ;' wande wenyi wukapwe hululu , 'nyi chihela chenyi kanda a kachitwana kuli nyiumwe , mba mukwo aka tambule chitwamo chenyi chautetekeli.;²¹Chinalite , keshika , umwe wa kuli malunga waze endele hamwe nyi yetu ha shimbu yize mwene Yesu wapwile nyiku njilanjila nyi ku tuhwoka hakachi ketu , ²²putu ku upapachiso wa Yowano ndo ku tangwa lize amutambwile mwilu , chatamba apwe chela hamwe nyi yetu cha uhindukilo wenyi.'' ²³Ayo yasakula malunga aali , Yosefwe, yoze anambe ngwo Mbalanavwa, jina lyenyi likwo ngwo Jusito, nyi Mataya.²⁴Mba yalemba nyi kwamba ngwo , '' yenu Mwene , nwanyingika mbunge ja atu eswe , chocho solola kama hakachi ka wano ali yoze hiunatongola. ²⁵hanga atambule chihanda cha uvimbiko nyi upositolo. ku uze hanahambuluka Yundase nyi kuya mwene kuma kwenyi . ²⁶Atele chela hali ayo , nyi chechela nyi chiholokela hali Mataya, nyi yiye amwalwile hamwe nyi apositolo kumi nyi kashi.

Chapter 2

¹Muze tangwa lya pentekoshite lya hetele , eswe apwile hamuwika muchihela chimuwika. ²Susumuku mwakatukile mwilu lundunjila ngwe fuji yinene , hohene yazalishile muzuwo muze atwamine . ³Kwasolokele kuli ayo ngwe malimi ami lengi ngwe ya kahya ha mutu nyi mutu , ya twamine hali ayo . ⁴Eswe azalile too nyi shipilitu musandu yaputuka kuhanjika mu malimi a kuli hichika nyi chize atetekelele shipilitu musandu .⁵Mwapwile mu yelusaleme a yunda apwile nyi kutwamamo, akwa kulemesa Zambi , kukatuka mumavungu eswe a hashi. ⁶Hakwivwa yono lundunjila , chizavu chalikungulwile hamu wika mba yali shimoka mumu mutu mweswe wa hashile kwivwa chocho apwile nyi kuhanjika mulimi lyenyi. ⁷Ali komokene nyi kuli shishimoka ; mba yamba ngwo , '' chamwenemwene, kuma awa eswe amahanjika hi angalileya ko?⁸Mumu ika yetu tunevwila yize anambe ayo, mutu nyi mutu mulimi lyenyi mwene , lya kusemuka nalyo? ⁹A-pato, A-medi, A-elame ,nyi waze eswe atwama mu Misopotamya nyi mu Yundeya nyi Kapandose, nyi mu Ponto, nyi Eja, ¹⁰nyi Fwika ,nyi Pamafwilya , nyi Engitu kusako nyi yihanda ya limbya kukamwihi nyi kileni kusako nyi ngeji akukatuka ku Loma. ¹¹A yunda nyi akwa kufulyela akwa mavungu akwa Kileti nyi; Alebya , tunevu ayo kwambulula mu malimi jetu ha milimo yinene ya Zambi.¹²Eswe yalikomokena nyi kukashana ;yamba kuli umwe nyi mukwo ngwo , '' kuchi chinalumbuluka chino?'' ¹³Amwe ya muchimbunguna yamba ngwo , '' kanazala too nyi vinyu yaha''¹⁴Mba Petulu yakatuka nyi akwo nyi kumi nyi kshi , yatambakana , yamba ngwenyi kulyayo , '' yenu Ayunda nyi yenu eswe nwatwama mu yelusaleme nyingikenu chino yenu ; panjikenu ku maliji jami. ¹⁵Awa atu kazengewele ngwe chocho nuna nyongo , mumu wola yichili lume jitatu kukucha chatangwa .¹⁶Yenayi yuma a hanjikile pulofeta joele ngwenyi; ¹⁷'cho muchikapwa ha matangwa akusulako , Zambi yamba ngwenyi,' kumuka hingunwena shipilitu yami hali atu eswe . Anenu ama lunga nyi a nenu amapwo ku ma kapulofeteza , akweze jenu kuma kamona usolwelo , mba makulwana jenu kuma kalota ilota.¹⁸Chaumwene mwene hali ndungu jami nyi ndungo amapwo mukahingunwina shipilitu, yami, mumatangwa waze kuma ka pulofeta. ¹⁹Mukusolwela yipekesa mwilu nyi yilayi hashi , nyi manyinga , kahya nyi chishichishi cha wishi.²⁰Tangwa mwikalumuka milima nyi kakakweji makalumuka manyinga shimbu kanda tangwa linene lya Zambi kanda liza. ²¹Muchikapwe yoze mweswe ma sanyika ha jina lya mwene ma ka mulamwina.'²²Enu A-Izaleli , yivwenu wano maliji : Yesu wa ku nazale lunga yoze atongwelele yenu kuli Zambi mwene nyi ipupu, yipekesa nyi yilayi ize Zambi alingile kupalikila mu iye mukachi kenu, kweseka nyi chize nuna nyingika . ²³Yono lunga a mukunjikile kulita nyi nyonga lya Zambi nyi uhashi wenyi; yenu , nwamukwachile nyi moko ja yingulungulu , nwamu hachile ha kulusu wafwile . ²⁴Alyoze Zambi wamu hindwishilemo , yamuka sulula muyikola ya kufwa , mumu te kahashile kukwachika nyi tachi jacho.²⁵Mumu Ndawichi kanambe haku twala hali eye ngwenyi , 'namwene mwene wami matangwa eswe ku meso jami mumu eyi kali nyi yami ku kwoko lyami lya chilyo chocho nguka hone kuzeya . ²⁶Chocho mbunge yami kuyili nyi chiseke nyi limi lyami linawahilia;. Nawa , musunya wami mu ukatwama mu ufulyelo.²⁷Mumu yena kuchi kwechi alama yomi kuya kuma kwafu . Chipwe musandu wenu kumona kupola ²⁸.Yena hiuna ngusolwela yami majila a mooono ; nawa muka ngwaha auseke kumeso je.'²⁹Mandumbu , chinangute yami ku hanjika kuli yenu nyi kumika ha kutwala kuli kalauko Ndawichi , ngwami kafwile nyi kumufunda , fuka lili nyi yetu nyi musonouno. ³⁰Keshika , hakupwa ka pulofeta wa nyingikine ngwenyi Zambi walishingile nyi lushiko kuli iye ngwenyi umuwika wa muli ana jenyi maka twama ha wanangana . ³¹Iye wamwene ya kulutwe chocho ya hanjika kutwala kuhindukilo wamwe Kilishitu , ngwo kakakunjikile alama yenyi kuwamwene kupola.³²Yono Yesu , - Zambi wamuhindwishilemo , hachino etu eswe tuli yela. ³³Keshika , hanamunangamisa ku kwoko lya chilyo cha Zambi nyi ha kutambula shipilitu musandu kuli tato , chocho hanazukula chino nuna mono nyi kwivwa.³⁴Mumu Ndawichi kakaiyile mwilu , mba yamba ngwenyi 'mwe mwene wambile kuli mwene wami ngwenyi , '' twama kukwo lyamio lya chilyo ³⁵ndo muze mungulinga akwa kole je chitwamocha yilyato ye.'' ³⁶Keshika , eswe a mu zuwo lya Izalele nyingikenu chino ngwenu Zambi hana muse kupwa yeswe mwene nyi Kilishitu , yono Yesu yoze nwa hachile ha kulusu .''³⁷Hakwivwa wano maliji , a chokele kumambunge jo , mba yamba kuli Petulu nyi tumbaji akwo ngwo, ''' mandumbu , kuchi mutulinga?'' ³⁸Petulu yamba kuli ayo , '' likonekenenu hanga anu papachise , ha mutu mweswe mujina lya Yesu Kilishitu ha ukonekeno wa shili jenu, chocho munutambula wano wa shipilitu musandu. ³⁹lushiko luli kuli yenu nyi kuli anenu nyi eswe ali kusuku , kweseka nyi kwoko cha atu waze mwene Zambi yetu masanyika nyi upale wenyi.''⁴⁰Nyi maliji anji ya shinyila nyi kwa halisa yamba , ngwenyi , '' lilamwinenu kuchi samuk chino cahuhenge.'' ⁴¹Hohene atambwile liji lyenyi nawa apapachishile , mba ya wezelako lize lyene tangwa atu a hetele tununu atatu. ⁴²O ali hanyine ene mu longeso lya apositolo nyi longeso nyi kukunguluka hamuwika , nyi mu ku palula mbolo nyi mu kulemba .⁴³Woma wakwachile mutu mweswe , mba yuma ya kukomwesa nyi ipupa ayilengili kupalikila muli apositolo. ⁴⁴Eswe afulyelele apwile hamuwika chocho alingile yuma yeswe , hamuwika , ⁴⁵mba alanjishile upite wo nyi yikumba yo nyi ku yanyina kuli eswe , kulita nyi kukalikiza mutu mweswe apwile nacho.⁴⁶Hatangwa , hatangwa ali hanyine nyi chuma chimuwika mu tembele . Chocho apalwile mbolo mumu zuwo, nyi kulya nyina ya kulya hamwuwika nyi mbunge ja sambukila. ⁴⁷Kuhalisa Zambi nyi kuwana vumbi kumeso ja atu eswe mba hatangwa hatangwa mwene wa wezeleko waze atambwile ulamwino.

Chapter 3

¹Mba petulu nyi yowano akandukile mutembele ha ola ya kulemba , ola ya muchilivwa . ²Mba wumwe lunga chilema chize mujimo lyanaye apwile nyi ku mumbata nyi kumusela tangwa ha tangwa kuchikolo cha tembele jina lyacho chipema .Tangwa ha tangwa atumbikie kuchikolo chatembele . ³Yiye hakumona Petulu nyi Yowano himanjila mutembele , ya eta yawana.⁴Petulu yamuhulikila meso , nyi Yowano yamba ngwo, '' tala kuli yetu ''. ⁵Yiye watalile kuli ayo , wa nyongene kutambula yimwe kuli ayo. ⁶Mba Petulu yamba ngwenyi , '' palata nyi olu kushi nayo , alyoze chize nguli nacho , mungu kweha. Mujina lya Yesu kilishitu kanazale katuka wende .''⁷Mba ya mukwata ha kwoko lya chindume , Petulu yamu katwisa , nyi hazehene yilyato yenyi nyi tu sendengele twenyi afikijile. ⁸Muku nyangumuka yakatuka , nyi yaputuka kwenda , yiye wanjilile hamuwika nyi Petulu nyi Yowano mutembele , nyi kwenda , nyiku nyangumuka, nyiku halisa zambi.⁹Atu eswe amumwene kanende nyi kuchichimyeka Zambi. ¹⁰Amusele chinyingi ngwe yiye mwe lunga yoze wapwile nyi kutwaminyina yawana kuchikolo chipema cha tembele; Mba ya komoka yali shimwoka kuhyana ha chize amulingile .¹¹Shimbu yiye machi kakaminya kuli Petulu nyi Yowano , atu eswe ya zomboka nyi kuli kungulwila mu senga lya liya solone,nyi kuli komokela chikolo. ¹²muze Petulu hachimona , yakumbulula atu ngwenyi , '' yenu Ayizalele kuchi te nunalishimwokena ha chino? kuhi te nunatuhukila meso jenu, ngwe ku tachi jetu yetwene hanji upeme wa yetwene twamwendesanga ?¹³Mwe Zambi ya apalahama , nyi Yisaka , nyi Yakomba mwe Zambi ya akakuluka jetu , hanahana uhenya kuli kavumbi kenyi Yesu . Yiye yoze yenu nwakunjikile nyi kulituna kumeso ja Pilatu , muze yiye ambile kumutusula. ¹⁴Nwalitunyine mwe musandu kanda mwe mukwa ululi ,mba nwechilen annwehe chingalwe.¹⁵Yenu nwa shihi mwe kaputa ka mwono yoze Zambi ahindwishile mukachi ka afu- nyi yetu tuli yela . ¹⁶Mba ku ufulyelo mujina lyenyi Yesu kilishitu hilwamupwisa mungunu . Yono yono nuna mono , nyi nwa nyingika . ufulyelo wa muli Yesu hi una mwehe mujimba ungunu kumeso ja eswe.¹⁷Halyapwila , mandumbu , ngunanyingika ,ngwami nwachilingile mukwalajala, chimuwika nawa nyi akwa kuyula jenu. ¹⁸Alyoze yuma yize Zambi ambulwile shimbu kanda kumakanwa ja apolofeta jenyi eswe chocho hana manununa ngwo , kilishitu makafwa.¹⁹Likonyekenu , kashika , nyi kwalumuka , hanga milonga yenu yikajimuke , hanga ola yawu huzukilo hanji mulikeza kumeso ja mwene . ²⁰Hanga akatume kilishitu yoze anutongwelele ye shimbu kanda, yiye Yesu.²¹Yiye yoze wika malilu atamba kumutambula ndo ku myaka ya kululikisa yuma yeswe hakutwala kuyize Zambi hanahanji kumya kulwila kumakanwa ja apolofeta jenyi. ²²Mose chamwenene wambil ngwenyi ,'' mwene Zambi yenu kuma kamika polofeta wakuli usoko wenu wakulifwa nyi yami. Ha yuma yeswe yize makamba kuli yenu aye nu ka mwivwe. ²³Mba muchikapwa hali mutu mweswe yoze kechi kevwa polofeta kuma kamwenyeka lya kuli hakachi ka atu.²⁴Chamwenemwene , nyi apolofeta eswe chize kuli samuwele nyi waze eswe ahachile halutwe , eswe ahanjikile nyi kwambujola matangwa . ²⁵Yenu nuli ana ja apolofeta nyi usendo wuze Zambi akolese nyi tulamba twenyi, chize ha nambe kuli Apalahama, ngwenyi , '' mu lumbuto we majimo a miyachi yeswe yahano hashi kuma ka waha . ²⁶Zambi kavumbi kenyi Yesu walyangile se kumusola kuli yenu , wamutumine mukunuwahisa ha kunu kondolola mutu mweswe ku jila yenyi ya angulungulu.''

Chapter 4

¹Muze Petulu nyi Yowano anjilile kuli atu , asasendote , nyi kapiwu wa tembele nyi a sandusewu ejile kuli ayo . ²O apihililile chikolo mumu Petulu nyi Yowano apwile nyi kulongesa atu nyi kwambujola sango muli yesu nyi wuhindikilo wamuli afu. ³chocho ayo akwachile nyi kwasa mukamenga ndo kutangwa lya kawileho chimene, mumu te hi kwapwa chingoloshi. ⁴Hakulinga anji evwile liji afulyelele ; mba nyi waze afulyelele malunga ahetele ku tununu atanu.⁵Muze hikwacha chimene , makulwana ji achifuchi , nyi matetekeli amatembele nyi akwa ku sonyeka ali kungulwile ku yelusalema ⁶Nyi Anase sasendote mukwa kulutwe wapwileko kuze, nyi Kayafwa nyi Yowano ,nyi Alezandila , nyi eswe wusoko wa sasendote. ⁷Muze anehene Petulu nyi Yowano mukachi ko , yahula, '' hatachi muka , chipwe hjina muka , nwazachisa?''⁸Henaho Petulu wazalile nyi shipilitu musandu , yamba kuli ayo , '' yenu makulwana ja atu , nyi matetekeli amatembele , ⁹nyingwe musono munutu sopesa hayuma yipema twalinga hali yono lunga muka kuyiza nawa majila muka nwamu ukanga yono lunga, ¹⁰nyingikenu yenu eswe ngwenu nyi kuli atu eswe amu izalele ngwenu yono lunga unamana kuli yenu nyi ungunu wenyi mujina lya Yesu kilishitu waku nazale , yoze mwene mwahachilile ha kulusu alyoze Zambi wamuhindwishile mu afu .¹¹Yesu kilishitu lye liwe lize akwa kutunga alitunyine mba halizachisa lkupwa liwe lya helu lya mbango . ¹²kukushi ulamwino muli mweswawo mutu mum kukushi jina hano hashi lize hanahana kuli atu makalamwina .¹³Muze amwene hamu lya Petulu nyi Yowano yeuluka ngwo atulume malunga waze katangile , o kakomokele , yaputuka kunyingika ngwo Petulu nyi Yowano apwile hamuwika nyi Yesu kulishitu. ¹⁴Nyi amwene lunga yoze aukile kanamanano kapwile nawa nyi liji ha chize .¹⁵Halutwe wachize muze te halweza kutuhuka muma mwa kutwamina pande , oyamba kuli umwe nyi mukwo . ¹⁶Yamba ngwo ,'' chuma muka mutulinga nyi wano atu? mumu chamwenemwene yilayi yasoloka kuli ayo nawa atu eswe atwama muyelusalema hayimona; mba kutuchi kulituna . ¹⁷Alyoze mwakuhonese achi chuma kuhona kunyingikiwa kweswe kuli atu tuyenu twalweke kanda ambujola nawa kuli umwe mutu , mujina lyenyi . ¹⁸Mba asanyikine kunjila nyi kwashinjila maliji akuhona kuhannjika chimwe nkulongesa mujina lya Yesu.¹⁹Alyoze Petulu nyi Yowano yakumbulula nyi kwamba kuli ayo , '' chinapeme yenwe kuhwisa kumeso ja Zambi kuvwila yenu kuhyana iye yenu yulenu . ²⁰Kutuchi hasa kwecha kuhanjika hayuma twamona nyi kwivwa .²¹Halutwe wakutwalilila mu kwakanjisa Petulu nyi yowano , o ya echa nyi kuya . Ahonene kuwana yitela kwakasa nayo , mumu atu eswe apwile nyi kuhalisa Zambi ha yeswe halinga . ²²Lunga yoze watambwile ku ukiwa wapwile nyi myaka ya kuhyana ha makumi awana amyaka .²³Muze echele Petulu nyi Yowano ejile kuli atu jo nyi kwaambulwila yeswe yize asasendote nyi makulwana jo hamba kuli ayo. ²⁴Muze ha chivwa ahanjikile nyi maliji ahelu nyi chuma chimuwika muli Zambi ngwo ,'' Mwene ,watangile malilu nyi hashi nyi kalunga lwiji , nyi yeswe jize yilimo . ²⁵wahanjikile mushipilitu musandu kuzachisa kanwa lya ngamba ye tata ndawichi ' kuchi te A- kwamavungu mamana nyi chizungozongo nyi e atu mahanjika yamokomoko ?'²⁶Yena wambile , ' myanangana achifuchi makalikungulula hamuwika , nyi akwa kuyula makalikungulula hamuwika nyi kufumbukila Mwene . nyi kumanyina mwe kilishitu Yesu.²⁷Chamwenemwene , eswe Helonde nyi poshu Pilatu, hamwe nyi akwamavungu nyi atu akwa izalele , halikungulula hamuwika mulino limbo kufumbukila musandu wenu Yesu , yoze nwakwachile maji. ²⁸Alikungulwile hamuwika mukulinga yize kwoko lyenu nyi mana jenu anyongene o hayamba shimbukanda .²⁹Halyapwila , Mwene , talenu kama ku kanjisa cho kuli ndungo yenu hanenu utakame kuli ndungo yenu ahayike nyi tachi yeswe . ³⁰Ololenu kwoko lyenu nu uke nyi kuhana yilayi nyi yikomokeso kupalikila mujina lisamdu lya ndungo ye yesu kilishitu ''. ³¹Muze te halemba , muchihela muze akungulukile eswe chanyikine , nyi eswe azalile nyi shipilitu musandu nyi eswe a hanjikile liji lya Zambi nyi utakeme .³²Mbunga yinene yawaze a fulyelele apwile nyi mbunge yi muwika nyi kunyonga chimuwika . Nyi umwe wambile ngwenyi yeswe nguli nayo hiyami yami mwene ko , alyoze yapwile ya eswe . ³³Mba hatachi jinene tumbaji ambulwile umwenemwene yaha uhindukilo wa Mwene Yesu nyi wan unene wapwile hali ayo eswe .³⁴Kukwapwile nyi umwe wahonene chuma ka , kuli eswe apwile nyi yipapilo ya musenge chimwe ya mazuwo alayishile nyi kuneha mbongo ja kuyuma yize halanjisa ³⁵nyi kuyisa kumolu jatumbaji , nyi kuyipangila kuli mweswe kulita nyi kuhona chenyi .³⁶Jose , yoze tumbaji alukile ngwo Mbalanavwa { cheku lumbulula ngwo mwana waukwaso }, ka Levi , mutu wakatuka ku Sayipula , ³⁷walanjishile wande wenyi wanehene mbongo nyi ku jisa ku molu ja tumbaji.

Chapter 5

¹Alyoze umwe lunga jina lyenyi Ananiya hamwe nyi mukwo pwo Safila , yalanjisa upite umwe . ²Yasweka chihanda cha ndando{ mukwo pwo te kanachinyingika} amba yenaha chimwe chihanda yachitumbika ku yilyato ya apositolo.³Alyoze Petulu yamba ngwenyi ''Ananiya , kuchi te satana hanazalisa mbunge ye kuhanjika mahuza kuli shipilitu , musandu usakweke chihanda cha ndando ya munda? ⁴Shimbu kanda uchi lanjisa , kuwakapwile hiwe nyi muze hi wanjisa chuma chino mu mbunge ye ? kawahajikile mahuza kuli atu , alyoze kuli Zambi''. ⁵Ananya ha kwivwa maliji ano , yalimbuka hashi yafwa, woma wunji wejile hali waze eswe achivwile. ⁶Akweze yakatuka yamuvungu , yamuvungu haze yamufunda.⁷Shimbu ngwe lya ola jitatu kulutwe, mukwo -pwo wanjilile , iye te kanyingikine chize chalingikanga. ⁸Petulu yamba kuli ayo ngwenyi, '' ngwambulwile nyi kachi nwalanjishile munda ha ndando.'' yinganji.'' iye wambile ngwenyi , '' ewa ha ndando yize yene.''⁹Alyoze Petulu wambile kuli iye ngwenyi, '' kuchi te hinuna likundu kweseka shipilitu ya mwene? tala, yilato ya waze afundanga mukwenu lunga kuchikolo yili, nyiyena kumakumbata haze.'' ¹⁰Iye walimbukile haze hene ku yilato yenyi wafwile. Akweze kanjilile , yamuwana hanafu, yamumbata haze ya mufunda ku lumbu lyo muko lunga . ¹¹Nyi woma wunji wejile hachingulwila cheswe nyi hali waze eswe evwile yino yuma.¹²Mba kumoko ja apositolo alingile yilayi yinji nyi yipekesa hakachi ka atu. O apwile nyi mbunge yimuwika musenge lya solomone. ¹³Alyoze akuli akwo numwe wahamukine kulinunga no , alyoze , atu achichimyekene.¹⁴Hqindu akakufulyela alwezele kuli mwene , mbunga jamalunga nyi mapwo, ¹⁵chocho anehene ayeji kumukwakwa, kamusele ha mwe nyi chisalo , hanga chipwe , chizulye wika cha Petulu ha kupuluka chikazulamine kama amwe a kuli ayo . ¹⁶Nyi chizavu nawa cha kumembo akujingilika yelusaleme, akungumene nikuneha muyeji nyi waze apinjishile kuli ma shipilitu a luchisa , o a awukile eswe.¹⁷Alyoze sasendote mukwa lutwe wakatukile , nyi waze eswe apwile hamwe nenyi { te mbunga ya Asatuseu}; te kanazala too nyi lwiso . ¹⁸Akwachile apositolo, a asele mu zuwo lya ususu.¹⁹Alyoze hawola yawufuku kangelo kazulwile mapito ja zuwo lya ususu katuwishile haze kambile ngwenyi,'' ²⁰yenu nukamane mutembele nukahanjika kuli atu maliji eswe a mwono una''. ²¹O muze achivwile , kanjilile ha kucha mu tembele nyi kulongesa . Alyoze sasendote mukwa lutwe wahetele nyi waze apwile hamwe nenyi , atambikile akwa kuyula nyi makulwana eswe ana a izalele alikungulule , atumine ku zuwo lya ususu , a kaanehe.²²Akwamilimo waze ayile muzuwo lya ususu , kakawanyinemo yahiluka nyi kwambulula, '' ²³Ngwo, twawananga zuwo lya ususu lya kwajila kanawa, nyi tulayi kanamana haze ku mapito ; Alyoze muze twazulu langa kutwawanyinemo nyi umwe.''²⁴Muze kapitau ka tembele nyi asasendote akwa lutwe evwile maliji ano , kakakashanyine chinji hali ayo te chize chuma muchiza kupwa. ²⁵Mba umwe kezhile kambulwile kuli ayo ngwenyi , '' kumanyi waze malunga nunakakasa mu zuwo lya ususu mwali mutembele, kamana nyi ku longesa atu.''²⁶Hohene kapitau kajile hamuwika nyi tupita , kawanehene, alyoze kakalambile ; momo kevwile woma wa atu ku china ma asa mawe. ²⁷Muze te haa neha ka asele kumeso ja akwa kuyula . Nyi sasendote mukwa lutwe kahulile ²⁸ngwo, '' Tunakanu aha koki ngwetu kanda nuka longesa mu jina lino, manyinga ja yono mutu hali yetu.''²⁹Alyoze Petulu nyi apositolo kakumbulwile ngwo, '' chatutamba kwononoka kuli Zambi hikuli atu kop . ³⁰Zambi ya tulamba twetu wahindwishile Yesu yoze nwashihile ha kumu zezeleka hamutondo . ³¹Iye Zambi wa munangamishine ku kwoko lyenyi lya chindume akapwe kaputu kanda chilamwina , mukuhana kuli akwa izalele kuli konyeka nyi ukonekeno wa milonga . ³²Nyi yetu tuli yela ja yino yuma ; nyi shipilitu musandu nawa , yoze Zambi hanahana kuli waze aku mwononokena.''³³Alyoze muze evwile chino , kalichokele mu mbunge kazaangile kwashiha apositolo. ³⁴Alyoze kwakatukile hakachi ka akwa kuyula umwe ka fwariseu , jina lyenyi Ngamalyele , longeshi ya shimbi mulemu kuli atu eswe, yamana yamba atuhwise apositolo haze hakepe.³⁵Iye yamba kuli akwo ngwenyi ,'' malunga a izalele , keyelenu haku twala kuchize nunambe kulinga kuli wano atu. ³⁶Mumu shimbu kanda , teunda wasolokele walifumanyishine ngwenyi , nguli Atu amwe kalinungile nenyi ngwe kulakaji , alinungile . Afwile mba waze eswe amukawile kamwanganyine kapwile amokomoko . ³⁷Kuluktwe lya iye , kwe kwakatukile yundase ka ngalileya mumatangwa a kusoneka atu , kakokele atu anji kunyima yenyi. iye nawa katokele ; nyi waze eswe amwononokene kamwanganyine.³⁸Halyapwila ngunambe kuli yenu ngwami , litwaminenu nyi wano atu a echenu ukawo , kachi chiyulo chino hanji chitanga chino chinakatuka kulio atu , muchi kajimuka . ³⁹Alyoze nyi chinakatuka kuli Zambi , kunuchi kuhasa kuchjimuna ; kuchina hanji manwana nulitachika nyi Zambi .'' chocho ataijile ukwaso.⁴⁰Muze te hatambika apositolo ya alamba ya akanyisa ngwo , kanda nukahanjika nawa mujina lya Yesu , mba ya echa kuya . ⁴¹keshika apositolo yakatuka kumeso ja akwa kuyula nyi kuwahilila se Zambi kanyongene akwakutela kusauka ha lye jina. ⁴²Mba tangwa ha tangwa , mutembele nyiku zuwo nyi zuwo , kalitwaminyineko kulongesa nyikwabujola sango lipema ngwo . Yesu iye mwe kilishitu.

Chapter 6

¹Muma tangwa waze muze chizavu cha tu mbaji cha putukile kwoka, a Yundaya aku Ngelesha yaputuka ku hanjika hali a Hepelewu mumu waze afwisa maluga jjo ka kapwile nyi kuwasa mangana mukuhana wukwaso wamatangwa lyeswe.²Likumi nyi ali ya tambika mbunga ya tumbaji kuli ayo nyi kwamba ngwo, '' kucha litele yetu kwecha maliji ja Zambi hanga tu hane cha kulya. ³Halyapwila nusakule, mandumbu, shimbyali malunga kutatuka hali yenu ,malunga waze atu anyingika kupwa apema, azala nyi shipilitu nyi mana, waze tunahase kusakula hali ayi yuma. ⁴kuli yetu mutupwa aku lembe nyi kupwa musango lipema lyaliji.''⁵Yize ahanjikile yanehene sambukila ku mbunga yeswe . Mba ya sakula setefane, mutu wazalile nyi ufulyelo nyi shipilitu musandu, nyi Fwilipu , Polokolu, Nyinano, Timone, Pamenesi , nyi Nyikolau , uze waputukile ku kawula akwa yundeya kukatuka ku Andiyoka. ⁶Akwa ufulyelo kanahene wano malunga kumeso ja tumbaji, yalembe nyiku sayika moko hali ayo.⁷Alyoze maliji ja Zambi kawa ambujolele, nyi chizavu cha tumbaji ya pwile nyi kutoha hanene chinji, mba chizavu cha akwa sasendote yaputuka ku kovwela ku ufulyelo.⁸Muze setefane, wakuzala keke nyi tachi , kapwile kulinga yuma yinene nyi chiyulo hali atu . ⁹Mba hamanyine atu amwe apwile amu sunangonga kapwile kuwatambika ngo atu waze afuma mu upinji amu sunangonga, apwile aku Selenyani nyi Alesanda , nyi amwe akwa Shilisha nyi Eja. wano atu kapwile nyi ku hamika nyi setefano.¹⁰Mba kapwile akuhona ku mana ku mangana nyi shipilitu yize Setefane ahanjikile nayo. ¹¹Muze te hatangula amwe atu yahanjika ngwo, ''Twevwa Setefane kuhanjika maliji api hali Mose nyi hali Zambi.''¹²Yevwisa atu kupihya , nyi makulwana, nyi akwakusonyeka mba yaya kuli Setefane nyi kumuneha ku mumeso ya chilye. ¹³Yaneha akumanyinako ama kuli yamba ngo, '' awu lunga keshi kwecha ku hanjika maliji hali chihela chisandu nyi shimbi . ¹⁴Mumu twamwivwa kuhanjika ngwo Yesu wa nazaleta ma kenyeka achino chihela nyi ku fumisaho ilinga yize Mose atuhele. ¹⁵''Mweswe watwamine mu chizavu yamutala mba yamona hameso jenyi ngwe hameso ya mungelo.

Chapter 7

¹Mwene sasendote munene wambile ngwenyi , '' yino yuma yambwende nyi?'' ²Setefano yamba ngwenyi, '' Mandumbu nyi atata, ivwenu kuliyami: mwe Zambi yawu henya wsolokele kuli tata yetu Apalahama shimbu apwile mu masopotamya , shimbu kanda atwama mu halane ; ³Yamba kuli yiye ngwenyi , '' katuka kuchifuchi che nyi kuli wusoko we , ukaye kuchifuchi chize munkakulweza.''⁴'' Hohene yakatuka ku chifuchi cha akalate yatwama mu Halane ; nyi muze tetatohafwa , Zambi kamu nehene ndo kuchifuchi no , muno nwatwama yenu halya pwila . ⁵O lyoze ka helemo chihinga nyi chimwe , ka chipwe haze masa kulu lyenyi ka . hindu yalakenya ku mwa hacho akachipite yiye mwene nyi mu nya chi wenyi kulutwe lyenyi shimbu te kanda apwa nyi mwana.⁶Zambi yahanjika nenyi chichino, ngwenyi munyachi wenyi mukapwa nijze mu chifuchi chambala , mukapwa ndungo ma kalinga chipi makulakaji awana amyaka . ⁷Zambi yamba ngwenyi mungu kapatwila chocho ambile Zambi ngwenyi ; mba kulutwe lya chize kumaka tuhuka a kanguwayile muno mwene ; ⁸mba Zambi ya mwaha Apalahama ya sema Isake yami pwisa ngalami hatangwa lya muchinake; Isake yasema Yakomba , mba Yakomba ya sema kumi nyi tulamba ali.⁹Mumu waze tulamba se evwile wukwa Yosefwa , yamulanjisa ku Engitu ; Alyoze Zambi wapwile hamwe nyi yiye ¹⁰Yamu Paulu kuyuma yeswe yikalu . Yamwalya Yosefwa vumbi kumeso ja falo , mwanangana wa Engitu, yiye yamu pwisa nguvulu helelya Engitu nyi helu lya zuwo lyenyi lyeswe.¹¹Achi kwejile nyi kupunga muchifuchi cheswe cha Engitu nyi kenana, nyi lamba linene. Tulamba twetu kaa wanyine kulya nyi chimwe . ¹²Alyoze muze Yakomba hevwa ngwo ku Engitu tiliku yiliko , yatuma tuma tulamba twetu hatangu . ¹³Hakuya kamuchali Yosefwe yali nyimgika kuli ayayo , mba yasolola munyachi wa HYosefwe kuli Falo.¹⁴Yosefwe yatuma mandumbu jenyi kutambika tato Yakomba akeze ku Engitu nyi wusoka wenyi eswe makumi shimbyali a atu nyi atu atana. ¹⁵Yakomba wapalumukine ku Engitu , wafwile iye nyi tulamba twetu; ¹⁶Mba aatwalile kushekeme nyi Apalahama nyi ndando ya palata kuli ana ja hamola ku shekeme.¹⁷'' Alyoze mwaka wa chilakenyo muze waheta, chize alakenye Zambi kuli Apahalama , atu asemangene okele mu Engitu , ¹⁸Ndo mwanangana weka wasolokele muku yula Engitu , yoze kaunyingikine Yosefwe . ¹⁹Yiye walingile nyi kalimba uli hali akwa muyachi wetu walingile chipi kuli tulamba twetu nyi kumbilisa haze ana akemba jo hanga kechi kapwa nyi mwono.²⁰''Ha shimbu yize Mose wasemukile; wa vumbi kuli Zambi o amulele muzuwo lya tato tukweji atatu . ²¹chize amuswekele haze mwana Falo wapwo wa mwanjile wamulele hanga akapwe mwanenyi²²Mose wafumbiwile nyi maana eswe a Engitu , wapwile mukwa tachi hama liji jenyi nyi yitanga yenyi . ²³Muze apwile nyi makumi awana amika pundu chejile kumbunge yenyi ku meneka wusoko wenyi , ana a Isalela . ²⁴Yiye hakumona wumwe amulingile chipi Mose wakaandununwine wakalile yoze wamwene lamba walambile ka Engitu : ²⁵Yiye washi nganyekene ngwenyi wusoko wenyi manyingika ngwo Zambi malamwina kukwoko lyenyi , nyi alyoze kachinyingikine²⁶Hantangwa likwo wasolokele kuli ayo shimbu machuzwela wafupile ku a wanyisa nyi sambukila , ngwenyi malinga yenu nuli mandumbu ; yikate nunalingichipi?'' ²⁷Alyoze yoze walingile kuli mwenyembo wenyi wamu chinjile , ngwenyi , yiya wakupwishile mukwa kuyula nyi sopi hali yetu ? ²⁸Una zange kungu shiha , chize wunakashiha ka Engitu zawu nyi?²⁹Mba Mose wachinyine ha liji lino ; wapwile njize mu chifuchi cha Amindiyane, kuze kasemene ana ali ama lunga . ³⁰Muze makumi awana amyaka amununukipne , mungelo wa mwene wasolokelele kuli yiye mupuya yamulundu wasinai , mumu lengi wakahya mu chiputa.³¹Muze Mse a chimwene , wakomokwne ha usolwelo ; nyi shimbu akunda mine mukutala liji lya mwene lyejile kuli yiye , ngwenyi . ³²Mwe Zambi watulamba twe, yami Zambi ya Apalahama, ya Isake , ya Yakomba , nyi Mose wa chikimine kahamukineko kutala.³³Ye mwene wambile kuli yiye ngwenyi , zula haku je kumolu je , mumu homa hano una mana hasandu . ³⁴Yami chamwene mwene hinguna mono yihungu myona yize akumona atu jami waze , Nguna sumuka mukwa pulula; halya pwila tweya , mungukutuma ku Engitu.³⁵'' Yono Mose alitunyine , muze ambile ngwo , yiya wakupwishile mukwa kuyula misopi? Zambi wamutumine ngwe mukwa kuyula nyi mukwa kukula . Nyi kwoko lya mungelo yoze wasolokele kuli yiye mu chiputa . ³⁶Mose waa chijileko nyi ku linga yipekesa nyi yilayi muchifuchi cha Engitu , nyi muka lunga lwiji muchila , nyi mupuya makumi awana amyaka . ³⁷Mose yoze wambile kuli ana a Isalela ngwenyi , '' Zambi makasolola polofeta kuli yenu wakuli wusoko wenu , wakulifwa nyi yami nuka mwivwe.³⁸Yono wapwile muchikungulwila mupuya hamwe nyi mungelo yoze wa hanjikile kuli yiye ha mulundu wa sunai , nyi hamwe nyi tulamba twetu , yiye watambwile ma liji a mwono haunga akatwe he. '' ³⁹Kuli yiye tulamba twetu katayijile kwononoka ; alyoze amuchinjile kuli ayo, atewulukile kunyima mu mbunge jo ku Engitu . ⁴⁰Ambile kuli Alone ; ngwo tu tangile ma Zambi waze matu tetekela. se hali yono Mose , watu chijile ku chifuchi cha Engitu , kutwa , nyi mgikine chize china muwane.⁴¹Atangile mwana ngombe hamatangwa aze alambwile chitapo ku hamba , evwile chiseke hachitangu chamokojo . ⁴²Alyoze Zambi wombile nyima wa echele kuwaila chizavu chamwilu . ngwe china sonewa mumu kanda wa Apolofeta , ngwo yenu akwa zuwo lya Isalele mwangu lambwile yitapo nyi milambu makumi awana amayaka mupuya , nyi ?⁴³Ewa nwa njile mbalaka ya moloki nyi lutongonoshi wazambi yenu lefwane, tuponya aze nwa tangile mukwa kumbelela : mungu kau tutulwila kuze kanda lya Babilinya.⁴⁴Tulamba twetu apwile nyi mbalaka yashindakenyo mupuya , chize chene ngwe yoze wahanjikile kulu Mose , waha nyine shimbi ngwo akachitunge nyi kulita cheseko hamona kulu. ⁴⁵Yize , nawa tulamba , twetu nyi Yoshiwa ayitambwile waze atetekelele anyinehene mbalaka hamwe nyi Yoshuwa muze znjilile mukupita chifuchi cha akwa mavungu waze Zambi watuhwishile kumeso ya tulamba twetu . ndo kumatangwa a David. ⁴⁶Yiye wawa nyine vumbi kumeso ja Zambi , wechile aka wane mbalaka hali Zambi ya Yakomba.⁴⁷Alyoze Solomone wamutungillle Zambi zuwo . ⁴⁸Hindu , mwe chitunda keshi kutwala mu matembele a kutunga nyi moko , ngwe anambe polofeta ngwenyi, '' ⁴⁹Ngunja yami lye lilu , nyi hashi hahapu chitwamo cha yilyato yami zuwo lika mukangu tungila ? chocho anambe mwene , ngwenyi hanji mulihimuma mwa uhwimino wami?. ⁵⁰Kwoko lyami kulya tangile yino yuma yeswe nyi?⁵¹YUenu nwa kukala nyi pami nuli yilima kumbunge nyi kumatwi , yenu matangwa eswe nwa kulinjika nyi shipilitu musandu ; chize chene ngwe tulamba twetu chocho nyi yenu nawa nwa kulinga . ⁵²Yiya hakachika apolofeta tulamba twenu kamuhungu myoneneko ? o hanashihi waze ambulwile shimbu kanda ha kutwala kukwiza chamuka ululi ; kuli yiye yenu nunapu halyapwila akwa kuhandukulula nyi yingalwe , ⁵³yenu nua tambwile shimbi yize ayihanyine ku kwoko lya Angelo alyoze kunwa yifungileko''⁵⁴Achimuze evwile yino yuma , ali chokele mu mbunge , ali kopwele kumazu hali sitefano. ⁵⁵Alyoze , iye kanazala to nyi shipilitu musandu wahulikilile mwilu wamwene uhenya wa Zambi . ⁵⁶Mba Sitifano yamba ngwenyi , '' talenu nduna mono malilu kamazuluka, nyi mwe mwana mutu kana mana ku chindume cha Zambi.''⁵⁷Alyoze akololokele nyi liji linene , ajikile ma twi jo ahindumukine hali yiye nyi mbunge yimuwika . ⁵⁸Amumbilile haze lya limbo amu washile mawe . Nyiyela atumbilile mazalo jo ku molu ja umwe mukweze jina lyenyi Saulu .⁵⁹O ashile mawe Setefano , iye te kanakololoka ngwenyi, '' Mwene Yesu , tambula kama mwiku wami.'' ⁶⁰Mba walyumbile ma kungunwa wakololokele ni liji linene ngwenyi '' Mwene, kanda uatwika mulonga .'' uno muzete hamba chino wayile tulo.

Chapter 8

¹Sawulo watayijile kufwa chenyi. Ha tangwa lize kwakatukile yihungumyona yinene hachi kungulwila chize chapwile muyelasaleme; Nyi eswe amwanganyine mu yundeya nyi mu samaliya , ndo tumbaji wika. ²Malunga akwa ku yula afunjile setefano nyi ku kololoka akololokele chikolo hali yiye . ³Mba saulu wesekele kwenyeka chikungulwila . Iye saulu wanjilile mu zuwo ngwe zuwo, kwatalyangisa malunga nyi mapwo, nawa asele mu kamenga { zuwo lya ususu}.⁴Mba aka kufulyela waze alimwangine ayile nyi kwambojola . ⁵Fwilipu wayile ku limbo lyakusamaliya nyiku ambulwila sango ja kilishitu.⁶Atu anji aseleko mana kuli yize ya hanjikile Fwilipu ; nyi kwivwa nyi kumona yilayi alingile . ⁷Shipilitu waluchisa atuhukile muli eswe waze apwile no, nyikulila nyi liji linene nyi anji apwile nyi kalepa nyi yitonji awukiwile. ⁸Munakapwa kuwahilila chinene mu limbo.⁹Alyoze kwapwile umwe lunga jina lyenyi shimone , yoze matangwa a kunyima mu limbo walingile nyi tufutafuta ; washingile vungu lya samaliya ngwenyi yami mutu munene. ¹⁰Eswe akwasamaliya , chize kuli mukehe ndo kuli munene . Asele mana kuli yiye ; ambile ngwo , '' yono muta tachi anzachisa ja Zambi yoze anambe ngwo munene . ¹¹Opanjikile kulki iye mumu te ha shimbu linene waashimine nyi tufutafuta twenyi .¹²Alyoze muze afulyele Fwilipu ha kwambujola sango lipema lya kutwala ku wanangana wa Zambi nyi jina lya Yesu kilishitu , a apapachishile , nyi malunga nyi ma pwo. ¹³Nyi shimone mwene wafulyelele , nyi muze te ha mupapachisa watwamine nenyi Fwilipu matangwa amwe. Muze amwene yipupu yize alingile, walishikishile.¹⁴Muze atumbaji mu yelusaleme evwile akwa samaliya ha tambula liji lyaZambi , atumine Petulu nyi Yowano. ¹⁵Muze ejile , kana kalembela , hanga atambule shipilitu musandu . ¹⁶Kufuma hali ize wola , shipilitu musandu kuyake jile nyi kuli umwe mutu; awpapachishile mulijina lya mwene Yesu . ¹⁷Hohene Petulu nyi YOwano kana kanangika moko halyayo , nyi kutambula atambwile shipilitu musandu.¹⁸Achi muze Shimone amwene ngwe ahanyine shipilitu ha ku nangika tumbaji moko, wahele mbongo . ¹⁹Ngwenyi , '' ngwehenu nawa chiyulo , chino , hanga hali mweswe mungunangika moko jami akatambule shipilitu musandu''²⁰Petulu wambile kuli iye ngwenyi , '' mbongo jenu jikatoke hamuwika nyi yena , mumu hiwashinganyeka kuzuka chawana cha Zambi nyi mbongo. ²¹Ushi nyi chihanda chipwe chipinji ha chuma chino mumu mbunge ye kuyolokele ku meso ja Zambi . ²²Hohene likonekenenu ha uno uhuka we alikehese kuli mwene , hanji makukonekena kama muze muna yila yishinganyeka ye. ²³Mumu ngunakumono ngwe uli mu kasashisa ka usasu nyi mu malenge a uhenge.²⁴Shimone yakumbulula ngwenyi , '' ngulembelenu kuli mwene, hanga nyichimwe cha yuma yino wamba yichi keza hali yami''²⁵Muze te hashindakenya nyitachi hahanjika liji lya mwene , Petulu nyi Yowano ya hiluka ku yelusaleme , nyi kwamnbujola sango lipema ku yihunda yinji ya Asamaliya.²⁶Alyoze mungelo wa mwene wahanjikile kuli Fwilipu ngwenyi, '' katuka uye ku sule mujila yize ya puya ya kukatuka ku yelusaleme nyi kupalumuka ku Ngaza. ²⁷'' Iye yakatuka yaya . Kumanyi , umwe lunga ka Etiopya , chilolo cha kandese, weswe te heza mukuwahila ku yelusaleme. ²⁸Ha kuhiluka te kanatwama mu temba lyenyi nyi kutanga mu kanda wa mukwaminanyi Esaya.²⁹Shipilitu yamba kuli Fwilipu ngwenyi , '' kundama uye nyi temba lino ³⁰'' Fwilipu ya zomboka kuli iye , ya mwivwa kanatange mukanda wa mukwaminanyi Esaya, yamba ngwenyi, '''unanyingika chize unatange ?''. ³¹Iye wakumbulwile ngwenyi ,'' kuchi munguhasa , shina umwe mangusongwela ?''. Iye yalemba Fwilipu anyine atwame nenyi.³²Chihanda cha chisoneka chize atangile chapwile chino ngwo , '''amutwalile ngwe panga ku chishihilo, ngwe mwana panga kumeso ja mukwa kumukamba mahola kulungunga kwenyi, chocho kapakwile kanwa lyenyi. ³³Ha kumulelesa amuminyine . Upatwilo wa ululi mba lya makambulula chisemuko chenyi? mumu , mwono wenyi una sutuka hano hashi.''³⁴Ka Etiopya yamba kuli Fwilipu ngwenyi, ngunakulembe , hali lya mukwaminanyi shina hali iyemwene nyi shina hali umwe weka?'' ³⁵Fwilipu ya pakula kanwa lyenyi , yaputuka ku chisoneka chino yamwambulwila sango lipema lya Yesu.³⁶Shimbu machiya mujila , yaheta ku amwe meya mwe ka Etiyopya yamba ngwenyi, '' talenu , meya wawa . Yika yinangukwika kutambula upapachiso? ³⁷'' Fwilipu yamba ngwenyi , nyi unafulyela nyi mbunge ye yeswe , muchilita. iye ya kumbulula ngwenyi, '' ngunafulyela Yesu kilishitu mwe mwana Zambi. I ³⁸'' ye yamba yamanyisa temba yapalumuka . Nyikunjila meya , nyi Fwilipu nyi mwe linga , iye yamupapachisa.³⁹Ha kututuka mu meya , shipilitu ya mwene yamumbachile Fwilipu, ka Etiyopya kamumwene nawa , iye wayile kwenyi nyikuwahilila. ⁴⁰Alyoze Fwilipu yamuwana ku Azotuse yapalika , nyi kwambujola sango lipema ku membo eswe ndo lume ku kesaliya.

Chapter 9

¹Olyoze saulu, shimbu te machihwilijela nyi maliji akwavwisa woma wakushiha tumbaji a mwene. Wayile kuli kapilishitu munene ²nyikwita mikanda yayi kungulwila yaku Ndamaseku, hanga nyikaile nyikuwana amwe akujila, malunga chipwe mapwo, akanehe akukasa ku Yelusaleme.³Shimbu te machiya muwenyi wenyi, nyikuheta kwihi nyi Ndamashiku, susumuku kwejile pangu lyamujingulukile kukatuka mwilu; ⁴walimbukile hashi nyi kwivwa liji lyambile kuli yiye ngwo,"' Saulu,Saulu, yika wakunguhungumyona.''?⁵Saulu yakumbulula ngwenyi,''Yena yiya Mwene?'' Mwene yamba ngwenyi; " Yami Yesu, yoze unahungumyona; ⁶alyoze katuka, njila muchihunda mba makakulweza chize watamba kulinga'' ⁷nyimalunga waze endele nyi Saulu amanyine ngwe tumama, ha kwiva liji mba kamwene nyi umwe.⁸Saulu yakatuka hashi,alyoze muze alawile meso jenyi, kakahashile kumona nyichimwe; chocho amukwachile ku kwoko nyikumuneha ku Ndamaseku. ⁹Hamatangwa atatu wapwile kapuputa, kakalile nyi kunwa nyi chimwe.¹⁰Acho kwapwile umwe kambaji mu Ndamaseku jina lyenyi Ananiya. ¹¹Mwene yamba muwusolwelo, ngwenyi, "Ananiya!'' Wambile ngwenyi ''Tala yami uno, Mwene.'' Mwene yamba kuli yiye, ''Katuka, uye kutapalo lya jina ngwo Lyalulama, uye ku zuwo lya Yunda ukahuleko lunga unakatuka ku Tasu jina lyenyi Saulu, aye kanalembe. ¹²Hanamono mu usolwelo umwe lunga jina lyenyi Ananiya kaneza hanga amusayike moko jenyi amone nawa.''¹³¹⁴Mba Ananiya yakumbulula ngwenyi, ''Mwene, hingunevu kuli anji hali awu mutu, chocho alingile chipi hali asandu jenu mu Yelusaleme: nyikuno kali nyilisesa lya Asasendote akwalutwe akakase eswe waze akusanyika ha jina lye.'' ¹⁵Alyoze Mwene yamba kuli yiye ngwenyi, '' Yako, mumu yiye chikwachilo chami chakutongola kuli yami hanga akatwale jina lyami kuli akwamavungu nyi myanangana nyi ana ja Izalele. ¹⁶Mumu mungukamulweza lamba lize yiye mapalikamo hamulonga wa jina lyami.''¹⁷¹⁸Chocho Ananiya yaya, mba yanjila muzuwo. Yasayika moko jenyi hali yiye nyikwamba ngwenyi, '' Ndumbwami Saulu, Mwene Yesu yoze wasolokele kuli yena mujila mze wapwile nyi kwiza, kangutuma hanga ulaule uzale to nyi Shipilitu Musandu.'' Susumuku mumeso jenyi himuholoka yihali nyi yihali, yiye yalaula meso; yakatuka yamupapachisa. ¹⁹chocho walile watakamine. Watwamine nyi tumbaji mu Ndamaseku matangwa anji.²⁰Haze mba yambujola Yesu muma sunangonga, ngwenyi Yesu yiye Mwana Zambi. ²¹Eswe waze amuvwile alishikishile ngwo, ''Yono hiyiyeko unakonwona mu Yelusaleme eswe anakasanyika hajina lino? Heza ambate akukase atwale kuli apilishitu anene. ²²Alyoze Saulu wapwile nyi tachi, kuhyana Ayunda amu Ndamaseku hakwa lweza ngwenyi Yesu mwe Kilishitu.²³muze mwapalikile matangwa anji, Ayunda anyongene kumushiha. ²⁴Alyoze nyonga lyo Saulu walinyingikine. Ayo alayile nawa yajilo ufuku nyi mwalwa hanga amushihe. ²⁵Hazehene mba tumbaji jenyi mu ola yaufuku yamusunwisa hashi ya mbango, nyi kumuzeza mumutonga.²⁶Muze heza ku Yelusaleme,Saulu wesekele kulichinga nyi tumbaji, o eswe apwile nenyi nyiwoma, kamufulyelele ngwo kambaji. ²⁷Mba Mbalanavwe wamutwalile nyi kumuneha kuli apostolo, nyikwalweza chize Saulu amwene Mwene mujila nyi chize ahanjikile kuli yiye, nyi chize ku Ndamaseku Saulu ahanjikile nyi hamu mujina lya Mwene.²⁸Yiye wapwileno hamuwika nyikunjila nyi tuhwoka mu Yelusaleme. Wahanjikile nyi hamu mujina Mwene Yesu ²⁹nyikuhungujola a Yunda; amu Ngalasha; hindu esekele kumushiha. ³⁰Mba muze mandumbu jenyi evwile chino, ayo amunehene ku Sezeliya amutumine ku Tasu.³¹Chocho, chikungulwila cheswe chapalikile mu Yuleya, ngalileya nyi samaliya ahwinine alikolwezele; mba endele mu woma wa Mwene nyi kulembejeka chaShipiltu Musandu, che chikungwila chatohele. ³²Shimbu Petulu machipalijeka ndusu muchihunda cheswe,wejile nawa kuli atu ja Zambi asandu waze apwile muchihunda cha Lita.³³kuze wawanyine umwe lunga jina lyenyi Eneya, yoze wapwile mumuhela myaka nake, wapwile nyi kalepa. ³⁴Petulu wambile kuliyiye ngwenyi, ''Eneya Yesu Kilishitu kankuhindwisa. Katuka lulika muhela we.'' Chocho hazehene wakatukile. ³⁵Waze eswe atwamine mu Lita nyi Salome amumwene newo alumukinyine kuli Mwene.³⁶halyapwila mu Yopa mwapwile umwe kambaji jina lyenyi Tavwita (''kulyamuna ngwo Kai''). Awu pwo hanazala nyi milimo yipema nyi yitanga ya keke yize alingile ku yiswale. ³⁷Hamatangwa waze wayijile wafwile; muze amusanyihsine, amupombesele muchipatulo chenyi cha helu.³⁸Shimbu telita yapwile kwihi nyi yopa nyitumbali hamevu ngwo petulu neye kuze kwali,ayo atumine malunga aali kuli yiye,nyi kumulemba,ngwo,''tweya kama washi kuli yetwe kamda ushimbula''. ³⁹Petulu wakatukile yaya no hamuwika. muze ahetele, amukandwishile ku chipatulo cha helu, twamishi amapwo eswe amanyine kwihi nyiyiye nyi kulila, nyikumulweza yikuto nyimahina atongele kai muze apwile no⁴⁰Petulu waasele haze lya chize chipatulo, ya lyumba makungunwa, ya lemba chocho mba yalumuka yatala we mujimba, yamba ngwenyi, " Tavwita hinduka." Hazehene walawile meso jenyi, chocho yiye wamwene Petulu kanatwama. ⁴¹Petulu hazehene wamuhele kwoko lyenyi nyi kumukwachisa; muze hasanyika atu asandu ja Zambi nyi twamishi, wamuhanyine wa mwono kuli ayo. ⁴²Chino yachinyingika mu Yopamweswe nyi atu anji afulyelele Mwene. ⁴³Mba Petulu yatwama matangwa anji mu Yopa nyi lunga umwe jina lyenyi Semone, yiye mukwa kutongola.

Chapter 10

¹Halyapwila kwapwile umwe lunga mu Sesaleya ,nyi jina lya Keneliwu , kapitawu ka mukana wa maswalale uze ana vuluka ngwo wa yitalya . ²Mukwa kuhalisa , yiye mukwa kwivwa woma wa Zambi hamuwika nyi akwa zuwo lyenyi eswe , yiye wahanyine yawana kuli atu , walembele kuli Zambi matangwa eswe.³Ha wola yamuchilivwa ya mwalwa yamona zwalala mu usolwelo mungelo wa zambi kaneza kuli yiye , '' keneliwu !'' ⁴Keneliwu yali hulikila meso jenyi hali mungelo wa too nyi woma , yamba ngwenyi '' kuchi mwene?'' Mungelo yamba kuli yiye , '' kulemba che nyi kuhana che hichina zezuka ngwe chiwulwiso ku meso ja Zambi . ⁵Halyapwila tuma malunga ku Yope akasanyike Semone jina likwo ngwo Petulu . ⁶Kanamukunjika kuli umwe Semone mukwa kukotongola , kali nyi zuwo lyenyi ku sasa lya kalunga lwiji.''⁷Muze mungelo yoze wahanjikile kuli yiye hakatuka , Keneliwu kasanyikile ndungo jenyi ali muzuwo lyenyi , nyi swalale mukwa kulemesa Zambi wa kuli waze akuli waze akumuvumbika matangwa eswe . ⁸Koneliwu muze te hambulula yuma yeswe kuli ayo , yaatuma ku Yopa .⁹Muze mutangwa lya kawileho muhola yayi suho yitano . ¹⁰yiye wevwile zala wazangile kulya , shimbu lyoze machililika kulya, yiye amuhele usolwelo , ¹¹yiye yamona lilu linazuluka nyi chikwachilo chipwe chinalumuka, ngwe hina linene lineza hashi , kanalisunwisa ku mbango jiwana hashi. ¹²Muze mwapwile tushitu eswe waze akwenda nyi molu awana nyi waze akukalala hashi , nyi tujila amutetela.¹³Mba liji lyambile kuli yiye . '' katuka , Petulu , shaha ulye.'' ¹⁴Mba Petulu yamba , ''' hi chocho, mwene , kanda nguchilya kama nyi chimwe shipi hanji chaluchisa'' ¹⁵Mba liji lyejile kuliyiye cheka nawa chisuho chamuchali : '' chize Zambi hanapemesa, kanda ku chivuluka chipi .'' ¹⁶Chino chapwile katatu ; mba haze hene chikwachila chisosele mwilu¹⁷Halyapwila shimbu Petulu machi kakashana nyi wulumbwinwino wa wusolwelo uze amwene , kamanyi malunga waze atumine Koneliwu kanamana kuchikolo, te hahula kulu zuwo lya Semone. ¹⁸Atambikile nyi kuhula nyi Semone yoze avulukile ngwo Petulu , nyi kanatwamako.¹⁹Shimbu Petulu azewile usolwelo , nyiku wambile kuli yiye ngwenyi , '' taala malunga atatu kana fupu . ²⁰Katuka nyi kupalumuka uye hamwe no . Kanda wuyambashana kuya no mumu hingunaatumu. ²¹Chocho Petulu wapalumukine kuli malunga wambile ngwenyi , '' yoze nanafupu yami. chika chize nunejila?²²Ayo yamba ngwenyi , '' Koneliwu , kapitawu mukwa ululi mukwa kwivwa woma wa Zambi kaku shindakenya ku vungu lyeswe lya Ayunda, ya mwanbulwila lusango kuli kangelo musandu ja kukatuka kuli Zambi nyi kumusaka wize ku zuwo lyenyi akevwe maliji kuli yena .'' ²³Chocho Petulu wa asanyikine mu zuwo hanga atwame nenyi. Mukwacha chimene yakatuka nyi kuya no , nyi amwe mandumbu jenyi akukatuka ku Yopa yaya nemyi.²⁴Muze hikwacha anjilile mu Sesaleya . Koneliwu te kanatalatala usoko wenyi nyi tusendo twenyi se hana kunguluka.²⁵Chapwile muze Petulu anjilile muzuwo , Koneliwu wamupawijile wamu fulamanyine nyi kumolu jenyi nyikumuyila . ²⁶Petulu wamukatwishile , ngwenyi ,'' katuka! yamba nawa nguli mutu ''.²⁷Shimbu Petulu apwile nyi kuhanjika nenyi yiye wanjilile nyi kuwana atu hanakunguluka hamwika. ²⁸Wambile kuli ayo ngwenyi , '' yenu nunanyingika ngwe kuchalitele halika yunda kulifutula hanji kulyendela nyi umwe wa ku vungu likwo . Alyoze Zambi hanangulweza ngwenyi kanda wuvuluka nyi wumwe mipi hanji wa luchisa . ²⁹Keshika yingwiza nyi kuhamika nyi chimwe , keshika nejile muze . Nguna wula ayo nwangusanyikile.''³⁰Koneliwu yamba ngwenyi , '' matangwa awana a kunyima ndo ku wola yino , nyi ha wola yamu chilivwa napwile nyi kulemba mu zuwo lyami nyi ku mona lunga hanamana kumeso jami nyi hina lya mukambo lya kulejima. ³¹yamba ngwenyi , ' Koneliwu , kulembe che hanachipanjika kuli Zambi nyi ku hana che hichinapu chiwulwiso kumeso ja Zambi . ³²keshika tuma wumwe ku Yopa , akasake lunga wajina lya Semone lijina lyenyi likwo petulu . kana muzeke muzuwo lya Semone mukwa kukotongola kusesa lya kalunga lwiji. ³³Hazehene keshika ngunakatuka kuli yena nyi wakalakala hiweza . Halyapwila muze yetu eswe kuno kutali kumeso ja Zambi mukwivwa yuma yize yeswe hana kwambe kuli Mwene.''³⁴Mba Petulu wapalikile kanwa lyenyi wambile ngwenyi , '' chamwenemwene , ngunamono Zambi keshi katonde . ³⁵Alyoze mu mavungu eswe yoze wakumuvwila woma nyi kulinga wululi nyi kulinga yitanga ya wululi kakupena kuli yiye .³⁶Nunanyika maliji waze atumine kuli a Izalele , nyikwambujola sangu lipema nyi sambukila muli Yesu kilishitu , Iye mwene wa eswe ³⁷yenwene nunanyingika yuma yize yasolokele , yize yafuma nyine ndusu mu yundeya mweswen , nyikuputuka mu ngalileya chize ku wupapachiso wuze ambwolele Yoano; ³⁸Yuma yize yakutwala hali Yesu kanazale , chize Zambi anuwayishile nyi mwiku wusandu nyi tachi . yiye wendele nyi kulinga yipema nyi kuhindwisa waze eswe waze aamwesele lamba kuli lyapu , mumu Zambi wapwile nenyi.³⁹Yetu tuli yela ja yuma yize Yesu alingile , nyi muchfuchi cha Ayunda nyi mu Yelusaleme . Iye a mushihile mu kumuzezeleka ha mutondo , ⁴⁰Mba Zambi wamuhindwishile hatangwa lya mutatu wa musolwele pundu , ⁴¹Hikuli atu eswe ko , alyoze kuli yela waze Zambi wa atimgwele kushio kuli yetu twalile nyi kunwa hamwe nenyi muze te hahinduka hakachi k afu .⁴²Iye watuhele shimbi mukwambujola kuli atu nyikushindakenya chikolo ngwetu yono hana musela kuli Zambi ngaji ya a mwono nyi afu. ⁴³Kuli yiye apolofeta eswe ambile hali yiye , ku jina lyenyi mweswawo mafulyela kuli yiye makatambula ukonekeno wa milonga .⁴⁴Shimbu Petulu machihanjika wano maliji shipilitu musandu wejile hali waze eswe evwile liji lyenyi . ⁴⁵Atu eswe wazea kungalami chizavu cha akwakufulyela waze eswe ejile hamwe nyi Petulu a;ishimwokene , mumu hachawana cha shipilitu musandu yoze wazukukilele hali akwa mavungu .⁴⁶Mumu akwamavungu evwile kuhanjika mu malimi eka nyikuchichimyeka Zambi . mba Petulu yakumbulula ngwenyi , ⁴⁷umwe mahasa kukanjisa meya akupapachisa wano atu , mumu ano atu hatambula shipilitu wusandu nawa nyi? '' ⁴⁸chocho yiye wa ambile apapachise mujiina lya Yesu kilishitu . Ayo amwambile kutwama no matangwa anji.

Chapter 11

¹Muze apositolo nyi mandumbu waze apwile mu yunda yevwa ngwo akwa mavungu hatambula liji lya zambi. ²Muze petulu wejile kuyelusalema waze aku ungalami amuhangulwile ; ³ambile '' yena walyendelele nyi atu ilima nyi kulyano hamuwika!'' .⁴Alyoze petulu waputukile kulumbununa chikuma kuli ayo nyi kuchi lulika , ngwenyi l, ⁵''nguna kapwa nyi kulemba mu chihunda cha yopa , na mwene usolwelo wachimwe chikwachilo chahulumukine hashi, ngwe hina linene kana chisunwisa mwilu ku mbungo jiwana . che jile kuli yami . ⁶Nahulikilileho nawa `nashinganyekene ho. Na mwene tushitu amolu awana ahashi , ngongo tushitu aku kalala , nyitu jila amwilu.⁷Nawa nevwile liji kuli yami , 'katuka'Petulu ; shiha ulye''. ⁸Nahanjikile , 'ka hi chochoko , Mwene mumu nyi chimwe chipi hanji chaluchisa kucha njilile mukanwa lyami nyi limwe.' ⁹Alyoze liji lya ngukumbulwile nawa kukatuka mwilu , ' chize Zambi hatomesa kanda uchivuluka chaluchisa. ¹⁰'Chino chapwile katatu keshika yeswe ayi hilwishile mwilu nawa.¹¹Kumanyi hazehene kwapwile malunga atatu amanyine halutwe lya zuwo kuze twapwile ; atumine ku katuka kuli sesale kwiza kuli yami !. ¹²mwiku ya ngwambila nguye hamwe no , nawa kanda ngu yambashana hali ayo , wano mandumbu asambano ayile ha mu wika nyi yami nawa ile mu zuwo lya yoze lunga . ¹³Yatulweza chize amwene kangelo wamanyine mu zuwo lyeni . Nyi wambile ngwenyi , tumenu atu ku yoppa hanga aka hilwise simona ana vuluka ngwo Petulu . '' ¹⁴Aye makahanjika nyi yena mujimbu wuze yena maka kulamwina yena nyi akwa zuwo lye eswe'.¹⁵Muze naputukile kuhanjika kuli ayo , mwiku musandu yejile hali ayo, ngwechize hali yetu ku uputukilo . ¹⁶Ne ulukile maliji a Zambi chize ambile , Yowano chamwene mwene wa papa chishile nyi meya ; alyoze makanu papachisa nyi mwiku musandu '.¹⁷Nyingwe Zambi kahele yawana imuwika ngwe muze atuhele muze twafulyelele hali mwene Yesu kilishitu yami iya hanga ngu hamike Zambi ?'' ¹⁸Muze avwile yino yuma , kaka kumbulwile nyi chimwe , alyoze achi che mekene Zambi nyi kwamba ngwo, '' Zambi hana hana kuli akwa mavungu kulikonyekena chamwono nawa.''¹⁹Mba waze alimwangine halamba lize lya pwile hali setefano apalikile ndusu ndo ku Fonisha ,Shipule, nyi Andiyakya kuhanjika liji kuli ayuda . ²⁰Alyoze umwe amuli ayo , atu kukatuka ku Shipule nyi sayilene, ejile ku andiyakya nawa wahanjkile ku ma Nglesya , kwambujola sango lya mwata Yesu kilishitu. ²¹Kwoko lya Zambi lya pwile hali ayo ; Atu anji afulyelele kuli Zambi.²²Ma liji hali ayo ahetele ku chikungulwila mu yelusalema , nawa atumine banabase akaye ndo ku andiyakya. ²³Muze ahetele nyi kumona keke ya Zambi , wevwile chiseke nawa ya jikijisa hanga alalaminye kuli Zambi nyi mbunge jo jeswe. ²⁴mumu wapwile mutu mupema wazalile nyi shipilitu musandu nyi ufulyelo , nyi atu anji aliwezelele kuli Zambi.²⁵Banabase wayile ku tasisi akatale sawulo . ²⁶Muze amuwanyine , amutwalile kuli andiyakya . Chpwile chocho , akungulukile hamuwika nyi chikungulwila mwaka weswe nyi kulongesa atu anji. Tumbaji avulukile nyi hatangu ngwo akwa kilishitu mu andiyakya.²⁷Muli awa matangwa amwe tu pulofeta akatukile ku yelesalema nyi kuya ku andiyakya. ²⁸Umwe wa kuli ayo, Angabase lye lijina lyenyi , yakatuka kutachi ya shipilitu ngwenyi mukukapwa zala inene muchifuchi cheswe chahashi . Ayi ya solokele mu matangwa a clawundise.²⁹Mbatumbaji , ku mutu ku mutu kulita nyi ku hasa chenyi , Anyongene kutuma wukwaso kuma ndumbu ku yundeya . ³⁰Alingile chino ; atumine mbongo ku makulwana kumoko ja banabase nyi sawulo.

Chapter 12

¹Hamwaka wuze mwanangana Helonde wakwachile amwe akwa chikungulwila nyikwalinga chipi. ²Washihile nyi katana Tiyangu yayo ya Yowanu.³Nyimuze amwene ngwe chapemenene Ayuda, wawezele kukwata Petulu nawa. Chapwile ha matangwa a mbolo kuyishi ufutunwiso. ⁴Nyi muze te hamukwata, wamusele mukamenga, wamukunjikile kumbunga jiwana ja maswalale amufunge. Mumu watalile kulutwe lya chizomboka kumuneha haze kuli atu.⁵Keshika Petulu amufungile mukamenga, alyoze akwa chikungulwila amulembelele kuli Zambi nyi mbunga yeswe. ⁶Muze Helonde wambile kumuneha haze, ufuku uzewene Petulu wapwile mutulo mukachi kamaswalale wakukasa nyi malenge aali, nyi tulayi kulutwe lya pito apwile nyikufunga kamenga.⁷Kumanyi, mu ngelo wa mwene wamanyine helu lyenyi, nyi pangu lyapangukile mukamenga. Yiye walambile Petulu ha lumbu lyenyi, wamulawishile ngwenyi, ' katuka nyikawashi,' mba malenge jenyi akasunukine. ⁸Mungelo wambile kuli yiye ngwenyi, (lijichike muya we ukase haku je. Mba walingile chocho. Mungelo Yamba kuli yiye ngwenyi, zala hina lye ungukaule.⁹Mba watuhukile wamukawile. Kakanyingikine ngwenyi chino chuma chamwenemwene, chize alinga mungelo. Alyoze washinginyekene ngwenyi usolwelo ngunamono. ¹⁰Nyi muze te hapalika mukwakufunga mutangu nyi amuchali, ahetele ku chajilo cha wutale chize chatala ku limbo; chazulukile chene kuli ayo. Ayo atuhukile nyikupalika ndusu tapalo limuwika, nyi hazehene mungelo wamuhichikile.¹¹Muze Petulu halaula pundu, wambile ngwenyi, '' Halapwila ngunanyingika ngwami Zambi hatuma mungelo wenyi nyikungupulwila ku kwoko lya Helonde, nyi yeswe yize akwa Yuda apwile nyikufulyela. ¹²Muze te hanyingika chuma chino, wayile ku zuwo lya Maliya naye ya Yowanu , likwo Maku, muze anji akungulukile nyi kulemba.¹³Muze angongwelele ku pito, mwana pwo jina lyenyi Rhoda wayile nyikumutala. ¹⁴Muze anyingikine liji lya Petulu, ha kuwahilila kakazulwileko pito; wanjilile fuji nyikwambula ngwenyi, '' Petulu kanamana kuchikolo. ¹⁵Ambile kuli yiye ngwo, 'unazaluka'; alyoze walwezele ngwenyi chamwenemwene. O ambile ngwo, mungelo wenyi wamona.¹⁶Petulu wangongwele; ayo muze te hazulula, amumwene nyi kulishimwokena. ¹⁷Yiye yalahula nyi kwoko lyenyi ahole, nyikwalweza chize Mwene wanguchiza mukamenga. Walwezele kwambulwila yino yuma kuli Tiyangu nyi mandumbu. Yiye wakatukile nyikuya kweka.¹⁸Cheswe kwachile, kwapwile choji chinene hakachi ka maswalale hakutwala kuli Petulu. ¹⁹Helonde wamufupile mba kakamuwanyine, wasopesele tulayi wambile kwashiha. Yiye wakatukile ku Yundeya nyi kuya kuSesaleya, watwamine kuze.²⁰Achi, Helonde wavwile ufwatulo unji kuli A-Telu nyi A-Sedone. O ejile kuli yiye nyi mbunge yimuwika hakununa Mbeleshitu, kafufuchi ka mwanangana ka mwanangana, echile yiwanyino, mumu chifuchi cho kulya chakatukile kuchifuchi chize. ²¹Hatangwa lyakutongola Helonde wazalile hina lya mukambo lya wanangana nyikutwama hachitwamo cha upatwilo nyi kuhanjika kuli ayo.²²Atu ambile, ''ali liji lya tuzambi hilya mutuko!'' ²³Hohene mungelo wa Zambi wamulambile mumu kakahele Zambi Uhenya; amulile kuli mavuno nyi kufwa.²⁴²⁵Mba liji lya Zambi lyafumanyine. Mba muze Banabase nyi Saulu ahwishile milimo, ahilukile kukatuka ku Yelusalema yambata nyi Yowanu, likwo Marku.

Chapter 13

¹Mba muchikungulwila cha Andyaka, mwapwile amwe tu profita nyi ma longeshi. Kapwile Mbalapa, Samone (yoze anasanyika ngwo mutu mula), Lusiya wa Sailene, Manaene ( yayo ya Helonda) nyi Saulu. ²Shimbu apwile nyikulemba Zambi nyi kulitwamina kulya, Shipilitu Musandu yamba, "Nguselenu hasesa Mbalapa nyi Saulu, alinge milimo yize nasakwila.'' ³Muze halitwamina kulya, kulemba, nyi kwasayika moko jenu hali ayo, atumine⁴Mbalapa nyi Saulu azeyelele Spilitu Musandu nyi kuya ku Selusiya; kuze ahetele nyi kufwashi ya Cyprus. ⁵Muze ayile ku mbonge ya salamis, ambulwile sango lya Zambi mu yikungulwila ya Ayuda. Marku kapwile chikwashi wo.⁶Muze hapalika mweswe mu Pafose, awanyine kafufuta, ka profita wamakuli jina lyenyi Bar Jesus. ⁷Awu kafufuta nyi nguvulu,Seguse, Paulusa, yoze wapwile chikanyame. Wasanyikine Mbalapa nyi Saulu, mumumkazangile kwiva liji lya Zambi. ⁸Mba Elimase " kafufuta" (che lyalumbunuka jina lyenyi) wamuhamikine; wasekele kuchiza nguvulu ku wufulyelo.⁹Mba Saulu yoze akusanyika Paulu, hanazala nyi Shipitu Musandu, yamunonoka chikolo ¹⁰ngwenyi, ''Ena mwana wa ndyapu, hiwunazala nyi makuli nyi upi. uli mukwakole ya wululi weswe. wuchikecha kuhengesa jila yawumwenemwene ya Zambi?¹¹mba tala, kwoko lya Zambi lili hali yena, mopwa kapuputa. mwalwa uchikuwumona ha kashimbu kakehe." Hohene mbundu yaholokele hali Elimase; waputukile kupuputa kachi te atu amukwate kukwoko. ¹²Muze nguvulu hamona yize hamona yize yinakalingiwa, wafulyelele mumu wakomokene longeso lya Zambi.¹³Paulu nyi masepa yakatuka ku Pafose nyi kuya ku Pega nyi Pamufilya. mba Yowanu yahichika nyikuhiluka ku Yeslusama. ¹⁴Paulu nyi akwo akutukile ku Pega nyikuya ku Antioka wa ku Pisidya. Akuze anjilile muma sinangonge ha tangwa lya Sambata nyi kutwama hashi. ¹⁵Muze kutanga cha maliji nyi apolofita, thetekeli achikungulwila asanyikine kwamba, " Mandumbu, nyi nuli nyimaliji akujikijisa atu, hanjikenu."¹⁶Paulu wakatukile nyi kulahula kwoko; ngwenyi, '' Athu ja Isalele nyi waze akuvila woma Zambi, panjikenu. ¹⁷Zambi wa Isalele wasakwile tulamba jethu nyikwapwisa kwoka muze atwamine mu Engupta, nyikwoko lyenyi lya tachi wachijilemo. ¹⁸Hamyaka makumi awana wa fungile mu masunangonga.¹⁹Muze henyeka yifuchi shimbyali yamu Kenani, wahanyine atu jetu kuhinga chifuchi cho. ²⁰Ayi yuma yalingiwile mu myaka makulakaji awana nyi makumi atano. Hanyima lya yinoyeswe, Zambi wahele akwakuyula ndo Samuele ka pulofita.²¹Mba atu azngile mwanangana, nyi Zambi yaha Saulo mwana wa Kishi, lunga wa kuvungu lya Mbejame, kupwa mwanangana ha mwaka makumi awana. ²²Zambi yamuchizaho ha wananganan, yaneha Ndavichi kupwa mwanangana wo. Hamulonga wa Ndawichi he Zambi wanjikile ngwenyi, ' Nawanyine Ndawichi mwana wa Yesse kupwa lunga walinga mwaya mbunge yami, yoze wakulinga yize nakuzanga yiye alinge.'²³Kukatuka muli ana ja mutu yono Zambi haneha kuli Isalele Chilamwina, Yesu, chize ashikile kulinga. ²⁴Shimbu Yesu kanda achiza, yowanu wambulwile wupapachiso wa kwecha shili kuli eswe akwa Isalele. ²⁵Shimbu Yowanu wapwile nyikuhwisa milimo yenyi, wahulile, 'Nwakunyonga ngwenu yami yiya? Hiyamiko. Mba ivenu, umwe kaneza ha nyima yayami, chishi kuhasa kujitula miya ya sapato jenyi.'²⁶Mandumbu, ana ja Apalahama, nyi waze avila woma Zambi, kuli yetu kwe sango lya ulamwino hanalitumu. ²⁷Mumu waze ali mu Yelusalema, nyi myanangana jo, kakamunyingikine, yahetesa maliji ja apulofita waze akutangiwa ma Sambta eswe nyi kumupayisa.²⁸Chipwe kakawanyine mulonga wakumushahila, amilile Pilato kumushiha. ²⁹Muze hamanununa yeswe hiyinasowa mumumwayiye, amuchijile ha mutondo nyikumusa mu fuka.³⁰Alyoze Zambi wamuhindwishile ku afu. ³¹Amumwene hamatangwa anji kuli waze akatukile nenyi ku Galile ndo ku Yelisalema. Wano atu hapwa yela ku atu.³²keshika tunalweze sango lize Zambi ashikile kuli tulamba jetu ³³hatuhetesela Yetu, anajo, hakusangula mwe Yesu. Chize hichinasonewa mu Myaso wamuchali: 'Uli Mwanami, musono yami Tatenu.' ³⁴Hanamuhindwisa ku afu hanga mujimba wenyi kanda ukapola, Zambi yamba chize: 'Mungukakwaha usandu nyi kisu nashikile Ndawichi.'³⁵Keshika mu Mwaso ukwo, 'uchikatayiza Musandu we kupola. ³⁶Mumu muze Ndawichi hakalakala kulita nyikuzanga cha Zambi mu chisemuko chenyi, wapombele tulo; amupombesele hamuwika nyi tulamba jenyi nyi mujimba wenyi wapolelele. ³⁷Alyoze yoze Zambi asangwile kakapolele.³⁸Keshika nyingikenu chino mandumbu, kupalikila muli yono Mutu hanalyambulula kuli yenu ukonekeno wa shili. ³⁹Muliyiye eswe mafulyela masamba kuyuma yize shimbi ja Mose jichikuhasa kukusambisa.⁴⁰Keshika kanyamenu ha yuma yize apulofita ahanjikile ngwo muyikalingiwa kuli yenu: ⁴¹talenu, yenu akwakulelesa, pwenu akwa kukomoka nyi kunonga! Mumu ngunalingi milimo muma tangwa wano, milimo yino nuchi kayifulyela, -chipwe umwe manulweza.⁴²Paulu nyi Mbalapa ayile, mba atu echile kachi te akalongese maliji wano Sambata yinakaulaho. ⁴³Muze kulikungula chahwile, anji akuli Ayuda nyi waze akwakwalumuka akawile Paulu nyi Mbalapa, ahanjikile kuli ayo nyikwajikijisa kukola mu keke ya Zambi.⁴⁴Ha Sambata yakawileho, chihunda cheswe ejile nyikwiva malaji a ⁴⁵Zambi. Muze A-Yuda hamona mbunga ja atu, avila kole nyikuputuka kuhanjika maliji api nyi kumutuka.⁴⁶Mba Paulu nyi Mbalapa ahanjikile nyitachi kwamba, "'Chatamba liji chitangu kulyambulula kuli yenu. muze nwalizangile nyikwamba ngwo nwatelele mwono wamutolo, talenu, tunayi kuli akwamavungu. ⁴⁷Mumu Zambi hatulweza, kwamba, 'Nanupwisa kupwa pangu lya akwamavungu, kwamba nunehe ulamwino ku masongo achifuchi.'''⁴⁸Muze akwamavungu avwile chino, apwile nyisambukila nyikusakwila Zambi. Waze anji atongwele kumono afulyelele. ⁴⁹Maliji a Zambi ayile kuyifuchi yeswe.⁵⁰Mba Ayunda akapwile pichi ja mapwo apwile nyikumana kanawa nyi malunga ja muchihunda. Avundwile kumwesa lamba cha Paulu nyi Mbalapa nyi kwambila haze lya chifuchi chize. ⁵¹Mba Paulu nyi Mbalapa alikukumwine fufuta kumolu ha ayo. Keshika ayile ku chihela cha Ikoniyuma. ⁵²Tumbaji apwile nyi sambukila nyi Shipilitu Musandu.

Chapter 14

¹Kwapwile wola yimwe mu Ikoniu yize Paulu nyi Mbalapa a jile hamuwika mu sunangonga ya Ayunda nyi kuhanjika mu jila yalingishile ngwo chizavu chinene cha A yunda nyi cha Anglesya kufiulyela . ²Mba Ayunda waze kononokene avundwile yishinganyeka ya kwa mavungu nyi kwalumbulula ha kutwala kuli mandumbu.³⁴Atuyamine hazehene shimbu linene nyi kuhanjika liji lya mwene nyi ngolo , muze aahele shindakenyo hali lya keke. kalingile ayi mukutahijisa yilayi nyi yipekesa kuli ngiwa kumoko ja Paulu nyi Mbala pa . Mba atu amu limbo ahandunukine ; amwe kapwile kusali lya Ayunda , amwe kuli tumbaji.⁵Eswe akwa mavungu nyi Ayunda { hamuwika nyi makulwana jo} azangile kwa yanjisa nyi kwasa mawe , ⁶Mba o muze achinyingikine , achinyine ku laikoneya membo ja ku Lisitila nyi Ndebe nyi kuchifuchi cha pwile hakamwihi , ⁷kuze ambujolele sango lipema .⁸Ku Lisitila kwatwamine umwe lunga , wahona ngolo mumolu jenyi , chitonji kufuma mujimo lya naye kanda edaho. ⁹yono mutu wevwile Paulu kanahanjika . Paulu yatala meso jenyi hali yiye nyi kumona ngwo kapwile nyi ufulyelo wakumuwuka . ¹⁰yamba kuli yiye nyi liji lyahelu , '' katuka nyi moluje.''chocho wakatukile yatumbuka nyi kwendangana.¹¹Muze mbunga ya mwene chize Paulu alingile ambile nyi maliji ahelu , kuhanjika muliji lya Likaoniya ,'' mba Zambi hapwa ngwe atu nyi kwiza kuli atu. ¹²Asanyikine Mbalapa ngwo , '' yupita , nyi Paulu ngwo Mekulite mumu wapwile mukwa lutwe kuhanjika . ¹³Sasendote wa yupita wapwile nyi tembele haze ya limbo , wanehene ngombe nyi yipangula ku yikolo; yiye nyi mbunga afupile kulambula chitapo.¹⁴Mba muze tumbaji , Mbalapa nyi Paulu , acivwile apulile wuzalo wo nyi kuya washi mu mbunga , nyi kulila ngwo, ¹⁵'''malunga yika munalingila yino yuma?. Nyi yetu tuli atu , ngwe yenu . tunambulula sango lipema ngwetu nwalumuke nyi kwecha yilinga yipi nyi fulyela muli Zambiwa mwono watangile malilu , hashi , kalunga lwiji , nyi yeswe yize yapwamo . ¹⁶Hayisemuko yize hiyinapalika , watayijile mavungu eswe kwenda mu majila jo.¹⁷Mba chipwe , kalihichilile iye mwene kwaku hona chela , te walingile yipema nyi kunwaha vulu kutatuka mwilu nyi tukweji twa mihiko , nyi kuzalisa mbunge jenu nyi kulya nyi uwahililo .'' ¹⁸Chipwe ambile wano maliji , Paulu nyi Mbalapa hindu chapwile chikalu kukanjisa mbunga kwalambula chitapo.¹⁹Mba Ayunda amwe afumine ku Andiyaka nyi Ikoniu ejile nyi nikukununa mbunga . Amwashile mawe Paulu nyi kumukokela haze ya limbo , nyi kunyonga ngwo hafwa. ²⁰Muze tumbaji hamujinguluka , wakatukile nyi kunjila mu limbo . Tangwa ,lya kawileho wayile ku Ndevwe nyi Mbalapa²¹Muze hambulula sango lipema muze mulimbo yalumuna atu aji kupwa tumbaji , yahiluka ku Lisitila , ku Ikoniu , nyi ku Adiyaka . ²²Aputukile kujikijisa myono ya tumbaji nyi ku akwasa ngwo atwalilile nyi mu ufulyelo, nyi kwamba ngwo, '' tukanjile mu wangana wa Zambi kupalikila mu lamba linene ''.²³Mba muze te haatongwele makulwana muyikungulwila yeswe , nyi kulemba nyi kuhona kulya , aakujikile kuli Mwene , yoze te hanamufulyela . ²⁴Apalikile nyi Piseteya nyi kwiza mu Pamafwila . ²⁵Muze hahanjika liji mu Peleji , ayi ku Atalya . ²⁶kuze endelele mu ulungu ku Adiyakya , kuze aakunjikile kulu kU vumbi lya Zambi ha milimo yize te hayimanuna .²⁷Ahetele mu Adiyakya nyi kuku ngulula nyi kwakungulwila hamuwika , alumbunwine yuma yeswe yize Zambi alingile pito lya ufulyelo kuli akwa mavungu . ²⁸Atwamine shimbu linene nyi tumbaji.

Chapter 15

¹Amwe atu aku yundeya ejile ku Andiyoka nyi kulongesa mandumbu , ngwo, '' shina manupwisa ngalami nyi kulita nyi ndako ya Mose , kunwahashile kuzuka ulamwino.'' ²Keshika te Paulu nyi Mbalanambe halimika no chikolo nyi kulihangujola no. Mba Paulu nyi Mbalanambe , nyi amwe akwo akulii apositolo nyi makulwana ha chino³Keshika se chikungulwila hakwa tuma , ya apalika ndusu mu chifuchi cha fwenishiya nyi samaliya nyi kwambulula kwalumuka cha akwa mavungu . Mandumbu eswe ye evwile wuwahililo unene. ⁴Muze te haheta mu yelusalema a kwa chikungulwila ya asambilila hamwe nyi apositolo nyi makulwana , ayo yambulula yuma yeswe yize Zambi hanalingi no.⁵Alyoze amwe akwa kufulyela , a ku mbunga ya Afwaliseu a manyine nyi kwamba ngwo, '' chatamba ku apwisa ngalami nyi kwamba akalame shimbi ja Mose ' ⁶'' Mba apositolo nyi makulwana a kungulukile mukusopa chuma chino.⁷Muze te hikwapwa mbandanga yinene , Petulu yakatuka ngwenyi , '' mandumbu yenu nunanyingika chize ku matangwa a kunyima Zambi wangutongwele yami hakachi kenu , hanga ku kanwa lyami akwa mavungu akevwe liji lya sango lipema , akafulyele''. ⁸Zambi mukwa kunyingika mbunge yashindakenya nyi ku aaha shipilitu musandu , chizechene ngwo kuli yetu. ⁹Kapwishile kulipalika hakachi ketu nyi ayo, alyoze wapemesene mbunge jo ku ufulyelo.¹⁰Keshika halyapwila kuchi te muneseka Zambi , mukusa kanga ha koota ya tu mbaji yize chipwe tulamba twetu chipwe yetu kutwahashile kumbata ? ¹¹Alyoze tuna fulyela makatulamwina ku vumbi lya Mwene Yesu chizechene ngwe ayo nawa.''¹²Chizavu cheswe ahole kulungunga, muze apanjikile kuli Mbalanabe nyi Petulu shimbu ambulwile ha kutwala ku yilayi nyi yipekese yize Zambi kana lingi kakachi ka akwa mavungu ku moko jo.¹³Muze hahola ku hanjika , Tiyangu yakumbulula , ngwenyi,'' mandumbu , ngwivwenu. ¹⁴Semone kanambulula ngwe Zambi hatangu hatala kuli akwa mavungu mukuchiza amwe hakachi ko umwe muyachi ha jina lyenyi.¹⁵Mba chino nawa chinalite nyi maliji ja apulofeta , ngwe hichina sonewa ngwo , ¹⁶kulutwe lya yino yuma mungu ka hiluka mungu katungula mbalaka ya Ndawich yiye hinapuzuka mungukayimika nawa, ¹⁷hanga masalila ja atu akafupe Mwene , nyi akwa mavungu eswe waze hali ayo jina lyami amuhiluka.' ¹⁸Chino chocho anambe mwene , yoze wakulinga yino yuma yeswe kuyinyingika chize ku myakulwila.¹⁹Keshika , ngunapatula ngwami kanda tu pinjisa waze akwama mavungu mate wulukila kuli Zambi . ²⁰Alyoze tu sonekenu mukanda kuli ayo hanga kanda akwata ku luchisa wa mahamba , nyi ku utanji , nyi ku tushitu akuhonda, nyi ku manyinga . ²¹Chize kuyisemuko ya shakulu mumembo eswe Mose kali nyi waze akumwambujola nyi kumu tanga mu mu sunangonga ha masambata eswe.''²²Apositolo nyi makulwane , nyi chikungulwila cheswe , hohene chapemene kusakula malunga hakachi ko mukwatuma ku Andiyoka . Atume Yunda jina likwo Mbalasavwa nyi Sayila akwa lutwe hakachi kama ndumbu , ²³''asonekene mukanda kumoko jo, kukatuka kuli Apositolo, makulawna , nyi mandumbu , kuli mandumbu waze ali hakachi ka akwa mavungu ku Andiyaka nyi Seliya , nyi Selishiya ngwetu mwoyo wenu!²⁴Mumu hitunevu ngwo amwe malunga kanakatuka muliyetu , alyoze kulwahele poko nyi yimwe , hananupikala nyi maliji nyi kutu mbula mbunge jenu ngwo chanutamba kupwa ngalami nu kafunge shimbi . ²⁵Se hitwa litesa nyi mbunge yimuwika, keshika chinatiupena, kutongola malunga nyi kwatuma kuli yenu hamwe nyi Mbalanambe nyi Paulu waze tuna azange chikolo , ²⁶mwono wo hanause ku utoji hajina lya Yesu kilishitu Mwene wetu.²⁷Keshika yetu hitwatuma Yunda nyi Sayila, waze makanwambulwila yuma yinoyene nyi ma kanwa ajo . ²⁸Se china peme shipilitu wusandu nyi yetu nawa ngwetu kuchalitele kunu twika chiteli chilemu kuhyana yino yuma chanutamba kulinga , ²⁹ngwetu ehukenu ku yuma yize ana lambula kumahamba , nyi manyinga , nyi kuli tushitu a kuhonda , nyi ku utanji . Nyi munulifunga kuyino yuma muchipwa kanawa kuli yenu . Twamenu kanawa.''³⁰Keshika , muze ashikile , apalumukine ku Adiyakiya ; muze te ha kungulula chizavu, yaakunjika we mukanda . ³¹Mba muze te hatanga, yawalila chikolo ha kwivwa kulembeleka chize . ³²Yunda nyi Sayila se nawa ayo apolofeta , yashinjila atu nyi maliji anji nyi kwatakamisa.³³Muze ha twamako shimbu, mandumbu yashika nyi sambukila yahilika kuli waze a atumine. Alyoze chapemenene Sayila kutwamako . ³⁴Alyoze chapemenene Sayila kutwamako. ³⁵Alyoze Paulu nyi Mbalanambe yanyongonona kutwama mu Andiyakiya, nyi kulongesa nyi kwambujola liji lya mwene { hamwe nyi akwo anji nawa}.³⁶Kulutwe lya matangwa Paulu yamba kuli Mbalanabe , '' tuhilukenu nyi kumeneka mandumbu jetu mu membo eswe muze twambujoleleliji lya mwene, tukatale chize anapu. ³⁷'' Mbalanambe wazangile kuya kamwe no nyi yowano yoze anambe ngwo mako. ³⁸Alyoze Paulu kachi nyongene chipema kuya nyi Mako, yoze wa elukile nyi kuhiluka kunyima ku Pamafwiliya mumu kayile no kulutwe mu milimo.³⁹Keshika kwapwile kuli hangujola chinene , chocho Paulu nyi Mbalanabe yalihandununa umwe kuli mukwo , nyi Mbalanabe wayile nyi Mako nyi kuya mu ulungu ku Shipile . ⁴⁰Alyoze Paulu ya sakula Sayila yakatuka , ku vumbi lya mwene se mandumbu amukunjikile. ⁴¹Yiye yapalika ndusu mu Seliya nyi Selishiya, nyi kutakamisa yikungulwila.

Chapter 16

¹Paulu yaheta ku Ndevwe nawa nyi ku lisetila , kwapwile kambaji jina lyenyi Timoteu kuze , mwana wa umwe pwo ka y Yunda mukwa ku fulyela , Alyoze tato ka Ngelesya . ²Yamu shindanya kuli mandumbu mu lisetila nyi Ikonu. ³Paulu yanzangile kuya hamwe nenyi , mba yamupwisa ngalami mumu hali Ayunda waze apwile kuze , mumu atu eswe te kananyingika ngwo tato ka Ngelesya.⁴Shimbu machipalika mu membo , ya akunjika ndo ongo jize te hapatula apositolo nyi makulwana ku yelusaleme akajifunge . ⁵chocho yikungulwila yatakamine mu ufulyelo yokele tangwa ha tangwa.⁶Paulo nyi ako kapalikile ndusu muchifuchi , Fwijya nyi Ngalasha se shipilitu musandu hakanjisa kwambujola lye lizhi mu Aja. ⁷Hakuheta ku Mishya , yeseka kuya ku Mbitinya alyoze shipilutu wa Yesu katayijileko. ⁸Muze ahyanyine Misha yapalumuka ku Tile.⁹Usolwelo wasolokele kuli Paulu u fuku ; kwapwile lunga waku masendonya ukatukwase.'' ¹⁰Muze Paulu wamona usolwelo, twafupile kuya kuma sendonya nyi ku nyonga ngwetu Zambi hatu tambika kwambujola sango lipema kuli ayo.¹¹Keshika nyi kukatuka ku tile , twendele mu ulungu pundu ku samotala shiya , nyi muze hikwacha twendele ku Nyipole . ¹²katu kukuze twaile ku Fwilipu , lye mnalyo limbo linene lya chihanda chize cha chifuchi cha masendonya , nyi njize Aloma yilemu twanyongonwene mulimbo lize matangwa anji. ¹³Hatangwa lya sambata twatuhikile haze lya chjilo cha limbo nyi kuya kusesa , lya lwiji kuze apwile nyi kuya kulemba . Twatwamine twahanjikile kuli mapwo waze akungamineko.¹⁴Mba umwe pwo jina lyenyi Lindiya , mukwa kutalikila mahina aufungo wakulimbo lya Tayitila , mukwa kuwayila Zambi katwivwile . Mweene kazulwile mbunge yenyi kupanjika kuyuma yize ahanjikile paulu. ¹⁵Muze te hamupapachisa nyi akwa zuwo lyenyi , kalyumbile , kuli etu ngwenyi , '' kachi unangumono wamwene mwene kuli mwene , njilenu muzuwo lyami. '' nukatwamemo mba watukokesele etu.¹⁶Shimbu kanda , mutuchiya kuma kwaku lembela , umwe mwanapwo nyi shipilitu yamunanyi nyi yetu. Yoze wamyesele myata jenyi upite unji hakuhanjika nyi munanyi. ¹⁷Yoze mwana pwo kanakaula ha nyima lya Paulu nyi yetu , yakokoluka ngwenyi, '' wano atu e ndungo ja Zambi . Waze akunwambulwila jila lya ulamwino . '' ¹⁸Chino yachilinga matangwa anji . Mba Paulu kevwile chikulikuli chikolo nyiye , yateuluka kulimwe shipilitu mupi ngwenyi, '' ngunakwambe mujina lya Yesu kilishitu ngwami tuhuka muli iye .'' Iye yatuhuka wola yizeyene.¹⁹Alyoze muze myata jenyi hamona kutalatala cha upite wo hichahwa , yakwata Paulu nyi Saila o ya ambulumwina ku chitando kumesa akwa kuyula . ²⁰Muze te ha aneha kuli tupitau , yamba ngwo, '' wano Ayunda kakupinjisa chikolo limbo lyetu. ²¹Kakwambujola ndako jize kujalitele nyi shimbi jetu tu jitambule chipwe kujilinga ngwe A loma''.²²Mbunga ya katukile Paulu nyi Silasa ; tupitau ya atokola mahina jo yamba alambe nyi mbwechi. ²³Muze te ha lamba chikolo , ya ambila muzuwo lya ususu nyi ku hana shimbi kuli kalayi afunge kanawa . ²⁴Muze atambwile shimbi ino , yambila mu zuwo lya muchima nyi kuyikila molu jo mu kuul.²⁵Halyoze ha muchima ufuku Paulu nyi Siila kapwile nyi kulemba nyi kwimba myaso ya Zambi , nyi funge akwa yapanjika . ²⁶susumuku yikupwa minyiko yinene , fundamentu ya zuwo lya ususu yanyikine ; mapito eswe haze hene ya zuluka , ma kana ja eswe yiya echa.²⁷Kalayi ha kukasumuka ; mutulo yamona mapito ja zuwo lya ususu a kwazuluka; yatomona katana kenyi yamba kuli shiha mumu kanakamona ngwenyi , funge hazomboka . ²⁸Alyoze Paul;u yakolomoka , ngwenyi ,'' kanda ulilinga , mumu, yetu eswe muno mutuli.''²⁹Kalayi yeta lutemo yanjila fuji , nyi kuchikima , yafulamana kumeso ja Paulu nyi Saila , ³⁰ya neha haze yamba ngwenyi, ''ma lunga , kuchi changutamba kulinga hanga nguwane ulamwino ? ³¹O yamba ngwo , '' fulyela mwene Yesu , mba kumakaku lamwina , yena nyimuka zuwo lye.''³²O yahanjika kuli iye liji lya mwene , nyiku waze eswe apwile mu zuwo lyenyi . ³³Iye yatwala ola yizeyene yaufuku yasanyisa mijiji yo , mba yamupapachisa iye nyi akwa jiko lyenyi eswe hazehene. ³⁴Alyoze muze anehene Paulu nyi Saila muzuwo lyenyi nyikuneha yakulya kuli ayo , yalikwiza hamwe anji akwa zuwo lyenyi eswe te hafulyela Zambi.³⁵Muze mukwacha , tupitau yatuma sayeta , ngwo , '' tusulawano atu.'' ³⁶Kalayi yambulula maliji ano kuli Paulu ngwenyi, tupitau hatuma hanga tunutusule. keshika halyapwila tulhukenu kama, nukatuka nyi sambukila.''³⁷Alyoze Paulu yamba kuli ayo ngwenyi ,''etu tuli A-loma hanatulambe kumeso ja atu eswe shimbu kutushi chitela nyi kutumbila mu zuwo lya ususu . Halyapwila kana tumbila haze ku tenga nyi? ka wate ! alyoze eze ayo ene atutusule.'' ³⁸Sajetu yambulula maliji ano kuli tupitau, muze evwile ngwo Paulu nyi Saila akwa Loma , o evwile woma . ³⁹O tupita yeza nyi kulyumba kuli ayo muze te haneha haze , yalyondela hanga akatuke mulimbo⁴⁰Paulu nyi Saila yatuhuka mu zuwo lya ususu yanjila muzuwo lya Linda . muze paulu nyi Saila mba muze te hamona mandumbu , yalembejeka kutuhuka mu limbo

Chapter 17

¹Muze hapalika mu Afwilpoli nyi Apolonya , kahetele ku Tesalonika , kuze te kwatwama sunangonga ya Ayunda . ²Paulu , kulita nyi ndako yenyi , wayile kuli ayo , mba hama sambata atatu yahanjika kuli ayo ku yisoneka .³Kapwile nyi kwazulula yisoneka nyi kwa lumbunwina pundu chize kilishitu makayanda nyikuhinduka mukachi kawafu . yamba , '' yono Yesu ngunanwambulwila yiye kilishitu ,'' ⁴Amwe Ayunda yalifutula nyi hamuwika nyi Paulu nyi Sayila , kuselako nyi punga yinene yakwa Angelesiya , anji mapwo akwa lutwe.⁵Alyoze A yunda akuhona kufulyela , muze anakevwa ukwa, yakungulula amwe malunga yimgulungulu akuyitanda , yakunguluka punga hamuwika , yaneha yunda mu limbo . Nyi kupupa zuwo iya yasone, yafupa kuneha Paulu nyi Sayila hazevulya atu . ⁶Muze kakawanyineko , yambulumuna yasonnyi nyi mandumbu jenyi yawatwala kumeso awa kuyula amu limbo , yalila, '' wano malunga kanalumiuna chifuchi heze kuno nawa . ⁷wano malunga yasonyi atambula kanalimiki nyi shimbi ja sezale ; kanahanjika ngwo kuli mwanangana mukwo Yesu.''⁸Yavundwile mbunga nyi makulwana akwa kuyula a mu limbo evwile awano maliji . ⁹muze atambula chifungo kuli yasone , yawatuwisa.¹⁰Wuzewene wufuku mandumbu yatuma Paulu nyi Sayila ku Mbelya . Muze anaka heta akuze , kanakaya mu sunangonga kuli a Ayunda . ¹¹Ayo atu kapwile apema mu manyonga kuhyana aku Tesalonika , mumu kanakatambula liji nyi mambuge jo, nyikuhengujola mu yisoneka tangwa ha tangwa nyi kumona nyi ngwe chenacho yina kapwa. ¹²Chocho anji yafulyela hamuwika , nyi Angelesiya alemu anji mapwo nyi malunga .¹³Alyoze muze Ayunda aku Tesalonika hanyingika ngwo Paulo kanambujola liji lya Zambi ku Mbelya , ayileko hawa nyi kuvundula nyi kupinjisa mbunga . ¹⁴hohene , mandumbu jo yatuma Paulu kuya ku kalunga lwiji mba Sayila nyi Timoteu yatwama kuze kwene . ¹⁵Waze atwalile Paulu yamuhetesa ndo ku limbo lya Atene. haze amuhichika Paulo , yatambula shimbi ja Sayila nyi Timoteu ngwo akeze nyi kumuwana nyi kawashi.¹⁶Shimbu Paulu washimbwilile mu Atene , shipilitu yenyi yakasumukine muli yiye hakumona limbo lina zale nyi mahamba . ¹⁷Keshika yahanjika mu sunangonga kuli Ayunda nyi akwa kuwayila ja Zambi , nawa nyi mu yitanda nyi waze apwileko .¹⁸Alyoze amwe a kuli akwa mana jo Epikulya nyi A sitoyiku yahamika nenyi. Amwe yamba ngwo , yono mukwa kumbambula yika mamba ? akwo yamba ngwo , '' kanasoloka ngwe umwe yoze wakusanyika atu ngwe akawule tu zambi , mumu wambujolele sango lya Yesu nyi kuhinduka .¹⁹Yamu mbata Paulu nyi kumuneha ku mulundu wa male, ngwo , '' tulweze kama longeso lino lyaha lize unakapwa nyi kwambujola ? ²⁰Mumu unanehe yimwe yuma yakututungumwisa ku matwi jetu . Keshika , tunazange kunyingika muze yino yuma yinalumbunuka,'' ²¹{Nawa eswe Aatene nyi ngeji waze anatwameko kanakapwa nyi kuhwishila shimbu yo mukwambujola nyi kwivwilila yuma yaha}²²Mba Paulu yamana hakachi ka mulundu wa mawe yamba ngwenyi, '' yenu malunga A atene ngunamono ngwe yenu mwahyana kuwayila mujijila yeswe. ²³mumu muze napalikilenga nyi kutala ha makombelelo jenu a kuwayila, nawanyine chilumbilo nyi chisoneko chino , '' kuli Zambi yoze twamunyingikine'' Keshika kunwanyingikine yoze mwakuwayila , mwehamo ngunakambujola kuli yenu.²⁴Zambi yoze watangile chifuchi nyi yuma yeswe yilimo , mumu yiye mwene wa lilu nyi hashi , kashi kutwama mu matembele a kutunga nyi moko . ²⁵Kashi kumulingila nyi moko ja atu , ngwe kanazange imwe , chocho yiye mwene wakwaha atu mwono nyi shipilitu nyi yuma yeswe.²⁶Kukatuka kuli mutu umuwika yiye watengele atu eswe a chifuchi cha hashi , se wafunjikile miyako yo yize asele kushi nyi manjiza ja yihela yo . ²⁷Hanga afupe Zambi nyi kulyumba kama kuli yiye nyi kumuwana . shimbu katwamine kusuku nyi mweswe wa kuli yetu.²⁸Mumu muli yiye nyi mwono nyi kwenda nyi kupwa chetu , ngwe amwe a muli yenu akwa kusoneka myaso anambe ngwo n, '' mumu yetu tuli nawa ana jenyi. ²⁹Keshika , tuli ana ja Zambi , kuchatutelele kushinganyeka uzambi ana lifu nyi olu , hanji palata , hanji liwe kaponya wa kwola nyi manyonga ja atu.³⁰Keshika Zambi myaka ya kwalajala hana lehumikiza nayo , chocho kakwamba atu eswe kweswe kweswe kulikonekena. ³¹Mumu hana lulika tangwa limuwika lize ma kapatwila chifuchi mu ululi kuli mutu yoze hana tongola . Zambi hana hane chinyingi cha yono lunga kuli mweswe ha kumuhindwisa iye muli afu.³²Muze malunga akuchihunda cha ku Atena hevwa ha uhindukilo wa afu , amwe a muchimbungwine Paulu ; mba amwe yamba ngwo, '' mutu kakwivwilila nawa hayino yuma wola yeka .'' ³³Muze te mba Paulu yakatuka mukachi ko . ³⁴Malunga amwe yeza nyi kulichinga kuli iye nyi kufulyela , kusoko nyi Ndauseu wa ku male , nyi pwo walijina lya Ndamalisi nyi akwo hamwenio.

Chapter 18

¹Muze yino yuma hiya palika pawulu yakatuka ku atene nyi kuya ku kolindu . ²kuzekwene yaliwana nyi umwe ka yunda jina lyenyi Akwila , ku mahyo ku Ponta , yoze wakatukile hapwila ku Italya nyi mukwo pwo Pulishila , mumu te kulautiu hahana shimbi kuli a yunda eswe akatuke mu Loma. Pawulo yaya kuli ayo, ³mba mumu mulimo wo umuwika , wa twamine no nyi kuzata, mumu apwile akwa ulangaji umuwika wa kutanga mbalaka.⁴Chocho paulu wapwile nyi kunyonga no ha sambata yeswe ,nyi kweseka kuununa eswe a yunda nyi a A-Nglessia . ⁵Muze Sayila nyi Timoteu hakatuka ku mesendonya , paulu wali hanyine chikolo mwene mu liji , nyi kuhondangana nyi kwambujola kuli A- yunda ngwenyi Yesu mwe Kilishitu. ⁶Mba A-yunda amu hamikine nyi kumutuka iye , Paulu ya kukumuna uzalo wenyi hali ayo nyi kwalweza ngwo , '' manyinga zhenu akapwe hamitwe yenu yenwene; ami nguna tomo. Kukatuka musono ami ngunayi kuli akwa mavungu''.⁷Wakatukileko kuze apwile wayile kuzuwo lya Titu Jusito , mutu mukwa kuvwila woma Zambi . Zuwo lyenyi lya pwile kuka mwihi nyi Sunangonga. ⁸Alyoze kilisipu, tetekeli wa sunangonga , wafulyelele muli mwene , hamuwika nyi eswe amu zuwo lyenyi; nyi anji a mu kolindu waze evwileko nyewo a fulyelele nawa apapachishilwe.⁹Mwene yamba kuli Paulu nyi ufuku mu usolwelo , '' kanda wivwa woma, mba hanjika kanda uhola. ¹⁰Mumu nguli nyi yena , wakuhi makulinga chipi yena, mumu nguli nyi atu anji muno mu chihunda.'' ¹¹Paulu watwamine no mwaka nyi tukweji atanu nyi kashi , nyi kulongesa liji lya Zambi hakachi kayo .¹²Mba muze Ngaleu hapwa nguvulu wa Akeyo , Ayunda yamumanyina nyi liji limuwika nyi manyonga amuwika chochoPaulu yamune kuchi twamo cha upatwilo, ¹³yamba ngwo , '' yono lunga kakushinjila atu kuwayila Zambi chize china lihichika nyi shimbi''.¹⁴Muze te Paulu hima hanjika Gaseu yamba kuli Ayunda , '' yenu Ayunda , nyingwe chapwanga chipi chipwe hanji mulonga wa chitanganyanyi, kachi chngutamba kuli humikiza nyi yenu. ¹⁵Shimbu wano hapwa maliji nyi ma jina nyi shimbi jenu , kwisenu yenwene . Chazangile kupwa mukwa kusopa hali jino pande.''¹⁶Ngaleu ya huma ku chitwamo cha upatwilo. ¹⁷O eswe akwachile sosetene, mukwa kuyula shinangonga , nyi kumulamba kulutwe lya ngunja. Mba Ngaleu ka kayisele mana yeswe yize alingile ayo.¹⁸Paulu ,muze hatwama matangwa anji , wahichikileko mandumbu jenyi wayile nyi ulungu ku Silya nyi Pulishila nyi Akwila . Muze kanda akatuka muzazu yawato , senkeliya , watawile mutwe wenyi mumu hachilakenyo chize apwile nacho. ¹⁹muze ha heta ku Efwesu , Paulu yahichika Pulishila nyi Akwila kuze kwene , mba mwene yaya yanjila musinangonga wa shinga nyekele no Ayunda.²⁰Paulu a muhulishile kutwama no kawola kasuku , yali tuna . ²¹Muze hima katuka kuli ayo, yamba ngwenyi , '' muka hiluka kuli yenu nawa nyi Zambi mwene mapala.'' Yakatuka ku Efwesu mu ulungu .²²Muze Paulu haheta ku sezaliya , wakandukile nyi kumeneka chikungulwila cha Yelusaleme nawa yapalumuka nyi ku Adiyakya. ²³Muze hambilako wola kuze, Paulu watukile nyi kuya ndusu mu limbo lya Ngelesha nyi Fwiya nyikutamisa tumbaji eswe.²⁴Ka yunda umwe wa jina lya Apolu , wasemukinyine ku Alekizandula , wejile ku Efwesu. Wapwile mukwa kulongoloka mu kuhanjika nyi muku nyi kunyingika isoneko. ²⁵Apolu wapwila wakufumbiwe mu kulongesa uma ya mwene . Muka kuzangumyoka mu shipilitu , wanyingikine kuhanjika nyi kulongesa pundu yuma yakutwala kuli Yesu , mba wanyingikine wika upapachiso wa yowano . ²⁶Apolu yaputuka kuhanjika nyi hamu sinangonga . Mba Pulishila nyi Akwila muze hamwivwa , ya mumbata kulumbu nyi kumulumbulwila mpundu jila yaZambi.²⁷Muze a halile kuya ku A keya, mandumbu ya mukwasa, yamusonekena mukandAa ku tumbaji mu Akeya hanga amutambule. Muze haheta , wakwashile waze afulyelele ku wana. ²⁸Apolu wakumikije chikolo a yunda kumeso ja atu eswe, nyi kwalweza ku yisoneko ya ngwenyi Yesu mwe Kilishitu.

Chapter 19

¹Shimbu Apolu te uchili ku Kolindu, Pauluwapalikile ndusu muyifuchi yeswe ya kutunda, wahetele ku Efwesu wawanyine amwe tumbaji. ²Wambile kuli ayo ngwenyi, ''Nwatambwile Shipilitu Musandu muze nwafulyelele nyi? Ngwo ''ka, kutwakavwile ha Shipiliyu Musandu.³Yiye wambile kuli ayo ngwenyi, ''Kuchuma chika anupapachishile? O ambile ngwo, ku upapachiso wa Yowanu. ⁴Paulu wambile ngwenyi, ''Yowanu wapapachishile nyi upapachiso wa kulikonyeka, nyi kwamba kuli atu, akafulyele yoze meza kunyima yenyi, mwenawo, Yesu.''⁵Muze avwile chino, apapachishiwile mu jina lya Mwene Yesu. ⁶Mba paulu yasayika moko jenyi hali ayo, Mwiku Usandu wejile hali ayo; ahanjikile mu malimi, nyi kwaula sango. ⁷Malunga eswe apwile ngwe nyi aali.⁸Yiye wanjilile mu sunangonga, wahanjikile nyi hamu ha tukweji atatu, kuhanjika kuli ayo, nyi kwakununa hakutwala ku wanangana wa Zambi. ⁹Alyoze muze amwe akalile kwononokena, aputukile kuhanjika chipi ha jila yino kumeso ja chizavu, wakatukile kuli ayo nyi kumbata tumbaji, nyikuhanjika nyi atu tangwa hatangwa mu shikola ya Telanu. ¹⁰Chino chapwile ha myaka yali, chocho waze eswe apwile Eshya evwile liji lya mwene Yesu, nyi A-Yuda nyi A-Ngelesshya¹¹Zambi walingile yipupu yinene ku moko ja Paulu, ¹²chocho wachijile ku mujimba wenyi yitambala hanji mapunyu, ayitwalile nyikuyisa hali mweji,nyi misongo yaakayukile, nyi yizulye yipi yatuhukile muli ayo.¹³Mba amwe akuli Ayunda endele mufwashi yize. Asanyikine ha jina lya Mwene Yesu kachi te apwe nyi tachi jakutuhwisa mahamba muze ambile, ''Kupalikila muli Yesu yoze Paulu anambulula, nakwambila kutuhuka.'' ¹⁴Ka Yunda kasasendote mukwalutwe jina lyenyi Sevwa , wapwila nyi ana shimbyali apwile nyikulinga chino.¹⁵Alyoze Shipilitu waluchisa yakumbulula, ''Yesu nguna munyingika, nyi Pualu nguna munyingika; mba ena yena yiya?'' ¹⁶Yoze mutu, mwapwile mahamba, watumbikile hali ayo, nyi kwalamba mba achinyine muzuwo uselesele wakumbulwile eswe nyi nya aali wahepwishile. ¹⁷Nyi waze eswe atwemine mu Efwesu, nyi A-Yuda A-ngeleshya achinyingikine, nyiwoma wejile hali ayo eswe, nyi jina lya mwene Yesu lyafumanyine.¹⁸Anji a kuli waze afulyelel, ejile nyikushikisa, nyikwambulula yitanga yo yipi alingile. ¹⁹Anji waze apwile tufutafuta, anehene mikanda yo, ayochele nyi eswe kanatale. hakwalula ndando jayo, yapwile makumi atano a tununu twa mbongo ja palata. ²⁰Chocho nyi ndundo liji lya Mwene lya fumanyine kweswe nyi tachi.²¹Achi muze Paulu milimo yenyi mu Efwesu, wambile mu Shipilitu kupalika mu Mesodoniya nyi Akeya hakuya ku Yerusaleme; ngwenyi, ''nyinaheta akuze, ngunatela kuya nyi mu Loma.'' ²²Yiye watumine ku Mesodoniya tuvumbi jenyi, Chimotewu nyi Elasetu. Yiye mwe wasalile mu Essiya ha kashimbu.²³Kwapwile ha mwaka uzewene chizungozngo chinene hakutwala ku jila yino. ²⁴Mumu umwe fuli wa palata jina lyenyi Demetiyu, yoze watengele tuponya twa palata, yanehene upite unji kuli akwakulangisa. ²⁵Wano eswe wakungile hamuwika nyi akwa ku kulinga yuma²⁶nunamona, nunevu ngwo hi ku Efwesu wika ko, alyoze ndusu nyi Esiya mweswe, Paulu hanjika nyi eswe nyi kwalumuna anji. Ngwenyi, '' Himazambi ko akutanga nyi moko ja atu. ²⁷Utoji uliko, hihaliyetuko alyo, yino milimo yetu mayilelelsa, alyoze tembele ya kazambi wa pwo munene mapwa wamokomoko. Nyi we ulemu wenyi mautokesa, yoze aku Esiya nyi chifuchi cheswe wayila.²⁸Muze evwile chino, azalile to nyi ufwatulo, akololokele ngwo,''Ndiyana wa kuli Efwesu, yiye munene.'' ²⁹Limbo lyeswe lyazalile nyi chizungozungo, o alundumukine nyi mbunge yimuwika ku lwaza. Nyikukoka hamwe no, Ngayu, nyi Alistako, akwa Mesodoniya, ngeji nyi akwo a Paulu³⁰Muze Paulu wazangile kunjila kuli atu, tumbaji kakamutayijile. ³¹Mba amwe myata nawa, se apwile tusendo twenyi, atumine kuli yiye kachi kanda angila mu lwaza. ³²Atu eka nyi eka akololojokele yuma yeka nyi yeka, nyi kunguluka cha luvundo. Atu anji kakanyingikine chuma chize ayilileko.³³Amwe atu amumbunga alwezele Aleshandele, yoze akwa Yunda apwile nyikushinjikila ku lutwe. Aleshandele walahwile nyi kwoko lyenyi, wazangile kulisambisa kuli atu. ³⁴Alyoze, muze apwile nyi chinyingi yiye ka Yunda, eswe nyi liji limuwika ngwe ola jali akololojokele ngwo, ''Ndiyana wa kuli Efwesu yiye munene.''³⁵Muze te mukwakusoneka wa limbo haholesa mbunga, yamba ngwenyi, ''Yenu malunga a Efwesu, mutu muka kanyingikine ngwenyi, limbo lya Efwesu mwe mukwakufunga tembele ya Ndiyana munene, nyi kaponya kenyi yoze waholokele mwilu? ³⁶Yino yuma nyiumwe mahasa kulikalayo, chinatela kuhola kanda nulipulula. ³⁷Mumu hinwaneha awa muno malunga nyikwasopesa waze keshi eji chipwe akwakutuka yuzambi twetuko.³⁸Keshika, nyi Demetiliyu nyi yilangaji hamwe nenyi, ngaji kwali, nyi manguvulu nawa, akalisume umwe nyi mukwo. ³⁹Mba nyi munufupa yimwe hamilong yeka, makayisopela mu chikungulwila chinene. ⁴⁰Mumu chamwenemwene tuli nyi utoji nawa, hanji matusuma nawa ha vunda lya musono chikuma te chakuhi; hachuma chino kutushikuhasa kulisambisa ha chizungozungo chino. ⁴¹Hanyima yakuhanjika yino, washikishile nyi chikungulwila.

Chapter 20

¹Muze chizungo zungo chahwile , Paulu ya sanyika tumbaji nyikwa jikijisa , yasalisa yaya kumasendonya . ²Muze apalikile kuli ize yihela nawa wahanjikile maliji anji akwajikijisa, wejile ku Nglesya . ³Muze hamanyisa tukweji atatu akuze Ayunda amutwamine punga muze te himaya mu ulungu ku silya , a chize wapwile nyi mbunge ya kuhilukila ndusu mu Masendonya⁴Ayile hamwe nenyi ndo ku Eja wano sopatele mwana wa paila kukatuka ku Mbeliya ; Alisitako nyi Sengundu, eswe nyali aku Tesolonika ; ngavu waku ndevwe ; Timoteu; nyi Teshetu nyi Tolofwimu aku Eja . ⁵Awa atu ya tetekela kulutwe nyi kutu shimbwila ha Tilao. ⁶Twendele mu ulungu kukatuka Fwilipu , kulutwe lya matangwa ambolo ku ishi futumwiso , mumatangwa atano twahetele kuli ayo mu Tilao . Twatwamineko matangwa shimnbyali.⁷Hatangwa litangu lya semana , muze twakungulu kile hamuwika nyiku palula mbolo , paulu wahanjikile kuli akwakufulyela . Wahalile kuya muze mu kucha , watwalilile maliji jenyi ndo hamu chima ufuku. ⁸Kwapwile temo jinji muchi patulo cha kwilu muze twa kungulukile.⁹Hakapenda hatwamine mukweze jina lyenyi Utecho , wazembelele tulo anji. shimbu Paulu wahanjikile chipinji chisuku chikolo , a uno mukweze , tulo amukqambile , waholokele hashi kukatuka kuchipatulo cha mu chitatu yamu zundula wakufwa . ¹⁰Paulu wapalumukile , wahetamine hali iye , wamuzundwile . Mba yamba ngwenyi , '' kanda nu pinda nawa , mumu kali nyi mwono .''¹¹Muze te haka nduka nawa ya palula mbolo yalya . Muze ahanjikile no shimbu isuku ndo kwachele , wakatukile. ¹²Mukweze amuhilwishile nyi mwono nawa ali mbejekele chinji .¹³Etu hitutetekele kulutwe lyaPaulo ku ulungu nawa hitu zauka kuya ku Asone , kuze twa nyongene kuhitula Paulu . chenacho azangile kulinga mwene , mumu wa zangile kwenda hashi . ¹⁴Muze atu wanyine ha Asone twa mutwalile ku ulungu nyi kuya ku mitelene.¹⁵Muze twa katukile kukuze twahetele tangwa likwo twahetele kutala nganyi nyi chikuli cha chiu . Muze twahetele tangwa liko ku chikuuli cha Samose, nyi tangwa likwo twa hetele ku chihunda cha Miletu. ¹⁶Mumu Paulu wazangile kuzauka ku hyana Efwesu , hanga kanda akambila shimbu mu Eshiya ,; mumu wali pupwishile kupwa mu yelusame hatangwa lya petekosite, nyingwe chashiwile kuli iye kuchi linga chocho.¹⁷Kukatuka ku Miletu watumine atu ku Efwesu atambikile makulwana achikungulwila . ¹⁸Muze ejile kuli iye , wambile kuli ayo ngwenyi , enwene nuna nyingika , kutangwa litangu ne jile mu Eshiya , ngwe chize na pwile hamwe nyi yenu shimbu yeswe . ¹⁹Nalingile mwene nyi mbunge yeswe ya kuli kehesa nyima soji , nyiyeseko yalingiwile kuli yami mumu nyi utwahe wo wayunda . ²⁰Nuna nyingika chalitwaminyine kunwambila chize cheswe chaku nufumbula, nyi kunulongesa hakachi kambunga ya atu nyiku zuwo nyi zuwo nawa . ²¹kushindakenya kuma yunda nyi a Ngileja ha kuli konyeka kuli Zambi nyi ufulyelo mulimwene Yesu.²²Halyapwila talenu , ngunayi ku Yelusalema , wakukasa mu shipilitu, chanyingikine yuma ize mwikanguwana kukuze , ²³shina shipilitu musandu yakungu shindakenya chikolo ngwe nyi malenge nyi luyinda mumembo eswe yinaku twaminyina. ²⁴Alyoze chishikunyonga mwono wami ngwe chuma chilemu kuli yami . Kachi nyingwe nguka manunune jila ayi kumanyisa milimo ize natambwile kuli mwene Yesu , kushindakenya chikolo sango lima lya vumbi lya Zambi.²⁵Halyapwila tala, nguna nyingika yenu eswe , hakachi kenu nendanga nyinenyi kwambujola wanangana , kunu chi kamona meso jami nawa. ²⁶Keshika nguna shindakenya kuli yenu lino tangwa , nguna sambe kumanyinga amutu mweswe . ²⁷Mumu chali twaminyine kwambujola kuli yenu kuzanga cheswe cha Zambi .²⁸Keshika keyelenu kuli yenu ene , nyi kumbunga yeswe yama panga yize shipilitu musandu hana nuse tulayi. Keyelenu mukufunga chikungulwila cha Zambi , chize alanjile nyi manyinga jenyi mwene . ²⁹Nguna nyingika muze hinaya yami tungunga asasu kumeza hakachi kenu waze kechikavwila keke mbunga yama panga . ³⁰Ngunanyingika ngwami chipwe hakachi kenu nawa kuma ka soloka malunga akwa ku hanjika yuma yaku pihya hanga ahilwise tumbji kunyima³¹Keshika kanyamenu . yiulukenu ngwe hamyaka itatu ufuku nyi mwalwa chalitwaminyine kukanyamisa mweswe wakuli yenu nyi masoji. ³²Halyapwila nguna nu kunjika kuli Zambi nyiku liji lya vumbi lyenyi , lize linahase kunu kolesa nyi kunwaha chihinga hakachi kawaze haanase laku usandu .³³Chevwile chipululu ha palata yamutu , ngolide , chipwe yakuzala. ³⁴Yenu ene nuna nyingika ngwe mokowano alingile nyikungu mwesa kuzanga chami nyi kuzanga chawaze napwile no. ³⁵Muyuma yeswe nanuhele cheseko chize watela kukwasa akwa ulelu mukukilikita , nyi chize watela kwiuluka maliji amwene Yesu , maliji waze mwene ahanjikile: 'chili chaku kisula kuhana kuhyana kutambula.³⁶Muze te hamba yine yuma , walyumbile makungunwa walembele no eswe. ³⁷Kwapwile kulila chinji nyi ku kangaika Paulu nyiku musweswenya . ³⁸Evwile chinyengo kuhyana hama liji waze ahanjikile, ngwe nyi kuinuchi kamona meso jenyi nawa. o amushinjikilile.

Chapter 21

¹Muze twalihandunwine no nyi kuya nyi ulungu , twayile nduse ndo kulimbo lya Koshe nyi tangwa lyakawile ho hituheta kulimbo lya Lotese kukatuka haze hituya kulimbo lya Patala . ²Muze twawanyine ulungu waku zauka mu sali ku Fwenisha , twayile musali nyi ulungu .³Muze hitwamona chifuchi cha shipela, kuchihichika ku chimeso cha ulungu , twazaukile ndo ku selya nyi kuheta ku telu, kuze ulungu walongolwele yiteli. ⁴Muze hiha wana tumbaji twatwamine kuze matangwa shimbyali . Kupalikila mu shipilitu atwalilile ku mulweza Paulu ngwo kanda uya ku Yelusaleme .⁵Muze matangwa jetu hahwa, twakatukile nyi kuya kwetu , nyi o eswe , nyi mapwo nyi ana alipumbile hamuwika nyi yetu nyi kutuhuka mu limbo . Twalyumbile hashi ha chitwamo , twalembele , ⁶nyi kwamba ngwetu nusala kanawa yenu eswe . Twayilile mu ulungu nyi ayo ahilukile ku mahyo .⁷Muze hitwmanuna jila yetu yakukatuka ku telu , twahetele ku Telemayise. kuze twanenekene mandumbu nyi kutwamano tangwa limuwika . ⁸Tangwa lyakawileho twakatukile nyi kuya ku Sezaliya . Twajile mu zuwo lya fwilipu mukwakutwala sango , umwe wamuli amu chishimbyali, nyi kutwama nenyi. ⁹Yono lunga wapwile nyi a vingemu awana amapwo anajenyi waze apologfetezele.¹⁰Shimbu twatwamineko amwe mantangwa kwejile amwe kuka tuka ku yundeya kwakatukile umwe polofeta jina lyenyi Angavu. ¹¹We jile kuli yetu nyi kumbata muya wa Paulu . muya uze wene yau zachisa kukasa molu jenyi nyi moko jenyi nyi kwamba ngwenyi , ''che amba shipilitu musandu , 'chocho Ayunda a mu Yeulsaleme makakasa mwenya muya uno nyi muya wenyi , nyi kumukunjika kumoko ja kwa mavungu .¹²Muze twevwile yino yuma , tulyeswe yetwe nyi atu atwamamo hitulyumba kuli Paulu ngwetu kanda aya ku Yelusaleme . ¹³Alyoze Paulu yakumbulula ngwenyi , yika nunalingi , nunalili nyi kupula mbunge yami ? mumu yami ngunalilulika , hi kungukasako wika , alyoze kufwila mu Yelusaleme hajina lya mwene Yesu . '' ¹⁴Muze Paulu kechi kumushinjila nawa, twapwile kulu nyi kwamba ngwetu , ''echenu upale wa mwene ulingiwe . ''¹⁵Hakupalika waze matangwa, twambachile yuma yetu nyi kuya ku Yelusaleme . ¹⁶Hazehene kwapwile amwe tumbaji twejile no kukatuka ku Sezaleya . Anehene umwe lunga jina lyenyi Nasone , wa ku Shipile, kambaji mutangu , yono makatwama nenyi.¹⁷Muze twahetele mu Yelusaleme , mandumbu atutambwile nyi sambukila . ¹⁸Tangwa lya kawileho Paulu wayile nyi yetu kuli Tiyangu , nyi eswe makulwana apwileko. ¹⁹Muze hameneka wambulwile chuma chimuwika ha chimuwika yuma yize Zambi halinga hali akwamavungu kupalikila mu milimo yenyi.²⁰Muze achivwile chino a halishile Zambi , nyi kwamba kuli yiye ngwo , '' unamono mandumbu , tununu angahi afulyela hali Ayunda . O eswe atayijile kufunga shimbi . ²¹O hana alweze hakutwala hali yena , ngwo mulongesa eswe Ayunda waze atwama muli Akwamavungu kuhona kukaula Mose nawa hiu alweza kuhona kutwala ana jo kumukanda , nyi ku hona kwenda munayila ngango jachisemwa cho.²²Kuchi chize mutulinga ? se o makwivwa ngwo weza. ²³chenacho linga chize mu twalamba . Tuli nyi malunga awana waze alisololanga . ²⁴Mbata wano atu nyi kulitemesa yemwene nyi ayo , nyi ku a fwetela kongo lyo , hanga akateule mitwe yo . chocho eswe makanyingika ngwo yuma yeswe anakahanjika hali yena yamahuza. omakalilongesa hautwamo we upema , wakufunga shimbi .²⁵Mba hakutwala kuli Akwamavungu waze afulyele;le, twa asonekenene mukanda nyi kwa alweza muze munayila yishinganyeka yetu kuhona kukaula yuma yakuhana yitapo kutuponya kukatuka ku manyinga , nyi kutushitu a kuhonda , nyi ku utanji. '' ²⁶Mba paulu yambata waze malunga , nyi tangwa lyakawileho walitomesele mwene nyi ayo nawa . Chocho ayile nyi kunjila mutembele , nyi kuhana chilambu chamatangwa a kulipemsemamanunuka nyi milambu yakuhana kuli.²⁷Muze matangwa shimbyali himahwa, amwe Ayunda kukatuka ku Esha hakuwana Paulu mutembele , akatwishile mbunga yeswe nyi kwakwata. ²⁸O akololokele ngwo , '' Akwa Izalele , tukwasenu yetu. yono mwe lunga wakulongesa atu eswe kweswe kweswe yuma yinalihandununa nyi yetu , nyi shimbi , nyi chino chihela. Kukatuka hachino ,henaha nawa A-Ngelesha mutembele nyi kuchisa nyi zuwo lino .'' ²⁹Mumu o amwene kulu Tlofwimu ka Efwesu hamwe nenyi mu limbo , nyi kushinganyeka ngwo Paulu yiye wamuneha mutembele .³⁰Eswe muze mulimbo awahilile nyi atu eswe azombokele nyikulinga nyi ku mukwata Paulu . Amutulumwine nyi kumutuhwisa haze lya tembele ,nyi kwajila mapito hazehene. ³¹Shimbu azangile kumushiha , liji lya hetele kuli majolo wa chizavu cheswe ngwo limbo lyeswe lya Yelusaleme lili nyi chizungozungo .³²Hohene wambachile hamwe nyi maswalale nyi makulwana ja maswalale nyi ku palumuka fuji kuze kwapwile chizavu cha atu . Muze atu anwene majolo nyi maswalale , echele kumulamba Paulu . ³³Hohene majolo wakundamine kuli ayo nyi kumukwata Paulu , nyi kwalweza hanga amukase nyi malenge aali. Chocho yiye wahulile ngwo jina lyenyi yiya nyi chize alinga.³⁴Amwe mukachi ka chizavu akololokele hachuma chimuwika nyi akwo chumacheka nawa. Muze majolo kahashile kukwata shindakenyo mumu wachizungo zungo, wa alwezele ngwo Paulu amunjise mu mbonge . ³⁵muze ahetele haze hakunyinyina hakunjila mukachi amumbachile kuli maswalale welo wa vunda ya atu kwoka. ³⁶Chizavu cha atu akawile hanuyima lyo nyi kukololoka ngwo ,'' mushihenu!''³⁷Achi Paulu te himamuneha mu mbonge , yamba kuli majolo ngwenyi , '' kumuchilita yami kwamba yimwe yuma kuli yenu?'' Manjola ya kumbulula ngwenyi , '' yena wanyingika limi lya chi A-ngelesha ? ³⁸Yena hiuli yoze ka Engitu kunyima wahombonwesele nyi kulingisa malunga tununu awana Amihuza nyi kwatetekela mumusenge ?³⁹Paulu yamba ngwenyi , ''yami yiye ka yunda , kukatuka kuchihanda cha Titu mulimbo lya alicia . Yami hinguli wamuli waze akalelesoko mulimbo . Yami ngunalembe kuli yenu , angweche nguhanjika kuli atu. '' ⁴⁰muze manjolo wamuhele lisese Paulu wamanyine ha kunyinyina nyi kwamba ngwenyi nyi moko kuli atu . Muze atu ahetele kuulu , ya hanjika kuli ayo mulimi lya chi Hepeleu . yamba ngwenyi,

Chapter 22

¹Mandumbu nya tata , ivwenu kalisambisa chami kuli yenu .'' ²Muze mbunga yevile Paulu kanahanjika kuli ayo muchi Hapaleu , kapwile kulu nyikwamba ngo,³'' Ami nguli mu unda , nasemukile mu Lulasu, nalilongesele kwilyato ya ngameliyele, nalonyolokele mukulita nyi cheseko aha pundu cha shimbi ja tulamba twetu . Nyikusele mbunge yami yeswe hali Zambi , ngwe yenu eswe. ⁴Nahungumuna jila ino ndo kafwa, nyi kwokesa nyikujika mazuwo ja ufunge ja malunga nyi mapwo ⁵chipwe asasendote akwalutwe , nyi akwakusonyeka ka nyi makulwana eswe kanangu shindakenya. nguna katambula mukanda kufuma kuma ndumbu ku ndamasikasu naileko nyi kwamba ta nyi kwahilyasa mu Yelusalema nyi kwalamba.⁶Yalingiwile hashimbu nendele wenyi mukamwihi nyi ndamasikasi , shimbu lya mwalwa hohene mwahenye mwilu shimbu linene nyiliji lyejile kuli yami. ⁷Na holokele hashi nyiliji lyahajikile kuli yami, Samwele, nyiku unangushihila yami? ⁸namwambile ngwami yena iya , mwe wahajikile ngwenyi yami yesu wamu nazaleni yoze anahunguna.⁹Waze apwile nenyi kakumwene kuhenya , mba kakalivile liji lize ahanjikile kuli yami. ¹⁰Nambile ngwami kuchi ngulinga , Mwene.? Wangwambile ngwenyi mana yako mu ndamasikasi. Kuzekwene makulyese , chakulinga . Yize yuma unatele kalinga . ¹¹Chisolo kutala mumu wa aze pangu , nyi muku nyi moko awaze ngowanga nawo , mukwiza mu ndamasikasi.¹²Akuze nawanyine lunga waliyena lya Ananasi mukwakuyula shimbu ja ushindakenyo kuli akaunda eswe . ¹³Kejile kuli yami , nyi kuma kuli yami , nyikwamba ngo ndumbu Saula nakutambulyela. hashimbu lizelyene namu ene.¹⁴Wangwambile ngwenyi Zambi watu lamba jetu kasakula yena kunyingika upale wenyi nyi kumona akwa ululi . Nyikwiva liji kukatuka lengi ¹⁵mukapwa chela cho kuli mutu mweswe kuli yuma yize wamona nyi kwiya. ¹⁶mba chuma chika unashimbwila ? mana aku papachise , sana shilije , sanika liji jina¹⁷Muze nahilukile mu Yelusaleme hashimbu napwile nyi kulemba mutembele , yalingiwele namwena chimonga. ¹⁸namumwene kanambe kuli yami endesaka fuma mu Yelusaleme kawashi , mumu keshiku tayiza uchela weye.¹⁹Nambile mwene , eji kananyingika ngo nguli mu zuwo lya ususu nyi kulamba akwaku fulyela je musunangonga . ²⁰muze manyinga ja chela wenu shitefano amwangikile , nyi yami tengu namoneko , nyi kuchitayiza , nyiku tunnga mazalo jawaze amushihile . ²¹Mba wambile ngwenyi yako mumu nguna kutume kusuku kuli o kwamavungu''²²Tahalakenye kuliji lyenyi , ayo akololokele nyi kwamba ngo , '' mukatwisenu mutu au hano heshi kuchalitele yono makaluka hano shi ²³hashimbu machi kololoka , nnyi kumbila mazalo jo , nyikwasa fufuta mwilu . ²⁴makulwana maswalale ambile Paulu mu mbonge . akamweseke ha kulamba shikote hanga eswe nyi chinyingi ha chikuma chize akalomyokene chocho hali iye .²⁵Shimbu amukashile nyi yikapa, paulo wambile kuli kapitau kachinate nyi shimbi kulamba chikote ku mwana wapwo muka Loma shimbukanda amusopese , nyi ? ²⁶Muze kapitau wevile ayi wayile nyi kwambulula kuli majolo ngwenyi chika , unambe kulinga ?kuli awu muka Loma . ''²⁷Majolo kejile nyi kumwamba ngwenyi , ngulweze ulimuka Loma ?'' paulu yamba ngwenyi ewa.'' ²⁸Majolo wakumbulwile ngwenyi , '' napwile nyimbo jinji hakutambula papilo . '' Paulu wambile ngwenyi nasemukile mu Loma.'' ²⁹Muze mwene malunga wafupile kwamba ngo aye amuhule wemuhichikile hazehene . majololo wajile woma, muze amunyingikile ngo muka Loma mumu kamukehesele.³⁰tangwa lyakawileho , Majololo kkafupile kunyingika umwemwe hali muka yunda hali Paulu . amukasunyine kuli asasendote akwa lutwe nyi akwakuyula akungulukile eswe. Anehene Paulu amusele kumeso jo

Chapter 23

¹Paulu watalile swii hali akwa ku yula nyi kwamba ngwenyi , '' mandumbu , hingunatwame kumeso ja Zambi nyi mbunge yitoma ndo kulino tangwa. '' ²Hohene iye sasendote mukwa lutwe Ananiya wambile waze amanyine mukamwihi nenyi amulambe ku kanwa. ³Hohene Paulu wambile kuli iye ngwenyi , '' Zambi kumakakulamba nyi yena, yena mbango yitoma . una twama hanga ungupatwile muze mwayila shimbi , mba nyikutangula shimbi unambe angulambe nyi?''⁴Waze amanyineko ambile ngwo, '' unatuke sasendote mukwa lutwe wa Zambi?'' ⁵Paulu wambile ngwenyi , '' chanyingikine, mandumbu , ngwami hi sasendote mukwa lutwe. Mumu chinasonewa ngwo, kanda ukahanjika chipi hali mukwa kuyula atu je''.⁶Alyoze mumu Paulu wamwene chihanda chimwe cha A-satuseu nyi chiko cha Afwaliseu wakololokele, mukachi ka akwa kuyula ngwenyi , '' mandumbu yami nguli ka Fwaliseu , mwana ka Fwaliseu . Mumu nguli nyi shindakenyo ya uhindukilo wa Yesu kilishitu mukachi ka afu hachino yami munangu patwila .'' ⁷Muze te hamba chino , kwapwile chizungo zungo hakachi ka fwaliseu . ⁸Mumu Asatuseu ka kwamba ngwo uhindukilo wakuhi , chipwe mungelo , chipwe shipilitu , alyoze A- fwaliseu kakutayiza yino yeswe.⁹Kwapwile zungo linene mba amwe akwa kusonyeka akuli Afwaliseu akatukile nyi kulihamika chikolo , ngwo , kutwa wanyine yipi muli yono mutu. kachi nyingwe shipilitu hanji mungelo kahanjika kuli iye?'' ¹⁰Muze chizungozungo chinene , chavundukile mukulwane wama swalale nyi kwivwa woma kuchina matangwona Paulu yihanda , wambile mbunga ya maswalale apalumuke akamuchize nyi tachi mukachi kwo , akamunjise mu mbonge .¹¹Alyoze ufuku uze mwene wamanyine hehi nenyi wambile ngweny , '' hamuka chikolo , mumu chizechene ngwe h una shindakenya ha kutwala kuli yami ku yelusaleme , chocho chakutamba kushindakenya ku Loma.''¹²Muze hi kwacha , amwe a kuli Ayunda atwamine nyikulishinga ngwo kutuchi kulya chipwe kunwa ndo hitwashiha Paulu . ¹³Ahyanyine makumi awana waze alishingile .¹⁴¹⁵Ayile kuli asasendote akwa lutwe nyi akwa kuyula nyi kwamba ngwo , yetu hitunalishingi nyi shingo linene ngwetu kutuchi kapanjika kulya nyi chimwe ndo hitwashiha Paulu . Halyapwila , keshika , yenu nyi akwa kuyula ambulule kuli mukulwane wama swamlale hanga akamunehe kuli yenu ngwe munusela chinyingi pundu ha kutwala kuli iye . Nyi yetu , tunazange kumushiha shimbu kanda akundama.''¹⁶Alyoze mwihwa wa Paulu wevwile ha kujikinyina cho, iye wajile wanjilile mu mbonge wambulwile kuli paulu . ¹⁷Paulu watambikile umwe wa kuli tupitau wambile ngwenyi , '' twalenu mukweze yono kuli mukulwane wama swalale , mumu chuma chimwe ali nacho kumwambulula.''¹⁸Keshika wamutambwile kuli mukulwane wama swalale nyi kwamba ngwenyi, '' funge Paulu kangutambika , kangulemba kutwala yono mukweze kuli yena . iye chuma chumwe ali nacho kukwambulula.'' ¹⁹mukulwane wama swalale wamu kwachile ku kwoko amutwale ku tenga ukawo wamuhulile ngwenyi , '' chika uli nacho kungwambulwila?''²⁰Iye wambile ngwenyi , ''Áyunda hanalitesa kukulembela hanga hamene uka palumwise Paulu kuli akwa kuyula , ngwe munahula pundu yuma yenyi. ²¹Kanda u atayiza keshika , mumu makumi awana a kuli amalunga aze anamujikinyina waze analishingi . Halyapwila kanalulika , nikutala chilakenyo cha yena''²²Mukulwana wama swalale wamwenele uno mukweze nyi kwamba ngwo yako , nyikumufumba ngwenyi, '' kanda uhanjika kuli nyi umwe ngwe hiwasolola yino yuma kuli yami.'' ²³Iye watambikile ali a kuli tupitau nyi kwamba ngwe nyi , '' lulikenu makulakaji ali a maswalale hanga akaye ndo ku sesaleya , nyi makumi shimbyali akwa tuvwalu, nyi makulakaji ali akwa makunga . ha ola yamuchoitatu ya ufuku .'' ²⁴Iye wambile alulikile yimbulu hanga akatwamiseho Paulu mukumumbata kawape ndusu kuli kuvulu fwelishiya.²⁵Wasonekene mukanda ngwe chino ngwenyi. '' ²⁶Yami kelautiu Leshiya kuli nguvulu fwelishiya mulemu wahyana vulye . ²⁷Yono lunga kana kamukwata kuli Ayunda ka nakamba kumushiha muze ngunaka mutuluka hali ayo nyi mbunga ya maswalale ngunaka mupulula, te nguna kesa chinyingi iye ka Loma.²⁸Nazangile kunyingika chuma muka anakamulamikisa, nguna kamutwala kuli akwa kuyula jo. ²⁹hinguli longesa ngwami kwapwile mukumwaha mulonga wakutwala kushimbi jo ene, mba kuhakapwile chitela kuli yiye chakwamba ngwo amushihe chipwe amukase. ³⁰Muze hichasoloka kuliyami ngwe mukukapwa kutwama punga cha hali yono lunga hohene nguna mutumu kuli yenu nyiku hana shimbi nawa kuli waze akwakumusuma akambe kumeso jenu yuma yize nuli nayo.Mwoyowenu.³¹Keshika maswalale nyi kulita nyi chize ambile . Atwalile Paulu amunehene ha ufuku ku Andepatili . ³²muze hikwacha , akwa tuvwali , kuya hamwe nenyi ahilukile ku mbonge. ³³Muze akwa tuvwalu ahetele ku sesaliya akunjjikile mukanda kuli nguvulu , atumbikile Paulu nawa kumeso jenyi.³⁴Muze te nguvulu hatanga mukanda , wahilile chifuchi chize Paulu anakatuka . Muze anyingikine wakatukile ku selishiya , ³⁵wambile ngwenyi , '' munguka kwivwa muze waze akukusuma maheta'' Iye wambile akamufunge palasiu ya helonde.

Chapter 24

¹Muze hakupalika matangwa atano , Ananiya sasendote mukwa lutwe , nyi amwe makulwana nyi mukwa kuhanjikila jina lyenyi Tentulu ayileko . wano malunga amuwanyine milonga Paulu kumeso ja nguvulu . ²Muze Paulu hamumika kumeso ja nguvulu , Tetulu yaputuka kumu hisanyi mulonga nyi kwamba kuli nguvulu , ''mumu wa yena tuli nyi sambukila yinji , chocho nyi utetekeli we walumuna yuma yinji , yipema muno muchifuchichetu; ³Nyi kusakwila cheswe twa tayiza yeswe yize wakulinga , yena Fwelishya mulemu wahyana .⁴Kuhona kunushimbwisa nawa nguna lyumbu kuli yenu nyi umbovu nutwivwe kama ha kepe . ⁵Mumu twawana yono lunga kupwa mukwakole nyi umwe yaze mukwa kuvundula A yunda muze mweswe mwapalika chino chifuchi chahachi . chikwo nawa iye mukwa lutwe wa mbunga ya Anazala. ⁶iye wasakile kujilula tenbele , mba twamu kwachile . Mikanda imwe ikulu yina sekotwazangile ku mupatwila kulita nyi shimbi ja atu.⁷⁸Nyinnge wa hula Paulu hali ayi yuma mba mupwa wakutanga hali ayi milonga tu na muse.'' ⁹Ayunda no ali pumbile nyi ku musuma nyi kutayijisa yeswe ize apwile nyi kumusuma ngwo yambwende .¹⁰Muze nguvulu hamuhula Paulu kuhanjika . Paulu yakumbulula ngunanyingika ngwami ha myaka yinji nwapwa ngaji muno muchifuchi , chocho nguna lisambisa nyi kuwaha cha kuhya hakuli lumbunwinamyami mwene kuli yenu. ¹¹Nuna hwisa kunyingika yenwene ngwenu kanda hachipalika nyi matangwa kumi nyi ali muze nguna kaya nyi kulemba ku Yelusaleme. ¹²Muze ha nguwana mu tembele , chaka hangunwine nyi umwe , chipwe nyi kujingulwisa mbunga , chipwe mu sunangonga , chipwe mu limbo . ¹³Ka hashile kuluhwisa shindakenyo ya yuma yize ana ngusumu nayo yami .¹⁴Chino nguna tayija kuli yenu , nyikwita nyi jila yize ana sanyikilamo makulwana , anamono ngwo uhengi , chocho mujila yino nakulingila Zambi ya tulamba twatu . yami nafulyela yuma yize yeswe yinalite nyi shimnbi nyi yeswe asonekene a pulofeta . ¹⁵Nguli nyi ufulyelo muli Zambi ngwe chizechene afulyelele wano ma lunga , ngwami mukukapwa uhindukilo wa eswe akwa ululi nyi wa yihenge. ¹⁶chocho hachino na kuli kolweza hanga nguka hone kapalya kumeso ja zambi nyi atu¹⁷Muze hihapalika myaka yinji ne jile nyi kuhana mawana ku chifuchi chami nyi milambu . ¹⁸Muze hinalinga chino , Amwe Ayunda a katukile ku Aziya anguwanyine nguna ha chilika cha kulipemesa mu tembele , hi nyi mbunga ko hanyi vunda. ¹⁹Wano malunga ayo eja kukuno hanga a ngusume yami , nyi kali nyi yimwe²⁰Nyi ka , wano malunga alumbunune upi uze awana nyi yami muze na manyine kulutwe ja A- yunda akwa kuyula . ²¹Shina haliji lino limuwika nakololokele muze namanyina mukachiko , mumu hakutwala hauhindukilo muli afu keshika ana ngusopesa kumeso jenu musono.''²²Chocho Fwelisha amulwezele pundu hakutwala ku jila yino washimbwishile kwivwishisa . Ngwenyi , '' muze majolo Lesha mapaluuka mu Yelusaleme, mungukasopa chikuma chenu .'' ²³iye kalwezele kapitau hakafunge Paulu mu uasus alyoze amulweze vumbi, nyi kumuvumbika .²⁴Kulutwe lya matangwa amwe , Fwelisha kahetele amwe nyi mukwo pwo ,Ndilusela iye ka yumda , yatuma nyikumu sanyikina Paulu mba yevwa ufulyelo muli kilishitu Yesu . ²⁵shimbu Paulu ashinganyekene hakutwala ululi , nyi kusula , nyi upatwilo uje muwijaho , fwelisha kazalile too nyi woma ngwenyi, '' yenu halyapwila . Nyi muze munguwana wola ipema halutwe , muku tuma .''²⁶Alyoze wanyongene nawa hanji Paulu mamwaha mbongo iye , keshika nawa katumine kanji akalishimwinyine nenyi. ²⁷Alyoze muze myaka yali yamanunu kina Polshiu Fesetu kasulakanyishile Fwelisha alyoze nyikuzanga kuwahisa Ayunda

Chapter 25

¹Keshika muze , Fesetu yanjila mu chifuchi chenyi kulutwe ya matangwa atautu , yakatuka ku Sezaliya nyi kukanduka ku Yelusaleme. ²Asasendote akwa lutwe ja A- yunda yasolola kuli ye yuma yize a sumine nayo Paulu, nyikumuhula Fesetu ³kalyumbile kuli iye akamunehe ku Yelusaleme, se anyongene kumu jikinyina mujila akamushihile hamusenge.⁴Alyoze Fesetu yakumbulula ngwenyi ngunafungu Paulu ku Sezaliya , nyi yami mwene mungu yako nyi kawashi . ⁵Keshika , waze mahasa , ''ngwenyi, aka palumuke hamwe nyiyetu . Nyi uno mutu kali nyi chuma chimwe chaku pyasuka, akamusume nacho.''⁶Fesetu muze te hatwama matangwa nake hanji kumi hakachiko yapalumuka ku Sezaliya , muze hikwacha yatwama ha chitwamo chawipatwilo yamba anehe Paulu . ⁷Muze haheta , A-yunda waze akatukile ku Yelusaleme yamana hakumujingilika , nyi kumusuma yitela yinji yakalu yize kahashile kuyisolwela shindakenyo. ⁸Paulu hakuli sambisa yamba ngwenyi ,'' chipwe shimbi ja A- yunda chipwe ja tembele chipwe ja Sezaliya.''⁹Alyoze Fesetu hakuzanga kutomesa mbenga ja A yunda yakumbulula kuli Paulu ngwenyi , '' mukanduka ku Yelusaleme akakupatwileko ha yino yuma kumeso jami nyi?'' ¹⁰Alyoze Paulu yamba ngwenyi , '' ngunamana kuchitwamo cha upatwilo cha Sezaliya kwenako chatamba kungu patwilako. Chalingileho chipi kuli Ayunda , nichimwe chizechene ngwe yenu nunnyingika.¹¹Nyikachin ngunakalinga chipi chimwe hanji hina vulumuna chuma chimwe chakutela kufwa , alyoze nyi chimwe cha yuma yize anangusumunayo ku ushiko , nyiumwe mahasa kungu kunjika kuli ayio . Nguna likunjika kuli Sezaliya.'' ¹²Muze te Fesetu hahanjika nyi akwa kuyula , yakumbulula ngwenyi '' hiwalikunjka kuli Sezaliya . KuliSezaliya mukaya!''¹³Muze matangwa amwe hapalika , mwanangana na Aklipa nyi Mbelenese yaheta ku Sezaliya mukumeneka Fesetu . ¹⁴Muze hatwamako matangwa anji Fesetu yalumbununa kuli mwanangana yikuma yize yakutwala kuli Paulu ngwenyi , '' kwalikuno umwe lunga funge anakahichika kuli Fwelishiya . ¹⁵Muze napwile ku Yelusaleme . asasendote akwa lutwe nyi makulwana amusumine kumeso jami , nyikwita upatwilo hali iye . ¹⁶Nakumbwile ngwami hindako ya Aloma ko kwechela kuli ayo mutu nyi umwe ndo yoze una sumiwa mapwammeso nyi meso nyi waze anamusumu chocho iye akahase kulisambisa hakutwala ku mulonga uze anamusumu.¹⁷Keshika, muze akungulukile kuze amu chashimbwile, aluyoze muze hikwacha natwamine ha chitwamo cha upatwilo nambile anehe yono lunga. ¹⁸Muze akwa kumusuma hamana , kamusumine chitela cha ungulungulu . ¹⁹Alyoze kamusumine hakutwala kuyimwe yihula nyi yikuma yakuwayila choene nyi hali umwe Yesu wapwile mufu, yoze Paulu ashindakanyene ngwenyi nyi mwono ali. ²⁰Yami nyi kukashana chize mungusopesa yino yuma .²¹Alyoze muze Paulu alyumbile akamufunge ku usopelo , nambile akamufunge ndo mungumutuma kuli Sezaliya .'' ²²Akilipa kambile kuli Fesetu , ngwenyi nyi yami nawa nguna zange kwivwa yono mutu . ''Fesetu wambile ngwenyi , '' hamenene mukamwivwa.²³Keshika muze hikwacha , Akilipa nyi Mbelenese ahete nyi uhenya unene ; kanjilile mu zuwo lya kuvwila hamwe nyi manjolo nyi akwa lutwe ja limbo. muze Fesetu ahanjikile te Paulu amunehe nwo. ²⁴Fesetu wambile ngwenyi , '' mwanangana Akilipa , nyi malunga eswe nuli muno hamwe nyi yetu , nunamono yono mutu ; hali iye chizavu chizavu cheswe cha A yunda angushinjikile ku Yelusaleme nyi kuno , nyi kukololoka hali iye ngwo kuchamutambile ku[pwa nyi mwono.²⁵Alyoze nawanyine ngwe kalingile nyi chimwe cha kutela kufwa ; se iye mwene kalikunjikile kuli Angusetu napalwile kumutuma. ²⁶Hali iye chuma chimwe cha punfda chishinacho cha kusoneka kuli mwene wami. keshika hinamuneha kumeso jenu chikolo kuli yena , mwanangana ASkilipa , hanga kulutwe lya kusopesa ngukapwe nyi chuma chimwe chakusoneka. ²⁷Mumu kuchichi kulumbunuka kutuma funge kachi keshi kulweza yitela yize anamusumu nayo.

Chapter 26

¹Chocho Akalipa yamba kuli Paulu ngwenyi , '' yena mwene watela kulihanjikila .'' Mba Paulu yolola kwoko lyenyi nyi kulisambisa. ²Nguna wahilila mwanangana Akilipa ha yiuma yeswe yize Ayunda anangusumu nguna lisambe kumeso jenu musono . ³mahamba mumu yenu mwalongoloka mu ndako yeswe nyi yihua yeswe ya Ayunda . keshika nguna lyumbu kuli yenu ngwivwe nyi uhumikizo .⁴Chamwenemwene Ayunda eswe kananyingika ndako jami chize ku ukweze wami muchifuchi chami nyi ku Yelusaleme . ⁵Ayo hanangunyingika chize ku uputukilo n nyi te matayiza kushindakenya ngwami , napwile ka Fwaliseu , nyikulita nyi mbunga ya kuzeyela chikolo ku uwayilo wetu.⁶Halyapwila hinemana nyi kungusopesa mumu ha kutalatalacha chilakenyo chize Zambi analakenya kuli tulamba twetu . ⁷Chino che chilakenyo minyachi yetu kumi nyi yaali atalatala kutambula muze akuwayila Zambi nyi mbonge yeswe ufuku nyi mwalwa , mumu wache kutalatala , mwanangana , chino ngunasumuwa kuli Ayunda . ⁸Mumu waka chapwa chuma chikalu hakachi kenu kutayiza ngwenu Zambi mahasa kuhindwisa afu?⁹Halyapwila chamwenemwene yami changu taka kulinga yuma yinji ya kulimika nyi jina lya Yesu ka nazate. ¹⁰nalingile yenayo nawa mu Yelusaleme . naayikililile muma zuwo ja ususu anji akuli a sandu ja Zambi se hingunatambula chiyulo kuli asasendote akwa lutwe . ¹¹Na lambile kanyi mu masunangonga nyi kwashinjika ashililike Zambi . Mba nyi ufwatulo kuhyana hali ayo . Nyi kwahingumiona ndo ku membo a muyifuchi ya tunjize.¹²Shimbu nalingile yino , nayile muwenyi ku Ndamaseku nyi chiyulo nyi poko ya kuli a asasendote akwa lutwe . ¹³Nyi hakuya mujila, tangwa hamuchima , mwanangana yingumona pangu mwilu lya hyana kutemuka cha tangwa , nyi kutemuka ha kungulingilika yami nyi waze nendele no hamuwika . ¹⁴Muze hitwa limbukila hashi yetu eswe yingwivwa liji lya kwamba kuli yami mu limi lya Hepeleu ngwo , Saulu , Saulunkuchi te unangu hungumyona ? chikalu kuli yena kutwa chishindo nku musongolwela .¹⁵Mba yingwamba ngwami , '' mwene wami yenu yiya ? mwene ya kumbulula ngwenyi , yami Yesu yoze unahungumyona . ¹⁶Alyoze katuka nyi kumana nyi molu je , mumu ha hachino hinasoka kuliyena , muku kutongola ukapwe kawumbi kami nyi chela hakutwa hachize hiwamona nyi hachize mungu kakusolwela yena nawa . ¹⁷mungukakupulula kuli Ayunda nyi kuli akwa mavungu kuze mungu kutuma . ¹⁸Hanga uka lawise meso je hanga aka teuluke kumilima nyi kutala kupangu nyi tachi ja ndiyapu ndo kutachi ja Zambi , hanga akatambule wukonekkeno wa shili nyi chihinga chize nguna lana kuli waze hanaselaku usandu mumu kakungu fulyela.''¹⁹Keshika mwanagana Angilipa , chakakulemene ku usolwelo wa mwilu; ²⁰Alyoze kuli waze amu Ndamashiku chi chitangu , nyi akwa yelusaleme nambujolele sango lipema lya Zambi , nyi kuchifuchi cha Yundeya nyi kuli akwa mavungu , nahele sango lipema ngwo chatamba kulikonyeka nyi kuteulukila kuli Zambi , akualinge yitanga ya kulita nyi kulikonyeka . ²¹Hamukanda wa yino yuma Ayunda angu kwachile mu tembele nyi kweseka kungushiha.²²Ayoze hinguna tambula kukwasa chize china katuka kuli Zambi ndo ku tangwa lino , nyi kushindakenya akape nyi anene mba nyi chimwe chahyana yize apolofeta nyi Mose ambile kachi ngwo muyiza ²³ngwe chize chatamba kilishitu kufwa , nyi chize yiye mapwa mutangu kuhindu mukachi ka afu hanga akambujole pangu kuli Ayunda nyi kuli akwa mavungu.''²⁴Shimbu Paulu machimanuna kulisambisa chenyi , Fesetu yamba liji lya kukololoka , '' Paulu unazaluka; kulilongesa che china kuzalwisa .'' ²⁵Mba Paulu yamba ngwenyi , '' chazalukile , mulemu Ehahyana Fesetu alyoze nguna hanjika maliji a umwenemwene nyi a mana. ²⁶Mumu yenu mwanangana nunanyingika yimo yuma nyi chino kuli yenu nguna hanji ngwami, nyi chimwe cha yuma yino kachaswamine kuli yenu , mumu chino chuma kachilingile ku tenga.²⁷Unafulyela apolofeta, mwanangana Akilipa ? nguna nyingika unafulyela. ²⁸Akilipa yamba kuli Paulu ngwenyi , '' ha shimbu likepe muhasa kungukununa ngu kapwe mukwa kilishitu nyi? ²⁹Paulu yamba ngwenyi , '' ngunalimbe kuli Zambi , nyi chipwe ha ola yikepe chipwe yinene hihali yena wikako , mba nyi hali eswe waze anangwivu tangwa lya musono akapwe chizechene ngwe yami alyoze hi muna lenge wano ka.''³⁰Mba mwe mwanangana wakatukile , nyi nguvulu, nyi Mbelenise nawa , nyi waze atwamine hamwe no , ³¹muze te hatuhuka waze ahanjikile kuli umwe nyi mukwo ngwo, yono lunga kalingile nyi chimwe chakutela kufwa hanji malenge.'' ³²Akilipa yamba kuli Fesetu ngwenyi , yono lunga chinatamba kumutusula nyi te kalikunjika kuli sezale.''

Chapter 27

¹Muze apatwile ngwo mutuya ku Italya , amukunjikile Paulu nyi funge akwo kuli mukulwana wa maswalale wa jina lya Juliyu wakuli mukana wa Angusetu . ²Mba twajilile mu ulungu kukatuka ku Andlamiteu uze te hi mu u sesesa ku ngenge yayi hunda yaku Eshiya. chocho twayile ku kalunga lwiji. Mba twakatukile nyi kuya . Alistako ka Masedonya waku Tesalonika twayile nenyi hamwe nyi yetu.³Muze te hikwacha twahetele kumbonge ya Salome , kuze Julyasi wamulingiule Paulu nyi vumbi wamu tayijile kuya kuli masepa jenyi akamutambule nyi vumbi ⁴Kukatuka kukuze twayile kukulunga lwiji nyitwendele kushi lya sali lize kulishi fuji lya saipula , kwihi nyi tungu , limwe mumu fuji te kuyatu tayijile . ⁵Chize tehitwenda nyi ku palika ha kalunga lwiji kuhyana silishya nyi Pamafwiya twahetele ku mila , chihunda cha leshya. ⁶kuze mwe kapitau wawanyine ulungu waku Alezandele yiwayi ku italya. watuselemo.⁷Muze hi twenda makoke hama tangwa anji nyikuheta nyi lamba kwihi nyi siniduse nyi fuji kuyatu tayijile nyi ; ku ya lize sali, twendele sali likwo lya kileta , talanga nyi Salome . ⁸Twendele nyiku sesesa ngongo nyi ku hondangana , twendelele kungenge nyi kwiza ku zuzu yipema, yili kwihi myi chihunda cha laseya.⁹Teshimbu linene lya palikileho , nyi kwenda ulungu muchi pwa wawa chautonji mumu kulitwamina kulya hicha palika , te hichapwa chikalu kwende ha kalunga lwiji . ¹⁰Chocho Paulu waa kanyamishine , ngwenyi , malunga ngunamono jila yino tunambe kwenda muyi kapwa nyi ,mbundu nyi kutokesa , hiya yiteli nyi ulungu , wikako alyoze nyi myono yetu nawa.'' ¹¹Mba kapitau wapanjikile kuli mukwa kusongwela nyi mwenya ulungu hi yuma ahanjikile Paulu ko.¹²Mumu zuzu yiye kuya pemene kutwamano hamwaka wa chishika atu ya liyula kukatukako , nyi te muchihasa ahete ku Fwenishya nyikutwamako. Fwenishya yapwa zuzu mu kaleteya , yatalisa kuchivumbuko cha tangwa ku tanda nyi ku mwanda. ¹³Muze fuji yaku sule yaputukile kwiza makoko, anyongene ngwe ha zuka chize afupile. chocho akokele chikungo cha kumika ulungu asasele ngenge ya kalateyi kukamwihi nyi kutanda.¹⁴Achi kulutwe lya shimbu kakundukundu yoze ana vuluka ngwo unu-akwilau ; waputukile kulamba au ulungu kukatuka ku chitutu. ¹⁵Muze u lungu wakwachikile kuwahashile kutalisa muze mwejile ye fuji mba twahichikile jila kuli iye fuji , atu hungu mwine ku fuji . ¹⁶Twendele ku sesa lya ka tungu avuluka ngwo kalauta, chocho nyi ukalu twahashile kukotesa ulungu.¹⁷Muze te hawu sosa , aulungu nyi yuma ya ku kwasa , nyi kuujichika nyi mi hipu myi kukasa tonga ya wato no evwile woma maluguko ha ma sekeseke. Aku Seleti nazezumwine lona ya kwendesa ulungu mba alungumyokene. ¹⁸Chize wapanjile nyi kangonga munene mba muze kwachile a putukile ku mbiloa yuma mu kalunga lwiji.¹⁹²⁰Hatangwa lya muchitatu ambilile yuma kwendesa ulungu nyi moko jo . Muze te tangwa nyi tutongonoshi kahashile kutemuna hali yetu matangwaanji nyi kangonga munene machilamba hali yetu , nyi nyonga lya kwamba atulamwine lya katukile muma mbunge jo .²¹Muze hatwama matangwa anji nyi zala chakuhona kulya , nyi chimwe , Paulu wa manyine mu kachi ngwenyi , '' malunga , kachi nwevwile kuli yami , nyi kuhona ku katuka ku Kalete, nyi ku tambula luiyinda nyi kufwa , ²²Hapwila ngumanu shiyila nupwe nyi hamu , ngwami kukuchikupwa kutokesa cha mwono hakachi kenu , shina kutoka cha ulungu wika .²³Mumu haufuku wazawu mungelo wa zambi yoze wangupita , yoze nakumulingila kanamanangana ku sali lyami ²⁴yamba ngwenyi , '' kannda wivwa woma Paulu ,'' watela kumana kumeso ja Siza nyi kumona Zambi mu keke yenyi ha kwaha eswe waze anende nyi yena.'' ²⁵Chocho pwako nyi hamu , malunga ! nafulyela Zambi ngwami muchikasolsoka ngwe chize angulwezele. ²⁶Alyoze chatutamba ku hunguka kungenge ya limwe tungu''²⁷Chize chene muze ufuku wa muchilikuli nyi uwana te hiweza , atuhungumwine kuku nyi kuze mu Andiliya teku kalunga lwiji hakachi kaufuku anyongene ngwe hima heta kwihi nyi chitutu. ²⁸Ayo esekele kuwana hamashima ja kalunga lwiji awanyine kwenda majumi ali kulutwe esekele nawa kuwana hamashina chocho ha ola esekele nawa awanyine nawa kwenda likumili nyi atano . ²⁹Evwile woma ngwo hanji muli lamba mu mawe mba azezumwine yikungo yiwana yaku nuika nacho ulungu nyi kulemba ngwo chimenemene muchiza washi.³⁰Waze apwile mu ulungu afupile jila yakuhichikilamo uze ulungu mba azezumwine wato, hameya nyi ulembekese ngwe himambila yikungo yaku mika nacho ulungu ayi zezu mune mumeya. ³¹Alyoze Paulu wambile kuli kapitau nyi maswalale ngwenyi , '' ndo wano malunga matwama mu ulungu , kechi kumu lamwina .'' ³²Maswalale apatwile mihipu ya wato newo wayile .³³Muze te himu kucha , Paulu wajikijishile eswe alye ya kulya. Wambile ngwenyi,''alino tangwa lya muchilikumi nya wana nwapwa nyi kulaa nawa chakuhona kulya kumwalila nyi chimwe . ³⁴Chocho ngunamu shinjila nu tetela kulya , aumo we ulamwino wenu . Nyiumwe wakuli yenwe matokesa lukambu waku mutwe wenyi ,'' ³⁵Muze hamba chino , wanjile mbolo wasakwililile kuli zambi ku meso ja eswe . Chocho wapalwile ye mbolo waputukile kulya.³⁶Nyi eswe ajikijishile no nawa anjile ya kulya . ³⁷Twapwile kulukaji ali nyi makumi shimbyali nyi asambano mu ulungu. ³⁸Muze te halya kulya chinji , nyi we ulungu walwlukile mumu ambilile tiliku muka lunga lwiji.³⁹Muze hikwacha , o kanyingikine chifuchi , alyoze amwene chikonja nyi chisekeseke , aliwojolele nyi mahasa kwenda ulungu kwekuze. ⁴⁰Chocho ya teta mihipu yayi kungo yaku mika nacho ulungu nyi kuyihichika muka lunga lwiji . Mba yateta nyi kumbila yikungo yaku mika nacho ulungu ayi hachikile mumeya. Haze hene nyi kujitula mihipu ya leme nyi kusosalona waku lutwe atalikishile ku zuzu . ⁴¹Alyoze nyi kuheta ha chihata nyi kuhungwila ulungu hashi zulu lya kwachile hashi ,lyasakaminyine kunyima lya makukine hakupupula cha makanya,⁴²Maswalale anyongene kushiha efunge hanga nyi umwe mahala achine wakuhi . ⁴³Alyoze kapitau wamaswalale wazangile kulamwina Paulu , chocho wa kanyishile nyonga lyo ; wambile kuli waze a hashile kuhala atumbukile mu meya chitangu a hete kutunda . ⁴⁴Mba malunga eswe makaula , amwe hamapulanga akwo ha yuma yokwo ya mu ulungu. Hakulinga chino eswe twahetele kutunda nyi mwono.

Chapter 28

¹Muze te hatulamwina , hohene twasele chinyingi jina lya tungu ngwo , Melita. ²Euyaho atulwezele utu wunji , mba awikile kahya mba atutamwilile eswe mumu havula yoze te unanoko nyi mumu hachi shika .³Alyoze muze te Paulu hakunga jimwe tete wajisele ha kahya chihili watuhukile mumu wakavumya wakwachile kwoko lyenyi. ⁴Muze enyembo amwene kashitu musasu kana sukama ku kwoko lyenyi, alyambile umwe kuli mukwo nyi mukwo ngo , yono lunga chingalwe wate chipwe hamulamwine ku kalunga lwiji , hindu chiyulo cha mwilu kuchamutayijile kutwama nyi mwono.⁵Alyoze wakukumwine kashitu mu kahya kevwile yikola nyi imwe. ⁶Atalile ngwe majimba hanji malimbuka hashi susumuku akafwe. Alyoze muze te hatalatala ha shimbu linene kamwene chipi nyi chimwe kuli yiye , alikonyekele nyi kwamba ngwo '' yono kumanyi zambi umwe⁷Achi mu chifuchi chakusulangana kwapwile chijima cha mukwa lutwe wa mutungu, jina lyenyiPupilya . Watusambililile watuzumbwile matangwa atatu. ⁸Tato ya Pupilya te kamapombo nyi kachiki nyikulokoka mu jimo. Paulu wanjilile kuli yiye , walembele, nyikusayika moko jenyi hali yiye , wamuhindwishile. ⁹Alyoze muze alingile chino , akwo nawa waze apwileko nyi misongo mutangu yeza yawuka . ¹⁰O nawa atulemesene nyi ulemu wunji . Nyi hakukatuka chetu , atuhele myanu.¹¹Kulutwe lya tukweji atatu twakayukile nyi kwenda mu ulungu uze watwamine mwaka wa chishika mu tungu , waku Aleshandele, uze chinyingi chawo chapwile , mapasa. ¹²Mba nyi kuheta ku Selakuse , twasalile ko matangwa atatu.¹³Twakatukile nyi ku jinga twahetele ku Lejyu . Nyi kulutwe lya tangwa limuwika fuji yalumukine , ku Sango nyi ha tangwa lya muchali twahetele ku Peteolu. ¹⁴Kuze se twawanyine mandumbu aze alyumbile kuli yetu tutwame hamwe no matangwa shimbyali . chocho twahetele ku Loma . ¹⁵Kuze mandumbu muze atuvwile , ejile nyi kupatwiza ndo ku yitanda ya Apiyu nyi ku mazuwo atatu akuzeka ngeji. Muze paulu amwene waze wasakwilile Zambi wajikijile.¹⁶Muze twahetele ku Loma , Paulu amutayijile kutwama ukawenyi hamwe nyi mu swalale yoze wamufungile. ¹⁷Kulutwe lya matangwa atatu Paulu watambikile waze apwile akwa lutwe a kuli Ayunda alikungulwile muze angungamine, wambile kuli ayo ngwenyi, '' yami mandumbu , chipwe chalingile nyi chimwe cahkulimika nyi atu hanji nyi ndako ja tulamba , hindu ku Yelesaleme angukunjikile funge ku moko ja Aloma . ¹⁸Omuze te hangusopesa , azangile kungwecha, mumu kumwapwile chitela chakufwa nyichimwe muli yami.¹⁹Alyoze muze A-yunda ahamikine, nalikunjikile kuli Sezala , kuchapwile ngwe nguli nyi chimwe cha ku suma nacho vungu lyami, ka. ²⁰keshika ha chikuma chino , hinanutambika nwize kuli yami , ngunumone nguhanjike nyi yenu , mumu hakutalatala cha akwa Yizalele ngunakashiwa nyi lenge lino.''²¹O ambile kuli yiye ngwo , '' hali yetu , kutwatambwile mikanda ya ku Yundeya ha kutwala kuli yena , chipwe nyi umwe wakuli mandumbu waze ahetele kambulwile ungulungulu nyi umwe hali yena hanji kuchivuluka. ²²Alyoze tunachinyongo chipema kwivwa kuli yena chize unashinganyeka, mumu ha mbunga yino tunanyingika kweswe ka kuhanjika yuma ya kuliika no.''²³Mba muze amusele tangwa , anji ejile kuli yiye kuzuwo lya kuzeka ngeji . kuli ayo , washindumwine nyikushindakenya ha wanangana wa Zambi . Nyikwakununa ha kutwala kuli Yesu , ku shimbi ya Mose nyi ku mikanda ya upolofeta , chize ku chimene ndo ku chingoloshi. ²⁴Mba amwe akunukine ha yuma yize ambile , alyoze akwo kafulyelele .²⁵Muze kalitayile hakachi ko, akatukile. Muze te Paulu hahanjika liji limuwika ngwenyi ; '' kamawa wahanjikile shipilitu musandu kulitulamba twenu ku kanwa lya kapolofeto Yizaya. ²⁶Yako kuli atu ano ukambe ngwe, '' kwivwa kumunu kevwa , alyoze kunuchi kanyingika nyichimwe; mba kutala kumunu katala , alyoze kumuchi kamona .²⁷Mumu mbunge ja atu ano hijinaleme , o hanjikile ku matwi jo , hafuka meso jo . kuchina hanji mamona nyi meso jo, hanji mevwa nyi matwi jo , hanji manyingika nyi mbunge jo , hanga akalumuke nguka ahindwise.''²⁸Nyingikenu keshika , ulamwino uno wa Zambi hiunatumiwa kuli akwa mavungu , onawa kumakevwa. ²⁹Yiye se wambile chino , A-yunda akatukiile. Nyi kulihangujola chikolo hakachi ko .³⁰Alyoze Paulu watwamine myaka yaali ya muwundu mu zuwo lyenyi lyakufweta. watambwile kawa waze eswe anjilile kuli yiye. ³¹Yambujola wanangana wa Zambi nyikulongesa nyi hamu lyeswe yuma yakutwala kuli mwene Yesu Klishitu, nyi chikwiko chakuhi.

Romans

Chapter 1

¹Keshika ngunalyumbu kuli yenu, mandumbu , ku keke ya Zambi, nutumbikile mijimba yenu chitapo chamwono , chisandu chakupwemena chikolo kuli Zambi . uno we uvumbiko wenu . ²Kanda nulitesa nyi mwakono ,alyoze alumukenu ku kupwisa chaha cha kunyonga chenu . Nukase chinyingi chize wapwa upale upema , nyi ungunu wa Zambi , nyiuze wa mupemena. ³Mumu kuvumbi lize anguhele ngunambe kuli mutu nyi mutu hakachikenu ngwami: kanda alinyonga kuhyana chize chamutamba kunyonga , alyoze , akanyonge nyi mana , ngwe Zambi hanapanjika kuli mutu nyi mutu njongo jenyi ya ufulyelo.⁴Mumu ngwe tuli nyi yihanda inji mu mujimba umuwika , nyi yihanda yeswe kuyishi mulimo umuwika. ⁵Chocho nawa, yetu tuli anji tunapu mujimba umuwika muli Kilishitu , nyi eswe mutu nyi mutu chihanda chimwe cha mukwo nyi mukwo. ⁶Tuli nyi yawana ya vumbi yeka nyi yeka nyi kulita nyi vumbi lize hanatwehe . Nyi umwe chawana chenyi cha upolofeto, achilinge nyi kulita nyi njongo ya ufulyelo wenyi.⁷Nyi umwe chawana chenyi cha kukalakalila akwo , mwechenu akalakale . Nyi umwe chawana chenyi cha kulongesa , akalongese.⁸Nyi umwe chawana chenyi cha kushinjila maliji , mwechenu ashinjile. Nyi umwe chawana chenyi chakuhana , mwechenu akachilinge nyi kuvungumyona . Nyi umwe chawana chenyi chakusongwe , akachilinge myi mbunge yeswe . Nyi umwe chawana chenyi chakulweza keke , akachilinge nyi kusehejela. ⁹Zango likapwe kulishi ulembekeso . Ivwenu lwaji ha ungulungulu; lalaminyenu ku yipema. ¹⁰Hakutwala ku zango lya mandumbu, lifwilenu nyi utu umwe kuli mukwo nyi mukwo . Ha kutwala ku ulemu , livumbikenu umwe nyi mukwo.¹¹Ha kulipupwisa , kanda nulengama . Hakutwala ku Shipilitu jenu , lishinjilenu . Hakutwala kuli Mwene , mulingilenu . ¹²Hakutalilila chenu , nukawahilile , ha luyinda nukanyongonone, ha kulemba nukalikoleze.¹³Nukalyanyine ku kuhona cha asandu . Nukalitumbikile kuzumbula ngeji. Wahisenu waze akunuhungumyona . ¹⁴Wahisenu kanda nushingana. ¹⁵Wahililenu hamwe nyi waze akuwahilila , lilenu hamwe nyi waze akulila.¹⁶Pwenu nyi kunyonga chimuwika umwe kuli mukwo nyi mukwo . Kanda nunyonga yuma ya kulengumuka , alyoze ataizenu waze akulikehesa . Kanda nukanyama nyi kutaka cha yenwene. ¹⁷Kanda nufwetesa nyi umwe yipi ha yipi . Lingenu yuma yipema kumeso ja atu eswe.¹⁸Kachi muchihasa kupwa , nyi kulita nyi tachi jenu , pwenu nyi sambukila kuli atu eswe. ¹⁹Kanda nulikalila milonga yenwene , akwetu a zango, alyoze lisekulenu ha utenu wa Zambi . Mumu chinasonewa ngwo , '' Kukala nyi chami , kumungufwetesa yami mwene, chocho anambe Mwene.''²⁰Alyoze ''kachi mukwa kole we mevwa zala , mulise. Kachi mevwa pwila , mwehe ya kunwa. Mumu hakulinga chocho, mukalinjika makala a kahya ha mutwe wenyi.'' ²¹Kanda anukumba ku yipi , alyoze kumbenu yipi ha kulinga yipema.²²Shimbu malivuloka akwa mana , alumukine yihepuke . ²³Alumwine uhenya wa Zambi yoze keshi kupola mukulifwa cha chizulye cha mutu wakupola , nyi watujila , nyi watushitu nyi tututu akukalala²⁴Keshika Zambi wakunjikile mu usolo wa mbunge jo kuluchisa , mukusaula mijimba yo yahakachi ko . ²⁵Waze asumbakenyene umwenemwene wa Zambi nyi mahuza , nyi kuwayila nyi kulinga chuma cha kutanga mwe tangi ko , Mwenawo kafumana ndo ku myaka yamutolo .Ameni .²⁶Hachikuma chino , Zambi wakunjikile ku kusasaminya cha sonyi , mumu mapwo jo alumwine chize chinate nyi chisemewa mu chize kuchatele . ²⁷Chizechene , malunga nawa nyi kuhichika chize chinate nyi mapwo asasaminyine mu usolo wo umwe kuli mukwo . Lunga nyi lunga hikulinga sonyi no nyi kutambula muli ayo ene fweto yize yinatela nyi kupyanguka cho .²⁸Mba chizechene ngwe katayile kupwa nyi Zambi mu kunyonga cho , Zambi wakunjikile ku manyonga a kulumbuka , mukulinga yuma yize kuyatele .²⁹Se azalile to nyi uhenge weswe , nyi ungulungulu nyi kuzo , nyi uhuka , a to nyi lufwachinda , nyi ungalwe , nyi vunda , nyi kalimbalimba , nyi upapwoki akwa kulinongota , ³⁰yilamikiji , akwa kupopolola , akwa kulizelula , akwa kulizata , akwa kutomba yuma yipi yihulya kuli yisemi jo . ³¹Keshi malinjekela , keshi kushishika ku yilakenyo , keshi zango lya atu , nawa keshi keke .³²Wano nyi kunyingika upatwilo wa ululi wa Zambi , ngwe waze akulinga yuma ngwe yino yino kanatela kufwa . Hindu nyi hi kuyilinga wika ko , alyoze kukuwaha hamwe nyi waze akuyilinga .

Chapter 2

¹Keshika yena kushi chakulyongela , yena mutu , yena wakupatwila , mumu yize wakupatwila mukwenu walihisa yenamwene . Mumu yena wakupatwila wakulinga yma yizeyene . ²Alyoze tunanyingika upatwilo wa Zambi ku unalite nyi umwenemwene hali waze akulinga yuma ngwe yino .³Alyoze shinganyekenu chino yena mutu , yoze wakupatwila waze akulinga yuma yacho chipwe wakulinga yuma yoyene yimuwika . Munukakomboka ku upatwilo wa Zambi nyi? ⁴Shina una lelesa kulumbama cha wutu wenyi , nyi uhumikizo , nyi uhomboloji? Kuwanyingikine ngwo wutu wa Zambi ku unakukoko ulikonyeke?⁵Alyoze nyikulita nyi kukala cha mambunge yize kwishi kulikonyeka chenacho kunwa kulitulikila utenu ha tangwa lya utenu , chocho muze masolola upatwilo wa ululi wa Zambi. ⁶Makahana kuli eswe nyi kulita nyi itanga yo: ⁷Kuli waze akunyongona nyi kulinga yipema nyi kufupa uhenya , nyi ulemu , nyi ungunu, makaha mwono wamutolo.⁸Alyoze kuli akwa pami , nyi waze keshi kwononokena ku umwenemwene alyoze ka kwononoka ku uhenge ufwatulo nyi utenu kumu ukeza. ⁹Zambi makaneha luyinda nyi kupinda hali mutu mweswe yoze wakulinga yipi , chitangu ha;li A-Yunda nyi hali Anglesiya nawa.¹⁰Alyoze uhenya , nyi ulemu , nyi sambukila muyikeza hali yoze mutu nyi mutu wakulinga yipema , hali A-Yunda chitangu , nyi hali A-Ngelisiya. ¹¹Mumu Zambi keshi katonde. ¹²Mumu waze eswe hanavulumuna kwakuhona shimbi , makatoka keshi shimbi , nyi waze hanavulumuna kushi lya shimbi , ku makapatwila nyi shimbi.¹³Mumu hi akwa kwivwako shimbi masamba kumeso ja Zambi , alyoze makasambisa akwa kulinga shimbi . ¹⁴Mumu akwa mavungu , waze keshi shimbi , malinga nyi mbunge jo yuma ya shimbi , o se keshi shimbi , muyipwa shimbi kuli ayo ene chipwe keshi nyi shimbi.¹⁵Muli yino kakulweza yitanga ya shimbi hinasonewa mu mbunge jo. Mbunge jo nawa se hijinashindakenya hamuwika , nyi malinjikela jo kanaasumu chipwe kwasambisa hakachi ko. ¹⁶Nyikuli Zambi . Ayo muyikalingiwa ha tangwa lize Zambi makapatwila yuma yakuhenga ya atu eswe , kulita nyi sango lyami, muli Kilishitu Yesu .¹⁷Alyoze nyi unalivuluka ngwe ka -Yunda wakulijikijila ha shimbi nyi kulisamba muli Zambi . ¹⁸Wakunyingika upale wenyi nyi kulisela shindakenyo yipema ha yuma ya hyana mumu hanakufumbu mu shimbi ¹⁹nyi unalikolela yena mwene kupwa kasongo wa tupuputa , pangu lya waze ali mu milima, ²⁰chifumbe cha chinyingi uli nacho nyi chaumwenemwene mu shimbi , mba kuchi chakwasa utwamino wa mwono we?²¹Yena wakulongesa akwenu , ushi kulifumba yenamwene? yena wakwambujola ngwo mutu kanda akeya, shina yena wakwiya nyi? ²²Yena wakwamba ngwe kanda nulinga utanji , shina yena wakulinga utanji nyi? Yena wakuvwila kole mahamba, yena wakuhupa matembele nyi?²³Yena wakulisamba mushimbi , yena hakutangula shimbi wakusaula Zambi nyi? ²⁴Mumu ''jina lya Zambi kakulishililika kuli akwa mavungu ha mulonga wa yena,'' ngwe chize hichinasonewa.²⁵Mumu ungalami chamwenemwene muufumbula nyi mufunga shimbi , alyoze kachi mopwa chitanguka cha shimbi , ungalami we hiwapwa ulima. ²⁶Keshika , mutu chilima mazunga upatwilo wa shimbi, ulima wenyi kechi kuwalwila ha ululi nyi? ²⁷Mba yilima kuchisemuwa kachi ma funga shimbi kechi kunupatwila nyi ? Yena uli nyi lusona wa shimbi nyi ungalami , alyoze unatangula shimbi!²⁸Mumu hi ka-Yunda ko yoze wapwa ka -Yunda ku mujimba ; chipwe hi ungalami ko wa kumusunya. ²⁹Alyoze yiye ka-Yunda wayuma ya muchima , nawa ungalami wuze waku mbunge , mu shipilitu , hi wa mu lusona ko. Kuhalisa cha mutu wacho chishi kukatuka kwa atu alyoze kuli Zambi.

Chapter 3

¹Kuhyana chika kevwe A-Yunda alinacho? hanji kufumba chika cha ungalami? ²hichinapu chinene ha yuma yeswe. Chitangu A-Yunda akunjikile nyi usolwelo kukatuka kuli Zambi.³Mumu kachi amwe kapwile nyi ufulyelo? mba kuchi kuhona cho cha ufulyelo muchipwisa chamokomoko umwenemwne wa Zambi nyi? ⁴Kanda chikalingika. Alyoze echenu Zambi apwe waumwenemwene, chipwe mutu mwese hapwa wamakuli. Chizechene china sonewa, '' hanga akanulweke ululi mu maliji jenu, hanga ukakumbe muze makupatwila.''⁵Alyoze uhenge wetu muwusolola ululi wa Zambi , yika mutwamba? kuchi mutwamba hakuneha utenu hali yetu Zambi chihenge?{ ngunahanjika nyikulita nyi kulihamika kwa musunya.} ⁶Kanda chikapwa chocho! mumu wachocho kuchi te Zambi mapatwila akwa hashi?⁷Mumu kachi umwenemwene wa Zambi ku mahuza jami walumbamine ku uhenya wenyi, ika te anangupatwila ngwe chivulumunyi? ⁸kuchi te kutushi kwamba, ngwe chizechene akutwamba cha mahuza ngwo, nyi chize amwe akuhanjika ngo twakuhanjika, ''Echenu tulinge yipi, hanga yipema yize''? Upatwilo hali ayo wa ululi.⁹Mba kuchite ? tunalichijiho nyi? ka pundu . Mumu hitunasumu eswe alii A-Yunda nyi Angeleja , o eswe kushi ya shili ali. ¹⁰Achino hichinasonewa: '' kushi kama umwe wa ululi , nyiumwe wakuhi.¹¹Yoze wakunyingika wakuhi nyiumwe . Wakuhi wakufupa Zambi. ¹²Eswe keshi kuzanga ku nyonganga hali Zambi. Eswe hanapu amokomoko. wakuhi nyiumwe wakulinga yipema, wakuhi nyiumwe.''¹³Miliwu yo hinapu fuka lya washi. Malimi jo halingi nyi kalimbalimba. Utende wakapela uli kushi ya mivumbu yo.'' ¹⁴Makanwa jo kanazale nyi kukukula nyi usasu.''¹⁵Molu jo akutambuka kumwanga manyinga . ¹⁶Kwenyeka nyi kulungajala yili mumajila yo. ¹⁷Wano atu kanyingikine jila ya sambukila.'' ¹⁸Woma wa zambi wakuhi mumeso jo.''¹⁹Halyapwila tunanyingika ngwo yesweyo shimbi muyihanjika, yakuhanjika kuli yoze uli mwishi ya shimbi. Chinalite hanga makanwa eswe akahole, nyi akwa hashi eswe akahye kuli Zambi. ²⁰Mumu ku yitanga ya shimbi kechi kasambisa mutu nyiumwe kumeso jenyi . Mumu ku shimbi chinyingi cha shili muchiza.²¹Alyoze kukatuka ku shimbi ululi wa Zambi hanaunyingika . kanaushindakenya ku shimbi nyi pulofeta, ²²awu we ululi wa Zambi kupalikila mu ufulyelo wa Yesu Kilishitu kuli waze anafulyela . Mumu kulipwila chakuhi.²³Mumu eswe hanavulumuna kanahono uhenya wa Zambi , ²⁴se hanatusambisa chawana ku vumbi lyenyi ku ukule wuze uli muli Kilishitu Yesu.²⁵Mumu Zambi atwehele Kilishitu ngwe kuka kupalikila mu ufulyelo wamanyinga jenyi. Watwehele Kilishitu hakusolola chinyingi cha ululi wenyi , mumu hakuzomboka milonga yize yapwile kushi ²⁶hakulihumikiza chenyi. Hakusolola chinyingi cha ululi wenyi ha mwaka uno halyapwila. Hanga akasambe, akwapwe mukwa kusambisa yoze uli nyi ufulyelo muli Yesu.²⁷Mba kulisamba chilihi? hanachifumumisaho . Ku shimbi yika? ka , alyoze kushimbi ya ufulyelo. ²⁸Keshika tunakawisa ngwo masambisa mutu ku ufulyelo keshi yitanga ya shimbi.²⁹Zambi Zambi wa A-Yunda wika nyi? kapwile Zambi wakwa mavungu? Ewa , wakwa mavungu . ³⁰Nyi kachi ,Zambi umuwika , yoze makasambisa ngalami ku ufulyelo, masamba yilima ku ufulyelo.³¹Mba tunapwisa shimbi yamokomoko ku ufulyelo? ka chishikasoloka ! alyoze, tunakolesa shimbi.

Chapter 4

¹Mba kuchi mutwamba ngwetu hali Apalahama kakuluka yetu kulita nyi musunya , awanyine ? ²Nyi Apalahama amusambishillile ku yitanga , kachi ka kwete ha kuli chichinyekena , alyoze hichochoko kuli Zambi . ³Mba chisoneke kuchi chinambe ? '' Apalahama wa fulyelele Zambi , chocho amwalwililecho hali yiye ngwe ululi.''⁴Halyapwila yoze wakuilikita , fweto yenyi keshi kumwalwila yo ngwe chawana alyoze ngwe kongo. ⁵Alyoze yoze keshi kukilikita mba mafulyela muli yoze wakusambisa waze anapu yivulumunyi ufulyelo wenyi kakuwaluka ululi.⁶Ndawichi neye hachambululakuwaha cha mutu yoze Zambi mamwalwila ululi mba keshi yitanga. ⁷Yamba ngwenyi , '' kawaha waze yitanga ya uvulumunyi wo hanakonekenayo , nyi shili jo hanaji jimuna. ⁸Kawaha mutu yoze Zambi kechi ka mwalwila shili yenyi.''⁹Mba auno uwahililo kana uvulukila wika hali ngalami, nyi chipwe hali waze kanda a chalama? chocho mutwamba ngwetu , '' ufulyelo awalwilile hali Apalahama ngwe ululi '' ¹⁰Kuchi a walwilile hali yiye? muze kanda amwalamisa nyi muze ha mwalamisa? Kuchapwile ngwo hana mwalamisa , alyoze te kanda!¹¹Apalahama watambwile chinyingi chaungalami ngwe chijikilo cha ululi chize atambwile haufulyelo shimbu kanda achimwalamisa. Hachikuma chino hanga akapwe tato ya waze eswe mafulyela shimbu kanda a chalama chocho nawa ululi aka walwile kuli ayo. ¹²Yiye nawa tato ya ngalami hi waze ha analamisa wikako alyoze nyi waze akwenda mungano ja ufulyelo uze tata Apalahama apwile nawo muze kanda amwalamisa¹³Mumuchilakenyo chakuli Apalahama nyi vungu lyenyi cha kuhinga chifuchi chahashi kuchejile mushimbi ko alyoze mu ululi wa ufulyelo . ¹⁴Chocho nyi ngwo waze a twama mu shimbi apwe swana, kachi ufulyelo unapu wa mokomoko , nyi chilakenyo kuchishi nyi chimwe . ¹⁵Shimbi yakuneha utenu , alyoze , kuze kukushi shimbi, kukushi kupwa utanguko.¹⁶Mumu hamukunda wa ufulyelo hanga chilakenyo chikatwame ha keke chika shindakenye hali eswe ana ja Apalahama - hi waze wika ali mushimbi , alyoze nyi waze ali nyi ufulyelo wa Apalahama . Yiye tata yetu eswe , ¹⁷ngwe chize chinasonewa ,''hinaku tongola kupwa tato yama vungu anji.'' Apalahama wapwile kumeso ja yoze afulyelele, yiye , Zambi , wakuhana mwono kuli afu nyi wakusanyika yuma yize kuyishiko muyi pwako.¹⁸Aye hakutalatala wafulyelele chize kahashile kuchitalatala hanga akapwe tato ya mavungu anji , kweseka nyi chize amu lwezele , '' chocho makapwa nyi ana je.'' ¹⁹Hakuhona kuzeya mu ufulyelo , wanyongene mnjimba wenyi ngwe wa kufwa { mumu wapwile kulakaji lya myaka }, nyi kufwa cha jimo lua Sala.²⁰Mumu hachilakenyo cha kuli Zambi , Apalahama kakayambasanyine kuhona ku fulyela. Mba wali kolwezele ku ufulyelo nyi kuhana uhenya kuli Zambi. ²¹Keshika wazalile nyi tachi ngwenyi chize Zambi halakenya , nyi yiye mahasa kuchimanuna ²²keshika chocho achino nawa achalwilile kuli yiye ngwo ululi.''²³Alyoze maliji akwamba ngwo '' achalwilile kuli yiye '' ka sonekenene yiye wika. ²⁴Asonekene kuli yetu nawa maka chalwila kuli yetu hitunafulyela muli yiye yoze wa hindwishile Yesu Mwene wetu kukufwa. ²⁵Yono mwe uze amuhanyine hamilonga yetu mba a muhindwishile mumu ha usambiso wetu.

Chapter 5

¹Keshika mumu ku ufulyelo hana tusambisa , sambukila tuli nayo nyi Zambi kuli Mwene wetu Yesu Kilishitu . ²Kuli yiye nawa unjililo tuli nawo ku vumbi lino muze twakumana , mumu ha ufulyelo twakulisamba ha kutalatala uhenya wa Zambi .³Hichize wika ko, alyoze twakulisamba mu luyinda wetu nawa. Mumu tunanyingika luyinda kakulinga kunyongonona. ⁴Nyi kunyongonona kuchakulinga kukola, nyi kukola kuchakulinga kutalatala, ⁵nyi kutalatala kuchishi kukolesa sonyi mumu zango lya Zambi hanalizukwila mu mbunge jetu ku tachi ja Shipilitu Musandu yoze atuhele.⁶Mumu shimbu te kutushi tachi, ha mwaka wa kulita Kilishitu wafwilile yitaanganyanyi . ⁷Mumu chikalu umwe mafwila mukwa ululi , hindu hanji umwe mahamuka kufwila mutu mupema.⁸Alyoze Zambi kanasolola chinyingi cha zango lyenyi kuli yetu , mumu shimbu te tuchili, yivulumunyi , Kilishitu watufwilile . ⁹Shinaho chikolo keshika , se hanatusambisa halyapwila nyi manyinga jenyi , kuli yiye makatulamwina ku utenu.¹⁰Mumu , kachi shimbu twapwile akwakole , twawanyine nyi Zambi kukufwa cha mwanenyi, shinaho chikolo se hitunawane makatulamwina nyi mwono wenyi . ¹¹Hi chize wika ko , alyoze twakulisamba muli Zambi kuli Mwene wetu Yesu Kilishitu , kuli yiye halyapwila hitunatambula uwanyino.¹²Keshika , chizechene ngwe kuli mutu umuwika shili yanjilile hano hashi , nyi ku shili kufwa chanjilile . Chocho kufwa chahetele kuli atu eswe , mumu te eswe avulumwine. ¹³Mumu ndo ku shimbi , shili yapwile hano hashi , alyoze keshi kwalula shili kuze shimbi yakuhi.¹⁴Hindu kufwa chayulile chize ku Alama ndo kuli Mose , chipwe kuli waze kavulumwineko nyi kulita nyi kulifwa cha utanguko wa Alama , mwenawo chizulye cha yoze meza . ¹⁵Alyoze chawana cha vumbi kuchapwile ngwe we mulonga . Mumu kachi ku mulonga wa umuwika anji afwile , shinaho chikolo vumbi lya Zambi nyi chawana ku vumbi lya mutu umuwika, Yesu Kilishitu , lyalumbamine kuli anji.¹⁶Chikwo nawa che chawana kuchapwile ngwe chejile chize chejile kukuvulumuna cha mutu umuwika . Mumu upatwilo wejile kuli umuwika nyi kuneha uhiso alyoze chawana aha vumbi chejile ku milonga yinji nyi kuneha usambiso. ¹⁷Mumu kachi ku mulonga wa mutu umuwika , kufwa chayulile mumu hali umuwika , shinaho chikolo waze akutambula kulumbama cha vumbi nyi chawana cha ululi mayula mu mwono mumu hali umuwika , Yesu Kilishitu.¹⁸Chocho chizechene , ngwe ku mulonga umuwika upatwilo wejile hali atu eswe, chocho nawa ku chilinga chimuwika cha ululi chawana chejile kuli atu eswe nyi kuneha usambiso wa mwono. ¹⁹Mumu chizechene ngwe ku uhulya wa mutu umuwika anji aapwishile yivulumunyi , chocho nawa ku kwononoka cha mutu umuwika aanji kumaapwisa akwa ululi .²⁰Achi shimbi yanjilile hanga mulonga akalumbame. Alyoze kuze shili yalumbamine vumbi lyalumbamine kuhyana chikolo . ²¹Hanga chizechene ngwe shili yalumbamine mukufwa , chocho nawa vumbi likayule ku ululi ndo ku mwono wa mutolo mumu hali Yesu Kilishitu Mwene wetu.

Chapter 6

¹Mba twambe kuchi ? Ngwetu tunyongonone mu shili nyi hanga vumbi likalumbame? ²Ka pundu yetu hitunafu ku shili, ngwe kuchi mututwamamo nawa? ³Shina nunalajala ngwe chize anji hanapapachisa muli Kilishitu Yesu hana papachisa mu kufwa chenyi?⁴Hanatufundu , keshika , hamwe nenyi ku upapachiso mu kufwa . Achi chasolokele hanga chize chene ngwe hanahindwisa Kilishitu hakachi ka afu ku uhenya wa mwe Tata , chocho yetu nawa tukende mu mwono waha. ⁵Mumu kachi hitunalifutula nenyi mu kufwa chenyi , kachi chocho nawa kumutukapwa mu kulifwa cha uhindukilo wenyi.⁶Se tunanyingika , ngwetu hanahachila mutu wetu mukulu ha kulusu hamwe nenyi hanga mujimba wa shili ukahwe. Achi chilingiwile hanga kutuchi kapwa nawa mu undungo wa shili . ⁷Mumu yoze wafwile kanasambe ku shili.⁸Alyoze nyi hitunafu hamwe nyi Kilishitu , tunafulyela ngwetu kumukapwa nyi mwono nawa hamwe nenyi. ⁹Mumu tunanyingika se hanahindwisa Kilishitu hakachi ka afu , keshi kufwa nawa; kufwa kuchoshi chiyulo hali yiye nawa.¹⁰Mumukufwa chize afwile wafwile ku shili wafwile ku shili kamuwika kunahu. Alyoze mwono uze atwama nawo , katwama nawo wa Zambi . ¹¹Mujila yimuwika ,nyi yenu nawa linyongenu ngwe nuli afu chamwenemwene ku shili , alyoze nuli a mwono kuli Zambi muli Kilishitu Yesu .¹²Kanda nutayiza shili kuyula mu mijimba yenu ya kufwa hanga nukononoke ku usolo wayo. ¹³Kanda nukatumbikila yihanda yenu yitwaya uhenge ku shili , hanga yipwe yuma ya kuzachisa mu uhenge . Alyoze litumbikilenu kuli Zambi chizechene ngwe waze a mono hanaahindwishila hakachi ka afu , nyi yihanda yenu yikwa ya ululi kuli Zambi . ¹⁴Kanda nutayiza shili kupwa nyi chiyulo hali yenu . Mumu kunushi kushilya shimbi, alyoze kushi lya vumbi.¹⁵Mba kuchi ? Tuvulumune mumu kutushi kushi lya shimbi alyoze kushi lya vumbi nyi? Ka pundu . ¹⁶Kunwanyingikine ngwo nyi munulitumbikile yenwene ngwe wu ndungo , nuli ndungo ja yoze munonokene? chipwe nuli ndungo ja kuli shili , ya kutwale ku kufwa, hanji wu ndungo wa kwononoka, wize wa kutwala ku ululi .¹⁷Alyoze tusakwilenu kuli Zambi ! chipwe nwapwile te ndungo ja shili , mba nwononokene mu mbunge ku chiseke cha longeso lize anukunjikileko. ¹⁸Se hinunatusuka ku shili , hinunapu ndungo ja ululi.¹⁹Ngunahanjika ngwe mutu mumu ha ulelu wa misunya wenu. Mumu chizechene ngwe nwatumbikile yihanda yenu ngwe ndungo ja luchisa nyi ku ungulungulu ha ungulungulu , chizechene halyapwila tumbikilenu yihanda yenu ngwe ndungo ja ululi ndo ku usandu. ²⁰Mumu muze nwapwile ndungo ja shili, nwatusukile ha kutwala kuli ululi . ²¹Ha wola yize mihuko yika nwapwile nayo ku yuma yize halyapwila nunavwila sonyi ? mumu songo lya yuma yize kufwa.²²Alyoze halyapwila se hinunatusuka ku shili hinunapu ndungo ja Zambi , mihuko nuli nayo ndo usandu . Nyi songo lyawo mwono wa mutolo . ²³Mumu fweto ya shili kufwa , alyoze chawana cha vumbi lya Zambi mwono wa mutolo muli Kilishitu Yesu Mwene wetu.

Chapter 7

¹Shina nunalaluka , mandumbu { mumu nguna hanjika kuli waze ananyingika shimbi } , ngwami shimbi chiyulo yina kwate hali mutu shimbu lyeswe mapwa nyi mwono?²Mumu pwo makashiwa nyi shimbi kuli mukwo lunga shimbu lyeswe mapwa nyi mwono, alyoze kachi mu kwo lunga mafwa , matusuka kushimbi ya wulo. ³Chocho , mukwo lunga mapwa nyi mwono, nyi maya kuli lunga weka , kachi ma muvuluka ngwe chitanji . Alyoze kachi mukwolunga mafwa . Mba matusuka kushimbi , chocho kechi kumuvuluka ngwo chitanji mba maya kuli lunga mukwo.⁴Keshika , mandumbu jami , nyi yenu nawa hananupwisa aqfu kushimbi mumu hamujimba wa Kilishitu . Hanga nukapwe kuli weka , te kuli , yoze amuhindwishile hakachi ka afu. Hanga tukeme mihuko kuli Zambi . ⁵Mumu muze twapwile mu musunya , shili yize , iye shimbi , yaukasumwine walingile muyihanda yetu hanga yikeme mihuko ya kufwa.⁶Alyoze halyapwila tuna tusuka kushimbi se twakwachikile ku chize twakwachikilemo. Chocho twa kuvumbika mu yuma yaha ya Shipilitu , himu yuma yikuluko yalusona.⁷Mba kuchi mutwamba ? ngwetu shimbei yipu shili nyi? ka pundu, alyoze chanyingikine shili , shina kushimbi. Mumu chanyingikine kuzo chocho shimbi yambile ngwo '' kanda wivwa kuzo ''. ⁸Alyoze shili nikuwana wunjililo ku shimbi yalingile muli yami . Nyi kuwana kuzo muli yami mumu shili kuyishi shimbi kuyi nafu.⁹Alyoze napwile nyimwono chishi shimbi, ha myaka yaku nyima alyoze muze shimbi yejile , na huzulukilile , nyi yami wafwile . ¹⁰Shimbi yapwile yakuneha mwono nawanyine ngwe yaku neha kufwa.¹¹Mumu shili se yinawane wunjililo kushimbi yangwongele yami yangu shihile nayo yami. ¹²Chocho shimbi chamwene yisandu , nyi chiyulo chisandu , chaululi chipema nawa.¹³Mba yipema yalumukile kufwa kuli yami nyi? Ka pundu , alyoze shili hanga yikasoloke shili , pundu yalingile kufwa muli yami kuyipema , hanga shili yikapwe yipi kuyipema hanga shili yikapwe yipi ya hyana mumu ha shimbi . ¹⁴Mumu tuna nyingika ngwetu shimbi ya Ushipilitu , alyoze yaminguli wamu sunya , angulanjishile kushi lya shili.¹⁵Mumu chize nakulinga , chishi kuchitayiza mumu chalingile chize nguna pale, alyoze chize chakungu pihila ,che nacho nakulinga . ¹⁶Alyoze kachi nakulinga chize chapalile , kachi nakuta kushimbi ngwami yinapeme.¹⁷Chocho hiyamiko nawa naku chilinga . Alyoze shiliyize yakutwama muli yami. ¹⁸Mumu nguna nyingika muli yami , te mumusunya wami , chuma chipema kuchi shimo , mumu kupala nakupala alyoze kulinga chize chipema cha hashile.¹⁹Mumu yipema yize nakupala , chishi kuyilinga , alyoze yipi yize chishikupala yenayo nakulinga. ²⁰Alyoze kachi nakulinga chize chishi kupala , hiyamiko nawa nakulinga. Alyoze shili yize yakutwama muli yami . ²¹Te nguna wane keshika shimbi , kuli yami muze naku pala kulinga kanawa , yipi yili muli yami.²²Mumu nakuwaha mushimbi ya Zambi nyi kulita nyi mutu wa muchima. ²³Alyoze nakumona shimbi yeka muyihanda yami, yakwasa jita nyi shimbi yaku nyonga chami, yakunguneha kuwufunge ku shimbi yashili yize yili mu yihanda yami.²⁴Yami nguli mutu waku hunga jala chichize ! Iya mangu pulula kumujimba uno wakufwa? ²⁵Nguna sakwila Zambi kuli Yesu Kilishitu Mwene wetu ! chocho , yami mwene nakulingila shimbi ja Zaambi mu mana jami. Alyoze , nyi musunya nakulingila shimbi ya shili.

Chapter 8

¹Kuli keshika ha lyapwila kushi uhiso kuli waze ali muli Kilishitu Yesu . ²Mumu shimbi ja Shipilitu Ya mwono muli Kilishitu Yesu hiyinakutusula kushimbi ja shili nyi kufwa .³Mumu chize shimbi kujakahashile kulinga mumu ja lelele kupalikila kumusunya , Zambi walingile .Watumine mwanenyi wika mukulifwa cha musunya wa shili nyikupwa mulambu wa shili , nawa nyikuhisa shili mu musunya . ⁴Walingile chino hanga ululi wa shimbi ukamanunuke muli yetu , kutwendele nyi kulita nyi musunya , alyoze nyi kulita nyi Shipilitu . ⁵Waze akutwama kulita nyi musunya kasa manyonga jo kuyuma yamusunya , alyoze waze akutwama kulita nyi Shipilitu kasa manyonga jo ku yuma ya Shipilitu .⁶Mumu manyonga akutwala kumusunya kufwa , alyoze manyonga akutwala ku Shipilitu we mwono nyi uhwimino . ⁷Manyonga akutwala kumusunya chapwa kole kuli Zambi , mumu chishi kuzeyela kushimbi ja Zambi , chipwe kulinga chino . ⁸Waze ali kumusunya kahashile kusehesa Zambi .⁹Keshika , enu kunushi kumusunya alyoze mu Shipilitu , nyi kachi chamwenemwene Shipilitu wa Zambi katwama muli yenu . Alyoze nyi kachi umwe keshi nyi Shipilitu wa Kilishitu , awo hinyiwenyi ko . ¹⁰Nyi kachi Kilishitu kali muli yenu , mujimba kuwafwa pundu kushili , alyoze Shipilitu iye katwama pundu nyi ululi .¹¹Nyi kachi Shipilitu yenyi yize yahindwishile Yesu hakachi ka afu katwama muli yenu , iye yoze wahindwishile Kilishitu hakachi ka afu makapwisa nyi mwono nawa kumijimba yenu yakufwa kupalikila mu Shipilitu yenyi , yoze watwama muli yenu .¹²Chocho nawa , mandumbu , kongo tuli nalyo , alyoze hikumusunyiko tuka twame kulita nyi kumusunya . ¹³Mumu nyi kachi nwatwama kulita nyi kumusunya , munukafwa , alyoze nyikachi ku Shipilitu nwashaha yilinga ya mujimba , munu katwama .¹⁴Waze eswe asongwela nyi Shipilitu wa Zambi , ano e ana ja Zambi . ¹⁵Enu kunwatambwile Shipilitu ya undungo mba nyiku twama nawa nyi woma ; alyoze nwatambwile Shipilitu wakunupwisa ana , mba muli iye twakulila , ''Tata , Tata ! ''¹⁶Shipilitu iye mwene kakushindakenya hamwe nyi Shipilitu wetu ngwenyi tuli ana ja Zambi . ¹⁷Nyi kachi tuli ana , mba tuli maswana nawa , maswana ja Zambi . Nawa tuli maswana ako nyi Kilishitu , nyi kachi chamwenemwene twamona lamba hamwe nenyi hanga tukapwe nyi uhenya hamwe nenyi .¹⁸Mumu ngunanyongo ngwami lamba lya shimbu lino kulyatelele kutesa nyi uhenya uze makasolola kuli yetu . ¹⁹Mumu yuma yeswe yakutangiwa ku yakutalatala nyi kulawola usolwelo wa ana ja Zambi .²⁰Mumu yuma yeswe atangile ayizeyesele kuyikatalo yamokomoko , hi nyi upale wa yo eneko , alyoze mumu hali yoze wayizeyesele , mukutalatala ²¹hanga hashi hene nawa hakatusuke ku undungo wa kupola , ndo akachinehe kukutusuka cha uhenya wa ana ja Zambi . ²²Mumu tunanyingika ngwo yuma yeswe ya kutanga kuya kutwa mukuma nyi kuzata muyikola hamuwika ndo halyapwila .²³Hi yino wika ko , alyoze chipwe yetwene nawa , yetu tuli nyi mihuko itangu ya Shipilitu , twakutwa mikuma mu mbunge , nyi kushimbwila chaku lawoka nyi kupwa ngwe ana , acho we ukuule wamijimba yetu ²⁴.Mumu muchino kutalatala atulamwinyine . Alyoze kutalatala chize chinasoloka hikutalatala ko . Mumu iya matalatala chize anamono ? ²⁵Alyoze nyi kachi twatalatala chize kutwamwene , kachi twa kushimbwila nyi uhumikizo .²⁶Chizechene , Shipilitu nawa yakutukwasa muku zeya chetu . Mumu ktwanyingikine chaku lemba , alyoze Shipilitu iye mwene kakutuhakwila mumbunge . ²⁷Yoze wakuhengwola mu mbunge kakunyingika manyinga a Shipilitu , mumu kakuhakwila atu ja Zambi asandu kulita nyi upale wa Zambi .²⁸Kutwanyingika ngwo waze akuzanga Zambi , kakuzata kuyuma yeswe hamuwika ha ipema , waze eswe hanaatambika kulita nyi upale wenyi . ²⁹Mumu waze wa anyingikine shimbu kanda hanga nawa akatese nyi kulifwa cha Mwanenyi , hanga akapwa mutangu kusemuka hakachi ka mandumbu jenyi . ³⁰Waze wafujikile , nawa awatambikile . Waze iye watambikile , o nawa wapwishile akwa ululi . Waze iye wapwishile akwa ululi , o nawa wapwishile akwa uhenya .³¹Kuchi nawa mutwamba hali ino yuma ? Nyi kachi Zambi mapwa hamwe nyi yetu , iya mahasa kulimika nyi yetu ? ³²Yoze kevwilile keke Mwanenyi mwene alyoze wamukunjikile hali yetu eswe , te kuchi katwaha hamwe nenyi yuma yeswe chawana nyi ?³³Iya masuma mulonga waze hanatongola Zambi ? Zambi iye mwene wa asambijile . ³⁴Iya yoze mahisa ? Kilishitu Yesu iye yoze wafwile - kuhyana hali chino - yoze ahindwishile - yoze uli kukwokwo lya chindume lya Zambi , nawa yoze wakutuhakwila .³⁵Iya yoze matuhandununa ku zango lya Kilishitu ? Luyinda , hanji kupinda , hanji yihungumyona , hanji kapunga , hanji uvu , hanji utoji , hanji katana nyi ? ³⁶Ngwe chinasonewa ngwo , '' Mumu hali yena kakutushaha tangwa lyeswe nganganga . Hanatumono kupwa ngwe mapanga mashaha. ''³⁷Muyino yuma yeswe kutwa hyana kukumba kupalikila mu Yoze hanatuzange . ³⁸Mumu ngunakunuka ngwami chipwe kufwa , chipwe mwono , chipwe angelo , chipwe yiyulo , chipwe yuma ya halyapwila , chipwe yuma mu yizaho , chipwe tachi , ³⁹chipwe usuku , chipwe kuhiha , chipwe chuma chikwo chize atangile , muchitela kutu handununa ku zango lya Zambi , lize lili muli Kilishitu Yesu mwene wetu .

Chapter 9

¹Ngunambe umwenemwene muli Kilishitu . chahanjikille mahuza , mbunge yami yakushindakenya hamwe nyi yami muli Shipilitu Musandu ²ngwami chinyengo chinene nyi yikola yize kuyishi kuhola nguli mu mbunge yami.³Mumu ngunambe kulemba yami mwene ngushingiwe Kilishitu mumu hali mandumbu jami , usoko wami nyikulita nyi musunya . ⁴O A- Izalele. Waze apwishile ana , nyi uhenya , nyi usendo , nyi kuhana chashimbi nicho , nyi uvumbiko wamutembele , nyi yilakenyo . ⁵Nyi e tulamba a kuli ayo nyi kuli ayo nyikulita nyi musunya - Kilishitu wasemekine mwenawo kapwa helu lya eswe , kufumana ndo ku myaka ya mutolo.⁶Alyoze kuchapwile ngwe hanji liji lya Zaambi lya hona. Mumu hi esweko apwa A-Izalele waze a kuli Izalele. ⁷Chipwe mumu anapu muyachi wa Apalahama eswe anapu ana ka . Alyoze , '' Muli Izaka makatambika munyachi wo.''⁸Te hi , ana amusunya ko anapu ana a Zambi . Alyoze ana a chilakenye kanaalula ngwo munyachi . ⁹Mumu lino lye liji lya chilakenyo : '' Nyikulita nyi mwakono mungukeza , Sela kumakamwaha mwana - lunga.¹⁰Hi chize ko wika , alyoze Rebeka nawa se wasesekele ufumba kuli umwe luga , iye semi Izaka - ¹¹Mumu te ana kanda asemuka chipwe kanda alinga nyichimwe chipema hanji chipi, hanga upale wa Zambi nyikulita nyi kutongola chenyi ukakole, hi wa ku yitanga ko, alyoze wa kuli yoze wakutambika - ¹²Achambile kuli iye , '' Mukulwane kumakalingila kanuke.'' ¹³Ngwe chinasonewa ngwo : '' Hingunamuzange Yakomba, hingunavwila kole Esau.''¹⁴Mba kuchi mutwamba? Ngwetu Zambi kali nyi uhenge? ka pundu. ¹⁵Mumu kanambe kuli Mose ngwenyi, '' Mungu muvwila yoze mungwivwila keke, mungumuvwila vumbi yoze mungu muvwila vumbi.'' ¹⁶Chocho , kuchapwile kuli waze mapala , chipwe cha kuli yoze mazomboka ka, alyoze chali kuli Zambi , yoze wakwivwa keke.¹⁷Mumu chisoneko chinambe kuli Fwalau ngwo, '' Ha chikuma chino chene nakumikine hanga kukalweze muli yena tachi jami , hanga lyami likafumane kweswe hano hashi.'' ¹⁸Chocho , Zambi mevwa keke hali yoze mamupala, nyi yoze mamupala, mamukalisa.¹⁹Mwamba kuli yami ngwe, '' Nyi chocho kuchi te achili nyikutwalya mulonga ? Mumu iya malimika nyi upale wenyi ?'' ²⁰Ka alyoze , yena lunga yena iya wakukumbulula kulimika nyi Zambi ? Chuma chakutengwa muchamba kuli yoze wachitengele , '' ngwenyi kuchi te wangutangile chocho?'' ²¹Hanji tengi keshi chiyulo ha uma, ku mwaha umuwika kutanga chikwachilo chimwe ku ulemu nyi chiko ku ulelu?²²Kachi Zambi , kanazange kulweza ku utenu wenyi nyi kusolola tachi jenyi, wanyongononwe nyi ulomboloji wunji nyi yikwachilo ya utenu alitesele ha kwononona ²³hanga akasolole kulumbama cha uhenya wenyi ha yikwachilo ya keke , yize iye walikile shimbu kanda ha uhenya? ²⁴Nyi te yetu nawa , atutambikile , hikuli A-Yunda ko, alyoze kuli akwa mavungu nawa mba kuchi?²⁵Ngwe kanambe nawa mu mukanda wa Hozea ngwenyi: ''' kumungukaavuluka ngwami atu jami waze kapwile atu jami, ngwami kanamuzange chikolo yoze te kamuzangile. ²⁶Mba kumuchikapwa muma muze achambile kuli ayo ngwo , ' Yenu hinuli atu jami ko , ' Muze mwene kumakamuvuluka ngwo nuli ana a Zanbi ya mwono.'''²⁷Izaya kanatele ha kutwala kuli akwa Izalele ngwenyi, '' Kachi hakwalula ana a Izalele mapwa chizechene ngwe a kukalunga lwiji , masalila wika makaalamwina. ²⁸Mumu Mwene kumakalinga liji lyenyi hano hashi makalimanununa makalipatula.'' ²⁹Ngwe muze ambile Izaya kushi ngwenyi, '' Shina Mwene wa yizavu ya tujita watuhichikuli ana , twapwile ngwe sondome, atupwishile ngwe Ngomola.''³⁰Mba twambe kuchi? Ngwetu akwa mavungu , waze kakawile ululi , hanazuku ululi , te ululi uze wa ku ufulyelo . ³¹Alyoze akwa Izalele , waze akawile shimbi ya ululi, kahetele ku shimbi yize.³²Kuchi te ? mumu kayikawile ku ufulyelo , alyoze ngwe ku yitanga . Ahukanyine ku liwe lya kuhukanyisa, ³³ngwe chinasonewa ngwo , '' Talenu, mungusa liwe lya kuhukanyisa mu Zayone nyi luliwe lwakutalingisa. Nyi yoze mafulyela kuli iye kechi , kevwa sonyi.''

Chapter 10

¹Mandumbu , chekuzanga cha mbunge yami nyi kulyumba chami kuli Zambi cha kuli ayo , ha ulamwino wo . ²Mumu nakushindakenya hali ayo ngwami mbunge ali nayo kufupa Zambi , alyoze nyikulita nyi chinyingi ko . ³Mumu kanyingikine ululi wa kukatuka kuli Zambi , nyi kufupa kulikolela ha ululu wo ene , kalizeyesele ku ululi wa Zambi .⁴Mumu Kilishitu iye we umanunwino wa shimbi ha ululi kuli mweswe mafulyela . ⁵Mumu Mose hanasoneka ha ululi uze wakatuka ha shimbi : '' Mutu yoze walinga ululi wa shimbi kuma katwama nyi ululi wuno .⁶Alyoze ululi uze waku katuka ku ufulyelo unambe chino : '' Kanda wamba mu mbunge ye ngwe , ' iya mazeuka mwilu ? ' ( achi che , kuneha Kilishitu hashi) ; ⁷nawa kanda wamba ngwe , '' Iya mahulumuka ku jondo? ''' ( achi che , kuneha Kilishitu helu hakachi ka afu) .⁸Alyoze kuchi chinambe ? '' Liji lili mukamwihi nyi yena , mukanwa lye nyi mumbunge ye . '' Lye liji lya ufulyelo , lize twakwambujola . ⁹Mumu nyi ngwo mutayiza nyi kanwa lye ngwe Yesu iye mwe Mwene , mba mumbunge ye mufulyela ngwe Zambi wamuhindwishile hakachi ka afu , kumakulamwina . ¹⁰Mumu mutu mafulyela mu mbunge nyi ululi , mba nyi kanwa matayiza akatambule ulamwino .¹¹Mumu chisoneko chinambe ngwo , '' Mweswawo mamufulyela kechi kevwa sonyi . '' ¹²Mumu uhandununo hakachi ka A-Yunda nyi akwa Mavungu wakuhi . Mumu Mwene umuwika mwe Mwene wa eswe , kakuyukisa waze eswe akutambika kuli iye . ¹³Mumu mweswawo matambika ha jina lya Mwene kumakamulamwina .¹⁴Alyoze kuchi mahasa kutambika kuli yoze kamufulyelele ? Kuchi mahasa kufulyela yoze kevwile ? Kuchi mahasa kwivwa nyi mukwa kwambujola wakuhi ? ¹⁵Kuchi mahasa kwambujola , shina matumiwa ? Nyikulita ngwe chinasonewa ngwo , '' Cho kuwaha cha molu ja akwa kwambujola sango lipema ! ''¹⁶Alyoze kononokene eswe ku sango lipema . Mumu Izaya kanambe ngwenyi , '' Mwene , iya hanafulyela sango lyetu ? '' ¹⁷Chocho ufulyelo kuuneza ha kwivwa , nyi sango linakatuka kuliji lya Kilishitu .¹⁸Alyoze ngunambe ngwami , '' Te kevwile ko nyi ? '' Ewa , chamwenemwene . '' Liji lyo hilinatuhukila hashi heswe , nyi maliji jo kumasongo ja chifuchi . ''¹⁹Alyoze ngunambe ngwami , ''A-Izalele te kanyingikine nyi ? '' Hatangu Mose kanambe ngwenyi , '' kumungukanwihya ku ukwa nyi waze nyi vungu ko . Nyi vungu kulishi mlinjekela , mungukanutenwisa . ''²⁰Mba Izaya kanahamuka chikolo kanambe ngwenyi , '' Anguwanyine kuli waze kangufupile . Angusolwele kuli waze kahulile kuli yami . '' ²¹Alyoze hali A-Izalele kanambe ngwenyi , '' Tangwa lyeswe nolwele moko jami kuli atu ja uhulya a kuhamika . ''

Chapter 11

¹Ngunambe ngwami , Zambi hanakane atu jenyi nyi? Kanda chipwa. Mumu nyi yami nguli ka Izalele , wa muyachi wa Apalahama, waku vungu lya Mbejamine. ²Zambi kambilileko atu jenyi , waze wanyingikine . Himuna nyingika chize chasonekewa hali Eliya, muze alembele kuli Zambi ha kulimika nyi A-Izalele ? ³'' Mwene o hashaha atupulofeta eswe , hanapuzula yilumbilo yo. Yami wika nguna sala , nawa kanafupu mwono wami.''⁴Mba Zambi kuchi amukumbulwile yiye ? '' Hi ngunalifungila tununu shimbyali a maluna waze kalyumbile makungunya jo kuli Mbale.'' ⁵chizechene nawa , hali yino shimbu hali anasaleho mumu nyi kutongola cha vumbi.⁶Alyoze kachi chinapu cha vumbi , mba kuchapwile cha yitanga. Chocho vumbi kuyishi kuhasa kupwa nawa vumbi . ⁷Mba kuchi? yuma yize A-Izalele akufupa , kakachizukilileko, alyoze waze atongwele hachizuka , nyi eswe hanakale. ⁸Ngwe chize chasonekewa: '' Zambi hanawahe Shipilitu wa kufungunuka , meso waze keshi kumona , nyi matwi kechi kevwa , ndo ku lino tangwa,''⁹Ndawichi kanambe ngwenyi , ''Echenu mesa jo jikapwe lyoji nyi miheto , liwe lya kutalyangisa nyi fweto kuli ayo. ¹⁰Meso jo avwale hanga akahone kumona. Nyi kufumbika manyima jo matangwa eswe.''¹¹Ngunambe ngwami , '' Atalyangile hanga alimbuke nyi? '' Kanda chikapwa chocho. Pundu, kumilonga jo , ulamwino hiwuneza nyi kuli akwa mavungu , hanga ¹²kachi uhando wo wa hano hashi , nyi kuhewuka cho chinapu upite wa akwa mavungu.¹³Mumu ngunahanjika kuli akwa mavungu , mumu te yami nguli positolo wa akwa mavungu , nguna chimika mu uvumbiko. ¹⁴Kachi hanji ngukehie ku akwa waze aku musunya wami . Ngukalamwine amwe a muli ayo.¹⁵Mumu kachi kumbila cha ayo chinapu uwanyino wa akwa hashi , kuchi muchipwa kutambula cha ayo hi mwono ko hakachi ka afu nyi? ¹⁶Achi kachi muhuko utangu usandu , kachi mwaha weswe nawa usandu. kachi muji usandu , kachi mitango nawa yisandu¹⁷Chocho kachi mitango yimwe ayipatwile ko kachi yena, se uli olevwe wa mu yambu , akuhungine hakachi ko , nyi kalyanyine no ha miji ya maji ja olevwe, ¹⁸Kanda uka lisamba ha mitango . Alyoze kachi mulisamba , hi yenako wakukwasa miji, alyoze miji yenayo yakukukwasa.¹⁹Mwamba ngwo , '' Mitango ayipatwilemo hanga angunungemo.'' ²⁰umwenemwene mumu kafulyelele ayipatwile ko , mumu kukumana chikolo anamana mu ufulyelo kanda ukalengumuka , alyoze ivwa woma. ²¹Mumu zambi kevwile keke mitango yitangu , chipwe yena kachi kakuvwila kekenawa.²²Talenu, nawa , upale nyi ukalu wa Zambi , ukalu wejile kuli waze alimbukile, alyoze keke ya Zambi yejile kuli yena, kachi watwalilila mu upale wenyi . Yena nawa kumakakupatulaho.²³Nyi ayo nawa, nyi keshi kunyongonona mu ufulyelo , kumakawanungamo , mumu Zambi kanahase kuwanungamo nawa. ²⁴Mumu nyi yena akupatwile ku uze nyikulita nyi olevwe wa mu yambu, nyi kuyinunga ku olevwe upema, shinaho chikolo nawa, mitango ya ku chisemwa, makanunga nyi olevwe jo ene nyi?²⁵Mumu chazangile yenu mulite , mandumbu, kwalajala ha chijimbikilo , kuchina munupwa akuzangama mu yinyonga yenu: ngwe kulisa hachihanda hichawana A- Izalele ndo ku kuzalo cha akwa mavungu muchiza mo.²⁶Chocho A-Izalele kumakalamwina eswe , ngwe chinasonekewa:'' mukwa kupulula kumakakatuka ku Ziyoni. Kumakafumisaho utanganyanyi kuli aka Yakomba, ²⁷uno we usandu wami kuli ayo, muze kumungukachiza milonga yo.''²⁸Ha kutwala ku songo lipema , kanapu akwa kole mumu wa yenu . Alyoze hakutwala ku kutongwela , kanazangiwa hamulonga wa tulamba two. ²⁹Mumu yawana ya vumbi nyi kutambika cha Zambi kushi kucheja³⁰Mumu muze mwene nyi yenu kumwa kononokene kuli Zambi , alyoze halyapwila himunawane keke hamulonga wa kononoka cho. ³¹Mujila yimuwika , A-Yunda kanakapwa a konwonoka . Nyi yinakatuhukamo keke yize anuvwilile newo nawa akatambwile keke. ³²Mumu Zambi hanjila eswe mu uhulya hanga eswe akamone keke.³³E mama , kukunama cha upite nyi mana nyi yinyonga ya Zambi ! upatwilo wenyi keshi kuhasa ku utonda, nyi maliji enyi keshi kuhasa kuwanyonga weswe! ³⁴''Mumu yiya wanyingika kunyonga cha Mwene chipwe hiya wapwile mukakumwaha mana?³⁵Hanji hiya walyanga kumwaha Zambi , ngwo Zambi neye akamwehe neye?'' ³⁶Mumu yuma yeswe kuyakatuka kuli iye kuyakola ku tachi jenyi , yakuswila muli iye. kuli yiye uhenya ukapwe nenyi myaka yeswe. Amena.

Chapter 12

¹Keshika ngunalyumbu kuli yenu , mandumbu , ku keke ya Zambi , nutumbikile mijimba yenu chitapo chamwono, chisasndu , chakupemena chikolo kuli Zambi . Uno we uvumbiko wenu. ²Kanda nulitesa nyi mwakono , alyoze alumukenu ku kupwisa chaha cha kunyonga chenu . Nukase chinyingi chize wapwa upale upema , nyi ungunu wa Zambi , nyi uze wa mupemena.³Mumu kuvumbi lize anguhele ngunambe kuli mutu nyi mutu hakachi kenu ngwami : Kanda alinyonga kuhyana chize chamutamba kunyonga , alyoze , akanyonge myi mana, ngwe Zambi hanapanjika kuli mutu nyi mutu njongo yenyi ya ufulyelo.⁴Mumu ngwe tuli nyi yihanda yinji mu mujimba umuwika , nyi yihanda yeswe kuyishi mulimo umuwika. ⁵Chocho nawa , yetu tuli anji tunapu mujimba umuwika muli Kilishitu , nyi eswe mutu nyi mutu chihanda chimwe cha mukwo nyi mukwo .⁶Tuli nyi yawana ya vumbi yeka nyi yeka nyi kulita nyi vumbi lize hanatwehe . Nyi umwe chawana chenyi cha upolofeto , achilinge nyikulita nyi njongo ya ufulyelo wenyi. ⁷Nyi umwe chawana chenyi cha kukalakalila akwo , mwechenu akalakale . ⁸Nyi umwe chawana chenyi cha kushinjila maliji , mwechenu ashinjile. Nyi umwe chawana chenyi chakuhana chenyi chakusongwela , akachilinge nyi mbunge yeswe. Nyi umwe chawana chenyi chakulweza keke, akachilinge nyi kusehejela.⁹Zango likapwe kulishi ulembekese . Ivwenu lwaji ha ungulungulu ; lalaminyenu ku yipema . ¹⁰Hakutwala ku zango lya mandumbu, lifwilenu nyi utu umwe kuli mukwo nyi mukwo . Ha kutwala ku ulemu , livumbikenu umwe nyi mukwo .¹¹Ha kulipupwisa , kanda nulengama . Hakutwala ku Shipilitu jenu , lishinjilenu . Ha kutwala kuli Mwene , mulingilenu . ¹²Hakutalilila chenu , nukawahilile , ha luyinda nukanyongonone, ha kulemba nukalikoleze . ¹³Nukalyanyine ku kuhona cha asandu . Nukalitumbikile kuzumbula ngeji.¹⁴Wahisenu waze akunuhungumyona , wahisenu kanda nushingana. ¹⁵Wahililenu hamwe nyi waze akuwahilila , lilenu hamwe nyi waze akulila ¹⁶.Pwenu no kunyonga chimuwika umwe kuli mukwo nyi mukwo. Kanda nunyonga yuma ya kulengumuka , alyoze ataizenu waze akulikehesa . Kanda nukanyama nyi kutoka cha yenwene.¹⁷Kanda nufweta nyiumwe yipi ha yipi. Lingenu yuma yipema kumeso ja atu eswe . ¹⁸Kachi muchihasa kupwa , nyikulita nyi tachi jenu, Pwenu nyi sambukila kuli atu eswe.¹⁹Kanda nulikalila milonga yenwene , akwetu a zango , alyoze lisekulenu ha utenu wa Zambi . Mumu chinasonewa ngwo, '' Kukala nyi chami, kumungufwetesa yami mwene, chocho anambe Mwene .'' ²⁰Alyoze ''kachi mukwa kole we mevwa zala , mulise . Kachi mevwa pwila , mwehe ya kunwa . Mumu hakulinga chocho , mukalunjika makala a kahya ha mutwe wenyi.'' ²¹Kanda anukumba ku yipi , alyoze kumbenu yipi ha kulinga yipema.

Chapter 13

¹Echenu mutu mweswe akazeyele kuli ali nyi kuyula , mumu mukwa kuyula wakuli nyi umwe shina wa kuli Zambi. Nyi akwa kuyula waze aliko hangasela cho kuli Zambi. ²Keshika mweswawo malimika nyi mukwa kuyula malimika nyi chiyulo cha Zambi; nyi waze eswe malimika no makatambula upatwilo.³Mumu akwa kuyula keshi kwavwila woma hakulinga yitanga yipema , alyoze ha yitanga yipi. Mba unazange kupwa kushi woma kuli mukwa kuyula nyi? Linga yipema , mba mukapwa nyi uhaliso kuli iye . ⁴Mumu iye kanapu kavumbi ka Zambi kuli yena ha yipema . Alyoze kachi mulinga yipi , ivwa woma; mumu kambachile katana chamokomoko . Mumu iye kavumbi ka Zambi , mukwa kukala mumu ha utenu kuli yoze wakulinga yipi . ⁵Keshika chanutamba kwononoka , hi mumu ha utenu wika ko , alyoze nawa ha shimbi ya mbunge.⁶Mumu hachino nwakufweta lijimu nawa . Mumu akwa kuyula akwa kulingila Zambi , kaku hondangana matangwa eswe ku chuma chino . ⁷Fwetenu keshika kuli eswe yize chanutamba kuhana kuli ayo : Lijimu kuli anatela lijimu, milambu .kuli akwa kutela milambu , woma kuli waze chatamba kwavwila woma , ulemu kuli akwa kutela ulemu.⁸Kanda nukapwa nyi kongo kuli nyi umwe , shina kulizanga umwe nyi mukwo . Mumu yoze mazanga mukwo hanamanununa shimbi jeswe . ⁹Shimbi jino , '' Kanda ulinga utanji , kanda ushiha , kanda wiya, kanda wivwa kuzo,'' nyi kachi liji likwo lya shimbi liliko linapu mu liji lino ngwo , '' uzange mwe nyembo we chizechene ngwe unalizange yena mwene.'' ¹⁰Zango kulishi kulinga yipi kuli mwenyembo wenyi . Keshika zango linapu che kumanununa cha shimbi.¹¹Chipwe chocho , nuna nyingika mwaka , ngwe ola yaheta kulu nukalaule mutulo. Mumu halyapwila ulamwino wetu hakamwihi uli kuhyana muze twafulyelele hatangu. ¹²Ufuku hiwahwa chikolo , mwalwa hiwakundama mukamwihi . Tumbilenu keshika yitanga ya milima , tulipakatenu yitwa yeswe ya pangu.¹³Twendenu ngwe chinalite ,ngwe mu mwalwa , hi mulilika ya izengi chipwe mu kuzengewa zengewako, nawa kanda twenda mu uyila chipwe mu chimbangwinya ko , chipwe mu vunda chipwe mu ukwa ko . ¹⁴Alyoze zalenu Mwene Yesu Kilishitu , kanda nusela nichimwe ha musunya, mukumanununa usolo wawo.

Chapter 14

¹Alyoze yoze unalele ku ufulyelo nukamutambule , hindu kwakuhona kuhana upatwilo ha ku hangujola . ²Umwe kali nyi ufulyelo wa kulya yeswe , alyoze mukwo mulelu kakulya wika yilimalima .³Yoze wakulya yeswe kanda alelesa yoze keshi kulya ; nawa yoze keshi kulya yeswe kanda apatwila yoze wakulya yeswe . Mumu Zambi hanamutambula . ⁴Yena iya , yena wakupatwila ngamba ya mbala ? Kuli mwene wenyi mamana hanji malimbuka . Alyoze mamumanyisa , mumu Mwene mahasa ku mumanyisa .⁵Umwe malemesa tangwa limwe chinji kuhichika akwo matangwa . Mukwo malemesa matangwa eswe chimuwika . Mweswe akalisele chinyingi lya kulu mumbunge yenyi mwene . ⁶Yoze malemesa tangwa , malilemesa kuli mwe Mwene ; nyi yoze malya , malya kuli mwe Mwene , mumu masakwila kuli Zambi . Yose keshi kulya , kakulitwamina ku kulya kuli mwe mwene ; nyiye kakusakwila kuli Zambi .⁷Mumu nyiumwe wa kuli yetu mapwa nyi mwono kuli iye mwene , mba nyiumwa mafwa kuli iye mwene . ⁸Mumu twakupwa nyi mwono , mutupwa nyi mwono kuli mwe Mwene , chipwe kachi mutufwa , kuli Mwene twakufwa . Keshika chipwe mutupwa nyi mwono chipwe mutufwa , tuli ambala a Mwene . ⁹Mumu ha chino Kilishitu yafwa yahinduka yatwama nyi mwono nawa , hanga akapwe Mwene wa eswe ali nyi wa afu nyi wa a mwono .¹⁰Alyoze yena , ika wakupatwila ndumbwe ? Mba yena , ika te wakulelesa ndumbwe ? Mumu yetu eswe kumutukamana kulutwe lya chitwamo cha upatwilo wa Zambi . ¹¹Mumu chinasonewa ngwo , '' Nyi mwono wami '' Mwene kanambe ngwenyi , '' Makungunwa eswe kumakalyumba kui yami , nyi malimi eswe kumakahalisa Zambi . ''¹²Chocho kevwe mutu nyi mutu wa kuli yetu kumakalumbununa hakutwala kuli iye mwene kuli Zambi . ¹³Keshika , tulipatwila nawa umwe nyi mukwo , alyoze tupatulenu chino shinaho , ngwetu nyiumwe kanda asa chihukanyino chipwe chitalingiso mu jila ya ndumbwenyi .¹⁴Ngunanyingika nawa nguna kunuka muli Mwene Yesu ngwami nyichimwe cha luchisa chene . Shina kuli yoze machishinginyeka kupwa cha luchisa , kuli yoze hichapwa cha luchisa . ¹⁵Kachi ha mukunda wa kulya ndumbwe mevwa kupiha , yena kuwendele mu zango . Kanda ulumbula nyi kulya che yoze amufwilile Kilishitu .¹⁶Mba kanda ahanjika yipi ha yipema yenu . ¹⁷Mumu wanangana wa Zamba hi kulya ko nyi kunwa ko , alyoze ululi , sambukila , nyi uwahililo muli Shipilitu Musandu .¹⁸Mumu yoze malingila Kilishitu muyino yuma mapemena chikolo kuli Zambi nawa mamusela shindakenyo yipema kuli atu . ¹⁹Chocho tukaulenu yuma yize yatwala kusambukila nyi yuma yize mutuhasa kulikolesa nayo umwe nyi mukwo nyi mukwo .²⁰Kanda nukonwona chitanga cha Zambi mumu ha kulya . Yuma yeswe chamwenemwene yipema , alyoze muyipwa yipi kuli mutu yoze malya nyi chihukanyiso . ²¹Chinawaha kulitwamina kulya yifwo , chipwe kunwa vinyu , chipwe kulinga chuma chimwe chize mahukanyisa nacho ndumbwe .²²Ufulyelo uze uli nawo , pwako nawo kuli yena mwene nyi kuli Zambi . Kawaha yose keshi kulipatwila ha chize matayiza . ²³Yoze mayambashana mahya kachi malya , mumu hi cha ku ufulyelo ko . Mba yeswe yize yakatukile ko ku ufulyelo hi ya Shili .

Chapter 15

¹Halyapwila yetu tuli nyi tachi chatutamba kumbata ulelu wa waze keshi nyi tachi, nyi kuhona kuli wahisa yetwene. ²Echenu umwe hali yetu akawahise enyembo jenyi nyi chize china peme, hanga akapwe wakumukolesa.³Mumu nyi Kilishitu kaliwahishile ko. Alyoze kuchapwile ngwe chizechene achisoneka, '' Luchoko wa waze akuchoka luneza hali yami.'' ⁴Mumu yeswe yasonewene kunyima yasonewene mukutulongesa hanga kupalikila mu kuhumikiza nyi muli kukolesa kwa yisoneka mutupwa akutalatala.⁵Halyapwila Zambi ya uhumikizo nyi wa kulembejeka anwehe kupwa nyi kunyonga chimuwika kuli umwe nyi mukwo nyi kulita nyi Yesu Kilishitu. ⁶Achilinge nyi kulita hanga nyi kunyonga chimuwika nukachichimyeke nyi kanwa limuwika Zambi Tata wa Mwene wetu Yesu Kilishitu. ⁷Keshika litambulenu umwe nyi mukwo, ngwe chizechene Kilishitu wanutambwile, ha uhenya wa Zambi.⁸Mumu ngunambe ngwami Kilishitu hamupwisa ngamba wa ungalami mukumanyina umwenemwene wa Zambi, hanga aka kolese yilakenyo kuli tulamba, ⁹nawa akwa mavungu akachichimyeke Zambi ha keke yenyi. Muze chinasonewa, '' Keshika munguchichimyeka kuli yenu hakachi ka mavungu nyi kwimba jina lye.''¹⁰Nawa yahanjiika ngwo, '' Wahililenu , yenu akwa mavungu , hamwe nyi atu jenyi.'' ¹¹Nawa , chichimyeka Mwene , yenu akwa mavungu eswe; mutu mweswe amuchichinyeke.''¹²Nawa, Isaya yamba ngwo, '' kumukukapwa chikota cha Yese, wuze makalimika hanga akayule mavungu waze aku talatala.''¹³Halyapwila Zambi ya kutalatala azalise muli yenu nyi kuwahilila nyi sambukila mu kufulyela , hanga kutachi ya Shipilitu Musandu nupwe akutalatala.¹⁴Yami mwene ngunakunuka ha kutwala kuli yenu, Mandumbu jami .ngwe yenwene nunazale to nyi upeme weswe, mwa to nyi yinyingi yeswe , nunahase nawa kulikanyamisa umwe nyi mukwo nyi mukwo .¹⁵Alyoze ngunasoneka kuli yenu , kanda ngwe nyi kuhamuka , hanga mgunwiwulule cheka nawa, mumu ha vubi lize anguhele Zambi . ¹⁶Hanga ngukapwe kavumbi ka Kilishitu Yesu kuli akwa mavungu , nyikulinga ngwe uvumbiko wa sasendote mu sango lya Zambi , hanga akwa mavungu akapwe mulambu wa kupemena chikolo , kanausela ku usandu kuli Shipilitu Musandu .¹⁷Chize chakulisamba nacho keshika nguli nacho muli Kilishitu Yesu nyi yuma ya kutwala kuli Zambi . ¹⁸Mumu chichi kahamuka kuhanjika ha yuma nyimwe shina yize alingile Kilishitu ku moko jami, mukwononwesa akwa mavungu ku maliji nyi ku yitanga , ¹⁹nyi tachi ja yilayi nyi yipekesa, nyi tachija Shipilitu Musandu ; chocho chize ku Yelusaleme nyikujinga ndo ku Ililiku , hingunamanununa kwambujola sango lipema lya Kilishitu :²⁰Chocho , nguneseka chikolo kwambujola sango lipema , kuze kanda achivuluka jina lya Kilishitu , hanga chichi katunga ha fundamentu ya mbala . ²¹Alyoze ngwe chinasonewa ngwo waze kuli ayo kaambulwile nyichimwe cha kutwala kuli iye kumakamona , nyi waze kevwileko kumakanyingika .²²Keshika nawa kanji nakwikwile kwiza kuli yenu : ²³alyoze halyapwila se chishi muhela nawa mu yifuchi yino , mba se ngunevu usona ha myaka yino yinji kwiza kuli yenu.²⁴Heswaho munguyila mu wenyi wami ku Hesipanya mumu ngunatalatala kunumona ha hupalika mu wenyi wami, hanga nukangushinjikile mu jila yami, kachi hatangu nguliwahise hakehe hamwe nyi yenu . ²⁵Alyoze halyapwila munguya ku Yelusaleme ngukavumbike asandu.²⁶Mumu hichinawahila akwa Masendonyiya nyi akwa Akeya kuhana jimwe mbongo hali yiswale a kuli asandu waze ali mu Yelusaleme . ²⁷Ewa hichinaawahila ; o kanapu akwa makongo kuli ayo, mumu kachi akwa mavungu hanalyanyina nyi yuma yo ya ushipilitu , chatamba naa kwalingila nyi yuma yatwala ku mujimba .²⁸Muzekeshika hinamanununa chino nyi kuhana kuli ayo akwa mihuko yino, kumungukakatuka nyi kupalika kuli yenu kuya ku Hesipenya . ²⁹Alyoze ngunanyingika muze mungwiza kuli yenu ,kumungukeza nyi kuzala to cha uwape wa Kilishitu.³⁰Ngunalyumbu kuli yenu , mandumbu mujina lya Mwene wetu Kilishitu ,nyi kuzango lya Shipilitu , nukalitachike hamwe nyi yami mu yilemba yenu kuli Zambi , ³¹hanga nukapuluke kuli waze keshi kwononoka mu Yundeya , nyi uvumbiko wami wuze nguli nawo hali akwa Yelusaleme ,ukapwe wakupemene chikolo kuli asandu ³².Hanga ngukeze kuli yenu nyi uwahililo , ku upale wa Zambi , nyi hanga ngukahwime hamwe nyi yenu.³³Zambi ya sambukila akapwe hamwe nyi yenu eswe.

Chapter 16

¹Nakunjika kuli yenu Fwepe ndumbwetu , yiye kavumbi ka chikungulwila chaku Senekelya , ²hanga nukamutambule muli Mwene . Lingenu chino majila yatela asawndu ja Zambi , nawa numwehe ukwaso weswawo mafupa kuli yenu , mumu yiye hanapu mukwa kukwasa anji nyi kuli yami nawa .³Numeneka Pulisela nyi Akwila , akwa milimo nyi akwetu muli Kilishitu Yesu , ⁴waze mumu wa mwono wami asele myono yo muukalu . Ayo naha kusakwila , hiyamiko wika , alyoze yikungulwila yeswe ya akwa mavungu . ⁵Numeneka chikungulwila chize chili muzuwo lyo . Numeneka Epemetu mukwetu wa zango , yoze wapwa muhuko utangu ku Asiya kuli Kilishitu .⁶Numeneka Maliya yoze wakilikichile nyi ngolo hali yenu . ⁷Numeneka Andulonyiku nyi Yuniya , usoko wami nawa funge nyi akwetu . O kananyingika chinji kuli apositolo , nawa waze apwile muli Kilishitu . Shimbu te yami kanda . ⁸Numeneka Amafwiya , mukwa zango wami muli Kilishitu .⁹Numeneka Ulepanu , mukwa milimo nyimukwetu muli Kilishitu nyi Setachi , mukwetu mukwa zango . ¹⁰Numeneka Apeleshi , hanamushindakenya muli Kilishitu . Numeneka akwa muzuwo lya Alisetopulu . ¹¹Numeneka Heloshone , usoko wami . Numeneka akwa zuwo lya Nasesu waze ali muli Mwene .¹²Numeneka Tilafena nyi Tilafosa ,akwa kukilikita muli Kilishitu . Numeneka Pelese mukwetu wa zango , yoze wa kulikita chikolo muli Kilishitu . ¹³Numeneka Lufusa , hanamusakula muli Mwene , nyi naye nawa mama . ¹⁴Numeneka Asinekilitu , Fulejone , Hemesa , Patoloba , Hemase , nyi mandumbu waze ali hamwe no .¹⁵Numeneka Filangosa nyi Yuliya , Neliu nyi ndumbwenyi , nyi Olimpasa , nyi eswe asandundu ja Zambi ali no . ¹⁶Limenekenu umwe nyi mukwo nyi mbeja yisandu . Yikungulwila yeswe ya Kilishitu yinanumeneka .¹⁷Halyapwila nguna lyumbu kuli yenu , mandumbu , nu nyonge hali waze ananeha kulihandununa nyi kutalingisa . O kahyana ha longeso lize nwalilongesele . Katukenu kuli ayo . ¹⁸Mumu athu ngwe wano keshi kulingila Mwene Kilishitu , alyoze majina jo ene . Ku maliji jo akulembejeka nyi kutangula kakwonga mbunge ja athu alelu .¹⁹Mumu kwononoka chenu hichinafumana kweswe . Nakuwahilila , keshika , hali yenu , mba ngunazange nupwe nyi mana ku yize yipema , nyi kusamba kuyize yipi . ²⁰Zambi wa sambukila kumakafwenya Satana kwishi lya yilyato . Vumbi lya Mwene wethu Yesu Kilishitu lipwe nyi yenu .²¹Timotewu , mukwa milimo nyi mukwetu , kananumeneka , nyi Luseu , Yosone nyi Sosepatele , usoko wami . ²²Yami , Telusu , unasoneka uno mukanda , ngunanumeneka muli Mwene .²³Ngayu , mukwa kunguzumbula nyi chikungulwila cheswe , kananumeneka . Elasetu , kaselo ka limbo , kananumeneka , hamuwika nyi ndumbu Kwatu . ²⁴Vumbi lya Mwene wethu Yesu Kilishitu lipwe nyiyenu eswe . Amena .²⁵Halyapwila kuli yoze unahase kunutakamisa kulita nyi sango lipema lya yami nyi kwambujola cha Yesu Kilishitu , nyi kulita nyi usolwelo wa chijimbikilo chize aswekele chize ku shakulu , ²⁶alyoze hapwila hanachisolola kupalikila mu yisoneko ya apulofeta kuyinyingikisa ku mavungu eswe , kulita nyi chiyulo cha Zambi wa mutolo , kuneha kwononoka cha ufulyelo .²⁷Kuli Zambi wa mana , kupalikila muli Yesu Kilishitu , kupwe uhenya myaka ya mutolo . Amena .

1 Corinthians

Chapter 1

¹Paulu , amutambikile kuli Yesu kupwa positolo ku upale wa Zambi , nyi Sosetene ndumbwetu , ²kuchikungulwila cha Zambi chize chili mu Kolindu , kuli waze hanaasela ku usandu muli Kilishitu Yesu nyi kwatambika atu asandu , hamuwika nyi eswe waze muma aakutambika ha jina lya Mwene wetu Yesu Kilishitu , yiye ye Mwene wo nawa nyi wetu. ³Vumbi kuli yenu nyi sambukila ya kuli Zambi Tata yetu nyi kuli Mwene Yesu Kilishitu .⁴Nakusakwila kuli Zambi yami matangwa eswe hali yunu mumu lya vumbi Zambi lize Kilishitu Yesu anuhele kuli yenu . ⁵Ha nanupichisa mu yuma yeswe , ⁶ngwe chizechene shindakenyo ya Kilishitu ayikolesele ngwe umwenemwene hali yenu .⁷Alyoze kunwahonene nichimwe chawana cha Shipilitu nyikulawoka ha usolwelo wa Mwene wetu Yesu Kilishitu . ⁸Yiye nawa kumakanukolesa kufulyela ndo songo , hanga nukasambe ha tangwa lya Mwene wetu Yesu Kilishitu . ⁹Zambi wa umwenemwene , yoze aanutambikile muku kunguluka cha Mwanenyi , Yesu Kilishitu Mwene wetu .¹⁰Achi , ngunalyumbu kuli yenu , mandumbu , ku jina lya Mwene wetu Yesu Kilishitu , hanga yenu eswe nukataize , nyi chize kanda kupwa kuli handununa hakachi kenu . Ngunalyumbu hanga nukalinunga hamuwika nyi kunyonga chimuwika nyi upatwilo umuwika. ¹¹Mumu hanangulwezecho ha kutwala kuli yenu , mandumbu jami , kuli akwa zuwo lya Choe ngwo kuchili kulihangujola hakachi kenu .¹²Achi chino ngunambe ngwami : Mweswe kuli yenu kanambe ngwenyi , '' Ami nguli wa Paulu , '' chipwe ngwo '' Ami nguli Apolu , '' chipwe , ''Ami nguli wa Sefwa , '' chipwe , '' Ami nguli wa Kilishitu . '' ¹³Kilishitu hana handunuka nyi ? Ahachilile Paulu ha kulusu hali yenu nyi ? Hanji anupapachishile mu jina lya Paulu nyi ?¹⁴NMgunasakwila kuli Zambi chapapachishile nyiumwe wa kuli yenu , shina Kilisipo nyi Ngayu . ¹⁵Achino chipwe chocho ngwo nyiumwe mamba ngwenyi hamupapachisa mu jina lyami . ¹⁶( Napapachishile akwa zuwo lya Eshetefwana nawa . Mba chanyingikine nyi napapachishile umwe mukwo nawa . )¹⁷Mumu Kilishitu kangutumineko mukupapachisa alyoze mukwambujola sango lipema - hi nyi mana ja maliji ko , kuchina hanji kulusu ya Kilishitu mayipwisa yamokomoko .¹⁸Mumu liji lya kulusu linapu uhepuke kuli waze anatoko .Alyoze kuli waze hanalamwina ,linapu je tachi ja Zambi . ¹⁹Mumu chinasonewa ngwo , '' Kumungukonwona mana ja akwa mana . Kumungukalituna malinjekela ja kwa malinjekela . ''²⁰Ulihi mukwa mana ? Ulihi mukwa kusonyeka ? Ulihi mukwa kuhangujola wa mwaka uno ? Zambi kahepwishileko mana ja mwaka uno nyi ? ²¹Nikulita nyi akwa hashi nyi mana jo kanyingikine ko Zambi , chawahilile Zambi kulamwina waze anafulyela mu uhepuke wa kwambujola .²²Se A-Yunda kakwita yipupu nyi yilayi nyi A-Helase kakufupa mana . ²³Alyoze yetu twakwambujola Kilishitu wa kuhachila ha kulusu , chitalingiso kuli akwa A-Yunda nyi uhepuke kuli akwa mavungu .²⁴Alyoze kuli waze Zambi haatambika , eswe aali A-Yunda nyi A-Helase , twakwambujola kilishitu je tachi nyi e mana ja Zambi . ²⁵Mumu uhepuke wa Zambi kuunahyana mana ja atu , nyi ulelu wa Zambi kuunakanga atu .²⁶Talenu haakunutambika chhenu , mandumbu . Hi anji ko akwa mana ha kuli yenu nyikulita we musunya . Hi anjiko akuli yenu apwile nyi tachi . Hi anji akuliyenu yilolo haanatambika . ²⁷Alyoze Zambi haatongola yuma ya uhepuke ya hano hashi hanga akakolese sonyi akwa mana . Zambi hanatongola yuma yilelu ya haho hashi hanga akakolese sonyi yuma ya tachi .²⁸Zambi hanatongola nyi yuma yilelu nyi yize hanajinda ya hano hashi . Yiye ewa ewa nyi yuma yize yakulu , hanga akahwise yuma yize kuyili . ²⁹Hanalingi achi hanga musunya nyi wo kuuchi kalisamba kumeso ja Zambi .³⁰Mumu chize Zambi alingile , halyapwila yenu nuli muli Kilishitu Yesu , yoze a mupwishile ululi wetu , nyi usandu , nyi ukule . ³¹Hanga nikulita , ngwe chinasonewa ngwo , '' echenu yoze wa kulisamba , akalisambe muli Mwene . ''

Chapter 2

¹Muze nejile kuli yenu, mandumbu, chejile nyi kuhanjika chakulenga chipwe nyi malinjekela hakwambujola umwene mwene hiwunaswamana ha mulonga wa Zambi . ²Mumu nasakwile kuhona kunyingika nyichimwe muze napwile hakachi kenu shina Yesu Kilishitu , wakuhachila ha kulusu .³Mba napwile nyi yenu mukuzeya , nyi mu woma , nawa nyi shimbu ya kuchikima. ⁴Nyi sango jami hamwika nyi kwambujola chami ku yapwile nyi maliji akulembejeka cha malinjekela . Alyoze , ku tachi ja Shipilitu , ⁵hanga ufulyelo wenu kanda upwa wa maana ja atu , alyoze ku tachi ja Zambi .⁶Mba twakuhanjika ya maana kuli myata , alyoze hi maanako amuchifuchi , chipwe myanangana a shimbu yino , waze meza kuhwa. ⁷Keshika , twakuhanjika maana ja Zambi mu umwene mwene hiuna swamana , malinjekela waze hanaswamana ngwo Zambi watongwele kulu shimbu kanda chifuchi chipwako mumu ha uhenya wetu.⁸Nyi umwe wa akwa kuyula wa chifuchi chino kachinyingikine mumu kanyingikine chino , kachikamuhachilile Mwata wa uhenya. ⁹Ngwe chize hichinasonewa , ''liso kanda limona , twitwi kanda lichivwa, chipwe mbunge ya mutu kanda achinyonga yize Zambi hanahilikila waze amuzanga''.¹⁰Mba Zambi hanasolola yino yuma kuli yetu mu Shipilitu . Mumu Shipilitu kakuhengula yeswe , nyi ize hiyinakunama ya Zambi . ¹¹Yiya wanyingika manyonga ja mutu ndo Shipilitu yenyi? chenacho, nyiumwe wanyingika yuma ya Zambi ndo Shipilitu ya Zambi .¹²Mba yetu twakatambwile Shipilitu ya muchifuchi alyoze Shipilitu kukatuka kuli Zambi , hakwamba kachite tunyingike yuma Zambi hanatwehe. ¹³Twakuhanjika ha yuma yino hi nyimaliji ja maana ja atu alyoze Shipilitu , kulumbununa yuma yisandu ku atu asandu.¹⁴Atu waze akwa musunya keshi kwivwa yuma yakatuka ku Shipilitu ya Zambi , mumu yakwivwika yakuhona maana kuli yiye . Kechi kwivwa ulumbunwiso wacho mumu usandu mu usandu yakwikila. ¹⁵Yoze musandu kakweseka yeswe , alyoze aye keshikumu patwila kuli eka. ¹⁶''Mumu yiya mahasa kunyingika kunyonga cha Mwene, kachi te amufumbe?''

Chapter 3

¹Yami, mandumbu, chahashile kuhanjika kuli yenu ngwe kuli akwa ushipilitu, alyoze ngwe kuli akwa musunya, ngwe ana ja kemba muli Kilishitu. ²Nanunwishile ya-mwa, hi yakulya ya kola ko, mumu kunwahashile kuchitambula ; nyi halyapwila nwahashile kulilulika .³Mumu nuchili akwa musunya . mumu se kuyili hakachi kenu nyi ukwa nyi vunda , kunwa twamine nikulita ku musunya, nawa nwendele nyi kulita nyi atu? ⁴mumu muze umuwika mahanjika , '' Nakukaula Paulu,'' nyi mukwo mahanjika ngwo,'' Nakukaula Apolu,'' hi nuli akwa musunya ko nyi? ⁵Apolu mweyiya? Paulu yiya? ndungo waze himunafulyela, nyi eswe kulita ngwe amuhele kuli Mwene .⁶ngunakatumba mba Apolu wahinjilileho meya , alyoze Zambi watatwishile. ⁷Keshika chocho chipwe wuze matumba chipwe wuze mahinjila kaliho nyichimwe. Alyoze Zambi wakutatwisa.⁸Keshika wuze matumba nyi wuze mahinjila eswe amuwika, alyoze mutu nyi mutu kumakatambula fweto nyikulita nyi milimo yenyi. ⁹Mumu hitunapu akwa milimo ja Zambi. Yenu nuli ulime wa Zambi, chitunga cha Zambi.¹⁰Nyikulita nyi vumbi ya Zambi yize angwehele ngwe chilangaji wa lutwe wa mana wakutunga, ngunakasa fundamentu nyi mukwo nawa matungaho. Alyoze mutu apwe wakukanyama wuze matungaho. ¹¹Mumu wakuhi masa funtamentu kuhichika yize anaseho, mwe Yesu Kilishitu.¹²Keshika nyi kachi mweswawo matunga ha fundamentu hamwe nyi olu, pulata, mawe alemu, mutondo , mwambu, yiswaswa, ¹³milimo yenyi kumakayisolola mumu lye tangwa mulikachilweza.Mumu makachisolola nyi kahya. Kahya kumukakeseka chitanga cha mutu nyi mutu chize muchipwa.¹⁴Nyi kachi mulimo wa mutu mweswewo muwusala, kumakatambula fweto; ¹⁵alyoze nyi kachi mulimo wa mutu mweswawo muwuwema , makafulwa , alyoze iye mwene makamulamwina, hindu ngwe wapalika mu kahya.¹⁶Tekunwanyingikine ngo nuli tembele ya Zambi nyi Shipilitu ya Zambi yatwama muli yenu? ¹⁷mweswawo malumbula tembele ya Zambi , Zambi makamulumbula. Mumu tembele ya Zambi yisandu, nawa nyi yenu.¹⁸Nyiumwe kanda alilyonga, kachi umwe hali yenu malishinganyeka kupwa wa mana mwakono, apwe ''chihepuke'' hanga akapwe wa mana. ¹⁹Mumu mana ahano hashi kanapu uhepuke kuli Zambi. Mumu chinasonewa, '' Kakukwata akwa mana nyi kalimbavuli ko.'' ²⁰Nawa Mwene kanyingika ngo kushinganyeka cha akwa mana kuchaseka.''²¹Mumu wachino nyiumwe kanda alisamba muli atu. Yuma yeswe hiyenu, ²²chipwe Paulu , chipwe Apolu, chipwe chifuchi, chipwe mwono , chipwe kufwa, chipwe yuma yamwokono, chipwe yuma muyiza. Yuma yeswe hiyenu, ²³nyi yenu nuli akwa Kilishitu, nyi Kilishitu wa Zambi.

Chapter 4

¹Achi chenacho mutu mweswe atela kutumona ngwe tuvumbi twa Kilishitu nyi tuselo twayijimbikilo ya umwenemwene wa Zambi . ²Halyapwila chatamba kuli tuselo chino kwamona apwe amwenemwene .³Alyoze hali lyami chinapu chuma chikepe ngwami angupatwile kuli yenu chipwe kuli chota cha atu . Mumu chishi kulipatwila yami mwene . ⁴Chanyingikine nyi chimwe chize cha kungulisa nacho, mba chapwile ngwe ngunasambe yoze wakungupatwila mwe Mwene.⁵Chocho kanda nukapatwila nyi chimwe shimbu mwaka kanda uheta , shimbu mwene kanda achiza . Makasolola kupangu yuma yaku hengema yamilima nyi kusolola manyonga ja mbunge. Mba mutu mweswe makazuka uhaliso wenyi wa kuli Zambi .⁶Hapwila, mandumbu , hinatwala yino yuma kuli yami mwene nyi kuli Apolo mumu hali yenu , munu kukatuka kuli yetu nukanyingike ulumbunwiso wachino ngwo ''kanda nukasoneka kuhyana yize hanasoneka''. Achino hanga nukazeneke kuli fuza umwe nyi mukwo nyi mukwo . ⁷Nyi yiya wakumona chimwe kulipwila hali yenu nyi eka? chika chize uli nacho te kuwachitambwile? . Nyi hiunachitambula , mba kuchi wakulisamba ngwe kuwachitambwile?⁸Enwe hinuna yuku kulu yeswe yize nunazange! hinunanapu kulu nuli pichi ! Nwaputukile kuyula chipwe etu kutwapwileko! chize chene , nukayule nyi yetu nawa tukayule nyi yenu. ⁹Chocho ngunanyongo ngwami Zambi hana tuse yetu kupwa a positolo akusula kumufunda , ngwe malunga hanapatwila kukufwa . Hitwapwa chitala kuli akwa mavungu - kuli angelo , nyi kuli atu.¹⁰Yetu tunapu tuli yihepuke mumu hali Kilishitu , mba enwe kunwa kanyama muli Kilishitu .Etwe twazeya , alyoze yenu nukwete tachi. Yenu nuli alemu alyoze yetu kutwa sauka. ¹¹Chipwe shimbu yino twa kwivwa zala nyi pwila , tuli nyi uvu , kanatulambe , nyi kutushi hakupomba .¹²Twakuhondangana , nyi kukilikita milimo nyi moko jetu. Matwamba chipi etu twakulinga chipema. Muze matumwesa lamba , twakuli humlikiza. ¹³Muze matu lamikiza twakuhanjika ,nyi keke . Hitunapu yikongolwela ya chifuchi nyi majilo a yuma yeswe.¹⁴Cha sonekene yino yuma hanga ngunuvwise sonyi , alyoze ngunukanyamise yenwe anami azango. ¹⁵Chocho chipwe enu nuli nyi likumi lya tununu twa yi fumbe muli Kilishitu , kunushi nyi atatenu anji . Mumu hingunapu nguli tatenu muli Kilishitu Yesu mu sango lipema . ¹⁶Chocho ngunanu shinjila nupwe akwa kungwimbujola yami.¹⁷Ha chikuma chino nanu tuminyine Timoteu mwanami wa zango nyi ufulyelo muli Mwene. Yiye maka nwiulula maliji jami muli Kilishitu , chize chene ngwe nakulongesa kweswe nyi muyikungulwila yeswe . ¹⁸Halyapwila amwe akuli yenu halifuza ngwe chichi kwiza kuli yenu¹⁹Alyoze nguneza kuli yenu hapwila , nyi Mwene mapala. Mba mungukanyingika hi maliji wikako waze ha nali fuzu, alyoze mungukamona tachi jo. ²⁰Chocho wanagana wa Zambi hi nyi lijiko alyoze nyi tachi . ²¹Chika chize nunafupu? Ngukeze kuli yenu nyi mbwechi nyi zango nyi mushipilitu ya kushimbika?

Chapter 5

¹Chinafumana hakachi ka eswe ngwo , upangala uliko hakachi kenu , upangala umwe kuushiko chipwe hakachi ka akwa mavungu , mutu akapwe nyi pwo lya tato. ²Nyi yenu kanda nulifuza , alyoze nilinyenge , hanga yoze hanalingi chino , amuchize mu kachi kenu.³Mumu yami chamwenemwene se chishiko mu mujimba, alyoze nguli hamwe nyi yenu mu Shipilitu. Chizechene ngwe hamwe nyi yenu hingunamupatwila kulu, yoze hanalingi chuma chino. ⁴Muze munukunguluka mu jina lya Mwene wetu Yesu Kilishitu nyi yami nguli nenu mu Shipilitu , nyi tachi ja Mwene wetu Yesu Kilishitu, ⁵nukakunjike umwe ngwe yono kuli satana akenyeke musunya, hanga akalamwine Shipilitu hatangwa lya Mwene.⁶Kulisamba chenu kuchawahile . Kunwanyingikine futunwiso yikepe muyifutunwisa mwaha weswe, nyi? ⁷Lipemesenu keshika futunwiso yikulu yituhuke, hanga nukapwe mwaha waha, chizechene ngwe yenu nuli kunushi futunwiso . Mumu Kilishitu , chizomboka chetu , hana mulambula ngwe chitapo. ⁸Keshika tufungenu chiwanyino, hi nyi futunwiso yikulu ko, chipwe nyi futunwiso ya uhuka nyi ungulungulu ka . Alyoze ,tufunge chiwanyino nyi mbolo kuyishi futunwiso ya kutuwika ch mbunge nyi umwenemwene.⁹Nasonekene kuli yenu mu mukanda wami ngwami kanda nulyendela nichimwe nyi yitanji. ¹⁰Chambile nyi yitanji a hano hashi, hanji akwa kwivwa kuzo , hanji akwa wiji, hanji akwa kukombelela mahamba, nyi chocho kachi chanutamba kukatuka hano hashi .¹¹Alyoze halyapwila ngunasoneka kuli yenu ngwami kanda nulyendela nenyi kachi umwe anamuvuluka ngwo ndumbu mapwa chitanji, hanji mukwa kwivwa kuzo, hanji mukwa kukombelela mahamba, hanji mukwa kutukana, hanji mukwa kuzengewa , hanji mukwa kwiya. Hamwe nyi umwe ngwe yono kanda nulya. ¹²Mumu chika nguli nacho hakupatwila waze ali haze ? Yenu kunushi kupatwila waze ali muchima nyi? ¹³Alyoze waze ali haze Zambi kakwapatwila . ' Chizenu yoze chingulungulu hakachi kenu.'

Chapter 6

¹Muze hali yenu kali nyi chuma alinacho ha mukwo , mahasa kuhamuka kuchisopa kumeso ja jihenge hi kumeso ja asandu ko , nyi? ²Kunwanyingikine asandu makapatwila akwa hashi ? Mba kachi munukapatwila akwa hashi , kunwatelele kupatula yikuma yikepekepe nyi? ³Kunwanyingikine mutukapatwila angelo ? Shinaho chikolo, mba , mutuhasa kupatwila yuma ya uno mwono?⁴Kachi keshika munupwa nyi yuma ya kupatula ha kutwala ku mwono uno , munwasela kupatu waze anapu amokomoko mu chikungulwila nyi? ⁵Ngunahanjika chino kunukolesa sonyi . Kumanyi mukwa mana wakuhi hakachi kenu chipwe umuwika yoze mahasa kupatula hakachi ka mandumbu nyi? ⁶Alyoze ndumbu masopesa ndumbu nyi mukwo - nyi chize kumeso ja waze keshi kufulyela .⁷Ka hichinapu kapalya muli yenu nwakuli sopesa umwe nyi mukwo . Kuchi te ngwe shinaho kunushi kulyecha akanulinge chipi? Kuchi te ngwe shinaho kunushi kulyecha akanulake? ⁸Alyoze yenwene nwakulinga yipi nyi kwonga , nwakulinga ayi kuli mandumbu jenu !⁹Hanji kunwanyingikine yihenge kechi kahinga wanangana wa Zambi ? Kanda anwonga. chipwe mapangala , akwa kukombelela mahamba yitanji, akwa luchisa , akwa utumwa, ¹⁰eji , akwa kwivwa kuzo , akwa kuzengewa , akwa kutukana , akwa kuhyanyisa ndando -- kechi kahinga wanangana wa Zambi . ¹¹Ngwe wano amwe a kuli yenu nwapwile . Alyoze hananusambisa mu jina lya Mwene Yesu Kilishitu nyi muli Shipilitu ya Zambi yetu.¹²''Yeswe yili shimba hali yami, '' alyoze hi yeswe ko ya kufumbula .'' Yuma yeswe yili shimbi hali yami , '' alyoze chichi kulyecha akanguzeyese ku nyichimwe . ¹³'' Kulya ha jimo , nyi jimo ha kulya , '' alyoze Zambi kumakahwisa yeswe yali . Alyoze mujimba hiwa utanji ko . Alyoze wa Mwene, nyi Mwene ma kawayisa ya mujimba.¹⁴Zambi wahindwishile Mwene kumakatuhindwisa nawa ku tachi jenyi. ¹⁵Kunwanyingikine ngwe mijimba yenu yinapu yihanda ya Kilishitu ? Kevwe munguchiza yihanda ya Kilishitu nguyipwise yihanda ya chikoi nyi? ka pundu!¹⁶Kunwanyingikine ngwo yoze malinunga nyi chikoi mapwa mujimba umuwika nyi yiye ? Chisoneka chinambe ngwenyi , '' Aali kuma kapwa musunya umuwika.'' ¹⁷Alyoze yoze malinunga nyi Mwene mapwa Shipilitu umuwika nenyi.¹⁸Chinenu utanji ! Milonga yize yeswe mutu mavulumuna yili haze lya mujimba , alyoze yoze malinga utanji mavulumuna mujimba wenyi mwene.¹⁹Kunwanyingikine mujimba wenu unapu tembele ya Shipilitu Musandu, yoze uli muli yenu, yoze nuli nenyi wa kuli Zambi ? Kunwanyingikine ngwo hi nuli a yenwene ko ? ²⁰Mumu hananulande nyi ndando . Keshika chichimyekenu Zambi mu mujimba yenu nyi mu Mashipilitu , mumu ya Zambi.

Chapter 7

¹Achi kutwala ha yuma nwasonekene: ''Chinapeme ngwo lunga kanda akwata hali pwo ka.'' ²Mumu wa yeseko yinji ya hayihinga ya wutanji , lunga mweswe katela kupwa nyi pwo wumuwika , nyi pwo mweswe katela kupwa nyi lunga wumuwika .³Lunga aka mwehe mukwo pwo chize chinatela , chize chene pwo kuli mukwo lunga . ⁴Pwo keshi nyi tachi ha mujimba waye mwene ,alyoze mukwo lunga chochene , lunga keshi nyi tachi hamu jimba waye mwene , alyoze mukwo pwo.⁵Kanda nulitachika umwe nyi mukwo , nuli sele hashimbu yakuli tayiza umwe nyi mukwo . Nulinge chocho hanga nupwe nyi shimbu yaku lemba . Mba chocho nulipanjike hamu wika shimbu likwo , hanga satana keshi kunweseka mumu chiyulo chaku yula mijimba yenu ku nushinacho. ⁶Mba hinamba ayi yuma kuli yenu kuku tayiza hi shimbiko. ⁷Nguna zange atu eswe apwe ngwe yami. Alyoze mutu mweswe kali nyi cha wana chenyi cha kuli mwene Zambi . Umuwika kali nyi wana awu , mukwo nawa nyi wana wukwo.⁸Alyoze kuli waze kambachile , nyi kuli afwila ngwami china waha kuli ayo kachima twama , ngwe yami. ⁹Alyoze nyi ka ahashile kupwa nyi chiyulo , eswe akambate . Chatela kuli ayo kumbata kuhyana kuwema nyi kusasaminya.¹⁰Achi kuli waze analimbata nguna nwehe lushimbi alu - hi yamiko , alyoze mwene mwata p- pwo kanda ali handununa nyi mukwo lunga ¹¹( Alyoze nyi malihandununa nyi mukwo lunga , aka twame chize chene nyi chocho alikonyekene nyi mkwo lunga) , Iye lunga kanda aka lakula mukwo pwo.¹²Alyoze hakutwala kuli enu eswe - Yami , himwatako - nyi kwamba ngwo ndumbu mweswe kali nyi pwo yoze kafulyelele , nyi kanazanga kutwama nenyi , kanda amulakula . ¹³Kachi pwo neye kali nyilunga yoze kafulyelele , nyi kanazange kutwama nenyi , kanda amulakula. ¹⁴Mumu lunga yoze keshi kufulyela mamusela ku usandu muli mukwo pwo , nyi pwo yoze kanda afulyela mamusela ku usandu wa yoze ndumbu. Nyi chocho anenu mapwa aluchisa , alyoze masela ku usandu.¹⁵Alyoze nyi yoze kafulyelele mali handununa , mwechenu aye. Muyuma yino , ndumbu hanji pangi keshi mu undungo wakulishinga cho. Zambi hanatusanyika kutwama mu sambukila . Mumu ngwe kuchi munyingika, yena pwo , hanji mu ukalamwina mukwenu lunga nyi? Hanji ngwe ¹⁶kuchi munyingika, yena lunga , hanji yena mukalamwina mukwenu pwo nyi?¹⁷Chipwe chocho , chizechene ngwe mwene hanahane kuli mutu nyi mutu chihanda chenyi , mutu nyi mutu akende chizechene Zambi wamusanyikine . Aji je shimbi jami muyi kungulwila. ¹⁸Kuli ngalami umwe anakasanyika ku ufulyelo nyi ? kanda alisolwes ulima . kuli umwe chilima amusanyikine ku ufulyelo nyi? kanda aka mupwisa ngalami . ¹⁹Ungalami hi chimwe ko nyi ulima hi chimwe ko . Alyoze nukononokene shimbi ya Zambi.²⁰Mutu nyi mutu akatwame mu usanyikino muze mwene Zambi amusanyikine ku ufulyelo . ²¹Wapwile mu undungo muze Zambi a kusanyikine nyi? Kanda uchinyonga. Mba nyi muhasa kutusuka , linga chocho . ²²Mumu mutu mweswe yoze asanyikine muli mwene mu undungo iye mukwa kutusuka wa mwene . Chizechene yoze asanyikine mukwa kutusuka mu uwufulyelo kali ndungo ya Kilishitu. ²³Kanu lanjile nyi ndando , kanda nukapwa ndungo ja atu . ²⁴Mandumbu , mu yuma yeswe yapwile mu iye hashimbu amusanyikine, echenu mutu nyi mutu apwe nyi Zambi.²⁵Achi kutwala kuli asanda , shimbi nyi yimwe yakuli Zambi chishi nayo . Mba chocho maliji ami na sako ngwe mutu anavwila keke ku mwene , ngu napu wa mwenemwene . ²⁶Mba chocho nguna nyongo ha yuma yikalu ayize yinezako kulutwe , china peme mutu hi mutu apwe chenacho.²⁷Una kashiwa kuli pwo nyi? Kanda ku fupa kukasuluka . Nyi hiwa kasuluka kuli pwo , kanda kafupa pwo. ²⁸Nyi ngwe hiwuna mbata , hi shiliko wa linga ka , kachi mwana pwo yoze kanda amu mbata maya ku ulo , kalingile shili ka. Eswe waze malinga yuma ya mutundu nyi mutundu wa wukalu wa musunya , nguna fupu kunu kinga kuyuma yino.²⁹Alyoze ayi yuma ngunambe , mandumbu: shimbu hiya tepuluka . Hanga waze ali nyi mapwo akatwame ngwe keshi no . ³⁰Nyi waze akulila ngwe kalilile nawa , nyi waze ma wahilila ngwe kawahililile nawa, nyi waze malanda ngwe ka pichile chuma nyi chimwe, ³¹nyi waze malinga nyi chifuchi cha hashi kanda akalinga ngwe kana chizachiza mukuhetesa . Mumu chifuchi nyi tuswulikilo tweswe meza kuhwa.³²Alyoze nguna fupu mukapwe kunushi yipikalo . Lunga yoze kambachile ka kusa mbunge ku yuma ya Mwene, ahase kumu halisa . ³³Lunga yoze hana mbata kakusa mbunge ku yuma ya hashi , nyikulingila mukwo pwo yuma ya ku wahilila nayo- ³⁴Kali waku handununa . Pwo yoze kanda amumbata hanji mwana pwo kasa mbunge ku yuma ya Mwene , hanga akapwe musandu nyi kumujimba nyi ku Shipilitu . Mumu somboki kakusa mana kuyuma yahashi , nyi kulinga chipema kuli mukwo lunga .³⁵Ngunambe chino kupwa chakunu kwasa , cha fupile kumu tela muheto . Alyoze hachize china lite ngunambe , hanga nuka lembe kuli mwene cha ku chize kwonwona nyichimwe.³⁶Alyoze mutu yoze manyonga ngwo kalingile nyi ulemu kuli mwanenyi wapwo - nyi hanyana chipimo cha usomboki akalinge chize chene - nyi kulinga chize anafupu . Hi shiliko malinga . Kanatela kumbata . ³⁷Alyoze yoze majikiza mumbunge yenyi , se keshi kumu kapwola wenyi mwene hanapatula mumbunge yenyi kufunga mwanenyi wa usandu , malinga ka nawa. ³⁸Mumu mweswe mutu mambachisa mwanenyi kanawa analingi, nyi yoze nawa keshi kumbata neye kanawa analingi.³⁹Pwo makashiwa ku shimbi hashimbu lize mukwo lunga mapwa nyi mwono. Alyoze kachi mukwo lunga mafwa , mba makatusuka akaye ku ulo kuli mweswe lunga mamu zanga ,alyoze muli Mwene wika . ⁴⁰Alyoze muwu patwilo wami mawahilila nyi mapwa chize chene ali. Nguna nyongo nyi yami nguli nyi Shipilitu ya Zambi.

Chapter 8

¹Halyapwila hakutwala ha yakulya yize hana yilambula yitapo ku mahamba : Yetu tuna nyingika hali nyi yinyingi . Yinyingi yakufupa, alyoze Zamngo kulya kokolesa. ²Nyi kachi umwe manyoga ngwenyi kana nyingika chuma chimwe, yoze mutu kanda achinyingika nyi chimwe chize chamutamba kunyingika. ³Alyoze nyi kachi umwe mazanga Zambi yoze mutu kana munyingika kuli Zambi .⁴Keshika hachino , hakutwala ku kulya cha yuma yize hana yilambula yitapo ku mahamba : tunanyingika ngwetu hamba hi chimwe ko hano hashi: nyi chize Zambi mukwo wakuhi nyi umwe shina umuwika . ⁵Mumu chipwe kwali waze anavuluka ngwo tuzambi , chipwe hanji mwilu chipwe han.o hashi {ngwe chize kwali ''tuzambi ''anji nyi ''ene'' anji} , ⁶hindu kuli kyetu kwali umuwika Zambi , mwe Tata , muli yiye yuma yeswe hiyina katuka nyi kupwa chetu chapwa muli yiye , nyi umuwika Mwene Yesu Kilishitu , mba kuli yiye yuma yeswe yinakatuka , nyi kupwa chetu chapwa cha kuli yiye.⁷Alyoze , yinyingi yino kuyishi muli eswe ka. Mumu , amwe te akwa kukombelela mahamba , nyi ha kulya chino kulya chili ngwe yuma yize analambula chitapo kuli hamba . Mbunge jo lilelu mulichisa.⁸Alyoze kulya kuchishi katuneha kuli Zambi chipwe kutushi kulya , kutushi kuhona , chipwe kachi mutulya kutushi kuhyana. ⁹Alyoze kanyamenu kuchina ndako jino ja kulya mulipwa chitalingiso kuli amwe waze kakolele. ¹⁰Mumu hachino kachi nyi umwe makumona , yoze uli myi chinyingi , una twama nyi kulya mu tembele ya mahamba . Mbunge yenyi nyi muyipwa yilelu muyi hamuka kulya yuma yize hanalambula ku mahamba nyi?¹¹Mumu hayinyingi ye hakutwala umwenemwene wa chako cha mahamba , ndumbu yoze mulelu malumbuka , yoze Kilishitu wamufwilile , kuma iyenyeka . ¹²Chocho , hakuvulumuna kuli mandumbu je nyi kulemeka mbunge jo lilelu , munu vulumuna kuli Kilishitu . ¹³Keshika , nyikachi kulya chami muchitangisa ndumbwami , chichi kalya nawa yifwo nyiyimwe ndo ku myaka ya mutolo , kuchina mungukatangisa ndumbwami.

Chapter 9

¹Yami hinguli mukwa kutusuka ko nyi? hinguli Positolo ko nyi? Yenu hinuli chitanga chami muli Mwene ko nyi ? ²Kachi kuli akwo hi nguli Positolo ko, hindu nguli chocho kuli yenu. Mumu yena nuli muli mwene nuli chijikilo cha upositolowami.³Chino ngwami kulisamba chami kuli waze akungusopesa: ⁴Yetu kutushi chiyulo cha kulya nyi cha kunwa nyi? ⁵Kutushi chiyulo chakutwala hamwe nyi yetu umwe pangi muli mwene mukwetu- pwo , chizechene ngwe apositolo akwo , nyi anakwo ja mwene , nyi sefwa nyi ⁶shina yami wika nyi Mbanavwe kutushi chiyulo chakulitwamina milimo nyi?⁷Swalale muka malingila hakulifweta mwene ? Iya matumba munda mba kechi kalya mihuko yawo? Hanji iya mafunga chendo chaimuna mba keshi kunwa yamwayachendo ? ⁸Ngunambe yuma ngwe nyikulita nyi atu nyi? shina ye shimbi nawa kuyishi , kwamba chimuwika nyi ?⁹Mumu china sonewa mu shimbi ya Mose ngwo , '' Kanda ukasa kata ku kanwa lya ngombe yoze ma zungula mbuto.'' Shina Zambi kanafungu ngombe nyi? ¹⁰Shina kanachambe mumu hali yetu ? Ewa hali yetu chasonewene , mumu yoze machipa chamutamba kuchipa nyikutalatala , nyi yoze meta mbuto meta nyikutalatala kutambula chihanda chayo. ¹¹Kachi twakuwile kuli yenu yuma ya Ushipilitu , chuma chinene kachi mutu kacha yuma yenu yakutwala ku mujimba nyi?¹²Kachi akwo matambula chihanda cha chiyulo chino hali yenu , shinaho yetu nyi? Hindu kutwalingile nyi chiyulo chino . Alyoze twakunyongonona ha yuma yeswe hanga kutuchi kasa chilinda nyichimwe mujila ya sango lipema lya Kilishitu. ¹³Kunwanyingikine nyi waze akulingila yuma yisandu kakulya yuma ya kutembele? nyi waze akulingila ku chilumbilo kakuupwa nyi chihanda cha ku chilumbilo ? ¹⁴chize chene, Mwene hanasela hali waze akwambujola sango lipema akalye yaku sango lipema.¹⁵Alyoze chalingile nyi yino yuma nyiyimwe . Chasonekene yino yuma hanga akachilinge kuli yami . Mumu changuwahila kufwa shina - umwe mapwisa chamokomoko kulisambisa chami. ¹⁶Mumu kachi mungwambujola sango lipema , kachi chishi nacho nyichimwe cha ,kulisamba nacho , mumu hanase chiteli hali yami.¹⁷Mumu kachi mungulinga chino ku upale wa yami mwene , kachi mungupwa nyi fweto . Alyoze kachi hi ku upale wa yami mwene ko hanangukunjika uselo. ¹⁸Fweto yami kevwe yika? Muze mungwambujola, sango ,lipema mungu pwisa sango lipema lya wana hanga chichikalinga nyi chiyulo chami cheswe mu sango lipema.¹⁹Mumu chipwe natusukile kuli atu eswe , nalipwishile ndungo kuli atu eswe , hanga ngukazuke anji ahyana. ²⁰Kuli A-Yunda nalipwishile ka -yunda , hanga ngukazuke A-Yunda . Kuli waze atwama kushi lya shimbi , nalipwishile ngwe kushi lya shimbi hi nyikupwa yami mwene kushi lya shimbi ko. Hanga ngukazuke waze ali kusshi lya shimbi.²¹Kuli waze keshi shimbi , nalipwishile ngwe chishi shimbi , kuchapwile ngwe chishi shimbi kuli Zambi , alyoze mu shimbi kuli Kilishitu . Nalingile chino hanga ngukazuke waze keshi shimbi. ²²Kuli alelu nalipwishile mulelu , hanga ngukazuke alelu. Nalipwishile yuma yeswe kuli atu eswe , hanga nyi yuma yeswe ngukalamwine amwe . ²³Nakulinga yuma yeswe mumu ha sango lipema , hanga nalyo ngukapwe mukwa kulyangana - nyi mukwo.²⁴Kunwanyingikune nyi ngwo waze mazomboka muma mwa kuzomboka mazomboka eswe , alyoze umuwika matambula kwononona? . ²⁵Waze malitchika ha kuheha ma sula ku yuma yeswe . Achi o machilinga mukutambula chipangula cha kupola, ²⁶Keshika nyi yami chocho nakuzomboka , hingwe mu unjilijili ko; chocho nakulimbufula, hikufufula ko mu tetela. ²⁷Alyoze nakumbwezula mujimba wami nakutwala ku undungo, kuchina hanji muze te hinambujola sango lipema kuli akwo , yami mwene mungwalumuka chisashili.

Chapter 10

¹Nazangile yenu nuhone ku nyingika , mandumbu , ngwe tulamba twetu eswe apwile kushi lya lelwa nawa eswe apalikile ndusu mukalunga lwiji . ²Eswe apapachishile kuli Mose mu lelwa nyi mukalunga lwiji , ³nawa eswe alile kulya chimuwika cha ushipilitu . ⁴Eswe anwine kunwa chimuwika cha ushipilitu . Mumu anwine anwine ku liwe lya shipilitu lize lya wakawile ,nyi liwe lize lyapwile Kilishitu .⁵Alyoze anji ahyana a kuli ayo Zambi kawahilile ko no , nyi mijimba yo aanungwine mu puya . ⁶Halyapwila yino yuma qyapwile yilweza kuli yetu , hanga kutuchi kevwa usolo wa yuma yipi ngwe chizechene alingile .⁷Kanda nupwa akakukombelela mahamba , ngwe amwe kuli ayo apwile . Nyi kulita ngwe chinasonewa ngwo , '' Atu atwamine mukulya nyi kunwa , nawa akatukile mukuheha . '' ⁸Kanda tulinga utanji , ngwe ayo alingile . Mutangwa limuwika , makumi aali a tununu nyi tununu atatu a atu afwile mumu wa chize .⁹Chipwe kanda tukeseka Kilishitu , ngwe chize amwe kuli ayo alingile nawa awashihile kuli tupela . ¹⁰Nawa kanda nulinyenyeta , ngwe chize anji a kuli ayo alingile nawa awashihile kuli mungelo wakushiba .¹¹Halyapwila yino yuma yalingikile kuli ayo kupwa yilweza kuli yetu . yasonewene mukutukanyamisa - yetu haze masongo ja myaka hanatuhete . ¹²Kashika yoze malishinginyeka ngwe kanamana akakanyame kuchina makalimbuka . ¹³Nichimwe cheseko kuchanukwachile shina chize cha kulita nyi chisemwa cha atu . Alyoze , Zambi wamwenemwene . Iye kechi katayiza akanweseke kuhyana chize munuhasa . Hamwe nyi cheseko makanumwesa jila ya kutuhukamo hanga nukahase kunyongonona .¹⁴Keshika , akwetu a zango , chinenu kukombelela mahamba . ¹⁵Ngunahanjika kuli yenu ngwe atu waze ali nyi chinyingi , hanga nukapatule chize ngunambe . ¹⁶Musenge wa uwape wuze twakuwahisa , hi kulyangana cha manyinga ja Kilishitu ko nyi ? Mbolo yize twakupalula , hi kulyangana cha mujimba wa Kilishitu ko nyi ? ¹⁷Se kuli mbolo yimuwika , yetu se tuli anji tuli mujimba umuwika . Yetu eswe twakulyangana ha mbolo yimuwika .¹⁸Talenu atu a Izalele . Nikulita ni musunya waze akulya yitapo keshi kulyangana ha chilumbilo ? ¹⁹kuchi kevwe ngunambe ngwami ? Chize hanalambula chitapo ku hamba chinapu chuma chimwe ? hanji chize kulya hanalambula kuli hamba chuma chimwe nyi ?²⁰Alyoze ngunambe hali yino yuma akwa mavungu akulambula , kakuyilambula yitapo kuli mandemonyu hi kuli Zambi ko . Nazangile yenu nulyendele nyi mandemonyu ! ²¹Kunwahashile kunwa musenge wa Mwene nyi musenge wa andemonyu . Kunwahashile kupwa ku mesa ya Mwene nawa nyi kupwa ku mesa ya andemonyu . ²²Chipwe twakwihya Mwene ku ukwa nyi ? Tunakangana kuhyana iye nyi ?²³'' Yuma yeswe yinalite nyi shimbi , '' alyoze nyi yesweko yakufumbula . ''Yuma yeswe yinalite nyi shimbi , '' alyoze hi yeswe ko ya kukolesa atu . ²⁴Nyiumwe kanda afupa kufumbuka chenyi . Alyoze , eswe akafupe kufumbuka cha mukwo .²⁵Cheswacho malanjisa mwiyitanda munahase kulya , kwakuhona kuhula nyichimwe mumu ya shimbi ya mbunge . ²⁶Mumu , '' Hashi hambala ha mwene , nyi kulumbama chaho . '' ²⁷Hanji umwe wa kuli waze keshi kufulyela manulakenya ku chiteleka , nyi munuzanga kuya , cheswacho masa kumeso jenu lyenu kwakuhona kuhula mumu ha shimbi ya mbunge .²⁸Alyoze kachi umwe mamba kuli yenu ngwenyi , '' Chino hanachilambula chitapo kuli hamba , '' kanda nukalya , mumu hali yoze hanachisolola , nyi ha shimbi ya mbunge - ²⁹shimbi ya mbunge hi ya yena mwene ko , alyoze , yize yambala . Mumu kuchi te anapatula kutusuka chami ku shimbi ya mbunge ? ³⁰Kachi mungutambula nyi kusakwila , kuchi te anahanjika yipi hali yami ha chize nakuchisakwila ?³¹Keshika , chipwe munulya hanji mununwa , chipwe cheswacho munulinga , lingenu yuma yeswe ha uhenya wa Zambi . ³²Kanda nukapwa chitalingiso kuli A-Yundeya chipwe kuli A-Ngalashiya , chipwe kuchikungulwila cha Zambi ka . ³³Chizechene ngwe nyi yami nawa nakupemena kuli atu eswe ha yuma yeswe . Kuchapwile ngwe ngunafupu kufumbuka cha yami mwene , alyoze kufumbuka cha anji . Nakulinga chino hanga akaalamwine .

Chapter 11

¹Pwenu akwa kungwimbulula , chize chene nakungwimbulula Kilishitu . ²Achi ngunanuhalisa mumu mwakungwiwuluka mili yeswe . Ngwakunuhalisa mumu nwakukakaminya ku ndongo chizechene nanukunjikilejo . ³Alyoze ngunazange yenu nunyingike ngwe Kilishitu ye multwe wa lunga weswe, ngwe lunga yiye mutwe wa pwo , nyi Zaambi mutwe wa Kilishitu . ⁴Lunga malemba chipwe mapulofeta nyi mutwe wenyi wakufuka malelesa mutwe wenyi.⁵Alyoze pwo yoze malemba chipwe mapulofeta chakuhona kufuka ku mutwe wenyi malelesa mutwe wenyi . Mumu chinapu chuma chimuwika ngwe iye wapwo wa kutewula . ⁶Alyoze kachi pwo keshi kufuka mutwe wenyi , natela kukamba kambu jenyi . Hi chinapu cha sonyi pwo kutewula kambu jenyi chipwe kutewula mutwe wenyi , kachi afuke mutwe wenyi.⁷Mumu lunga kuchamutambile kufuka ku mutwe , se iye chizulya nyi uhenya wa Zambi . Alyoze pwo kanapu uhenya wa lunga . ⁸Mumu lunga hi wa kuli pwo ko . Alyoze pwo wa kuli lunga.⁹Mumu chipwe lunga kamutambile hali pwo. Alyoze atangile pwo hali lunga . ¹⁰Ha chikuma chino chatamba pwo kupwa nyi chinyingi cha kuzeya ha mutwe wenyi, mumu hali angelo.¹¹Hindu chipwe chocho , muli Mwene , pwo keshi kupwa ukawenyi kushiko lunga , chipwe lunga keshi kupwa ukawenyi kushiko pwo. ¹²Mumu chozevhene ngwe pwo wa kuli lunga , chocho nawa lunga wa kuli pwo . Alyoze yeswe ya kuli Zambi.¹³Chipatulenu hakachi kenu , chinate hali pwo kulemba kuli Zambi nyi mutwe kaufukile? ¹⁴Chipwe chisemewa chene kuchanulongesele ngwo kachi lunga mapwa nyi kambu jisuku, chinapu cha kulilelesa mwene? ¹⁵Chipwe chisemewa chene chakutulongesa ngwo nyingwe pwo kali nyi kambu jisuku hi uhenya wenyi ? Mumu kambu jenyi hanamwehe jo kupwa jakulifuka. ¹⁶Alyoze kachi umwe masoloka ngwo mukwa pami, yetu kutushi nyi ndako , chipwe yikungulwila ya Zambi.¹⁷Achi ha kunwaha shimbi yino , chanuhalishile . Mumu nyingwe mweza hamuwika , hi chipemako alyoze chipi. ¹⁸Mumu chitangu, hingunevu ngwo nyingwe munukunguluka hamuwika mu chikungulwila, hali kulihandununa hakachi kenu , alyoze hingunachifulyela hakehe . ¹⁹Mumu chatamba kupwa kulihandununa nawa hakachi kenu hanga waze masela shindakenyo yipema akasoloke hakachi kenu.²⁰Mumu muze munukungulaka , hi mesa ya Mwene mwakulyako . ²¹Muze munulya , mutu nyi mutu matambula kulya chenyi mwene shimbu kanda . Umwe mwevwa zala, nyi mukwo mazengewa. ²²Kunushi mazuwo a kulilamo nyi a kunwinamo? Shina nuna lelesa chikungulwila cha Zambi nyi kukolesa sonyi waze keshi nacho ? kuchi mungwamba kuli yenu ? Ngunatela kunuhalisa nyi? Ha chino chanuhalishile!²³Mumu natambwile kuli Mwene chize yami nawa nanukunjikilecho, ngwe Mwene Yesu , ha ufuku uze amukinjikile , wanjile mbolo. ²⁴Muze hasakwila , wayipalwile nyi kuhanjika ngwenyi , '' Wuno mujimba wami , wayenu mulinge chino ha kungwiwuluka.''²⁵Chezechene nawa wanjile musenge kulutwe lya kulya , nyi kuhanjika ngwenyi , '' Uno musenge hi usendo waha ha manyinga jami . Mulinge achino chisuho muze mu nunwa , mukungwiwuluka . ²⁶Mumu yisuho yeswe munulya mbolo yino nyi kunwa ku musenge uno , munwambujola kufwa cha Mwene ndo muze meza.²⁷Keshika, mweswawo , malya mbolo chipwe kunwa ku lupasa lya Mwene mu jila yize kuyatelele kamahila mujimba nyi manyinga ja Mwene . ²⁸Alyoze mutu akalyeseke mwene chitangu , nyi chocho echenu alye ku mbolo nyi kunwa ku musenge . ²⁹Mumu yoze malya nyi kunwa chakuhona kutomesa mujimba wenyi malya nyi kunwa uhiso hali iye mwene . ³⁰Ha chikuma chino anji a kuli yenu hanazeye nyi kuyiza , nyi akwo nawa hana holokela mu tulo.³¹Alyoze kachi mutulipatwila yetwene, keshi kachi kutupatwila . ³²Alyoze muze matupatwila kuli Mwene , matulamba , hanga kachi kutuhisa hamwe nyi akwa hashi .³³Keshika , mandumbu jami , muze munukalikungulula nyi kulya , lishimbwilenu umwe nyi mukwo . ³⁴Nyingwe umwe mevwa zala , mwechenu alye ku zuwo lyenyi, hanga muze munukunguluka mushi kukunguluka aha uhiso. Nyi yikwo nawa munakasoneka, mungululika muze mungwiza.

Chapter 12

¹Hakutwala ku yawana ya Ushipilitu , mandumbu , chazangile yenu kwalajala . ²Nunanyingika ngwenu muze te nwapwile akwa mavungu , kanaka nupyangula kutu zambi tuze tushi kuhanjika , mumajila mweswe kanaka miyula nyi kunupyangula . ³Chenacho chinanutamba kunyingika ngwenu wakwihi wa kuhanjika nyi Shipilitu wa Zambi mamba ngwenyi , '' Yesu kashingiwa .'' Nawa nyiumwe mahasa kwamba ngwenyi , '' Mwene Yesu ,'' shina muli Shipilitu Musandu .⁴Chenacho yawana yina lihichika, alyoze Shipilitu umuwika . ⁵Majila eka nyi eka aliko ha kulingila mwene , alyoze Zambi kali umuwika . ⁶Nawa kuli milimo yakulihandununa , alyoze Zambi umuwika wakuzata mweswe .⁷Chenacho mutu nyi mutu hanamwehe usolwelo wa Shipilitu mukufumbuka atu eswe . ⁸Mumu muli Shipilitu mahana kuli umwe liji lya mana , nyi kuli mukwo wakuhana liji lya yinyingi ku Shipilitu umuwika .⁹Kuli mukwo wakuhana ufulyelo uzewene Shipilitu umuwika , nyi kuli mukwo tachi ja kuwuka myeji kuli uzewene Shipilitu . ¹⁰Kuli mukwo hanahane tachi jakulinga yipupu , nyi kuli mukwo kupolofeta . Kuli mukwo kusa chinyingi hakachi ka mashipilitu , kuli mukwo malimi eka nyi eka , nyi kuli mukwo ulumbunwiso wamalimi . ¹¹Ayino ye milimo ya Shipilitu umuwika , kuhana yawana kuli mutu nyi mutu , cheswacho wakuzanga .¹²Mumu chizechene ngwe mujimba unapu umuwika nyi yihanda yinji ukwete nyi yihanda yesweya mujimba nyi kupwa yinji yinapu mujimba umuwika , chocho nawa Kilishitu . ¹³Mumu muli Shipilitu umuwika etu eswe hanatupapachisa mu mujimba umuwika , chipwe A-Yunda chipwe A-Ngeleshya , chipwe ndungo chipwe enya chifuchi , hanatunwisa muli Shipilitu umuwika .¹⁴Mumu mujimba kuushi chihanda chimuwika wika , alyoze yihanda yinji . ¹⁵Nyi kulu mulyamba ngwo , '' Mumu hinguli kwokwo ko , hinguli ko chihanda cha mujimba ,'' hindu chili chihanda cha ku mujimba . ¹⁶Nawa nyi chipwe twitwi mulyamba ngwo , '' Mumu hinguli liso ko , keshika hinguli chihanda cha mujimba ko , '' hindu chili chihanda cha mujimba . ¹⁷Nyi mujimba weswe wapwile lume liso , kuchi muhasa kwivwa ? Nyi mujimba weswe unakapwa twitwi mba kuchi muhasa kuhumbika ?¹⁸Alyoze Zambi hanasakula yihanda chihanda nyi chihanda mu mujimba ngwe chizechene apalile . ¹⁹Nyi yeswe yinakapwa chihanda chimuwika , mujimba muuhasa kupwako nyi ka? ²⁰Chenacho yihanda yinji mu mujimba , alyoze mujimba umuwika lume .²¹Liso lyahashile kwambila kwoko ngwenyi , '' chakuzangile .'' Chipwe mutwe kuwahashile kwambilamolu , '' chanufupile .'' ²²Alyoze yihanda ya mujimba yize yakusoloka ngwe yazeya yenayo yilemu , ²³nyi yize yihanda ya mujimba yize twakushinginyeka kulelesa , yenayo twakufunga kuhyana yikwo , nawa yihanda yize yikwete sonyi hakuyimona yenayo twakufuka . ²⁴Yihanda yipema ya mujimba yetu kwishi nyi ulemu , mumu yili nyi ulemu kulu . Alyoze Zambi watesele mujimba hamuwika , nyi kuhana ulemu wa wahyana ku chihanda chize chahonenene .²⁵Yalinga chino hakwamba ngwo kanda kupwa kulihandununa mukachi ka mujimba , alyoze yihanda yinatela kulisa mana nyi kuli nyongena nyi yikwo mujila yimuwika . ²⁶Hanga nyi chihanda chimuwika chinamono lamba , yihanda yeswe muyimona lamba ; chipwe nyi chihanda chimuwika machichimyeka , yihanda yeswe yakuwahilila . ²⁷Chenacho nuli mujimba wa Kilishitu mutu ha mutu kali chihanda chimuwika cha mujimba uze .²⁸Nyi Zambi hanasakula muyikungulwila tunganda twa Yesu , amuchali tupulofweto , amuchitatu alongeshi ,mba akwa waze akulinga yipupu , nyi yawana yakuwuka , waze akuhana ukwaso , hanji waze akusongwela atu , nyi eswe waze atwama nyi maliji waze kanyingikine . ²⁹Eswe kali tunganda twa Yesu nyi ? Eswe tupolofweto nyi ? Eswe kali alongeso nyi ? Eswe kali nyi tachi jakulinga yipupu nyi ?³⁰Awano eswe kali nyi yawana ya kuwuka nyi ? Hanji kuhanjika maliji waze kanyingikine nyi ? Hanji kanalumbununa maliji nyi ? ³¹Alyoze fupenu yawana yahyana . Alyoze ngunulweza yawana yize yina hyana .

Chapter 13

¹Chipwe nyi munguhanjika nyi limi lya atu nyi angelo . Alyoze ngwe chishi zango , mungupwa ngwe ngunga yakuhanjika nge-nge-nge , hanji mikosa ya kunjatangila. ²Chipwe mungupwa nyi kupulofetaza nyi kunyingika yijimbikilo yeswe nyi yinyingi yeswe , nyi ngwe mungupwa nyi ufulyelo weswe chocho wakuhasa kututulula milundu. Alyoze kashi chishi zango, ngunapu wamokomoko . ³Chipwe mungupangila yikumba yami yeswe mukilisa yiswale nyi mungukunjika mujimba wami akawoche. Alyoze kachi chishi zango chafumbukile nyichimwe .⁴Zango uhomboloji likwete utu likwete. Zango kulishi kupwa nyi lufwachinda nyi kulishi kulisangala . Kulishi kulifuza ⁵chipwe kulinga ngwe kuchatele . Kulishi kufupa yuma yenyi mwene . Kulishi kutenuka nyi kawashi , chipwe kushinganyeka yipi. ⁶Kulishi kuwahilila mu uhenge. Alyoze , kulya kuwahilila mu umwenemwene . ⁷Zango lyakufuka yuma yeswe , lyakufulyela yuma yeswe , lyakutalatala yuma yeswe lya kunyongonona mu yuma yeswe.⁸Zango kulishi kuhwa. Ngwe kuli upulofeto, kumaka uwisa . Ngwe kuli malimi , makawa. Ngwe kuli yinyingi makawa. ⁹Mumu tunanyingika ha chihanda , tuna pulofeteza ha chihanda . ¹⁰Alyoze muze chize chingunu hichiza chize chinapu ha chihanda muchikawa.¹¹Muze na pwile mwana , nahanjikile ngwe mwana , nevwile ngwe mwana , nanyongene ngwe mwana . Mba halyapwila se hinapwa lunga , hinambila yuma ya wanuke . ¹²Mumu halyapwila twakumona mu katalya ngwe chijimbikilo , alyoze ha tangwa lize meso nyi meso . Halyapwila ngunanyingika ha chihanda , alyoze ha tangwa lize mungukanyingika lyakulu chizechene ngwe nawa hanangunyingika lyakulu. ¹³Alyoze ayi yitatu yinasala : ufulyelo, kutalatala, nyi zango . Alyoze chahyana cha ku yino zango.

Chapter 14

¹Kaulenu zango hindu fupenu chikolo ha yawana ya u Shipilitu , alyoze shinaho nukapulofweteze . ²Mumu yoze umwe mahanjika mu limi keshi kuhanjika kuli atu alyoze kuli Zambi . Mumu nyiumwe mevwa alyoze muli Shipilitu mahanjika yijimbikilo . ³Alyoze yoze mapulofweteza mahanjika kuli atu maliji a kukolesa, a kushinjila , a kusangulwisa . ⁴Yoze mahanjika mu limi malikolesa mwene , alyoze yoze mapulofweteza makolesa chikungulwila .⁵Achi ngunazange yenu eswe nuahanjike mu malimi . Alyoze kuhyana nyi halyacho , ngunazange yenu nukapulofweteze . Yoze mapulofweteza yiye munene wahyana yoze mahanjika mu malimi ( shina malumbununa hanga chikungulwila akatambule maliji a kukolesa ) . ⁶Alyoze halyapwila , mandumbu , kachi mungwiza kuli yenu nyikuhanjika mu malimi , kuchi munufumbuka ? Chichi kuhasa , shina munguhanjika kuli yenu chipwe nyi usolwelo , hanji nyi yinyingi , hanji nyi upulofweto , hanji nyi longeso .⁷Mujila yimwe , chipwe yuma yize kuyishi mwono nyi yihanjika - chipwe lundembo hanji kalyalya - kachi kuyishi kuhana kulipwila cha maliji , ngwe kuchi manyingika chize memba ha lundembo hanji ha kalyalya ? ⁸Mumu kachi chitavwa muchihana liji lize kulyalumbunukine , iya malulika ha jita ? ⁹Chocho nyi yenu nawa mumu yenu hamwe nyi limi . Ngwe kuchi manyingika chize munuhanjika ,shina munuhanjika nyi maliji ashi kulumbunuka ? Mumu munuhanjika mu tetela .¹⁰Kwali anji maliji eka mu chifuchi , nyi eka mba eswe nyi ulumbunwiso wo . ¹¹Kachi chanyingikine ulumbunwiso wa liji , mungupwa kuli yoze mahanjika ngwe kandaka kuli yami .¹²Chocho nyi yenu nawa . Te nwakufupa chikolo ha yawana ya u Shipilitu , fupenu hanga nukahyane mukukolesa chikungulwila . ¹³Keshika yoze mahanjika mu limi alembe hanga akahase kulilumbununa . ¹⁴Mumu kachi mungulemba mu limi , shipilitu yami muyilemba , alyoze kunyonga chami muchiseka .¹⁵Mba kuchi ? Mungulemba nyi shipilitu , alyoze mungulemba nyi kunyonga nawa . Mungwimba nyi shipilitu mungwimba nyi kunyonga . ¹⁶Nyi ka , kachi mufumanyisa nyi shipilitu , ngwe kuchi yoze kanyingikine mamba ngwenyi , '' Amene '' ha kusakwila te kanyingikine chize unambe ?¹⁷Mumu musakwila kanawa chamwenemwene , alyoze mukwo kwamukoleseleko . ¹⁸Ngunasakwila kuli Zambi nakuhanjika mu malimi kahyana yenu eswe ¹⁹.Chipwe chocho mu chikungulwila ngunazange shinaho kuhanjika maliji atano nyi mana jami hanga ngufumbe akwo nawa , hi kuhanjika ko kumi lya tununu twa maliji mu limi lya kandaka .²⁰Mandumbu , kanda nupwa ana mu kunyonga chenu . Hindu , mu uhuka , pwenu ngwe ana akemba . Alyoze mu kunyonga pwenu makulwana . ²¹Mu shimbu chinasonewa , '' Akwa malimi eka mungukahanjika kuli atu ano . chipwe chocho kechi kupanjika kuli yami , '' chocho anambe Mwene .²²Keshika , malimi kanapu chilayi , hi kuli waze akufulyela ko , alyoze kuli waze keshi kufulyela .Alyoze upulofweto kuushi kutwala kuli waze keshi kufulyela , alyoze kuli waze akufulyela . ²³Kachi , keshika , chikungulwila cheswe muchikungulwila muma mumuwika nyi eswe mahanjika mu malimi , nyi manjila atu aze kanyingikine ,waze keshi kufulyela , keshi kwamba ngwo nunazaluka nyi ?²⁴Alyoze kachi eswe mapulofweteza manjila , yoze keshi kufulyela hanji yoze kanyingikine manukumisa kuli eswe mamupatwila kuli eswe . ²⁵Yuma yakuhengama ya mu mbunge yenyi nuyisoloka . Chocho , makafulamana ha meso jenyi makawayila Zambi . Mumbulula ngwenyi Zambi hwali kachi kenu pundu .²⁶Mba ika mwikaulaho , mandumbu ? muze munukunguluka mweswe , mutu mweswe kali nyi mwaso , longeso kali nalyo , usolwelo kali nawo , limi kali nalyo , ulumbunwiso kali nawo . Alinge yuma yeswe mukukolesa chikungulwila . ²⁷Kachi umwe mahanjika mu limi , akapwe aali hanji atatu , ahanjike umwe nyiumwe , mba umwe alumbunune ize ahanjika . ²⁸Alyoze kachi mukwa kulumbununa wakuhi , ahole muchikungulwila . Ahanjike kuli iye mwene nyi kuli Zambi .²⁹Apulofweta ahanjke aali chipwe atatu , nyi akwo apatwile . ³⁰Nyi masolola usolwelo kuli umwe unatwamako , mutangu ahole .³¹Mumu yenu eswe nunahase ku pulofweteza umwe nyi umwe hanga eswe alilongese hanga eswe aashinjile . ³²Mumu mashipilitu ja apulofweta kakuzeyela kuli apulofweta . ³³Mumu Zambi hi Zambi ya chizungozungo ko ,alyoze ya sambukila . Chizechene ngwe mu yikungulwila yeswe ya asandu .³⁴Mapwo ahole mu yikungulwila . Mumu kaatayijileko kuhanjika . Alyoze azeyele chizechene ngwe yinambe shimbi nawa . ³⁵Kachi mazanga kulilongesa chuma chimwe , kachi akahule akwo - malunga ku mazuwo jo . Mumu sonyi hali pwo kuhanjika mu chikungulwila . ³⁶Kuma liji lya Zambi lyakatukile kuli yenu nyi shina lyahetele kuli yenu wika ?³⁷Kachi umwe malishinginyeka kupwa pulofweta hanji mukwa ushipilitu , akatayize yuma yize ngunasoneka kuli yenu je shimbi ja Mwene . ³⁸Alyoze kachi umwe malajala , akalajale .³⁹Keshika , mandumbu , jami fupenu chikolo nukapulofweteze , kanda nuka kanyisa kuhanjika mu malimi . ⁴⁰Alyoze akalinge yuma yeswe nyikulita nyi kululika .

Chapter 15

¹Alyoze ngunaninyingikisa , mandumbu , sango lipema lize nanwambujolele, lize nawa nwatambwile mwenamo nawa nunamana, ²ku lyenalyo hananulamwina , kachi munukalalaminya liji lize nanwambujolele, shina mwafulyela chamokomoko.³Mumu nanukunjikile hatangu chize nawa yami natambwile , ngwe Kilishitu wafwilile milonga yetu nyikulita nyi yisoneko , ⁴yiye amufunjile , amuhindwishile ha tangwa lya mu chitatu nyikulita nyi yisoneko.⁵Kilishitu wasolokele kuli sefwa , nyi kuli e kumi nyi aali; ⁶kulutwe amonekene kuli mandumbu kuhyana kulakaji atanu chisuho chimuwika. A kuli ayo anji ali nyi mwono, alyoze amwe hanayi tulo. ⁷Kulutwe kasolokele kuli Tiangu , kulutwe kuli atumbaji eswe.⁸Ha kulusu eswe , yiye yasoloka kuli yami, ngwe mwana wa kusema . ⁹Mumu ami nguli mukepe wahyana eswe a kuli tumbaji . Nguli mukehe kuli apositolo mumu nahungumyonene chikungulwila cha Zambi.¹⁰Alyoze ku vumbi lya Zambi nguli chize nguli , nyi vumbi lyenyi lize anguhele kulyapwile lyamokomoko. Alyoze , nakilikichile kuhyana eswe. Hindu hi yami ko, alyoze vumbi lya Zambi lize lyapwile hamwe nyi yami . ¹¹Chipwe yami chipwe ayo , chocho twakwambujola nyi yenu nwafulyela.¹²Achi nyi anambujola Kilishitu ngwe hanamuhindwisa hakachi ka afu , kuchi amwe hakachi kenu anambe ngwo uhindukilo wa afu wakuhi nyiumwe? ¹³Alyoze kachi wakuhi uhindukilo wa afu , kachi chipwe Kilishitu kamuhindwishile ; ¹⁴Nyi kachi kahindwishile Kilishitu , kachi kwambujola chetu chamokomoko , nyi ufulyelo wenu nawa wamokomoko.¹⁵Nawa , kanatuwane yela ja Zambi ja mahuza , mumu twashindakenyene hali Zambi wahindwishile Kilishitu kuli afu. Alyoze yiye kakamuhindwishileko , chocho chinapu keshi kuhindwisa afu. ¹⁶Mumu kachi keshi kuhindwisa afu, chipwe Kilishitu kamuhindwishile; ¹⁷Nyi kachi Kilishitu kamuhindwishile , ufulyelo wenu wamokomoko nyi yenu nuchili mu milonga yenu.¹⁸Mba waze nawa hanayi tulo muli Kilishitu hanatoko. ¹⁹Nyi mu mwono uno wika tuli nyi kutalatala muli Kilishitu kachi yetu a kuli atu eswe twahyana hunya.²⁰Alyoze halyapwila Kilishitu hanamuhindwisa hakachi ka afu muhuko utangu wa kuli waze hanayi tulo. ²¹Mumu te kufwa chejilile kuli mutu, kuli mutu nawa uhindukilo wa afu wejile.²²Mumu chizechene ngwe muli Alama eswe anafu , chocho nawa muli Kilishitu makapwisa eswe nyi mwono. ²³Alyoze mutu ha mutu mu ngango yenyi : Kilishitu , we muhuko utangu , mba kulutwe waze a Kilishitu ha kuheta chenyi.²⁴Mba mukukapwa songo , muze makakunjika wanangana kuli Zambi mwe Tata , muze te hahwisa kuyula cheswe nyi yiyulo yeswe nyi tachi jeswe . ²⁵Mumu chamutamba kuyula ndo masa akwa kole jenyi eswe kushi lya yilyato yenyi . ²⁶Mukwa kole wa kusula kuhwa yiye kufwa.²⁷Mumu '' yiye wasele yuma yeswe kushi lya yilyato yenyi.'' Alyoze muze mamba ngwenyi '' Hanase yuma yeswe , '' Chinasoloka pundu kavulukile yoze wasele yuma yeswe kuli yiye . ²⁸Muze te hasa yuma yeswe kuli yiye , hohene mwe mwana nawa yiye mwene kumakalihana kuli yoze wasele yuma yeswe kuli yiye , hanga Zambi akapwe yeswe muli eswe.²⁹Nyi chocho kuchi malinga waze hanapapachisa hali afu ? Nyi keshi kuhindwisa afu nyichimwe, kuchi te kevwe hanapapachisa hali ayo ? ³⁰Kuchi te yetu nawa twakulisela ku utoji ola jeswe?³¹Nakufwa tangwa ha tangwa ! ngunashindakenya ku kulisamba chize hali yenu, chize nguli nacho muli Kilishitu Yesu Mwene wetu . ³²Yika ngunafupu , kachi nyikulita nyi atu nalitachikile , nyi ngongo ku Efwesu , kachi keshi kuhindwisa afu ? '' Tweyenu tulyenu nyi kunwa , mumu hamene mutufwa.''³³Kanda nulyonga: Usepa upi kuwakupihisa ndako jipema . '' ³⁴Lawilenu ! ku ululi ! kanda navulumuna . Mumu amwe keshi chinyingi cha Zambi. Ngunahanjika chino hanga ngunukolese sonyi.³⁵Alyoze umwe makamba ngwenyi , '' kuchi mahindwisa afu, nyi mujimba uka meza ? '' ³⁶Yena chihepuke ! chize yena mwene mukuwa keshi kuchipwisa nyi mwono shina kufwa.³⁷Nyi chize mukuwa kushi kukuwa mujimba, alyoze lunona wika. Hanji mapwa wa tiliku hanji wa mbuto yimwe yikwo . ³⁸Alyoze Zambi mahana mujimba chizechene ngwe apalile , ku mbuto yimwe yikwo. ³⁹Musunya weswe hi umuwika ko. Alyoze , kuli musunya umwe wa atu , nyi ukwo musunya wa tushitu, nyi ukwo musunya wa tujila , nyi ukwo wa yishi.⁴⁰Kuyili nawa mijimba ya mwilu nyi mijimba ya hashi . Alyoze uhenya wa uze wa mwilu umwe nyi uhenya wa uze wa hashi weka. ⁴¹Kuli uhenya umwe wa tangwa , nyi uhenya ukwo wa kakweji, nyi uhenya ukwo wa matongonoshi . Mumu lutongonoshi umwe malipalikila nyi mukwo nyi uhenya.⁴²Chocho nawa uhindukilo wa afu . Maukuwa mu kupola , nawa mauhindwisa mu ungunu. ⁴³Maukuwa mu sonyi ; mauhindwisa mu uhenya . Maukuwa mu ulelu; mauhindwisa mu tachi. ⁴⁴Maukuwa mujimba wa chisemewa; mauhindwisa mujimba wa Ushipilitu. Kachi kuli mujimba wa chisemewa, kuli nawa mujimba wa Ushipilitu.⁴⁵Chocho nawa chinasonewa , '' Mutu mutangu Alama wapwile mukwa mwono. '' Alama wa kukusulako kapwa Shipilitu wa kuhana mwono . ⁴⁶Alyoze cha Ushipilitu kuchapwile chitangiu cha chisemewa, mba kwejile cha Ushipilitu.⁴⁷Mutu mutangu wa hashi , yiye mukwa mavu. Mutu wamuchali yiye wa mwilu. Chizechene ngwe mukwa mavu, ⁴⁸chizechene ngwe mukwa mwilu chocho nawa akwa mwilu. ⁴⁹Chizechene ngwe twapwile mu kulifwa cha mukwa mavu,chocho nawa mutukapwa mu kulifwa cha mukwa mwilu.⁵⁰Achi chno ngunambe , mandumbu , ngwami musunya nyi manyinga kuyishi kuhasa kuhinga wanangana wa Zambi . Chipwe kupola kuchichi kuhinga ungunu. ⁵¹Talenu! ngunanwambulwila chijimbikilo ; Yetu eswe kutuchi kaya tulo , alyoze makatwalumuna.⁵²Makatwalumuna, ha kukamuna cha liso , ha chitavwi cha kusula . Mumu chitavwi muchikevwinyika , mba makahindwisa e afu nyi kupola chakuhi , nyi yetu makatwalumuna . ⁵³Mumu chatamba yono mukwa kupola kuzala chize kuchishi kupola , chatamba yono mukwa kufwa kuzala chize kuchishi kufwa.⁵⁴Alyoze muze yono mukwa kupola hazala chize kuchishi kupola , nyi yono mukwa kufwa hazala chize kuchishi kufwa, hohene liji mulikamanunuka lize linasonewa '' Kufwa hichajimuna kukumba.'' ⁵⁵''Kufwa , ulihi lumunyi we? kufwa , chilihi kukumba che?''⁵⁶Lumunyi wa kufwa shili, nyi tachi ja shili shimbi. ⁵⁷Alyoze tusakwilenu kuli Zambi , yoze wakutwaha kukumba ku tachi ja Mwene Yesu Kilishitu⁵⁸Keshika , mandumbu jami jikizenu kanda nukokoloka . Nukahyane matangwa eswe mu milimo ya Mwene , mumu te nunanyingika kukilikita chenu hi chamokomoko ko muli Mwene.

Chapter 16

¹Achi hakutwala ku kunga cha atu asandu a Zambi : Chizechene ngwe naselele ku yikungulwila ya Ngalashiya , chocho nawa lingenu . ²Ha tangwa litangu lya ku chalumingo , eswe a kuli yenu akatumbikile chihanda nyi kulita ngwe ha zuka . Lingenu chino hanga kukuchi kapwa kukunga cha mbongo muze mungwiza .³Mba muze munguheta , eswe munwasela shindakenyo yipema , mungukaatuma nyi mikanda mukumbata chawana chenu ku Yelusaleme . ⁴Nyi kachi yami changutambata kuya nawa , kuma kaya hamwe nyi yami .⁵Alyoze mungukeza kuli yenu muze hinapalika ndusu mu Masendonya . Mumu mungupalika ndusu mu Mesondonya . ⁶Alyoze hanji mungukatwama hamwe nyi yenu chipwe kutwama mwaka wa chishika , hanga nukangushinjikile ha wenyi wami kweswako munguya .⁷Mumu chazangile kunumona halyapwila ha kupalika mu jila . Mumu ngunafupu kutwama shimbu hamwe nyi yenu kachi Mwene matayiza . ⁸Alyoze mungukatwama mu Efwesu ndo ku Pendekosita , ⁹mumu hanangwazulwila pito linene , alyoze kwali akwa kulimika anji .¹⁰Achi nyi Chimoteu meza , nukatale akapwe hamwe nyi yenu keshi woma mumu kakulinga milimo ya Mwene , chizechene ngwe yami nawa nakulinga . ¹¹Nyiumwe kashika kanda amulelesa . Alyoze nukamushinjikile mujila yenyi nyi sambukila , hanga akeze kuli yami . Mumu ngunamutalatala hamwe nyi mandumbu . ¹²Alyoze hakutwala kuli ndumbu Apolu , namushinjilile chikolo akaye kuli yenu hamwe nyi mandumbu . Alyoze kuchapwile upale wenyi kuya halyapwila chipwe hakehe . Alyoze , kumakaya muze mawana mwaka upema .¹³Lenu , jikizenu mu ufulyelo , lingenu ngwe malunga , fundulenu . ¹⁴Yuma yize yeswe munulinga yilingenu nyi zango .¹⁵Nunanyingika akwa zuwo lya Esetefwanasi , o ye mihuko yitangu ya kuli A-Akeya , o hanalisela ku uvumbiko wa asandu a Zambi . Achi ngunanushinjila mandumbu , ¹⁶hanga yenu nawa nukazeyele kuli atu ngwe wano nyi kuli eswe akukwasa mu milimo akukilikita .¹⁷Ngunawahilila ha kuheta cha Esetefwanasi , nyi Folutunatu ,nyi Akayiku . Chizechene hakutwala kuli yenu o hanaumwesacho . ¹⁸Mumu asangulwishile shipilitu yami nyi ma shipilitu jenu nawa . Keshika halyapwila , tayizenu atu apwa ngwe wano .¹⁹Yikungulwila ya Eshiya kananumeneka . Akwila nyi Pulisila kananumeneka chikolo muli Mwene , hamwe nyichikunguwila chize chili mu zuwo lyo . ²⁰Mandumbu eswe kananumeneka . Limenekenu umwe nyi mukwo nyi mukwo nyi ' Mbeju' yisandu .²¹Kumeneka cha yami , Paulu , nyi kwoko lyami yami mwene . ²²Kachi umwe keshi kufwila Mwene , akashingiwe . Mwe Mwene , kaneza . ²³Vumbi lya Mwene Yesu Kilishitu likapwe hamwe nyi yenu . ²⁴Zango lyami likapwe hamwe nyi yenu eswe muli Kilishitu Yesu .

1 Thessalonians

Chapter 1

¹Paulu , Selevwanu, nyi Timoteu ku chikungulwila cha A-Tesolonika muli Zambi Tata nyi Mwene Yesu Kilishitu. Vumbi nyi sambukila lipwe kuli yenu .²Twakusakwila kuli Zambi shimbu lyeswe hali yenu nyi kutwalililaho nyi kunuvulwoka mu kulemba chetu. ³Twakunwiuluka kumeso ja Zambi kanda Tata yetu milimo yenu ya ufulyelo nyi kulita chenu cha zango , nyi uhumikizo wa kutalatala chenu muli mwene wetu Yesu Kilishit.⁴Maqndumbu jetu akuzanga kuli Zambi , tunanyingika ngwetu hananutongola , ⁵mumu sango lyetu lipema kulyejile kuli yenu nyi liji wikako , alyoze nyi tachi nawa , nyi Shipilitu Musandu, nyi kukununa chinji . chize chene ngwe , nunanyingika chize twapwile hakaachi kenu mumu wa yenu.⁶Nyi yenu nwalumukine akwa kutwimbulula nyi akwa kwimbulula Mwene, muze nwatambwile liji lya Mwene muluyinda munji hamwe nyi uwahililo wa Shipilitu Musandu . ⁷Chocho nwalumukine yeseko kuli waze eswe akufulyela mu Masendonya nyi Akeya.⁸Mumu kuli yenu liji lya Mwene hilya hiohya , himu Masendonya nyi Akeya wika ko , alyoze ufulyelo wenu muli Zambi hiunafumana mu yifuchi yeswe . Chocho kuchatutambile yetu kwamba nyi chimwe . ⁹Mumu ayo ene kakwambujola ha kutwala kuli yetu kunjila chize twapwile nacho kuli yenu , nyi ngwe chize nwateulukilile kuli Zambi nyi kwehuka mahamba mukulingila Zambi wa mwono wa mwenemwene , ¹⁰nyi kutwaminina mwanenyi kukatuka kumalilu , yoze amuhindwishile hakachi ka afu - iye Yesu , yoze wakutupululula ku utenu uze muwizaho.

Chapter 2

¹Mumu yenu ene mwanyingika , mandumbu , ngo kwiza chetu kuli yenu kuchapwile chamokomoko . ²Alyoze , nunanyingika , lamba kunyima tunakayanda nawa kana katusaula chachipi mu Fwilipu , twahamukile muli Zambi yetu kuhanjika kuli yenu mu sango lipema lya Zambi nyi kulita chika chinji.³Mumu kushinjila chetu kuchafumine kukupiyisa, hanji cha luchisa , hanji cha kalimbalimba . ⁴Chizechene , ngwe hanatusela shindakenyo yipema kuli Zambi ngo akatukunjike sango lipema , ngo tuhanjike, hi ngwe mutupemena kuli atu ko , alyoze tukapemene kuli Zambi. Yiye yoze wakweseka mbunge jetu.⁵Mumu etwakezhile mu kuhanjika nyi maliji a kupepieka , chizechene ngwe nunanyingika , chipwe nyi ulembekese wa kuzo - Zambi iye chela . ⁶Chipwe tunakafupa uhenya kuli atu , chipwe kuli yenu chipwe kuli akwo. Muze te twahasa kunulemana ngwe aposiltolo ja Kilishitu .⁷Alyoze , twendele makoke mukachi kenu chizechene ngwe muze naye masusuminya ana jenyi mwene. Mumu kanda yimu ya Ngeliki kasoneka , alyoze , kwapwile ngwe hanyona muli yenu , achize naye kasusuminya ana jenyi mwene . ⁸Muli ayi jila twa kumufwila chikolo . Chatuwahilile kulyanyina nyi yenu hi sango lipema wika lya Zambi alyoze nyi kuli myono yetu. ⁹Mumu nwakwiuluka, mandumbu, kukilikita chetu chinji . wufuku nyi mwalwa twapwile nyi kukilikita hanga kanda tukasa hashi umwe hali yenu muze mutwambujolanga sango lipema lya Zambi.¹⁰Yenu nuli yela , nyi Zambi nawa , ngwe chize twendele hakachi kenu akwa kufulyela nyi kulinga ululi chitela te kichishiko . ¹¹Chizechene ngwe nunanyingika ngwe chize twapwile nyi kushinjila mweswe kuli yenu , ngwe umwe tato mashinjila ana jenyi mwene , ¹²nyi kunusangulwisa nyi kushindakenya hanga nukende ngwe chinatela Zambi mukwa kunutambika ku wanangana wenyi mwene nyi uhenya .¹³Hachikuma chino twakusakwila kuli Zambi nyi kulitwamine nyichimwe ngwe muze nwatambwile liji lya sango lya Zambi kuli yetu , nwalitambwile hi ngwe liji lya atu ko , alyoze ngwe chizechene lyapwa chamwenemwene liji lya Zambi , lyenalyo nawa kulyakulinga kanawa muli yenu akwa kufulyela .¹⁴Mumu yenu , mandumbu , nwalumukine akwa kwimbulula yikungulwila ya Zambi yize yili mu Yundeya muli Kilishitu Yesu . Mumu nyi yenu nawa nwevwile lamba lya yuma yimuwika kuli akwa vungu lya yenwene , chizechene ngwe ayo nawa evwile kuli A-Yunda ¹⁵waze ashihile Mwene Yesu nyi apulofweta jo ene , atuhumine haze nawa . Keshi kupemena kuli Zambi . Alyoze kakulimika nyi atu eswe . ¹⁶Kakutukanyisa kuhanjika kuli akwa mavungu kuchina maalamwina . hanga akazalise lya kulu njongo ya milonga yo matangwa eswe . Alyoze utenu hiuneza hali ayo lyakulu .¹⁷Alyoze yetu , mandumbu , se tunahandunuka kuli yenu ha shimbu likepe , mu mujimba hi mu mbunge ko . Twalipupwishile kuhyana kumona meso jenu nyi usona wunji , ¹⁸mumu twazangile kulil yenu - yami , Paulu , kanji kanji alyoze Satana watukwikile . ¹⁹Mumu chika kutalatala chetu , hanji uwahililo , hanji chipangula cha kulisamba ? Hi yenweko ku meso ja Mwene wetu Yesu hakuheta chenyi nyi ? ²⁰Mumu yenu nunapu uhenya wetu nyi uwahililo wetu .

Chapter 3

¹Keshika , muze kutwahashile kulihumikiza nawa , twashinginyekene chipema atuhichike kunyima ku Atene ukawetu . ²Twatumine Chimoteu , ndumbwetu kanda kavumbi ka Zambi mu sango lipema lya Kilishitu , muku nutakamisa nyi kunu , ³kuchina amwe makokoloka mu luyinda yono . Mumu nunanyingika yenwene hanatusela ku chino .⁴Chamwenemwene , muze twapwile hamwe nyi yenu , twanwambulwilile shimbu kanda ngwetu mutukapwa mu luyinda , chizechene ngwe wejile nyi yenu nunanyingika . ⁵Hachikuma chino , nyi yami muze chahashile kulihumikiza nawa , natumine hanga ngukanyingike ufulyelo wenu . Kuchina hanji mukwa kusesa hanweseka kulu , nyi kukilikita chetu chikapwe chamokomoko .⁶Alyoze muze te Chimoteu heza kuli yetu hakukatuka kuli yenu hatwambulwila sango lipema lya ufulyelo wenu nyi zango . Yamba ngwenyi nwakutwiwuluka nyi vumbi matangwa eswe , nyi kwivwa usona wa kutumona chizechene ngwe yetu nawa twakwivwa usona kunumona . ⁷Hachikuma chino , mandumbu , hanatulembejeka hali yenu mumu lya ufulyelo wenu mu huli lyetu lyeswe nyi luyinda .⁸Mumu halyapwila mutupwa nyi mwono , kachi yenu munumana ngu muli Mwene . ⁹Mumu kusakwila chika mutuhasa kulambula kuli Zambi hali yenu , ha uwahililo weswe uze twakuwahilila nawa mumu hali yenu kumeso ja Zambi yetu ? ¹⁰Ufuku nyi mwalwa twakulyumba chikolo hanga tukamone meso jenu tukapwise chingunu chize chinahono ku ufulyelo wenu .¹¹Halyapwila Zambi kanda Tata yetu yiye mwene , nyi Mwene wetu Yesu , akatondekeze jila yetu kuli yenu . ¹²Nyi Mwene akanuwezele zango lyakulumbama umwe kuli mukwo nyi kuli atu eswe , chizechene ngwe yetu twakulinga kuli yenu . ¹³Hanga akatakamise mbunge jenu kujishi chitela jisandu kumeso ja Zambi kanda Tata yetu ha kuheta cha Mwene wetu Yesu hamwe nyi asandu jenyi eswe .

Chapter 4

¹Ha yize hinasala, mandumbu , tunalyumbu nyi kunushinjila muli mwene Yesu . Chizechene ngwe nwatambwile kuli yetu ngwe chize chamutamba kwenda nyi kupemena kuli Zambi , chizechene ngwe nwakwenda . ²Mumu yenu nuna nyingika shimbi jize twanuhele ja kuli mwene Yesu.³Mumu chino weupale wa Zambi , ngwetu usandu wenu , nukachine utanji , ⁴mweswawo wa kuli yenu akanyingike kufunga sapa yenyi mwene nyi usandu nyi ulemu, ⁵hi nyi kusasaminya cha usoko ko { chizeschene ngwe akwa mavungu waze kanyingikine Zambi} . ⁶Nyi umwe lunga kanda ahyana akavulumune ndumbwenyi ha chuma chino . Mumu mwene yiye mukwa kukala yino yuma yeswe , chizechene ngwe twanwambulwilile kulu twashindakenyene.⁷hhMumu Zambi hanatutambika hi mukulinga luchisa ko, Alyoze ku usandu . ⁸Keshika , yoze malituna malituna hi atu ko , alyoze Zambi , yoze wakunwaha Shipilitu yenyi musandu .⁹Alyoze ha kutwala ku kufwila cha mandumbu , kuchatambile kusoneka kuli yenu , mumu yenwene nunalongoloka kuli Zambi kuli zanga umwe nyi mukwo . ¹⁰Chamwenemwene , nwakuzanga mandumbu waze eswe aali mu Masandoniya . Alyoze tunalyumbu , mandumbu , nuka lumbameno nawa nyi nawa. ¹¹Nukeseke chikolo kuhola nyi kulinga milimo ya yenwene, nyikukilikita nyi moko ja yenwene, chisechene ngwe twambile , ¹²hanga nukende ngwe chinalite kuli waze ali haze hanga kunuchi kahona nyichimwe.¹³Kutwazangile nukalajale , mandumbu , ha kutwala waze hanayi tulo, kunuchi kevwa chinyengo ngwe akwa waze keshi kutalatala . ¹⁴Mumu nyi tunafulyela ngwetu Yesu yafwa yahinduka , chocho Zambi kuli Yesu kumakahinduka hamwe neny nyi waze nawa hanayi tulo. ¹⁵Mumu chino tunambe kuli yenu liji lya mwene , ngwetu yetu tuli nyi kutuchi katetekela nyichimwe waze hanayi tulo.¹⁶Mumu mwene yiye mwene kumakahulumuka mwilu. Nyi liji lya mutambi , nyi liji lya mungelo wa lutwe , nyi chitavwi cha Zambi , nyi afu muli Kilishitu kumaka lyanga kuhinduka . ¹⁷Mba kulutwe yetu tuli nyi mwono , twasala , kumakatupindumuna hamwe no mu malelwa mukutakana nyi Mwene mu peho. Chocho mutukapwa matangwa eswe hamwe nyi Mwene. ¹⁸Keshika , lilembejekenu umwe nyi mukwo nyi maliji ano.

Chapter 5

¹Alyoze ha kutwala ku tungonde nyi myaka , mandumbu , kuchatambile kusoneka nyichimwe kuli yenu . ²Mumu yenwene nunanyingika pundu tangwa lya mwene chocho muliza ngwe mwiji ja ufuku . ³Muze mamba ngwo , '' Sambukila nyi kutwama kuwape '' , hohene kwenyeka muchitulumuka hali ayo . Ngwe kufumbajala hali pwo yoze uli nyi ufumba . No kechi komboka nichimwe .⁴Alyoze yenu , mandumbu , kunushi mumilima hakwamba ngwo tangwa lize likanuwane ngwe mwiji . ⁵Mumu yenu eswe nuli ana akwa pangu nawa ana akwa mwalwa . Hi tuli ana akwa ufuku ko chipwe akwa milima . ⁶Chocho kevwe , kanda kanda tuya tulo ngwe chizechene akwo akulinga . Alyoze , tulenu nawa tukeyelenu . ⁷Mumu waze akuya tulo kakuya tulo ha ufuku , nyi waze akuzengewa kakuzengewa ha ufuku .⁸Alyoze yetu se tuli akwa mwalwa , tukeyelenu tukazale chipwiko cha utale cha ufulyelo nyi zango , nyi ha ngalau tuzale kutalatala cha ulamwino . ⁹Mumu Zambi katuselele ku utenu , alyoze tukazuke ulamwino muli Mwene wetu Yesu Kilishitu . ¹⁰Yoze watufwilile hanga , chipwe tunalaula chipwe tuli mu tulo , tukatwame nyi mwono hamwe nenyi . ¹¹Keshika lishinjilenu umwe nyi mukwo likolesenu umwe nyi umwe , chizechene ngwe nwakulinga .¹²Tunalyumbu kuli yenu , mandumbu , nukanyingike akukilikita hakachi kenu nyi waze akunwendesa muli Mwene nyi waze akunukanyamisa . ¹³Tunalyumbu nawa kulin yenu nukalemese nawa chikolo muzango mumu ha milimo yo . Pwenu nyi sambukila hakachi kenu . ¹⁴Alyoze tunalyumbu kuli yenu , mandumbu : nukanyamise yilumbuke , sangulwisenu akwa ulenda ku mbunge , kolesenu akwa kulela , lihumikizenu nyi eswe .¹⁵Kanyamenu nyi umwe kanda afwetesa kuli mukwo yipi ha yipi . Alyoze , kaulenu yipema matangwa eswe umwe kuli mukwo nyi kuli eswe . ¹⁶Wahililenu matangwa eswe . ¹⁷Lembenu nyi kuhona kulitwamina nyichimwe . ¹⁸Ha yuma yeswe sakwilenu . Mumu chino we upale wa Zambi muli Kilishitu Yesu hali yenu .¹⁹Kanda nujima Shipilitu . ²⁰Kanda nupwisa yamokomoko upulofeto . ²¹Esekenu yuma yeswe . Kakaminyenu ku yize yanapeme . ²²Sulenu ku milali yeswe ya ungulungulu .²³Halyapwila Zambi ya sambukila iye mwene akanusele ku usandu lyakulu . Akafunge mashipilitu jenu eswe , nyi alma , nyi mijimba yenu ya muwundu yikapwe kuyishi chitela ha kuheta cha Mwene wetu Yesu Kilishitu . ²⁴Mukwa kunutambika wamwenemwene , iye kumakachilinga .²⁵Mandumbu , lembenu hali yetu . ²⁶Menekenu mandumbu eswe nyi mbeju yisandu . ²⁷Ngunanushinji kuli Mwene akatange mukanda uno kuli mandumbu eswe . ²⁸Vumbi lya Mwene Yesu Kilishitu lipwe nyi yenu .

2 Thessalonians

Chapter 1

¹Paulu , nyi Selevmwanu , nyi Timoteu , ku chikungulwila cha A-Tesalonika mulu Zambi Tata yetu nyi Mwene Yesu Kilishitu . ²Vumbi kuli yenu nyi sambukila ya kuli Zambi Tata yetu nyi Mwene Yesu Kilishitu .³Chatutamba kusakwila kuli Zambi matangwa eswe hali yenu , mandumbu , ngwe chize chinalite , mumu ufulyelo wenu kuwakutatuka kuhyana , nyi zango lya mweswe wa kuli yenu eswe umwe kuli mukwo nyi mukwo kulyakulumbama . ⁴Chocho yetwene twakulisamba hali yenu mu yikungulwila ya Zambi ha uhumikizo wenu nyi ufulyelo mu yihungumyona yenu yeswe , nyi mu luyinda yoze nwakulihumikiza nenyi . ⁵Chenacho chinyingi pundu cha upatwilo wa ululi wa Zambi , hanga akanunyonge akwa kutela wanangana wa Zambi , uze nwa kuvwila lamba .⁶Se chapwa ululi kuli Zambi kufweta luyinda kuli waze akunupinjisa , ⁷nyi kuli yenu anapinjisa kumunuhwima hamwe nyi yetu , ha usolwelo wa Mwene Yesu mwilu hamwe nyi angelo ja tachi jenyi ⁸mu kuhya kamilengi , akakale milonga ya waze kanyingika Zambi nyi hali waze keshi kwononoka ku sango lipema lya Mwene wetu Yesu .⁹Kumakamona lamba lya mutolo nyi kwenyeka waze anahandunuka ku meso ja Mwene nyi ku uhenya wa ngolo jenyi . ¹⁰Makalinga achino muze makeza ha tangwa lize hanga aka muchichimyeka muli atu asandu jenyi hanga akamukomoke waze eswe akwa kufulyela , mumu shindakenyo yetu kuli yenu nwafulyelele .¹¹Mumu yachino keshika twakunulembelela matangwa eswe , hanga Zambi yetu akanumone akwa kutela kutambika chenyi nyi mungolo jenyi yiye hanga akamanune kuha cheswe cha upema nyi yitanga yeswe ya ufulyelo . ¹²Twakulemba achino hanga akachichimyeke jina lya Mwene wetu Yesu muli yenu , nyi yenu , nyi yenu muli yiye , nyikulita nyi vumbi lya Zambi yetu nyi lya Mwene Yesu Kilishitu .

Chapter 2

¹Achi kutwala ku kuhiluka cha Mwene wetu Yesu Kilishitu nyi kutukungulula chetu kuli yiye , tunechi kuli yenu mandumbu , ²kwamba kanda mulihiza nyikawashi mukunyonga chenu, chipwe ku shipilitu chipwe ku liji , chipwe kumukanda ngwe unakayuka kuli yetu, ngwe tangwa lya Mwene hilyaheta .³Kanda umwe amwonga mujila yeswayo . Mumu lichikeza shina che kulumbuka muchilyangaho kwiza , akasolole mwe mutu wa shili , mwe mukwa utoke. ⁴Awu mwenawu wakulimika nyi kuli nangamisa nyi Zambi chipwe yoze akuwayila . Hamulonga wa chino , aye kakutwama mu tembele ya Zambi nyikulipwisa mwene kupwa ngwe Zambi .⁵Nwewulukile ngwenu muze napwile nyiyenu nanulwezele yino yeswe nyi? ⁶Halyapwila nunanyingika chize chinamukwika , hanga akamusolole ha shimbu yenyi yinatela . ⁷Mumu chijimbikilo cha uhulya chakulinga kulu, chino wika kwali mukwa kukwika ndo mamu chiza mukachi kajila .⁸Hohene kumakasoloka chihulya , yoze Mwene Yesu Kilishitu maka shaha nyi mwiku wa mukanwa lyenyi nyikumuneha ku umokomoko ku usolwelo wa kuheta chenyi. ⁹Kuheta cha mwe chihulya chinalite nyi kulinga cha satana nyi tachi jenyi , yilayi , nyi yipupu ya mahuza , ¹⁰nyi milali yeswe yakwonga cha uhenge kuli waze analyenyeka , mumu kakatambwile zango lya umwenemwenene.¹¹Hamulonga wachino Zambi makatuma kuli maliji a kupyangula hanga akafulyele mahuza ¹²nawa hakwamba eswe akapatwile waze eswe kakafulyele umwene mwene awahilile mu uhenya .¹³Alyoze chatutamba kusakwila kuli Zambi hamulonga wa yenu , mandumbu kunuzanga kaamuzanga kuli Mwene , mumu Zambi hananusakula kupwa mihuko yitangu kunu lamwina mukusela ku sandu cha Shipilitu nyi kufulyela cha mwenemwene. ¹⁴Wanutambikile ku sango lipema , hakwamba mukazuke uhenya wa Mwene Yesu Kilishitu. ¹⁵Chocho , mandumbu , manenu ngu nyi kukakaminya ku undungo jize anulongesele , chipwe kuliji chipwe ku mukanda wetu.¹⁶Hapwila Mwene wetu Yesu Kilishit mwene nyi Zambi Tata , yoze watuzangile nyi kutwala kulembejeka nyi kutalatala chipema ku vumbi, ¹⁷Kulembejeka nyi kujikijisa ma mbunge jenu mu yuma yeswe yipema nyi maliji apema .

Chapter 3

¹Hapwila , mandumbu , tulembelenu, kwamba liji lya Mwene likende fuji nyi kufuma , ngwe chize kuli yenu, ²hanga akatupalwile kukatuka ku yingulu ngulu nyi akwa kulinga yipi , mumu hi esweko ali nyi ufulyelo. ³Mba Mwene wamwene mwene , yoze manujikisa nyi kunukinga kuli mukwa khole.⁴Tuna fulyela muli Mwene hamulonga wa yenu, kwamba nunalingi nawa munupwa nyi kulinga yuma yize twanulweza . ⁵Zambi atetekele mbunge jenu ku Zango lya Zambi nyi kujikiza cha Kilishitu .⁶Hapwila twanulweza , mandumbu , mujina lya Mwene wetu Yesu Kilishitu , ngwetu chinenu kumandumbu waze akwenda nyi lwelya nawa keshi kutwama kulita nyi shimbi nwatambwile kuli yetu. ⁷Mumu enu ene nunanyingika kwamba chinate kutulondeleza yetu chocho twakapwile akwa lwelya muze twapwile nyi yenu. ⁸Twakalile mbolo ya atu kwakuhona kuyifetela, alyoze twazachile mwalwa nyi ufuku ku kilikita milimo , kachi kanda tupwa yiteli kuli nyiumwe. ⁹Twalingile chino hi hakononako tachi haliyenu, alyoze twachingile chino hanga tupwe akutalilako kuli yenu , chocho hanga te nutulondeleze.¹⁰Muze twapwile nyiyenu, twanulwezele ngwo, '' yoze kazangile kuzata kanda alya.'' ¹¹Mumu tunevu ngwo amwe hakachi kenu kanendangana nyi kumbila wola , kazangile kuzata , alyozekanapinjisa akwo. ¹²Keshika atu jacho tunambila nyi kwajikijisa muli Mwene Yesu Kilishitu , ngwetu katela kuzata mu uholela nyi kulya mbolo ya liyena lyo.¹³Mba enu mandumbu , kanda nuzeya kulinga yiwape. ¹⁴Nyi kachi umwe mahona kwivwa jize twasoneka mu mukanda uno, numusa chinyingi nawa kanda nwenda nenyi , hanga te numuvwise sonyi. ¹⁵Alyoze kanda nukamupwisa ngwe mukwa kole , mba mukanyamisenu ngwe ndumbu.¹⁶Hakusula kachi Mwene wa ukulungunga anwehe we ukulungunga ha wola yeswe mu jila jeswe. Mwene apwe nyi yenu eswe. ¹⁷Yami, Paulu, nasoneka uno mukanda nyi kwoko lyami , che chinyingikiso cha yize mikanda yeswe nakusoneka. ¹⁸Keke ya Mwene wetu Yesu Kilishitu yipwe nyi yenu eswe. Amena

1 Timothy

Chapter 1

¹Paulu , apositolo wa Kilishitu Yesu nyikulita nyi chiyulo cha Zambi chilamwina chetu nyi Kilishitu Yesu mwe kutalatala chetu, ²kuli Timoteu , mwanami pundu mu ufulyelo: Vumbi, nyi keke myi sambukila yahyana ya kulimwe tata yetu nyi Kilishitu mwene wetu³Ngwe chize nakushinjilile muze napwile nyi kuya ku Masendoniya , hanga uka sale mu Efwesu hanga ukahase kukanjisa amwe atu kanda akapwa nyi longeso lyeka. ⁴Chipwe kupanjika kuyi shina ya mokomoko chipwe kujika miya yize kuyishi masongo . Ayi yakuneha luvundo kuyishi kutwala uselo wa zambi, kulutwe uze uli mu ufulyelo.⁵Mba songo lya shimbi ngwo zango lize lyakukatuka ku mbunge yitoma , nyi mbunge yize yipema ya mbunge nyi ufulyelo ku ushi ulembekese. ⁶Atu amwe hanakondoloka kuyuma yino hanalumukina kupande ja mokomoko . ⁷Te kanazange kupwa a longeshi ashimbi , alyoze ayo kanyingikine chize anambe chipwe chize atu shindakenyo nyi tachi jeswe . ⁸Achino tuna nyingika ngwetu shimbi yapwa yipema nyi umwe malinganayo nyikulita nyi shimbi.⁹Tuna nyingika chino , ngwetu shimbi kayi koleselele mutu mukwa ululi , alyoze ayi kolesele hali yihulya, nyi akwakukolema nyi yitanganyanyi, nyi yivulumunyi, nyi akwa luchisa, nyi jiluke akwa kushiha atate nyi akwa kushiha anaye , nyi yinga lwe, nyi atu autanji , nyi akwa utumwa, nyi kwachi ya ndungo , ¹⁰nyi akwa mahuza , nyi akwa kulishinga nyi mahuza nyi yize yeswe yakuli mika nyi sango lingunu. ¹¹Ayi yakukaula yinalitesa nyi ku uhenya wa sango wa ku kiswila wa Zambi wuze anguhanyine.¹²Nakusakwilila kilishitu Yesu Mwene . Yiye wangu jikishile , mumu wangu nyongene kupwa wa kumu fulyela chocho hananguse kuvumbi. ¹³Chipwe kunyima napwile mukwa kushililika mukwa ku hungumyona , ayu. Mukwa utenu chinji. chipwe chocho nawanyine keke mumu nachilingile mukwalajala nyi kuhona ufulyelo . ¹⁴Nyi keke ya mwene wetu ya zalile to nyiku supwoka nyi ufulyelo nyi zango lya muli Kilishitu Yesu.¹⁵Lye liji lino lyatela kulifulyela nyi kuli tayiza cheswe ngwo Kilishitu Yesu wejile hano hashi nyi ku lamwina yivulumunyi . Hakachiko eswe ami nguna hyana . ¹⁶Mba hachino nawanyine keke, hanga kuli yami wa hyana , mwe tetekeli, Kilishitu Yesu akasolole uhomboloji wenyi. Chikapwe cheseko hali waze makamu fulyela wa mwono wa mutolo. ¹⁷Chocho kuli mwanangana wa mbwika , yoze kashi kupola, keshi kusoloka mwe Zambi umuwika , vumbi nyi uhenya yipwe kuli yena haya myaka . Amena.¹⁸Ye shimbi yino ngunayi kunjika kuli yena , Timoteu mwanami, kweseka nyi upolofeta wa mwaka a hanjikile ha ukase jita yipema , ¹⁹chize uka kakaminye ufulyelo nyi mbunge yi pema . Mumu ha kulituma nyi kulinga chino , anji hana tokesa ufulyelo wo. ²⁰Wano e a heweneu nyi Alekizandala , waze hinguna kunjika kuli satana hanji akafumbe a keche ku shililika.

Chapter 2

¹Keshika , kuhyana yeswe , ngunashinjila , kulemba , kulyumba , nyi kusakwila kuli aatu eswe, ²hali myanangana nyi waze eswe ali muyitwamo ya ulemu, hanga tukatwame kuhwima nyi sambukila nyi uwayilo weswe kukushilwelya. ³Mumu chino chinawaha hachitayiza kuli Zambi chilamwina chetu. ⁴Kazanga aatu eswe akapwe nyi wulamwino eze kuchinyingi cha mwenemwene.⁵Mumu kwali umuwika Zambi nyi chitakanyishi umuwika hakachi ka Zambi nyi mutu , yiye mwe mutu Kilishitu Yesu. ⁶Walyechele ndando ya ukulu hali eswe , shindakenyo yacho akayambujole ha wola yize yinalite. ⁷Ha chuma chino hanangusela mukwa kwambujola nyi kapositolo - ngunambe umwe nemwene , chambile mahuza - nguli longeshi wa kwa mavungu mu ufulyelo nyi umwenemwene.⁸Ha chino , nguna zange malunga akalembe kuma kweswe nyi ku zundula asandu keshi utenu hanji kuyambashana . ⁹Chize chene , nawa mapwo aliwahise nyi mazalo zae analite , nyi kuhomboka ku meso nyi mana , hi nyi kuyinda cha kambu ko hanji olu hanji kakanga hanji mahina ja ndando yikalu , ¹⁰alyoze nyi yize yinalite hali mapwo waze akuwayila Zambi mu yitanga yipema.¹¹Pwo akalilongese nyimukuhola nyi kuzeyela cheswe. ¹²Alyoze chishi ku tayiza pwo kulongesa chipwe akapwe nyi chiyulu hali lunga , alyoze akahole.¹³Mumu alyangile kutanga Andama, kulutwe atangile Evwa . ¹⁴Andama kakamwongele , alyoze pwo kamwongele walimbukile mu utanguko . ¹⁵Alyoze kumakalamwina ha kusema aana, kachi manyongonona mu ufulyelo nyi zango nyi usandu hamwe nyi mana.

Chapter 3

¹Achi kuhanjika chili chambwende: Iyi ngwe mutu umwe mazanga kupwa kalayi , hazanga mulimo upema. ²Halyapwila kalayi apwe mutu keshi nyi kapalya. Ndo lunga wa pwo umuwika . Apwe mu kwa kukeyela , mukwa mana , mukwa yilinga ya kulita , mukwa ku kwasa. Matela kupwa longeshi. ³Kanda mapwa chimbangwinya wa vinyu ka , kanda mapwa mukwa ku mbufula, mba chocho , chimbou, hi wa ndomnbo ko . himukwakuzanga mbongo ko.⁴Mba chocho apwe wa fumbe lipema nyi amu zuwo lyenyi , amone ngwo ana jenyi kakumuzeyela ka ku mwaha vumbi mujila jeswe . ⁵Nyi ngwo mutu keshi kuhasa kufumba zuwo lyenyi , kuchi mahasa kufunga mu zuwo lya zambi?⁶Hi yoze wa fulyela ha shimbu lkepe ka, hanga aka hone kuli vumba nyi ku holoka muku pihya cha ndyapu. ⁷Chikwo nawa apwe nyi shindakenyo kuli waze ali haze , kuchina ma limbukila mulu choko nyi mumu heto wa ndyapu.⁸Chimuwika , Tuvumbi apwe nyi lwelya , kanda apwa nyi malimi aali. Kanda apwa aka kunwa vinyu yinji chipwe chizuzeke. ⁹Apwe nyi ku lama yijumbikilo ya ufulyelo nyi mbunge yipema. ¹⁰Alyangile nyi wano kweseka , amba aputuke kuzata mumu keshi nyi mulonga .¹¹Chimuwika lume , mapwo ja ayo apwe nyi kavumbi , kanda mapwa yi lamikiji , apwe nyi ku wunda mumbunge jo mu yuma yeswe. ¹²Tuvumbi apwe lume nyi pwo wumu wika. Afumbe aana jo nyi eswe amuzuwo alize . ¹³Mumu waze eswe mavumbika kanawa mali zukila chihela chipema nyi hamu linji nyi ufulyelo uze uli muli Kilishitu.¹⁴Hi na soneka yuma yeswe ayi kuli yena , se ngunatalatala kwiza kuli yena nyi kawashi . ¹⁵Alyoze kachi hina shimbula , hina soneka kuli yena hanga wunyingike kulinga chitamba kwenda mu zuwo lya Zambi , che chikungulwila cha Zambi wa mwono , lye ngunji nyi wukwaso wa umwene mwene.¹⁶Etu eswe twa tayiza ngwo chijimbikilo cha u Zambi wa tachi : '' yoze amusolwele mumu sunya, amusambi shile mu Shipilitu, amumwene kuli angelo, amwambujolele hakachi kayifuchi , amu fulyelele hano hashi, amu tambwile mwilu mu uhenya.''

Chapter 4

¹Alyoze Shipilitu kanambe pundu ngwenyi mumatangwa a kusula atu amwe maka hichika ufulyelo nyi kusa mana kuma shipilitu a makuli nyi ku longesa lya mahamba ²nyi amhuza a ulembekese, hakola mbunge yo eene,³Makahonesa atu kumbata nyi kwatindela kujila ya kulya yimwe yize Zambi atengele hanga a kayitambule nyi kusakwila kuli waze hana fulyela nawa anyingika umwenemwene. ⁴Mumu chitangu cheswe cha Zambi chipema , nawa chakuli chize hanatambula nyi kusakwila a kalitune cho. ⁵Alyoze hana chipwisa chisandu nyi liji lya Zambi nyi kulemba .⁶Nyi ngwe nwasa yino yuma hali mandumbu , munupwa ndungo apema a Yesu Kilishitu . Mumu hana kuhoka nyi maliji a ufulyelo nyi longeso lipema lize wa ku kaula. ⁷Alyoze litune yishima yamuchifuchi eze azanga tushinakaji a mapwo. Shinaho , lilembe yena mwene mu yuma ya u Zambi. ⁸Mumu kulifumba chamujimba china waha ha kepe , alyoze yuma ya u Zambi kuya kukwasa mu yuma yeswe . se kuyinakwato chilakenyo cha uno mwono nyi mwono uze muwiza kwiza.⁹Wano maliji a umwenemwene kanatambe kuta cheswe. ¹⁰Mumu wa chino keshika twa kukilikita nyi kulitachika . Mumu twakulikolela mu Zambi ya mwono, Iye chilamwina cha atu eswe , mba ene - ene akwa kufulyela.¹¹Hana shimbi nyi kulongesa yino yuma . ¹²Nyi umwe kanda akulelesa ha ukweze we. Alyoze pwako , kuli waze hana fulyela , chilweza mu kuhanjika mu zango , yilingi, ha ufulyelo , nyi ha kulinga . ¹³Ndo mungwiza , ukoleze kukutanga , kukushinjila maliji nyi kulongesa .¹⁴Kanda ukalengulula chawana chize chili muli yena , chize a kuhele kupalikila mu upulofeto, nyi kusayika chamoko cha makulwana. ¹⁵Ukalame yino yuma . Pwako muli ayo , hanga kuswanya che kulutwe chikasoloke kuli eswe atu. ¹⁶Lyehe kukanyama chipema yena mwene nyi kulongeso . Nyongonona muli yino yuma . Mumu hakulinga chino , mukalilamwina yena mwene nyi waze a kwivwilila kuli yena.

Chapter 5

¹Kanda ukambila mukulwana .Alyoze, lelemesa kuli iye ngwetatenu. ²Makulwana ja mapwo ngwe a mama, nawa ana amapwo ngwe mandumbu , nyi kuli nanga cheswe.³Lemesa twamishi amapwo, waze anapu cha mwenemwene twamishi. ⁴Mba nyingwe twamishi kali nyi ana hanji ajikulu , chitangu ali longese uwayilo haku twala kuma zuwojo ene .Aka hilwise chimwe kuli isemijo , mumu china pemena kuli Zambi.⁵Achi chamwenemwene mwene yoze mapwa twamishi, hana muhichika uka wenyi , kaku talatala kuli Zambi nawa mukutwalilila mukulyumba myi kulemba ufuku nyi mwalwa. ⁶Chipwe chocho , pwo yoze walisa mu chiseka wa kufwa chipwe kali nyi mwono.⁷Mukulihu chika hana chihaino yuma nawa, hanga akapwe keshi kapalya. ⁸Nyingwe umwe keshikulisa usoko wenyi mwene , nyiku hyana chikolo amuzuwo lyenin, kanalikale ufulyelo kapiha kuhyana yoze keshikufulyela.⁹Kanda asoneka mumukanda yoze kanda aheta makumi a sambano amyaka, pwo walunga umuwika. ¹⁰Kana mushindakenya hailinga ipema , kachi kanalele ana , chipwe kakuzumbula ngeji, chipwe kakusanyisa molu ja asandu ja Zambi, kachi kana kwa sa akwa ku indama, chipwekakulisa kwi itanga ipema.¹¹Alyoze kuli twamishi ana amapwo , kanda utayiza kwa soneka mumukanda . Mumu muze malihana kwilinga ya mujimba ku hyana ya Kilishitu. ¹²Muli ayi jila mahya mumuhambila kulihana cho chitangu. ¹³Hawola imuwika, malilongesa kupwa nyi uvwamendangana zuwo nyi zuwo. Kechikupwa nyi uvwa wika , alyoze kakuhanjiksa yuma ize yamokomoko nawa kaku zachisa mijimba yo , nyi ku hanjika yumakatelele kuhanjika¹⁴Keshika nguna zange twanuke amapwo kusomboka , aseme ana , kuyula yuma ya muzuwo , nawakanda akuhana mukwa kole kutunjilanawa . ¹⁵Mumu amwe halumukina kuli satana. ¹⁶Nyingwe amwe pwo wakufulyela kali nyi twamishi , aka kwase, hanga chikungulwila kanda chilemewa , hanga chikwase ku kwasa twamishi amwene mwene.¹⁷Echenu makulwana waze aku yulakanawa kanatela kwa wezela ulemu , chinene waze akukilikita mumilimo ya kwambujola liji nyi kulongesa . ¹⁸Isoneka ina hanjika , '' kanda ukasakata ku kanwa lya ngombe muze mazungula mbuto''nawa '' mukwa milimo kanatela fweto.''¹⁹Kanda utambula kukusuma kuli makulwana shina mukanwa ya ela ali hanji atatu. ²⁰Ololenu akwa shili shimbu eswe hanga a sala akapwe nyi woma.²¹Nyikuli humikiza nguna nwambe , kumeso ja Zambi nyi Yesu Kilishitu nyi angelo jenyi akusakula , ukafunge yino kanda ukapatula, nawa kanda upwa nyi katonde . ²²Kanda usayika moko nyi kawashi hali mutu nyi umwe . Kanda ulinjisa mu milonga ya mbala upwe wakuli nanga .²³Kanda unwa meya wika . Alyoze , watela kunwako vinyu ikehe mulonga misongo ya mujimo lye. ²⁴Shili jamwene atu kana jinyingika ha toma , kanajitetela ku upatwilo. Alyoze shili jimwe yaku kaula munyima. ²⁵Chize chene nawa , milimo yipema ina soloka hatoma , alyoze chipwe ikwo kishi kuhasa kuswama.

Chapter 6

¹Echenu aze eswe ali mu ndungo akanyonge myata jo ene akwa kutela ulemu weswe . Akalinge chino hanga jina lya Zambi nyi ulongeso akahone kuyi shililika . ²Ndungo eswe ali nyi myata jo akwa kufukyela aka hone kwasolwela kuhona jumbi mumu hapwa mandumbu . Alyoze, shinaho akaalinge. Mumu waze atela ku azachila chikolo aku kwashiwa mumulimo yo hanafulyela nyi kwazanga. Longeshi yino yuma nyi kuyishinjila.³Kachi umwe malongesa longeso lyeka nyi keshi kutayiza kumaliji angunu aze a mwene wetu Yesu Kilishitu nyi kulongesa lize lya kulita nyi uwayilo, ⁴kanalifuzu nyi kanyingikine nyichimwe . Alyoze kanahazwoka hakutwala ku yihula nyi kuhangujola cha maliji angunu kwenako kwa kukatuka lufwachinda , vunda , kutukana yishinginyeka ya wungulungula, ⁵nyi kumbalanga cha atu api mu kunyonga cho. Haana tokesa umwene mwene nyi kunyonga ngwo uwayilo una jila yakufumbwilamo mbongo. Sona jimwe jikulu jinaseko kulemesa , {lihandunune ku atu ngwe wano.} Alyoze mu mikanda yingunu yamyaka ayi kuyishimo.⁶Alyoze uwayilo hamwe nyi kuyuka che kufumbuka chinene, ⁷mumu kutwaka nehene nyi chimwe hano hashi , mba chipwe kutwaka hashile kuchizamo nyi chimwe. ⁸Alyoze nyi , tuli nyi ya kulya nyi uzalo chatutamba kuyuka nayo⁹Alyoze waze wazanga kupwa pichi maalimbuka mu cheseko, mumu heto makaholokela mu usolo uunji wa kuhulana nyi wakulemeka kuze kuwaku shimbamisa , atu mu kwenyeka nyi mukwonona. ¹⁰Mumu chipululu cha mbongo chikota cha yipi yeswe . Atu amwe anajifwila hana pyangula ku ufulyelo nyi hanali tuwu nyi yikola inji.¹¹Alyoze yena mutu wa Zambi china yino yuma . ukaule ululi , mwayilo , ufulyelo , zango , utunu, nyi kushimbika . ¹²Litachike kulitachika chipema cha ufulyelo . Kwata ku mwono wa mutolo uze akutambikilile , nyi yena wataijile kutayiza chipema kumeso ja yela anji.¹³Shimbi nguna kweha kumeso ja Zambi , yoze wakuhana mwono ku yuma yeswe , nyi ja Kilishit Yesu , yoze kumeso ja Ponteu Pilatu, washindakenyenye shindakenyo yipema , ¹⁴ukafunge liji lya shimbi kulishi chipeka cheswe kapalya , ndo ku usolokelo wa mwene wetu Yesu Kilishitu.¹⁵Zambi maka lweza Kilishitu kusoloka ha shimbu lipema - Zambi, - yoze wapwa mukwa kuyula wa kuwaha kanda umuwika mwe mwana wa mwanangana wa myanangana mwe Mwene wa ene. ¹⁶Iye wika keshi kufwa nyi katwama mu pangu . lize keshi kuhasa kumumona ka . Ulemu nyi ndundo ja mutolo jikapwe kuli iye . Amen,¹⁷Kanjisa waze apwa pichi ha mwakono kanda alengumuka chipwe kanda atalatala ha upite , wa ujilijili. Alyoze , hali Zambi ya mwono . Yoze wakutwaha yuma yeswe ya kulumbama hanga tukawaha nayo. ¹⁸Alyoze akalinge yipema , akapwe pichi mu yitanga yipema yalumbama nyi akapwe akakunyengumuna akwa kulyanyina. ¹⁹Muchino ma akalitulikila ene chakuputukilaho chipema ha myaka yize muyizaho , hanga aka kwata mwono uze wapwa mwono wamwenemwene.²⁰Timoteu , funga chize aku kunjikile . ukalikondolole ku kumbambula cha mokomoko , cha ujiluke nyi kulimika cha yinyingi yize anavuluka chocho nyi mahuza. ²¹Atu amwe se hana yitaiza haana pyasuka ha kutwala ku ufulyelo . Vumbi likapwe hamwe nyi yenu.

2 Timothy

Chapter 1

¹Paulu , kambaji wa Kilishitu Yesu kupalikila muchizango cha Zambi , munayila lushiko lwa mwono muli Kilishitu Yesu, ²kuli chimoteu , Mwanami wakuzanga : kuwunda , keke nyi zango kukatuka kuli Zambi Tata nyi Kilishitu Yesu mwene wetu.³Ngunasakwila kuli Zambi , yoze nazachila kukatuka kuli tulamba, nyi mbunge yitoma , ngwe chize nakununyonga wola weswe muyilemba ufuku nyi mwala . ⁴Ngwe chize na kwiuluka masoji yenu , nguna twalila kukutala yena , hanga hanji munguzala nyi sambukila. ⁵Hinguna nwiulula yenu haufulyelo wa mwene mwene , uze wapwile utangu muli kakenu wapwo Loye, nyi noko Unise, nyi yami wanguhisa ngwami watwama muli yena.⁶Chino cheka chikuma ngunakwiulula yena hanga wana wa Zambi utemuke muli yena kupalikila hakukunangika kwoko lyami . ⁷Mumu Zambi kakatuhele shipilitu yawomako, mba kanaka twaha shipilitu yatachi nyi zango nyi kuli kanyisa yena mwene.⁸Chena cho kanda ukevwa sonyi ha shindakenyo ya mwene , chipwe yayami , Paulu , funge yenyi . Alyoze , lyanyinenu sango kulita nyi tachi ja Zambi. ⁹Hi Mwene Zambi watulamwinyine nyi kutusanyika nyi Shipilitu musandu . Hanalingi yino , hikutesa nyi milimo yetuko , mba kulita nyi yishinganyeka nyi ku unda . Kanakatwahayo yino yuma shimbu usolwelo wa Kilishitu Yesu. ¹⁰Mba ulamwino wa Zambi hausolola kupalikila mu kwiza cha chilamwina Kilishitu Yesu. Hi Kilishitu wasako upatwilo wa kufwa ayi kuneha mwono uze ushi songo kupalikila mu sango lipema. ¹¹Mumu wachino , hananguse mukwa kwambujola , mukwakutwala sango lipema , nyi longeshi wa akwa mavungu.¹²Hachino chuma nakwivwa lamba hachi no chuma . Mba chichi kwivwa sonyi , mumu ngunamunyingika yoze nafulyela. Yami natayiza ngwami yiye mahasa kungufunga mumu nafulyela muli yiye ndo lize tangwa . ¹³Fungenu maliji ngwe chilweza yize nwevwile kuli yami, ku ufulyelo nyi zango lize lili muli Kilishitu Yesu . ¹⁴Yuma yipema yize Zambi hanase muli yena , yifunge kupalikila muli Shipilitu Musandu, yoze watwama muli yetu.¹⁵Nunanyingika chino , eswe waze atwama Azia hanangu chinyi . Muchino chizavu muli a Fwijelu nyi a Hemojene. ¹⁶Echenu mwene ahane kama keke ku zuwo lya Onesefolu, mumu wangu huzulwile yami nyi kwivwa sonyi hamalenge ka. ¹⁷Alyoze , muze apwile mu Loma , yanyonga yami nyi mbunge yeswe nyi kungu wana yanguwana. ¹⁸Mwene akamweha keke kukatuka kuli yiye hatangwa alize . Eswe maliji ana kangukwasa yami mu Efwesu, unanyingika chikolo.

Chapter 2

¹Keshika yena, mwanami upwe wa kujikiza muwana uze uli muli Kilishitu yesu. ²Yuma yize wavwile kuli yami mukachi kayala , yikunji kuli atu amwenemwene waze makahasa kulongesa akwo nawa.³Umone lamba nyi yami ngwe chize liswalale mupema wa Yesu Kilishitu . ⁴Nyiumwe swalale malimba mu yuma ya utwamo uno aku kali mujita , hanga akapemene kuli mukulwana wenyi. ⁵Nawa , nyi kachi umwe malipika ngwe mukwa kuzomboka fuji, kechi kumwaha chipangula ndo mahwisa nyikulita nyi shimbi jacho.⁶Chinalite njimi yoze mazata nyi tachi kutambula chihanda chenyi cha mihuko yitangu. ⁷Nyonga hayino yeswe ngunambe , mumu mwene kuma kakwaha ulumbunwiso mu yeswe .⁸Yiluka Yesu Kilishitu , wakumuyachi wa Ndawichi , amuhindwishilla kwa afu. Chino chinate nyi sango lyami lipema , ⁹lize nguna mwena lamba kuheta nyi ku kashiwa mumalenge ngwe chinguhengulu. Lyoze liji lya Zambi kalikashile. ¹⁰Keshika na kunyongonona mu yuma yeswe nyi waze hana- tongola, hanga newo akahase kutambula ulamwino uze uli muli Kilishitu Yesu ,nyi uhenya wa mutolo¹¹Chino kuhanjika chaumwenemwene chinamba ngwo, '' Nyingwe twafwa nenyi, mutukatwama nenyi. ¹²Nyingwe mutu nyongonona , mutukayila hamuwika nenyi. ¹³Nyingwe twahona kupwa nyi umwenemwene , iye katwama wamwenemwene , mumu kahashile kuli kala mwene.''¹⁴Twalila kweulula nyi yino yuma . Akanyamise ku meso ja Zambi kanda alitachika ha maliji ; kuchishi nyi ulemu , ku chakwenyeka waze akwa kwivwilila. ¹⁵Linga kanawa hanga ukalihetese yena mwene kuli Zambi ngwe umwe yoze hana sele shindakenyo , mukwa milimo yoze keshi nyi chimwe cha kuvwilako sonyi, yoze wa kulongesa maliji nyi kulita nyi umwenemwene .¹⁶China kumbambwola chamokomoko , chize cha kuchiza chinji kuyuma ya u Zambi. ¹⁷Kuhanjika cho kumuchi kambongomoka ngwe mbongola . Mukachi ko muli Hemeneu nyi Fwiletu, ¹⁸waze hana pyanguka ku umwenemwene . O kakwamba ngwo uhindukilo wa kuli afu hiunapuko kulu , nyi kwenyeka ufulyelo wa amwe.¹⁹Chenacho , henaho hamanyina kukola cha uputukilo wa Zambi . Kuushi nyi uno ulumbunwiso : '' Mwene kanyingika waze hi jenyi '' nyi Eswe mavulwoka jina lya mwene akakatuke kuhenge.'' ²⁰Muzuwo lya wulemu mwatwamine wika yuma ya uma nyi palata , Mwatwama yikwachilo ya mutondo nyi ndambo . Yimwe yikwachilo ya kuzachisa kuli waze alemu, yikwo kuli waze keshi ulemu. ²¹Nyi umwe maliwahisa chakuhona ulemu , chekwamba kali chikwachilo chakuhona ulemu. musandu , wakutela , nyi wakululika wa milimo yeswe yipema.²²Chinenu usolo weswe wa ukweze . Kaulenu ululi , ufulyelo , Zango , nyi sambukila hamwe nyi waze eswe akusanyika Mwene ha mbunge jo jipema. ²³Alyoze litunenu yihula ya uhepuke nyi yize kuyishi kulumbunuka . Nunanyika ngwenu yakusema kulihangujola .²⁴Ngamba ya Mwene katambile kupwa mu kwa ndombo . Alyoze katamba kupwa chimbovu kuli eswe , mukwa ku longesa , nyi mukwa kuli humikiza. ²⁵Yiye mukwa kushimbika alongese waze akulimika nyi yize . Zambi kachi hanji makaha ukenokeno mumu ha mana awumwene mwene . ²⁶Hamwe makapwa akulaula nawa nyi kuhambuluka kambwila lya lyapu , waze hana kwachiwa kuli yiye mukulinga upale wenyi.

Chapter 3

¹Alyoze nyingikenu chino: ha matangwa akusula kumukapwa myaka yikalu. ²Mumu atu kumakakapwa akwa kuli vwimba , akwa kulizelula , akwa kushililika , keshi kwononoka kuli yisemi jo, akwa kulelesa, akwa luchisa . ³Keshi zango lya atu ,keshi nyi ukonekeno , yilamikiji , keshi kulikumikiza , asasu, keshi kufwila yipema . ⁴Akwa kusolola akwo , akwa kulipupula , akwa kulifuza, akwa kufwila kuwaha hi Zambi ko.⁵kusoloka cha uwahilo kali nacho , alyoze kakulikala tachi jacho. kuli wano nawa kondoloka. ⁶Hakachi ko kwali waze akulyomba nyikunjila mu mazuwo akakwate ku ufunge mapwo a kuhepuka . Wano e mapwo ali nyi shili mba kanawahungumuna ku usolo weka nyi weka. ⁷Ano mapwo matangwa eswe , alyoze nyilimwe tangwa keshi kuheta ku chinyingi cha umwenemwene.⁸Chizechene ngwe Yane nyi Yambwe alimikine nyi mose , chocho wano alongeshi amahuza kakulimika nyi umwenemwene. Atu a kupiha mu kunyonga cho , yisashili ha kutwala ku ufulyelo. ⁹Alyoze kechi kasenya kulutwe nawa . Mumu uhepuke wo kumu ukasoloka kuli atu eswe , chize chene ngwe uhepuke wa waze malunga wasolokele .¹⁰Alyoze yena; hiwunakuwula kulongesa chami , nyi kwenda chami , nyi upale wami , nyi ufulyelo wami , nyi uhomboliji wami , nyi zango lyami , nyi kuyongonona chami , ¹¹nyi yihungumyona , nyi lamba , lize lyanguwanyine mu Andyaka , mu Yikonyu mu Lesetese. Yihungumyona yize nanyongonwene nayo . Nyi Mwene wangupulwile ku yeswe. ¹²Nyi waze eswe mazanga kwenda nyi uwayilo muli Kilishitu Yesu kumakamona yihungumyona. ¹³Alyoze yingungulu nyi akwa kwonga kuma kapiha kuhyana , nyiku pyangula nyi kupyanguka .¹⁴Alyoze yena ; pwako mu yuma hiwunalilongesa nyi yize unanyingika , mumu unanyingika yoze wakulongesele yo . ¹⁵Ngwe chize ku ukemba we hiwunanyingika je sona jisandu . Jize jinahase kukufumbamana mukuzuka ulamwino ku ufulyelo uze uli muli Kilishitu Yesu.¹⁶Yisoneko yeswe hanayihwimi kuli Zambi .Neyo yakufumbuka ha kulongesa, nyi ha kukumika , nyi ha kululika , nyi ha kufumba mu ululi. ¹⁷Achi mumu hanga hanga mutu wa zambi akapwe mukwa kuhasa , wakutela lya kulu yitanga yeswe yipema.

Chapter 4

¹Shimbu ngunakwehe kumeso ja Zambi nyi Kilishitu Yesu , yoze makapatwila a mwono nyi afu , nyi ku usolokelo wenyi nyi wanangana wenyi : ²Ambujola Iye liji ; hondangana nalyo ha mwaka upema nyi haze hi mwaka upemako . Kumika , ambila , shinjila nyi uhomboloji weswe nyi longeso lyeswe .³Mumu mwaka muukapwa muze atu keshi kalihumikiza nyi longeso lingunu . Alyoze , makalilunjikila alongeshi nyi kulita nyi usolo wo ene , aze akwamba yize matwi jo akuzwa mazanga kwivwa . ⁴Makateulula matwi jo ku umwenemwene , makakondolokela ku yishima yamokomoko . ⁵Alyoze yenu , keyela ha yuma yeswe . Nyongonona nyi utunu ndusu mu yize yikalu ; linga milimo ya mukwa kwambujola ; manununa uvumbiko we .⁶Mumu himungutehuka . Mwaka wakutusuka chami hiweza . ⁷Hingunalitachika mu ku litachika chipema ; hingunamanununa che kuzomboka ; hingunafungu ufulyelo . ⁸Hanangutulikila chipangula cha ululi , chize Mwene , mwe sopi wa ululi , makangwaha ha tangwa lize , hi kuli yami wikako , alyoze nawa kuli waze eswe akuzanga usolokelo wenyi .⁹Lipupwise kwiza kuli yami nyi kawashi . ¹⁰Mumu Ndima hanangwehuka . Mumu hanafwila yuma ya mwakono hanayi ku Tesalonika . Kelesene hanayi ku Ngalashiya , nyi Tiqtu hanayi ku Ndalamashiya .¹¹Luka wika uli hamwe nyi yami . Hitula Mako ukamunehe hamwe nyi yena mumu kanangutela mu uvumbiko . ¹²Techiku hingunamutumu ku Efwesu . ¹³Chikuto chize nahichikile ku Tulowa nyi Kalupu , ukachinehe muze muwiza , nyi mikanda , kuhyana chikolo yize ya malambu.¹⁴Aleshandele fuli - unengu wangulingile yipi yinji . Mwene makamwaha kulita nyi yitanga yenyi . ¹⁵Yena nawa kanyama nenyi , mumu walimikine chikolo nyimaliji jetu . ¹⁶Hakukumbulula chami chitangu , eswe angwehukile . Alyoze mweswe wanguhichikile . Kanda akatwikacho .¹⁷Alyoze Mwene wamanyine hamwe nyi yami wanguhele tachi hanga , ku kanwa lyami akambujole lyakulu sango lipema , hanga akwa mavungu eswe akalivwe . Angupulwile ku kanwa lya ndumba . ¹⁸Mwene kumakangupulula ku yitanga yeswe yipi makangulamwina ndo ku wanangana wenyi wa mwilu . Uhenya ukapwe kuli yiye ndo ku myaka ya mutolo . Amene .¹⁹Meeneka Pulishila , Akwila , nyi akwa zuwo lya Onesefwalu . ²⁰Elashitu wasalile ku Kolindu , alyoze nahichikile Tulofwimu kunyima ku Miletu kayiza . ²¹Lipupwise kwiza shimbu mwaka wa chishika kanda uhete . Upulu kana kumeneka , nyi Pundene , Linu , Kelelautiya , nyi mandumbu eswe . ²²Mwene akapwe hamwe nyi shipilitu ye . Vumbi likapwe hamwe nyi yena .

Titus

Chapter 1

¹Paul, a servant of God and an apostle of Jesus Christ to further the faith of God’s elect and their knowledge of the truth that leads to godliness— ²in the hope of eternal life, which God, who does not lie, promised before the beginning of time, ³and which now at his appointed season he has brought to light through the preaching entrusted to me by the command of God our Savior,⁴To Titus, my true son in our common faith:Grace and peace from God the Father and Christ Jesus our Savior. ⁵The reason I left you in Crete was that you might put in order what was left unfinished and appoint elders in every town, as I directed you.⁶An elder must be blameless, faithful to his wife, a man whose children believe and are not open to the charge of being wild and disobedient. ⁷Since an overseer manages God’s household, he must be blameless—not overbearing, not quick-tempered, not given to drunkenness, not violent, not pursuing dishonest gain.⁸Rather, he must be hospitable, one who loves what is good, who is self-controlled, upright, holy and disciplined. ⁹He must hold firmly to the trustworthy message as it has been taught, so that he can encourage others by sound doctrine and refute those who oppose it.¹⁰For there are many rebellious people, full of meaningless talk and deception, especially those of the circumcision group. ¹¹They must be silenced, because they are disrupting whole households by teaching things they ought not to teach—and that for the sake of dishonest gain.¹²One of Crete’s own prophets has said it: “Cretans are always liars, evil brutes, lazy gluttons.” ¹³This saying is true. Therefore rebuke them sharply, so that they will be sound in the faith ¹⁴and will pay no attention to Jewish myths or to the merely human commands of those who reject the truth.¹⁵To the pure, all things are pure, but to those who are corrupted and do not believe, nothing is pure. In fact, both their minds and consciences are corrupted. ¹⁶They claim to know God, but by their actions they deny him. They are detestable, disobedient and unfit for doing anything good.

Chapter 2

¹But as for you, speak the things which are proper for sound doctrine: ²that the older men be sober, reverent, temperate, sound in faith, in love, in patience;³the older women likewise, that they be reverent in behavior, not slanderers, not given to much wine, teachers of good things— ⁴that they admonish the young women to love their husbands, to love their children, ⁵to be discreet, chaste, homemakers, good, obedient to their own husbands, that the word of God may not be blasphemed.⁶Likewise, exhort the young men to be sober-minded, ⁷in all things showing yourself to be a pattern of good works; in doctrine showing integrity, reverence, incorruptibility, ⁸sound speech that cannot be condemned, that one who is an opponent may be ashamed, having nothing evil to say of you.⁹Exhort bondservants to be obedient to their own masters, to be well pleasing in all things, not answering back, ¹⁰not pilfering, but showing all good fidelity, that they may adorn the doctrine of God our Savior in all things.¹¹For the grace of God that brings salvation has appeared to all men, ¹²teaching us that, denying ungodliness and worldly lusts, we should live soberly, righteously, and godly in the present age, ¹³looking for the blessed hope and glorious appearing of our great God and Savior Jesus Christ,¹⁴who gave Himself for us, that He might redeem us from every lawless deed and purify for Himself His own special people, zealous for good works. Speak these things, exhort, and rebuke with all authority. Let no one despise you.¹⁵You must teach these things and encourage the believers to do them. You have the authority to correct them when necessary, so don’t let anyone disregard what you say.

Chapter 3

¹Remind the believers to submit to the government and its officers. They should be obedient, always ready to do what is good. ²They must not slander anyone and must avoid quarreling. Instead, they should be gentle and show true humility to everyone.³Once we, too, were foolish and disobedient. We were misled and became slaves to many lusts and pleasures. Our lives were full of evil and envy, and we hated each other.⁴But—When God our Savior revealed his kindness and love, ⁵he saved us, not because of the righteous things we had done, but because of his mercy. He washed away our sins, giving us a new birth and new life through the Holy Spirit.⁶He generously poured out the Spirit upon us through Jesus Christ our Savior. ⁷Because of his grace he made us right in his sight and gave us confidence that we will inherit eternal life.⁸This is a trustworthy saying, and I want you to insist on these teachings so that all who trust in God will devote themselves to doing good. These teachings are good and beneficial for everyone.⁹Do not get involved in foolish discussions about spiritual pedigrees or in quarrels and fights about obedience to Jewish laws. These things are useless and a waste of time. ¹⁰If people are causing divisions among you, give a first and second warning. After that, have nothing more to do with them. ¹¹For people like that have turned away from the truth, and their own sins condemn them.¹²I am planning to send either Artemas or Tychicus to you. As soon as one of them arrives, do your best to meet me at Nicopolis, for I have decided to stay there for the winter. ¹³Do everything you can to help Zenas the lawyer and Apollos with their trip. See that they are given everything they need.¹⁴Our people must learn to do good by meeting the urgent needs of others; then they will not be unproductive.¹⁵Everybody here sends greetings. Please give my greetings to the believers—all who love us.May God’s grace be with you all.

Hebrews

Chapter 1

¹Shimbu yamyaka Zambi wahanjikile kuli tulamba juthu kupalikila mu apulofita ha shimbu jinji nyi mu jila jinji. ²Mba hamatangwa wano akusula , hanahanjika kuli yethu muli Mwanenyi , yoze hanatongola kupwa swana wa yuma yeswe . Muli yiye mwe Zambi watangile chifuchi . ³Mwenawo mwe kuhenya cha uhenya wa Zambi , chimanyino cha kupwa chenyi. Aye kakukwachisa yeswe hamuwika ku liji lyatachi jenyi. Muze te hamanununa shili , yiye hana twama kukwoko lya chindume lya ulamba wa mwilu.⁴Yiye hapwa mwene kuli angelo ngwe jina hanahingi hilinahyana ma jina jo. ⁵Mumu ku mungelo muka yoze Zambi wambile ngwenyi , ''Ena uli Mwanami , musono hinapwa Tatenu''? chipwe kuli angelo aka Zambi wambile , '' Mungukapwa Tato kuli yiye , nawa makapwa Mwana kuli yami''?⁶Mba nawa , muze Zambi haneha mutangu mu chifuchi , yamba , ''Angelo eswe ja Zambi anatela kumuwayila .'' ⁷Hakutwala ku angelo yamba , '' Yiye wakupwisa angelo janyi mashipilitu , nyi tuvumbi twenyi milengi ya kahya.''⁸Mba kuli Mwana yamba , '' Chitwamo chawanangana we , Zambi , cha myaka yamitolo yeswe . Mulumbu wa ululi we mulumbu wa wanangana we. ⁹Hiunazange ululi nyi kupihilila ungulungulu . Keshika Zambi , Zambi ye , hakuwahisa nyi maji asambukila kuhyana akwenu .''¹⁰''Mu uputukilo, Mwene , wasele fundamentu ya hashi malilu yitanga ya moko je. ¹¹Yino kumuyikalyenyeka, alyoze yena uli wahaya myaka . Ayo kumuyika papujoka ngwe chipinji cha hina . ¹²Mukayivunga ngwe hina , nawa neyo kumuyikalumuka ngwe chipinji cha hina . Alyoze yena ushikwalumuka, nyi ye myaka ye kuyishi kusula.''¹³Mba ku angelo aka waze Zambi alwezele ha shimbu yimwe , '' Twama ku kwoko lya chindume ndo mungu pwisa akwa khole je chitwamo cha molu je''? ¹⁴Angelo eswe hi mashipilitu ko waze akuvumbika , nyi waze hanatumu kufunga akwa kuhinga ulamwino nyi?

Chapter 2

¹Keshika twatela kusako mana chinji kuli yize hitwevwa , kuchina hanji mutu katanguka .²Nyi chakwamba ngwo liji ali hanjikile muma kanwa ja angelo yapwile ya umwenemwene , nyi utanguko weswe nyi uhulya weswe watambwile fweto ya kulita , ³mba kuchi mutuhasa ku china nyi mutu lengulula ulamwino upwahaha ? Uno ulamwino chitangu awambujolele kuli mwene nawa kana kayambujola kuli waze ayi vwile . ⁴Hashimbu yi muwika Zambi nyi kushindakenya nawa hanji njikilo , yakokomwesa , nyi yipupu yeka nyi yeka , nyi kupala chenyi mwene.⁵Mumu hikuli angelo ko Zambi wahanyine kuyula yifuchi yahashi muyizalo , yize tunambe . ⁶Alyoze , umwe hanahana ujiho, muma mumwe ngwenyi , kumanyi mutu , ''kuchi apwa umwilu luke? Hanji mwana mutu , kuchi mwakumu vuluka nyi mwamusa mana?⁷Hiunamutenge kwishi lya angelo ; hunamuse chipangulo cha uhenya nyi ulemu helu lya yitanga ya moko je. ⁸Himunase yuma yeswe hashi lya yilyato yenyi.'' Mumu kuli iye Zambi ahele chiyulo ha yuma yeswe . Kakahichikileho nyichimwe hachi yulo chenyi . Alyoze kanda tuchimona yuma yeswe ya kuyula kuli iye.⁹Alyoze twamona yoze apwishile kupwa mwishi lya angelo ha kashimbu kakehe , Yesu , hanamuse chipangula cha uhenya nyi ulemu mumu halamba lya kufwa hanga ku keke lya Zambi akamone kufwa hali atu eswe. ¹⁰Mumu chinatele Zambi , mumu yuma yeswe kuli yiye yakatuka kuneha ana anji ku uhenya. Chinatela kaputu ka ulamwino wo akamupwise mungunu hakumona lamba lya kufwa hana muse chipangula cha uhenya nyi ulemu hanga kuvumbi ya Zambi akamone kufwa.¹¹Mumu eswe aali nyi yoze wakusela ku usandu nyi waze hanasela ku usandu kunapu eswe akuli umuwika . Hachino keshi nyi sonyi ja kwavuluka ngwenyi mandumbu . ¹²Ngwenyi , '' Mungu kambujola jina lye ku mandumbu , mukakwambila mukachi kachi kungulwila.¹³Cheka nawa, ''Ami mukafulyela muli iye .'' cheka nawa, Talenu , Ami nyi ana jami waze anguhele Zambi.'' ¹⁴Keshika , ana akahe akahe muze ali nyi mijimba ya manyinga , nyi yiye wapwile nyi mujimba wa manyinga , mujila yimuwika , kwamba ngwo kupalikila mu kufwa chenyi afumiseha auze wakuneha kufwa , iye , satana . ¹⁵Hanga , akatusule waze eswe kuwoma wakufwa , waze atwama shimbu yeswe mu undungo .¹⁶Chamwenemwene hi angelo ko lume anakwasa ka alyoze kanakwasa kumunyachi wa Apalahama. ¹⁷Keshika chatela kuyuma yeswe akamupwise wakulifwa nyi mandumbu jenyi mujila jeswe , hakwamba ngwo akapwe sasendote mukwa lutwe wa keke , wamwenemwene nyi yuma yakutwa kuli Zambi , hanga akakukile milonga ya atu. ¹⁸Mumu Yesu mwene hanevu lamba , hakumweseka , kanahase kukwase eswe waze anesekewa.

Chapter 3

¹Keshika ,mandumbu asandu , nuli nyi chihanda cha kutambika chamuma lilu . Nyongenu hali Yesu , kambaji nyi mwe sasendote mukwa lutwe wa kutayiza chetu . ²Kanakapwa wa umwenemwene kuli Zambi, iye wamusakwile , chizechene ngwe Mose nawa wapwile nyi umwenemwene mu zuwo lya Zambi . ³Mumu Yesu hanamunyongo kupwa mukwa kutela uhenya wunji wahyana Mose , nyi kulita ngwe yoze watungile zuwo uhenya wenyi wahyana we uhenya wa lye zuwo . ⁴Mumu zuwo lyeswe kuli yoze wakulitunga , alyoze watungile yeswe hi Zambi.⁵Mumu Mose wapwile ndungo wa umwenemwene mu zuwo lya Zambi lyeswe, kupwa uchela ha yuma yize makahanjika kulutwe. ⁶Alyoze Kilishitu waumwenemwene ngwe mwana una tetekela mu zuwo lya Zambi . Yetu tuli zuwo lyenyi nyi chamwenemwene mutulalaminya ku hamu lyetu nyi kulisamba cha kutalatala chetu.⁷Keshika , chizechene ngwe Shipilitu Musandu kanambe ngwenyi: ''Musono , nyi munwivwa liji lyenyi ⁸kanda nukalisa mbunge jenu ngwe kushimbu yakutanguka , ha tangwa lya kweseka mu puya.⁹Achi chapwile muze ashakulu jenu angwihile kungweseka , nyi muze , ha makumi awana a myaka , amwene itanga yami. ¹⁰Keshika napihilile ha chisemuko chize . Nambile ngwami , ' Kakupyanguka matangwa eswe mu mbunge jo . Kanyingikine majila jami.' ¹¹Ngwe chizechene nalishingile mu ufwatulo wami : 'Keshi kanjila mu uhwimino wami.'''¹²Kanyamenu , mandumbu , kuchina hanji muyipwa muli umwe nyi mbunge yipi ya kuhona ufulyelo , mbunge yize ya kukatuka kuli Zambi wa mwono . ¹³Alyoze , lijikijizenu umwe nyi mukwo tangwa ha tangwa , shimbu lyeswe analivuluka ngwo ''Musono, '' hanga nyiumwe wa kuli yenu makalisa ha kwonga cha shili.¹⁴Mumu hi twapwile tusendo twa Kilishitu nyi mu tukwachilila ku ujikijilo wetu muli iye kuputuka ku uputukilo ndo kusongo . ¹⁵Hali chichi hanachambe , '' Musono, nukalisa mbunge jenu , ngwe kushingu yakutanguka.''¹⁶Aya waze evwile Zambi nyi kumutangukila ? Hi wazeko akatukile ku Engitu ku palikila muli Mose ko ? ¹⁷Mba hali aya wapihililile makumi awana a myaka ? Hi hali waze avulumwine ko , nyi waze mijimba yo ya kufwa yalimbukile mu puya nyi ? ¹⁸Kuli aya washingile ngwe kechi kanjila mu uhwimino wenyi , nyi hi hamulonga ko wa waze amuhukililile iye ? ¹⁹Mba tunamono kahashile kunjilamo mu uhwimino wenyi mumu kafulyelele.

Chapter 4

¹Keshika , muze shiko lyakunjila mu ku hwima chenyi lina chimana , tukanyamenu hanga nyi umwe wa muli yenu asoloke kuhona cha lyo. ²Mumu atwambulwilile sango lipema chizechene ngwe ayo . Alyoze mujimba wa cho kuwakwashile waze kali nungine mu ufulyelo nyi waze azeye lele.³Mumu yetu hitunafulyela tu nanjila mu uhwimino uze , ngwe chize chene ambile , '' Ngwe nalishingile mu utenu wami , kechi kanjila mu uhwimino wami. '' Chipwe , milimo yenyi ya hwile ku katuka ku uputukilo wa chifuchi . ⁴Mumu hanambe muma mu mwe ha kutwala kutangwa lya muchishimyali: ''Nyi Zambi wa hwimine ha tangwa lya mu chishimbyali ku milimo yenyi yeswe .'' ⁵Nawa mu chisoneko chino chene yamba ngwenyi , '' Kechi kanjila mu uhwimino wami. ''⁶Keshika , chinasala kuli amwe kunjila mu uhwimino , nyi waze kunyima atambwile sango lipema o ka ka njilile mumu wa uhulya wo. ⁷Keshika Zambi nawa hanatongola tangwa limwe , kuliluka ngwo '' musono, '' muze ahanjikile muli Ndawichi kulutwe chinji mu maliji alyangile kwamba : '' Muzono nyi mwivwa liji lyenyi , kanda nu kalisa mbunge jenu.''⁸Nyi kachi Yoswa kahele ku hwima , Zambi kachi kahanjikile ha tangwa likwo . ⁹Keshika kunasala ku hwima cha sambata ana tulikila atu ja Zambi. ¹⁰Mumu yoze wa ku njila mu uhwimino wa Zambi aye ha hwima ku milimo yenyi, ngwe chize Zambi ahwimine ku milimo yenyi . ¹¹Keshika tuli kolwezenu ku njila mu uhwimino wacho , hanga nyi umwe maholokela mu uhulya uze alingile .¹²Mumu liji lya Zambi mwono likwete nawa kulya jikiza nawa kulya mbuka kuhyana poko ya mukwale .Ya kutuwa nyi kuhandununa mbunge nyi shipilitu , makonekeno nyi usongosongo , kulya kuhasa kunyingika manyonga nyi ku kana cha mbunge. ¹³Nyi chimwe hanatange chaswamana kuli Zaambi . Alyoze , yeswe yapwa uselesele nawa ya kufukula ku meso ja yoze tunatela ku lumbununa .¹⁴Keshika , muze tuli nyi sasendote mukwa lutwe yoze hanapalika ndusu mumalilu , Yesu mwana wa Zambi , tu lalaminyenu ku kutayiza chetu. ¹⁵Mumu kutushi nyi sasendote mukwa lutwe yoze keshi kwivwa keke ha ku zeye chetu. Alyoze , tuli nyi umwe yoze hanamweseka mujila jeswe ngwe yetu, mba aye keshi shili. ¹⁶Tukundamenu nyi hamu ku chitwamo cha wanangana wa vumbi , hanga tutambule keke nyi vumbi ya ku kwasa ha shimbu ya ku hona.

Chapter 5

¹Mumu mweswe sasendote mukwa lutwe , wa kusakulu hakachi ka atu , ha namutongola kwalingila atu mu yuma ya Zambi , hanga akalambule yeswe yawana nyi yitapo ya shili. ²Mahasa kupwa nyi uhumikizo hali waze a kuhona kunyingika nyi waze hanongo, mumu yiye nawa mwene mukwa kuhehele. ³Mumu ya achi , neye nawa chamutela ku lambula yitapo ya shili jenyi , ngwe chize alingile atu akwo shili.⁴Hi kuli yiye mwene ko mweswawo malyanjila uno ulemu . shina mamutambika kuli Zambi , ngwe chize Alone wapwile . ⁵Mujila yimuwika , chocho Kilishitu kalichichimyekene mwene kupwa sasendote . Shina , yoze wa hanjikile nenyi yamba , ''Yena mwanami ; Musono hinapwa Tatenu.''⁶Nyi kuta ngwe chize hanambe nawa mu chihunda chuikwo ngwenyi , '' Yena uli sasendote wa myaka ya mutolo nyi kulika nyiku kaula Melekizeteke.''⁷Mumatangwa ja musunya wenyi , Kilishitu walihanyine mukulemba nyi kwita hamuwika nyi kololoka chikolo nyi masoji kuli Zambi , yoze te wahashile mumu uwahilo wenyi . ⁸Chipwe wapwile mwana , hindu walilongesele kwononoka ku yuma yize evwile lamba⁹Kamupwishile mungunu nawa wapwile kaputu , kuli waze eswe akumunwononokena ,kaputu ka ulamwino wa mutolo . ¹⁰Kana mutambika kuli Zambi ngwenyi sasendote mukwa lutwe nyi kulita nyi kaula cha Melekizeteke. ¹¹Yinji tuli nayo yakuhanjika hali Yesu , alyoze chinakale kulumbununa mumu hi nwapwa tujika matwi.¹²Chipwe chocho hashimbu yino nunatela te kupwa alongeshi , chinakambe umwe kunulongesa uputukilo wa maliji a Zambi . Chanutamba kutambula yamwa, hi kulya chatachi ko ! ¹³Mumu mweswe yoze wakutambula wika yamwa kalongolokele mu liji lya ululi. Mumu kali wika mwana - kemba . ¹⁴Alyoze kulya chatachi kuchapwa hali waze hakola . Awa eze waze mumu ha hanevwishisa kulifumba cho akase chinyingi hakachi ka chize chipema nyi chipi.

Chapter 6

¹Keshika , tuhichikenu uputukilo wasango lya Kilishitu nyi kuya ha lutwe mukukola . Kanda tusa nawa fundamentu ya kulikonekena kukatuka ku yitanga ya kufwa nyi ufulyelo muli Zambi, ²chipwe fundamentu ya longeso lya ma upapachiso , kusayika moko , kusanguka cha afu , nyi upatwilo wa mutolo. ³Nawa mutulinga chino nyi Zambi machi tayijisa .⁴Mumu chikalu kuli waze anyingikine pangu , waze anyingikine wana wa mwilu , waze apwile nyi chihanda cha Shipilitu Musandu, ⁵nyi waze hanapanjika ku liji lipema lya Zambi nyi yipupu, ya shimbu ya kulutwe , ⁶alyoze yoze hatanguka - chikalu kwahilwisa cheka nawanyikuli konekena . Hamulonga wakwamba mwana wa Zambi hanalipapalila ye nawa, nyi kumuvwisa sonyi yiye.⁷Mumu mavu waze akunwa meya avula yize yakunokenaho kanji, yenayo yakusokesa mitondo yize yatwama nyimilimo kuli waze mavu akwalimina - kakutambula kisu kukatuka kuli Zambi. ⁸Alyoze nyi muyisoka mingonga nyi mbimbo , yamokomoko nawa yatwama nyi shingo. Sango lyayo kuwema.⁹Mba tuli nyi ushindakenyo wa yuma yipema kutwala kuli yenu, akwethu akwa zango , yuma yatala ku ulamwino , chipwe tunahanjika chize. ¹⁰Mumu Zambi hi chihengi ko . Aye kechi kavula milimo yenu nyi zango nunakasolola ha jina lyenyi , mumu nunakavumbikila athu jenyi asandu, se nuchili nyi kwa zachila .¹¹Tunazange nyi mbunge yeswe nyi umwe wakuli yenu akasolole kuli pupwisa chimuwika , akasele chinyingi , hakulu cha kutalatala ndo kusongo. ¹²Achi hanga kanda nukapwa yilenda , alyoze nukapwe akwa kwimbulula waze ku ufulyelo nyi uhumikizo mahinga yilakenyo.¹³Mumu muze Zambi walakenyene kuli Apalahama , washingile kuli mwene , se kalishingile kuli nyiumwe yoze wamuhyana. ¹⁴Wambile , ''chamwene mwene kuwahisa kumungukakuwahisa nyi kwokesa kumungukakwokesa.'' ¹⁵Chino , Apalahama watambwile chize amulakenyene muze washimbwilile mukulihumikiza .¹⁶Mumu athu kakulishinga ha waze anahyana . Hasongo lya kulihamika cheswe , kulishinga che kutayiza. ¹⁷Muze Zambi wazangile kusolola hatoma kuli waze akwa kuswana chilakenyo cha upale wenyi ushikwalumuka, hanachikoles nyi shingo. ¹⁸Walingile chino hanga kupalikila mu yuma yaali ishikwahimuka - Yize mumu Zambi keshi mahuza - yethu , hitunachinyina ku uswamino , kukwata ku talatala chakujikuisa chize chineza kulutwe lyethu.¹⁹Tuli nyi chino ngwe ankola ya mbunge kuyajikiza nawa kuyakola kutalatala chize chakunjila muchima lya chikalakala, ²⁰muze Yesu , yiye tetekeli , hanatunjilila muchihela chize. Aye hanapu mwe sasendote mukwa lutwe ndo myaka yamutolo nyikulita nyi ngango ya Melekizeteke.

Chapter 7

¹Kwapwile yono Melekizeteke , mwanangana wa Seleme sasendote wa Zambi wahyana , watakanyine Apalahama wa katukile nyi ku shaha myanangana nyi ku mupala . ²Wapwile yiye Apalahama wa hanyine chihanda cha kumi cheswe . Chitangu , kwalumuna chajina lyenyi chinalumbununa , mwanangana wa ululi ;'' nawa kali iyemwanangana wa saleme , '' mwe iye , '' Mwanangana wa sambukila . '' ³Iye keshi nyi tato , keshi nyi naye , keshi ashakulu , nyi keshi kuputuka matangwa chipwe kusula chamwono kate, makalifwa ngwe mwana Zambi , mumu iye kapwa sasendote wa mutolo.⁴Talenu unene uno lunga wapwile kuli iye kalamba Apalahama wahanyine chihande cha kumi cha yuma ambachile mu jita . ⁵Akwa chisemuka a kuli levwi atambwile usasendote kanatwisuka kulita nyi shimbi kutambula yihanda ya kumi kuli atu , che kwamba , akuli usoko jo , chipwe , nawa , akuli ana ja Apalahama . ⁶Alyoze Melekizeteke , yoze chisemuka chenyi kakachiwanyine kuli ayo , atambwile yihanda ya kumi kuli apalahama , nawa wamupalile , iye umwe , wapwile nyi ilakenyo.⁷Kushi nyi ku hamika ngo mutu mukehe kana mupale ku mutu munene . ⁸Hali chino , mutu wakufwa kakutambula yihanda ya kumi , mba muli ize jila kana mushindakenya ngwo kali nyi mwono. ⁹Alyoze , nyi mujila yakuhanjikilamo , levwe, watambwile yihanda ya kumi kupalikila muli Apalahama , ¹⁰mumu levwi wapwile mumujimba wa kalamba kenyi muze Melekizeteke watakanyine Apalahama.¹¹Halyapwila kachi kumanunuka chapwile kuhashiwa kupalikila ku usasendote wa levwi (mumu muli ayo atu atambwile shimbi ) , mba chuma chikwo chika mu chizangiwa nyi kupwa nyi sasendote mukwo kuhyana nyi jila ja Melekizeteki , nawa kuhona nyi kulita nyi jila ja Alone ? ¹²Mumu te hanalumuna , usasendote nyi shimbi nawa jinatela kwalumuna.¹³Mumu umwe hali yoze ino yuma anambe ya kutwala ku vungu likwo , mumu kushi nyiumwe hana zachila ha chilumbilo. ¹⁴Mumu chinasoloka pundu kuvungu lya Yunda mwanangana wetu wasemukine , vungu lya Mose kanda alilumbununa ya kutwala ku asasendote .¹⁵Yize twakwamba kanda isotoka pundu kate mukwo sasendote mahindukila mu chifwa cha Melekizeteke. ¹⁶Kucha manyine ha kuzanga cha shimbi ja kumu sunya mba apwe sasendote , mba alyoze chalitele nyi tachi ja mwono wa mutolo . ¹⁷Mumu isoneko yinashindakenya hali iye : ''Uli sasendote wa mutolo nyikulita nyi ngango ya Melekizeteki.''¹⁸Mumu je shimbi jatetekele ja pwa kusa hasesa mumu hijazeya chipwe jishi nyichimwe - ¹⁹mumu shimbi kujimanunwine nyi chimwe - mba shina kusolola chakutalatala chipema , kupalikila mu chino twakwiza mukamwihi nyi Zambi.²⁰Alyoze kuchakapwile chishi shingo ! Akwo ejile nyi kupwa asasendote chakuhona limwe shingo , ²¹alyoze wejile nyikupwa sasendote kupalikila mu ,''Mwene walishingile mba kechi kalumuna nyonga lye nyi : ' Yena uli sasendote wa mutolo.'''²²Mba hali chino Yesu hahanausendo upema wahyana . ²³Waze asasendote alutwe apwile anji mu kwalula , mumu kufwa cha akwikile kupwa mu milimo. ²⁴Mba mumu Yesu kakunyingonona kupwa nyi mwono wamutolo ; iye usasendote wenyi ushi kuhwa.²⁵Keshika iye unatela ku lamwina mweswe waze akukundama kuli Zambi kupalikila muli iye , mumu shimbu lyeswe katwama wakwa hakwila. ²⁶Mumu chenacho chatelele kupwa sasendote wahyana , iye musandu , mukwa kusamba . Kalichishile , kahandunuka ku yivulumunyi, nyi kumusa helu lya malilu.²⁷Keshi kufunga , chize chene ngwo asasendote akulutwe , kulambula yitapo matangweswe , chitangu ja shili jenyi , nawa nyi shili ja atu. Walingile chino kamuwika kunahu muze alilambwile mwene. ²⁸Mumu shimbu ja kupwa atu usasendote wahyana waze anapu akwa kukokoloka . Alyoze liji lya kulishinga , lyejile lutwe lya shimbi , lya solwele mwana walunga ,mumu pwishile mungunu myaka yeswe.

Chapter 8

¹Achi che chuma tunambe : Tuli nyi sasendote mukwa lutwe yoze hanatwama ku kwoko lya chindume kuchitwamo cha wanangana mwilu. ²Kuli kavumbi muchihela chisandu , yamwenemwene mbalaka yize mwene , hi atu ko , watungile.³Mumu mweswe asasendote mukwa lutwe mamusakula nyi kuhana yawana nyi yitapo . Keshika chatamba kupwa nyi chimwe cha kuhana. ⁴Nyi Kilishitu kapwile hano hashi , kachi keshi kupwa sasendote nyi chimwe , mumu kwali waze a kuhana yawana nyikulita nyi shimbi . ⁵Waze a kulinga chilweza nyi chizulye cha yuma ya mwilu. Ngwe chize , masa amukanyamishile kuli Zambi nyi muze te hamaputuka kutunga mbalaka: Zambi kanambe ngwenyi , '' Tala ukatunge yuma yeswe nyi kulita nyi cheseko chize akusolwesela ha mulundu.''⁶Alyoze Kilishitu katambula uvumbiko wahyana , ngwe chize chitakanyishi nawa cha chilakenyo yipema yahyana, ayo ya manyina ha yilakenyo yipema yahyana. ⁷Mumu kachi ulakenyo utangu kuwapwile nyi chitela, kachi kafupile haze manjishila chilakenyo wamuchali wunakalanjisa .⁸Mumu muze Zambi wawanyine wupi nyi atu , wambile , '''tale , matangwa kaneza - chocho anambe mwene - muze mungukakwata chilakenyo chaha nyi akwa zuwo lya Izalele nyi akwa zuwo lya yunda . ⁹Kuushi kulita nyi usendo uze nakwachile nyi ashskulu jo ha tangwa lize na akwachile ku kwoko nyi kwatwala haze lya chifuchi cha Engitu . Mumu kaka kawile usendo wami, keshika naahumbwile - chocho anambe mwene.¹⁰Mumu uno we usendo mungukakwata nyi akwa zuwo lya Izalele kulutwe lya matangwa aze - chocho anamba Mwene. Mungukasa shimbi jami mumaanajo , nawa mungukajisoneka ha mbunge jo. Mungukapwa Zambi yo, nawa makapwa athu jami.¹¹Kechi kalilongesa umwe nyi mukwo mwenyembo wenyi mukwalifuchi nyi mukwo nyi ndumbwenyi , kuhanjika ngwenyi , ' Nyingika mwene.' mumu eswe kumakangunyingika yami , katuka kuli mukehe ndo kuli munene. ¹²Mumu mungu kawavwila keke ha yilyinga yo yipi , nyi shili jo kuchi kayiwuluka chipwe hamwe.''¹³Ha kuvuluka uno usendo ''Waha'' iye hanapwisa asendo utangu kupwa wamwaka , nawa uze hawapwa hukulu nyi kukwoka unambe kuhwa.

Chapter 9

¹Achi chipwe usendo utangu wapwile nyi yiyulo ya ku waila nyi musandu mwahano hashi. ²Mumu mbalaka ailulikile . Yitangu , muze mwapwile chikwachilo cha ndeya , nyi mesa , nyi mbolo ja kutumbyeka ; a vulukilemo ngwo muma musandu.³Ku nyima lya chikalakala cha hina lya mu chali , anmbe ngwo musandu mwa hyana. Mwapwile chilumbilo cha Olu cha kwochelaho yuma ya vumba lipema . ⁴Mwapwile nawa chikwachilo cha usendo , uze wapwile wa kufuka weswe nyi olu . Mukachi kacho mwapwile ndoho yize yapwile nyi mana nyi mulumbu wa Alone uze watemwine , nyi mawe a usendo. ⁵Helu lya chikwachilo , cha usendo , a Kelupimi ja uhenya kana zulamana ha chifuko cha cho, chize hapwila kutuchi kuhasa ku hanjika chihanda ha chihanda.⁶Muze ino yuma hipwa kululika , a sasendote apwile nyi ku njila njila matangwa eswe mu chipatulo chitangu cha mbalaka nyi ku linga milimo yo. ⁷Alyoze sasendote mukwa lutwe wika wapwile nyi kunjila mu chipatulo cha mu chali, kamuwika mu mwaka ha mwaka , ndo nyi manyinga waze malambula hali iye mwene nyi haitela yatu ize akulinga hi kuzanga cho ko.⁸Shipilitu musandu kanalweze chino ngwenyi muze chipatulo chitangu china chimana jila ya muze mwa hyana usandu kanda ichisoloka . ⁹Chino chapwile chesekeso cha shimbu ino. Yeswe yawana nyi itapo ize hapwila anahana kuya hashile ku tomesa amanyonga ambunge ya mukwa kufulyela . ¹⁰Yatwama wika ku yuma ya kulya nyi kunwa nyi ku sana cheka , yiyulo ya mujimba ndo ku shimbu ya kululika cha ha.¹¹Kilishitu wejile ngwe sasendote mukwa lutwe wa yuma ipema ize hiyeza . Yapalika ku hyana mbalaka inene nawa kuishi kapalya nyi kamwe yize kaitungile ku moko ja atu , hi ya chifuchi chinoko. ¹²Hi nyi manyinga ko a pembe nyi ngombe , alyoze ha manyinga jenyi mwene , hananjila kamuwika muma musandu mahyana kamuwika hali eswe hana tambula ulamwino wetu.¹³Mumu kachi manyinga ja pembe nyi ja kuji lya ngombe nyi uto wa chimbembe wa ku sapwila waze hanapu nyi luchisa muyisela ku usandu ha kupemesa cha musunya , ¹⁴Chinahyana manyinga ja Kilishitu , yoze mu Shipilitu wa mutolo walihanyine mwene keshi chipeka kuli Zambi , kanatomesa mbunge jetu kukatuka ku milimo ya afu nyi kulinga Zambi ya mwono? ¹⁵Mumu wa chino , iye chitakanyishi cha usendo waha . Achi chinapu chocho , muze kufa hichi napu ha mulonga wa ulamwino wa waze akwa usendo utangu ku shili yo , waze hanasanyika makatambula chilakenyo cha chihinga cha mutolo.¹⁶Mumu kuze kuli usendo , chinatela nawa kufwa cha mukwa ku ukolesa . ¹⁷Mumu usendo mu ukola muze hikwapwa kufwa , mumu ku ushi nyi ulemu shimbu yoze wa ukashile u chili nyi mwono.¹⁸Keshika chipwe usendo utangu kaukolesele kushi manyinga . ¹⁹Mumu muze Mose te ha hana shimbi jeswe kuli atu eswe nyi kulita nyi shimbi , wanjile manyinga ja ana angombe nyi ja pembe , nyi meya , nyi wanda uchila , nyi hisope , wasapwilile nyi mukanda nyi atu eswe. ²⁰Mba yamba ngwenyi , '' awa e manyinga a usendo uze Zambi hana wambe .''²¹Mujila yoyene , nyi mbalaka nawa nyi yikwachilo yeswe ya uvumbiko wayisapwilile nyi manyinga . ²²Nyi kulita nyi shimbi , yuma yeswe kakuipemea nyi manyinga . Nyi kushi ku mwanga manyinga kukushi ukonekene.²³Keshika chatamba apemese izulye ya yuma mu malilu ailulike nyi itapo ya imuna. Chipwe chocho , nyi ye yuma ya mwilu inatela kuitomesa nyi itapo ingunu . ²⁴Mumu Kilishitu kakanjilile mu ma musandu mwahyana mwa kulinga nyi moko , chize chapwa chizulye cha chize chingunu . Alyoze wanjilile mwilu mwene , nyi ku soloka ku meso ja Zambi mumu lya yetu.²⁵Kaile muze hanga ali hane isuho inji , ngwe chize akulinga sasendote mwakwa lutwe , yoze wa kunjila muma musandu mwa hyana mwaka ha mwaka nyi manyinga aweka. ²⁶Nyi kachi chenacho chapwile , kachi wa mwen lamba isuho inji chize ku kutanga cha chifuchi . Alyoze hapwila hi kanasoloka kukusula cha tungonde twa myaka nyi ku chizaho shili mukulihana chitapo mwene.²⁷Ngwe chizechene hana chisakula mutu kufa ka muwika , mba kulutwe lya chino upatwilo , ²⁸chenacho nawa , Kilishitu amulambwile kamuwika hanga akambate milonga ya aniji , kuma kasoloka nawa chisuho cha muchali , hi nyi kuchiza shili ko, alyoze ku ulamwino wa waze ana mu shimbwila .

Chapter 10

¹Mumu shimbi jili chizulye chayuma yipema yize muyi kezaho, hi we mujimba wene ko wa yuma yene . Awaze akwiza kuli Zambi kahashile kulitomesa kuyitapo yimuwika yize asasendote akuneha mwaka ha mwaka . ²Nyi chocho , kechi kwecha kuhana milambu nyi? Mumu akwa kuwayila hanatomesa kamuwika kechi kahasa kupwa nawa nyi manyonga a shili. ³Alyoze nyi yitapo yize chiwulwiso cha shili mwaka ha mwaka . ⁴Mumu chawashiwile manyinga ja ngombe chipwe pembe kuchiza shili.⁵Keshika Kilishitu ejile hano , yamba ngwenyi , ''Yitapo nyi milambu kwayi palile , alyoze wangululikilila mujimba ; ⁶mumilambu yamuundu yakulumba nyi yitapo ha shili yena yo kuwawahilililemo. ⁷Henaho nambile ngwami, ' Talenu, hano nguli - chize chene chasonewa mumukanda chinasonewa hali yami - kulinga , Zambi, upale we.'''⁸Chitangu yamba ngwenyi , ''Hi yitapo ko, nyi milambu chipwe yeswe yawana yakulumba, chipwe shili , ena kwayiyipalile . Chipwe kuwa wahililemo muli iyo.'' Ayino ye yitapo yize yakuhanyiwa kweseka nyi shimbi . ⁹Mba yamba ngwenyi , '' Talenu hano nguli hanga ngulinge upale wenu.'' Kakuchizaho yitanga yitangu hanga akakolese yamuchali . ¹⁰Mu upale wuno , hanatusela ku usandu kuku lambula chamujimba wa Yesu Kilishitu ka muwika mumu wa eswe.¹¹Tangwa ha tangwa asasendote kapwile nyi kumana nyi kulambwola yitapo kuli Zambi. Kanahana yitapo yimuwika nyi kuhilwisaho nawa- yitapo kuyishi kuhasa kuchiza shili. ¹²Alyoze muze Kilishitu hamuhana chitapo chimuwika hali eswe watwamine ku kwoko lya chindume lya Zambi . ¹³Kanashimbwila ndo akwa kole jenyi kupwa chitwamo chayilyato yenyi. ¹⁴Mumu kuchitapo chimuwika hanapwisa angunu ndo myaka ya mutolo waze hanasela ku wusandu.¹⁵Shipilitu musandu neye hana tumanyinako uchela . Chitangu kanambe ngwo , ¹⁶''Uno we usendo uze mungukalishika no kulutwe lya matangwa , che anambe mwene. Mungukasa shimbi jami mukachi ka mambunge jo ,nawa munguka jisoneka muyishinganyeka yo.''¹⁷Yawezelaho ngwenyi , ''Nyi milonga yo nawa nyi ungulungulu wo chichi kayiwuluka nawa.'' ¹⁸Alyoze kuze kuli kukonekena kwaino , kushi mulambu ha shili nawa nyi umwe.¹⁹Keshika , mandumbu , nyi ufulyelo tuli nawo wakunjila muma musandu mwahyana ku manyinga a Yesu . ²⁰Ayi ye jila ya ha nawa jila ya mwono yize hanatwazulwila kupalika nyi hina, chenacho, kupalikila mu musunya wenyi. ²¹Mumu tuli nyi sasendote munene helu lya zuwo lya Zambi , ²²tweyenu tukundame nyi ma mbunge ja wumwenemwene nyi kusela chinyingi lyakulu cha ufulyelo , se hasapwila mbunge jetu jipema kushimbi jipi , se hasanyisa mijimba yetu nyi meya apema .²³Tulalaminyenu kuhona kukajana nyi kutalatala chetu nyi kutaiza, mumu yoze walakenyene iye mukwa ululi. ²⁴Tutalenu chize mutulijikijisa umwe nyi mukwo muzango nyi milimo yipema . ²⁵Kanda twecha kukunguluka hamuwika , ngwe ndako ya amwe chize alinga .Alyoze . tulishinjile umwe nyi mukwo chikolo nyi kuhyana , nawa chahyana chize munumona tangwa hilya kundama.²⁶Mumu nyi twavulumuna nyi mbunge yeswe muze hitwatambula chinyingi cha wu mwenemwene , chitapo ha chishiko nawa . ²⁷Keshika , kunasala wika kutwaminyina chawoma wa usopeso , nyi utenu wakahya , kahya kaze mukakenyeka akwa kole ja Zambi.²⁸Mwaswawo yoze makana shimbi ya Mose mafwa chakuhona kuvwila keke ha unjiho wa yela aali hanji atatu. ²⁹Kuchi chinatela ku kanyamisa yoze ha lyata ku molu mwe mwana Zambi , waze a lelesele manyinga a usendo ngwe hi a sandu ko - manyinga wa ze a mutomesene mo- nyi kutuka Shipilitu wa vumbi?³⁰Mumu kutuna munyingika yoze wambile ngwenyi , '' Kukala nyi chami ; yami mungukafwetesa.'' Nawa ngwenyi , '' Mwene makapatwila atu jenyi . '' ³¹Kuholokela mu moko ja Zambi wa mwono chuma chakukolesa woma !³²Alyoze iwuluka matangwa akunyima , muze te hinwatambula pangu nwanyongonwene hakupalika chinji mu lamba . ³³Anumwesene kuchoka matuka nyi kuhungumyona , nawa nwalyanganyine nyi waze apalikilemo mu lamba lya cho . ³⁴Mumu nwevwile keke hali funge , nwatambwile nyiwuwahililo kupunda cha yikumba yenu . Tununanyingika nuli nayo yikumba yahyana ya kulinduluka.³⁵Kanda nukambila keshika hamu lyenu, lili nyi fweto yinene. ³⁶Mumu chanutamba kunyonga nulinge upale wa Zambi , nukatambule che chilakenyo . ³⁷''Mumu kashimbu kakepekepe, yoze mevwa kumeza kechi kushimbula .³⁸Mukwa ululi wami kumenda ku ufulyelo. Mba kachi mahilukilamunyima , mbunge yami yichikawahilila muli iye.'' ³⁹Alyoze etu hituliko akwa kuhilukila kunyima, alyoze tuli hali waze akwa kufulyela nawa afunga mbunge jo .

Chapter 11

¹Achi ufulyelo che kulisela chinyingi cha yuma yize anayitalatala nawa kukununuka cha yuma kanda yichisoloka . ²Mumu hamulonga wa chino , tulamba azukile nawa ha ufulyelo wo. ³Ku ufulyelo chatulumbunuka kwamba malilu nyi hashi kayitangile ku tachi ja liji lya Zambi , hakwamba yize yakusoloka kakayitangile kukatuka kuyuma yakusoloka.⁴Chapwile ku ufulyelo mba Ambele yahana chitapo chilemu kuli Zambi kuhyana kene , chenacho yamutongola mukwa ululi , nyi Zambi yamuchichimyeka hamulonga wa wana wenyi , nawa Ambele machihanjika chipwe hanafu.⁵Chapwile ku ufulyelo mba Enoke yamumbata kwilu kwakuhona kufwa . '' Kaka mumwene , mumu Zambi kamumbachile .'' Shimbu kanda achimumbata kwilu , chanyingikine ngwo kanapemesa kuli Zambi . ⁶Achi kukuhona ufulyelo chikalu kupemesa kuli Yiye . Mumu chinazangiwa te yoze meza kuli Zambi kanatela ngwo aye wapwileko nawa yiye wakwonona waze akumufupa .⁷Chapwile ku ufulyelo kwamba Nowa , muze hamwaha sango ha yuma kanda amona , wevwile woma wa Zambi nyi kutunga wato wakupulwila akwa zuwo lyenyi . Hakulinga chino , wahishile chifuchi nyi kupwa swana wa ululi uze wnalite nyi ufulyelo .⁸Chapwile ku ufulyelo kuze Apalahama , muze amusanyika , wononokene nyi kuya kuchihela chize matambula kupwa chihinga . Wakatukile nyikuya kwakuhona kuze apwile nyi kuya. ⁹Chapwile ku ufulyelo kwamba wa twamine mu chifuchi cha chilakenyo ngwe chilambala. Watwamine mu ma mbalaka nyi Isaki nyi Yakomba , swana nyi akwo mu yilakenyo yimuwika. ¹⁰Mumu watalile talile limbo nyi fundamentu , yakulinga nyi kutunga kuli Zambi.¹¹ku ufulyelo - nyi Sala wapwile mumba - watambwile tachi ja kumita ana chipwe te hakola , mumu aye wafulyelele yoze wamushikile . ¹²Keshika , kukatuka ku mutu umuwika - yoze te hi mafwa - kwasemukine ana anji ngwe tongonoshi mumalilu nyi kwoka ngwe usenga wa ku lwiji.¹³Ku ufulyelo kwenako eswe wano afwile kwakuhona yilakenyo . Chipwe chocho , muze hayimona yichili kusuku, anyingikine ngwo apwile yilambala nawa akwakupalika ha chifuchi. ¹⁴Mumu waze akwamba yino yuma kaklisolola ngwo kanazange ku mahyo.¹⁵Nyi kanyongene hachifuchi muze akatukile , kachi te mahasa kuhiluka . ¹⁶Mba chize chili , kanazange chifuchi chipema , chize cha malilu . Keshika Zambi kavwile sonyi kumusanyika ngwo Zambi yo , mumu hanalulikila chihunda.¹⁷Chipwe ku ufulyelo kwa Apalahama , muze amwesekele , wahanyine Izake. Mwanenyi wa wika mwe ahanyine , yoze watambwile yilayi. ¹⁸Apalahama mwe alwezele , '' Kupalikila muli Izake mwenamo munyachi we makautambikila .'' ¹⁹Apalahama washinginyekene ngwenyi Zambi unahase kumuhindwisa Izake ku afu , mba kuhangikila mu yishima, mwenamo amutambwilile.²⁰Nawa ku ufulyelo wa yuma yakulutwe kwa Izake wakiswile Yakomba nyi Yisawu. ²¹Ku ufulyelo kwenako Yakomba , muze te hinafwa , wa wahishile ana ja Yesefe. Yakomba wa yillile, kushachila ha mulumba. ²²Chapwile ku ufulyelo kwa Yosefe , muze kusula chenyi hichakundama , wahanjikile ha kuya cha ana jenyi ja Izalele kukatuka ku Engitu nyi kwashika hamulonga wa ifwaha yenyi.²³Chapwile ku ufulyelo kwenako Mose , muze asemukine , amuswekele kapwile mwana mupema . Ka kevwile woma wa shimbi ja mwanangana . ²⁴Chapwile ku ufulyelo kwa Mose , muze hakola , wakanyine ku musanyika mwana wa mwa- pwo wa Falawu. ²⁵Wasakwile kumona lamba hamuwika nyi atu ja Zambi kuhyana kuwaha cha shili ha shimbu yikehe. ²⁶Wa nyongene ngwenyi sonyi ja ku kawula Kilishitu chapwile chinene kuhyana upite wa Engitu . Mumu wataile meso jenyi ha wana.²⁷Chapwile ku ufulyelo kwa Mose wahichikile Engitu . Kakavwile woma wa uli wa mwanangana , mumu wajikijile ngwe yoze wamwene yoze keshi kusoloka . ²⁸Chapwile ku ufulyelo kwa afungilile chizombika nyi kusapwila cha manyinga , hanga chenyeka wa ana atangu kusemuka kanda akwata ana atangu ja Izalele.²⁹Chapwile ku ufulyelo kwa apalikile mu kalunga lwiji wa mahongo ngwe haze hamavu akuma . Muze a Engitu esekele kulinga chino , awo aminyine mukalunga lwiji. ³⁰Chapwile ku ufulyelo kwenako yipupa ya Yeliku yaholokele hashi , muze ha yijinguluka matangwa shimbyali. ³¹Chapwile ku ufulyelo kwa Lahape chitanji kakafwile hamuwika nyi yingulungulu , mumu katambwile ngendeshi nyi sambukila .³²Yika yikwo mu ngwamba? Mumu shimbu yangukehela kachi mungunulweza hali Ngindyone , Mbalake , Samasone, Yafeta, Ndawichi , Samwele nawa nyi hali apulofeta. ³³Ku ufulyelo kwa akumbile ma wanangana , alingile ya ululi , nyi kutambula yilakenyo . Ajikile makanwa a ndumba, ³⁴ajimine tachi ja kahya , apulukile ku poko ya mukwale , awukile ku misongo , apwile nyi kutakama mu jita nyi kukumba maswalale ayifuchi.³⁵Mapwo atambikile afu jo ku uhindukilo wa kusanguka . Akwo aapinjishile , kuhona kutambula kwechako, hakwamba , akapalike mu kusanguka kupema. ³⁶Akwo ahepwishile nyi kwalamba mashikote , nawa nyi malenge nyi kwasa mu kamenga . ³⁷Aashile mawe . Kapatwile haali . Ashihile nyi katana . Endanganyine mu malambu ja mapanga nyi malambu a pembe . Kapwile akwa kuhona , aapinjishile , aalingile chipi. ³⁸Chifuchi chakatelele . Achamanganyine mu musebge nyi mumilundu , nyi mu yivwenge nyi mena a hashi.³⁹Chipwe atu eswe wano azukile kuli Zambi mumu wa ufulyelo wo, kakatambwile chilakenyo . ⁴⁰Zambi hanatululikila yipema, hakwamba kwakuhona yetu , kuyichi kamanunuka .

Chapter 12

¹Keshika , se hananu jingilika nyi lelwa linene lya yela , tweyenu tumbile hasesa umilali nyi shili yeswe yize yalikasa. Tulikolwezenu kuzomboka nyi kuhumikiza uzomboko uze hanase halutwe lyetu . ²Tweyenu tuse mana kuli Yesu . Iye kaputukilo nawa mukwa kumanununa wa ufulyelo . Mumu uwahililo uze asela halutwe lyenyi , wanyongonwene kulusu , nyi kulelesa sonyi , mumu kutwama ku kwoko lya chindume kuchi twamo chamwanangana cha Zambi . ³Mumu nyongenu hali iye , yoze wanyongonwene ha kuhamika chakwashili cha kulimika nenyi , hanga nuhone kupwa akwa kuzeya nyi kulezumyoka mumbunge.⁴Yenu kanda nulitachika nyi shili ndo kumanyinga ; ⁵mba ninunavulama kuli jikijisa nyi kufumba ana ngwo : ''Mwanami , kanda ulelesa kufumba cha mwene , chipwe ulezumuke muze makolola kuli yiye . ⁶Mumu Zambi kakufumba waze anazange , nawa malamba mashikote mwana mweswe matambula .''⁷Nyongonona lamba ngwe kafumba . Zambi kakulinga kuliyena ngwe kuli anenyi. Mumu mwana muka uliko yoze tato keshi kufumba? ⁸Mba nyi lamba lya kufumba kunushi nalyo , lize atu eswe akulipangila , achonunapu ana ja utanji nawa hi ana jenyiko.⁹Chikwo nawa , twapwile nyi atata akumujimba atulambile haku tufumba nawa twalemesene . Chinaho chikolo kutuchi kuzeyela kuli Tato yama shipilitu tukapwe nyi mono! ¹⁰Atata atufumbile ha ka ola kakehe kwesekesa ngwe nyi mbunge jo ene . Mba Zambi ka kutufumba kwesekesa nyi upeme wetu , hanga tukalipanjile ha usandu wenyi . ¹¹Kufumba kushi kuhana uwahililo hali yize wola, alyoze chinyengo wika . Hindu kulutwe mu ima mihuko ya ululi wa sambukila kuli waze akulifumba nalyo.¹²Keshika alolenu moko apekepeke nyi makungunwa a kukokoloka . ¹³Ololenu majila ja ilyato yenu , hanga chilema kechi kakundoloka alyoze akahinduke.¹⁴Kaulenu sambukila nawa nyi atueswe , nyiusandu , mumu kwakuhona yino kukushi yoze makamona mwene. ¹⁵Kanyamenu hanga kanda kupwa umwe yoze mahona vumbi lya Zambi , nawa kuchina muji umwe usasu muze hiwasoka mu unupinjisa, mba anji maichisa nawa, ¹⁶kuchina chitanji umwe hanji chijilike, ngwe Esau , yoze walanjishile chiyulo chenyi cha kupwa mutangu wa kusemuka . ¹⁷Mumu nunanyingika ngwe kulutwe , muze azangile kuhinga uwape , alitunyineye mumu kawanyine muhela akalikongeke , chipwe wafupile chikolo nyi masoji.¹⁸Mumu yenu kunwejile ku mulundu uze mahasa kuukwata , mulundu wakukwata kahya , milima, kutoka mumilima nyi chizimbi. ¹⁹Kunwejile kukuhanjika cha chitavwi chipwe kuhanjika chamaliji chize waze eswe evwile alembele nyilimwe liji likwo kanda akahanjike kuli ayo. ²⁰Mumu kahashile kunyongonona ha chize ayulile :''Nyi kachi kashitu maheta kumulundu , kate kumwasa mawe.'' ²¹Nyi usolwelo uze wahyana woma Mose wambile ngwenyi , '' Ngunevu woma nawa ngunachikima.''²²Alyoze , yenu hinuneza kumulundu wa Zayone nyi kuchi hunda cha Zambi wamono , Yelusaleme wa mwilu , nyi ku yizavu yinji ya angelo mukuwahilila . ²³Nweza ku kukunguluka cha atangukusemuka, waze anasonekewa mwilu . Nweza kuli Zambi , ngaji ja wa eswe , nyi kuli mashipilitu ja akwa ululi waze hiunapwisa angunu. ²⁴Nweza kuli Yesu , mwe chitakanyishi cha usendo, nyi kumanyinga a kusapwila waze aku hanjika yuma yipema yahyana manyinga ja Apele.²⁵Talenu kanda nulita yoze unahanjika . Mumu kachi kapulukile muze alitunyine yoze wa afumbile hano hashi , kuhyana chikolo yenu kupuluka kachi mutumba manyinga kuli yoze unafumbu mwilu. ²⁶Yoze liji lyenyi ha wola yize , lyanyikishile hashi , alyoze halyapwila hananushiki ngwenyi , '' Hindu chisuho chimuwika nawa mungukatukungisa hashi , alyoze nyi lilu nawa.''²⁷Ma liji wano ngwo , '' Hindu chisuho chimuwika nawa , '' lina lumbunuka kunungunuka cha yuma yize ya kunyika , chechi chize , ngwe ku yuma yize atengele , hanga yuma yize kuyishi kunyika yikasele . ²⁸Keshika , kutambula wanangana wuze keshi kuhasa kunyika , tu sakwilenu nawa tukavumbikenu Zambi nyi ulemeso nyi woma . ²⁹Mumu Zambi yetu iye kahya kakocha.

Chapter 13

¹Echenu zango lya mandumbu li ka nunge . ²Kanda nuvulama kuzumbula ngeji. Mumu ha kulinga chocho , amwe hanazumbula angelo chakuhona kunyingika.³I ulukenu funge ngwe nunakashiwa hamwe no. Waze kanalingi chipi ngwe nuli yenwene nawa mu mujimba ⁴.Umbachiso aka ulemese kuli eswe , nyi muhela waulo nuka ufunge kwakuhona luchisa , mumu Zambi makasopesa yitanji nyi mapangala .⁵Ndako jenu jikapwe kujishi kufwila cha mbongo. Pwenu akwa kuyuka nyi yuma yize nuli nayo , mumu Zambi mwene kamba ngwenyi , '' chichi kakuhichika , chipwe chichi kakwehuka.'' ⁶Chocho nyi kuhamuka tunambe ngwetu , '' Mwene iye chikwashi chami; chichi kevwa woma . Atu yikamangulinga?''⁷I ulukenu waze apwile tusongo twenu , waze anwambulwilile liji lya Zambi , nawa i ulukenu yize yinakatuka muyitanga yo. Imbululenu ufulyelo wo . ⁸Yesu Kilishitu chimuwika apwa zau nyi musono , nyi ndo kumyaka ya mutolo.⁹Kanda nuhungumyoka nyi longeso yeka lize kulyalumbunukine . Mumu chinawaha mbunge yikakole mu vumbi , hi mukulyako mumu kucha fumbukile kuli waze endelemo. ¹⁰Tuli nyi chilumbilo chize waze akuvumbika mbalaka keshi chiyulo cha kulilaho nyichimwe . ¹¹Mumu mujimba yatushitu waze manyinga jo maneha muma musandu , ku moko ja sasendote mukwa lutwe ngwe mulambu ha shili mayocha haze lya chihunda.¹²Keshika Yesu nawa wevwile lamba haze lya chajilo cha limbo, hanga akasele ku usandu atu jenyi ku manyinga jenyi . ¹³Keshika tutuhukenu tuye kuli amuchokele nenyi. ¹⁴Mumu kutushi nyi limbo lya kulinduluka nalyo hano. Alyoze , tunafupu lize mulizaho.¹⁵Kupalikila muli iye , keshika , tulambulenu chitapo cha uhiso kuli Zambi , tumuhalise chenacho mihuko ya mivumbo yetu yize yakwalakana jina lyenyi . ¹⁶Alyoze kanda tuvulama kulinga yipema nyi kulyanyina , mumu nyi yitapo ngwe yino Zambi kakuwahilila chinji. ¹⁷Ononokenu kuli waze tusongo twenu , mumu kakulawoka ha mbunge jenu ngwe waze maka lumbununa . Ononokenu hanga tusongo twenu akalinge chino nyi uwahililo , hi nyi kutwamikuma ko, mumu chino kuchichi kanufumbula.¹⁸Tulembelenu , mumu tunakunuka mbunge yipema tuli nayo tunazange kwenda kanawa ha kutwala ku yuma yeswe. ¹⁹Alyoze ngunanukolezesa yenu kuhyana chikolo kulinga chino , hanga akanguhilwise kuli yenu nyikawashi.²⁰Halyapwila Zambi ya sambukila , yoze hilwishile cheka nawa hakachi ka afu kafunga munene wa mapanga , mwene wetu Yesu , ku manyinga ja usendo wa mutolo, ²¹akanupwise a muwundu ha yitanga yeswe yipema, mukulinga upale wenyi akalinge muli yetu chize chakupemene chikolo kumeso jenyi , Kupalikila muli Yesu Kilishitu , uhenya ukapwe kuli iye ndo ku myaka yeswe ya mutolo .Amene.²²Halyapwila nguna nukolezeza yenu , mandumbu , lihumikizenu nyi liji lya kushinjila mumu ngunasoneka kuli yenu. ²³Nyingikenu hanatusula ndumbwetu Timoteu , kachi mungu kamumona muze meza kawashi.²⁴Menekenu makulwana jenu eswe nyi asandu eswe a Zambi . Akwa Italya kananumeneka . ²⁵Vumbi likapwe hamwe nyi yenu eswe.

James

Chapter 1

¹Tiyangu , ndungo ya Zambi nawa ya Mwene Yesu Kilishitu , kumavungu kumi nyi ali waze ana nwangashana: Nguna nu meneka. ²Chinyongenu kupwa kuwahilila cheswe , mandumbu jami, muze yeseko yakulihandununa mu inuwana. ³Nuna nyingika ngwe kweseka cha ufulyelo wenu ku chakulinga ku nyongonona.⁴Echenu kunyongonona chenu chikapwe nyi chitanga chipema hanga nukapwe angunu amu undu, nyi ku hona nyi chimwe . ⁵Nyingwe umwe wa muli yenu ma zanga mana , echenu akete kuli Zambi , yoze wakuhana nyi ku vungununa keshi kuchoka kuli waze eswe aku mwita, nawa kumaka mwaha.⁶Alyoze akete nyi ufulyelo , kanda ayamashana nyi chimwe . Mumu mweswawo yoze mayambashana kali ngwe mukanya waha kalunga lwiji wakuhehuka nyi fuji nyi himu ufuza. ⁷Mumu yoze mutu kanda akashinginyeka ngwe makatambula chuma chimwe kuli Mwene ; ⁸Kali mutu wa mbunge jaali , wa kukokoloka mumajila yenyi eswe.⁹Echenu ndumbu mukehe akalisambe muze mamulemesa, ¹⁰alyoze pichi hakumulelesa, mumu ku makahwa ngwe itemo ya mwambu. ¹¹Mumu tangwa muli vumbuka nyi chivukuminya lyacho nyi mwambu mu uma. Itemo mu iholoka , nyi upeme wacho mu uhwa . Mujila imuwika , pichi kumaka jimuka mukachi kajila yenyi.¹²Kawaha mutu yoze manyongonona mucheseko . Mumu muze makumba cheseko , kumakatambula chipangula cha mwono , chize hanalakenya kuli waze azanga Zambi. ¹³Mutu nyi umwe muze mamweseka kanda amba ngwenyi , '' Kanangweseka kuli Zambi ,'' mumu Zambi kechi ku hasa kumweseka nyi yuma ipi , chipwe iye mwene keshi kweseka nyi umwe.¹⁴Alyoze mutu nyi mutu mamweseka kulita nyi usolo wenyi mwene , uze mu umutwala nyi ku mu songojola. ¹⁵Mba usolo muze mu seseka , mu usema shili , nyi shili muze mu ikola , muisema kufwa. ¹⁶Kanda a nwonga , mandumbu jami a zango.¹⁷Yawana yeswe ipema nyi yawana yingunu yakukatuka mwilu . Yakwiza hashi kukatuka kuli mwetata wa pangu . Kuli iye kukushi kwalumuka chipwe chizulye cha kuteuluka . ¹⁸Zambi nyi upale wenyi mwene watu semene kuliji lya umwenemwene , hanga tukapwe mulali umwe wa mihuko itangu ku yuma yeswe ize atengele.¹⁹Nuna nyingika chino , ma ndumbu jami a zango : Mutu nyi mutu ali pupwise kwivwa , makoke mukuhanjika , nawa makoke mukutenuka. ²⁰Mumu utenu wa mutu ku ushi kulinga ululi wa Zambi . ²¹Keshika mbilenu maliji eswe nyi ku lumbama cha uhulya . Mukushimbika tambulenu liji lize atumbile muli yenu , lize mulihasa kulamwina mbunge jenu.²²Pwenu akwa kulinga lye liji kanda nupwa akwa kwivwa wika , nunalyongo yenwene . ²³Kachi umwe mapwa mukwa kwivwa liji alyoze hi mukwa kulinga ko , kali ngwe mutu matala meso jenyi mukatalilo. ²⁴Malitala tala mwene haze hene maya washi washi mavulama chize apwanga . ²⁵Alyoze mutu yoze matalakanawa mu shimbi ingunu ya utuswilo, nawa manyongonona mukuchilinga , se iye kapwile mukwa kwivwa wa kuvulama , yono mutu makamukisula mu itanga yenyi.²⁶Kachi umwe mali shinginyeka kupwa mukwa kuwayila shimbu keshi kuhombola limi lye nyi , kakwonga mbunge yenyi nawa u wayilo wenyi wamokomoko. ²⁷Uwayilo upema ku ushi luchisa kumeso ja Zambi yetu mwe Tata chino kukwasa ana a shiwa nyi tuliwa muluyinda wo , nawa nyi kuli funga mwene ke shi chipeka kuyuma ya hano hashi.

Chapter 2

¹Mandumbu jami, kanda nukapwa nyikatonde ku ufulyelo muli Mwene wetu Yesu Kilishitu mwe Mwene wa uhenya , nyi vumbi kuli atu. ²Nyingwe kachi umwe mutu manjila muchikungulwila chenu kanazala kazeya wa ngolinde nyi mahina akutemuka , cheka nawa mukunjila mutu chiswale mu mahina amajilo. ³Nyingwe munutala hali mutu unazala mahina akutemuka munwamba ngwenu, '' Ena twama aha hachihela chipema ,'' alyoze munwamba kuli mutu chiswale , ''Ena mana akuze '' chipwe '' twama kushi lya chitwamo cha molu jami,'' ⁴Kuchi kunwa lisopesele hakachi kenu ye nwene ? Kunwalipwishile kupwa sopi nyi manyonga ja ungulungulu ?⁵Ivwenu , mandumbu jami a zango , Zambi te katangile iswale ahashi kupwa pichi mu ufulyelo nyi kupwa maswana ja wanangana uze walakenyene kuli waze akumuzanga? ⁶Alyoze yenu hi nuna saula chiswale! Keshi kunumwesa lamba kuli pichi nyi? hi ayoko akunukoka ku usopeselo nyi? ⁷Keshi kushili lika jina lilemu lize ana nuluku nalyo?⁸Alyoze , kachi nyiumwe , nwakulinga shimbi ja wanangana nyi kulita nyi chisoneko, '' Ukazange mwe nyembo we ngw wakulizanga yena mwene ,'' walingha kanawa. ⁹Mba nyingwe munupwa nyikatonde nyi atu amwe , nunalingi shili , nawa kana nukumika kushimbi ngwe nuli ivulumunyi.¹⁰Mumu yoze mweswe mononoka kushimbi jeswe , hindu matanguka nyi chihanda chimuwika , kahya ha shimbi jeswe. ¹¹Mumu yoze wambile ngweny, '' Kanda ulinga utanji, '' wambile nawa ngwenyi ''Kanda ushiha.'' Kachi nyingwe yena ku ushi kulinga utanji, alyoze wakushiha , hiwapwa chivulumunyi cha shimbi .¹²Chocho hanjikenu nyi kulinga ngwe waze makapatwila ku shimbi ja utuswilo. ¹³Mumu upatwilo ku ushi keke wakwiza kuli waze keshi kusolola keke , keke ku yakukumba upatwilo.¹⁴Kufumbuka chika , mandumbu jami, kachi umwe mamba ngwenyi kali nyi ufulyelo, alyoze keshi yitanga ? a uze ufulyelo mu umulamwina? ¹⁵Achi kachi ndumbu wa lunga chipwe wapwo mapwa nyi uvu chipwe mahona kulya cha hatangwa . ¹⁶Achi umwe kuli yenu mamba kuli ayo, '' Yenu kanawa , twamenu nyi ku vuma nukute .'' Nyingwe kunwahele yuma ize yatamba mujimba kupwa nayo , kufumbula chika chenacho? ¹⁷chizechene nawa ufulyelo ukawawo, kachi ku ushi itanga , wa kufwa.¹⁸Chipwe umwe mamba ngwenyi , '' Yena ufulyelo ulinawo , nyi yami nguli nyi itanga .'' Ngulweze ufulyelo we ku ushi itanga , nyi yami mungukulweza ufulyelo wami kuitanga yami . ¹⁹Yena fulyela ngwe kuli Zambi umuwika ; unalingi kanawa . Chipwe andemonyu kafulyela chino, nawa kaku chikima. ²⁰Una zange kunyingika , mutu chihepuke , ngwe ufulyelo ku ushi itanga wamokomoko ? Imwe isoneko ingunu ya myaka ya mu chi Ngelesiya yatangiwile . Unazange kunyingika , lunga chihepuke , chize chingwe ufulyelo wakuhona itanga wa kufwa?²¹Teka sambishile Apalahama tata yetu ku itanga muze alambwile mwanenyi Izaka ku chilumbilo nyi? ²²Talenu ngwe ufulyelo walingiwile hamwe nyi itanga ye nyi , ngwe kuitanga apwishile ufulyelo wenyi ungunu. ²³Chisoneko cha manunukine chize chinambe ngwo , '' Apalahama wafulyelele Zambi , nawa achalwile kuli iye haululi ,'' nawa amulukile ngwo ka sendo ka Zambi . ²⁴Nuna mono masambisa mutu ku itanga , nawa hiku ufulyelo wika ko.²⁵Chize chene nawa , kasambishile chitanji Lahape ku itanga muze atambwile tunganda akatu hwishile kujila yeka nyi? ²⁶Chizechene ngwe nujimba ku ushi Shipilitu ku unafu , chocho nawa ufulyelo ku ushi itanga wa kufwa.

Chapter 3

¹Kanda nupwa malongeshi anji, mandumbu jami, se nuna nyingika yetu malongeshi mutuka tambula upatwilo ukalu wahyana . ²Mumu etu eswe kutulinga mujila jinji. kachi umwe keshi kutalimba mumaliji , iye mutu mungunu , kanahase kuhombola nawa mujimba wenyi weswe.³Keshika nyingwe twakusa lelya mumakanwa ja tuvwalu hanga akatwononokene , twakuhingulula mijimba yo yeswe nawa. ⁴Talenu nawa ma ulungu , chipwe kapwa anene mba akuhungumyona kufuji ikalu, ma ahingulula nyi leme yikehe chikolo kwe swako mukwa kwendesa mazanga.⁵Chocho nawa , limi lyapwa chihanda chikehe, alyoze kulya kuli sangala yuma inene. Talenu chize kahyakakehe kakocha musenge unene. ⁶Nyi limi linapu nelyo kahya , chifuchi cha uhenge asa hano hashi. Nyi limi kulya kupihisa mujimba weswe , lyaku chocheka kahya kuyuma ya chisemewa , nelyo nawa kanali chocheka ku kahya kungehena.⁷Mumu milali yeswe yatushitu a mumusenge , tujila , tutu , nyi tushitu a muka lunga lwiji mahomboka nawa hanahomboka kuvungu lya atu. ⁸Alyoze mutu nyi umwe mahombwesa limi. Lyakuzanga jala yipi, linazala to nyi utende wa kufwa .⁹Nyi chocho twakufumanyisa Mwene nyi Tata , nawa twaku shinga nacho atu , waze atangile mukulifwa cha Zambi . ¹⁰Mukanwa ka muwika munatuhuka ku kisula nyi ku shingana . Mandumbu , yino yuma kanda ipwa chenacho.¹¹Kuchi fiji lya meya mulituhwisa meya eswe ayema nyi asasu? ¹²Mba kuchi mutondo wa mukuyu , mandumbu , muhasa kwima mu oleve? chipwe mu ngilepu , makuyu? kuchichi kuhashiwa meya amungwa atuhwise meya apema.¹³Iya uli nyi mana nyi kwivwishisa hakachikenu? Echenu auze mutu akalweze kwenda nyi kutwama chenyi chipema nyi itanga mukushimbika. ¹⁴Kachi nyi ngwe nuli nyi chipululu chisasu nyi uli manangana mu mambunge , kanda nuli vwimba nyi kuhanjika mahuza akulimika nyi umwenemwene.¹⁵Ano himanako aku hulumuka mwilu . Alyoze ,kali a hashi, hi au Shipilitu ko, au andemonyu. ¹⁶Mumu kuze kuli chipululu nyi kuli manangana , kuli vunda nyi ilinga yeswe ipi. ¹⁷Alyoze mana akukatuka mwilu hatangu atoma, nyi sambukila - ya zango , aumbovu, a shi, kazalato nyikeke nyi mihuko ipema , keshi katonde aumwenemwene . ¹⁸Mihuko ya ululi kana i ku u musambukila hali waze akulinga sambukila..

Chapter 4

¹Kuli kunakatuka jita nyi kuli kunakatuka kulitachika hakachi kenu? Hi ku usolo ko uze wakwasa jita mu yihanda yenu nyi? ²Nwakwivwa usolo , alyoze kunwazukile . Nwakushiha nyikwivwa chipululu , alyoze kunwahashile kuzuka. Nwakulitachika nyi kwasa jita . Kunushi nyi chimwe mumu kunushi kwita. ³Nwakwita alyoze kunushi kutambula mumu nwakwita ha yipi , hanga nukachinwisa ha usolo wenu.⁴Yenu yitanji ! kunwanyingikine ngwo usepa nyi chifuchi cha hashi ha kole kuli Zambi ? Keshika mweswe mapala kupwa kasendo ku akwa hashi malipwisa mukwa kole kuli Zambi. ⁵Shina nunashinginyeka ngwe chisoneko chinahanjika chamokomoko . '' Shipilitu yoze wakutwama muli yetu kakwivwa ukwa''?⁶Alyoze Mwene kakuhana vumbi yahyana , keshika chisoneko chinambe ngwo , ''Zambi kakulimika nyi akwa kulivwa , alyoze kakuhana vumbi kuli akwa kulikehesa.'' ⁷Keshika lizeyesenu kuli Zambi . Alyoze limikenu nyi ndyapu , mba kumakanuchina.⁸Kundamenu kuli Zambi , iye kumakakundama kuli yenu . Pemesenu moko jenu , yenu akwa shili , tomesenu mbunge jenu , yenu atu akwa mbunge jaali. ⁹Lungajalenu , nenganyanenu , nyi kulila ! kuseha chenu chalumuke kunenganyana nyi uwahililo wenu walumuke kuhonga ku meso. ¹⁰Likehesenu kumeso ja Mwene , nyi Iye kumakanulemesa.¹¹Kanda nuhanjika chipi umwe hali mukwo nyi mukwo, mandumbu . Yoze mahanjika chipi hali ndumbwenyi hanji yoze mapatwila ndumbwenyi mahanjika chipi ha shimbi nyi mapatwila shimbi. Alyoze kachi yena mupatwila shimbi , hi uli mukwa kulinga shimbi ko , alyoze uli sopi. ¹²Kwali sopi umuwika mukwa kuhana shimbi. Yoze mahasa kulamwina mahasa kwonwona. Alyoze yena iya wakupatwila mukwenu?¹³Achivwenu , yenu nwakwamba , '' Musono hanji hamene mutukaya ku limbo lya nganji , mutukatwamako mwaka , mutukasepa , nyi kupwa nyifweto . '' ¹⁴Alyoze kunwanyingikine chize muchipwa ha tangwa lya hamene, nyi mwono wenu kuchi upwa ? Unapu chishichishi chize muchisoloka ha shimbu likepe nyi kulutwe muchitoka.¹⁵Shinaho, chanutamba kwamba ngwenu , '' Kachi Mwene mapala , nyi kachi mutupwa nyi mwono nyi ka chi mutukalinga chino nyi chize . '' ¹⁶Alyoze halyapwila nwakulisamba ha kuzata chenu . Kulisamba chino cheswe chipi. ¹⁷Keshika kuli yoze manyingika kulinga kanawa alyoze keshi ku chilinga , kuli iye kuchapwa shili.

Chapter 5

¹Tweyenu nawa, enu pichi , lilenu kololokenu hakulunga chenu chize muchiza hali yenu . ²Upite wenu hi unapolo , nyi mahina jenu kanaliwa kuli ndulu . ³Ulu nyi palata yenu hiyi nakwata ngengeya nyi ngengeya yayo kumu yi kapwa shindakenyo yaku limika nyi yena. Kumu yi kalya musunya wenu ngwe kahya . Hinuna tulika upite hama tangwa akusula .⁴Talenu , fweto ya akwamilimo yenu waze hanachi minda yenu kana lilila hali yenu . Miteto ya waze anachi hiya heta mumatwi ja Mwene wa yizavu . ⁵Hi nuna twama mu upite unji nyi kuwaha hano hashi. Hinuna vuukisa waso weswe hi nuna hoko mbunge jenu hatangwa lya ku shiha . ⁶Hi nuna hisa hi nuna shihi mutu mu kwa ululi . Iye kalimikine nyi yenu.⁷Lihumikizenu , keshika , mandumbu , ndo kuku heta cha Mwene . Talenu njimi matala tala mihuko yilemu ya hashi malihumikiza , ndo matambula vula wa kuputuka nyi vula waku sulisa . ⁸Nyi yenu , nawa, lihumikizenu . Nu takamisenu mbunge jenu mumu kuheta cha Mwene hi cha kundama⁹Kanda nulinyenyeta , mandumbu , umwe hali mukwo nyi mukwo . Hanga kachi ahone kunu hisa . Talenu , sopi kana mana ku chajilo . ¹⁰Chipwe ngwe chilweza , mandumbu , mu uhumikizo wa lamba lize apolofeta amwene , waze a hanjikile mujina lya Mwene ¹¹.Talenu , twaku avuhika waze aka kuhasa ngwetu akwa kuwaha . Hi nevwa waze akwa ku hasa chize anaka nyonga nona yuma yeswe , hinuna mono songo lya mwe Mwene . Iye kali nyi vumbi mukwa keke.¹²Ha yuma yeswe , mandumbu jami , kanda nuli shinga , chipwe nyi lilu chipwe nyi hashi chipwe nyi shingo likwo nyi limwe . Alyoze , ''Ewa '' yenu yikapwe ''Ewa'' nyi ''Ka'' yenu yikapwe ''Ka'' hanga kunuchi kulimbukila mu kunu hisa.¹³Kachi umwe hakachi kenu mapwa nyi lamba ? Apwe nyi kulemba . Kachi umwe mapwa nyi chisambu? Embe nyi ku halisa . ¹⁴Kachi umwe mayiza ? atambike makulwana achikungulwila , alembe hali iye. Akamuwayise maji mujina lya Mwene. ¹⁵Kulemba cha ufulyelo kumu chilamwina mutu mukwa ku yiza , nyi mwene kuma muhindwisa . Nyi kachi hana vulumuna shili , Zambi mamu konekena yo.¹⁶Keshika shikisehu milonga yenu kuli umwe mukwo nyi mukwo lilembelenu umwe mukwo nyi mukwo hanga nukahinduke. Kulemba cha mutu mu kwa ululi chatwama nyi tachi hakulinga chacho. ¹⁷Eliya wapwile mutu mukwa usona waku ufwa nyi yetu . Iye walembele nyi mbunge yeswe hanga vula kechi kanoka , vula kanokene hano hashi ha myaka yitatu nyi tukweji asambano . ¹⁸Eliya cheka nawa walembele . Malilu anokesele vula , nyi hashi hasokesele mihuko yaho.¹⁹Ma ndumbu , kachi umwe mapyanguka mu umwenemwene , mba umwe amu hilwise, ²⁰mutu yono akanyingike ngwo kana kondola mukwa shili nyi kumulamwina kukufwa makafuka milonga yinji chikolo.

1 John

Chapter 1

¹Yoze wapwile chize uputukilo - yoze hitunamwivu , yoze hitunamumono nyi meso jetu , yoze hituna mutala nyi moko jetu hanavwata - hakutwala ku liji lya mwono . ²Nawa , hanasolola mwono , mba hituna umono nyi kushindakenya . Tunanwambulwila mwono wamutolo , wauze wapwile nyi Tata , nawa wuze hanasolola kuli yetu.³Yoze hitumanomo nyi kwivwa tunanwambulwilaye , hanga nyiyenu nupwe nyi kuli kunda nyi yetu , kuli kunda chetu chapwa nyi Tata nawa nyi Mwanenyi , Yesu Kilishitu . ⁴Nwa , tunasoneka yino yuma hanga uwahililo wenu uzale too.⁵Lino lye sango lize twevwile kuli yiye nawa tunambujola kuli yenu : Zambi yiye pangu , nawa muli yiye mwatwamine milima kaa. ⁶Nyi twamba ngwo twakulikunda nenyi mba menda mumilima , tunahanjika mahuza nawa tusolo kulinga umwenemwene . ⁷Alyoze nyi twenda mu pangu ngwe chize yiye uli mu pangu , tuli nyikulikunda umwe nyi mukwo , nyi manyinga ja Yesu mwanenyi ka kutusanyisa ku shili yeswe.⁸Nyi twamba ngwo tushi shili , tunalyongo yetwene , nawa umwene mwene muli yetu wakuhi. ⁹Alyoze nyi twalikonyeka milonga yetu , aye wa umwenemwene nyi mukwa ululi kutukonekena shili yetu nyi kutukosa ku uhenge weswe. ¹⁰Nyi twamba ngwo kutwavulumwine , twakumupwisa mu kwa mahuza , nawa liji lyenyi lishi muli yetu.

Chapter 2

¹Anami , ngunasoneka yino yuma kuli yenu hanga kunuchi kuvulumuna . Alyoze nyi kachi umwe mavulumuna , tulu nyi hako hamwe nyi Tata , Yesu Kilishitu, iye mukwa ululi . ²Iye lye kuka ha milonga yetu , hi ha kulumbuka ko chetu wika ko , alyoze nyi akwa hashi eswe nawa . ³Tunanyingika ngwo tunamunyingika , nyi kachi tunafungu shimbi jenyi .⁴Yoze mamba ngwenyi '' Zambi kunamunyingika '' alyoze keshi kufunga shimbi jenyi iye mukwa mahuza , nyi umwenemwene ushi muli iye . ⁵Alyoze mweswe makafunga liji lyenyi , muli iye chamwenemwene zango lya Zambi linapu lingunu . Ha yino tunanyingika ngwo tuli muli Iye : ⁶yoze mamba ngwo tuli muli iye Zambi chinamutela mwene kwenda ngwe chize endele iye nawa .⁷Akwetu a zango , chasonekene shimbi yaha kuli yenu , alyoze shimbi yakulu nwapwile nayo chize ku uputukilo . Shimbi yakulu lye liji nwevwile . ⁸Cheka nawa ngunasoneka shimbi yiha kuli yenu , chenacho chamwenemwene muli Kilishitu nyi muli yenu , mumu milima yinapalika , alyoze chamwenemwene pangu linapanguka kulu .⁹Yoze mamba ngwenyi nguli mupangu alyoze masvwila kole ndumbwenyi kali mumilima ali ndo halyapwila . ¹⁰Yoze mazanga ndumbwenyi matwama mu pangu nyi chitalingiso chakuhi muli iye nichimwe . ¹¹Alyoze yoze mavwila kole ndumbwenyi kali mumilima nawa kakwenda mumilima ; kanyingikine kuze maya mumu milima hiya mupupuchisa meso jenyi .¹²Ngunasoneka kuli yenu , ana akehe , mumu hananukonekena shili jenu mumu ha jina lyenyi . ¹³Nguna soneka kuli yenu , atata , mumu nunanyingika yoze wapwa chize ku uputukilo . Ngunasoneka kuli yenu , akweze , mumu hinunakumba yoze mupi . Nasoneka kuli yenu , ana akehe , mumu nwanyingika Tata . ¹⁴Nasoneka kuli yenu , atata , mumu nunanyingika yoze wapwa chize ku uputukilo . Nasonekene kuli yenu , akweze , mumu nwatakama , nyi liji lya Zambi lyapwa muli yenu , nawa hinunakumba yoze mupi .¹⁵Kanda nuzanga hano hashi chipwe yuma yahano hashi . Nyi kachi umwe kazanga hano hashi , nyi zango lya Tata lishi muli iye . ¹⁶Mumu yize yeswe yili hano hashi - usolo wamu sunya , nyi usolo wa meso , nawa nyi kulizanga cha mwono - hiyakuli Tata ko alyoze ya hano hashi . ¹⁷Ya hashi nyi usolo wayo muyi palika . Alyoze yoze malinga upale wa Zambi matwama ndo kumyaka yamutolo .¹⁸Ana akehe , ye ola yakusula . Ngwe nwevwile ngwo mukwakulimika nyi Kilishitu ku meza , nyi halyapwila akwa kulimika nyi Kilishitu heza . Kuchino tunanyingika ngwo yino ye ola yakusulisa . ¹⁹Akatukile mukachi ketu , alyoze kakapwile a kuli yetu . Mumu nyi te apwile akuli yetu kachi atwamine hamwe nyi yetu . Alyoze muze atuhukile , chasolokele ngwo a eswe hi a kuli yetu ko .²⁰Mba Yenu kuwayisa nulinacho cha kuli mwe musandu , nawa nunanyingika yuma yeswe . ²¹Chasoneklene kuli yenu mumu kunwanyingikine umwenemwene , alyoze mumu nunanyingika nyi mahuza nyi amwe hi aku umwenemwene ko .²²Iya mukwa mahuza alyoze shina yoze malikala ngwenyi Yesu hi Kilishitu ko ? Awo mutu mukwa kulimika nyi Kilishitu , te yoze malikala nyi mwe Tata nyi mwe Mwana . ²³Kushi nyi umwe malikala mwe mwana uze mapwa nyi mwe Tata . Yoze matayiza mwe mwana kali nyi mwe Tata .²⁴Hakutwala kuli yenu , echenu ize nwevwile kuta ku uputukilo yikatwame muli yenu . Nyi kachi yize nwevwile kuta ku uputukilo yatwama muli yenu , nyi yenu munu katwama muli mwe Mwana nyi muli mwe Tata . ²⁵Chino che chilakenyo hana hane kuli yetu - mwono wamutolo . ²⁶Hina soneka yino yuma kuli yenu hakutwala kuli waze akunupyangula .²⁷Ngwe yenu , kuwahisa chize hinunatambula kuli iye kuchatwama muli yenu , nawa kunushi kufupa umwe anulongese . Alyoze ngwe kuwahisa chenyi chakunulongesa yeswe nawa che chamwenemwene chishi nyi mahuza , chizechene ngwe hichi nanulongesa , twamenu muli iye . ²⁸Halyapwila , ana akehe , twamenu muli iye hanga muze makasoloka tukapwe nyi hamu nawa tuchikevwa sonyi ku meso jenyi hakwiza chenyi . ²⁹Nyi nunanyingika iye mwe mukwa ululi , enu nyingikenu ngwo mweswe wakulinga ululi kanasemewa kuli iye .

Chapter 3

¹Talenu zango lipwahaha mwe Tata hanatwehe , kwamba ngwo athuvuluke ana ja Zambi , nawa che thwatwama . Hamulonga wa chino , chifuchi chathunyingikine , mumu ayi kakamunyingikine . ²Akwa zango lyami , hitwapwa kuli ana ja Zambi , nawa nyi chize mutukapwa kanda achichisolola . Thunanyingika ngwo muze Kilishitu masoloka , muthukapwa ngwe yiye , mumu muthukamumona chizechene apwa . ³Yoze mweswe uli nyi kutalatala chino muli yiye kakulitomesa ngwe chize yiye mutoma .⁴Yoze mweswe wakuvulumuna yilinga ya uhulya , mumu uhulya ye shili . ⁵Nunanyingika ngwo Kilishitu amusolwele hanga akachize shili , nyi muli yiye mwatwamine shili . ⁶Nyiumwe yoze mapwa muli yiye mavulumyona . Mweswawo yoze mahyanyisa kuvulumyona kanda amumona chipwe kumunyingika .⁷Ana akehe , kanda nwecha umwe anupyangule . Yoze wakulinga ululi aye mukwa ululi , ngwe Kilishitu mukwa ululi . ⁸Yoze wakuvulumyona yiye wakuli Ndyapu , mumu Ndyapu wavulumwine chize ku uputhukilo . Hamulonga wachino mwe Mwana wa Zambi amusolwele , hakwamba enyeke yitanga ya Ndyapu .⁹Mweswawo hanasemuka kuli Zambi keshi kuvulumyona , mumu mbuto ya Zambi muyipwa muli yiye . Kechi kuvulumyona mumu hanasemuka kuli Zambi . ¹⁰Muno ana ja Zambi nyi ana ja Ndyapu kanasolola : Yoze keshi kulinga ya ululi hi wakuli Zambi ko , chipwe yoze kazangile ndumbwenyi .¹¹Mumu lino lye sango lize nwevwile kukatuka ku uputukilo : ngwethu , chatulamba kuli zanga umwe nyi mukwo . ¹²Thwatelele kupwa ngwe Kene , yoze wakathukile kuli mwe chingulungulu nyi kushaha mwanakwo . Chitela chika amushihilile ? mumu yitanga yenyi yapwile ya ungulungulu mba ya mwanakwo ya ululi .¹³Kanda nukomoka, mandumbu jami , nyi akwa hashi manuvwila khole . ¹⁴Thunanyingika ngwo hithuna kathuka kukufwa ndo kumwono mumu twazanga mandumbu . Yoze mweswe keshi kuzanga kali mukufwa . ¹⁵Mweswe yoze mapwa nyi khole kuli ndumbwenyi yiye kali chingalwe . Nwanyingika ngwo nyiumwe chingalwe uli nyi mwono muli yiye .¹⁶Kuli chino twanyingika zango , mumu Kilishitu wathumbikile mwono wenyi hali yethu . Nyiyethu chathutamba kuthumbika mwono wethu hali mandumbu jethu . ¹⁷Alyoze yoze mapwa nyi yipema ya chifuchi chino , mamona ndumbwenyi kanahono , makalisa mbunge yenyi kuli yiye , kuchi zango lya Zambi mulitwama muli yiye ? ¹⁸Anami , kanda thuzanga nyi liji chipwe nyi limi , alyoze nyi yitanga nyi umwenemwene .¹⁹Ku chino muthunyingika thuli akuli umwenemwene , nawa muthukakununuka ma mbunge jethu kumeso jenyi . ²⁰Mumu ma mbunge jethu nyi mathuhisa , Zambi munene kahyana mbunge jethu , nawa kanyingika yuma yeswe . ²¹Akwa zango lyami , kachi mbunge jethu jichi kuthuhisa , thuli nyi hamu kuli Zambi . ²²Cheswacho mutwita muthuchitambula kuli yiye , mumu thwakufunga shimbi jenyi nyi kulinga yize yakuwahilila ku meso jenyi .²³Yino ye shimbi yenyi : Kwamba thufulyele mujina lya Mwanenyi Yesu Kilishitu nyi kuzanga umwe nyi mukwo , ngwe chize athuhele shimbi yino . ²⁴Yoze mafunga shimbi ja Zambi mathwama muli yiye , nyi Zambi mathwama muli yiye . Nyi kuli chino thunanyingika ngwo yiye katwama muli yethu , mu Shipilitu yoze hana twehe .

Chapter 4

¹Akwetu azango , kanda mufulyela ma shipilitu eswe . Alyoze , esekenu ma shipilitu nutale nyi kanakatuka kuli Zambi , mumu ma pulofeta anji akwonga , haneza muno muchifuchi . ²Ku chino mununyingika nyi Shipilitu ya Zambi - Shipilitu yeswayo muyitayiza ngwo Yesu Kilishitu haneza mu musunya yakuli Zambi , ³ayi shipilitu yeswayo yatayijile Yesu hiyakuli Zambi ko . Ayi shipilitu yamukwa kulimika nyi Kilishitu , yoze nwevwile ngwo kumakeza , mba halyapwila kali kuli muchifuchi .⁴Yenu nuli akuli Zambi , ana , nawa hinunaakumbu , mumu yoze uli muli yenu kali munene kuhyana wa hano hashi . ⁵O akwa hashi ; keshika kakuhanjika yahano , nawa nyi akwa hashi kakwevwila . ⁶Etu tuli akuli Zambi . Yoze wanyingika Zambi matuvwila . Yoze hi wa kuli Zambi ko kechi kutuvwila . Ku chino mutunyingika Shipilitu ya umwenemwene nyi shipilitu ya kupyangula .⁷Akwetu azango , tulizange umwe nyi mukwo , mumu zangto lya kuli Zambi , nawa mweswawo wakuzanga kasemuka kuli Zambi nyi kunyingika Zambi . ⁸Yoze keshi zango kanyingikine Zambi , mumu Zambi zango .⁹Ha chino zango lya Zambi alisolwele hakachi ketu , kwamba Zambi hanatumu Mwanenyi wa wika hano hashi hanga tupwe nyi mwono hamulonga wayiye . ¹⁰Mu zango lino , kuchapwile ngwe yetu twazangile Zambi , alyoze yiye watuzangile , nyi kutuma Mwanenyi kupwa kuka hamilonga yetu .¹¹Akwetu azango , nyi Zambi kachi katuzangile , nyi yetu tulizange umwe nyi mukwo . ¹²Nyiumwe kanda amona Zambi . Nyi mutulizanga umwe nyi mukwo , kachi Zambi matwama muli yetu , nawa zango lyenyi mulipwa lingunu muli yetu . ¹³Ku chino twanyingika kwamba tuli muli yiye nyi yiye muli yetu , mumu hanatupangila Shipilitu yenyi . ¹⁴Nawa , yetu hitunamono nyi ushindakenye ngwetu mwe Tata hanatumu mwe Mwana akapwe chilamwina cha akwa hashi .¹⁵Mweswawo mataiza ngwenyi Yesu Mwana Zambi , Zambi matwama muli yiye nyi yiye muli Zambi . ¹⁶Cheka nawa , hitwanyingika nyi kufulyela zango lize Zambi alinalyo hali yetu . Zambi yiye zango , nyi yoze mweswe matwama mu zango lino matwama muli Zambi , nyi Zambi matwama muli yiye .¹⁷Mumu wa chino lino zango hanalipwisa lingunu hali yetu hanga tukapwe nyi hamu hatangwa lya upatwilo , mumu ngwe chize apwa , nyi yetu chenacho unwapwa hana hashi . ¹⁸Mu zango mwatwamine woma . Alyoze zango lingunu lya kuchiza woma , mumu woma watwama nyi lwenyeka . Alyoze yoze wakwivwa woma kanda achimupwisa mungunu nu zango .¹⁹Yetu twakuzanga mumu Zambi yiye watuzangile chitangu . ²⁰Nyi umwe mamba ngwenyi , '' Nazanga Zambi '' alyoze mapwa nyi kole nyi ndumbwenyi , yiye wamahuza . Mumu yoze kazangile ndumbwenyi , yoze anamono , kahashili kuzanga Zambi , yoze kanda amona . ²¹Nyi yino ye shimbi tuli nayo yakuli yiye : yoze mazanga Zambi ndo mazanga nyi ndumbwenyi nawa .

Chapter 5

¹Mweswawo mafulyela ngwenyi Yesu iye mwe Kilishitu kanasemuka kuli Zambi , nyi mweswe mazanga yoze wasemene mazanga nawa yoze wasemuka kuli iye . ²Ku chino tunanyingika tunazange ana a Zambi : muze tunazange Zambi nawa mutufunga shimbi jenyi . ³Mumu lino lye zango lya Zambi : ngwo tukafunge shimbi jenyi . Nyi shimbi jenyi hi jikalu ko .⁴Mumu mweswawo masemuka kuli Zambi makumba hashi . Nyi chino che kukumba chize hichinakumbu hashi , te ufulyelo wetu . ⁵Iya yoze makumba ya hano hashi ? Shina yoze mafulyela ngwenyi Yesu iye mwana Zambi .⁶Yoze wejile ku meya nyi manyinga : Yesu Kilishitu . Hi ku meya wika ko , alyoze ku meya nyi ku manyinga . ⁷Mumu kutwama atatu waze akushindakenya mwilu , mwe Tata , mwe Liji , nyi Shipilitu musandu : nyi wano atatu katwama umuwika . ⁸Nawa kwatwama atatu akushindakenya hano hashi , Shipilitu , meya , nyi manyinga . Wano kakulikunda muli umuwika .⁹Kachi tunatambula shindakenyo ya atu , kachi shindakenyo ya Zambi yinene yinahyana . Mumu shindakenyo ya Zambi yino , hanashindakenya hakutwala kuli Mwanenyi . ¹⁰Yoze mafulyela kuli mwe mwana Zambi kali nyi shindakenyo muli iye mwene . Yoze keshi kufulyela Zambi hanamupwisa mukwa mahuza , mumu kafulyeleleko ku shindakenyo yize hanashindakenya Zambi ha kutwala kuli Mwanenyi .¹¹Nyi yino ye shindakenyo ngwo : Zambi hanatwehe mwono wa mutolo , nyi mwono uno uli muli Mwanenyi . ¹²Yoze uli nyi mwe Mwana kali nyi mwono . Yoze keshi nyi mwe Mwana Zambi mwono keshi nawo .¹³Yino yuma hinasoneka kuli yenu hanga nunyingike mwono wa mutolo nuli nawo - yenu nwakufulyela ku jina lya mwe Mwana wa Zambi . ¹⁴Nyi lino nawa , lye hamu tuli nalyo kuli iye , kachi mutwita chuma chimwe cha kulita nyi upale wenyi , kachi matwivwa . ¹⁵Nyi kachi nawa , tunanyingika matwivwa - cheswacho mutwita - kachi tunanyingika hitwatambula chize hitunamwichi .¹⁶Kachi umwe mamona ndumbwenyi kanavulumuna mulonga hi wakufwako , akalembe , nyi Zambi makamwaha mwono . Nguna tale hali waze milonga yo yize kuyishi kutwala ku kufwa . Kuli mulonga wakufwa : chambile nukalembele uno . ¹⁷Uhenge weswe shili , alyoze ku uli mulonga hi wa kufwa ko .¹⁸Tunanyingika ngwetu mweswawo wasemuka kuli Zambi keshi kuvulumyona . Alyoze yoze wasemuka kuli Zambi kakulifunga mwene , nyi mwe chingulungulu keshi kumukwata . ¹⁹Tunanyingika yetu tuli a kuli Zambi , nyi hashi heswe lukombo kuhakupomba mu chiyulo cha mwe chingulungulu .²⁰Tunanyingika mwe Mwana Zambi haneza iye hanatwehe malinjekela hanga tukanyingike yoze wamwenemwene . Nawa , tuli muli iye wa umwenemwene , muli Mwanenyi Yesu Kilishitu . Iye mwe Zambi wamwenemwene nyi we mwono wamutolo . ²¹Ana akepe , lifungenu ku mahamba .

3 John

Chapter 1

¹Mukulwana kuli mukwetu yoze nazanga ngayu, wamwenemwene. ²Mukwetu wa zango , ngunalembe ngwami yeswe muyipwa kanawa nyi yena hanga ukahinduke uli wa ngungu, chize chene ngwe chinawahila mwono we. ³Nawahililile chinji muze mandumbu ejile yapwa chela ku umwenemwene , we ngwe chize wa kwenda mu umwenemwene. ⁴Chishi nyi uwahililo unahyana uno, hakwivwa ngwo anami ka kwenda mu umwenemwene.⁵Mukwetu nazanga , yena wakushishika muze waku hondanganyina mandumbu nyi ngeji ⁶waze hanapu yela ,kutwala ku zango lye hakachi kachi kungulwila . Mukalinga kanawa kwatuma mu jila yo ngwe chinatela Zambi , ⁷mumu ha jina chenacho ayile , chakuhona kutambula nyi chimwe kuli Afeneteli. ⁸Chocho chatu tamba kwa tambula nyi kwa sambilila wano hanga akapwe akwwetu akwa milimo mu umwenemwene.⁹Nasonekene yino yuma kuchikungulwila , alyoze Ndiutelefwe , wazanga kupwa mutangu hakachi ko, keshi kututambula . ¹⁰Chocho nyi mungwiza , mukamwiulula yitanga yenyi yize akulinga, yama huza kuyu lyongela nyi maliji aungulungulu. Mba yiyekeshi kuyuka no , neye keshi kutambula mandumbu mwene , alyoze kakumika waze akuzanga kwasambilila nyi kwahanga nu chikungulwila .¹¹Mukwete wa zango , kanda wimbulula yuma yaluchisa alyoze yiye yili yipema . Yoze wakulinga yipema yiye wa Zambi ; Auze wakulinga ya luchisa kanda achimona Zambi . ¹²Ndemeteleu shindakenyo yenyi yipema a yambulwile kuli eswe nyi umwenemwene wene . Nyi yetwe nawa twa shindakenyene hali yiye, nyi yenwe nunanyingika shindakenyo yetu ya umwenemwene.¹³Napwanga nyi yuma yinji yakutela kusoneka kuli yena , alyoze chazangile kuyi soneka kuli yena mu sonekeso nyi ulombo. ¹⁴Alyoze yami nguna talatala hanga ngukumone washi , mba tuka hanjike meso nyi meso . ¹⁵Sambukila yipwe nyi yena . masepa kanakumeneka. Meneka masepa hajina.

Jude

Chapter 1

¹Yundase , ndungo ya Yesu Kilishitu nyi mwanakwo wa Tiyangu, kuli waze hanaatambika , kanazange muli Zambi mwe Tata , kanafungu hali Kilishitu : ²Keke nyi sambukila nyi zango yikalumbame kaji kuli yenu .³Akwetu a zango , shimbi nalipupwishile kusoneka kuli yenu ha kutwala ulamwino wa eswe aali nyiwenu kanda nyiwetu techangutamba kusoneka kuli yenu nyi kunushinjila kulitachika chikolo ha ufulyelo uze aukunjika kuli asandu kamuwika kunahu. ⁴Mumu amwe atu alyombele nyikunila kutenga , waze kushakulu aavulukile shimbu kanda ha uhiso uno yitanganyanyi , waze akwalumuna vumbi lya Zambi unila kakulikala mwata wetu , wumuwika kanda mwene wetu Yesu Kilishitu.⁵Achi ngunazange kunwiwulula - chipwe nunanyingika yuma yeswe kamuwika kunahu - mwene te walamwinyine amwe atu ku Engitu , kulutwe lya chize wenyekene waze kamufulyelele . ⁶Nyi , angelo waze kafungile chiyulo cho ene chitangu , ehukile chichela cho ene hanaafungu mu makana, ja mutolo kushi lya milima, swi, ndo ku upatwilo wa lye tangwa linene.⁷Chizechene ngwe sondome nyi ngomola nyi membo akwajilika te chizechene ngwe wano alitumbikile ku utanji nyi kukaula musunya weka hanasela ngwe chilweza ha kwivwa upatwilo wa kahya ka mutolo . ⁸Hindu chize chene nyi wano nawa , ha kulota cho kakuchisa mujimba . kakulelesa yiyulo , kakutuka e alemu.⁹Alyoze mikelo mungelo mukwa lutwe . muze ahangulwile ndyapu wahamikine ha kutwala ku mujimba wa mose , kanahamukine kumukumika nyi maliji a kutuka , Alyoze wambile ngwenyi mwene akwambile ! ¹⁰Alyoze wano kakutuka yuma yuma yeswayo kanyingikine ; nyi chize anayingika ku chisemwa , ngwe tushitu yipama , mu yino yuma kakulimbula . ¹¹Lamba lyo ! Mumu kanayi mujila ya kene hanatoko mu kupyangula cha mbalau ha fweto . Hanukuwu mu kuhamika cha kole.¹²Wano atu hanapu yipeka mu yiteleka yenu ya zango , muze malyangana hamwe nyi yenu tufunga waze keshi woma kakulilisa ene. Malelwa aze keshi meya a kuhungumyona kweka ku fuji mitondo ya lushiho; kuyakakaminya kuyinafu, kaali yakutangumuka . ¹³Mikanyi ya kupupula ya ku kalunga lwiji kanatutumuna sonyi jo ene; Matongonoshi a kupyanguka , hali ayo hanafungu kulaa cha milima swi ndo ku myaka ya mutolo.¹⁴Enoke , wamuchishimbyali kuli Alama , wapulofetezele hali wano , ngwenyi, '' Talenu ! Mwene kumeza hamwe nyi yizavu yinji ya asadu jenyi. ¹⁵Kaneza mukulinga upatwilo hali eswe. Mukukumika yitanganyanyi eswe ha yitanga yo yeswe ya utanganyanyi yize alingile nyi utanganyanyi nyi ha yuma yeswe yikulu ; yize alingile nyi utanganyanyi hanahajika ya kulimika nenyi.'' ¹⁶Wano akwa kulinyenyeta , akwa kulinyengetela , akwenda nyi kulita nyi usolo wo ene . Nyi makanwa jo kakuhanjika maliji anene a kulifwimba , kakulinga nyi katonde akafumbuke ene.¹⁷Alyoze yenu, akwetu , iwulukenu maliji aze ahanjikile kushi ku makanwa ja tumbaji ja Mwene wetu Yesu kilishitu. ¹⁸Ngwe ambile kuli yenu , ''Hamwaka wa kusula kumukukapwa akwa kukekuna waze akwenda nyi kulita nyi usolo wo ene wa utanganyanyi.'' ¹⁹Wano kakuhandunwona ; akwa mu sunya keshi Shipilitu.²⁰Alyoze yenu , akwetu tunanuzange , lijikililenu ha ufulyelo , nyi kulemba muli Shipilitu musandu. ²¹LIfungenu mu zango lya Zambi , nyi kushimbwila keke ya mwene Yesu Kilishitu ndo ku mwono wa mutolo.²²Mba amwe evwilenu keke shimbu anayambashana. ²³Nyi akwo alamwinenu nyikwachangumuna ku kahya . Nyi akwo avwilenu keke nyi woma . Mazalo aluchisa wa musunya nuka avwile kupiha.²⁴Halyapwila kuli yoze mahasa kunufunga hanga kunuchi katalinga nyi kunumanyisa kulutwe lya uhenya wenyi nyi kulikwiza kunushi kapalya, ²⁵kuli Zambi umuwika chilamwina chetu mu jina lya Yesu Kilishitu Mwene , wetu , uhenya , nyi ulamba , nyi ndungo , nyi yiyulo , yikapwe kushi ku myaka ya mutolo nyi halyapwila nyi ndo ku myaka ya mutolo. Amena.

Revelation

Chapter 1

¹Usolwelo wa Yesu Kilishitu uze Zambi wamuhele mukulweza kuli ndungo jenyi chize chatamba kupwa nikawashi . Iye watumine mungelo waulwezele nyi yilayi kuli ndungo yenyi Yowano . ²Yowano washindakenyene ha liji lya Zambi nyi hashindakenyo ya Yesu Kilishitu , yuma yize yeswe amwene . ³Kawaha yoze matanga nyi mevwa maliji a upulofweta nyi waze mafunga yuma yize yinasonewamo , mumu mwaka hakamwihi uli .⁴Yami Yowano ngunasoneka ku yikungulwila shimbyali yize yili mu Eshiya : Vumbi kuli yenu nyi sambukila ya kuli yoze kwali , yoze wapwileko , yoze meza kupwa , ni ya kuli mashipilitu shimbyali waze ali kulutwe lya yitwamo ya wanangana yenyi , ⁵nyi ya kuli Yesu Kilishitu , mwe chela wamwenemwene , mwe mutangu kuhinduka hakachi ka afu , nyi mwe mukwa kuyula hakachi ka myanangana ja hashi . Kuli yoze watuzanga nawa watutuswile ku milonga yetu mumu ha manyinga jenyi - ⁶watupwishile wanangana , asasendote kuli Zambi yenyi kanda Tato - uhenya nyi ndundo yikapwe kuli iye ndo ku myaka ya mutolo . amene .⁷Talenu , kumeza nyi malelwa , nyi meso eswe kumakamumona , nyi waze amutuwile . nyi mavungu eswe a hashi kumakalila mbimbi hali iye . chochene , amene . ⁸'' Yami nguli Afwa nyi mwe omenga , '' chocho anambe Mwene Zambi , '' yoze kwali , yoze wapwile ,yoze meza kupwa, mwe mukwa ndundo jeswe . ''⁹Yami , Yowano - ndumbwenu nyi mukwa kulyanyina nyi mukwenu ha luyinda nyi wanangana nyi uhumikizo wa Yesu - napwile mu tungu lize ngwo Patemu mumu ha liji lya Zambi nyi mumu ha shindakenyo ya Yesu . ¹⁰Napwile mu Shipilitu ha tangwa lya Mwene . Nevwile kunyima yami liji linene ngwe lya chitavwi . ¹¹linambe ngwo , '' Chize unamono chisoneke mu mukanda , ukautume kuyikungulwila shimbyali - ku Efwesu , nyi ku Semine , nyi ku Pelekamu , nyi Tayatela , nyi ku Sate , nyi ku Filandefya , nyi ku Lawutisiya . ''¹²Nateulukile hanga ngumone liji lize lyahanjikile nyi yami , mba ha kutewuluka namwene yikwachilo ya ndeya ya olu shimbyali . ¹³Mukachi ka yikwachilo shimbyali ya ndeya umwe wa kulifwa nyi mwe Mwana mutu , unazala uzalo wakuheta ku yilyato kanalijichika ha tulo nyi muya wa olu .¹⁴Mutwe wenyi nyi kambu jenyi japwile jitoma ngwe wanda - utoma ngwe neve - nyi meso jenyi ngwe mulengi wa kahya . ¹⁵Yilyato yenyi yapwile ya kulifwa nyi kengelya ya kulejima , ngwe ja kasaya mu lutengo munene , nyi liji lyenyi ngwe lundunjila wa meya anji eka nyi eka . ¹⁶Iye ha kwoko lyenyi lya chindume wapwile nyi matongonoshi shimbyali , nyi mukanwa lyenyi mwatuhukile katana wa mukwale kanambuka . Nyi kumeso jenyi kanapu ngwe tangwa muze mulipanguka nyi tachi jalyo .¹⁷Muze namumwene , nafulamanyine kuyilyato yenyi ngwe mufu . Iye wasayikile kwoko lyenyi lya chindume hali yami ngwenyi , '' Kanda wivwa woma . Yami nguli mwe mutangu nyi mwe kusula - songo ¹⁸nyi mwe mukwa mwono . Napwile mufu , alyoze talenu , natwama nyi mwono ndo kumyaka ya mutolo ! Nyi sapi ja kufwa nyi Heteze nguli najo .¹⁹Soneka keshika yuma yize hiwamona , nyi yuma yize kuyili ,nyi yuma yize muyipwa kulutwe lya yino . ²⁰Chijimbikilo cha matongonoshi shimbyali waze hiwamona ha kwoko lyami lya chindume , nyi yikwachilo shimbyali ya ndeya ya olu ngwami : Matongonoshi shimbyali angelo ja yikungulwila shimbyali , nyi yikwachilo shimbyali ya ndeya yikungulwila shimbyali . ''

Chapter 2

¹'' Kuli mungelo wa chikungulwila cha ku Efwesu soneka ngwo : ' Maliji a yoze wakukwata matongonoshi shimbyali mu kwoko lyenyi lya chindume nawa yoze wakwenda mukachi ka yikwachilo shimbyali ya ndeya ya olu ngwenyi , ²'' Ngunanyingika yitanga ye , nyi kukilikita che , nyi kunyiongonona che , nawa kuwahashile kutayiza atu api , alyoze hiuneseka waze alitayilile kupwa apositolo mba nyi hi apositolo ko , hiunawane akwa mahuza .³Nyi chize wakunyongonona nyi chize wevwile lamba mumu hajina lyami , nyi chize kwivwile yikatalo . ⁴Alyoze chino nguli nacho ngwami hiunahichika zango lye litangu . ⁵Iwuluka keshika kuze hiuna holoka . Ulikonyeke mba ulinge yitanga yitangu . Nyi ka mungwiza kuli yena munguchiza chikwachilo che cha ndeya kuchihela chacho shina mulikonyeka .⁶Alyoze chino uli nacho : Wakupihilila nyi yitanga ya A-Nikoleta , yize nyi yami nawa nakupihilila nayo . ⁷Yoze uli nyi matwi evwe , evwe chize anambe Shipilitu kuyikungulwila . kuli ,yoze makumba mungukamwaha mukulya ku mutondo wa mwono , uze uli mu Palaisu ya Zambi . '''⁸'' Kuli mungelo wa chikungulwila cha ku Semina soneka ngwo : ' Maliji a yoze mutangu nawa mwe kasula songo , yoze wapwile mufu wahindukile cheka nawa : ⁹'' Ngunanyingika luyinda we nyi uswale we , alyoze yena uli pichi . Ngunanyingika nyi kutuka cha waze akwamba ngwo yetu tuli A-Yunda , alyoze hi A-Yunda ko .Kapwa sunangonga ya Satana .¹⁰Kanda ukevwa woma wa yuma yize munuyivwila lamba . Talenu ! Ndyapu mambila amwe akuli yenu muzuwo lya ususu hanga akanweseke , mba munukapwa nyi luyinda kumi lya matangwa . Pwako mukwa jika ndo ku kufwa , mba mungukakwaha chipangula cha mwono . ¹¹Yoze uli nyi matwi , evwe chize anambe Shipilitu ku yikungulwila . Yoze makumba kechi kalemana nichimwe ku kufwa cha muchali .¹²'' Nyi kuli mungelo wa chikungulwila cha ku Pelekamu soneka ngwo : ' Maliji a yoze uli nyi katana wa mukwale kanambuka : ¹³'' Ngunanyingika kuze yena watwama , kuze chitwamo chawanangana cha Satana chili . Nyi yena wakulalaminya ku jina lyami . Ngunanyingika ngwami kwalikalile ufulyelo wami , chipwe ha matangwa ja Andipa chela chami , wa jika , yoze amushihile hakachi kenu , kuze atwama Satana .¹⁴Alyoze yuma yikehe nguli nayo hali yena : mumu uli no koko waze akulalaminya ku longeso lya Mbalau , yoze walongesele Mbaleke kutela chitalingiso kulutwe lya ana ja Izalele mukulya yuma yize hanayilambula yitapo ku mahamba nawa mukulinga utanji . ¹⁵Chocho yena nawa uli no waze akulalaminya ku longeso lya A-Nikoleta chizechene .¹⁶Likonyeka , keshika ! Nyi ka , mungwiza kawashi kuli yena , mungukasa jita no nyi , nyi katana wa mu kanwa lyami . ¹⁷Yoze uli nyi matwi , evwe chize anambe Shipilitu ku yikungulwila . Yoze makumba , mungukamwaha yimwe ya ku mana ya kuhengama , mungukamwaha lukombo mutoma nyi halukombo jina lyaha linasonewa , lize nyiumwe manyingika shina yoze malitambula . '''¹⁸'' Kuli mungelo wa chikungulwila cha ku Tayatela soneka : ' Wano e maliji a mwe Mwana Zambi , yoze ukwete meso jenyi ngwe mulengi nyi yilyato yenyi yakulifwa nyi kengelya : ¹⁹'' Ngunanyingika yitanga ye : nyi zango nyi ufulyelo nyi uvumbiko nyi kunyongonona . Ngunanyingika ngwami nyi yitanga ye yakusula ya hyana yitangu .²⁰Alyoze chino nguli nacho hali yena : Wakutayiza yoze pwo Jezebele , yoze wakulivuluka pulofeta wa pwo . Nyi kulongeso yenyi kakupyangula ndungo jami mukulinga utanji nyi mukulya yuma yize hanayilambula ku mahamba . ²¹Namuhele shimbu hanga alikonyeke , Alyoze iye kasolo kulikonyeka ha utanji wenyi .²²Talenu ! mungumumbila ha muhela nyi waze akulinga nenyi utanji mungwambila muliyinda munene , shina malikonyeka ha yitanga yenyi . ²³Mungukashiha ana jenyi nyi kufwa , nyi yikungulwila yeswe kumanyingika yami nguli yoze wakuhengula muchima nyi manyonga . Mungukahana kuli mweswe wa kuli yenu nyi kulita nyi yitanga yenu .²⁴Alyoze kuli yenu ngunambe ngwami kuli akwo mu Tayatela , waze eswe kanyingikine longeso lino nawa ngwe akwamba waze kanyingikine yuma ya Satana ya muma mwajotoka - kuli yenu ngunambe ngwami , ' Chishi kunutwika chilemu chikwo nichimwe . ²⁵Hindu chize uli nacho chilalaminye ndo mungwiza .²⁶Yoze makumba nyi yoze mafunga yitanga yami ndo kusongo , mungukamwaha chiyulo hali mavungu . ²⁷Iye makaayula nyi mbwechi ya utale , ngwe sapa ja tengi mujipalwoka tuyihanda : chezechene ngwe nyi yami nawa hingunataqmbula kuli Tata .' ²⁸Mba mungukamwaha mutumbu . ²⁹Yoze uli nyi matwi , evwe chize anambe Shipilitu ku yikungulwila . '''

Chapter 3

¹Kuli mungelo wa muchikungulwila mu Serte soneka : 'Maliji ayoze uli nyi ma Shipilitu shimbyali . ''Ngunanyingika itanga ye . Uli nyi jina ngwo mwono uli nawo , alyoze ku unafu . ²Laula nyi kutakamisa yize hinasala mba ili nyi kufwa , mumu chawanyine itanga ye ingunu mu meso ja Zambi yami .³Iwuluka , keshika , chize watambula nyi chize wevwile . Uchi funge , nawa ulikonyeke . Alyoze nyi kachi kuwalawile , mungwiza ngwe mwiji , nawa kuchikunyingika ha wola yize mungwiza kuli yena . ⁴Alyoze uli nyi majina akehe mu Sarte waze kachishile mazalo jo , o kumakenda hamwe nyi yami , nyi mazalo atoma , mumu kanatela .⁵Yoze makumba chocho makamujika mazalo atoma , nawa chichikajimuna jina lyenyi mu mukanda wamwono , alyoze mukatayiza jina lyenyi kumeso ja Tata , nyi kuli angelo . ⁶Yoze uli nyi matwi , evwe chize anambe Shipilitu ku ikungulwila .'''⁷'' Kuli mungelo wa chikungulwila mu Filandefya soneka ngwe : ' Maliji ayono mwe Musandu nyi umwenemwene - kali nyi sapi ya Ndawichi , kakwazulula mba nyi umwe majila , kakwajila mba nyi umwe matela kwazulula . ⁸''' Ngunanyingika yitanga ye . Tala , hingu nase kumeso je pito lya washi lize nyi umwe mahasa kwajila . Ngunanyingika ngwo tachi jikehe uli najo , huna fungu liji lyami nawa kuwalikalile jina lyami .⁹Tala ! waze atwama mu sunangonga ya Satana , waze akwamba ngwo yetu tuli A-Yunda mba hi ayo ko , alyoze akwa mahuza - mungulinga hanga akeze nyi kuwayila kulutwe ya ilyato ye , makanyingika ngwo hinguna kuzange . ¹⁰Mumu hiwafunga shimbi jami nyi kunyongonona cha kuhwima , nyi yami nawa mungu ka kufunga kukufumisa kuwola ya kukweseka yize yineza kuchifuchi cheswe , nyi kweseka waze atwama hashi . ¹¹Nguneza washi . Lalaminya ku chize uli nacho hanga nyiumwe matela kutambula chipangula che .¹²Yoze umwe makumba mungu kamupwisa nguji ya mu tembele ya Zambi yami . Kechi kafumamo nawa , nawa mungusoneka hali iye jina lya Zambi yami , jina lya chihunda cha Zambi yami ( mwe Yelusaleme muhya ,yoze meza hashi kufuma mwilu kuli Zambi yami ) , nawa nyi jina lyami lihya. ¹³Echenu yoze uli nyi twitwi , evwe chize Shipilitu yinambe ku ikungulwila . '''¹⁴Kuli mungelo kuchikungulwila cha Londisiya soneka : ' Maliji a mwe Amene, anajikijila nyi umwenemwene wa yela , achiyulo cha yize Zambi atangile . ¹⁵'' Ngunanyingika ilinga ye , nawa yena hi uli mukekema ko chipwe hi uli mufuluka ko . Ngunazange kachi wapwa mukekema chipwe mufuluka ! ¹⁶Chenacho , mumu uli hakachi ka mukekema nyi mufuluka - hi uli mukekema ko chipwe mufuluka - Nguli nyi kuku saza kufuma mukanwa kami .¹⁷Mumu wakwamba , ' Nguli pichi , napwa nyi yuma yingwazangwaza yinji , nawa chazangile ny chimwe . ' Alyoze kuwanyingikine ngwo uli mwe mukwa kulungajala , mukwa hunya , nyi chiswale , nyi kapuputa , nawa uli uselesele . ¹⁸Ivwilila kumana jami : Ulande kuli yami olu yakusaha mukahya , hanga ukapwe pichi , nyi mahina atoma hanga uzale nawa hanga sonyi ja uselesele we kujichi kusoloka , alyoze nyi yitumbo ya meso ya kukwita meso je hanga umone .¹⁹Nakwambila nyi kulamba waze eswe na kuzanga , nyikwalongesa chize anatela ku twama . Keshika , sako mbunge yeswe ulikonyeke . ²⁰Tala , nguna mana ku pito , ngunangongwela . Nyi kachi umwe mevwa liji lyami nawa mazulula pito , mungunjila mu zuwo lyenyi mungulya hamwe nyi iye nawa nyi iye hamwe nyi yami .²¹Yoze makumba mungumwaha kutwama hamwe nyi yami ha chitwamo cha wanangana chami , chizechene ngwe nyi yami nawa hingunakumbu , hingunatwama hamwe nyi Tata ha chitwamo cha wanangana chenyi . ²²Yoze uli nyi matwi , apanjike chize anambe Shipilitu ku yikungulwila . '''''

Chapter 4

¹Kulutwe lya yino yuma natalile, nawa namwene pito lya kwakwazulula mwilu. Nyi liji litangu nevwile linahahanjika kuli yami ngwe chitavwi , ngwo , ''Katuka wize kuno , mungukulweza yize yinatela kulingiwa kulutwe lya yino yuma . ²Hazehene napwile mu Shipilitu , nawa namwene kuze chitwamo chawanangana hanachise mwilu , nyi umwe hanatwameho . ³Yoze watwamineho kalifwa nyi liwe lya jasepe nyi esimelalda.⁴Hakujingilika chitwamo cha Zambi kwapwile hitwamo yawanangana makumi aali nyi yitwamo yawanangana yiwana , nawa atwamineho hayitwamo ya wanangana apwile makumi aali amakulwana nyimakulwana awana , hanazala mazalo atoma ,nyi yipangula ya olu hamitwe jo . ⁵Kuchitwamo chawanangana mwatuhukile mihenyo , nyi maliji , nyi kukulunguza . Nyi temo shimbyali ja kahya ja kuhila kulutwe lya chitwamo chawanangana, temo japwile e ma Shipilitu shimbyali a Zambi .⁶Kulutwe lya chitwamo cha wanangana kwapwile chitende cha vindro , chalifwa nyi Kilisitale . Hakachi kachitwamo chawanangana nyi hakujingilika chitwamo kwapwile akwamono aawana , atoo nyi meso kulutwe nyi kunyima .⁷Mukwa mwono mutangu halifwa ngwe ndumba , mukwa mwono wamuchali walifwile ngwe mwana ngombe , mukwa mwono wa muchitatu kali nyi hameso ngwe hamutu , nyi mukwa mwono wamuchiwana halifwa nyi pupa una hamuka . ⁸Akwamono awana umwe nyi umwe kali nyi mapulwa asambano , atoo nyi meso helu nyi mukachi . Ufuku nyi mwalwa keshi kwecha kwamba ngwo , '' Musandu , Musandu , Musandu eye mwene Zambi wa ngolo jeswe , Yoze wapwile , nawa yoze uliko , nyi yoze meza kapwako . ''⁹Muze akwa mono machichimyeka , nyi kulemesa , nyikusakwila yoze watwaha chitwamo cha wanangana , mwe mukwa mwono ndo kumyaka yeswe ya mutolo , ¹⁰makumi aali amakulwana nyi makulwana awana kakulimbukila kumeso ja yoze watwamine ha chitwamo cha wanangana nyi kumu wayila yoze mukwa mwono ndo kumyaka yeswe ya mutolo . Mambila yipangula yo kulutwe lya chitwamo chawanangana nyi kwamba ngwo , ¹¹'' Yenu kunwatela , Mwene wetu nawa Zambi yetu , nyi kutambula uhenya nyi ulemu nawa nyi tachi , mumu nwatangile yuma yeswe , nyi upale wenu yapwileko nawa yatangiwile .

Chapter 5

¹Mba namwene ku kwoko lya chindume umwe yoze watwamine ha chitwamo chawanangana nyi mukanda unasonewa halutwe nyi hanyima , wa kuzhika nyi izhikilo shimbyali . ²Namwene mungelo wa ngolo kanatambika nyi liji linene ngwenyi , '' Iya unatela kwazulula uno mukanda nyikupatula yizhikilo ? ''³Kwakuhi nyi umwe chipwe mwilu chipwe hashi chipwe kushi lya hashi unatela kwazulula mukanda chipwe kutangamo . ⁴Nalilile chikolo mumu nyiumwe kamuwanyine yoze unatela kwazulula uno mukanda . ⁵Alyoze umwe wakuli makulwana yamba kuli yami , '' Kanda ulila . Tala ! Ndumba yoze wa kuvungu lya Yunda , chikota cha ndawichi , hanakumbu . Kanatela kwazulula mukanda nyi yijikilo yayo shimbyali . ''⁶Namwene phanga kanamana mukachi ka chihela chachitwamo cha wananagana nyi hakachi ka itangiwa yiwana ya mwono nyi hakachi ka makulwana . Wasolokele ngwe hanamushiha . Wapwile nyi mbinga shimbyali nyi meso shimbyali , waze e Mashipilitu shimbyali a Zambi hanatumu hashi heswe. ⁷Yeza yawanda mukanda ku kwokwo lya chindume lya yoze watwamine hachitwamo chawanangana .⁸Muze handa mukanda , akwa mwono awana nyi makulwana makumi aali amakulwana nyi makulwana awana aholokele hashi kuli phanga . Eswe kapwile nyi kalyalya nyi misenge ya oru ya too nyi insensu , yenayo ilemba ya athu asandu ja Zambi .⁹Yemba mwaso uhya ngwo : ''Unatela kumbata mukanda nyi kwazulula yijikilo yayo . Mumu akushihile , nawa nyi manyinga je walanjile athu ja Zambi ku mavungu , malimi , athu nyi minyachi . ¹⁰Wapwishile ayo wanangana nyi asasendote ku vumbika Zambi , nawa kumaka yula hashi .''¹¹Namwene nawa nevwile liji lya angelo anji ha kujingilika chitwamo chawanangana nyi akwa mwono nyi makulwana . Nyi chize aalwile ngwo tununu kumi a tununu kumi nyi tununu a tununu . ¹²Kanambe nyi liji linene , '' Mwe mwana phanga yoze hanamushihi katela kutambula tachi , nyi upite , nyi mana , nyi ngolo , nyi ulemu , nyi uhenya , nyi lufuma . ''¹³Nevwile nyi yuma yeswe ya kutangiwa yize yili mwilu nyi hano hashi nyi kushi lya hashi nyi mu kalunga lwiji - nyi yuma yize yeswe yilimo - nyi kwambangwo , '' Kuli yoze unatwama ha chitwamo cha wanangana nyi kuli phanga lufuma lukapwe kuli iye , nyi ulemu , nyi uhenya nyi ndundo , ndo kumyaka ya mutolo.'' ¹⁴Nyi akwa mwono awana ambile ngwo , '' Amene ! '' nyi makulwana afulamanyine awayilile .

Chapter 6

¹Natalile muze Phanga apakwile chimwe chakuyijikilo shimbyali , nawa nevwile umwe wakwa mwono awana wambile nyi liji ngwe kukulunguza , ''Tweya ! '' ²Natalile nawa kwapwile kavwalu mutoma . Yoze watwamineho wakwachile uta wakazenga , nyi kumwaha chipangulo . Yiye wathuhukile ngwe mukwa kukumba hanga akakumbe .³Muze mwe Panga wapakwile chijikilo chamuchali , nevwile mukwa mwono wamuchali ngwenyi , '' Tweya ! '' ⁴Mba nyi kavwalu mukwo wathuhukile - muchila . Kuli yoze watwamineho amuhele thachi jakuchiza sambukila ha chifuchi hashi , hanga athu akalishihe umwe nyi mukwo . Yono mukwa kwendesa amuhele katana munene .⁵Muze Panga wapakwile chijikilo chamuchitatu , nevwile mukwa mwono wamuchitatu ngwenyi , '' Tweya ! '' Namwene kavwalu mula , nyi yoze mukwakwendesa wakwachile sekelu mu kwokwo lyenyi . ⁶Nevwile ngwe liji hakachi ka akwa mwono awana ngwo , ''Njongo ya tiliku ha lumbongo umuwika , nyi njongo jitatu ja sevada ha lumbongo . Alyoze kanda wenyeka maji nyi vinyu .''⁷Muze Panga apakwile chijikilo cha muchiwana , nevwile liji lya mukwa mwono wamuchiwana ngwenyi , ''Tweya ! '' ⁸Mba namwene kavwalu mutomonoka . Yoze watwamineho jina lyenyi kufwa , nyi Hetele yamu kawile . Ahele nyi tachi hachihanda chimuwika ha yihanda yiwana ya hashi , kushaha nyi poko ya katana , nyi kapunga nyi yikola , nyi kuli tushitu amumusenge a hashi .⁹Muze Panga apakwile chijikilo cha muchitano , namwene kwishi lya chilumbilo myono ya waze ashihile mumu wa liji lya Zambi nyi ha ushindakenyo apwile nawo . ¹⁰Akololokele nyi liji linene , '' Myaka yingahi , mukwa kuyula yeswe , musandu nyi waumwenemwene , ndo mukapatwila akwa hashi , nawa ndo mukakala manyinga jethu ? '' ¹¹Mba umwe nyi umwe amuhele uzalo wa mahina atoma , nyi kwalweza ngwo ahwima shimbu yikehe ndo ndungo nyi akwo nawa nyi mandumbu jo waze te makashaha , ngwe chize ayo ashihile , muyimanunuka .¹²Muze Panga apakwile chijikilo chamuchisambano , natalille nawa kwapwile minyiko yinene . Tangwa lyalumukine lilaa ngwe chikeleyi chila , nawa nyi kakweji walumukine ngwe manyinga . ¹³Tutongonoshi amwilu aholokele hashi ngwe chize mukuyu wakulukumuna makuyu jayo kanda jichihya muze maunyika kufuji yinene . ¹⁴Lilu lyafukukile ngwe chize mukanda wakufukuka . Nyi milundu yeswe nyi matungu atutulukile kuma kwayo .¹⁵Mba myanangana ja hachifuchi nyi mahando , nyi amanjolo, nyi pichi , nyi yitakame , nyi eswe , ndungo nyi enya chifuchi , aswamine mu yivwenge nyi hakachi kamawe amumilundu . ¹⁶O ambile ku milundu nyi mawe , '' Tushate ! utusweke ku meso ja yoze watwama ha ngunja nyi ku utenu wa Mwana Panga . ¹⁷Mumu tangwa linene lya utenu wo hilyeza . Yiya mahasa kumana ? ''

Chapter 7

¹Kulutwe lya chino namwene angelo awana kanamana ha mbango jiwana ja chifuchi cha hashi , kanakwata fuji jiwana hanga kanda yilamba hashi , ha kalunga lwiji , chipwe ku mitondo . ²Namwene mungelo mukwo kanazezukila ku chivumbuko chatangwa yiye wapwile nyi chijikilo cha Zambi wamwono . Wakololokele nyi liji linene ku angelo awana waze aahele tachi ja kupingisa hashi nyikuhunga lwiji : ³'' Kanda mbingisa hashi , kalunga lwiji chipwe mitondo ndo mutusa chijikilo ha mahuma ja ndungo ja Zambi .''⁴Navwile che kwalula cha waze ajikile : kulakaji ja thununu ( 144,000) ajikile chijikilo akuminyachi yeswe ya ana ya Izalele : ⁵Kumi nyi aali atununu akumunyachi wa Yunda ajikile , tununu kumi nyi aali akumunyachi wa Lupene , tununu kumi nyi aali amunyachi wa Ngate , ⁶tununu kumi nyi aali akumunyachi wa Ashe , tununu kumi nyi aali akumunyachi wa Napatali , tununu kumi nyi aali akumunyachi wa Manase ,⁷tununu kumi nyi aali akumunyachi wa Levi , tununu kumi nyi aali akumunyachi wa Isaka , ⁸tununu kumi nyi aali akumunyachi wa Zebulanu , tununu kumi nyi aali akumunyachi wa Yosefe , nyi tununu kumi nyi aali akumunyachi wa Mbejame ka jikikile .⁹Kulutwe lya yuma yino namwene , mbunga yinene yize nyiumwe kechi kuhasa kwalula - kukatuka kumavungu eswee , minyachi , atu , nyi malimi - o amanyine kulutwe lya ngunja nawa ku Mwana Panga . O azalile mahina atoma nawa akwachile mitango ya mingaji mu moko jo , ¹⁰Kapwile nyi kukololoka nyi liji linene ngwo : '' Ulamwino wakuli Zambi yetu , yoze watwama ha ngunja , nyi kuli Mwana - Panga ! ''¹¹Angelo eswe amanyine kujingilika ngunja nyi makulwana nyi akwa mwono awana , o afulamanyine kulutwe lya ngunja . Awayilile Zambi , ¹²ngwo , '' Amene ! Lufuma , uhenya , mana , kusakwila , ulemu , thachi nyi ngolo , yikapwe kuli Zambi yetu myaka yeswe ya mutolo ! Amene ! ''¹³Mba umwe wamakulwana wanguhulile ngwenyi , '' Awa aya , anazala mahina atoma , nawa kuli akatuka ? '' ¹⁴Nakumbulwile ngwami , '' Mwene , yena unanyingika , '' yiye wambile kuli yami ngwenyi , ''Awa waze anatuhuka mu lamba linene . Hanakoso uzalo wo nyikwatomesa mu manyinga ja mwana Phanga .¹⁵Ha chino , kanamana ku ngunja ya Zambi , nyi kumuwayila mwalwa nyi ufuku mu tembele lyenyi . Yoze watwama ha ngunja makazazulula mbalaka yenyi hali ayo . ¹⁶Mba o kechi kevwa zala nawa , chipwe phwila nawa . Mwalwa kuuchikatwila hali ayo chipwe chivukuminya ka . ¹⁷Mumu Mwana Phanga yoze uli ha kachi ka ngunja makapwa kafunga ko , nawa nyikwa songwela ku mafuji ja meya a mwono , nyi Zambi makakusumuna masoji kumeso jo . ''

Chapter 8

¹Muze Phanga apakwile chijikilo chamuchishimyali , kwapwile kuhola kulu mwilu ha ngwe chihanda cha hakachi cha ola . ²Mba namwene angelo shimbyali waze akumana ku meso ja Zambi , o ahele yitavwi shimbyali .³Mungelo mukwo wakundamine wamanyine ku chilumbilo kali nyi chikwachilo cha olu , amuhele insensu yinji hanga akayiweze ku yilemba ya asandu eswe ha chilumbilo cha olu chize chapwile ku lutwe lya ngunja . ⁴Nyi mwishi wa insensu - hamwe nyi yilemba ya asandu a zambi - yakandukile meso ja Zambi ku kwoko lya mungelo . ⁵Nyi mungelo yanda chikwachilo cha insensu wachizalishile nyi kahya ka ha chilumbilo . Muze wachinyashine hashi , mba kwapwile maliji nyi ku kulunguza , nyi mihenyo nyi minyiko.⁶Mba angelo shimbyali waze apwile nyi yitavwi shimbyali alilukile hanga embe nyi yitavwi yo . ⁷Mungelo mutangu wembile chitavwi chenyi , mba kapwile chiwe nyi kahya chinge nyi manyinga . Ayinyashine hashi hanga chihanda chimuwika cha ku yihanda yitatu ya hashi chawemene wupu , nyi chihanda chimuwika cha ku yihanda yitatu ya mitondo chawemene wupu , nyi mwambu wisu weswe wawemene wupu .⁸Mungelo wamuchyali wembile chitavwi chenyi , nyi chuma ngwe mulundu unene wakuyila nyi kahya aunyashine mu kalunga -lwiji . ⁹Nyi chihanda chimuwika cha ku yihanda yitatu ya ku kalunga - lwiji chalumukine manyinga . Nyi chihanda chimuwika cha ku yihanda yitatu ya tushitu waze apwile mu kalunga -lwiji waze apwile nyi mwono afwile , nyi chihanda chimuwika cha ku yihanda yitatu ya maulungu awenyekele .¹⁰Mungelo wa muchitatu wembile chitavwi chenyi , mba kwaholokele mwilu lutongonoshi munene wakuyila ngwe lutengo waholokelele ha chihanda chimuwika cha ku yihanda yitatu ya njiji nyi ha mafuji ja meya . ¹¹Jina lya lutongonoshi ngwo Musase . chihanda chimuwika cha yihanda yitatu ya meya chalumukine kusasa nyi atu anji afwile ku meya waze alumukine asasu .¹²Mungelo wa muchiwana wembile chitavwi chenyi , nyi chihanda chimuwika cha kuyihanda yitatu ya tangwa chalambiwile , nyi chihanda chimuwika cha ku yitatu ya kakweji nyi chihanda chimuwika cha ku yitatu ya matongonoshi . Chocho chihanda chimuwika cha ku yihanda yitatu yayo yalayile ; chihanda chimuwika chakuyihanda yitatu ya mwalwa nyi ufuku wakapwile nyi pangu .¹³Natalile , mba nevwile pupa kanahumuka mukachi ka lilu kanambe nyi liji linene ngwenyi , lamba , lamba , lamba kuli akwa hashi , mumu ha maliji akwo a ku yitavwi ya angelo atatu waze himemba .

Chapter 9

¹Mungelo wamuchitatu wembile chitavwi chenyi . Mba namwene lutongonoshi yakatuka kwilu yaholoka hashi . Lutongonoshi amuhehe sapi ya jondo . ²Iye wazulwile jondo , mwandukile mwishi mu jondo ngwe mushi waku lutengo munene . Nyi tangwa nyi tetela yalayile nyi mwishi wa mu wina .³Nyi mumwishi mwatuhukile makumbi hashi , aahele tachi ngwe tuvwanda twa hashi tachi akwete . ⁴Achambile kuli ayo kanda kapinjisa mwambu wahashi chipwe chuma chimwe chawisu chipwe mutondo umwe , alyoze atu waze keshi chijikilo cha Zambi ha mahuma jo .⁵Ahele chiyulo cha kuwamwesa lamba tukweji atano alyoze kanda akashiha nyi yikola yo ngwe yikola ya kavwanda muze masuma mutu . ⁶Nyi matangwa aze atu makafupa kufwa , alyoze kechi kachiwana nyichimwe mazanga kufwa alyoze kufwa muchiachina .⁷Kulifwa cha makumbi ngwe tuvwanda akululika ha jita . Nyi ha mitwe yo yipangula ngwe ya Olu nyi meso jo ngwe meso ja atu . ⁸Apwile nyi kambu ngwe kambu ja mapwo , nyi mazo jo apwile ngwe aze a ndumba . ⁹O apwile nyi yipwiko ngwe yipwiko ya utale. nyi lundunjila lya apulwa jo ngwe lundunjila wa matemba wa tuvwalu anji nyi kuzombokela kujita .¹⁰O michila akwete ngwe tuvwanda ; nyi munyi jo nyi mu michila jo mujili tachi jo ja kupinjisa atu tukweji atano . ¹¹O mwanangana akwete mwe mungelo wa jondo . Jina lyenyi mu Hepeleu ngwo Apandone , nyi muli lya Ngelesiya jina alina lyo ngwo Apoleyo . ¹²Lamba litangu hilinapalika . Lamba lyaali muliza kulutwe lya yino yuma .¹³Mungelo wamuchisambano wembile chitavwi chenyi , mba nevwile liji lya kukatuka ku mbinga ja chilumbilo cha olu chize chili kumeso ja Zambi , ¹⁴umwe kanambe kuli mungelo wamuchisambano yoze wapwile nyi chitavwi ngwenyi , '' Tusula angelo angelo awana waze akukashiwa ku lwiji munene ku Ufulateze .'' ¹⁵Nyi angelo awana aatuswile waze aalulikile kulu ha ola , nyi hatangwa , nyi kakweji nyi mwaka hanga akashihe chihanda chimuwika cha kuyihanda yitatu ya atu .¹⁶Chize alwile mbunga ja akwa tuvwalu ngwo kulakaji aali atununu . ( 200,000,000 ). Nevwile chize alwile . ¹⁷Chocho namwene tuvwalu mu usolwelo nyi waze atwamineho : kali nyi yipwiko yakahya , jasendu nyi fudanga . Nyi mitwe ya tuvwalu ngwe mitwe ya ndumba , nyi mu makanwa jo mwatuhuka kahya nyi mwishi nyi fundanga .¹⁸Ku lamba lino litatu ashihile chihanda chimuwika cha kuyihanda yitatu ya atu : ku kahya , nyi mwishi , nyi fundanga yize yinatuhuka mu makanwa jo . ¹⁹Mumu tachi ja tuvwalu mujili mu makanwa jo nyi mu michila yo - mumu michila yo yalifwa nyi tupela , kali nyi mitwe nyi kakupinjisa nayo .²⁰Mba masalila ja atu, aze kaashihile ko nyi lamba lino , kalikonyekene ko hayitanga ya moko jo , chipwe kakechele kuwayila mandemonyu nyi mahamba ja olu , nyi ja pulata , nyi ja kengelya , nyi ja mawe , nyi ja mitondo - yuma yize kuyahashile kumona , chipwe kwivwa , chipwe kwenda . ²¹O kalikonyekene ko ha ungalwe wo , chipwe ha yipandapanda yo , chipwe ha utanji wo chipwe ha wiji wo .

Chapter 10

¹Namwene mungelo mukwo wa ngolo kanahulumuka mwilu . Kazala lelwa ,nyi kongolo wapwile hamutwe wenyi . Nyi hameso jenyi ngwe tangwa nyi molu jenyi ngwe manguji a kahya . ²Iye wapwile nyi mukanda ukehe wa kupakula , ha kwoko lyenyi . Iye wasele chilyato chenyi cha chindume ha kalunga lwiji nyi chilyato chenyi cha chimeso hashi .³Iye wa kololokele nyi liji linene ngwe ndumba . Muze akololokele , nyi shimbyali chahanjikile chahanjikile maliji jo . ⁴Muze kukulunguza shimbyali ahanjikile , nambile kusoneka , alyoze nevwile liji lya kukatuka mwilu ngwo , '' Jika nyi chijikilo yuma yize kukulunguza shimbyali hahanjika . Kanda uyisoneka . ''⁵Mungelo yoze namwene kanamana ha kalunga lwiji nyi hashi wazundwile kwoko lyenyi lya chindume kwilu . ⁶walishingile nyi yoze mukwa mwono ndo ku myaka yeswe ya mutolo , yoze watangile lilu nyi yuma yeswe yize yilimo , nyi yuma yize yeswe yilimo , nyi hashi nyi yuma yize yiliho , nyi kalunga - lwiji nyi yuma yize yilimo , nyi mungelo yamba ngwenyi , Kukuchi kapwa kushimbula . ⁷Alyoze ha matangwa ja liji lya mungelo wamuchishimbyali muze memba chitavwi hohene chijimbikilo cha Zambi muchimanunuka nyikulita nyi sango lipema lize hanambujola kuli ndungo jenyi apulofeta .⁸Liji lize nevwile lya kukatuka mwilu nalivwile kuhanjika nyi yami cheka nawa : ''Yako , wande kamukanda kaze kana pakuka ha kwoko lya mungelo yoze unamana ha kalunga -lwiji nyi hashi . ⁹Mba nayile kuli mungelo ngwami te kamukanda . Iye yamba kuli yami ngwenyi , '' Tambula ulye , mukapwisa jimo lye lisasu , alyoze mu kanwa lye mukayekemena ngwe wuchi . ''¹⁰Natambwile kamukanda ku kwoko lya mungelo nakalile . Mba kapwile mu kanwa lyami kakuyekemena ngwe wuchi , alyoze muze hinakalya , jimo lyami lyapwile lisasu . ¹¹Yamba kuli yami ngwo , '' Chakutamba kupulofweteza cheka nawa ha kutwala kuli atu anji , nyi mavungu , nyi malimi , nyi myanangana . ''

Chapter 11

¹Lumbungu anguhele lwakuzachisa ngwe mulumbu . Ngwo , '' Katuka weseke tembele ya Zambi nyi chilumbilo , nyi waze akuwayilamo . ²Alyoze yize yili haze lya tembele , mumu hanayihana kuli akwa mavungu . Nyi limbo lisandu kumakalilyata kushi lya yilyato makumi - awana a tukweji nyi tukweji aali .³Mba mungukahana tachi kuli yela jami aali makapulofweteza kanunu ka matangwa makulakaji aali a matangwa nyi makumi asambano a matangwa , kanazala yikaleyi . '' ⁴Wano kanapu Olevwe yiali kanda yikwachilo yiali ya ndeya yize yakumana kumeso ja Mwenya hashi . ⁵Nyi kachi umwe mazanga kwalemeka , kahya mukatuhuka mu makanwa jo mukulesa akwa kole jo . Kachi umwe mazanga kwapinjisa kachi chocho chatamba kumushiha .⁶Wano yiyulo akwete cha kuyika lilu hanga vula kechi kanoka ha matangwa ja upulofweto wo . Akwete tachi ja kwalumuna meya nyi kupwa manyinga nyi cha kulamba hashi nyi lamba lyeswe lyeka nyi lyeka cheswe mazanga . ⁷Muze hamanununa shindakenyo yo , ngongo yoze matuhuka mu jondo makasa jita no . Makakumba makaashiha .⁸Nyi mijimba yo yinapombo mu tapalo lya limbo ( lize anavuluka ngwo Sondoma nyi Engitu ) kuze nawa ahachilile Mwene . ⁹Ha matangwa atatu nyi chihanda cha hakachi amwe kuli atu , nyi ku minyachi , nyi kumalimi , nyi ku mavungu yatala mijimba yo . Keshi katayiza kusa mijimba yo mu fuka .¹⁰Akwa hashi yawahilila hali ayo yasehelela . Makatumisa yawana umwe kuli mukwo nyi mukwo mumu wano a pulofweta aali amwesene lamba akwa hashi . ¹¹Alyoze kulutwe lya matangwa atatu nyi chihanda cha hakachi mwiku wa mwono wa kuli Zambi wanjilile muli ayo , amanyine ha molu jo . Nyi woma unene wejile hali waze apwile nyi kwatala . ¹²Mba makevwa liji linene lya kukatuka mwilu lya kwamba kuli ayo ngwo , '' Zezukenu nwize kuno ! '' azezukile mu lelwa , nyi akwa kole jo aatalile .¹³Ha ola yize yene kwapwile minyiko yinene , nyi chihanda chimuwika cha ku kumi lya yihanda ya limbo chapuzukile . Ashihile mu minyiko tununu shimbyali a atu , nyi masalila azalile to nyi woma mba achichimyekene Zambi ya mwilu . ¹⁴Lamba lya muchali hilinapalika . Talenu ! lamba lyamuchitatu muliza nyikawashi .¹⁵Mungelo wamuchishimbyali wembile chitavwi chenyi , kwapwile maliji anene mwilu ngwo , '' Wanangana wa hano hashi hiwapwa wa Mwene wetu nyi wa Kilishitu yenyi , iye kumakayula ndo ku myaka yeswe ya mutolo . ''¹⁶Nyi makumi - aali a makulwana , waze atwama ha yitwamo ya wanangana yo ku meso ja Zambi , afulamanyine nyikuwayila Zambi . ¹⁷Ambile ngwo , '' Tunakusakwilila , Mwene Zambi mukwa ndundo jeswe , yena hwuli nawa wapwile , mumu hiunande tachi je jinene nyi hiuna yulu .¹⁸Nyi mavungu atenukine , alyoze utenu wenu hiuneza . Nyi mwaka wa kupatwila afu nyi wa kwononona ndungo je apulofweta nyi asandu nyi waze akwivwa woma wa jina lye , nyi akepe nyi anene mukwonwona waze akwonwona hashi . ''¹⁹Azulwile tembele ya Zambi mwilu nyi mushete wa usendo wenyi wamonekene mu tembele yenyi . Mba kwapwile mihenyo , nyi maliji nyi kukulunguza , nyi minyiko , nyi chimwe chinene .

Chapter 12

¹Chilayi chinene yichisoloka mwilu : pwo kana zala tangwa , nyi kakweji kwishi lya molu jenyi nyi chipangula cha kumi cha matongonoshi nyi aali ha mutwe wenyi . ²Iye wapwile nyi ufumba , kanatete nyi kufumbajala chikolo nyi yikola yakusema .³Chilayi chikwo yichisoloka mwilu : Talenu umwe ndrangau munene muchila wapwile nyi mitwe shimbyali nyi mbinga kumi , nawa wapwile nyi shimbyali yipangula ha mitwe yenyi . ⁴Muchila wenyi wakokele chihanda chimuwika cha kuyihanda yitatu ya matongonoshi a mwilu nyi kawambila hashi . Nyi ndrangau wamanyine mukondo lya pwo yoze unambe kusema, muze masema , hanga alye mwanenyi .⁵Yasema mwana wa lunga , yoze makayula akwa hashi eswe nyi lukanda wa utale . Mwe mwanenyi ya mutwala kuli Zambi nyi ku chitwamo chenyi cha wanangana , ⁶Pwo yoze yachinyina mu puya , kuze Zambi amululikilile chihela chenyi , hanga akamulamineko kanunu nyi kulakaji jaali nyi makumi asambano a matangwa .⁷Hohene mwapwile jita mwilu . Mikele nyi angelo jenyi yasa jita nyi ndrangau nyi ndrangau neye nyi angelo jenyi yasa no jita . ⁸Alyoze ndrangau kakapwileho nyi tachi jakuhasa kukumba . Mba mwakapwileho nawa chihela chenyi mwilu nyi angelo jenyi . ⁹Nyi ndrangau yoze munene kapela mukulu akwamba ngwo ndyapu chipwe Satana , yoze wakwonga chifuchi cheswe - yamumbilila hashi , hamwe nyi angelo jenyi yambila hashi hamuwika nyi yiye .¹⁰Mba hingwivwa liji linene mwilu : '' Halyapwila hiweza ulamwino nyi tachi nyi wanangana wa Zambi yetu , nyi chiyulo chenyi Kilishitu . Mumu yoze wakusuma mandumbu jetu hamu nyasa hashi , yoze wakwasuma ku meso ja Zambi yetu mwalwa nyi ufuku .¹¹O yamu kumba mumu ha manyinga ja Mwana - Phanga nyi ha liji lya shindakenyo yo , mumu kakazangile mwono wo ndo kukufwa . ¹²Keshika wahililenu , enu lilu yenu waze nwatwama mo ! Alyoze lamba hashi nyi mukalunga lwiji , mumu ndyapu hahulumuka kuli yenu ! Kali nyi ufwatulo unene mumu kali lume nyi wola ikehe !¹³Muze ndrangau ewulukile ngo hamunyasa hashi , yakaula pwo yoze hasema mwana lunga . ¹⁴Alyoze pwo ya mwaha mapulwa aali a pupa munene hanga a humuke ndo ku chihela chize amuwahishilile mu puya . Chino chechi hela chize makamulaminako , mwaka , nyi myaka , nyi chihanda cha hakachi cha mwaka - kuze kapela kahashile kumuheta .¹⁵Mba kapela yatuhwisa meya mu kanwa lyenyi ngwe lwiji hangahapwe libazhi atoke mumeya . ¹⁶Alyoze hashi hihakwasa pwo . Hashi hihapakula kanwa nyi kumina kalwiji yoze ndrangau a tuhwishile mukanwa lyenyi . ¹⁷Mwe ndrangau yevwila ufwatulo pwo mba yaya nikwasa jita nyi eswe a ku chikota chenyi , waze akufunga shimbi ja Zambi nyi kukwachisa ushindakenyo hakutwala kuli Yesu . ¹⁸Mba mwe ndrangau yamana ha usekeseke ku mbumbulu ya kalunga lwiji .

Chapter 13

¹Mba namanyine ha masekeseke a kalunga lwiji . Mba namwene ngongo kanatuhuka mu kalunga lwiji . Kali nyi kumi lya mbinga nyi mitwe shimbyali . Nyi ha mbinga jenyi kumi lya yipangula , nyi ha mitwe yenyi majina a kushililika . ²Nyi ngongo yoze namumwene walifwile nyi kangwili . Nyi makata jenyi ngwe makata ja ursu , nyi kanwa lyenyi ngwe kanwa lya ndumba . Ndilangau wamuhele tachi jenyi nyi ngunja yenyi , nyi poko yenyi yinene .³Namwene umwe wa ku mitwe yenyi ngwe aushihile ndo ku kufwa , nyi mbandu yenyi yakufwa ayiwukile . Nyi akwa hashi eswe akawile ngongo nyikukomoka . ⁴O awayile ndilangau , mumu wahanyine poko kuli ngongo . O awayilile ngongo , nawa, ngwo , '' iya malifwa nyi ngongo ? '' mba '' Iya mahasa kwasa nenyi jita ? ''⁵Iye ngongo amuhele kanwa lya kuhanjika yuma yinene ya kushililika . Nyi poko ya kulinga makumi awana a tukweji nyi tukweji aali . ⁶Iye ngongo wapakwile kanwa lyenyi akashililike Zambi - mukushililika jina lyenyi , nyi muma mwenyi mwa kutwama , nyi waze akutwama mwilu .⁷Amuhelecho kwasa jita nyi asandu mukwakumba . Nawa , amuhele poko helu lya minyachi eswe , nyi atu eswe , nyi malimi eswe , nyi mavungu eswe . ⁸Nyi akwa hashi eswe kumakamuwayila , mweswe jina lyenyi kulya sonewene , chize ku kusela cha fundamentu ya hashi , mu mukanda wa mwono wa mwe Mwana Phanga yoze amushihile .⁹Kachi umwe uli nyi matwi , evwe . ¹⁰Kachi umwe matwala ku ufunge , kachi makaya ku ufunge . Kachi umwe mashiha nyi katana , kachi chatamba kumushiha nyi katana . Muno muchili che kunyongonona nyi ufulyelo wa atu asandu a Zambi .Namwene ngongo mukwo kanavumbuka hashi . Iye wapwile nyi mbinga jiali ja kulifwa nyi mwana phanga , wahanjikile ngwe ndilangau . ¹²Iye yalinga nyi poko yeswe ya ngongo mutangu kumeso jenyi , yakoka hashi nyi waze akutwamaho kuwayila ngongo mutangu - yoze mbandu yenyi ya kufwa ayiwukile .¹³Iye yalinga yilayi yinene . Chocho chipwe mahulumwisa kahya ka mwilu hashi kumeso ja atu . ¹⁴Iye yapyangula akwa hashi mumu ha yilayi yize amuhele mukulinga kumeso ja mwe ngongo , nyi kwamba kuli akwa hashi akatange kaponya kuli ngongo - yoze uli nyi mbandu ya katana , alyoze watwamine nyi mwono .¹⁵Mba amuhelecho mukuhana mwiku kaponya ka ngongo hanga kaponya ka ngongo akahanjike akashihe waze eswe keshi kuwayila kaponya ka ngongo . ¹⁶Iye yakoka eswe , nyi akepe nyi anene , nyi pichi nyi yiswale , nyi enya chifuchi nyi ndungo , akahe mufunda ha moko jo a chindume hanji ha mahuma jo . ¹⁷Hanga nyiumwe kechi kuhasa kulanda chipwe kulanjisa shina yoze uli nyi mufunda wa ngongo , te jina lya ngongo , hanji chize analula chize chinalumbununa jina lyenyi .¹⁸Muno muli mana . Yoze ukwete malinjekela , alule chize analula ngongo . Mumu chize anamwalula chize analula mutu . Nyi chize anamwalula ngwo kulakaji asambano nyi makumi asambano nyi sambano .

Chapter 14

¹Natalile nyi ku mona mwe Zambi panga kana mana ha mulundu wa Zione . Hamwe nenyi 144,000 kali nyi henyi nyi jina lya tato lina sonewa ha mahuma jo . ²Nevwile liji lya ku katuka mwilu ngwe lundunjila wa meya anji nyi liji lya akwa kwimba tuhalya anembi tulyalya two .³Embile mwaso waha kulutwe lya chitwamo cha wanangana nyi kumeso ja kwa mwono awana nyi makulwana . Nyiumwe mahasa kulilongesa mwaso uze shina 144, 000 waze alanjile hashi . ⁴Wano e waze kalichishile nyi mapwo , mumu kana linange kuluchisa wa mujimba . Enawo aku kaula mwe mwana panga kweswako maya . Wano alanjile hakachi ka atu ngwe mihuko itangu kuli Zambi nyi kuli mwe mwana panga . ⁵Mu makanwa jo kawanyine mahuza nyiamwe ; keshika ka palya .⁶Namwe mu ngelo mukwo kana humuka mu kachi kalilu , kali nyi sango lipema lya mutolo mukwambujola kuli akwa hashi - ku mavungu eswe , minyachi , nyi malimi , nyi atu . ⁷Ya sanyika nyi liji linene ngwenyi , '' Ivwenu woma wa Zambi nu muchichimyeke . Mumu ola ya upatwilo wenyi hiyeza . Mu wailenu yoze watangile lilu nyi hashi nyi kalunga lwiji nyi mafuji ameya . ''⁸Mungelo mukwo - wa - muchali - wakawile , ngwenyi , '' Hiyapuzuka , hiyapuzuka Babilonya yinene , yize ya nwishine mavungu eswe vinyu ya ufatulo wa utanji wenyi. ''⁹Mungelo mukwo - wa muchitatu - waakawile , kanambe nyi liji linene ngwenyi , '' Nyi kachi umwe mawaila ngongo nyi kaponya kenyi nyi kutambula mufunda wa chinyingi chenyi ha huma henyi hanji ha kwoko lyenyi , ¹⁰neye nawa kumakanwa vinyu ya ufatulo wa Zambi , yize hana yilulika chizechene kayiwezelele meya mu musenge wa utenu wenyi . Mutu yoze mainwa makamumwesa lamba mu kahya nyi fundanga ku meso ja angelo asandu nyi ku meso ja mwe mwana panga .¹¹Mwishi wa ku pinda cho muufindangana ndo ku myaka yeswe ya mutolo , keshika kuhwima mwalwa nyi ufuku - waze a ku waila ngongo nyi ka ponya kenyi , nyi mweswe matambula mufunda wa jina lyenyi . ¹²Hano he hali kulihumikiza cha asandu a Zambi waze akufunga maliji ashimbi ja Zambi nyi ufulyelo wa Yesu . ''¹³Nevwile liji lya kukatuka mwilu ngwo , '' Soneka ngwe : Kawaha afu waze afwila muli mwene . '' ''Ewa,'' chenacho anambe Shipilitu , ''Hanga akahwime kuikilikita yo , mumu itanga yo kuya kwa kaula . ''¹⁴Natalile , nawa na mwene lelwa litoma . Unatwama ha lelwa umwe walifa nyi mwe mwana mutu . Kali nyi chipangula cha olu ku mutwe wenyi nyi mu kwoko lyenyi poko ya ku cha nayo kuhela . ¹⁵Mba mu ngelo mukwo wa tuhukile mutembele kana kololoka nyi liji linene kuli yoze watwamine ha lelwa ngwenyi , '' Anda poko ye yakucha nayo uputuke kucha . Mumu shimbu ya kucha hi yeza , mumu kucha cha hashi hi chahya. '' ¹⁶Mba yoze watwamine ha lelwa wasele poko yenyi ya kucha nayo hashi , nyi hashi a chile ho .¹⁷Mungelo mukwo watuhukile mutembele yize yili mwilu ; neye wapwile nyi poko inambuka ya kucha nayo . ¹⁸Nyi mungelo mukwo watuhukile ku chilumbilo cha vumba lipema , iye kali nyi chiyulo helu lya kahya . Watambikile nyi liji linene kuli yoze uli nyi poko ya kucha nayo ngwenyi , '' Anda poko ye ya kucha nayo yinambuka uhele mikuta ya vindela ya hashi , mumu mihiko yacho yi yahya .''¹⁹Mungelo yasa poko yenyi ya kucha hashi wa helele vindela ya hashi . Wambilile yilende mu uka mino unene wa ufatulo wa Zambi . ²⁰Ukamino au lyachile haze lya limbo , nyi manyinga yatuhuka mu ukamino ndo ma kanwa ja tu vwalu , ndo 1,600 a kilometulo .

Chapter 15

¹Mba namwene chilayi chikwo mwilu , chinene cha ku komwesa : Kwa pwile angelo shimbyali nyi lamba shimbyali , lye lamba lya sulako , mumu muli lino ufatulo wa Zambi muu manunuka .²Namwene chize chasolokele ngwe chitende cha katalilo cha kuchinga nyi kahya . Anamana kusesa lya chitende waze ha kumba ngongo nyi kaponya kenyi nyi kwalula cha jina lyenyi . Kanakwata tulyalya a kwaha kuli Zambi .³Embile mwaso wa Mose , ndungo ya Zambi , nyi mwaso wa mwe mwana panga : ''Yinene nawa ya komwesa itanga ye , Mwene Zambi , wa ndundo jeswe . Maliji je amwenemwene ni aululi , jalulama nawa jingunu jila jenu , Mwanangana wa mavungu . ⁴Iya kechi ku kuvila woma , Mwene , nyi kuhalisa jina lyenu ? Mumu yenu wika uli musandu . Mavungu eswe kumeza nyi kuwaila kuli yena mumu itanga ye ya ululi hiya soloka . ''⁵Kulutwe lya yuma ino na talile , nyi tembele ili nyi mbalaka ya uchela ya zulukile mwilu . ⁶Mutembele mwa tuhukile angelo shimbyali anakwata lamba shimbyali . Kana zala mahina a linyu lipema lya kutemuka , kanalijika ha tulo miya ya olu .⁷Umwe wa kuli akwa mwono awana wa hanyine kuli angelo shimbyali misenge shimbyali ya olu inazala nyi ufatulo wa Zambi , mwe mukwa mwono wa mutolo . ⁸Tembele ya zalile nyi mwishi wa uhenya wa Zambi nyi tachi jenyi . Nyi umwe wahashile kunjila mo ndo lamba shimbyali lya angelo shimbyali muli manunuka .

Chapter 16

¹Mba nevwile liji linene lya kukatuka ku tembele nawa linambe kuli angelo shimbyali ngwo , '' Yenu nukamwangwe misenge ya ufwatulo wa Zambi hashi . ''²Mutangu wayile akamwange musenge wenyi hashi ; mba kwapile chilonda chipi nyi chikalu hali atu aze apwile nyi mufunda wa ngongo , nyi waze awayilile kaponya kenyi .³Mungelo wamuchali wamwangine musenge wenyi ha kalunga lwiji . Iye walumukine manyinga ngwe a mufu , nyi akwa mwono eswe mukalunga lwiji afwile .⁴Mungelo wamuchitatu wamwangine musenge wenyi ha njijinyi ha mafuji ja meya , o alumukine manyinga . ⁵Mba nevwile mungelo wa meya kanambe ngwenyi , '' Yena uli mukwa ululi - yena uli nawa wapwile , mwe musandu - mumu hiunapwila yuma yino . ⁶Mumu amwangine manyinga ja asandu nyi apulofeta , hiunahe manyinga a kunwa ; mumu kanatela . '' ⁷Mba nevwile chilumbilo chinambe ngwenyi , '' Ewa , Mwene Zamba ya ndungo jeswe , upatwilo we wamwenemwene nyi wa ululi .⁸Mungelo wamuchiwana wamwangine musenge wenyi ha tangwa , alihelecho kupapa atu nyi kahya . ⁹Nyi atu apapiwile nyi chivukuminya chinene , mba ashililikile jina lya Zambi , yoze wapwile nyi chiyulo ha lamba lino . Kalikonyekene ko akamuchichimyeke .¹⁰Mungelo wamuchitano wamwangine musenge wenyi ha chitwamo chawanangana ya ngongo , nyi wanangana wenyi walayile . O ahalangenyene malimi jo nyi yikola . ¹¹O ashililikile Zambi wa mwilu mumu ha yikola yo nyi yilonda yo , hindu kalikonyekeneko ha yitanga yo .¹²Mungelo wamuchisambano wamwangine musenge wenyi ha lwiji munene , ha Ufulateze . Nyi meya jenyi omine chau hanga jila ya myanangana a kuchivumbiko cha tangwa yikalulike . ¹³Namwene munatuhuka mu kanwa lya Ndilangau nyi mukanwa lya ngongo , nyi mukanwa lya mapulofeto wa kwonga , mashipilitu aluchisa atatu ngwe yula ya mbwota . ¹⁴Mumu o mashipilitu ja ndemonyu nyi kulinga yilayi . Waze akutuhuka nyi kuya kuli myanangana ja yifuchi yeswe ya hashi mukwakungulula ku jita ya tangwa linene lya Zambi ya Ndundo - jeswe .¹⁵( '' Talenu ! Nguneza ngwe mwiji ! Kawaha yoze mala , yoze mafunga mazalo jenyi hanga kechi kenda nyi uselesele hanga kechi kamona sonyi jenyi . '' ) ¹⁶Iye wakungulwile kuma kuze anavulukako mu Hepeleu ngwo Amangendone .¹⁷Mba mungelo wamuchishimbyali wamwangine musenge wenyi ha tetela . Mwatuhukile liji linene mutembele ya mwilu ku chitwamo cha wanangaa ngwo , '' Hichawa ! '' ¹⁸Mba kwapile mihenyo nyi maliji nyi kukulunguza -nyi kwapwile mihenyo yinene , ngwe yize kuyapwile hanga atu apwile hashi , minyiko yipwahaha . ¹⁹Nyi limbo lyapulikile yihanda yitatu , nyi membo ja mavungu apuzukile . Ewulukile Mbambilonya ku meso ja Zambi , mukumwaha limbo lize musenge wa vinyu ya ufwatulo wa utenu wenyi .²⁰Nyi matungu eswe achinyine , nyi milundu kayiwanyineko . ²¹Nyi chiwe chinene , cha makelekeshi chapezala makumi asambano a makilo nyi makilo atatu , hichiholokela mwilu hali atu . Nyi atu ashililikile Zambi mumu ha lamba lya chiwe mumu lamba lyacho linene lyahyana .

Chapter 17

¹Mba umwe wa kuli angelo shimbyali waze apwile nyi misenge shimbyali wejile wahanjikile nyi yami ngwenyi , '' Tweya kuno , mungukulweza upatwilo wa chikoi munene , yoze watwama ha meya anji eka nyi eka , ²yoze myanangana ja hashi hanalingi nenyi utanji , nyi akwa hashi hanazengewa nyi vinyu ya utanji wenyi . ''³Mba mungelo wangumbachile muli Shipilitu ku puya , mba namwene pwo kanatwama hali ngongo muchila wa to nyi majina akushililika . Ngongo kali nyi mitwe shimbyali nyi kumi lya mbinga . ⁴Nyi pwo wazalile mahina ja ufungo nyi ngengu nawa waleijimine nyi olu , nyi mawe alemu , nyi kakanga . Kali nyi musenge wa olu mu kwoko lyenyi unazala nyi yizelwoka te yuma ya luchisa ya utanji wenyi . ⁵Nyi ha huma lyenyi jina linasonewa ngwo : , '' Chijmbikilo , Mbambilonya yinene , naye ya yikoi nyi ya yizelwoka ya hashi . ''⁶Namwene pwo kanazengewa nyinmanyinga ja asandu nyi manyinga ja yela ya Yesu . Muze namumwene , nakomokene nyi kukomoka chinene . ⁷Alyoze mungelo wambile kuli yami ngwenyi , '' Kuchi te wakomoka ? Mungukwambulwila chimbikilo cha pwo nyi cha ngongo yoze wakumumbata ha nyima yenyi , yoze uli nyi mitwe shimbyali nyi kumi lya mbinga .⁸Ngongo yoze hiwamona wapwile , keshiho , himakanduka mu njondo . Maya ku konwona . Nyi akwa hashi , waze majina jo kasonewene chize kusela cha fundamentu ya hashi mu mukanda wa mwono - makakomoka muze mamona ngongo , yoze wapwile keshiho makeza.⁹Muno muchili kunyonga cha mana . Mitwe shimbyali ye milundu shimbyali haze hatwama pwo . ¹⁰Kwali myanangana shimbyali . Atano hanalimbuka , umuwika kwali , nyi mukwo kanda achiza , nyi muze meza , chamutamba kusala hakepe .¹¹Nyi ngongo yoze wapwile , keshiho , iye mwene nawa wamuchinake . Nyi wakuli e shimbyali maya ku konwona .¹²Nyi kumi lya mbinga lize hiwamona hi kumi lya myanangana waze kanda achitambula wanangana , alyoze matambula poko ngwe myanangana hamwe nyi ngongo ha ola yimuwika . ¹³Wano mbunge yimuwika akwete , yahana tachi jo nyi poko yo kuli ngongo . ¹⁴Wano kumakasa jita nyi mwe Mwana Phanga . Alyoze mwe Mwana Phanga kumakaakumba mumu iye Mwene wa ene nawa Mwanangana wa myanangana - nyi waze ali hamwe nenyi hanaatambika , aze hanatongola , aze amwenemwene . ''¹⁵Mungelo yamba kuli yami , '' Meya eka nyi eka waze hiwamona , haze hatwama chikoi , atu , nyi yizazu yinji ya atu , nyi mavungu nyi malimi .¹⁶Mba kumi lya mbinga jize hiwamona - nyi ngongo wano kumakapwa nyi kole kuli chikoi . Makamupwisa wahululu nawa makamupwisa uselesele , makalya musunya wenyi , makamocha nyi kahya . ¹⁷Mumu Zambi wasele mu mbunge jo mukulinga upale wenyi mukulikunda nyi mbunge yimuwika mukuhana wanangana wo kuli ngongo ndo maliji a Zambi mamanunuka .¹⁸Nyi pwo yoze hiwamona limbo linene lize lyakuyula myanangana ja hashi .

Chapter 18

¹Kulutwe lya yino yuma namwene mungelo mukwo kanahulumuka mwilu . Kali nyi poko yinene ya kuyula , nyi hashi hapangukile nyi uhenya wenyi . ²Iye wakololokele nyi liji lya ngolo ngwenyi , '' Mbambilonyi munene hiyapuzuka hiyapuzuka ! hiyapwa muma mwa kutwama mwa andemonyu , nyi zuwo lya ususu lya mashipilitu eswe a lichisa nyi zuwo lya ususu lya tujila eswe a luchisa nyi tujila eswe api . ³Mumu mavungu eswe hananu ku vinyu ya ufwatulo wa utanji wenyi . Nyi myanangana ja hashi hanalingi nenyi utanji . Nyi akwa kutalikila hanalipichisa ku tachi ja kulungumuka chenyi nyi yipi . ''⁴Mba nevwile liji likwo lya kukatuka mwilu kwamba , '' Tuhukenumo kuli iye , atu jami , hanga kunuchi kulyendela nyi milonga yenyi , nyi hanga kunuchi katambula ya ku lamba lyenyi . ⁵Mumu milonga yenyi hiyaheta ndo mwilu , nyi Zambi hanewuluka yitanga ya uhenge wenyi . ⁶Mufwetenu chizechene ngwe hanafwetesa , nyi yisuho yaali nyikulita yitanga yenyi ; mu musenge uze hanauchinge , muchingilenu yisuho yaali .⁷Ku chize cheswe hanalichichimyeka nyi chize hanahungumuka nyi yipi , chocho kuhyana mwehenu kupinda nyi kunenganyana . Mumu kanambe mu mbunge yenyi , ' Nakutwama ngwe mwanangana wa pwo ; hinguli twamishi ko , nawa chichi kumona kunenganyana nyichimwe ' . ⁸Keshika tangwa limuwika lamba lyenyi kumulikeza : kufwa , kunenganyana , nyi kapunga . Kumakamwocha nyi kahya , mumu Mwene Zambi wa ngolo , mba iye makamupatwila . ''⁹Nyi myanangana a hashi waze hanalingi utanji waze hanahungumuka nyi yipi hamuwika nenyi kumakalinyenga makalila mbimbi hali iye muze mamona mwishi wa kuwema chenyi . ¹⁰Mamana kusuku , mumu ha woma wa kupinda chenyi , kwamba , '' Mama yami , mama yami iye limbo linene ! Mbambilonyi . iye limbo lya ngolo ! mumu susumuku upatwilo we hi uneza . ''¹¹Nyi akwa kutalikila hashi yalila nyi kunyenganyana hali iye mumu nyiumwe malanda makupa jo nawa - ¹²makupa ja olu , nyi pulata , nyi mawe alemu , nyi kakanga , nyi mahina a lingu lipema , nyi a ufungo , nyi Senda , nyi ulombo wa ngengu , nyi mitondo yeswe ya taimi , nyi yuma yeswe ya mazo a njamba , nyi ya kengelya , nyi ya utale , nyi ya mawe alemu , ¹³nyi kanela , nyi mulungo , nyi insensu , nyi yitumbo ya vumba lipema , nyi limbano , nyi vinyu , nyi maji , nyi wunga wa kufufunuka , nyi tiliku , nyi yimuna ,nyi mapanga , nyi tuvwalu , nyi matemba , nyi akwa zachila , nyi mwono ja atu .¹⁴Nyi mihuko yize mbunge ye yayivwilile usolo hiyinakatuka kuli yena . Nyi yuma yeswe yipema ya uhenya hiyinakatuka kuli yena , kechi kuyiwana nawa nyichimwe .¹⁵Nyi akwa kutalikila yino yuma waze alipichishile kuli iye makamana kusuku mumu ha woma wa kupinda chenyi , nyi kulila nyi kunenganyana . ¹⁶Nyi kwamba ngwo , '' Mama yami mama yami lye limbo linene lize lya zalile mahina a lingu lipema , nyi a ufungo nyi ngengu , lyalejimine , nyi olu , nyi mawe alemu , nyi kakanga ! ¹⁷Muwola yikepe upite upwa haha hiwapwa wa hululu . '' nyi zauli eswe , nyi akwa kwenda mu maulungu eswe , nyi akwa kwendesa maulungu , nyi waze eswe akulinga milimo yo ha kalunga lwiji amanyine kusuku .¹⁸O lilile shimbu atalile mwishi wa kuwema chenyi . Ambile ngwo , '' Limbo lika mulifwa nyi limbo linene ? '' ¹⁹O akuwile fufuta ha mitwe yo , alilile , nyi kulila nyi kunenganyana , '' Mama yami mama yami lye limbo linene muze waze eswe apwile nyi maulungu ha kalunga lwiji a lipichishile ku ndando yenyi yilemu . Mumu mushimbu yikepe hilyapwa lya hululu . '' ²⁰''Ivwa chiseke hali iye , lilu nyi yenu atu asandu nyi yenu apositolo nyi yenu apulofweta mumu Zambi hanapatwila upatwilo wenu hali iye ! ''²¹Mba mungelo wa ngolo wanjile liwe linene lya kutwa nalyo walinyashine mu kalunga lwiji , nyi kwamba , '' Chocho nyi tachi kumukanyasa hashi , Mbambilonyi , limbo linene , nyi kechi kaliwana nawa nyichimwe . ²²Nyi liji lya akwa kwimba tulyalya , nyi njimba , nyi akwa kwimba ndembo , nyi akwa kwimba yitavwi kechi kulivwa nawa nyichimwe muli yena ulangaji weswawo kechi kamuwana nyichimwe muli yena . Nyi liji lya kutwa kechi kalivwa nawa nyichimwe muli yena .²³Nyi pangu lya ndeya kulichi kapanguka nawa nyichimwe muli yena . Nyi liji lya sandungi nyi lya ndungi kechi kalivwa nawa nyichimwe muli yena , mumu akwo kutalikila je apwile mahando ja hashi , mumu nyi yipandapanda ye apyangwile mavungu eswe . ²⁴Muli iye awanyine manyinga ja apulofeta nyi atu ja sandu , nyi ja a waze eswe ashihile hashi . ''

Chapter 19

¹Mba kulutwe lya yino yuma nevwile ngwe liji linene lya mbunga yinene mwilu ngwo, ''Aleluya . Nyi ulamwino , nyi uhenya , nyi tachi ja mbala ja Zambi yetu . ²Upatwilo wenyi wamwenemwene nawa wa ululi , mumu hanapatwila chitanji munene yoze wapihishile hashi nyi utanji wenyi . Hanakale nyi manyinga ja ndungo jenyi ku kwokwo lyenyi .³Nyi chisuho chamuchali yamba ngwo : '' Aleluya ! Nyi wishi wenyi himu ukatuka kuli iye ndo kumyaka yeswe yamutolo .'' ⁴Nyi makumi aali amakulwana nyi makulwana awana nyi akwamono awana afulamanyine yawayila Zambi , yoze watwama hachitwamo chawanangana . Yamba ngwo , '' Amena . Aleluya ! ''⁵Nyi liji lya tuhukile ku chitwamo chawanangana , Kwamba ngwo , '' Halisenu Zambi yetu , yenu eswe ndungo jenyi , yenu nwakumuvwila woma , akepe nyi anene . ''⁶Mba nevwile ngwe liji lya mbunga yinene yatu , ngwe liji lya kukulunguza cha ngolo ngwe cha meya anji , kwamba ngwo , '' Aleluya ! mumu Mwene Zambi mwe mukwa ndundo , Zambi yoze wakuyula yeswe .⁷Tweyenu tuwayililenu nyi kwivwa kanawa nawa tumuchichimyeke mumu umbachiso wa uwahililo wa mwe Mwana Phanga hiweza , nyi mu kwa pwo hana lilulika . ⁸Mba amuhelecho hazala linyu lya kutemuka lipema ''( mumu hina lya linyu lipema ye yitanga ya ululi ya asandu ) .⁹Mungelo yamba kuli yami ngwenyi ,''Soneka yino kawaha waze hanatumbika ku ulungi wa mwe Mwana Phanga .'' Iye yamba kuli yami ngwenyi , '' Wano e maliji amwenemween a Zambi . '' ¹⁰Nafulamanyine kuyilyato yenyi hanga ngumu wayile , alyoze yamba kuli yami ngwenyi , '' Kanda uchilinga chino ! yami nguli ndungo mukwenu nawa mandumbu ja waze ali nyi shindakenyo ya yesu . Wayila Zambi , mumu shindakenyo ya Yesu ye Shipilitu ya upulofeto . ''¹¹Mba namwene lilu lya kwazulula , nyi kumona kavwalu motoma . Nyi yoze unatwamaho hanamuvuluka ngwo waufulyelo nawa wamwenemwene . Keshi mahuza iye yapatula nawa yasa jita nyi ululi . ¹²Nyi meso jenyi ngwe mulengi wakahya , nyi hamutwe wenyi hiyili yipangula yinji . Iye ali nyi jina linasonewa lize nyiumwe manyingika shina iye mwene . ¹³Iye kanazala hina lya kuchupika mu manyinga , nawa jina lyenyi lize hanamuvuluka ngwo liji lya Zambi .¹⁴Nyi mbunga ja maswalale ja mwilu amukawile hali tuvwalu atoma , kanazala linyu litoma lipema . ¹⁵Mu kanwa lyenyi mwatuhuka katana ka nambuka hanga akalambe nenyi mavungu , nyi iye kuma kayula nyi mbwechi ya utale . Iye yalyata ukamino wa vinyu ya ufwatulo wa utenu wa Zambi ya ndundo jeswe . ¹⁶Iye ha hina lyenyi nyi ha chitongo chenyi jina akwete lina sonewa ngwo : '' Mwanangana wa myanangana nyi Mwene wa ene . ''¹⁷Mba namwene mungelo kana mana mutangwa . Iye wakololokele nyi liji linene kanambe ku tujila waze eswe akuhumuka mukachi kalyatu ngwenyi , '' Tweyenu , nulikungulule kuchiteleka chinene cha Zambi . ¹⁸Tweyenu nukalye musunya wa myanangana , musunya wa amanjolo , nyi musunya wa yitakame , nyi musunya wa tuvwalu , nyi waze akutwamaho , nyi musunya wa atu eswe, eswe aali enya chifuchi nyi ndungo , nyi akepe nyi anene . ''¹⁹Namwene ngongo nyi myanangana ja hashi nyi mbunga ja maswalale jo . Kanakunguluka nyi kwasa jita nyi yoze watwamine hali kavwalu nyi mbunga ja maswalale jenyi . ²⁰Mba akwachile mwe ngongo nyi pulofeta wa kwonga hamwe nenyi yoze walingile yilayi kumeso jenyi . Yize wapyangwile nayo waze atambwile mufunda wa ngongo nyi waze awayilile kaponya kenyi . Eswe aali anyashine a mwono muchitende cha kahya chize cha kuyila nyi fundanga .²¹Mba waze asalile awashihile nyi katana yoze wakatukile mukanwa ka yoze watwamine hali kavwalu . Eswe tujila alile musunya wo wakufwa .

Chapter 20

¹Mba namwene mungelo kanahulumuka hashi kufuma mwilu . Kapwile nyi sapi ya wina wa jondo , nyi lende linene mu kwokwo lyenyi . ²Yakwata ndilangau , mwe kapela wa shakulu , mwenewo ndyapu chipwe Satana , nawa yamukasa kanunu kamyaka . ³Yamumbila mu wina wa jondo . Yayajila nyi kuijika nyi chijikilo helu lyenyi . Hanga kechi konga mavungu ndo kanunu kamyaka mamanunuka . Kulutwe lya yino , chatela kumutusulu hashimbu yikepe .⁴Namwene yitwamo yawananga . Waze atwamineho aahele chiyulo cha upatwilo . Namwene myono ja waze aatapile hashindakenyo ya Yesu nyi maliji ja Zambi . Ayo kawaileko ngongo chipwe chifwanyikiza chenyi , nawa katambwileko mufunda wachinyingi ha mahuma jo chipwe ha mokojo . O atwamine nyi mwono , nawa ayulile hamwe nyi Kilishitu kanunu ka myaka .⁵Mba afu aze asalile kapwile nyi mwono ndo haze kanunu kamyaka mamanunuka . Uno we uhindukilo utangu . ⁶Kisu nyi usandu wa yoze uli nyi chihanda nu u;hindukilo utangu ! hali wano kufwa chamuchali kuchishi chiulo nyi chimwe . Mukukapwa asasendote a Zambi nyi a Kilishitu nawa makayula hamwe nenyi kanunu kamyaka .⁷Muze kanunu kamyaka hamanunuka , Satana makamutusula ku zuwo lya ususu . ⁸Iye makaya nyi konga mavungu waze ali ku mbango jiwana ja hano hashi - Ngoke nyi Mangoke - kwakungulula hamwe ku jita . Kumakapwa anji ngwe masekeseke a kukalunga lwiji .⁹Ayo afutunukine ha kuzazuluka cha hashi nawa ajingilikile chilombo cha atu asandu ja Zambi - limbo lya zango . Mba kahya kahulumukine hashi ka kumalilu nyi kwalesa . ¹⁰Mba Ndyapu , yoze wongele , amunyashine mu chitende cha kahya , muze muli mwe ngongo nyi mwe pulofeta wa kwonga neye amunyashine . Kumakaamwesa lamba mwalwa nyi ufuku ndo ku myaka nyi myaka .¹¹Namwene chitwamo chawanangana chinene chitoma nyi yoze watwamineho . Lilu nyi hashi yachinyine kumeso jenyi , mba kawanyine chihela kuze maya . ¹²Namwene afu - anene nyi akepe - kanamana kulutwe lya chitwamo chawanangana nyi mikanda ya kwazulula . Mba mukanda ukwo awazulwile mukanda wa mwono . Apatwile afu ku yuma yize yasonewene mu mikanda , kwesekela nyi yitanga yo .¹³Kalunga - lwiji wechele afu waze apwilemo . Kufwa nyi Heteze yechele afu aze apwilemo , nawa afu apatwilile kwesekela nyi yitanga yo . ¹⁴Kufwa nyi Heteze ayinyashine mu chitende cha kahya . Chino che kufwa chamuchali - che chitende cha kahya . ¹⁵Nyi kachi jina lya umwe kulishimo lya kusoneka mu mu mukanda wa mwono , amunyashine mu chitende cha kahya.

Chapter 21

¹Mba namwene lilu lyaha nyi hashi haha, mumu lilu litangu nyi hashi hatangu hiyinahu, nyi kalunga lwiji keshiho nawa. ²Namwene limbo lisandu, Yelusaleme waha ,yinahulumuka kukatuka mwilu ya kuli Zambi, kuyinalulika mukwo lunga ngwe ndungi wakuhenyesa.³Nevwile liji linene kukatuka ku ngunja kuhanjika ngwo,'' Talenu! Zuwo lya Zambi lili hamwe nyi atu, nawa matwama hamwe no. O makapwa atu jenyi , nyi Zambi mwene mapwa hamwe no nawa mapwa Zambi yo. ⁴Kumakakusumuna masoji eswe ku meso jo, mba kukuchi kapwa kufwa, chipwe kunenganyana, chipwe miteto, chipwe yikola .Mumu yuma yitangu hiyinahu.⁵Ni yoze watwama ha ngunja wambile ngwenyi,'' Talenu! Ngunatenge yuma yeswe yaha.'' Yamba ngwenyi, '' Soneka yino mumu wano maliji amwenemwene nawa keshi nyi mahuza.'' ⁶Wambile kuli yami, ''yuma yino hiyinamanunuka! Yami nguli mwe Awufwa nyi mwe omenga , we uputukilo nyi mwe songo. Kuli yoze uli nyi pwila kumungukamwaha kunwa chawana ku fuji lya meya a mwono.⁷Yoze makumba makahinga yino yuma , nyi yami mungu kapwa Zambi yenyi, neye kumakapwa mwanami. ⁸Alyoze hali akwa mwongo , waze keshi kufulyela, akwa kuzelwokesa, yingalwe , yitanji, akwa kupanda , akwa kukombelela mahamba, akwa mahuza, chihanda cho kumuchikapwa mu chitende chize cha kuyila nyi kahya nyi fundanga. Chenacho che kufwa chamuchali.''⁹Umwe wa kuli angelo shimbyali ejile kuli yami, wuze wapwile nyi misenge shimbyali yinazale nyi lamba shimbyali lya kusula, mba yamba yamba ngwenyi , ''Tweya kuno . Mungukulweka ndungi, pwo lya mwe mwana panga.'' ¹⁰Mba wangumbachile mu Shipilitu ku mulundu unene nawa usuku nawa wangulwezele limbo lisandu Yelusaleme kanakatuka mwilu kuli Zambi¹¹Yelusaleme wapwile nyi uhenya wa zambi, nyi pangu lyalyo lyakulifwa nyi liwe lilemu lyahyana , ngwe liwe lya kilisitele lya too lya jasepe. ¹²Lili nyi chipanga chinene, chisuku kwilu chize chili nyi kumi yayikolo nyi yikolo yali, nyi kumi lya angelo nyi angelo aali ha yikolo. Hayikolo nyi majina kanasonekaho wano kumi lya mavungu nyi mavungu aali aIzalele. ¹³Ku chivumbiko kwapwileyikolo yitatu, ku note yikolo yitatu, ku sule yikolo yitatu , nyi ku chitokelo yikolo yitatu.¹⁴Nyi chipanga cha limbo chapwile nyi kumi lya fundamentu nyi fundamentu jaali, nyi kumi lya majina nyi majina aali asonekeneho majina ja kumi lya apositolo nyi apositolo aali a mwe mwana panga. ¹⁵Nyi yoze wahanjikile nyi yami nyi lumbungu lwa olu ngwe cheseko hanga akeseke limbo , nyi yikolo yacho , nyi chipanga chacho.¹⁶Nyi limbo kulyapwa lya mbango jiwana ; usuhe walyo ngwe chizechene utohe walyo. Wesekele limbo nyi lumbungu , tununu aali nyi kumi mu usuhe ( usuhe walyo , utohe, nyi usuku walyo kwilu unalite) . ¹⁷Iye wesekele nyi chipanga chalyo ngwo, kulakaji lya mbandu nyi makumi awana ambandu nyi mbandu jiwana cheseko cha mutu ( chize nawa ngwe cheseko cha mungelo).¹⁸Atungile chipanga chalyo nyi jasepe nyi limbo lyapwile nyi olu yipema ngwe katalilo mupema. ¹⁹Fundamentu ja chipanga cha limbo jahenyene nyi milali yeswe yeka nyi yeka ya mawe alemu .Yitangu yapwile ya jasepe, yamuchali ya safwila , ya muchitatu ya kaseletonyiya, yamuchiwana esemelanda , ²⁰yamuchitano sandonishe, yamuchisambano satiu, yamuchishimbyali kilisolita , yamuchinake mbelilu, yamuchilivwa topajiu, yamuchikumi kilisopalasau, kumi nyi kashi jasendu , kumi nyi yamuchali ametita.²¹Nyi kumi yayikolo nyi yikolo yaali kumi lya kakanga nyi kakanga mwali ; yikolo yeswe chimwe nyi chimwe chapwile nyi kakanga umuwika. Nyi tapalo lya limbo apwile nyi olu mupema, ngwe katalyo mutoma. ²²Chamwene nyi tembele nyiyimwe mulimbo, mumu Mwene Zambi ya Ndungo jeswe nyi Mwana panga ye tembele yalyo.²³Limbo kulyafupile tangwa chipwe kakweji kupangukamo mumu uhenya wa Zambi hiunalipangulula ,nyi ndeya yalyo mwe Mwana panga. ²⁴Nyi mavungu kumakenda mu pangu lyalyo . Nyi myanangana ahashi kumakanehamo uhenya wo. ²⁵Kechi kajila yajilo yalyo nyichimwe ha mwalwa, mumu ufuku kuuchi kapwamo.²⁶Kumakanehamo uhenya nyi ulemu wamavungu , ²⁷alyoze chakuhi chaluchisa muchikanjilamo, chipwe chizelwokeso chipwe yoze wakutomba mahuza , alyoze waze wika anaasoneka mu mukanda wa mwono wa mwe Mwana panga.

Chapter 22

¹Mba mungelo wangulwezele lwiji wa meya a mwono , kutoma ngwe Kilisitale . Kanatuhuka ku chitwamo chawanangana cha Zambi nyi mwe Mwana - Phanga ²mukachi ka tapalo lyalo . Nyi ha sali lya lwiji hapwile mutondo wa mwono , wakwima kumi nyi mihuko yaali nawa wakwima mihuko yawo kakweji ha kakweji . Mafwo ja mutondo a kuwuka no mavungu .³Kukuchi kapwa nawa shingo . Chitwamo cha mwananganga cha Zambi nyi mwe Mwana Phanga kumuyikapwamo mu chihunda , mba ndungo kumakamuzachila . ⁴O kumakamona meso jenyi , nawa jina lyenyi kumulikapwa ha mahuma jo . ⁵Kukuchi kapwa ufuku ; kechi kafupa pangu lya ndeya chipwe lya tangwa ka mumu Zambi kumaka panguka hali ayo . O kumakayula ndo ku myaka yeswe ya mutolo⁶Mungelo wambile kuli yami ngwenyi , '' Ano maliji awumwenemwene nawa keshi mahuza . Mwene , Zambi wa mashipilitu ja apulofweta , hanatumu mungelo wenyi mukulweza kuli ndungo jenyi chize chatamba kupwa nyi kawashi .'' ⁷'' Talenu ! Nguneza kawashi ! kisu kuli yoze makunga maliji a upulofweto a uno mukanda . ''⁸Yami , Yowano , yoze wevwile nawa namwene yino yuma . Muze nevwile nawa namwene ayo , nafulamanyine hanga nguwayile ku molu ja mungelo yoze wapwile nyi kungulweza yino yuma . ⁹Yamba kuli yami ngwenyi , '' Kanda ulinga chocho yami nguli ndungo nyimukwenu , nyi mandumbu je apulofweta , nawa nyi waze aku funga ma liji a uno mukanda . Kuwayila Zambi ! ''¹⁰Yamba kuli yami ngwenyi , '' Kanda usa chijikilo ha maliji a upulofweto wa uno mukanda , mumu wola yili mukamwihi. ¹¹Mukwakulinga uhenge , akalinge uhenge . Mukwa majilo , akalipwise mukwa majilo . Nawa nyi yoze mukwa ululi , atwalilike kulinga ululi . Nyi yoze musandu akapwe musandu . ''¹²'' Tala ! nguneza kawashi . Yaqmi ngukwete chilambu , nyi kufweta mweswe kweseka nyi ilinga . ¹³Yami nguli Mwe Aufwa nyi Mwe Omenga , Mwe mutangu nyi Mwe kasula songo , uputukilo nawa kusula .¹⁴Kawaha waze hanakoso mazalo jo a ungungu hanga akapwe nyi chiyulo ku mutondo wa mwono nyi kunjila ku yikolo yalimbo . ¹⁵Haze hali tuwa , akwa kupanda , yitanji , akwa kushihana ,akwa kukombelela mahamba , nyi mweswe awo wazanga kulinga mahuza .¹⁶Yami , Yesu , hingunatumu mungelo wami mukushindakenya yino yuma kuli yenu muyikungulwila . Yami nguli chikota nawa mwe mwana wa Ndawichi mwe mutumbu wa kutepuka . ''¹⁷Shipilitu nyi ndungi kanambe ngwo , '' Tweya ! '' Nyi mweswe mevwa ambe ngwenyi , '' Tweya ! '' Nyi mweswe mevwa pwila , mwechenu eze , nyi yoze mazanga , atambule chawana e meya a mwono .¹⁸Ngunashindakenya kuli mweswe mevwa maliji a upulofweto wa mukanda uno : Nyi kachi umwe maweza ku yino yuma , Zambi makamwesa kuli iye lamba lyeka nyi lyeka lize lina sonewa mumukanda uno . ¹⁹Nyi kachi umwe matepulula ku maliji a mukanda wa upulofweto uno , Zambi makachiza chihanda chenyi ku mutondo wamwono nyi mulimbo lisandu nyi yuma yize yinasonewa mumukanda uno .²⁰Yoze unashindakenya yino yuma kanambe ngwenyi , '' Ewa ! Nguneza nyi kawashi . '' Amene ! Tweya Mwene Yesu ! ²¹Vumbi lya Mwene Yesu Kilishitu likapwe hamwe nyi asandu eswe . Amene .